
Apámnak, Walternek, 

aki arra kérte II. János Pál pápát, 

hogy változtassa meg a miatyánk utolsó sorát, 
mert nem Isten visz minket a kísértésbe, 
hanem a Gonosz. 

A pápa pedig áldását küldte neki, 


1 
FIRENZE, 1497. FEBRUÁR 7. 


Girolamo Savonarola hangja úgy hasított végig a San Marco- 
templom főhajóján, mint egy ostorcsapás. 

- Állj elém, hitvány egyház! Én a legszebb ruhákkal ékesítettelek 
fel, mondá az Úr, te pedig bálványt csináltál belőlük! Az edényeket a 
gőg bűnének adtad, a szentségeket a szimóniának; a bujaság 
szemérmetlen ringyóvá tett; rosszabb vagy, mint az állat! 
Visszataszító szörnyeteg! Valaha szégyenkeztél bűneid miatt, de 
ennek vége. Valaha a papok unokaöccsüknek nevezték fiacskáikat; 
de ma már nyíltan fiaiknak hívják őket. Valóságos bordély lett 
belőled! 

Odakint a jeges északi szél egész délelőtt kergette a felhőket. 
Firenze egén végül csak néhány pamacs maradt, jégbe mártott 
ecsettel húzott vonások a kék palettán. A sápadt nap delelőre 
hágott, az árnyékok visszahúzódtak, ám hideg nyomaik néhány 
jégkristállyal együtt ott maradtak minden nyugatra néző házfalon. 

Az emberek sietős léptekkel jöttek-mentek a hidegben, s aki 
tehette, jól beburkolózott gyapjúköpenyébe. Mindenki leszegett 
fejjel járt, részint hogy védekezzen a csontig ható februári szél 
ellen, részint pedig mert félt, hogy szerencsétlenség éri, ha feltekint 
a fekete füsttel csíkozott égre. Aznap született a döntés a világi 
hívságok elégetéséről, s mindenfelé máglyák lobogtak. A magasra 
csapó lángokból vékony, de sűrű füstcsíkok emelkedtek a barna 
cseréptetők fölé, s körbefonták a hófehér márvánnyal burkolt 
tornyokat. Néhol kormos por formájában hullottak vissza a földre, 
beszennyezve a legutóbbi havazásból megmaradt foltokat. A 


magasban galambrajok köröztek, odavonzotta őket a párzásra 
csábító, meleg levegő. 

Máglyák, máglyák mindenütt. Számos templom előtt égtek a 
luxustárgyak. A SantAmbrogio előtti szűk téren az apácák az 
apátnő aggodalmas, figyelmes tekintetétől kísérve vízzel locsolták a 
templom kapuját. A márványhomlokzatú Santa Crocéban az 
árkádos udvarba húzódtak be imádkozni a ferencesek, akik jobban 
tartottak a kincseikre irigy Savonarola-követőktől - vagy amint a 
városban nevezték őket: a Siránkozóktól -, mint Isten haragjától. A 
domonkosok még a legkisebb kápolna előtt is tisztító máglyát 
gyújtottak. Égtek ott Afrikából hozott szépítőszerek, indiai 
gyöngyök, egzotikus madártollak, kínai lakkbútorok, flamand 
libatollal tömött francia díványok, damasztok, arabeszkmintás 
szövetek és tömérdek felbecsülhetetlen értékű könyv. 

A város szegényei, akik az utcákat járták, rőzsét gyűjtögettek - 
ekkortájt fiatalították, metszették a fákat, ezért minden kertben 
bőséggel lehetett találni levágott gallyakat -, csodálkozva álltak 
meg a hatalmas máglyák előtt, amelyeken egyetlen szempillantás 
alatt hamvadt el mindaz, amit ők egy egész élet munkájával sem 
tudtak volna megszerezni. Volt, aki azt gyanította, hogy ez csak 
valami tréfa lehet, végtére is húshagyókedd van, annak a 
háromnapos ünnepnek az első napja, amikor minden őrültség 
megengedett - a következő negyven nap, a nagyböjt úgyis a 
bűnbánaté. Így hát néhányan az együgyűek türelmével várták a 
mutatványosok feltűnését. 

Ám a tüzek mögül csak komor szerzetesek bukkantak elő; úgy 
álltak ott egyenes háttal, összefont karral, mint valami óriási 
kandallót díszítő kariatidák. Majd pedig megjelent a nemesurak és 
hölgyek szomorú menete, akik ékszereiket, dísztárgyaikat vetették 
a lángok közé. Így hát a szegények hamar belátták, hogy ezekben a 
pattogó, sercegő, sistergő, fel-felcsapó lángokban nincs semmi 
vidámság, melegség. A kezdeti meglepetést egykettőre felváltotta 
az arcokon a félelem; még a szokásos kegyetlen elégedettség vagy a 


bosszú öröme sem kísérte a gazdagok megfosztását világi 
hívságaiktól. Aki az imént a pokoli látványtól megbabonázva 
megtorpant, most sietve továbbment, lesütött szemmel, jobb 
kezével gépiesen keresztet vetve. 

A legnagyobb máglya egy négyszögletű téren lobogott, a Márk 
evangélistának szentelt, nemrég újjáépített templom előtt. Odabent 
a kőből faragott szószékről Girolamo Savonarola tekintett le a 
meghallgatására összegyűlt, népes tömegre. 

A prédikáció immár a végéhez közeledett: Savonarola 
kellőképpen feltüzelte a lelkeket és felkavarta a gondolatokat azzal, 
hogy aprólékosan leírta ama borzalmas bűnöket, melyek Krisztus 
sebeit okozták. Amikor pedig azt is részletesen felsorolta, miféle 
büntetésekkel sújtja az Atyaúristen mindeme bűnök elkövetőit, a 
hallgatóság hátán végigfutott a hideg, és többen elájultak. 
Savonarola már eddig is sűrűn ostorozta a pápai udvart 
romlottságáért, feslettségéért, s emiatt többször is kiátkozással 
fenyegették, ám ő csak újult erővel mennydörögte átkait. Hangja 
éles kardként fúródott a jelenlévők szívébe, megrémítette őket, és 
megvetést ébresztett bennük a mocsokba és gyalázatba süllyedt 
egyház iránt. Ám az utolsó döfést legádázabb ellenségének 
tartogatta a kámzsás szerzetes: VI. Sándor pápának, aki öt éve ült 
Szent Péter trónján. 

- Átkozott légy a föld színén, te, aki folyton csak a fehérnépek 
meg az ifjak után koslatsz! Gyűjtögesd csak a kincseket, átkozd ki, 
akit akarsz, ha ebben leled kedved, de Isten szemében te vagy a 
kiátkozott! 

Amikor a barát elhallgatott, a templomra várakozásteljes csönd 
ereszkedett. Savonarola rövidesen újra megszólalt, ezúttal már 
higgadtabb hangon, de nem kevésbé fenyegetően. 

- Most pedig menjetek, gyermekeim, de igyekezzetek, mert a 
kegyelem nem vár. És ne felejtsétek el, hogy aki itt a földön nem 
szakít azonnal a fényűzéssel és a bűnnel, az égben mindörökre 
kárhozott lesz! 


Odakint, a téglából rakott homlokzat előtt már szolgák hordták 
halomba a bútorokat, tükröket, festményeket, hímzett ruhákat, 
hangszereket, kártyákat és ékszereket, de nem összevissza, hanem 
a Savonarola által megszabott sorrendben. Hét rétegből állt a 
piramisszerű építmény, s mindegyik a hét főbűn valamelyikét 
jelképezte. Egy velencei kereskedő ezer aranyforintot ajánlott fel 
jótékony célra az Isten előtt tisztátalannak számító javakért, de 
hiába, sőt, szentségtörő ajánlatáért kis híján bikacsökkel verték 
meg a barát leglelkesebb hívei, a Siránkozók, úgyhogy jobbnak látta 
eltűnni a tömegben. A templom előtt a háziszolgák várták, hogy 
gazdáik kijöjjenek, és filozófiai témájú vagy éppen pajzán 
könyvekkel magasítsák tovább a halmot, amely immár a kapu 
lunettájáig ért. Háromnegyed évvel ezelőtt a nemesek és a gazdag 
kereskedők még kihasználták volna a szentmise kínálta alkalmat, 
hogy vidraprémes köpenyüket, cobolystólájukat, drágakövekkel 
kivarrt ujjasukat fitogtassák, asszonyaik pedig mélyen kivágott, 
arany- és ezüsthímzéssel díszített, hosszú damasztruhákban, 
nyakukban gyöngysorokkal pompáztak volna. Akkoriban a 
templom kapuja előtt az emberek még vígan társalogtak, 
nevetgéltek, intrikákat szőttek és ígéreteket tettek, s a szabados 
légkört kihasználva kacér pillantásokat váltottak, sőt, az érintéstől 
sem riadtak vissza. Az a tömeg azonban, amely most lassú léptekkel 
ereszkedett le a templom lépcsőjén, egészen másképp festett: a 
férfiak szerény öltözéket viseltek, a fekete fátyolba burkolózott nők 
szemlátomást mit sem törődtek a díszes divattal. Az emberek 
körbeállták a nagy máglyát, melynek lángjai lassanként 
felmelegítették a jeges levegőt, de csöppet sem melegítették fel a 
lelkeket. 

Savonarola utolsóként lépett ki a templomból, fekete csuklyáját 
az arcába húzta. Nagy, horgas orráról már messziről meg lehetett 
ismerni. Amikor a magasba emelte sovány karját, a szolgák sietve 
kezdték a megtisztító tűzbe dobálni uraik gazdagságának jelképeit. 


Kissé távolabb egy szorosan összeölelkező pár figyelte a 
jelenetet. A magas, arányos testalkatú férfi a kor divatjával 
ellentétben rövidre vágatta a haját. A megszokott hamis 
ezüsthímzéssel díszített, fekete ujjas volt rajta és ugyanilyen színű 
térdnadrág, melyet betűrt vastag bőrből varrt csizmája szárába. 
Jobb vállán összetűzött, rövid köpenye alól kivillant egy könnyű 
kard markolata. 

- Menjünk? - kérdezte a nőtől. 

A nő megrázta a fejét. Hosszú, gesztenyeszínű hajának fonata 
koszorút formázott, amelyre hímzett, ráncolt fátyol borult. 
Szabályos, szinte gyermeki arcvonásai még jobban kiemelték 
csillogó zöld szemét. Egyszerű égszínkék ruhája széles redőkben 
omlott le a vállán, s a derekán nyíl alakú aranybross fogta össze. 

- Nem, Ferruccio, látni akarom - felelte. 

A férfi pontosan tudta, hogy ha a felesége, Leonora a nevén 
szólítja, akkor vihar készülődik. Ilyenkor általában elosont, s 
megvárta, míg elvonulnak a felhők, ám ezt most nem tehette, és 
voltaképpen nem is akarta megtenni. Sejtette, mi jár az asszony 
fejében, és gyanította, hogy ugyanarra gondol, mint ő. 

- Hogyan válik Isten embere fanatikus őrültté és gyilkossá? 
Amikor összeadott minket, a szeretetről beszélt, még ha a maga 
módján is. Emlékszel? 

Ferruccio felsóhajtott. 

- Az emberek változnak. És most, hogy Lorenzo már nincs többé, 
övé a város. 

- A legszívesebben úgy öltöznék fel, mint egy kurtizán, vörösre 
festeném az ajkamat, aranyláncokat aggatnék a nyakamba, 
gyöngyöket tennék a hajamba, és odaállnék elé. Kíváncsi vagyok, 
volna-e benne annyi bátorság, hogy rám parancsoljon, vessem a 
tűzre az ékszereimet. A szemébe néznék, és addig bámulnám, míg 
le nem süti a tekintetét! 


- Te képes lennél rá - mosolygott rá a férje -, és szívesen meg is 
nézném, milyen képet vág, de azt hiszem, azon nyomban láncra 
veretne, és akkor aztán hogyan szabadítanálak ki? 

-Én nem tudom, de te biztosan megtalálnád a módját - 
viszonozta a mosolyt a nő. - Te mindenre tudod a megoldást. 

Ferruccio szívét megmelengették ezek a szavak és az, hogy 
Leonora - félig komolyan, félig tréfásan - mindenhatónak tartja. 
Nehéz lett volna megmondani, melyikük élvezi jobban a helyzetet: 
Leonora azt, hogy a férje mellett biztonságban van, vagy Ferruccio 
azt, hogy mindig megvédelmezheti a feleségét. 

Hirtelen mindketten összerándultak, mert hatalmas robbanás 
hallatszott; a lángoló halomból mindenfelé izzó szilánkok repültek, 
és elszenesedett papírlapok szálltak az ég felé. Valaki futásnak 
eredt, egy szolga pedig jajgatva forgott körbe, mint aki eszét 
vesztette, és kétségbeesetten próbálta eloltani a hajába kapó 
lángokat. 

Leonora a férje karjába mélyesztette a körmeit. 

- Mi volt ez? 

-Nem tudom - válaszolta Ferruccio. - Nem hinném, hogy 
puskapor lett volna, az inkább az ágyúkba kell, és túlságosan drága, 
még a mi fráterünknek is. Talán csak egy üveg meggylikőr. Mielőtt 
betiltották, az volt a domonkosok specialitása. De nézd csak, 
mindenki menekül, ő pedig ott áll mozdulatlanul. Mintha csakugyan 
úgy érezné, hogy egy félelmetes, bosszúálló Isten vigyáz rá. 

Savonarola kiáltott valamit, de túl messze volt, s a lángok olyan 
hangosan ropogtak, hogy a pár nem hallotta a szavait. Azt azonban 
látták, hogy ismét felemeli a kezét, s e mozdulatra az emberek 
kelletlenül visszasomfordálnak, mint a szamár, ha a gazdája 
megrántja a kötőféket. A szerzetes nem tűrhette, hogy a bűnösök ne 
nézzék végig földi hívságaik és vétkeik elégetését. 

Savonarola remegett az izgalomtól, amikor megcsapta az orrát a 
füst és a félelem szaga. Firenze most az övé - amint azt szóról szóra 
megjósolta Lorenzo de" Medicinek, a város nagyméltóságú urának, 


mint ahogy a halálát is megjövendölte, bárhogy gúnyolódott is rajta 
Lorenzo. A Mindenható azonban nem ismer tréfát. Ő éppen 
Savonarola nyomorult, halandó porhüvelyét választotta szállásául, 
s onnan hirdeti akaratát. A szerzetes olyan vibrálást érzett egész 
testében, hogy már-már az az érzése támadt, képes a levegőbe 
emelkedni. A lábára pillantott, hogy lássa, az Úr csakugyan 
megajándékozta-e a levitáció képességével, mint Sienai Szent 
Katalint. Saruja azonban szilárdan nyugodott a sötét porfírból épült 
előcsarnok lépcsőjén. Savonarola máris megbánta, hogy az imént a 
gőg bűnébe esett. De ha Isten a maga igazságosságában nem is 
tartja méltónak efféle megtiszteltetésre, e világi diadala immár nem 
késik tovább. Róma, az a hitvány szuka megtiltotta a híveknek, hogy 
megkorbácsolják magukat, ám a pápai tilalom valóságos felhívássá 
vált az Úrral kötendő nászra. Amiképpen a bűn is annál csábítóbb, 
minél erősebb a tiltás, az égetést követő felvonulás sem csupán 
Firenzében lobbantja majd lángra a hit parazsát, hanem az egész 
keresztény világban. 

A romboló tűz szemlélésébe merülő emberek ekkor halk, de 
egyre erősödő, siralmas kántálásra lettek figyelmesek. Mintha csak 
a barát gondolatai váltak volna valóra. Mindenki megfordult, s azt 
látták, hogy a templom melletti kertből épp ekkor lépnek ki az első 
csuklyás bűnbánók, mögöttük pedig hosszú menet kanyarog lassan, 
akár egy jóllakott kígyó. Ahogy közeledtek, úgy lett mind 
hangosabb a lelkük mélyéről feltörő, gyászos fohász. 

A kezükben tartott botról három kötél lógott le, a kötelek nagy 
csomóiba pedig egymáson keresztbe rakott vastüskéket fűztek. A 
menet tagjai valamennyien félmeztelenre vetkőzött férfiak voltak. 
Hátukat és mellüket csapdosták, a húsuk feldagadt, bőrüket kékes- 
vöröses foltok tarkították, fehér ruhájukat pirosra festette a 
sebeikből szivárgó vér. Leonora elfordította a fejét, és férje 
mellkasának támasztotta. 

- Most már menjünk innen - kérte. 


- Bocsáss meg, szerelmem, csak még egy pillanat. Maradj itt, 
kérlek, mindjárt jövök. 

Ferruccio az imént pillantott meg valakit, aki elvileg nem lehetett 
volna itt, akinek nem lett volna szabad itt lennie. Miután 
kibontakozott felesége öleléséből, elindult a kert mellett, ahonnan a 
menet elindult. A szíve erőteljesen pumpálta a vért izmaiba, 
egyszerre megfeledkezett a hidegről. Öles léptekkel haladt, s 
csakhamar utolérte a flagellánsokat, akiknek vére már tócsákba 
gyűlt a porban. Az ütemesen mozgó karok és a szöges kötelek által 
leírt arabeszkek között felismerte a láncra vert, megbéklyózott 
Amos Gemignanit. A szerény zsidó bankár valaha a Magnifico 
védencei közé tartozott. 

Ferruccio gyakran járt Gemignani eldugott kis boltjában Firenze 
üzleti negyedében, hogy beváltsa a fizetési utalványokat, melyekkel 
a Medici család jutalmazta szolgálatait. Most igencsak meglepte, 
hogy itt látja a férfit. Úgy tudta, hogy miután Savonarola rávette a 
firenzei — köztársaságot, tiltsa meg a kamatra történő 
pénzkölcsönzést, Amos Volterrába menekült. A tilalom egyébként 
komoly gondot okozott a Medici-bankháznak, amely éppen az efféle 
ügyletekből gazdagodott meg. De mit keres Amos Firenzében? 
Ferruccio szelíd, alkalmazkodó természetű embernek ismerte a 
bankárt, s most azon töprengett, ugyan miféle törvényt szeghetett 
meg, hogy így megszégyenítik ország-világ előtt. Amos szakállát 
vörösre festette a vér, hosszú, durva szálú haját pedig mintha nem 
levágták, hanem tincsenként megtépték volna. 

Ferruccio utat tört magának a megkínzott testek között, és jobb 
kezével a kardja markolatát szorongatva közeledett a fogoly felé. Az 
egyik flagelláns mintha rá akart volna csapni a korbácsával, de a 
társai nem követték a példáját, így hát ő is gyorsan visszahúzta a 
kezét. Ferruccio magas termete és határozott arckifejezése olyan 
hatással volt a menetre, hogy a litánia lassanként ritmusát 
vesztette. Egyesek abba is hagyták a kántálást, s egy idő után csönd 


borult a térre. Amikor Ferruccio odaért a láncra vert zsidóhoz, 
letérdelt mellé. 

Az öregember csodálkozva nézett rá, aztán önkéntelenül az arca 
elé emelte a karját, bár a béklyóktól nehezen tudott mozogni. 

- Amos, én vagyok az, Ferruccio de Mola, nem emlékszel rám? 
Nem akarlak bántani. 

- Te vagy az... 

Amos mintha felismerte volna, de csak suttogásra tellett az 
erejéből. Ferruccio még közelebb húzódott hozzá, és átkarolta a 
vállát. Leonora a távolból látta, hogy a máglyát őrző katonák közül 
ketten lassan elindulnak a férje felé. 

- Hogy kerültél ide, Amos? - kérdezte Ferruccio ügyet sem vetve 
arra, ami körülötte történt. 

- Tartozásokat... kellett behajtanom... nem tudtam, hogy 
kitiltottak Firenzéből. 

- Majd beszélek a fráterrel, jól ismerem, megmagyarázom neki... 

- Ne! Semmit sem akarok tőletek, keresztényektől... És most 
menj, ne keveredj bele ebbe az ügybe, én akartam itt lenni. Ha nem 
okoskodok, elengednek, amikor vége az égetésnek. 

A két katona ekkor már ott állt Ferruccio mögött, de ő nem vette 
észre a fegyvereseket, amíg meg nem hallotta hátulról a felesége 
kiáltását. 

- Ők ketten barátok - kiabálta Leonora Savonarola felé fordulva 
-, és a férjem, amint az Evangélium mondja, beteg felebarátján 
segít! Még ha bűnös is az illető! Vagy talán ez is tilos? 

A tömeg döbbenten fordult meg a merész szavak hallatán, 
amelyek ráadásul egy nő szájából hangzottak el, márpedig, amint 
Savonarola gyakran elmondta, a nő sokkal jobban ki van téve az 
ördög kísértéseinek, mint a férfi, mert köztudomásúlag több nyílás 
van a testén, ahol a démon behatolhat és birtokába veheti. A 
katonák várakozóan néztek a fráterre. Most mindenki őrá 
függesztette a tekintetét, maga Leonora is, aki felvetett fejjel állt. 
Ferruccio viszont a feleségét nézte nagy ámulattal. 


A prédikátor széttárta a karját, mintha a Vörös-tengert akarná 
szétválasztani, azután lassan a szívére szorította a bal kezét, 
magasba tartott, nyitott jobbjával pedig intett a katonáknak, hogy 
álljanak meg. Ezután gyűrűs- és kisujját behajlítva az áldás jelét, a 
béke zálogát mutatta a tömegnek. Ferruccio felállt, de előbb még 
egyszer megszorította Amos gyenge kezét. A tiszteletet parancsoló 
alak most lassan tört előre a flagellánsok tömegében, amely 
lépésről lépésre nyílt szét előtte. Amikor odaért Leonorához, karon 
fogta, és elhagyták a teret, vissza se néztek. 

Savonarola tekintete hosszan követte őket, de a szerzetes 
figyelmét hamarosan az egyik flagelláns ragadta meg, aki 
érthetetlen szavakat üvöltött. Túlságosan elragadta a hév, és ez 
nem tetszett a fráternek: Isten az alázatosakat szereti, mondta 
magában. A férfi a korbácsát lóbálva felé fordult. Mit habog össze ez 
a félnótás? Savonarola félig becsukta a szemét, és a férfira szegezte 
az ujját. Az végre elmosolyodott, de őrült mosoly jelent meg az 
arcán. Savonarola ekkor megsejtette, mire készül a férfi, és ujjait 
vádlón széttárta, hogy megállítsa. Ám a flagelláns ledobta ruháit, és 
anyaszült meztelenül, rohanvást indult a tűz felé. 

- Ne! - üvöltötte Savonarola. 

De már késő volt. A férfi belevetette magát a szikrákat lövellő 
máglya közepébe, majd eltűnt a lángok között. Krisztus 
köztársaságának katonái közül néhányan odarohantak, de 
megtorpantak, mielőtt még a tűz közelébe értek volna, ezért a 
lángok nem érték el őket, az arcuk azonban még így is kivörösödött 
a forróságtól. Miközben a téren nézelődő emberek kíváncsian, 
szinte megbabonázva figyelték a furcsa áldozatot, a levegőt az égett 
gyanta, lakk és ásványi anyagok szaga mellett most már a 
megperzselt hús bűze is betöltötte. 

Savonarolára egyszeriben rátört a halál előérzete. Valósággal 
kellemes borzongás futott végig a hátán. 


2 
Lapaxn-vörgy, Tmer, 1476 


- A kislány életben van, de az anyja haldoklik, Ada Ta. 

- Egy élet egy másikért cserében, ez az örök körforgás. De a mai 
akkor is nagyon szomorú nap. 

- Az apa nem jön vissza többé, ugye? 

- Akár a méhek, beteljesítette a karmáját, és a szelleme immár 
messze jár. 

Ada Ta egy pillanatra úgy érezte, mázsás súllyal nehezedik rá 
élete sok-sok éve. Kinézett az ablakon. Egy szél kergette felhő 
kettészakadt a Csogori, vagyis a Nagy hegy csúcsa fölött, s a két rész 
most ellentétes irányba sodródott az égen, a nap pályája mentén. 
Távolról egy pocoknyúl éles visítása hasított a levegőbe. A kerek 
fülű kis rágcsáló talán őrt állt, és amikor megjelent a sas, feláldozta 
magát, hogy társai elmenekülhessenek az odújukba. Teteme pedig 
egészen a következő őszig biztosítja majd a túlélést a ragadozó 
madár bolháinak. Miközben Ada Ta a fejét ingatta, az ifjú szerzetes 
megérezte, hogy a kislány ujjai a mutatóujja köré kulcsolódnak, s 
ezt jó jelnek tartotta. Miután megfürdette és beillatosította a 
gyermeket, az anyja mellére fektette. Ez az érintés enyhítette a 
fájdalmat, az asszony arcán derű ragyogott fel. 

- Milyen nevet adjunk neki? - kérdezte a fiatalember, aki alig 
tudta visszafojtani a könnyeit. - Nagyon szép, igazán megérdemli, 
hogy szép nevet kapjon. 

- A szépsége még nem az ő érdeme, de úgy látom, illene rá a Gua 
Li név, mivel ez a szerencsétlen öregember a szeretet és a 
bölcsesség jegyében fogja őt felnevelni. A többiről majd 
gondoskodik az ereiben keringő vér. Te pedig hagyd abba a sírást! 


- Az anya már nem lélegzik... 

- Akkor add ide a kislányt! Túl fiatal ahhoz, hogy beszívja a halál 
szagát. Még messze az idő, amikor meg kell ismernie, addig őbenne 
is megismétlődik majd az élet körforgása. Hallod ezt a csöndet? Már 
nem sír, pedig éhes. Kezdetnek jó. Most hozd ide a kecskét, a tőgye 
tápláló tejtől duzzad. És ha fehér lepelbe csavartad az anya testét, 
elvisszük oda, ahol még a keselyűk sem találhatnak rá. Az ég ismét 
csak rámosolyog majd a lelkére. 


LADAKH-VÖLGY, TiBET, HÚSZ ÉVVEL KÉSŐBB, 1496 


Alkonyatkor lassú léptekkel, lehajtott fejjel, imára kulcsolt kézzel 
megérkezett az idős Annás. A tömeg némán, szorongó kíváncsisággal 
figyelte az egykori főpapot. Már az is meglepetést keltett, hogy 
egyedül, gyalog indult a hegyre, ahol a gonosztevőket kivégezték - 
Golgotának, a koponyák helyének nevezték ezt a magaslatot. Annás a 
kereszt előtt megállva Isszára emelte a tekintetét. A felnőtt férfi 
helyén egy pillanatra a fiút látta maga előtt, aki egykor - amikor 
még ő volt a Szanhedrin feje - oly dacosan szólt hozzá. Egy 
hivatalnok lesegítette a köpenyét és fekete-fehér kövekkel díszített, 
drága fejfedőjét, a mitznefetet. Egy másik átnyújtott neki egy nehéz 
kalapácsot, amelyet az öregember csak fogcsikorgatva bírt felemelni. 
Alaposan körülnézett, megbizonyosodott róla, hogy mindenki őt 
figyeli, s amikor egy pillanatra hűvös fuvallat csapott az arcába, a 
magasba emelte a kalapácsot, és teljes erőből lesújtott vele a kereszt 
aljához támasztott törvénytáblákra. A kőtáblák ezer darabra törtek, 
az ütésbe a fakereszt is beleremegett. Issza kinyitotta a szemét, 
fájdalmas görcs mart a hátába. 

Tudta, hogy egyetlen módon állhat ellen a kínnak és a tébolynak: 
ha hagyja elernyedni a testét, ám a rázkódás ismét felébresztette az 
érzékeit. Még az előbbinél is erősebb görcs hasított belé, amikor 
találkozott a tekintetük Annással. Azonnal felismerte, noha már húsz 


év telt el azóta. Jelen helyzetében minden mozdulat nehezére esett, és 
tudta, hogy továbbra is nyugodtan kell lélegeznie, a látvány hatására 
mégis hevesebben kezdett verni a szíve. Elfordította a fejét, s a 
fájdalom nedves ködén át meglátta odalent büszke tartású, komoly 
anyját, körülötte a testvéreit, Máriát és más barátait, és ez 
megnyugtatta. Ismét lehunyta a szemét, hogy gondolatban 
eltávolodjon ettől a helytől, belesüppedjen a fehér hegyek puha 
hóbuckáiba. Hallotta a sas kiáltását, a gyapjas jakot, és 
ráhangolódott a mantrára, melynél mélyebben zengőt még sosem 
hallott. Elmosolyodott, amikor megütötte a fülét Gaja és a gyerekek 
hangja, majd felhangzottak barátja, Szajed soha véget nem érő 
kérdései. Így szép lassan visszatért a tetszhalál állapotába, amelyben 
az érzékek elernyednek, de az értelem éberen vigyáz. A gondolatok 
kiélesednek, ezáltal keresztülhatolnak a tudatot védő falakon, és 
feltárják mindazt, amit az elme olykor nem akar vagy nem képes 
felfogni. Ebben az ernyedtségben értette meg igazán, mik is azok az 
energiafolyamok, amelyekről annyit beszéltek a boncok. Amikor 
észrevette, hogy behunyt szemmel is lát a szerzetesek által hatodik 
csakrának, avagy harmadik szemnek nevezett érzék segítségével, 
érezte, hogy a szelleme elhagyja a földet, és messzire repül. 
Viszontlátta körben ülő társait, akikkel együtt szokott meditálni, és 
csatlakozott vidám társaságukhoz. A vén Annás hangját csak távolról 
hallotta, mintha a föld mélyéről feltörő morgás volna. 

- Ez az ember vétkezett apáink ellen! - A kődarabként odavetett 
szavak hallatán a tömeg hátrébb húzódott. - Vétkezett Ábrahám 
öröksége ellen, a hazája ellen! Felfordulást okozott, botrányt keltett. 
És mit művelt a törvényeinkkel? Íme, nevetség tárgyává tette, 
megrontotta és összetörte őket, amiként most összetörve látjátok a 
törvénytáblákat, megérdemelt büntetésének eszköze alatt. 

Annásra újra felsegítették a fejfedőt és a fekete gyapjútunikát, de a 
vállát takaró stólát ott akarta hagyni a törvénytáblák töredékei 
fölött, hogy mindenki emlékezzen rá, mit tett Isten nevében. Amint 
eltávozott, Júdás - két római katona közönyös tekintetétől kísérve - 


elvette a stólát, és a zsebébe rejtette. Az éjszaka folyamán az emberek 
nagy része is eltávozott. Követték őket a szentjánoskenyér- és 
árpasörárusok, immár üres kordéikkal. A nap magasra hágott, 
amikor a Templom katonáinak egy szakasza megállt Caius Cassius 
előtt, aki nemrég érkezett az őrségváltásra. 

- Mit akartok? - kérdezte tőlük a római százados. 

- A Szanhedrin úgy rendelkezett, hogy győződjünk meg a három 
elítélt haláláról - felelte a férfi, aki Heródes Antipas lándzsáját 
szorongatta. 

- Még nem haltak meg. 

- Akkor intézkednünk kell. 

A királyi lándzsa hatalommal ruházta fel a katonákat, a százados 
kénytelen volt átengedni őket. Az Issza két oldalán függő Gestas és 
Dismas csendes haldoklását botüűtésekkel gyorsították meg. Eltörték 
a lábukat, s amikor végül már csak formátlan, véres hústömeggé 
váltak, bezúzták a koponyájukat. A Szanhedrin tisztviselője csak 
ekkor bizonyosodott meg a halálukról. A házasságtörő nők 
megkövezésénél is az volt a szabály, hogy amíg a fejük be nem tört, 
nem lehetett megállapítani a halál beálltát. 

Caius Cassius nem nézett oda, de a csontok recsegése még így is 
undorral töltötte el. Katonaként sokféle öldöklésnek volt szemtanúja 
és részese. A tombolásban is volt némi méltóság, még abban is, ha 
levágták a megölt ellenség fejét, ám a tehetetlen haldoklók 
lemészárlásában semmi ilyet nem talált. Efféle barbár módszert még 
állatok esetében sem volna szabad alkalmazni. 

Isszát nem is az ütések zökkentették ki kábulatából, hanem a 
szétzúzott csontok hangja. Tudta, hogy hamarosan rá kerül a sor, és 
ezúttal semmi nem menti meg. Felkészült a halálra: a lehető legtöbb 
levegőt fújta ki a tüdejéből, hogy eltompítsa az érzékeit. 

Caius Cassius a katonáit nézte, akik nyugodtan kockáztak, és 
röviden eltűnődött a helyzetén. Ha a magatartása kifogástalan, pár 
hónap múlva kap egy darab földet Bithüniában, vagy ha különösen 
szerencsés, Cantabriában. Talán lesz annyi pénze, hogy feleséget 


szerezzen, akinek azonban úgysem veszi semmi hasznát, legfeljebb 
néhány hideg téli éjszakán. Ennyit egy utolsó szajhától is megkaphat 
valamelyik bordélyban. 

- Itt én képviselem az igazságszolgáltatást, nem ti - szólalt meg 
grimaszba torzult arccal, és könnyedén kiragadta a lándzsát a zsidó 
katona kezéből. Ezután a keresztre feszített férfira tekintett, aki 
láthatólag sejtette, mi következik, és behunyta a szemét. A római tiszt 
beleszúrta a lándzsát Issza oldalába. Az egyik bordáját is eltörte. 
Tudta, hová és hogyan döfjön. 

-— Meghalt! - kiáltotta. - Nem folyik a vére. 

Két katonájára ráparancsolt, hogy álljanak őrt a kereszt mellett, 
majd dühösen a Szanhedrin tisztviselőjének kezébe nyomta a 
lándzsát. A férfi elhűlve nézett rá, de nem tiltakozott. Caius intett, 
hogy távozhat. Biztos volt benne, hogy a tisztviselő feljelenti. A 
zsidók, miután erővel nem szállhattak szembe a római katonákkal, 
minden alkalmat megragadtak a bosszúra. A százados rákiáltott a 
katonáira, hogy vegyék be a játékba, de ne merészeljenek csalni, mert 
elvágatja a torkukat. Miközben dobott a kockákkal, elégedettség 
töltötte el: elveszti a nyugdíját, és újabb öt évig kell majd háborúznia 
valamelyik provinciában, de sokkal jobb a csatatéren meghalni vagy 
ragály által veszni el, mint belepusztulni az unalomba. 


Gua Li összeérintette felfelé tartott ujjait, és elhallgatott. Várta, 
hogy Ada Ta arca bármit is kifejezzen: helyeslést vagy ellenkezést. 
Az idős szerzetest azonban szemlátomást teljesen lekötötte az, 
hogy jobb kezével ütemesen csapkodta csillogó koponyáját, és 
hozzá egy mantrát mormolt. A nő ekkor felállt, jobb talpát a bal 
térdéhez emelte, majd széttárta enyhén behajlított karjait, és ujjait 
a föld felé fordította. 

Ada Ta viszont tovább ismételgette előbbi mozdulatait, míg csak 
a nap el nem érte a horizontot. A gleccserek vörös és kék 
árnyalatokban csillogtak, majd feltűnt az égen négy csillag, azok, 
amelyek Buddha halálának napján jelentek meg először. 


- Nem fáradtál még bele, hogy darut játssz? - kérdezte ekkor Ada 
Ta. 

- A daru a szárnyaival lecsap a kígyóra - felelte erőteljes hangon 
a nő. 

- És ha a kígyó nem bocsátkozik harcba? 

Gua Li kezdte érezni elzsibbadt tagjait, de nem engedett. 

- Miért nem felelsz nekem? - kérdezte inkább. 

Ada Ta egyetlen gyors térdhajlítással lótuszülésbe ült. 

- Mi volt a kérdés? 

A nő kissé behajlította a könyökét. Már alig bírta. 

-Egy hónapon át folyton kikérdeztél, hogy lásd, rendesen 
megtanultam-e kívülről Issza történetét, és az általad 
meghatározott sorrendben kellett felmondanom a legkülönbözőbb 
epizódokat. Úgy hiszem, semmit sem felejtettem ki, és olyan jól 
mondtam el a történetét, ahogy csak bírtam. Te viszont egy szót 
sem szóltál, amikor a végére értem. 

- Inkább örülnél neki! Elfelejtetted, hogy a tanító hallgatása a 
legfőbb elismerés, hiszen azt jelenti, nincs miért szemrehányást 
tennie a tanítványának? 

Gua Li leengedte a karját, és letette a jobb lábát. Ada Ta csukott 
szemmel, halványan elmosolyodott. Gua Li ekkor összekulcsolta 
körülötte a karját, de a szerzetes fürgébb volt, elsiklott a lány 
szárija alatt, s a következő pillanatban már a háta mögött bukkant 
fel. 

- Hogy csináltad ezt? Hiszen te magad tanítottad, hogy a daru 
szárnyai erősebbek a kígyónál. Becsaptál, jó öreg apám. 

- Csakugyan ezt mondtam volna? Lehetséges, de sok függ attól, 
milyen a daru és miféle a kígyó. Ezt nem említettem? 

- Nem - dünnyögte Gua Li különösebb meggyőződés nélkül. - 
Igazi szélhámos vagy. 

-Ez a kígyó természetének része: bármilyen körülményhez 
alkalmazkodik, még arra is képes, hogy halottnak tettesse magát. 
Megtehettem volna, hogy a földre zuhanok, hasra fekszem, és tátott 


szájamból undorító bűzt árasztok. Majd a ragadozó meglepetését 
kihasználva megmarom, amikor odahajol, hogy megszaglásszon. De 
te az én daru-lányom vagy, így hát nem tehetem ezt. Először is 
azért, mert  megijednél, ha meghalnék, másodszor meg 
semmiképpen nem hagyhatnám ott rajtad a fogaim nyomát. 

Ada Ta könnyed csókot lehelt a fiatal nő homlokára, és 
felsóhajtott. 

- Hány nyelven tud szólni a lelked? - kérdezte tőle. 

- Mindazokon, amelyekre megtanítottál, apám, és olyan sebesen 
tud írni valamennyi nyelven, ahogy a pók futkos a hálóján. 

- Készen állsz az utazásra? 

Gua Li tágra nyílt szemmel bámult rá, majd némi habozás után 
átölelte és egy pillanatra a mellkasához támasztotta a fejét - csak 
annyi időre, hogy a szerzetes köszönetet mondhasson Mahának, a 
természet Nagy Anyjának, amiért ilyen boldogságban részesítette. 

- Néma válaszod többet mond minden szónál. Most menj, 
készítsd össze azt a keveset, amire szükségünk lesz. Sajnos, a kígyó 
nem tud repülni, mint a daru, így legalább nyolc hónapnyi gyaloglás 
vár ránk. Ez azt jelenti, hogy legalább hatszor elmesélheted majd a 
történetet. 

A fiatal nő távolabb húzódott, és hosszan fürkészte 
obszidiánfekete szemével. 

- Tehát hosszú út áll előttünk, apám. 

Ada Ta elnyúlt a kőpadlón, rátámaszkodott a két tenyerére, és a 
magasba lendítette a testét. Gua Li pár lépésre állt tőle. 

- A távolság attól függ, mennyi idő kell ahhoz, hogy elérjük úti 
célunkat. Az idő pedig olyan, mint a pénz: ha száz pénzérméd van, 
és egytől meg kell válnod, olyan, mintha a párnádból húznál ki egy 
tollpihét - a fejed meg sem érzi. 

Gua Li kíváncsian nézte, amint a szerzetes áthelyezte a testsúlyát, 
felemelte a balját és most csak a jobb kezére támaszkodott, mint 
egy rövid lábú daru. 


- Ha viszont - folytatta Ada Ta - csak két pénzérméd van, 
alaposan meg kell gondolnod, mielőtt elköltenéd az egyiket. 
Nekünk azonban - mosolyodott el - időnk, akár a tenger. 

Gua Li komoly arccal hajolt le, hogy mestere szemébe nézhessen. 

- Ada Ta, miért kell megtennünk ezt az utat? 

- A kötelesség az élet része. Amiképpen neked kívülről meg 
kellett tanulnod bizonyos könyveket, az eső sem tehet mást, mint 
hogy lehullik az égből. Nincs értelme azt kérdezni, miért esik az eső, 
vagy a nap miért melegíti fel a földet. Ez a sorsuk. 

- Talán minden egy terv része, amelynek mi csak a 
következményeit látjuk, az okait nem. 

- Jól mondod, leányom. Én sem ismerem a tervet, ehhez úgy 
kellene a föld fölé emelkednem, mint a sas teszi, aki ismeri a nyulak 
ösvényeit, de erre egyelőre nem vagyok képes. Most még csupán a 
földről tudom követni a nyomokat. Annyit azonban tudok, hogy az 
egyik vonal attól a férfitól indult, aki arra ítéltetett, hogy Issza 
sorsának mását élje. Abban a pillanatban született a terv. 

- És nekünk most az a kötelességünk, hogy kitaláljuk, milyen 
formát öltött, ugye? 

- Aki teljesíti a kötelességét, örömet szerez embertársainak. Ha 
mindenki így cselekedne, boldogabb hely volna a világ. A nemes 
Giovanni Pico della Mirandola a halála előtt úgy döntött, átadja 
nekünk titkos feladatát. Ezáltal mi leszünk a boldogság eszközei. 

- Biztos vagy benne? Lehet, hogy nem fogadják majd örömmel 
azt, amit magunkkal viszünk. 

- Csakugyan fennáll ez a veszély, de őseink képírásában a 
, veszedelem" jele azt is jelenti: , lehetőség". Amikor Timur Lenk kán 
megkérdezte tőlem, hogy hódításait nyugat vagy kelet felé 
folytassa-e, én... 

- Timur Lenk kán? De hiszen ő már réges-régen meghalt... Ada 
Ta, sosem kérdeztem tőled: hány éves vagy tulajdonképpen? 

A szerzetes most testhelyzetet változtatott: csak a bal kezére 
támaszkodott, a jobbját a hátrahúzta a háta mögé, teste tökéletesen 


vízszintesen lebegett, pár centire a padlótól. Minden különösebb 
erőfeszítés nélkül a lány felé fordította a fejét. 

- Akkor kezdtem számolni az éveimet, amikor a mongol banditák 
elvágták a szüleim torkát, de száz után abbahagytam. 


Gua Li némán hagyta el a szobát. Nem emlékezett rá, hogy Ada Ta 
valaha is hazudott volna neki. 


3 
Róma, 1497 máRkciusa 


- Apám! 

- Mi zaklatott fel így, leányom? 

Lucrezia kifulladva lépett be a terembe, mire Rodrigo Borgia 
azonnal felpattant a térdeplőről. Az udvari festőt, Bernardo di 
Bettót elfogta az ingerültség, de óvakodott kimutatni érzéseit 
lobbanékony megbízója előtt. Pedig amúgy is épp eléggé 
bosszantotta, hogy át kell festenie a képet, amelyet tökéletesnek 
tartott, de nem mondhatott nemet. 

Az eredeti festményen Giulia Farnese nyújtotta oda szépséges 
kislányát hivatalos szeretőjének, a pápának, aki finoman 
megérintette a gyermeket. Ám VI. Sándor összeveszett a nővel, 
szakított vele, és megparancsolta a festőnek, hogy Giuliából 
csináljon Szűz Máriát, közös kislányukból gyermek Jézust, a Borgia 
pápa katonai öltözéke helyére pedig hosszú pápai vecsernyepalást 
kerüljön. 

A két glória meg a köpeny még hagyján, gondolta a festő, de az 
már tényleg több a soknál, hogy a gyermeknek áldó mozdulatra kell 
emelnie a kezét, a csörgőjéből pedig kereszttel ékesített 
aranygömböt kell formálnia. Ráadásul nem elég, hogy tönkreteszi a 
festményt, még azt sem tudhatja, kifizetik-e valaha a munkáját. 
Bernardo most a hálószobához tartozó kamrában egyensúlyozott 
egy létra tetején, és türelmesen várt. Ám amikor látta, hogy a pápa 
leveszi a palástját, megértette, hogy az aznapi munkának vége. 

- Pinturicchio! 


Bernardo gyűlölte ezt a gúnynevet, amelyet még sihederkorában 
ragasztottak rá. Alacsony termetű, az igaz, de ez a , Festőcske" név 
inkább a művészetére nézve sértő, semmint a testi adottságaira. 

- Igen, Szentatyám? 

- Most elmehetsz, Lucrezia asszony beszélni kíván velünk. Gyere 
holnap ugyanebben az időben, és iparkodj, hogy mielőbb befejezd a 
munkát. 

Bernardo di Betto összeszedte a festékeit, az ecseteket bedugta 
durva vászoninge zsebébe, és óvatosan lemászott a létráról, nagy 
nehezen összecsukta, majd hátrálva távozott. A szomszédos 
teremben már hajnal óta várakoztak a római nemesek. Azt 
remélték, hogy átadhatnak egy kérvényt vagy kivívhatnak 
maguknak valami kegyet. A festő a pápa iránti megvetése jeleként 
egyedül Riario Sansoni della Rovere bíborost üdvözölte egy gyors 
meghajlással. A bíboros kegyvesztett hírében állt; az volt a bűne, 
hogy rokonságban állt Giuliano della Roverével, akit a nép csak 
, Szodomita" néven emlegetett, noha nem ő volt az egyetlen a pápai 
udvarban, aki megkaphatta volna ezt a gúnynevet. Ám Riario 
Sansoni valójában azzal vonta magára VI. Sándor haragját, hogy öt 
évvel ezelőtt, a pápaválasztás idején nem átallott Szent Péter 
trónjára ácsingózni, méghozzá éppen Rodrigo Borgia ellenében. 

Lucrezia arcát könnyek csíkozták, hosszú, szőke fürtjei az arcára 
tapadtak. Az apja komoran fürkészte, aztán kilesett a folyosóra, 
hogy megbizonyosodjon róla, senki sem láthatja, hallhatja őket. 
Megszaglászta a lányát, hátha valami hálószobatitok nyomára 
bukkan, de gyakorlott orra nem érezte szerelmi együttlét jeleit. 
Lucrezia önkéntelenül eltakarta ingének látványosan mély 
kivágását egy rojtos keszkenővel, és lehajtott fejjel állt tovább. 

- Mi a baj, kislányom? 

Az apa finoman megcirógatta a tarkóját, ám rubingyűrűje 
beleakadt a Lucrezia haját összefogó, gyöngyös hálóba. Amikor 
megpróbálta kiszabadítani, meghúzta a nő haját, mire Lucrezia 
halkan feljajdult, szinte felnyüszített. 


Ekkor léptek hallatszottak, majd megjelent a szobában Lucrezia 
bátyja, Cesare. A nő tüstént az apja mögé húzódott. 

- Es una perra! - harsogta Cesare. - Ez egy szuka! Nem hallod, 
hogy vonyít? 

Cesare lehúzta a kesztyűjét, mire előtűntek kezén a franciakór 
okozta hólyagok és vöröslő sebek. Lucrezia tudta, hogy meg akarja 
ütni, így hát lehunyta a szemét, és igyekezett menedéket keresni 
apja testes alakja mögött. 

- Cesare, miféle beszéd ez? Miért szidalmazod így a húgodat, 
ráadásul az én jelenlétemben? 

- Ez a mocskos tehén Róma legsötétebb bordélyába való! Az 
utolsó szajha is tanulhatna tőle! 

- Cállate, hijo! Elég volt, fiam! Mondd el végre, mi bajod vele! Mit 
tett veled? 

- Velem? Velem semmit... 

Cesare halványan elmosolyodott. Már megszokta, hogy nem 
nyithatja ki túlságosan a száját, mert még kifakadnak a szakálla 
alatt rejtőző kelések. 

- Mondd meg neki, húgom! - folytatta. - Hacsak nem akarod, 
hogy én meséljem el apánknak, miként sároztad be a nevünket. 

- Most már elég volt! - kiáltott fel ekkor a pápa. - Fejezzétek be 
ezt a komédiát, különben mindkettőtöket kikergetlek innen! 

- Apám... - törölgette a szemét Lucrezia. - Várandós vagyok... 

VI. Sándor elfintorodott, majd hátralépett, és leroskadt az 
aranyozott trónusra. Két kezével megragadta a karfákat díszítő 
oroszlánfejeket, és szorosan összezárta az ajkát. Villámló tekintetet 
vetett a fiára, aki egyre csak a fejét ingatta, aztán az öklét rázta 
Cesare felé. Végül nagyot sóhajtott. 

- Hányadik hónapban vagy? - kérdezte Lucreziától. 

- Azt hiszem, a harmadikban vagy a negyedikben, apám. 

Rodrigo Borgia megpróbálta felidézni találkáik egynémely sötét 
részletét, és sietve számolni kezdett. Már nem volt olyan heves 
természetű, mint egykor, s újabban más, fiatalabb szeretők is 


megfordultak a lánya ágyában. De bárhogyan történt is, nagy a baj. 
Giovanni Sforzát, Lucrezia férjét, aki nemrég Milánóba menekült, 
épp most sikerült rávenniük - egyfelől méreggel fenyegették meg, 
másfelől pedig megígérték, hogy megtarthatja a harmincezer 
dukátos hozományt -, hogy eskü alatt, írásban nyilvánítsa ki: 
impotens. Ezzel a hivatalos bejelentéssel lehetségessé vált, hogy 
érvénytelenítsék a házasságot, és Lucrezia hozzámenjen Aragóniai 
Alfonzhoz. 

- Épp most, amikor a férjed kijelentette, hogy képtelen elhálni a 
házasságot és gyermeket nemzeni... Mierda! - dörmögte a kisujja 
körmét rágva. - Évekig győzködtük, és ha nem járt volna közben az 
érdekünkben a nagybátyja, Sforza bíboros... 

- Nem hinném, hogy Ascanio Sforza puszta jóságból cselekedett - 
szólt közbe Cesare. - Majd kér valamit tőlünk cserében, mi pedig 
fizetünk, ahogy kell! 

- Ne szaladj annyira előre, majd meglátjuk, mire tart igényt, 
azután annak megfelelően járunk el - korholta a pápa. 

- Primum ferire, deinde guaerere, apám. Előbb sújtsunk le, azután 
kérdezzünk, ez az én filozófiám. Apám kezd gyengülni, és amióta 
Giulia Farnese elhagyta, az agya is meglágyult. 

- Nem tűröm, hogy így beszélj velem! 

- Mert különben mit tesz velem, apám? Elveszi az orvietói 
javadalmamat, ami pár dukátot jövedelmez? Egyszerű bíboros 
vagyok, és ha ez itt nem lenne az oldalamon - csapott a kardja 
markolatára, amely a zöld damasztzekén átvetett bőrszíjon függött 
-, senki sem tisztelne! Ez az espada ropera az egyetlen barátom itt 
Rómában - folytatta. - És a magáé is, apám, még ha nem is akarja 
tudomásul venni. Sokat kockáztatott, amikor azt a mihaszna Juan 
öcsémet nevezte ki a testőrsége élére. Bárki apám közelébe 
férkőzhet, elvághatja a torkát, és bedobhatja a holttestét a 
Teverébe. 


- Juan öcséd Pedro Luis örököse, és Gandia hercegeként megilleti 
ez a tisztség - tiltakozott az apja. - Különben is... a testőrök 
kedvelik. 

- Ami azt jelenti, hogy sok könnyet ontanak majd érte, amikor 
rátalálnak a tetemére. 

Ez a mondat felrázta Lucreziát, aki egészen eddig látszólag 
közönyösen tűrte apja és fivére ridegségét. 

- Mit akarsz mondani ezzel? - üvöltötte. 

Cesare kinyújtotta kesztyűs kezét, hogy megérintse az arcát, de a 
húga azon nyomban elfordult. A férfi elfintorodott, és a szakállát 
kezdte simogatni. 

- Csak annyit, hogy aki nem tudja megvédeni magát, az mást sem 
tud megóvni, főként ha a királyok és fejedelmek atyjáról, a világ 
uráról, Krisztus földi helytartójáról van szó. Egyszóval - 
mosolyodott el - önmaga és mások számára is veszélyt jelent. 

- Én... én a pokol mélyére is utánad mennék, ha megtudnám, 
hogy bántottad Juant - fakadt ki Lucrezia. 

- Nocsak, nocsak, a végén még kiderül, kinek a fatytyát hordod a 
méhedben. 

Lucrezia tőrt rántott elő a ruhaujjából, és a bátyjára szegezte. 

- Soha ne provokáld az ellenfeledet, ha nem vagy képes beváltani 
a fenyegetést! - figyelmeztette Cesare. - Már nem egy szukát a 
pokolra küldtem, hogy ott paráználkodjon tovább. Ne kényszeríts 
rá, hogy gyászolnom kelljen elvesztett húgomat! 

- Apám, védjen meg! Tudja, miért beszél így Cesare. Mert 
féltékeny. Rothadt a lelke, akár a napon felejtett füge. És azt is 
tudja, apám, hogy ez gyermekkorunk óta így van. 

- Most már elég, az istenért! - pattant fel VI. Sándor a szék 
karfájára támaszkodva. - Szemernyit sem okosodtatok azóta, hogy 
anyátok a subiacói vár lépcsőjén kergetett titeket. Nos, Lucrezia, 
megtudhatnám, ki a gyerek apja? 

- Nem, egyiküknek sem árulom el. Nem érdemlik meg, hogy 
tudják. 


- Talán ő maga sem tudja... - jegyezte meg Cesare gonosz 
mosollyal. 

Lucrezia az ajkába harapott. 

- Cesare csak azért féltékeny, mert tudja, hogy biztosan nem ő az 
apa, és ezért mindenkire gyanakszik, még Pedro Calderónra is... 

- Pedróra? A titkáromra? 

- Szentatyám, micsoda éleslátás! - szorította a hasára a kezét 
Lucrezia. - Hát persze, miért is ne? Az utóbbi időben közelebb állt 
hozzám, mint bárki más. Ő győzte meg a férjemet, Giovannit, hogy 
írja alá a nyilatkozatot, nem Ascanio Sforza bíboros őeminenciája. Ő 
megmondta neki az igazat, azt, hogy ha nem engedelmeskedik, 
akkor hamarosan özvegy lesz belőlem. És hiába hívná a rokonait, 
hiába menekülne valamelyik erőd falai mögé, nem védi meg senki 
és semmi. 

- Hát, ebben biztos lehetsz, húgom. Akár így, akár úgy, de 
megszabadulunk tőle. 

- Elmész a San Sisto-kolostorba - jelentette ki VI. Sándor, és egy 
intéssel jelezte, hogy vége a beszélgetésnek. - Ott nevelkedtél, ott is 
fogod megszülni a gyermekedet. 

- Inkább Nepibe kellene küldeni, a Domonkos-rendi apácákhoz. 
Róma határain túl biztosabb helyen volna. 

- Erről szó sem lehet, Nepibe nem megyek, akkor inkább... 

Mielőtt Lucrezia befejezhette volna a mondatot, az apja felemelte 
a kezét, hogy megüsse, de Cesare megállította. Apa és fia hosszan 
néztek farkasszemet. Aztán Cesare enyhített a szorításán, Sándor 
pedig megtörte a csöndet. 

- Most menj, kislányom, oszd meg a titkodat a dajkáddal. Adriana 
Mila mégiscsak asszony, ráadásul nemesi származású, minden 
adottsága megvan ahhoz, hogy bölcs tanácsokkal lásson el. Később 
majd én is váltok vele néhány szót. 

Lucrezia felállt, kivillantva a két férfi előtt skarlátvörös 
harisnyáját és damasztcipőjét, amely ugyanolyan kék volt, mint az 
inge. Sanda pillantást vetett apjára és bátyjára, majd felvetett fejjel 


átsétált a hálószobán. Felkészült az odakint várakozó kérelmezők 
ostromára. Köztük valóságos királynőnek érezheti majd magát. 

Az aranykupa megvillant Cesare kezében. 

- Nincs olyan bor Itáliában, amely jobb lenne a mi jerezünknél, 
amelyet a mi esőnk öntöz és a mi napunk melegít. - Végigsimított 
az állán kesztyűs kezével, majd újra teletöltötte a kupáját. - Igazán 
kíváncsi lennék rá, kitől van a fattyú. 

- Vigyázz a szádra, végül is a rokona vagy. Én mindenesetre 
kétlem, hogy Pedro lenne az apa - mondta Sándor. 

- Lucrezia a miénk! 

- Mindig is az volt és mindig is az lesz. De most már ülj le, Cesare, 
és hallgasd meg apád aggodalmait, amelyek nyilván téged is 
nyugtalanítanak. Úgy hallottam, Giovanni de? Medici visszatért 
német földről, és állítólag már Firenzében van. 

- Majd Girolamo testvér elintézi... tudatjuk vele a hírt. 

- Giovanni alattomos, mint a vipera, amelyik tart a borztól, és 
amint egy pillanatra elfordul, máris megmarja. Girolamo viszont 
olyan, akár a mocsárban kuruttyoló béka. 

- Akkor gondoskodjunk róla, hogy a vipera marja meg a békát. 

-Ne tréfálj, Cesare, Savonarola dörgedelmei leginkább az 
együgyűeket rázzák meg, de az ellenségeink figyelmét is 
felkeltették. A spanyolok, a franciák és a németek mind készen 
állnak, hogy átharapják a torkunkat. Nápoly, Velence, Milánó, 
Mantova, Ferrara, Modena, sőt, a massai Malaspinák és a piombinói 
Appianók is lesben állnak - vicsorgott Sándor. - Kutyák és sakálok. 
Készek lemészárolni egymást, de arra is, hogy felosszák egymás 
közt a pápai birtokokat. A gond az, hogy mi pillanatnyilag nem 
vagyunk sem zsákmányok, sem kutyák, sem vadászok, csak 
lebegünk ég és föld között. Ne felejtsd el, a franciák úgy suhantak el 
mellettünk, hogy kiáltani sem maradt időnk. Gyorsan kell lépnünk, 
el kell döntenünk, milyen szerepet szánunk magunknak. 

-Zúg a fejem ezektől a vadászjelenetektől. Mondja meg 
világosan, mit forgat a fejében, apám. 


- Cesare, Cesare... Tudod te, mire gondolok. Amíg azt a koronát - 
mutatott a vörös párnán nyugvó tiarára - nem örökölhetik a pápa 
leszármazottai, addig nem leszünk biztonságban. Emiatt vagyunk 
gyengék, emiatt gyenge az egyház, ezen kell változtatnunk. Isten 
királysága a Borgiák kezén marad. Ezért is vagy bíboros: farkasnak 
kell lenned a farkasok között, legalábbis amíg szükséges! 

Cesare szeme felcsillant. Ilyenkor érezte igazán, hogy az apja fia. 
Noha Juannak látszólag nagyobb a hatalma, fivérük, Pedro Luis 
halálával - ami a legjobbkor jött - már övé lett a hitbizomány, és ezt 
többé nem engedi ki a kezéből! Az apjának igaza van: paradox 
módon Isten örök királysága csak földi helytartója haláláig áll fenn. 
Ha Krisztusnak lettek volna fiai, talán nem ők foglalták volna el azt 
a trónt, amely végül Szent Péteré lett? Itt a soha vissza nem térő 
alkalom. Miközben apja a politika fegyverével harcol, ő valódi 
csatákat vív majd. Nem véletlenül kapta Caesar nevét, amely neki 
köszönhetően újra fényesen ragyog majd. Nemcsak nevében lesz 
Caesar, de tetteiben is. Egy napon, ha szükséges, átlépi majd a 
Rubicont. Nyilván az sem véletlen, hogy fivére, Juan éppen a 
Keresztelő nevét viseli, azét, akinek a háttérbe kell húzódnia, hogy 
egy önmagánál fontosabb személy eljövetelét hirdesse. 

Apja utolsó mondatait nem is hallotta. Csak bámult rá, de nem 
látta, annyira elmerült szépséges álmaiban. 

- .. létrehozzuk ezt a birodalmat, elérkezett a pillanat. Öt pápát 
szolgáltam, míg eljutottam idáig, és mindvégig arra törekedtem, 
hogy elérjem a célom: valódi koronává tegyem a tiarát. Add csak 
ide azt a térképet! 

Cesare némán engedelmeskedett: kiterítette a mappát az ablak 
melletti asztalra, s négy öntöttvas gyertyatartót tett rá, hogy el ne 
mozduljon - mintha lánccal övezte volna az Itália névre hallgató 
ifjú nő bokáját és csuklóját. 

- Délen Nápollyal és Calabriával kell szövetkeznünk, északon le 
kell zárnunk a toszkán határt. Milánót már túlságosan fenyegetik a 
franciák, azzal majd később foglalkozunk, vagy hagyjuk, hogy 


teljesen kifosszák. Az, hogy fivéred, Jofré már a nápolyi király 
sógora, megkönnyíti, hogy Lucrezia hozzámenjen Alfonzhoz, a 
király testvéréhez. Nézd: ez a termékeny földekben gazdag, 
elszigetelt Dél-Itália csak a kezdet. Onnan kezdünk terjeszkedni, 
Rómából indul a mi reconguistánk, visszahódítjuk a földeket, amint 
Izabella és Ferdinánd tették szép hazánkban. A déli emberek 
erősek, de nem eléggé. Csak egy határozott vezetőre várnak. 

- És mi a helyzet a déli asszonyokkal? - kérdezte Cesare, halvány 
mosolyra görbítve az ajkát. 

- Ha Jofré feleségére célzol, őt hagyjuk, nem akarok 
bonyodalmakat. 

- Én csupán apám nyomdokába léptem. Vagy talán nem akar 
versenytársakat? 

Mindketten élvezték az asszony kegyeit, és ezt mindketten 
tudták is egymásról. 

- Sancha beteg, fehérmájú. No vale un caracol, fabatkát sem ér, és 
nincs olyan testőr, aki ne dicsekedne azzal, hogy meghágta. A 
nápolyi asszonyok viszont olyanok, akár az érett szilva, és készek új 
katonákat, új tengerészeket a világra hozni. Isten velünk van, 
Cesare, még akkor is, ha egyelőre nem tudja. És most menj, Juan 
fivéred hamarosan visszatér Ostiából, amelyet végre sikerült 
visszaszereznünk. 

Cesare mosolya vad vigyorrá torzult. 

- Nem az ő érdeme, ezt mindenki tudja, a hadsereg is, apám is. 
Ha nincs ott Gonsalvo, ezt a csatát is elveszíti. Talán elfelejtette, 
apám, miként üzentek az Orsiniak a múlt hónapban? Egy szamár 
hátsó felére akasztották fel a Gandia hercegének címzett levelet! 
Ennyit az öcsémről... 

- Az Orsiniak megfizetnek ezért. 

- És én mikor kapom meg a jutalmamat, apám? És kitől? Az 
orvietói legátusságból alig pár dukátom származik. 

- Évi húszezer azért nem olyan kevés... 

- Apámnak még két bíborosi kinevezés is többet hoz. 


- Én vagyok a pápa! 

- Én pedig a legidősebb fia! 

- És bíboros is vagy. 

- Mert apám így akarta! De hacsak nem leszek magam is pápa... 

VI. Sándor elmosolyodott, és csókra nyújtotta a gyűrűjét, de a 
kezét ökölbe szorította. 

- Neked nincs szükséged erre. Te király leszel, Cesare. Most 
menj, és bízz apádban. 

- Hát jó, de meg ne próbáljon kijátszani, apám. Én nem vagyok se 
Juan, se Jofré, nem ejtettek a fejem lágyára. 

Miután a fia távozott, Sándor pápából ismét Rodrigo lett. Az 
ágyékában érzett szorítás eszébe juttatta Giulia Farnesét. Sem a 
Lucreziához fűződő, bűnös viszonya, sem a bármikor 
rendelkezésére álló, ezernyi kurtizán nem tudta elfeledtetni vele 
ezt a nőt, aki elsőként zárta be előtte a mennyország kapuját. 
Örökösen maga előtt látta Giulia fekete szemét, amely tágra nyílt, 


amikor a testébe hatolt. Most papírt vett elő, és levelet írt neki. 


Már három éve, hogy utoljára írtunk levelet Önnek, s abban 
kiátkozást és örök kárhozatot ígértünk, amennyiben újra összeállna 
férjével, Orsinóval. Ön időben belátta hibáját, s én nagy örömmel 
zártam ismét atyai karjaimba. Soha nem költöttem még el oly 
könnyű szívvel háromezer dukátot, mint amikor az Ön megváltására 
ajánlottam fel ezen összeget a Mennyek anyjának. Az Ön jóindulata 
és erénye mindig is éppoly kedves volt előttem, mint amennyire 
szívemen viseltem az Ön boldogságát. S ha Önnek is fontos az én 
boldogságom, nagy örömömre szolgálna, ha legalább néhány napra 
elhagyná  Carbognanót, s  meglátogatna, hogy kifejezésre 
juttathassam Ön iránti, soha el nem múló jóakaratomat. 

VI. Sándor pápa 


Többször is átolvasta a levelet, majd elzárta a fiókba. Ezután 
bezárta maga mögött az ajtót, és elindult a titkos folyosón, amely a 
Vatikán és az Angyalvár közötti átjáróba vezetett. Az Angyalvárban 


mindig várta egy útra kész hintó, és át is öltözhetett kalandkereső 
spanyol hidalgónak. Derékban szűkre szabott bőrzekét öltött, 
testhez simuló, barna gyapjúnadrágot és vadászcsizmát, mint egy 
gazdag kereskedő. Tonzúráját bársonykalap takarta, amely 
nagyrészt az arcát is elrejtette. 

A gyaloghintó mögött két lovas léptetett. Sándor kissé félrevonta 
a függönyt. Már rég leszállt az este, s a kora tavaszi időben 
valósággal elözönlötték a várost az utcalányok. Pár évvel korábban 
Ince pápa elrendelte, hogy számlálják meg őket, s kiderült, hogy - a 
kerítőnőket és kitartottakat nem számítva - hatezernyolcszázan 
vannak, vagyis öt lakosra jut egy. 

Sándor pápa a gyaloghintóban ringatózva azon merengett, hogy 
Róma csakugyan a bűnök fertője, amint Savonarola mondja. De úgy 
kell neki, nem tudja az a bolond, miből marad ki. Ha továbbra is 
összehord hetet-havat, az utolsó prédikációját egy ketrecben 
csüngve fogja elmondani, és a hollók falják fel a testét. A 
gyaloghintó még lassabban haladt, amikor beértek a Banchi 
negyedbe. Az utcákon a lányok futtatói kockajátékot játszottak, ám 
a kiáltások elhaltak, amint meglátták a  gyaloghintót. 
Kalaplengetéssel üdvözölték régi kuncsaftjukat. A házak felső 
szintjein a legkeresettebb kurtizánok várakoztak. Sándor tudta, 
hogy egyetlen scudo ellenében megkaphatja a három legszebb 
lányt, és még a kísérete sem marad szórakozás nélkül. 

Az egyszerű vörös tunikába öltözött férfi fellépett a nyugati torony 
utolsó lépcsőfokára. A mögötte haladó nő kénytelen volt felhúzni 
zöld száriját, hogy elég magasra tudja emelni a térdét. Társa a kezét 
nyújtotta felé, de ő mosolyogva elutasította a segítséget. A férfi 
ekkor egy darab kenyeret és sajtot húzott elő az általvetőjéből, 
kettétörte, és a felét a nőnek adta, aki kelet felé tekintett, és a 
horizontot fürkészte. A víz aranylón csillogott. 

- Mondd, Ada Ta, ott van Konstantinápoly? 

- Ha úgy hiszed, hogy ott van, akkor ott is lesz. Mindent a 
gondolat vezérel, vagy talán elfelejtetted, Gua Li? 

- Te mindig csak tréfálsz velem, de én igazán tudni akarom. 
Márpedig ha mindent a gondolat vezérel, és én éppen erre 
gondolok, akkor muszáj válaszolnod. 

Ujjait felfelé tartva összeérintette két tenyerét, és könnyedén 
meghajolt. A szerzetes elnevette magát. 

- Jól van, jól van. Úgy látom, a beszélgetéseink nem egyszerű 
porként, hanem virágporként szálltak el a széllel. Akkor azt 
mondom neked, hogy akár Konstantinápoly is lehet az a város, de 
nem feltétlenül az. 

Gua Li összevonta a szemöldökét, és végigsimított hosszú fekete 
haján. Már gyerekkora óta ez volt a szokása, ha elgondolkodott, 
mielőtt megszólalt volna. 

- De te magad mondtad, hogy a Yoros-erőd tornyából már 
láthatjuk a szultán városát. 

-Így is van. Mert az a város csakugyan Konstantinápoly, de 
Bizánc is, az Új Róma is, és manapság a leginkább azt szereti, ha 


Isztambulnak hívják. Márpedig te is tudod, hogy jobb, ha a dolgokat 
azon a néven emlegetjük, amelyet kedvelnek, mert ez a harmónia 
útja. 

Gua Li a fejét ingatta, azután beleharapott a kenyérbe és a sajtba. 
Hagyta, hogy a Fekete-tenger felől jövő könnyű szellő a szemébe 
fújja néhány hajtincsét. Születése óta ismerte Ada Tát, ő volt az apja 
és az anyja, a játszópajtása és a nevelője. Amióta csak vissza tudott 
emlékezni, a szerzetes kortalan arca soha nem változott, ahogy a 
hangja sem, amely a mondanivalójától függően mindenféle 
hangszínt fel tudott venni, a legélesebbtől a legmélyebbig. Gua Li 
még a kolostor legtávolabbi szegletében is felismerte Ada Ta 
hangját a sok szerzetesé között. Mondataival és viselkedésével 
azonban mindig meg tudta lepni a férfi. 

Gua Li most átnyújtott Ada Tának egy  peóniamintás 
selyembrokáttal bevont, kecskebőrből varrt kulacsot, amelyet 
éppen tőle kapott a tizennyolcadik születésnapjára. 

- Még nem mesélted el, mit eszeltél ki, hogy bejussunk ebbe az 
erődbe. A kaput őrző janicsárok nem tűntek valami 
vendégszeretőnek. 

- Az ember olyan óriás, akiben egy gyermek lakozik. Ha a 
gyermekhez szólsz, az óriás engedelmeskedni fog neki. 

- Egy napon majd megtanítod nekem, hogyan is megy ez. 

- Azon a napon lesz ez, amikor nem kéred, és a teknősbéka útját 
követed, aki türelmével oda is elér, ahová a nyúl soha nem jut el. 

Gua Li kikapta az öreg szerzetes kezéből a kulacsot, és ivott 
belőle egy kortyot, majd visszatette szárija redői közé. 

- És mit szólnál, ha ehelyett szamárügetésben érnénk el az úti 
célunkat? - kérdezte a fiatal nő, majd előhúzott egy bambuszbotot, 
amelyen bemetszések hosszú sora díszelgett. - Tizenegy 
holdhónapja és tíz napja, hogy úton vagyunk - tette hozzá. - Már 
tízszer váltottunk szamarat, és azt se bánnám, ha végre ismét 
rendes ágyban térhetnék nyugovóra. 


- Leányom, talán elfelejtetted, hogy ha a földön alszunk, 
magunkba szívjuk az erőt, ami felfrissíti testünket és lelkünket? A 
földből feltörő álmok igazat mondanak, míg a pihe-puha ágy 
lidérces álmokat terem. 

A nő felsóhajtott, azután megfordult, és még egy utolsó pillantást 
vetett a Boszporuszi-szorosra, amelyet a lemenő nap most 
indigókékre és lilára festett. Így hát nem láthatta, milyen tekintettel 
figyeli őt Ada Ta, de tisztán hallott egy belső hangot, amely azt 
mondta: ,nézz rám", és arra buzdította, hogy forduljon az 
öregember felé. Felismerte a szeretetet Ada Ta szemében, hiszen ő 
is az idős szerzetestől tanult szeretni. Az öregember iránti 
érzelmeinek annyi árnyalata volt, ahány a szín az égen - kivéve az 
alkony vörösét, amely meleget ad, de reszketést is kelt bennünk, s 
amelyet örökre változatlannak remélünk. A vér vöröse eszébe 
juttatta a furcsa érzést, amely éjjelenként olykor felkúszott a 
hasába, s amelyről senkinek sem mert beszélni, még a mesterének 
sem. A gondolat szégyenkezéssel töltötte el, és zavarában az arca 
elé húzta szárija fátylát. 

- Fáradt vagyok - suttogta Ada Ta -, rád támaszkodhatok? 

- Kérdezned sem kell, hiszen én egész életemben rád 
támaszkodtam. 

Ada Ta könnyedén a lány vállára tette a kezét, s Gua Li megérezte 
a férfi bölcsességének súlyát. 

- Ada Ta, biztos vagy benne, hogy a szultán hajlandó lesz fogadni 
minket? 

- Biztosak csak a saját érzelmeinkben lehetünk, de azokban is 
csak a születésük pillanatában. 

- Mit akarsz mondani ezzel? 

- Azt, hogy biztosat csak a múlékony jelentől remélhetünk - 
mondta Ada Ta, és megállt. - E tekintetben nem értek egyet Lao- 
céval. Tudod, ő azt tanítja, hogy mai életünket a múlt útját követve 
kell irányítanunk. Én viszont úgy vélekedem, hogy csupán az 


ostobák néznek mindig a múltba, és csupán a bolondok tekintenek 
örökösen a jövőbe. Bölcs az, aki a jelenben él. 

- Ada Ta, kérlek! Én csak kérdeztem valamit, nem kértem, hogy 
filozófiai előadást tarts nekem. 

- Tudom, de ha igaz, hogy a legfőbb bölcsesség az, hogy tudjuk, 
mit nem tudunk, akkor helytelen, ha nem tudjuk, hogy tudunk 
valamit. Márpedig csak akkor járunk el helyesen, ha a helytelen 
dolgokat helytelennek tartjuk. 

Gua Li összevonta a szemöldökét. 

- A bölcs - folytatta zavartalanul Ada Ta - helytelennek tartja ezt 
a helytelen dolgot, ezért helyesen jár el. Nos, ebben egyetértünk 
Lao-céval. 

A nő lehajtotta a fejét, felhúzta a vállát, és karba fonta a kezét. 

- Így csináltál kislány korodban is - mosolygott a szerzetes -, és 
olykor igazad volt, amikor durcáskodtál. Én csak egy vénember 
vagyok, aki még mindig szeret játszani. 

- Én is szeretek játszani! - tiltakozott Gua Li. - Csak időnként 
szeretnék valódi válaszokat kapni tőled. 

- Valódi válaszokat... no igen. De gondolj bele, milyen szépek a 
kérdések! Széttárják szárnyukat az ég felé, és megnyitják a lelket, a 
válaszok meg lenyiszszantják a fejüket. Hát nem szebb kinyitni egy 
ajtót, mint becsukni? 

- Ada Ta! De hiszen te nevetsz! 

A szerzetes felemelte a fejét, és beszívta a friss esti levegőt. 
Lehunyt szeme körül apró ráncok jelentek meg. 

- Én úgy hiszem - mondta aztán -, hogy ha ki akarjuk fogni a 
falánk csukát, oda kell tartanunk elé egy gusztusos compót. Nem, 
ne légy dühös, bár tudom, hogy rám úgysem haragudnál soha. 
Mindjárt eljutok a válaszhoz. A compó, amelyet felkínáltam a 
szultánnak, túlságosan is étvágygerjesztő. Ha megkapta a 
levelemet, nemcsak hogy fogad minket, de vendégül lát, menedéket 
kínál és segítséget nyújt. A szultán felvilágosult ember, még akkor 
is, ha megölte az apját, és a fivérével is megpróbált végezni. 


- A compó pedig nálam van. De már olyan rég úton vagyunk, 
hogy bizonyára megromlott közben. 

- Te az elmédben hordod a compó fejét, de pár falat nálam is van 
belőle. Nem olyan ízletesek, mint az, ami nálad van, de sóval 
alaposan tartósítottam őket. 

Gua Li a fejét ingatta. 

- Pár falat? Hónapokig tanultam Issza történetét... 

- A szavak olyanok, mint a szél. Ha a szél nem fúj, a nád visszaáll 
természet adta helyzetébe. Elhoztam magammal Issza naplójának 
másolatát - komolyodott el Ada Ta hangja -, azt, amelyet az olasz 
grófnak kellett volna megkapnia. Ám az idő nem érett meg erre. Ő 
maga mondta nekem, hogy várjam ki, míg a felégetett föld újra 
termékeny lesz. Tűzre vetette a könyveit, és kijelölte azt az embert, 
akinek átadhatom a tudás magvait. Most azért indultunk útnak, 
hogy segítsünk ennek az embernek szétszórni a magokat, és esetleg 
újakat szerezni. 

- Hogy érted ezt, Ada Ta? Te soha nem beszélsz a levegőbe, bár 
időnként jobban szeretném, ha így lenne. 

A szerzetes lehunyta a szemét. Gua Li sejtette, hogy a férfi 
gondolatai messze szállnak térben és időben. Soha nem látott még 
ilyen szomorú mosolyt az öregember arcán. Inkább nem kérdezett 
többet, várta, hogy Ada Ta ismét rá figyeljen. 

- Igazságos Bajazid csak a hangszer, de a zenének szüksége van 
húrokra és fára, hogy hallható legyen. 

- És a szultán hajlandó lesz a hangszerünkké válni? 

- Leányom, a kérdéseid olyanok, mint a kutya bolhái: csak 
levakarni lehet őket, hogy elmúljon a viszketés. 

Úgy látszik, Ada Ta csakugyan visszatért a jelenbe. Gua Li fújt 
egyet. Ekkor a szerzetes lassan felemelte a kezét, s egyetlen 
simogatás elég volt, hogy Gua Li arcáról eltűnjenek a haragos 
ráncok. 


- Ő minket szolgál majd, mi pedig őt. Az ő terve más, mint amit 
mi követünk, mindazonáltal olykor több különböző út is vezet 
egyazon célhoz. 

A sötétség már körbefonta az erőd tornyait, amelyek kőóriásként 
emelkedtek az ég felé. A tenger átható szaga belevegyült a korán 
kinyílt birsvirágok illatába. 

- Ada Ta, tíz évvel ezelőtt még kislány voltam. De mint valami 
mesét, elmondtál nekem mindent arról az olasz hercegről, aki 
nemes volt, akár Sziddhárta. Tátott szájjal hallgattam a történetet, s 
hosszú napokon és éjszakákon keresztül álmodoztam a 
tűzgömbről, amely születésekor megjelent a feje fölött. Azt 
mondtad, szép volt és gazdag, s a megismerés és a választás útját 
akarta követni, és nem értettem a szavaidat, amikor kijelentetted, 
hogy inkább tudós volt, mint eszes. Sok-sok éjszakán álmodtam 
róla, aranyba öltözve jött velem szembe fehér lován, mint 
Sziddhárta herceg. Mesének tűnt a történet, és sosem gondoltam 
volna, hogy a részese lehetek. Most pedig azt mondod, találkozunk 
majd valakivel, aki személyesen ismerte őt. Ez már nem mese. 

- Talán mese, talán nem. Választhatunk. És az, hogy választunk, 
már önmagában is választás. Rajtad múlik majd, leányom, hogy bele 
akarod-e írni az álmaidat az élet könyvébe. A herceged eretnek volt, 
vagyis olyan ember, aki választ. Sajnos nem minden választás vezet 
jóra, és a jó nem mindig esik egybe az igazsággal. Az az ember 
engedett a halálnak, túlságosan átitatta a szenvedés, és a teste nem 
tudott ellenállni a fájdalomnak. 

- Te azonban mindig azt mondtad nekem, hogy a bölcsesség útja 
a jóság útja. 

- Ez ránkis érvényes. Húsz évig mindennap kell gyakorolni, hogy 
az ember elsajátítsa a tajcsi-csüan alapjait. Gondold hát el, mennyi 
idő kell ahhoz, hogy egy barbár, még ha felvilágosult is, megismerje 
a jóság útját. 

Ada Ta elegáns mozdulattal kört írt le a levegőbe a jobb kezével, 
bal kezét pedig tenyérrel felfelé előrenyújtotta. Azután gyors 


egymásutánban észak, dél, napkelet és napnyugat felé csapott, 
majd két összekulcsolt kezével az ég felé sújtott. 

- Tessék, most láthattad a jangot és a jint. Egyesülésük 
harmóniát és életenergiát hoz. Amikor annak a férfinak meghalt a 
kedvese, a jin hiánya lépett fel nála, ettől a meleg helyét a hideg 
foglalta el, az élet helyébe pedig a halál lépett. 

- Tehát meghalt a szerelme? Emiatt pusztult el ő is? 

- Mindent a szeretet vezérel. És ő csak harmincegy éves volt, 
nem bírta tovább, a tudás útja hosszú. Nézz rám: sok-sok év terhe 
nehezedik rám, és mégis csupán az első mérföldkőnél járok. 
Ezenkívül bölcsessége ellenére mégiscsak nyugati volt, erről nem 
tehetett. De részben te is az ő fajtájához tartozol. Többek között 
ezért is vagy itt. Szabad és nyitott elmével kell nézned, figyelned és 
követned az utadat. Most azonban ideje pihenni. Elmesélnéd öreg 
mesterednek a történet elejét? Csak azt, azután alszunk, és holnap 
nekilátunk, hogy elvégezzük a feladatunkat. 

A nő láthatólag gondolataiba merült. Amikor a szerzetes 
odahajolt hozzá, megrázta a fejét, mintha egy légy szállt volna a 
szemhéjára. 

- De hát ezt a részt ismered a legjobban - tiltakozott erőtlenül. - 
Nem unod még? 

- Elárulok neked egy titkot. Ha egy férfi szép, a nő mindig 
szívesen nézi, és soha nem fárad bele, hogy minden porcikáját az 
emlékezetébe vésse. És ez persze fordítva is igaz. 

Gua Li elpirult. Egy ideje sokat járt az eszében egy férfi, akit nem 
ismert, ám olyan csodálattal gondolt rá, amely olykor a szerelem 
felé vezet. 

Ada Ta lótuszülésbe helyezkedett, s figyelmesen hallgatta az 
elbeszélést. 


A szögletes kő termében, a templom belsejében a főpap, Annás a 
fiához, Eleazárhoz fordult. Rajtuk kívül csupán három írnok volt 
jelen, a jog tudósai. 


-Az a Jézus nevű fiú honnan ismerheti ilyen jól a Tórát? 
Egyszerűen nem fér a fejembe. Az anyja ugyan igen jó családból való, 
de az apja tudatlan mesterember. 

- Talán varázsereje van - mondta Eleazár. - Ez megmagyarázná, 
miért merték egyedül hagyni a szülei itt, Jeruzsálemben. 

- Mindössze tizenkét éves - folytatta Annás -, és máris kijelentette, 
hogy nem kíván megházasodni, Ha tizennyolc lenne, még 
megérteném. Mit gondolsz róla, Salamon? Mit tegyünk? 

Salamon ben Gamaliel, az írnokok vezetője úgy tett, mintha mélyen 
elgondolkodna: végigsimított hosszú, ősz szakállán, és bal vállán 
hátravetette hófehér tunikája csücskét, kivillantva a derekára kötött 
övön díszelgő tizenkét drágakövet. 

- Az az állítás, hogy sabbat napján is lehet dolgozni, miután 
háromszor megfújták a sófárt, még ha csak azért is, hogy egy 
gyermek ne éhezzen, blaszfémia. Istent belekeverni az emberi 
ügyekbe blaszfémia és káromlás. Istenről úgy beszélni, mint anyáról, 
blaszfémia, káromlás és szentségtörés. 

- Köszönöm, Istenem, hogy nem születtem nőnek! - tréfálkozott 
Eleazár. 

Az apja egyetlen pillantással értésére adta, hogy távozhat. Eleazár 
a két másik írnok kíséretében elhagyta a Szanhedrint. 

- Magunkra maradtunk, Salamon. Mondd meg, mit gondolsz 
valójában! 

-A törvény világosan fogalmaz: a blaszfémia büntetése a 
megkövezés. 

- Meg akarsz köveztetni egy gyermeket? 

Salamon az öreg Annásra tekintett, hogy lássa, minden felelősséget 
rá akar-e hárítani, vagy hajlandó volna részt venni a halálos ítélet 
meghozatalában. A végső döntés úgyis a Szanhedrin testületéé, 
amely azonban eddig még mindig elfogadta a főpap javaslatait. 

- Abban a pillanatban, amikor vette a bátorságot és felszólalt a 
templomban - folytatta az írnokok feje -, lemondott a gyermekkorral 


járó kiváltságokról, és férfinak nyilvánította magát. Ez a törvény. Az, 
hogy voltaképpen mit is mondott, csak ezután következik. 

- Helyes - zárta le a kérdést Annás. - Akkor jobb, ha csöndben 
eltűnik. Úgy tudom tőled, hogy botrányt kelteni is bűn. Holnap 
rabszolgákból álló menet indul Ktésziphón felé. Nagy a kereslet az 
ilyen korú fiúk iránt. Erős, értelmes gyerek, az ő eszével könnyen talál 
majd olyan gazdát, aki rendesen bánik vele, és értékeli a jó 
tulajdonságait. Idővel pedig akár ki is válthatja magát a rabságból. 

- Meg kell tanulnia uralkodni magán, máskülönben a vesztébe 
rohan. 

- Isten majd gondoskodik róla, bármi legyen is az akarata. 

Jézust még azon az éjszakán mák és kenderkivonat keverékével 
elkábították, mialatt a szüleit várta, akik igencsak megharagudtak 
rá, amiért szembeszállt a szokásokkal, és kijelentette, hogy nem kíván 
megnősülni. Ezután elvitték, és Caesareában feltették egy szekérre. 
Amikor magához tért, a sivatag közepén találta magát vagy száz 
másik rabszolgával, akik közül sokan - hozzá hasonlóan - még szinte 
gyerekek voltak. Nappal, amikor a karaván állt, kifeszített 
gyapjútakarókkal védekeztek a fojtogató hőség ellen, míg éjszaka, 
amikor a szekerek haladtak, ugyanezekbe a takarókba burkolóztak, 
hogy ne érje őket a csípős hideg. A napon álló kocsik vaskerekei úgy 
felforrósodtak, hogy égési sebeket okoztak, amelyek sehogy sem 
akartak begyógyulni. Jézus két napig csak hallgatott, de a harmadik 
napon megpróbált néhány vigasztaló szót intézni társaihoz. A 
takarók alatt - melyek mintha egyetlen nagy sátrat képeztek volna - 
beszélni kezdett hozzájuk. S noha az ő szíve is tele volt 
szomorúsággal és félelemmel, akár a többieknek, vigaszt, sőt 
szórakozást nyújtott nekik képzeletbeli állatokról és az éjszakai eget 
benépesítő istenekről szóló történeteivel. Megmutatta azt a tejszerű 
csíkot, amely keresztülhúzódik az égen. A fiúk jót nevettek, amikor 
azt mondta: ez az a tej, amely Héra melléből cseppent ki, amikor a 
nagy hőst, Héraklészt szoptatta. A lányok viszont elpirultak, amikor 
Jézus megmutatta Oriont, a gigászt, aki addig üldözött hét szépséges 


nővért, amíg Jupiter meg nem elégelte a dolgot, és csillagokká nem 
változtatta őket. És mindenki tátott szájjal hallgatta Jézust, amikor a 
horizont közelében megmutatta a félig ló, félig ember kentaur 
erőteljes alakját, akivel a kilencfejű szörny, a Hidra vérébe mártott 
nyíl végzett. 


- Ez nagyon szép rész - jegyezte meg Ada Ta. - Olyan emberi... 
Lehunyt szemmel hallgatta az elbeszélést, s a hangja is 
álomittasnak tűnt. Gua Li halkabban folytatta. 


Egy sötét bőrű arab kalmár, egy bizonyos Aban ibn Dzsamil 
ugyanezzel a karavánnal utazott négy szolgája társaságában. Aszalt 
gyümölcsöt, valamint árpasörrel és olajjal teli amforákat szállítottak 
szekerükön. A kereskedő úgy tervezte, hogy Ktésziphónban a 
portékáját kelmékre és szőnyegekre cseréli, amelyeket azután borsos 
áron ad el a Jeruzsálemben élő gazdag rómaiaknak. Felkeltette az 
érdeklődését a fiú, és a tevéjével többször is odament a rabszolgák 
közelébe, hogy hallja a történeteit. Amikor elértek oda, ahol a 
Khaborasz folyó egyesül az Eufrátesszel, a karaván egy nagy, lapos 
fenekű gályán folytatta útját. Aban azt kérte, hadd beszéljen a hajó 
kapitányával. Miután hosszan tárgyaltak, s közben jó néhány pohár 
datolyalikőrt fogyasztottak el, megegyeztek, hogy a kereskedő 
negyven ezüstért kiváltja a fiút. 

- Miért veszed le rólam a láncot? - kérdezte Jézus. - Nem félsz, 
hogy megszököm? 

- Kalmár vagyok, és tudom, hogy a kereskedés kockázatokkal jár. 
Ha megszöksz, nem fogok üldözőket küldeni utánad. Tudomásul 
veszem, hogy félreismertelek, és elvesztettem negyven ezüstöt. 

- Akkor megígérem, hogy nem szököm meg. Anyám azt mondta, az 
igaz embert nem arról lehet megismerni, hogy jót cselekszik, hanem 
arról, hogy a helyes dolgot teszi a helyes pillanatban. Részemről 
tehát az a becsületes magatartás, ha nem szököm meg. 

- Anyád tanította neked mindazt, amit tudsz? 


- Igen, sőt, még írni-olvasni is megtanított. Nemcsak halat adott, 
amikor éhes voltam, de megtanított halászni is. És válaszolni a 
kérdésekre. 

Aban a fiú felé nyújtotta a kezét, hogy megsimogassa az arcát, de 
amaz rögtön elkapta a fejét. A férfi széttárta az ujjait a mellkasa 
előtt. 

- Ne haragudj, nem próbáltalak megütni, és megijeszteni sem 
akartalak. Tudod, én is így voltam ezzel gyerekkoromban. Az apám 
gyakran megvert, 

- Engem sohasem vert meg az apám. És az anyám sem. 

A fiú az ajkába harapott, és büszkén szegte fel az állát, de így sem 
tudta visszafojtani a könnyeit. Aban a legszívesebben vigasztalóan 
átölelte volna. Azután eszébe jutott, mi minden késztette arra, hogy 
megvásárolja a fiút, és elszégyellte magát. 

- Beérem azzal, hogy sok történetet mesélsz nekem, olyanokat, 
amilyeneket áhítattal hallgattak a társaid, és akkor kapsz kenyeret, 
húst, vizet meg ruhát, sőt, mindent megadok neked, amit csak kérsz. 
De most pihenj le, még kétnapi hajóútra vagyunk kKtésziphóntól. 

- Akkor tedd vissza rám a láncot! Nem maradhatok lánc nélkül a 
társaim között. 

A fiú Abanra szegezte a tekintetét, és a kereskedő dacot látott a 
szemében. Nemcsak vele dacolt, hanem magával a hatalommal, a 
dolgok természetes rendjével, amely megszabta a távolságot 
rabszolga és gazdája között. Ravasz vén róka az a kapitány, gondolta 
Aban, igencsak jól járt a negyven ezüsttel. Ha nem adta volna el neki 
a fiút, talán a vízbe dobta volna, mielőtt kitör a lázadás. A kereskedő 
közömbösséget tettetve teljesítette Jézus kérését, aztán felállt, és 
odavetette köpenyét a fiú lába elé. 

- Ezt megoszthatod a többiekkel - mondta, és körülnézett, 
remélve, hogy senki sem látta, mit tett. Ezután elindult, hogy a 
folyami kikötő valamelyik fogadójában töltse az éjszakát, méghozzá 
nem egyedül. A nagy fekete folyó fölött örökösen fújt a hideg szél, s a 
nyirkos levegőtől mostanra olyan vizes lett a fedélzet, mintha eső 


esett volna. A fiú beleburkolózott a köpenybe, amely még őrizte a 
kereskedő testének melegét. 

- De egy napon hazamegyek - jelentette ki. 

Aban megállt egy pillanatra, és ökölbe szorította a kezét, majd 
némán, gyors léptekkel ment tovább a hajóhíd felé. 


Ada Ta összekuporodott a torony hideg porfírkövén, a fal tövében, 
hogy ne érje a szél, s a következő pillanatban Gua Li már hallotta is 
hangos szuszogását. Amikor odabújt mellé, érezte a törékeny 
testből áradó meleget. Lehunyta a szemét, bár tudta, hogy úgysem 
fog elaludni. Gondolatban Issza életének - mert jobban szerette 
ezen a néven emlegetni - újabb epizódjait idézte fel. Valamely 
találomra kiválasztott szóból indult ki, az első szóból, ami eszébe 
jutott, ám ebben a játékban hamar kifáradt, mégsem jött álom a 
szemére. Ekkor felállt, és a három csillagra emelte a tekintetét, 
amelyek jólétet, szerencsés sorsot és hosszú életet ígérnek. 
Nyugaton Orion övének nevezik őket. Gua Li megint csak 
eltűnődött, ki is lehet ő valójában. 

Ada Ta többször is értésére adta, hogy nem olyan, mint mások. A 
kezére nézett, hosszú, vékony ujjaira, amelyek annyira különböztek 
a kolostorban megismert nők ujjaitól. És a bőre is sötétebb - a 
szerzetesek nagy részének, akikkel felnőtt, olyan színű a bőre, akár 
az érett nád. 

Ada Ta megígérte Linek, hogy útjuk végeztével mindent elmesél 
neki a születéséről és a szüleiről, ő pedig beletörődött, hogy várnia 
kell, mert biztos volt benne, hogy minden, ami a szerzetes 
bölcsességéből fakad, csakis az ő javát szolgálja. 

Ebben a pillanatban Orion övének első és második csillagja 
között vékony fénycsík jelent meg, amely egy szempillantás alatt 
átszelte az eget, majd eltűnt keleten. Gua Li megborzongott: ez 
annak a jele, hogy a kozmikus energia mind erősebbé válik, ami 
pedig többnyire az emberek világában is változásokat hoz. 


5 


A CAREGGI-DOMBVIDÉK, FIRENZE, UGYANEBBEN A PILLANATBAN 


Az égboltot keresztülhasító jeges nyíl láttán egész testében 
megdermedt. A ló megérezte lovasa idegességét, és megugrott. 
Leonora ekkor végigsimított a zömök maremmai jószág nyakán. Az 
állat felvetette a fejét, és megrázta a sörényét. Bőrén remegés futott 
végig, a nő pedig kissé megszorította a térdével, hogy utolérjék a 
másik, jóval szilajabb természetű hátast, amely már megérezte az 
istálló szagát. Ferruccio felállt a nyeregben, hogy kinyújtóztassa a 
lábát, s amikor meglátta maga mellett Leonorát, felé nyúlt, és 
megszorította a kezét. Nagy utat tettek meg a Mediciek villájából, az 
este árnyai lassan már elmosták a színeket a hosszan elnyúló, 
vörössel csíkozott szürke felhők között. 

- Láttad azt a meteort? 

- Nem. Elgondolkoztam. Szép volt? 

- Igen, de hideg és magányos. Az augusztusi csillaghullás sokkal 
derűsebb látvány, és olyankor a kívánságaink is teljesülnek. 

A nő az arcához emelte a kezét. 

- Fáradt vagy? - kérdezte a férje. 

-Egy kicsitt De sokkal jobban kifárasztott, hogy Ficino 
hablatyolását kellett hallgatnom. Halálosan untam. 

- Ficino már öreg, és önmagán kívül senki sem érdekli. 

- Ráadásul egy szót sem értettem abból, amit a racionális lélekről 
hordott össze... ha jól emlékszem, copula mundinak, a világ 
egyesítőjének nevezte. 

- Neki már csak ilyen egyesülés jut... - jegyezte meg Ferruccio 
kaján vigyorral, de Leonorának már máshol járt az esze. 


-Már semmi értelme a Neoplatonikus Akadémia 
összejöveteleinek Mirandola gróf nélkül, Poliziano nélkül, meg... 

- Savonarola úgyis hamarosan bezáratja az akadémiát - vágott a 
szavába a férje. - A firenzeiek anyagi javait már elégette, 
hamarosan a szellemi értékek következnek. 

Ferruccio megsarkantyúzta a lovát, a vasderes pedig azonnal 
engedelmeskedett. Leonora mindig közel állt a férjéhez, de ebben a 
pillanatban mégsem eléggé. A halált hozó förgeteg, amelyet 
nagyrészt emberi kezek kavartak, néhány év leforgása alatt 
nemcsak Ferruccio legjobb barátait söpörte el, de a jobb élet 
reményét, a szabadságot és a félelem nélküli létet is. Girolamo 
Savonarola Krisztus köztársaságává nyilvánította Firenzét, követői 
házról házra jártak luxustárgyak után kutatva, a kocsmákban pedig 
kihallgatták az emberek beszélgetését, hogy azután korbácsolással 
és láncra veréssel büntessék azt, aki bírálni merte Savonarola 
rendeleteit. A Siránkozók és a barát régi hívei öt-hat fős falkákba 
verődtek, mint a farkasok, s mindig fel voltak fegyverkezve 
botokkal, kardokkal és tőrökkel. 

Leonora hagyta, hogy a férje gondolataiba merüljön. 

A közeli mezőkön, melyek birkabégetéstől és tehénbőgéstől 
zengtek, még nem ment le a nap, s a távolból hallani lehetett, amint 
a durva subába burkolózó pásztorok hangos kiáltásokkal adják ki 
az aznapi utolsó parancsokat kutyáiknak. Valamikor búzát és árpát 
arattak ezeken a dús fennsíkokon, a domboldalakon pedig egész 
Toscana legjobb és legszívósabb tőkéiről szüretelték a szőlőt. Ám a 
parasztok és felesbérlők már jó ideje elhagyták ezt a termékeny, 
mégis nehezen művelhető földet, és a városba mentek szerencsét 
próbálni, ott azonban többnyire csak nyomor és megaláztatások 
egész sora várt rájuk. A parlagon hagyott, bekerítetlen földeken 
most farkasok, rókák és medvék versengtek a házakért, melyeket 
tulajdonosaik sorsukra hagytak. 

Kissé távolabb fényt láttak: Zebeide, a  szolgálólányuk 
meggyújtotta a fáklyákat az erkélyen. Közeledett az éjszaka, ők 


pedig hazaértek végre. Leonora azonnal bement a házba, Ferruccio 
pedig bevitte a lovakat az istállóba. Annak idején kőből és téglából 
rakott, erős falai miatt esett a választásuk erre a tanyaházra, amely 
komor külsejével nem csábította megállásra a vándorokat. Az 
örökségnek köszönhetően, amelyet barátjuk, Giovanni Pico, 
Mirandola grófja hagyott rájuk, elegendő pénzük volt, hogy 
megvásárolják és kedvük szerint átalakítsák az épületet. A 
földszinten az istállóból a tágas konyhába jutott az ember, ahol 
akár húszan is elfértek a hatalmas tölgyfa asztal körül. Kőlépcső 
vezetett az emeletre. Itt volt a házaspár birodalma: három egymás 
melletti szoba, melyek közül a középsőt rendezték be 
hálószobának. Leonora ragaszkodott hozzá, hogy a szoba oldalsó 
fala mentén alakítsanak ki egy kis, ablakkal ellátott fülkét, ahol 
éppen csak elfért egy ülőke, melynek alsó nyílása egy e célból 
kialakított, sötét aknában folytatódott. Ez a szeszély több mint 
háromszáz forintba került - az összegnek csaknem egyharmadát 
kapta az építész, akinek sikerült úgy megterveznie a csatornát, 
hogy az ne veszélyeztesse a ház alapjait. Ferruccio tudta, hogy a 
feleségének nagyon fontos a tisztaság - mintha így akarná lemosni 
magáról mindazt a tisztátalanságot, amely azután érte, hogy 
elkergették a zárdából -, így hát hajlandó volt teljesíteni a 
kívánságát. 

A hálószoba bal oldali falából nyíló ajtó Ferruccio tágas 
dolgozószobájába vezetett. Itt kaptak helyet a térképei, a könyvei, 
egy kényelmes karosszék, a fegyverek, valamint egy bőrből és fából 
fabrikált bábu, amelyen a kardvívást gyakorolta nap mint nap. 
Jobbra volt Leonora szobája. Az asszony egy lakattal bezárt 
szekrénybe zsúfolta be nagy értékű könyveit, melyeket gondosan 
óvott a nedvességtől, a tudatlanságtól és a szútól. Sok kötet 
Mirandola hagyatékából származott: klasszikusok ritkaságnak 
számító kiadásai, filozófiai és történeti munkák, némelyik olyan 
drága, mint egy szép ékszer. De akadtak szerényebb darabok is, 
amelyeket a férjétől kapott ajándékba. 


Leonora nem olyan asszony volt, mint a többi: nem foglalkozott 
varrással, hímzéssel, foltozással, noha értett hozzá, és a főzésnek is 
csak akkor állt neki, ha kedve tartotta. Imádott viszont olvasni, és 
szeretett agyagot formázni pedálos fazekaskorongján. De a 
legszívesebben csukott szemmel vagy sötétben korongozott: azt 
mondogatta, így olyan, mintha csak álmodna. Ferruccio ott ült 
mellette, s elnézte, amint két keze, mint két könnyű árnyék, 
megmunkálja az agyagot, kanyargós formákká alakítja, melyek 
lassanként életre kelnek, s vázákká, kancsókká, tányérokká, tálakká 
válnak. A férfi gyakran segített lecipelni a kész tárgyakat a 
konyhába, ahol kiégették őket a kemencében, vagy felhordani a 
mázat, amelytől üveges csillogást kapott a kerámia. Leonora 
korholta a férfit ügyetlenségéért, és kinevette, amiért olyan 
kétbalkezes, hogy rajta hagyja az agyagon az ujjnyomait, ezért a 
kiégetés után piszkosnak tűnik majd az edény. Ám amikor az 
asszony virágokat, faleveleket, házakat és mezőket pingált a 
vázákra és tányérokra, kiküldte a férjét, mert azt akarta, hogy csak 
a végeredményt lássa. Ehhez pedig háromszor kellett kiégetni a 
tárgyakat, és éppen a harmadik égetés volt a legkényesebb, mert 
sosem lehetett tudni, miként hat a színekre. 

Ferruccio most megsimogatta a lovakat, és egy vasvillával 
elegyengette az istállóban a szalmát meg a faforgácsot. A jászolba 
zabot, árpát, lóbabot töltött, és pár dézsa vizet is odakészített. 
Aztán megállt egy pillanatra, mert a konyhából kihallatszott 
Zebeide éles hangja; éppen azt magyarázta, immár sokadszorra 
Leonorának, hogy az úrnő - bár Leonora nem tűrte, hogy így 
nevezzék - téved: a kenyér igenis akkor jó, ha sótlan. Ferruccio 
gyakran hallotta őket együtt nevetgélni, és néha zsémbelni is, de 
ezen az estén volt valami furcsa a hangjukban, hiányzott belőle a 
vidámság. Nem sokkal ezután egészen elhalkult a fecsegés, és 
mintha sírás hallatszott volna. Amikor Ferruccio belépett a 
konyhába, Zebeide éppen a köténye sarkával törölgette a szemét, és 
panaszosan mesélte, mi történt. 


Az unokatestvére, aki a közeli Figlinében szolgált a nemes 
Serristori családnál, megbetegedett, és emiatt azon nyomban 
örökre elzavarták a háztól. Tény, hogy éppen a konyhában jött rá a 
köhögés meg a hányás, de hát olyan hirtelen tört rá a rosszullét, 
hogy nem maradt ideje kiszaladni az udvarra. És miután az egyik 
kukta hazakísérte, észrevette, már megbocsásson az illetlen szóért, 
úrnőm, hogy a végbele is vérzik. De hát nem igazságtalanság, uram, 
hogy emiatt elküldték? 

- Holnap elmegyek Serristoriékhoz - próbálta vigasztalni 
Ferruccio. - Pár éve tanúskodtam egyszer az öreg Averardo mellett, 
úgyhogy tartozik nekem egy szívességgel. Meglátjuk, mit tehetünk. 
De ha nem járok sikerrel, akkor másik helyet keresünk a lánynak, 
amint jobban lesz. Ha olyan ügyes szakácsnő, mint te, nem lesz 
nehéz találni egy családot, ahol befogadják. 

Zebeide meg akarta csókolni a kezét, de Ferruccio bocsánatkérő 
mosollyal elrántotta a karját. Nem voltak ínyére az ilyen szolgai 
gesztusok, zavarba hozták, de még kevésbé volt ínyére mindaz, 
amit Zebeide mesélt az imént. 

FiGLINE, TÍZ NAPPAL KORÁBBAN 


Egy értékes  szőnyegszállítmánnyal érkeztek, és tüstént 
betelepedtek a Villa Serristori pincéjébe. Egy egész patkánycsalád 
költözött be az épületbe. 

Amikor a látszólag rendesen lepecsételt ládákat felnyitották, 
néhány keletről idekerült rágcsáló a hosszú utazást követően 
kiszabadult, s bármennyire sikongattak is a cselédlányok meg a ház 
ifjú úrnői, a szolgák nem tudták elkapni az állatokat. A nyomokból 
nyilvánvaló volt, hogy útközben a patkányok a puha gyapjúval 
csillapították éhségüket, s több szőnyeget is megrongáltak. Akadtak 
olyan állatok is - ezek talán kevésbé voltak szerencsések, vagy 
gyengébbnek bizonyultak, mint a többiek -, amelyek elpusztultak, 
és dermedt testükön látszott, hogy társaik a húsukból lakmároztak. 
A dögökből kiszivárgó savas lé elvégezte, amit az éhes patkányok 
elkezdtek: tönkretette a szövet szálait, s helyrehozhatatlanul 
bemocskolta az arabeszkek kékjét, valamint a virágok sárga és zöld 
színeit. 

Averardo Serristorit szörnyen feldúlta a látvány, s azonnal 
haragos levelet írt régi szállítójának, a velencei Marco Boscolónak. 
Követelte, hogy adja vissza a szőnyegekért kifizetett négyszáz 
forintos előleg felét. Ha akar, nyugodtan jöjjön el megnézni, milyen 
állapotban érkezett meg az áru - mindössze egyetlen, selyemből 
szőtt szőnyeg maradt épen. A többivel azt csinál, amit akar, eljöhet 
értük, amikor kedve tartja, és elviheti mindet, a patkányokkal 
együtt. Serristori lendületes vonásokkal aláírta a levelet, majd 
lepecsételte családja címerével, amelyen három csillag ragyogott az 
ormós pólya alatt. 


A velencei szállító, Marco Boscolo azonban soha nem kapta meg 
a levelet, és soha nem fizette vissza az előleget. Ekkor ugyanis már 
napok óta a Canal Grande mélyén hevert a teste, súlyos vaslánccal 
körbetekerve, elvágott torokkal, és az iszapos vizet benépesítő 
pérhalak meg angolnák lakmároztak belőle. 

Az öreg Averardo azonban az elkövetkező napokban teljesen 
megfeledkezett a szőnyegekről, a pénzéről és a megbízhatatlan 
velenceiről, ugyanis a felesége hirtelen ágynak esett, és a karjában 
halt meg, szörnyű jajgatás közepette. A kisebbik lánya szinte 
meztelenre vetkőzött előtte, hogy megmutassa a dió nagyságú 
sebet, amely a hónalja és alig duzzadó melle között éktelenkedett. 
Két nappal később ő is halott volt - szerencsére nem is tért 
magához, mivel egy szolgálatkész orvos magas jutalom ellenében 
elkészítette neki a tiltott maszlagfőzetet (az ördög füvének is 
nevezték ezt a növényt), hogy enyhítse fájdalmait. Azután a halál 
lekaszált két szolgálólányt, akik borzalmas szenvedések között 
lehelték ki a lelküket, egy alig tízéves fiút pedig, aki a konyhán 
kuktáskodott, kétnapi keresés után az istállóban találtak meg, 
holtan. A patkányok megrágcsálták a testét, véres szemürege 
üresen meredt a világba. A járvány pár nap múlva alábbhagyott, ám 
addigra a házban a családfőn kívül nem maradt senki: aki nem halt 
meg, az elmenekült, mert attól félt, hogy a villát megszállta az 
ördög. 

Averardo Serristori magányosan bolyongott a szobákban, s azon 
gyötrődött, vajon ő miért nem betegedett meg, miért nem 
osztozhatott szeretett családtagjai sorsában. Egyszerűen nem 
értette, mi lehet az oka, hogy még csak meg sem környékezte a láz, 
sőt, továbbra is majd kicsattant az egészségtől. Azon töprengett, 
miféle bűnöket követhettek el a felesége meg a lányai, hogy ilyen 
keményen lesújtott rájuk Isten keze. Azután a fájdalomtól 
zavarodott aggyal megértette, hogy Isten valójában őt akarta 
megbüntetni, amikor megfosztotta mindazoktól, akik a 
legdrágábbak voltak neki ezen a világon. Hiába tisztította meg a 


gyónással a lelkét, ifjúkori paráználkodásait túl súlyos bűnnek 
ítélte a Mindenható. Túl sok szenvedést okozott Isten fiának az 
áldott kereszten. 

Igaza van a szent életű Girolamo testvérnek: nem elegendő a 
bűnbánat, teljesen át kell adnunk magunkat Krisztusnak. Most, 
hogy egyedül maradt, minden vagyonát a San Marco-templomnak 
adományozza, csak annyit kér cserében, hogy egy kolostorban 
élhesse le hátralévő napjait. Legalább vigasztalja majd a tudat, hogy 
- Istennek és az egyháznak hála - csatlakozhat imádott lányaihoz 
és feleségéhez a mennyországban, amikor eljön az ideje. A teljes 
bűnbocsánat, még ha nagy árat fizet is érte, megadja neki azt a 
vigaszt az égben, amit itt a földön megtagadott tőle a Gondviselés. 

Még egyszer, utoljára körbejárta a házat. Úgy határozott, másnap 
hívatja a jegyzőt, és megíratja vele a vagyonátruházásról szóló 
hivatalos iratot. Ezután az istállóba ment, ahonnan szüntelen 
nyávogás hallatszott; a villa összes macskája ott keresett 
menedéket, némi  ételmaradék reményében. Az állatok 
zavarodottan, izgatottan viselkedtek, s  Averardo kezében 
megremegett az olajlámpás, amikor meglátta, hogyan cikáznak két 
elpusztult társuk teteme körül. Megszaglászták a testeket, arrébb 
húzódtak, visszamentek, s felnyalogatták a belekből kiszivárgott 
vért, amely a sáros padlóra folyt. 

— Sicc, sicc! Menjetek innen, pokolfajzatok! Tiszteljétek a halált! 

Averardo úgy lóbálta a lámpást, mint valami tüzes kardot, ám e 
pillanatban egy rémült macska átszaladt a két lába között. 
Averardo megbotlott, majd rázuhant egy szalmakupacra, amely 
azonnal lángot fogott. A férfit egy pillanatra a pokolra emlékeztette 
a tűz, mely körülfogta, s úgy érezte, az ördögök rángatják a lábát. 
Elhagyta a mennyország reménye. Hiába próbált feltápászkodni, 
újra elesett, és többé már nem tudott felkelni. Eközben a lángok 
már az istálló falait is elérték, a felforrósodott tető pedig gőzölögni 
kezdett. Nem sokkal ezután a tetőre kent szurokréteg is lángra 
kapott, majd szörnyű reccsenés hallatszott. A könnyű gerendázat 


beomlott és a pokoli lángok közé zuhant, ahol pár perc alatt izzó 
parázzsá hamvadt. A magasba repülő, szikrát hányó törmelék a 
házra hullott, de a tetőcserepek ellenálltak a tűz ostromának, és a 
kőfalak is bírták a forróságot. 

Amikor az első arra járó földműves felfedezte, mi történt, a villát 
épen találta, a fehérre meszelt falak éppen csak megfeketedtek a 
koromtól. Az istálló romjai közül még mindig füst szállt fel, az 
épület körül pedig hol itt, hol ott csaptak fel a lángok, amelyeket a 
könnyű hajnali eső sem oltott el. Egy üregben egy egész 
patkánycsalád pusztult el: hiába kerestek menedéket, most egymás 
hegyén-hátán hevertek, halálos ölelésben. 

CAREGGIBŐL FIGLINÉBE ÉS VISSZA 


- Egy szót sem szóltál vacsora közben - mondta Leonora a férjének, 
miután ágyba bújtak. 

Ez volt a nap legszebb pillanata: ott feküdtek együtt, a gyertyákat 
már eloltották, és az asszony többnyire odabújt a férjéhez. A 
hálóing alatt Ferruccio két combja közé dugta hideg lábfejét; a 
férfin kellemes borzongás futott végig, de a gondolatai másutt 
jártak. Odakint egy fülesbagolycsalád kezdett reszketeg huhogásba, 
várták, hogy lecsaphassanak más éjszakai állatokra, amint azt 
természetük diktálta. A vakondok és a pockok pontosan tudták, 
hogy vigyázniuk kell. Az emberek világa is tele van baglyokkal, 
vakondokkal és pockokkal, csakhogy ezek gyakran nincsenek 
tisztában önnön természetükkel. Ferruccio a mennyezetet bámulta. 

- Az járt az eszemben, amit Zebeide mondott a kuzinjáról. A 
köhögésnek meg a hányásnak számos oka lehet, de a vérző végbél 
nagyon rossz jel. 

- Holnap meglátogatom - simogatta meg Leonora a férje 
homlokát -, viszek neki néhány tojást. 

Ferruccio csöndben feküdt pár percig. Leonora már kezdte azt 
hinni, hogy elaludt. De aztán egyszer csak megszorította a kezét. 

- Ne tedd! - mormolta halkan. 

- Mit? - kérdezett vissza a nő, aki már elfelejtette, miről is 
beszéltek az imént. 

- Ne menj el Zebeide rokonához. 

- Miért ne? Biztos vagyok benne, hogy örömet szereznék neki, és 
Zebeidének is. 

- Tudom, de nem tetszenek nekem ezek a tünetek. 


— Attól férsz, hogy valami ragályos kórról van szó? 

Ferruccio nem felelt, Leonora pedig nem faggatta tovább. 

- Jól van, szerelmem, akkor nem megyek, de most már aludjunk. 

A férje mellkasára tette a kezét, és játszadozni kezdett a hálóing 
alól kibukkanó szőrszálakkal. Érezte, hogy Ferruccio egyre 
mélyebben veszi a levegőt, úgyhogy lejjebb kalandozott, majd 
simogatni kezdte férje meredező férfiasságát. Odafordult felé, és 
szenvedélyesen, de gyengéden megcsókolta, azután további csókok 
közepette felhúzta az ingét, ráfeküdt a férfira, és hagyta, hogy 
beléhatoljon. Melegség öntötte el, s átadta magát a gyönyörnek, 
majd végül kimerülten, de elégedetten csusszant a férfi mellé, s 
szinte észrevétlenül azonnal álomba merült. 

Ferruccio viszont nem bírt elaludni, úgyhogy csak hallgatta 
Leonora megszokott, ütemes, nyugodt szuszogását. Csak azután 
nyomta el az álom, hogy meghallotta a matutinumra hívó 
harangszót a gubbiói szerzetesek kolostorából, ahová Leonora 
gyakran látogatott el egymagában, hogy elsajátítsa a 
majolikakészítés művészetének titkait. 

A rövid, nyugtalan alvás után Ferruccio fáradtan indult el a 
néhány mérföldre lévő Serristori-villa felé. Tudta, hogy hamar 
odaér, és nagy kő esik majd le a szívéről, máskülönben... 
Máskülönben Leonorával meg kell tenniük azt az utat, amelyről 
már régóta beszélnek. 

A levegő párás volt, a füvet még zúzmara borította. Ferruccio 
vastag köpenyt öltött, amellyel a fejét is befedte. A haja még fekete 
volt, akár a szurok, csak oldalt, a halántékán tűnt fel néhány ősz 
szál, de ettől - amint Leonora mondogatta - csak még 
tekintélyesebb lett a külseje. A friss szellőtől hamar felélénkült. A 
lova könnyedén, minden sietség nélkül lépkedett. Az állat izmos 
combjai még meg sem melegedtek, s máris megérkeztek a 
Serristori-birtokra, ahol minden földdarabon, minden tanyán ott 
díszelgett a család címere: kék mezőben három aranycsillag. 


A parasztok már javában dolgoztak, mert a bölcsen és 
takarékosan vezetett birtokon nem érződtek a mezőgazdasági 
válság hatásai. Miután felment a gabona, a zöldség és a gyümölcs 
ára, Serristoriék, akik naponta szállítottak árut Firenzébe, szépen 
gyarapították amúgy is tekintélyes vagyonukat, miközben más 
családok lassanként elszegényedtek. A növekvő bevételekből olyan 
palotát kezdtek építtetni maguknak a városban, amely a 
Tornabuoni család rezidenciájával vetélkedett. A telek valaha a 
Mediciek tulajdona volt, majd a Köztársaság lefoglalta. Másokhoz 
hasonlóan Serristoriék is rávetették magukat a halálra sebzett 
oroszlánra, amelytől egykor kitüntető címeket és gazdagságot 
kaptak, s jót lakmároztak a húsából. Ám ha a Mediciek netán 
visszatérnének, s ismét ők lennének Firenze urai, Serristoriék 
egykettőre megint fordítanának a köpönyegen - mert hiszen ilyen a 
világ. 

Ferruccio egy pillanatra megállította a lovát, és a gondolatainak 
is megálljt parancsolt. Odalent a völgyben szokatlan sürgés-forgást 
tapasztalt a villa előtt, s két alakot látott bemenni a házba, akik - 
mint bő, hosszú, fekete köpenyük jelezte - csakis kirurgusok 
lehettek. A ló előrenyújtotta a nyakát, és a legszívesebben vágtába 
kezdett volna, mintha alig várná, hogy odaérjen. 

Az út menti árokból ekkor hirtelen odaugrott Ferruccio elé egy 
férfi, akinek a testét tetőtől talpig sár borította. Tántorogva 
hadonászott, s megpróbálta megragadni a ló kantárszárát. Az állat 
ettől megijedt, és felágaskodott. Ferruccio jól ismerte a lovát, ezért 
a sarkantyúval hátrálásra késztette, és közben szorosan fogta a 
szárat. Miután a hátas megnyugodott, Ferruccio rákiáltott a férfira, 
hogy álljon meg, mert szerette volna megtudni, ki ő és mit akar, ám 
a sár kifejezéstelen maszkká tette az illető arcát. Az idegen nem 
válaszolt, ehelyett megpróbált belekapaszkodni a kengyelbe és 
Ferruccio csizmájába. Ferruccio erre félreugratott a lovával, majd 
tovább hátrált. Nem félt, de az évek során megtanulta, hogy az 


olyan ember, akit az őrültség vezérel, veszedelmesebb, mint a 
legfelkészültebb ellenfél. 

A sáros férfi továbbra is úgy lengette a karját, mintha egy 
kísértetet próbálna elkapni, ám egyszer csak elfordult, és a 
gyomrára szorította a kezét. A következő pillanatban heves 
öklendezés közepette sárgás folyadék ömlött ki a száján. A görcsös 
fájdalomtól összegörnyedt, mintha nyíl döfte volna át a testét, és a 
földre zuhant. Ott is maradt, hanyatt fekve, szétvetett lábbal, tágra 
nyílt szeme az égre meredt. 

Ferruccio figyelte, amint a férfi mellkasa zihálva emelkedik és 
süllyed, s nem tudta, mitévő legyen. A szíve azt súgta, segítenie kell, 
ám az ösztöne óvatosságra intette. Leszállt a lováról, és pár lépéssel 
odébb vezette, majd megnyugtató mozdulattal megveregette a 
nyakát. Kivonta a kardját, de csak azért, hogy ne kerüljön túl közel a 
szenvedő testhez. Azt azonban még ilyen távolságból is érezte, hogy 
a férfi szájából a rothadó holttestek szagához hasonlatos, 
gyomorforgató bűz árad. 

Ismerte ezt a szagot, még a pietrasantai csata idején maradt az 
orrában. Az ütközet másnapján esett az eső, és a falak mentén 
elterülő mezőn, ahol a harc folyt, a nedvesség még orrfacsaróbbá 
tette a halál szagát. Ferruccio most hevesen dobogó szívvel 
közelebb ment a férfihoz, s közben akaratlanul is Istenhez 
fohászkodott - akitől már sok-sok éve eltávolodott -, hogy ne 
kelljen látnia, amitől tart. Imája azonban nem nyert meghallgatást, 
bár ez nem érte váratlanul. Meglátta ugyanis az Úr haragjának jelét 
az idegen testén, a lágyék közelében, egy nagy, lilás színű duzzanat 
formájában. Ferruccio hátrahőkölt. Látta már ezt a jelet, és azonnal 
felismerte. Felpattant a lovára, megsarkantyúzta az állatot, és 
elvágtatott. Csak remélni tudta, hogy Zebeide még nem ment el 
meglátogatni a kuzinját, már ha egyáltalán életben van az illető - 
amiben Ferruccio erősen kételkedett. 

ISZTAMBUL, 1497 ÁPRILISA, A NAGY BAZÁR 


Gua Li nehezen tudott elaludni, ezért Ada Ta, aki már belefáradt, 
hogy a forgolódását hallgassa, könnyedén a lány nyakához érintette 
az ujját - csak úgy, ahogy a fecske súrolja a vizet. Gua Li rögtön 
egyenletesen kezdett szuszogni, a szerzetes pedig odahúzta 
magához, mint amikor kislány volt, és betakarta a tunikája szélével. 
Azután lehunyta a szemét, de a harmadik szemét nyitva hagyta, 
hogy mindkettejükre vigyázzon alvás közben. Ez az érzéke hívta fel 
a figyelmét az ütemes csattogásra, amely nem is hasonlított a 
kereskedők és kézművesek szabálytalan, ártalmatlan lépteire. A 
Szeráj épületének közelében lévő nagy bazár, az új bedeszten 
oszlopcsarnokában már kezdtek kinyitni a boltok, de Ada Ta még 
álmában is felismerte, hogy a katonák jellegzetes ritmusú 
menetelését hallja: négyen lehetnek, számolgatott, s előttük egy 
ötödik halad, aki eltérő ütemben lép - valószínűleg ő a parancsnok. 
Mivel a szerzetes nem akart gyanút kelteni, aggastyánhoz illő, 
nehézkes mozdulatokkal tápászkodott fel, és miután talpra állt, 
mindkét kezével hosszú botjára támaszkodott. 

A szakasz a janicsár egyetlen intésére megállt. A kövérkés férfit 
aránytalanul magasnak mutatta hoszszú süvege. Simára borotvált, 
rózsaszín hajszálerekkel behálózott, pufók arca láttán inkább a 
hárem őrének vélhette az ember, mint a szultán testőrének. Ada Ta 
rámosolygott, mire a férfi odaállt elé, és végigmérte. Gőgös 
tekintete és testtartása - terpeszállás, széttárt kar - arra vallott, 
hogy meg akarja félemlíteni, így hát Ada Ta lehajtotta a fejét. A tiszt 
ősi albán dialektusban kezdett ordítani; a szultán testőrei közül 
sokakat arról a vidékről hurcoltak el annak idején. A szerzetes csak 


a ,szultán" és a ,palota" szavakat értette, de ennyi elég is volt neki. 
Egy finom rúgással felébresztette Gua Lit, aki egykedvűen felkelt - 
mintha megszokta volna, hogy így ébresztik -, és lesimította a 
száriját, majd a nyakába vetette a tarisznyáját, amely eddig 
párnájául szolgált. 

- A szultán vár minket - súgta a fülébe Ada Ta, miközben 
rámosolygott a janicsárra. - Feltűnést keltettünk, és a kémei igen 
hatékonynak bizonyultak. 

- Talán jobb lett volna, ha álruhát öltünk? 

- Ha hiszünk abban, ami vár ránk, akkor félig már meg is 
szereztük, amire vágytunk - jelentette ki a szerzetes, majd 
halkabban hozzátette: - Éppen ezt akartam, leányom. Így most nem 
kérelmezők vagyunk, hanem vendégek. 

Gua Li felsóhajtott, és maga elé meredt. Két, lándzsáját 
előreszegező katona választotta ketté a tömeget, utat törve a 
felszegett állú parancsnoknak, aki egy légycsapóval hadonászott. 
Mögötte Gua Li és a mosolygó Ada Ta lépkedett. A menetet záró 
katonák alig tudták féken tartani a kíváncsiskodókat. Nem sokkal 
ezután megálltak egy kapu előtt, amely fölé két nagy őrbástya 
magasodott, majd a janicsár eltűnt az épület belsejében. Pár perc 
múlva egy férfi jelent meg a kapuban, és széles gesztussal 
beinvitálta őket. Az őrök visszahúzták félhold alakú alabárdjaikat, 
és átengedték a két idegent. A földig érő zöld tunikába öltözött, 
fácántollas fejfedőt viselő férfi meghajolt előttük. 

- A felséges szultán - kezdte, tagoltan ejtve a szavakat - örömmel 
lát vendégül titeket. 

Gua Li nem bírta levenni a szemét a férfi aranyszínű, 
felkunkorodó orrú papucsáról. 

- Nagy megtiszteltetés ez számunkra - válaszolta Ada Ta 
hibátlan perzsa nyelven. 

A férfi összetette a két kezét és elmosolyodott, hallván, hogy az 
udvari nyelven szólnak hozzá. 


- Az én nevem Ahmed - mondta vékony hangján -, és én leszek a 
kalauzotok. 

- Köszönjük, Ahmed. Akkor vezess minket, mi pedig követünk. 

Gua Li ugyan nem beszélt tökéletesen tizenkét nyelven, mint Ada 
Ta, de a perzsát jól értette, ám e pillanatban nem nagyon tudott 
odafigyelni a két férfi társalgására. Túlságosan lefoglalták érzékeit 
a kertből áradó illatok. Hosszú útjuk során a szagok jelentették 
számára a legkülönlegesebb felfedezést. Az, hogy szag alapján 
felismerte a ladakhi nőket és férfiakat, vagy a közeli kolostorok 
lakóit, már rég nem mulattatta. Így hát kiterjesztette a játékot 
minden lényre, ami csak szembejött vele, a jakoktól a kecskékig. 
Sikerült olyan szintre fejlesztenie képességeit, hogy elegendő volt 
beleszimatolnia a levegőbe, és máris meg tudta mondani, hogy 
idegen érkezett a kolostorba. Észlelte a veszélyt is, amelyet egy 
sötét szőrű farkas vagy a hegyek lejtőin olykor feltűnő, fegyveres 
bandák jelentettek. Gua Li egyszerűen megérezte a szándékaikat, 
mintha a roszszindulatnak vagy a hatalmaskodásnak sajátos szaga 
volna. Igaz, a szerzetesek, akik szükség esetén ügyes harcosokká 
váltak, botütéseikkel mindig elkergették a betolakodókat. Az egyik 
szerzetes felfedezte Gua Li különleges képességét, és megtanította, 
hogyan használhatja még ügyesebben és leleményesebben a 
szaglását. 

- Olyannak kell lenned, mint egy apró, vak angolna - magyarázta 
-, amelyik a szaglása segítségével úszik felfelé a folyón, és a sok 
ezer mérföldre lévő patakok közül is képes kiválasztani a 
szülőhelyét. 

Utazásuk során Gua Li nem csupán a megszokottnál százszor 
erősebb szagok, bűzök és illatok özönébe merülhetett bele, de ezek 
kaleidoszkópszerű változatossága is megrészegítette. És csakugyan 
angolnának érezte magát - mintha valamiképpen felfelé úszna a 
folyón, amelyből származik. Annyira elmerült a gondolataiba, hogy 
csak Ahmed utolsó mondatai jutottak el a füléig. 


— ...akár a ciprusok, amelyek a Korán szerint az örökkévalóság és 
a női szépség jelképei. Ezek a cédrusok viszont nagyon mély 
jelentést hordoznak. Abu Musza leírja, hogy a Próféta, áldott legyen 
az ő neve, azt mondta: a tiszta ember, aki a Koránt recitálja, a jóízű 
és jó illatú cédrushoz hasonlatos. Az viszont, aki tiszta ugyan, de 
nem recitálja a Koránt, olyan, akár a datolya: ízletes, de nincs illata. 
Az eltévelyedett, aki a Koránt recitálja, a bazsalikomra hasonlít: 
illatos, de keserű, míg az eltévelyedett, aki nem recitálja a Koránt, 
olyan, mint a sártök: keserű és szagtalan. 

- Amikor Gua Li visszatér közénk - hajolt meg könynyedén Ada 
Ta a fiatal nő felé -, minden bizonnyal értékelni tudja majd eme 
kert csodáit. És a látás mellett a szaglását is használja, hogy 
élvezhesse a magnólia lágy illatát, a vadnarancsfák fanyarságát, a 
mirtuszbokrok friss szagát, vagy az örök fiatalság forrása felé 
vezető puszpángok keserűségét. Mely forrásra egyébiránt nagy 
szükségem volna. 

Gua Li elpirult szégyenében, Ahmed viszont tágra nyílt szemmel 
hallgatta a szerzetest. 

-Te vagy az első külországbeli látogató, aki felismeri a 
kertünkben lévő növényeket, és érti a szökőkútjaink üzenetét. Ez 
remek. A szultán nagyra értékeli majd a társaságotokat. 

- Szavairól ismerszik meg a barbár, nem a ruhájáról vagy a bőre 
színéről. Nincsen-e megírva a Nők szúrájában - tette össze a kezét 
Ada Ta a béke jeleként -, hogy azok, akik hittek és jó cselekedeteket 
vittek végbe, bejutnak a patakokkal ékes kertekbe? Akkor talán mi 
is közéjük tartozunk. 

Ahmed mélyen meghajolt, Ada Ta pedig lopva Gua Lire pillantott, 
aki alig tudta visszafojtani a nevetését. Kalauzuk ekkor megállt egy 
faajtó előtt, intett, hogy lépjenek be, ő pedig csöndben visszavonult. 
Mielőtt a szerzetes megállíthatta volna, Gua Li már át is lépte a 
küszöböt. Azonnal lehunyta a szemét, mert keserű narancs mézes 
illatát érezte. Mélyen beszívta a levegőt, aztán újra kinyitotta a 
szemét, és egészen elképesztette a látvány. 


- Ada Ta, nézd ezeket a párnákat meg ezeket a szőnyegeket! 
Ugye, milyen puhák? 

Gua Li ledobta a saruját, és boldogan kezdett sétálni, pörögni- 
forogni a szőnyegen. A finom ráccsal védett ablakon beáradó 
fénynyalábok arabeszkeket rajzoltak a hímzett virágokra és 
madarakra. Ada Ta mozdulatlanul figyelte a lányt. Első céljukat 
elérték. A szultán fogadta őket. Fizikai útjuk nagy részét már 
megtették tehát, de szellemi utazásuknak még csak az elején járnak. 
Gua Li felemelte a karját, és mosolyogva nézte a fehér mennyezetet. 

- Csodálatos ez a hely... 

- A hangulatod szépíti meg a dolgokat. Ha szorulásod van, örülsz, 
amikor megérzed, hogy el kell végezned a szükségedet. Ha viszont 
hasmenés gyötör, szenvedsz tőle. 

- Ada Ta! Szerinted helyénvaló efféle dolgokról beszélni ebben a 
pillanatban? Itt minden olyan tiszta és illatos. Miért kell mindig 
mindent elrontanod? 

A szerzetes nem válaszolt, levette a tarisznyáját, a földre tette, 
odahúzott egy párnát, azután rátérdelt, lehajolt, és a fejét a 
tarisznyának támasztotta. 

- Mostanáig a lábam többet fáradt, mint a fejem, úgyhogy több 
törődést érdemel, főleg az én koromban. A fülem viszont annak 
örvendene, ha a leányom elmesélné, hogyan találkozott az ifjú Issza 
Szajed Naszir-ud-Dinnel, azzal az emberrel, aki felismerte, hogy a 
fiúnak különleges képességei vannak... 

- Nagyon jól tudom, ki volt Szajed, és megmondhatod a fülednek, 
hogy kezdhet figyelni, a szádat viszont figyelmeztethetnéd, hogy 
tanuljon meg hallgatni néha. 


A Tigris folyó kanyarulatának bal partján terült el Ktésziphón 
városa, a keleti kereskedelem központja, ahol az év minden szakában 
a legkülönfélébb nyelveket lehetett hallani a piactéren. A tér körül ott 
sorakoztak az iparosok műhelyei, a nyeregkészítőktől a kovácsokig, a 


fazekasoktól a szekeresekig, akik kissé távolabb építették fel 
házaikat. 

Aban, a kereskedő beszélt görögül, páliul, perzsául, és ismert 
néhány kínai nyelvjárást is, legalább annyira, hogy üzletelni tudjon, 
ám a piacon elsősorban az arany nyelvén értették meg egymást az 
emberek. Az ifjú Jézus hamar kitanulta a mesterséget, s miközben fel- 
alá futkosott a szekér meg a pult között, egyetlen szem datolya vagy 
mandula sem pottyant le, egyetlen csepp olaj sem ömlött ki. Aban 
igencsak elégedett volt vele, nem beszélve a vevőkről, akik szívesen 
álltak meg a pultjuknál. Hamar szárnyra kapott ugyanis a hír, hogy a 
fiú becsületesen méri az árut, nem nyomja le csaló módon ujjával a 
mérleg tányérját, az amforákat pedig színültig megtölti. Aban eleinte 
aggódott, hogy a többi boltos együgyűnek tartja majd emiatt, ám 
amikor látta, mennyivel több vevője lett, tüstént megváltozott a 
véleménye, s ki is használta a helyzetet: ha csekély mértékben is, de 
megemelte az árait. 

Egy rőfös, aki értékes selyemszöveteket árult, hoszszan elnézte az 
ügyes kezű fiút, ám az is feltűnt neki, hogy Aban segédje a többiekkel 
ellentétben soha nem mosolyog, még akkor sem, amikor átveszi a 
pénzt a vevőktől. Nem tűnt rabszolgának, de a rőfös jól ismerte 
Abant, és tudta, hogy a fia vagy az unokaöccse sem lehet a fiú. 
Egyszer aztán a segéd feltűrte az ingujját, s a rőfös meglátta a 
csuklóján a lánc nyomát. Találkozott a tekintetük. A rőföst elöntötte 
a szánalom, s úgy érezte, elérkezett az idő, hogy tegyen valamit 
másokért, hiszen vele mindeddig jól bánt az élet. Harmincévesen 
háza volt, tíz lova, felesége és három ágyasa, bár gyermeke még nem 
született. Megvárta, míg a szíriai befejezi az alkudozást, azután 
tisztelettudóan így szólt hozzá: 

- Isten hozott újra itt, Aban. Kívánom, hogy társadul szegődjön a 
szerencse. 

- Szajed! De örülök, hogy újra látlak! Napról napra jobban nézel 
ki. 


- Te is valósággal virulsz, és ha egy kis időre el tudod hagyni a 
boltodat, örömmel meghívlak egy citromos frissítőre. 

Aban mindkét kezével belemarkolt tekintélyes pocakjába. 

- Nekem is megvannak a magam örömei - mondta kacsintva -, 
bár tudom, nagyon különböznek a tieidtől. 

Egy sátor védelmében elbeszélgettek az üzletről meg arról, milyen 
nehéz idők járnak: a banditák seregestül szállták meg a városba 
vezető utakat, és a falvakat fosztogatják. Az éhínség és a hadurak 
vérbosszúja miatt egész népek kerekednek fel, s vándorolnak Kína 
egyik végéből a másikba, vagy Indiából Mezopotámiába, és akár a 
sáskák, letarolt földeket hagynak maguk után. Aban azonban hamar 
rájött, hogy Szajed csak kerülgeti a forró kását. 

- Mennyit kérsz a fiúért? - tette fel végül a kérdést Szajed. 

- Á, szóval ez jár a fejedben! Nem az árpám érdekel, hanem Jézus. 

- Tehát így hívják? Hát jó, akkor mennyit kérsz Jézusért? 

- Barátom, én bizony... nem kevesebb, mint nyolcvan aranyat 
fizettem érte, márpedig nem hinném, hogy te hajlandó volnál 
megadni érte ezt az összeget, és megtoldani annyival, hogy még némi 
méltányos hasznom is legyen az üzleten. 

- Én viszont úgy vélekedem, hogy negyven aranynál többet nem 
fizethettél érte, de legyen, ahogy akarod: száz aranyat ajánlok a 
fiúért. 

Aban a szakállát vakargatta, majd az arcára csapott, hogy 
elkergessen egy nem létező legyet. Aztán egy hajtásra kiitta a 
megmaradt frissítőt. 

- A fiú nem eladó. 

- Ugyan már, Aban, a szemedben minden eladó. 

-— Kivéve a fiút. Ennek a gyereknek rejtett képességei vannak... 

Szajed ismerte Aban hajlamait, s e szavak hallatán egy pillanatra 
elfogta az undor. 

- Nem arról van szó, amire most gondolsz, soha egy ujjal sem 
értem hozzá, bár nemegyszer megfordult a fejemben. Ez a fiú bármit 


elad bárkinek, kivéve önmagát. - Aban az asztalra csapta a poharat. 
- Innék egy kis cukornádpárlatot. Velem tartasz? 

A rőfös a fejét rázta. Tudta, hogy alkudozás közben nem szabad 
alkoholt inni, és csodálkozott Aban viselkedésén - ez nem vall rá! 

- Ez a fiú különleges - folytatta a szíriai. - Időnként valósággal 
megijeszt, de úgy érzem, nélküle nem boldogulnék. Időnként azt 
gondolom, valami dzsinn lehet, aki azért került az utamba, hogy 
éjszakánként jól meggyötörjön, máskor meg úgy érzem, az égből 
szállt le, hogy megvédelmezzen. Fürge, mint a manguszta és csöndes, 
mint a kígyó, és ha ránézel, nem tudod levenni róla a szemedet. 
Pontosan úgy viselkedik, mint a kobra, mielőtt megmarja az embert. 

- De sosem mart meg. 

- Hát ez tényleg így van. Soha nem bántott, legalábbis 
szándékosan, és biztos vagyok benne, hogy soha nem is tenne ilyet. De 
valójában . minden pillantásával, minden szavával, egész 
viselkedésével az életemre tör, mert azon kapom magam, hogy 
szégyellem, mivé lettem. 

A harmadik pohár cukornádpárlat után már könnyek csíkozták 
Aban arcát. 

- Mindig is irigyeltelek, Szajed. Fiatal vagy, jóképű és gazdag, és 
soha senki nem kért tőled pénzt a hallgatásáért cserében, soha senki 
nem zsarolt meg azért, mert az vagy, aki vagy. Neked adom a fiút, 
vidd magaddal, egyetlen aranyat sem kérek érte. Remélem, neked is 
kiszárítja majd a lelkedet, elveszi az álmodat, és ízetlenné teszi az 
ételedet, ahogy velem csinálta. Látni sem akarom többé. 
Megpróbálok majd az lenni, aki mindig is voltam, anélkül, hogy 
bárkinek is számadással tartoznék, beleértve a saját 
lelkiismeretemet. Ami pedig az árudat illeti, nem adok többet négy 
aranypénznél azért a selyemért. 

Szajed ezek után húsz szolgájával együtt elhagyta Ktésziphónt. 
Jézust lóra ültette, és az utazás során számos különféle nyelven 
beszélt hozzá. Hamarosan elérték a párthus földön fekvő 
Hekatompüloszt, az ezer kapu városát. Először itt mosolyodott el 


Jézus. A selyemkereskedők útját követve - ezt az utat veszélyeztették 
a leginkább a portyázó banditák, de annyi karaván fordult meg erre, 
hogy mégiscsak ez volt a legbiztonságosabb útvonal - eljutottak 
Mervbe, és Jézus Szajed közelében merült álomba. Jézus a gazdag 
Szamarkandba érkezve szólt először a rőföshöz. 

- Jó ember vagy, Szajed, de nem tesz boldoggá az életed, mert 
olyan vagy, akár egy gyermektelen anya. 

Szajed ekkor levette a nyakából a születése napján kapott láncot, 
Jézus nyakába akasztotta, és átölelte a fiút. 


- Jól el lehet meditálni ezen a szép mondaton - szólalt meg Ada Ta. 
- Gyermektelen anya. Amikor gyermeked lesz, eszedbe jut majd ez 
a mondás, és megérted, mit jelent valójában. 

- Ha gyermekem lesz, már nem leszek gyermektelen. Miért ne 
tudnám most megérteni? 

- Mert csak ha van valamink, akkor érthetjük, milyen is, amikor 
nincs. Szajed nem értette, de a benne lakozó női lélek megérezte, 
mit akar mondani Issza, és hálás volt neki érte. 

A következő pillanatban Ada Ta mély álomba merült. 

A pestis. 

Bernardo del Nero, a köztársaság főparancsnoka roppant 
óvatosan ejtette ki ezt a szót. Csak a városnegyedek priorjai voltak 
jelen. Az Ötszázak terme szinte kongott az ürességtől. Bernardo 
hangja visszaverődött a magas, kazettás mennyezetről, s valóságos 
istencsapásaként zuhant a priorokra. Az ajtókat belülről kulcsra 
zárták, hogy e szűk körön kívül senki más ne értesüljön a 
történtekről. 

- A hír igaz, több megbízható doktor is megerősítette. Most az a 
dolgunk, hogy megállítsuk a ragály terjedését. 

A fapadok hangosan nyikorogtak az izgatottan fészkelődő 
priorok alatt. A jelenlévők egymásra tekintettek, hátha a másik 
arcáról leolvashatják a cáfolatát mindannak, amit az imént 
hallottak. Egyre hangosabb lett a zsibongás, és vele együtt 
erősödött a kíváncsiság. Elsőként Pierantonio Carnesecchi szólalt 
meg, aki régebben, Lorenzo idejében maga is betöltötte a 
főparancsnoki tisztet. 

-— Mióta tart? 

Már a Sforzák udvarában, a járványügyi tanácsban megtanulta, 
hogy ilyenkor nemhogy a napok, de az órák is számítanak. Mielőbb 
meg kell hozni az első intézkedéseket. Méghozzá úgy, hogy közben 
ne keltsenek pánikot a nép körében. Ha a kór elterjed, az csakugyan 
romlásba döntheti Firenzét, de ugyanez történik akkor is, ha az 
embereken úrrá lesz a félelem. Az üzleti élet leáll, a bankárok, 
kereskedők és mindenki más, aki csak teheti, elmenekül a városból, 
a házakat elhagyják, s a bűnözés úgy önt el mindent, akár az áradó 


zt 


folyó. Az öregek még emlékeztek a pestisre, amely az előző 
évszázadban szörnyű pusztítást vitt végbe Firenzében, csaknem 
teljesen kiirtva a város lakosságát, s történeteiket még ma is 
rettegéssel hallgatták. 

- A jelentésekből az derül ki, hogy az első esetet néhány hete 
észlelték - felelte ingerülten a főparancsnok. - Serristoriék careggi 
birtokán betegedett meg egy istállófiú meg az öreg Serristori egyik 
lánya. Először harmadnapos hideglelésre gyanakodtak, de 
szerencsére orvost hívtak a lányhoz. A doktor meg elhívta egy 
kollégáját, és együtt értékelték a helyzetet. Állítólag mások is 
elkapták a kórt a cselédségből. 

- Hány halott van? 

- Egyelőre három. Serristori lánya, az istállófiú és még egy férfi, 
akire a mezőn találtak rá. Félelmében megszökött a házból. 

- Ha ilyen elszigetelt esetről van szó, akkor még nem 
beszélhetünk járványról... - jegyezte meg a nemes Albizi némi 
reménységgel a hangjában. 

- A pestis olyan sebesen száguld a levegőben, akár a sirokkó - 
figyelmeztette komoran Carnesecchi -, és amikor látjuk, hogy 
ideért, már késő. 

- Akkor mit tehetünk? - kérdezte reszketve az öreg Albizi. 

- Felkeressük Girolamo testvért - zárta le a vitát a főparancsnok 
-, hogy amint ilyen szomorú alkalmakkor szokás, nevezzen ki egy 
járványügyi biztost. Ti pedig egyelőre hallgassatok, mint a sír, 
mindarról, ami itt elhangzott. 

- Valójában neked kellene kinevezni a biztost, Bernardo. Vagy 
talán lemondtál a rangoddal járó kiváltságokról, hogy majd a 
mennyben nyerd el jutalmadat? - szólt közbe Carnesecchi. 

A jelenlévők egyike  köhintéssel próbálta palástolni 
nevethetnékjét, a főparancsnok arca pedig elvörösödött a dühtől és 
a szégyentől. Carnesecchi észrevette ezt, s úgy ítélte meg, hogy 
ennyi most elég lesz. 


- Girolamo testvér és a Jóisten majd megmondják, mi a teendő, 
nem hinném, hogy bárki kételkedni merészelne szentséges 
döntéseikben - jelentette ki megvetően Bernardo del Nero. 

Carnesecchi a fejét ingatta, de nem szállhatott szembe túlságosan 
nyíltan Bernardóval, mert ez azt jelentette volna, hogy magával 
Savonarolával dacol. Emiatt pedig hazaárulással vádolhatták, és 
családostul száműzhették, vagy akár rosszabbra is számíthatott. A 
főparancsnok a Siránkozók egyik titkos vezére volt; ezek a 
fanatikus bandák egész Firenzét rettegésben tartották, minden 
alkalmat kihasználtak, hogy erőszakkal érvényesítsék Savonarola 
akaratát, s olykor az ő nevében olyan gaztetteket is elkövettek, 
melyek csakis saját érdekeiket szolgálták. Ebben az időben nem sok 
kellett hozzá, hogy valakinek kötelet vessenek a nyakába vagy 
nyilvánosan halálra korbácsolják - még azokkal is megtörténhetett 
ilyesmi, akik olyan fontos tisztséget töltöttek be, mint Carnesecchi, 
aki most a térdére csapott, majd felállt. 

- Ezek szerint a pestises keléseinket fogjuk felajánlani, hogy 
kiérdemeljük a mennyek országát, Bernardo - mondta. 

- Éljen Jézus, Firenze királya, a mi urunk és megváltónk! - 
kiáltotta Albizi magasba emelt kézzel. Az idős férfi figyelmét 
elkerülte a Carnesecchi szavaiban bujkáló, gyilkos irónia. Bernardo 
del Nero viszont úgy döntött, nem törődik a provokációval, így 
csupán bólintott. 

- Ámen - mondták a jelenlevők. 

Amint Carnesecchi kilépett az épületből - amelyet ő továbbra is 
Palazzo della Signoria néven emlegetett, akárcsak a Mediciek 
idejében -, megvetően a földre köpött. Fülében még ott 
visszhangzott a vén szentfazék Albizi kiáltása. Immár a 
legközönségesebb vétségeket is a város új vezetője, Savonarola 
törvényei szerint büntették. Ha valaki szodómiát követett el, 
halálra ítélték, noha pár évvel korábban még megúszhatta 
pénzbüntetéssel. Ha valaki kamatra kölcsönzött pénzt, minden 
vagyonát elkobozták, pedig Firenze éppen e tevékenységnek 


köszönhette a gazdagságát. Ha valaki káromkodott, kivágták a 
nyelvét. Ezek az új szabályok már nem a városállam alkotmányán 
alapultak, hanem Krisztus szavain, pontosabban azok Savonarola- 
féle értelmezésén. A törvények kiterjedtek a különféle 
foglalkozások gyakorlására is. Ha egy ügyvéd hazudott az ügyfele 
érdekében - ami évszázadok óta bevett és elfogadott szokás volt -, 
ugyanazt a büntetést kapta, mint a bűnös, akit védett. És a 
legkiválóbb festők és írók közül is sokan rákényszerültek, hogy 
elégessék műveiket, mert máskülönben ők maguk kerültek volna 
máglyára. 

Maga Carnesecchi is megvásárolt Sandro Botticellitől egy 
Ádámot és Évát ábrázoló képet - nem kevesebb mint százötven 
scudót fizetett érte -, s most kénytelen volt nyilvánosan tűzre vetni. 
Ez idő tájt elég volt megfesteni egy aktképet vagy megírni egy 
szerelmes költeményt, hogy az embert üldözzék, elítéljék, majd 
pedig kénytelen legyen a legaljasabb söpredékkel megosztani a 
Stinche néven ismert börtön sötét, szűk celláit, ahonnan soha 
senkinek nem sikerült megszöknie. Innen csak láncra verve 
távozhattak a rabok, akiket a via Ghibellinán keresztül a Zecca- 
toronyhoz vezettek. Itt egy hóhér és egy szerzetes várt rájuk - az 
egyik bárddal, a másik az Evangéliummal a kezében, mindketten 
csuklyával a fejükön -, hogy még egyszer, utoljára testi-lelki 
vigaszban részesítsék a bűnösöket. 

Carnesecchi annyira belemerült töprengésébe, hogy kis híján 
nekiment a tekintélyes méretű Judit-szobornak, Donatello mester 
alkotásának. A Holofernész fejét levágó hősnő a nép győzelmét 
jelképezte a zsarnokok felett. Savonarola a főkapu elé állíttatta a 
szobrot; figyelmeztetés volt ez a firenzeieknek, és a megvetés 
gesztusa a Mediciek iránt, akiktől a műalkotást elkobozta. 

A csípős hideg behatolt Carnesecchi gyapjúval bélelt, vastag 
köpenye alá, ám a prior ezt jó jelnek tartotta, mert a hűvös levegő 
állítólag nem kedvez a pestisnek. A családját mindenesetre már 
elküldte vidéki birtokukra, Cascia di Reggellóba, ahová még az 


ed 


előző századbeli nagy pestis sem ért el. Azután eszébe jutott a 
vendége, aki nemrég kereste fel nagy titokban városi házában. Így 
legalább a látogató szabadabban mozoghat, és nagyobb 
biztonságban lehet. Még Carnesecchi felesége sem tudta, kiről van 
szó. Isten áldja az öreg Ince pápát, aki bíborossá nevezte ki az 
illetőt, és sújtsa kárhozattal a Borgia famíliából való új pápát, aki 
ellenségének tekinti, gondolta most a prior. 

Az új Ötszázak terme ablakából, amelyet csupán egyszerű 
vászonfüggöny takart el, Bernardo del Nero, a főparancsnok 
figyelte a sietős léptekkel távolodó Pierantonio Carnesecchit, aki a 
térről a régi piac felé indult. Bernardo félig elbújt az ablak egyik 
oldalán magasodó márványoszlop mögé. A másik oszlop mögött 
egy csuklyás alak állt, aki nemrég lépett be a terembe egy 
rejtekajtón keresztül. 

- Carnesecchi veszedelmes ember, Girolamo testvér. 

- Nem azoktól kell félnünk, akik nyíltan ellenünk szegülnek, 
hanem azoktól, akik az árnyékban csúsznak-másznak, akár a kígyó, 
a sátán jelképe. Carnesecchi ugyanúgy visszatér majd hozzánk, 
mint a többiek. A Diadalmas Krisztus hívásának nem lehet 
ellenállni. De azért mindenesetre diszkréten kövesse valaki. 

- Így lesz, atyám. És mi legyen a pestissel? Kinevezhetnénk 
járványügyi biztosnak Albizit: jámbor férfiú, és amióta visszavonult 
az üzlettől, örökösen valami tisztség után áhítozik. 

- Tamás doktor, az aguinói nem sorolta a türelmet a teológiai 
erények közé, de nem tévedett volna, ha megteszi. Legyen hát 
Albizi, de én jelentem be, méghozzá a San Marcóban. Tudod, 
Bernardo, a pestis Isten büntetése. Ugyanilyen csapás sújtott le 
Egyiptomra Mózes által. Rajtunk múlik, az imáinkon és a 
bűnbánatunkon, hogy a büntetés szörnyű lesz-e, pusztító, vagy 
csupán szerény figyelmeztetés. 

- Nem értem, atyám. 


- Isten szólt hozzám! - felelte izgatottan a barát. - Azt mondta, 
csak akkor kíméli meg az emberiséget, ha megbánjuk bűneinket és 
szüntelenül könyörgünk az ő végtelen kegyelméért. 

Bernardo letérdelt, és megcsókolta a csontos, dermedt kezet, 
aztán akaratlanul is a barát lábfejére téved a tekintete, amely lilás 
volt a hidegtől. Firenzében azt beszélték, hogy Girolamo testvér 
mindössze ciliciumot és fekete alsónadrágot visel a csuha alatt, és 
csak vasárnaponként, a mise előtt mosakszik, nehogy fölöslegesen 
hozzáérjen az ágyékához. 

Másnap váratlan hideghullám tört a városra, hóeséssel. Donato 
Albizi, aki odavolt az örömtől, hogy ilyen fontos tisztséghez jutott, 
egyszerű, térd alá érő fekete bársonykabátban jelent meg a Palazzo 
della Signoriában. Vörös sapkája eltakarta a koponyáját elcsúfító 
barna foltokat, és megvédte a fejét a csípős hidegtől. Albizi 
tiszteletben tartotta ugyan Savonarola rendelkezéseit, amelyek 
tiltottak minden fényűzést, de úgy vélte, helyénvaló, ha nyakába 
akasztja aranyláncát, rajta a koncentrikus gyűrűkkel körülvett 
félgömbbel. Ez volt a címere; két évszázada vásárolta egyik őse, aki 
gyapjúkereskedelemből gazdagodott meg. 

Előrehaladott kora ellenére Albizi térdre borult Girolamo 
Savonarola előtt, aki Lorenzo de" Medici egykori karosszékét 
foglalta el. Csupán két fegyveres őrködött a barát mellett a 
köztársaság egyenruhájában, földre támasztott  alabárddal. 
Savonarolának nem voltak saját testőrei, egyedül járt-kelt, 
legfeljebb két-három szerzetes kísérte. Úgy vélte, nincs szüksége 
védelemre, hiszen vele van Isten. 

- Járványügyi biztosként az lesz az első dolgod, hogy a mise után 
lezárod a Careggi felé vezető utat. Tíz íjászszázaddal körbeveszed a 
falut, senki sem lépheti át a határt, aki megteszi, arra halálbüntetés 
vár. Lövészeket is kapsz, bár nem sok hasznukat venni, de a lövés 
zaja jobban megijeszti a falusiakat, mint az íjak fenyegetése. Mától 
számítva negyven napig tart a karantén, aztán majd meglátjuk, mit 


tegyünk. A kegyelmes Isten majd tudatja velem, mi a legjobb 
nekünk, bűnösöknek. 

- És ha a ragály mégis elterjed? 

Savonarola elmosolyodott, a főparancsnok pedig követte a 
példáját. 

- Idehallgass, Donato, a mennydörgés, a villámcsapás és minden 
lehetséges szerencsétlenség, köztük a pestis is a Mindenható 
eszköze, amellyel azokat sújtja, akiket meg akar váltani. Te talán 
nem akarsz a megváltottak közé tartozni? 

- Én csak azt akarom, amit ön, atyám, meg az Úr, az én Istenem - 
dadogta Donato Albizi. 


10 


MÁsNAP ESTE 


Húsz év körüli férfi üldögélt a Naphoz címzett kocsma hátsó 
traktusában. Az italmérés Firenze egyik legsötétebb és legszűkebb 
sikátorában volt, pár lépésre a piactól. A férfi nagyokat kortyolt a 
borából, s az ónkupából lecsurranó cseppek bíborszínű csíkokat 
vontak a köztársasági őrség sárga egyenruhájára. Amikor meglátta, 
hogy egy másik fiatalember lép be, akinek hosszú, hullámos fekete 
haja a vállát verdesi, majd elindul felé, elfojtott egy böfögést, aztán 
megragadta a közeledő férfi ingét, magához rántotta és szájon 
csókolta. Ügyet sem vetett rájuk senki: az éjjel-nappal zsúfolt lebuj 
törvényen kívüli területnek számított, a Siránkozók azt a parancsot 
kapták, hogy tartsák magukat távol a helytől. Erre szükség van, 
jelentette ki Girolamo testvér: a kelésnek is fel kell fakadnia, 
máskülönben elüszkösödik az egész test. 

- Van valami újság? - kérdezte az újonnan érkezett férfi. 

- Ebben minden le van írva - adott át neki az egyenruhás egy 
papírtekercset. 

- A gazdám szeretné kifejezni neked a háláját. 

Két ezüstforint csillogott az asztalon, majd a következő 
pillanatban már el is tűntek a nadrág elülső részére erősített 
bugyellárisban. 

- És te nem akarod kifejezni a háládat? 

- Épp az előbb tettem meg. 

- Azzal a csekélységgel? - kérdezte a katona, aki a nadrágja 
elején nyugtatta a kezét. - Nem, én jóval többet akarok. 

- Akkor holnap este. Tudod, hol találsz meg. Nyitva hagyom az 
ajtót. 


- Az én ajtóm is mindig nyitva áll előtted, gyönyörűségem. 

Nem sokkal ezután a fekete hajú fiatalember kilépett a 
kocsmából, többször is kiköpött, majd a karjával megtörölte a 
száját. Épp akkor kopogott a Carnesecchi-palota kapuján, amikor a 
Pagliuzza-torony órája éjfélt ütött. Egy öreg szolga nyitott ajtót. A 
palota szinte üresen kongott, amióta a ház urának felesége és 
gyermekei elutaztak, s magukkal vitték a cselédség nagy részét, így 
hát a vendég léptei erős visszhangot vertek a díszes lépcsőházban, 
amely felvitt az első emeletre. Itt várakozott türelmesen 
Pierantonio Carnesecchi. A fiatalember átadott neki egy iratcsomót, 
és négy forinttal távozott. Ez legalább egy időre elfeledtette vele, 
hogy másnap este majd neki kell fizetnie, méghozzá természetben. 

- Előjöhet, monsignore - szólalt meg halkan Carnesecchi. 

Egy kesztyűs kéz húzta el a súlyos brokátfüggönyt. Giovanni de" 
Medici nem volt olyan férfias arcú és magas termetű, mint apja, a 
Magnificónak nevezett Lorenzo. Anyja, Clarice degli Orsini 
hercegnő finom vonásait sem örökölte. Egyetlen büszkesége a keze 
volt, amellyel szépen játszott lantján és értékes klavikordján. Ez 
utóbbi hangszert a félszemű Federicótól, Montefeltro urától 
örökölte, aki egykor szövetségesként állt apja mellett, bár nem 
voltak barátok. Áldást még nem sokat osztott kezeivel Giovanni, 
noha már kilenc esztendeje kinevezték bíborosnak, pedig még most 
sem töltötte be a huszonkettedik évét. Nemes származásáról 
csupán a szeme árulkodott, amely most nyugtalanul cikázott ide- 
oda, s kérdőn tekintett a házigazdára. Carnesecchi végiglapozta az 
iratokat, majd átadta neki. 

- Albizit kinevezték járványügyi biztosnak, de egyelőre senkinek 
sem szabad tudnia a pestisről. Savonarola fogja bejelenteni jövő 
vasárnap a San Marcóban. Félek, ha a ragály elterjed, nagyságod 
élete is veszélybe kerül. 

- Jó barát vagy, és hű szövetséges. A Mediciek nem felejtenek, se 
örömben, se bajban. De gondolhatod, hogy nem ok nélkül jöttem 
vissza ide. Sokan tartoznak nekem, Pierantonio, és ez egyfelől 


gazdagság forrása, másfelől viszont minden adós ellenség, mint 
ahogy az uzsorás is, bármennyire szorongatja azokat, akiknek 
kölcsönt adott, mindig hosszú és sikeres életet kíván nekik. 

- Nem értem, monsignore. 

Giovanni összefonta az ujjait, és lesütötte a szemét. Azután 
felvetette a fejét, nagy levegőt vett, és beszélgetőtársa szemébe 
nézett. Úgy döntött, bizalmába fogadja. Carnesecchinek már 
többször is lett volna alkalma, hogy elárulja, a barát kezére juttassa 
- amiért jelentős elismerésben részesült volna -, de nem tette meg. 
Amikor elérkezik az idő, Pierantonio megkapja majd a jutalmát. Ez 
a patikáriusokból, mészárosokból, bankárokból álló család örökkön 
virágzó liliomot kap majd a címerébe, mert a firenzeieknek 
nemcsak a nyelvük jár szaporán, de gyorsan is felejtenek. 

- A francia korona több mint százezer aranyforinttal tartozik a 
bankházunknak. És Valois Károly király bajban van, méghozzá nem 
csak pénzügyi értelemben. A Velencei Köztársaság, Spanyolország, 
a pápai állam, a nápolyi királyság, sőt, még a milánói hercegség is 
ellene fordult. És énellenem. Őnála időztem egy darabig, azután 
pedig Flandriában. Német földön sok fejedelem Miksa császár igája 
alatt nyög. Európában új szelek fújnak. A Mediciek készek 
visszatérni. 

- Monsignore, én... 

- Várd ki, míg elmagyarázom, azt akarom, hogy mindent tudj és 
érts, mert csak így állhatsz majd mellettem, amikor ezek az új 
szelek elsöprik az árulásokon és irigységen, csatákon és halálon 
alapuló régi világot. Évekkel ezelőtt akadt valaki, aki megpróbálta 
egyetlen Isten uralma alatt egyesíteni ezt a világot, de megölték az 
illetőt. Filozófus volt és dúsgazdag ember. Giovanni Pico della 
Mirandola gróf. 

- Csak hírből ismertem. 

- Ha személyesen is találkoztál volna vele, biztosan a hatása alá 
kerülsz. Értékes szövetségesem lett volna, főként a jelenlegi 
helyzetben. Ő egyetlen hitben akarta egyesíteni a keresztény, a 


zsidó és a muzulmán vallást. Én politikai téren akarom hasznosítani 
ezt a gondolatát. 

Carnesecchi az asztal fölött átnyúlva aszalt gyümölccsel teli 
tálkát tolt a vendége elé. 

- Egyesíteni akarja a vallásokat? 

- Még az is lehet... 

Giovanni de" Medici kivett a tálból egy mézbe mártott fügét, és a 
szájához emelte, de közben le nem vette a szemét a döbbent 
Carnesecchiről. 

- Valaki felajánlotta nekem a segítségét, egy hitetlen. Persze, az ő 
szempontjából nézve mi vagyunk a hitetlenek. 

- Nagyságod tréfál? 

- Eszemben sincs. 

Carnesecchi remélte, hogy látja felcsillanni az iróniát 
védelmezője tekintetében, de Giovanni szeméből csupán azt a 
rendíthetetlen eltökéltséget olvasta ki, amely csakis a hatalomba 
beleszületett emberekben tud efféle, az őrülettel határos 
természetességgel megnyilvánulni. Megvolt hát Giovanniban is, akit 
pedig sokan nyúlszívűnek tartottak, mivel ahelyett, hogy 
megküzdött volna ellenségeivel, inkább azt választotta, hogy 
fényűző száműzetésben tölti napjait különféle európai udvarokban. 
De hiszen végtére is Medici, s a Mediciek számára mindig fontosabb 
volt a politika művészete, mint a kardforgatás. 

- Hosszú ideje kapcsolatban állok a törökökkel. 

- A konstantinápolyi szultánra gondol nagyságod? 

Giovanni bólintott. Carnesecchi nagyot sóhajtott, és összecsapta 
a kezét. 

- Azt hittem, a szultán nagyságod ellensége. 

- Ellenség az, aki kifosztja az embert, aki elveszi a szabadságát, 
aki meg akarja ölni. Sok ellenséget látok körülöttünk, de egy sincs 
köztük, akinek hosszú szakálla volna és turbánt viselne. 

-Ne is mondjon többet, monsignore, egyelőre tán nem is 
érteném. Úgy látom, olykor igazat kell adnunk a nagy költőnek, aki 


ezt mondja a Purgatóriumban: ,Ne várd hogy a guián túl tudj 
kerülni, / halandó! mert ha mindent látni tudnál, / Máriának nem 
kellett volna szülni". De a hűségemben soha nem lesz oka 
kételkedni. 

Carnesecchi ekkor letérdelt Giovanni előtt, mintegy arra kérve, 
hogy tegye a kezét a fejére. A bíboros arcára mosolyt csalt az idézet 
és az alázatos gesztus. 

- Bízom benned, mint ahogy abban is biztos vagyok, hogy 
őszintén aggódsz az egészségem miatt. De a ragálytól nem kell 
félned. Nem a föld miazmái terjesztik a járványt, és nem is Isten 
keze, hanem az emberé, amely jóval kevésbé veszedelmes. De 
persze alábecsülni sem szabad a veszélyt. Minden része egy 
messziről indult tervnek, amely hamarosan ádáz harchoz vezet. 
Szükségem lesz rád, és még valakire, akit a figyelmembe ajánlottak. 
Ismerem a karja erejét, a becsületességét, és tudom, mindent 
elkövet majd, hogy megtartsa a szavát, mert ígéretet tett annak a 
férfiúnak, akit korábban említettünk, s aki az elveiért halt meg. A 
méreg megölheti az embert, Carnesecchi, de az elvei túlélik őt. 

1497. ÁPRILIS VÉGE, CAREGGI ÉS FIRENZE KÖZÖTT 


Pár napra beköszöntött a jó idő, de azután visszatértek a bőséges 
esők meg a hideg szél, s a tavasz csak nem akart megérkezni. A 
Careggi környéki dombokon a gyerekek még le tudták hántani a 
mandula zöld, kesernyés héját, s aztán nagy nevetés közepette 
rágcsálták el egy sövény tövében vagy egy öntözőárok mélyén. 
Időnként teljes ágakat törtek le a fákról, amivel igencsak 
feldühítették a felesbérlőket, hiszen az időjárás már amúgy is épp 
elég gondot okozott nekik. 

A pestisről nem esett több szó. Néhány hétig még látni lehetett a 
firenzei köztársaság járőreit, bár a katonák öt soldo ellenében 
bárkit átengedtek, aki a domb felé tartott. Donato Albizi, a 
járványügyi biztos rendszeresen kapta a jelentéseket a tisztektől, 
akik biztosították arról, hogy a vesztegzár hatékonyan működik, 
senki nem hagyta el Careggit, és nem is jutott be a kisvárosba, ahol 
először ütötte fel fejét a kór. Az íjpuskások azzal múlatták az időt, 
hogy fácánokra és nyulakra lövöldöztek, amelyek ebben az 
időszakban a természet parancsát követve a fajukra jellemző 
hévvel igyekeztek szaporodni és sokasodni. Amikor azonban a 
katonák véletlenségből eltaláltak egy tyúkot, és az egyik tiszt a saját 
zsebéből volt kénytelen kártalanítani a tulajdonost, a csapatot 
fokozatosan visszarendelték. Savonarola pedig azt mennydörögte a 
San  Marco-templom szószékéről, hogy a firenzeiek imái 
megindították Isten szívét, és az Úr kegyelméből a három hete 
kezdődött járvány máris abbamaradt. Ám készen áll, hogy mint 
valami pokolbéli Krisztus, feltámadjon, ha a város lakói bűneikkel 
ismét magukra vonják Isten haragját. 


Ferruccio de Mola viszont többször is hálát adott annak az 
Istennek, akiben egyébiránt már nem is hitt. Leonora egészséges 
maradt, akárcsak Zebeide, aki végül nem ment el meglátogatni az 
unokatestvérét. Ferruccio a biztonság kedvéért néhány hétre 
felmentette a parasztokat a birtokán végzendő munka alól, hogy a 
saját földecskéikkel foglalkozhassanak. Nem is annyira a ragálytól 
félt, inkább tartózkodó természete késztette arra, hogy igyekezzen 
félrehúzódni, amikor hálájuk kifejezéseként a lovát vagy a 
csizmáját próbálták megsimogatni. Most legalább szép nyugodtan 
palántázhatnak, előkészíthetik a talajt, amellyel könnyebb bánni, 
amíg hideg és kemény. Felássák majd a kerteket, ellenőrzik a 
kaptárakat, kiszedik az elpusztult méheket. És ezalatt távol tartják 
magukat a földjétől. 

Egyszer elment egészen Serristoriék birtokáig. A tűz több helyen 
is nagy pusztítást vitt végbe, a házat pedig, amelyet ugyancsak 
körbenyaldostak a lángok, kifosztották, olyannyira, hogy csak a 
puszta kőfalak maradtak - mintha egy egész seregre való svájci 
zsoldos vonult volna a birtok ellen, buzogányokkal és tüzes 
lándzsákkal felfegyverezve. A tető vastag gerendái még mindig 
füstöltek, de amint kezd kihűlni a parázs, megjelennek majd a 
kutyák meg a rókák, a halál takarítói. 

A kolostor harangja épp az imént ütötte el a kilencet. Leonora 
nagy csokor pipacsot és margarétát vitt a karján, egy tarisznyába 
pedig ibolyát szedett. Narancshéjjal vegyítve, egy kis mézzel 
édesítve remek köhögés elleni tea készül majd belőle jövő télen. 
Ferruccio megállt a ház ajtaja előtt, s mélyen beszívta a 
gyümölcsöktől roskadozó citromfák friss illatát. Azután az 
emeletről meghallotta Leonora hangját, és kettesével vette a 
lépcsőket, hogy mielőbb odaérjen hozzá. 

- Nos, férjuram - mosolygott rá az asszony -, vége a 
karanténnak? 

- Úgy tűnik, már nincs ok a félelemre - felelte Ferruccio -, a tűz 
minden elpusztított... Még a katonák is elmentek. 


Leonora két keze közé fogta a férje arcát, és szájon csókolta. 

- És most mi a helyzet? Nem vagy elégedett? 

- Dehogynen), csak a halottakra gondolok. Kötve hiszem, hogy az 
imák állították volna meg a ragályt. 

- Vigyázz, Ferruccio, ha a barát meghallja, mit mondasz... 

- Ugyan, szerinte minden Isten akaratából következik, még az is, 
ha egy tehénnek halott borja születik. 

Leonora kivett egy súlyos könyvet a szekrényéből, és a férje 
kezébe nyomta. 

- Ez a kötet azok közül való, amelyeket Giovanni Pico hagyott 
rám. A granadai pestis története, egy arab tudós, egy bizonyos Ibn 
Al Khatib írta. Ezt olvasgattam mostanában. A szerzője egyszerű 
szavakkal magyarázza el, miként fejlődik ki és terjed el a járvány. A 
tisztaság hiánya miatt elszaporodnak a patkányok, azok terjesztik a 
kórt. Nem Isten akarata. Én pedig hiszek neki. 

- Istennek? - mosolygott rá szerelmes büszkeséggel Ferruccio. 

- Pontosan tudod, mit akarok mondani. És különben is, ha 
Giovanni rám hagyta ezt a könyvet, azért tette, mert azt akarta, 
hogy olvassam el. 

- Bárcsak még ma is velünk lehetne! 

- Noha e pillanatban talán mégis jobb, hogy nem lehet itt. 

Leonora gondosan visszatette a könyvet a szekrénybe, és 
odalépett a férjéhez. Ferruccio elméjét még betöltötték a súlyos 
gondolatok, de a teste máris követelőzött, és az asszony megérezte 
ezt. A vágy a leghatékonyabb orvosság mindenféle fájdalom ellen, 
minden gondot, minden aggodalmat feledtet. Leonora egy ujjal 
belökdöste a dolgozószobába a férfit, ahol leültette a kényelmes 
kerevetre, és befészkelte magát az ölébe, majd megfogta a kezét, és 
a mellére vonta. Ferruccio lehunyta a szemét, és odahajolt, hogy 
megcsókolja a felesége nyakát. Ám még bele sem kóstolhattak az 
élvezetekbe, amikor valami halk zajt hallott, és akaratlanul is 
felkapta a fejét. Zebeide reszkető alakja állt előtte. A lány egyre csak 
a köténye szélét gyűrögette, mintha a kezét szárítgatná. Olyan 


Sietve jött fel a lépcsőn, hogy hevesen zihált, és tűzvörös volt az 
arca. 

- Mi történt, Zebeide? - kérdezte Ferruccio, és nagyot sóhajtva 
levette a kezét Leonora melléről. Az asszony félig nevetve, félig 
szégyenkezve rejtette el az arcát. 

- Lovas ember érkezett, uram. Az udvarban várakozik, kard van 
az oldalán. Nem tetszik nekem, valami katonafélének látszik. 
Rögtön bezártam az ajtót, de nem kopogott. Alighanem még most is 
odakint ácsorog. 

Leonora kelletlenül felállt, hogy a férje kinézhessen. Ferruccio az 
emeleti ablakból egy fel-alá járkáló, nagydarab férfit látott. Nem 
tűnt ellenséges szándékúnak, noha az oldalán csakugyan kard 
lógott, amelyről Ferruccio első pillantásra megállapította, hogy 
míves kidolgozású darab. A gyilkosok általában elrejtik a tőrüket, 
hogy váratlanul csaphassanak le; ha valaki úgy hordja a kardját, 
hogy azt mindenki láthassa, inkább a rosszindulatú támadókat 
akarja elijeszteni. Vigyázz, sugallja a fegyver, meg tudom védeni 
magam. 

- Uram! - kiáltott oda a vendégnek Ferruccio az ablakból. 

A férfi felnézett, jobbra-balra fordult, aztán ismét a házigazdára 
tekintett. Ezek szerint óvatos, elővigyázatos ember. 

- A nemes Ferruccio de Molával volna beszédem. Felteszem, 
kegyelmed az - mondta, majd jellegzetes lovagi gesztussal 
hátravetette köpenye csuklyáját, hogy felfedje az arcát. 

- És uraságod kicsoda? 

- Azt inkább nem mondanám meg hangosan, uram. Örömest 
elárulom, ha szíveskedik beengedni. 

- Egyedül van? - kérdezte Ferruccio, miközben a ház körüli 
mezőket fürkészte, hogy nem észlel-e valami gyanús mozgást. 

- Mint mindenki a föld színén, jó uram. 

- Mi okból kíván beszélni velem? Nem hinném, hogy ismerjük 
egymást. 


A férfi összefonta a kezét a háta mögött, és terpeszbe állt. 
Türelmetlennek tűnt, de féken tartotta az indulatait. Nem válaszolt, 
csak meredten nézte Ferrucciót, nem pimaszul, de minden félelem 
nélkül. 

- Lemegyek, beengedem - kiáltotta oda neki Ferruccio. 

A látogató viselkedésében volt valami nemesség; annyi 
bizonyosan látszott rajta, hogy nem katona, és ha a lova ismeri a 
harcot egyáltalán, akkor is csupán lovagi tornákon edződött. 
Mindenesetre olyan ember lehet, akit nem szabad alábecsülni. 
Ferruccio sietve felcsatolta az övét, a kardhüvelyébe pedig - 
amelyet nem takart el - balról egy könnyű, rövid kardot, jobbról 
pedig egy keskeny pengéjű tőrt csúsztatott. Tudta, hogy szűk 
helyen az efféle eszköz jóval hasznosabb, mint a kard, bár az élet 
megtanította rá, hogy az óvatosság többet ér a fegyvernél. Terhére 
volt a váratlan látogatás és az ismeretlennel folytatott szópárbaj - 
életének azon időszakait juttatta eszébe, amelyeket a 
legszívesebben kitörölt volna az emlékezetéből. 

Kinyitotta az ajtót, és egyszerű biccentéssel köszöntek 
egymásnak a vendéggel. Ferruccio ezután felvezette a lépcsőn a 
látogatót, és leültette. Nem bízott benne annyira, hogy hátat 
fordítson neki. A kerevet mögött álló Leonora is biccentéssel 
nyugtázta az idegen meghajlását. Miután a férfi végre közelről is 
szembenézhetett a házigazdával, levette és a karjára fektette a 
köpenyét. 

- Ha megmondom a nevemet, azonnal megérti, hogy bízhat 
bennem. Mindazonáltal, uram, jobban szeretném, ha négyszemközt 
szólhatnánk. 

Barátságosan beszélt, bár nehezen visszafojtott izgalom rejlett a 
hangjában, Ferrucciónak azonban eszében sem volt engedni a 
kérésnek, és kiküldeni Leonorát a szobából. Ha így tesz, akkor 
csakis szabad akaratából. 


- A feleségem a legfőbb bizalmasom, jobban szeretném, ha a saját 
fülével hallaná, mi mondanivalója van uraságodnak, és nem nekem 
kellene utólag elmesélnem neki. 

Leonora résnyire szűkült szemmel, karba font kézzel állt az 
idegen és Ferruccio között, mint akit odaszegeztek. Kedves, békés 
természetű nőből egyetlen pillanat alatt képes volt büszke, elszánt 
amazonná válni, akárcsak egyik kedvenc bibliai hősnője, Jáhel, 
Keneus Héber szelíd felesége, aki egy sátorszöggel és egy pöröllyel 
megölte a szállást kereső hadvezért, Siserát. 

- Hát jó. A nevem Pierantonio Carnesecchi. 

- Ismerem önt - szólt Ferruccio meglepetten, ujját a férfira 
szegezve. - A köztársaság priorja... 

- A rangomat, sőt az életemet tettem kockára azzal, hogy 
eljöttem ide. És még inkább azzal, hogy megmutatom 
kegyelmednek ezt. 

Carnesecchi ekkor a nyakába kötött bőrzacskóból előhúzott egy 
kis ékszert, és átadta Ferrucciónak, aki megnézte a vésett 
karneolkővel díszített aranygyűrűt, és elsápadt. Egy szempillantás 
alatt a múltban találta magát. Újra látta magát Rómában, 
Bolognában, Urbinóban és megannyi más helyen. Sikátorokat látott, 
nagy házakat, utcákat és embereket, akikkel szembekerült, 
néhányat meg is ölt, míg másokat óvott és védelmezett. Látta a 
genovai Grimaldina-tornyot, ahová bezárták, és a hajótörést Nápoly 
partjainál. Látta a Szent Péter-bazilikát, ahol először találkozott az 
egyetlen emberrel, akit testvérének érzett, Giovanni Picóval, 
Mirandola grófjával. S végül látta maga előtt Lorenzo de" Medicit, 
akit oly sok éven keresztül, majdhogynem annak haláláig híven 
szolgált. S most valaki a nagylelkű uraság örökébe lép, és 
emlékezteti őt becsületbeli adósságára, melyet oly sokáig őrzött 
titkon a szíve mélyén. 

- Látom, felismerte a gyűrűt, azt is tudja tehát, hogy kié. 


- Tudom, kié volt - suttogta Ferruccio -, így hát most csak a két 
örökös egyikéé lehet. Nem hinném, hogy Pierónak adta volna, 
tehát... - Összerezzent. - Történt vele valami? 

- A monsignore kitűnő egészségnek örvend - felelte Carnesecchi, 
jól megnyomva a titulust jelző szót. - Én pedig üzenetet hoztam 
tőle. 

Ferruccio a vendégre szegezte a tekintetét, miközben rövid 
szakállát simogatta. 

- Azt hittem, német földön van. 

- Monsignor de" Medici azt mondta nekem, hogy úgy bízhatok 
önben, mint saját magamban. Firenzében van, inkognitóban, és 
szeretne találkozni önnel. 

- Készen állok. 

Leonora elfehéredett. 

- Ferruccio... 

- Tartozom neki ezzel, szerelmem... 

EMLÉKEK ÉS ÉBREDÉS 


Még alig töltötte be a huszadik évét, de már mozgalmas élet állt 
mögötte: verekedések, fogadások, szökések, hamiskártyásokkal, 
csalókkal vívott párbajok, menekülés felbőszült férjek elől. De 
mindig visszatért a nyugalmas Bibbonába, ahol nagyapja, Paolo de 
Mola várta. Az idős embert mindenki gyógyítóként, bölcs 
füvesemberként tisztelte. A falu határában, a domboldalon 
létrehozott egy jól működő ispotályt, ahol hitétől függetlenül 
menedékre és gyógyulásra lelt bárki, legyen akár keresztény, zsidó, 
muzulmán, eretnek vagy szabadgondolkodó. Ez volt az egyetlen 
hely Toscanában, ahol a betegek, sebesültek saját istenükhöz 
könyöröghettek, hogy segítsen rajtuk, távol a szerzetesektől és 
apácáktól, sőt akár odáig is elmehettek, hogy csakis a szerencsében 
és a tudományban bíztak. És ha meggyógyultak, időnként 
visszatértek az ispotályba, hogy maguk is segítsenek a 
szenvedőkön. 

Paolo mindemellett - bár ezt csak néhány szerencsés kiválasztott 
tapasztalhatta - remek vívómester is volt. Ő tanította meg 
Ferrucciónak, hogyan bánjon a súlyos hosszú karddal, amelyet hol 
két kézzel, hol eggyel kell forgatni, s ő mutatta meg neki a 
tőrkarddal végzendő elegáns, ám ettől még nem kevésbé 
veszedelmes mozdulatokat. Ugyancsak ő oktatta a botok 
használatára, a hosszú vándorbottól a rövid szicíliai botig, amelyet 
körbe kell forgatni, ő tanította meg neki, miként használja a tőrt 
karddal együtt vagy magában, s ő mutatta meg neki azokat a 
fogásokat, rúgásokat és könyökléseket, melyekkel megfékezheti 
ellenfelét. Jó nevelőként az irodalom élvezetébe is bevezette; a 


pikáns írásműveket keresztény, zsidó és muszlim szent 
szövegekkel váltogatta. A nagyapa nem sokat beszélt Ferruccio 
szüleiről, a fiú pedig, aki nem ismerte sem apját, sem anyját, 
tiszteletben tartotta az öregember hallgatását. 

Amikor Paolo de Mola megérezte, hogy földi pályája immár a 
végéhez közeledik, elvitte az unokáját egy kis szögletes kápolnához, 
amely a falut körbevevő fal tövében állt. Ferruccio közönyösen 
nézegette az épületet; úgy tudta, hogy már régóta zárva van, és csak 
a másik templomban, a Sant Ilarióban tartanak miséket. 

- Ezt a templomot Altopasciói Szent Jakabnak, az ispotályos rend 
alapítójának szentelték. Olvasd csak fel a lunettára vésett szavakat! 

Ferruccio hunyorítva méregette a feliratot, amely régebbinek 
tűnt, mint maga az épület, és az évek már alaposan megkoptatták. 

- Terribilis est locus iste... Mily rettenetes ez a hely... Furcsa... 
Végülis ez egy templom. 

- Nincs benne semmi furcsa, idézet a Bibliából, Jákob álmából. A 
történet szerint Jákob elérkezett egy városba, ahol megpihent, 
álmában pedig meglátott egy angyali lajtorját, amely egyenesen az 
égig emelkedett, és meghallotta Isten hangját. Amikor felébredt, 
egy emlékkövet állított, s e szavakkal szentelte fel: , Mily rettenetes 
ez a hely; nem egyéb ez, hanem Istennek háza, és az égnek kapuja." 

- Mit akarsz mondani ezzel, nagyapa? 

- Először is ne feledd, hogy a terribilis nem ugyanazt jelenti, mint 
a horribilis. Isten lehet rettenetes, mert rettenetet kelt az emberben 
az ő bosszúja, de soha nem lehet borzalmas. Látod, a lépcső, 
amelyen felmegyünk, akárcsak a lajtorja Jákob álmában, olyan 
helyre visz, ahonnan nincs visszatérés. 

Ferruccio csodálkozva nézte, ahogy a nagyapja előhúzott a 
zsebéből egy nagy kulcsot, és nekiállt kinyitni az ajtót, mintha az 
övé volna a templom. 

- Látod ezt a jelet? - kérdezte Paolo de Mola, és három, hegyével 
lefelé fordított, markolat nélküli kardot mutatott az unokájának. - 
Tudod, mit jelent? 


Ferruccio a fejét rázta. 

- Ez az ispotályos barátok jelképe, a három Tau, a héber ábécé 
utolsó betűje. 

- Ettől nem lettem okosabb, nagyapa... 

-A három T vagy a három Tau a jeruzsálemi Templomot 
jelképezi, az elrejtett kincset és azt a ládát, amelybe egy nagy 
értékű dolgot temettek. 

- Nagyapa... - mosolyodott el Ferruccio. - Te most tréfálsz 
velem? 

Paolo de Mola meglökte az ajtót, amely nyikorogva tárult ki. 

- Lépj be, fiam! Nem, nem tréfálok. Nézz csak körül! 

Ferruccio körbetekintett. A templom teljesen dísztelen volt, még 
a falakat is fehérre meszelték, egyetlen freskó sem ékesítette őket. 
Az oszlopokat viszont virágmotívumokat és zárt héjú kagylókat 
ábrázoló faragványok díszítették, és sok kőre három titokzatos 
betűt véstek: egy E-t, egy T-t és egy S-t. 

- Napjainkban ez a templomos lovagok temploma, Ferruccio, és 
én is közéjük tartozom. Ezért van nálam a kulcs. 

-— Te... templomos lovag vagy? - nézett rá döbbenten Ferruccio. - 
De hát... a templomos rend már rég nem létezik! 

- Nem, Ferruccio, annak idején sokakat megöltek, de nem 
mindenkit, s a túlélők csöndben és magányosan életben tartották a 
rendet. Ha rájuk akarnál találni, azok között kellene keresned őket, 
akik még ma is az igazság, a becsület és a megbocsátás egyenes 
útját követik. De nem lenne könnyű dolgod, mert ez a zárt 
kagylóhéj azt a megbonthatatlan egységet jelképezi, amely a 
lovagok és titkuk között áll fenn. Még két templomos is csak hosszú 
ismeretség után képes egymásra találni. A beavatáson is mindössze 
egyetlen mester van jelen és két lovag, akik messziről jönnek, és 
azonnal vissza is mennek, magára hagyva a frissen beavatottat saját 
lelkiismeretével. Most elárulok neked egy titkot, mert azt remélem, 
hogy egy napon te veszed át a helyemet. 

-— Én... nem is tudom, nagyapa. 


- Mindegy. Ha eljön a pillanat, úgysem a te akaratodon múlik 
majd a dolog. Talán a tetteid alapján fognak rád találni. Látod, az a 
három betű, az ETS azt jelenti: Ecce Templari Sumus, vagyis íme, 
mi, a templomos lovagok itt vagyunk, ezen a helyen még mindig 
létezünk. És most ülj le, Ferruccio; mielőtt elmennék oda, ahonnan 
nincs többé visszatérés, el kell neked mondanom valamit. 

Ezen a napon tudta meg Ferruccio, ki is ő valójában, s ekkor 
kezdődött új élete. Minden feltárult előtte: francia származása, az, 
hogy a templomos lovagok utolsó nagymesterének, a máglyán 
megégetett Jacgues de Molay-nek a leszármazottja, őseinek 
menekülése Itáliába, vezetéknevük  elolaszosítása. Azután a 
templomos hagyományok megőrzése Toscanának ebben az isten 
háta mögötti zugában. És a soha véget nem érő üldöztetés, egészen 
addig, amíg szüleivel bérgyilkosok végeztek, akiket soha nem 
találtak meg: olyan emberek, akik egyaránt állhattak a francia 
király, a pápa vagy II. Mehmed szolgálatában - hiszen a templomos 
lovagoknak és Ferruccio nagyapjának, a rend mesterének annyi 
volt az ellensége, mint égen a csillag. Ezen a napon ért véget 
Ferruccio ifjúsága. 

Paolo de Mola még két évet élt, de egyre betegebben. Ebben az 
időben Ferruccio rászokott, hogy feketében járjon, elrejtse érzéseit, 
sőt még a nevét is eltitkolja, bár kardjának híre mindenütt 
megelőzte. Amikor a nagyapja érezte, hogy közeleg az utolsó perce, 
átadott neki egy gyűrűt, s arra kérte, juttassa el Lorenzo de 
Medicihez, aki támogatásával és pénzével járult hozzá az ispotály 
működéséhez, s aki már akkor védelmükre kelt, szembeszállva a 
pápák és királyok törvényeivel, amikor még apja, Piero volt Firenze 
ura. Ferruccio teljesítette nagyapja kívánságát, és megtette az 
utolsó lépést: elment a firenzei udvarba, átadta a gyűrűt, és szabad 
akaratából a szolgálatába állt annak az embernek, akinek, úgy 
érezte, hálával tartozik, és mindörökre adósa. 


Egy szempillantás alatt lepergett előtte az élete, s mire visszatért a 
jelenbe, már meg is hozta a döntését. De amikor a tekintete 
találkozott Leonoráéval, aki felszegett fejjel próbálta visszafojtani a 
könnyeit, úgy érezte, a ház falai menten összeomlanak, mintha nem 
is kőből, hanem homokból épültek volna. 

- Hol és mikor? - kérdezte azután Carnesecchitől. 

- Biztos helyen. Épp ezért azt kéri kegyelmedtől, hogy menjen el 
vasárnap a misére, amelyet a barát tart a Santa Maria degli Angeli- 
templomban. Ott rejtőzik majd a hívek között a templom végében, 
jobbra, Szent Márk szobra mellett, domonkos csuhában. A templom 
kicsi, és nagy lesz a tolongás, senki sem veszi észre sem őt, sem önt. 
És most, engedelmével, visszamegyek Firenzébe, és beszámolok a 
monsignorénak, mit végeztem. Már ha a szolgálólány, aki nem volt 
hajlandó bebocsátani, kienged. 

Leonora magára hagyta férjét a dolgozószobában, és becsukta 
maga mögött az ajtót. Volt valami nyugtalanító ebben az emberben, 
aki idejött, és megzavarta a nyugalmukat. Az asszony egyfelől úgy 
érezte, mintha visszatért volna a múltba, amikor a testét 
elválasztotta a lelkétől, és hogy meg tudjon élni, nap mint nap 
eladott belőle egy részt. Másfelől meg mintha a jövőbe látott volna, 
s egy szakadék szélére sodorta volna a förgeteg, amelynek nem 
tudott ellenállni. 

Ostoba női fecsegés, ezt mondaná erre öreg gyóntatója. De talán 
csakugyan megvan a képessége, hogy túllásson a látszólagos 
valóságon, s megérezzen olyan dolgokat, amelyeket a férfiak csak 
akkor vesznek észre, ha ott van az orruk előtt. Ez a teremtő anya - 
mondaná erre Giovanni Pico -, a Lény, akitől minden származik, s 
akitől, mint nő, te is örököltél egy szikrát. Jelenlétének nyomát, egy 
szemernyi ősi tudást, olyan adottságot, amely emberi 
természeteden túli megérzésekkel ajándékoz meg. E pillanatban a 
fülébe csengett Giovanni Pico megnyugtató, de óva intő hangja. 
Később majd mindent elmesél Ferrucciónak, de most nem. 


Mindennek megvan a maga ideje, és most annak van itt az ideje, 
hogy egyedül maradjon. 

II. Bajazid, Hódító Mahomet fia a trónteremben fogadta a 
külországbeli követeket. Atyja a harcos iszlám lobogóját hordozta, 
ő viszont azzal írta be a nevét a történelembe, hogy békét és jólétet 
hozott népének. Amiképpen ideje van a meghalásnak és ideje van 
az életnek, akképpen ideje van a fegyvereknek és ideje van a 
művészeteknek, mondogatta gyakran, a Prédikátor könyvéből vett 
idézet mintájára. Ezt a napot az egyházi zenének kívánta szentelni, 
és a születésnapja megünneplésének, amely ebben az évben épp a 
ramadán hónapjának első napjára esett. A ceremónia még nem 
kezdődött el. A termet tarka, változatos tömeg töltötte be. Amikor 
Ada Ta és Gua Li belépett, kíváncsi tekintetek vizslatták egyszerű 
szabású, de élénk színekben pompázó öltözéküket. Gua Li egy 
pillanatra egészen elveszettnek érezte magát, amikor elszakították 
Ada Tától, de hiába, a férfiaknak és a nőknek más-más helyet 
jelöltek ki. A lány a terem sarkában találta magát, egy magas, 
büszke tartású nő mellett, akinek a szemét fekete fátyol takarta, és 
vörös félholdakkal díszített, damasztból varrt hidzsabja a vállára 
omlott. Ada Ta nem volt ilyen szerencsés; ő az első sorba került, 
majdnem a trónnal szemközt. Ugyanebben a megtiszteltetésben 
részesültek a szultán legádázabb ellenségei, a velenceiek, akik az 
udvari etikettre fittyet hányva nyugodtan tereferéltek. 

Antonio Grimani, a Velencei Köztársaság követe immár 
sokadszor fordult a szomszédja felé. 

- Mikor lesz vége az ünnepségnek? 


- Excellenciás uram - suttogta türelmesen Sebastiano Barbarigo 
-, még csak az elején tartunk. A szultán müezzinje az imént szavalt 
el tíz passzust a Koránból. 

- És mi ez a dobpergés? Csak nem akasztanak fel valakit? Sehol 
sem látom a bitófát. 

Nagybátyja, Agostino dózse Sebastiano lelkére kötötte, hogy 
bánjon kedvesen ezzel a tompa agyú idős emberrel, akit sikerült 
rábeszélni, hogy vállalja az Isztambulban szolgáló velencei követ 
veszélyes szerepét. A velencei-török kapcsolatok az utóbbi 
években igencsak megromlottak. II. Bajazid szultán megsértődött 
az előző velencei követ viselkedésén, a követ kódolt üzeneteiben 
ugyanis, amelyeket rendszeresen elfogott, egy ellene szőtt 
összeesküvés jeleit fedezte fel, s az illetőt már jó ideje kiutasította 
országából. Ugyanakkor az uralkodónak érdekében állt, hogy 
amennyire lehetséges, megőrizze a jó viszonyt, mivel így 
előmozdíthatta a kereskedelmi kapcsolatokat, és elkerülhetett egy 
bizonytalan kimenetelű háborút. Apja hódításai nyomán a 
birodalom immár bolgár, trák és macedón területeken volt határos 
a keresztény világgal, s ezek a határok nem voltak éppen 
biztonságosnak mondhatók. 

-Nem Velencében vagyunk, excellenciás uram - felelte 
Barbarigo. - A szultán palotájában senkit sem akasztanak fel. A 
dobpergés csak a táncosok bevonulását jelzi. Nézze csak, már 
jönnek is! 

Ada Ta nem hallgatta őket tovább, inkább a táncosok 
bevonulását figyelte. Egy nejnek nevezett, hosszú csontfuvola 
valami roppant lágy dallamot kezdett játszani. Grimani nagyot fújt, 
úgyhogy Barbarigo kénytelen volt ismét csitítani a követet. 

- Bocsásson meg, excellenciás uram, de itt most vallási szertartás 
zajlik. Tudja, a nej hangja az isteni fuvallatot jelképezi, amelyből 
valamennyi teremtett lélek származik. 

-És azok ott majd mindjárt táncra pedülnek? Tetőtől talpig 
köpenybe burkolózva? 


Ada Ta anélkül, hogy levette volna a szemét a táncosokról, a 
velencei nemeshez fordult. 

- Nem, excellenciás uram. A fekete köpeny, amit viselnek, az 
anyag tudatlanságát jelképezi. Alatta fehér, lepelszerű ruhát 
hordanak, a fény és a halál szimbólumát. 

Grimani zavartan nézett rá, miközben babonás módon 
megérintette a heréit, amint a misén is szokta, ha meghallotta a 
,halál" szót. Barbarigo cinkos tekintetet vetett a keleties arcú 
ismeretlenre. A fuvolista most abbahagyta a játékot, a táncosok 
vezetője pedig, akinek rangját zöld turbán jelezte, széttárta a karját, 
mintha az összes jelenlévőt át akarná ölelni. 

-— Jöjj! - szólalt meg, az ég felé emelve tekintetét. - Bárki légy is, 
jöjj! Istentagadó vagy, bálványimádó, pogány? Jöjj, ez itt nem a 
kétségbeesés helye, és ha százszor megszegted is ígéretedet, jöjj! 

- Most - folytatta Ada Ta - meg fogja csókolni a többiek barna 
nemezsüvegét, amely a sírkövet jelképezi. 

Grimani megismételte az előbbi mozdulatot, és elsápadt az arca. 
A táncosok felsorakoztak a terem hoszszabbik oldalán, miközben 
vezetőjük leült egy vörös birkabőrre, és tenyerével a zöld 
márványpadlóra csapott. A dervisek ekkor ledobták a köpenyüket, 
és ők is a földre csaptak. Ezután megkezdődött a tánc. 

Amint a bolygók forognak a nap körül, úgy forogtak szédítően a 
táncosok a bal lábukon. Karjukat kitárták, jobb tenyerüket felfelé 
fordították, hogy az ég ereje behatoljon a testükbe, átjárja azt, majd 
lefelé fordított bal tenyerükön keresztül kiáradjon a földbe. Ott volt 
bennük az isten, és örvénylő táncukkal lassan elérték a misztikus 
önkívületet. A davulnak nevezett, kecskebőrből készült dobok 
ütemes, felzaklató pergése, melyet a nej harmonikus dallama tett 
kissé lágyabbá, a végéhez közeledett, egyre gyorsult, a fiatalabb 
dervisek a földre zuhantak. Amikor az utolsó táncos is összeesett, 
II. Bajazid mosolyogva állt fel. Az iszlám színébe öltözött: 
aranyszállal átszőtt, pompás, földig érő zöld ruha volt rajta, fekete 
zubbonyát drága hermelinprém szegélyezte. A nagy, fehér turbán 


tetején hatalmas rubinkővel ékesített kapocs tartotta a pompás, 
koromfekete sörénydíszt. 

- Biszmillah ar-rahmán ar-rahím, a kegyelmes és könyörületes 
Isten nevében - szólalt meg Bajazid. - Béke és áldás szálljon 
Mohamed próőfétára, áldott legyen a neve, és valamennyi meghívott 
nemesre! Szívesen emlékeztetem mindazokat, akik nem 
részesülhettek a hit ismeretének örömében, hogy az iszlám nem 
csupán az Isten iránti engedelmességet és az ő akaratának 
tiszteletben tartását jelenti, de a békét is. Isten küldöttje, Mohamed, 
áldás és béke legyen vele, azt parancsolta nekünk, hogy terjesszük a 
békeköszöntést, és tiszteljük a vendéget, s a következőket mondta 
erről: ,Ó, emberek! A békesség szavát terjesszétek. Adjatok élelmet, 
ápoljátok a rokoni kapcsolatokat, és az éjszaka óráiban 
imádkozzatok, amikor az emberek alszanak. Így békességben 
léphettek be a paradicsomba." 

Bajazid egy pillanatra a szíve fölé, majd az ajkához szorította a 
jobb kezét, és enyhén félrebiccentette a fejét. A ceremónia 
hivatalosan véget ért, és a szultán várta, hogy a jelenlévők 
kifejezzék előtte hódolatukat, miként az illem kívánja. Néhányan 
máris kisebb csoportokba verődtek, a kormányok képviselői meg a 
kereskedők pedig kihasználták az alkalmat, és elkezdték 
megtárgyalni üzleti ügyeiket - így ugyanis egyikük sem kényszerült 
arra a gyengeségről árulkodó lépésre, hogy találkozót kérjen a 
másik féltől. Gua Li átverekedte magát a tömegen, és végre sikerült 


Ada Ta közelébe jutnia. 
-Nem hinném, hogy a szultánnak ma lesz ideje, hogy 
meghallgasson. 


- A hal dönti el, mikor kapja be a horgot. A horgásznak csak az a 
dolga, hogy a megfelelő pillanatban rántsa be a zsinórt. Jól nézd 
meg, lányom, milyen gyenge a hatalom, mekkora szüksége van arra, 
hogy állandóan fejjék. A tehén is keservesen bőg, ha senki sem 
szabadítja meg a tőgyét feszítő tejtől. 


Elsőként a fekete fátylas, vörös félholdas nő lépett oda a 
szultánhoz. Amikor Gua Li ott állt mellette, valami kellemetlen 
szagot érzett, rothadó gomba bűzét. 

- Ő Faiza valide, Bajazid felesége - súgta oda neki Ada Ta. - 
Cserkesz hercegnő. 

Amikor az asszony meghajolt a férje előtt, a hidzsabjára varrt 
aranykarikák hangos csilingelésbe kezdtek. Vallási kötelessége volt, 
hogy nyilvánosan hódoljon hitvese előtt. Őt tartották a 
legájtatosabbnak a palotában élő muzulmán asszonyok közül. Most 
is egy hatalmas termetű eunuch kísérte, akinél mindig ott volt egy 
miniatúrákkal díszített Korán. Az asszonynak csak intenie kellett, s 
a szolga azonnal felolvasta a száztizennégy szúra egyikét, amelyet 
véletlenszerűen választott ki. Ebből derült ki, mi is az adott napon, 
az adott órában Allah akarata. 

Amikor a szultán kinyújtotta a kezét, hogy megsimogassa 
felesége arcát, az asszony mindenki szeme láttára elhúzódott. 

-— Miért viselkedik így? - kérdezte suttogva Gua Li. 

Ada Ta a szája elé emelte a tenyerét, hogy senki se hallja, amit 
mond. 

- Igazságos Bajazid megölte a tulajdon apját, akinek ő volt a 
kedvence. Így szerezte meg a trónt. 

- De te honnan tudod ezeket a dolgokat? 

- Kérdezősködöm, ahogy te is. 

Faiza magán érezte a jelenlévők tekintetét, s ettől még büszkébb 
volt iménti gesztusára. Joga van hozzá, a Próféta adta joga, hogy 
többé ne engedje, hogy a férje hozzáérjen. Apja megölésével a férje 
hitetlen lett, káfir. Az asszony ezután hátrébb húzódott, és 
odaengedte a szultán elé a nagyvezírt, Abdel el-Haszimot. A vezír 
letérdelt az uralkodó lába elé, megérintette a ruhája szegélyét, és 
megcsókolta. Ezután a szultán fiai térdeltek le apjuk előtt, aki csak 
egyiket-másikat ismerte el törvényes gyermekének. Bajazidot 
kifárasztotta és untatta a hosszúra nyúlt felvonulás. Helyet foglalt 
hatalmas, baldachinos trónján, melyet drágakövek, arany- és 


gyöngyházberakások díszítettek. Felül, selyemzsinórra függesztve 
egy óriási, zöld smaragd lógott, amely a legapróbb légáramlatra is 
megmozdult, s mintha isteni sugarakat bocsátott volna az uralkodó 
fejére. 

- Az ott az iszlám jelképe - bökött felé az állával Ada Ta. - Aki a 
kő közelébe merészkedik, a fejét kockáztatja. 

Szavai hallatán Gua Li az egyik janicsár felé fordult, aki idegesen 
szorongatta görbe kardja markolatát. Elegáns öltözéke - pompás, 
buggyos nadrágja, amelyet széles selyemövvel kötött meg a 
derekán - elárulta, hogy ő a parancsnoka annak a testőrségnek, 
amely utazások és szertartások idején védelmezi a szultánt. 

- Halálszagot érzek. 

Gua Li megszorította Ada Ta karját, az idős szerzetes pedig egy 
pillanatra lehunyta a szemét. Antonio Grimani bicegett el előttük, 
majd könnyed meghajlással köszöntötte az uralkodót. Gesztusát az 
egész keresztény küldöttség utánozta. A férfi szorosan testhez 
simuló, lila bársonynadrágja több helyen is kikopott, főleg a szegély 
mentén. Az egyszerű, rövid köpeny fölött, amelyen admirálisi 
rangjelzés díszelgett, Bajazid észrevette legádázabb ellensége, a 
Szent János-lovagrend aranyláncát. Az ékszer nélkül a velencei 
nemes csupán egyszerű kérelmezőnek tűnt volna, akinek jár a 
zakat, a rituális alamizsna, az iszlám harmadik pillére. A szultán 
Írissen facsart narancslevet hozatott magának, és lassan 
kortyolgatta. A szolga ott várakozott a lábánál, hogy egyetlen 
intésére a konyhába szaladjon, újabb adagot hozzon az italból, és 
titokban mohón lenyalja a cseppeket a kupának arról az oldaláról, 
amelyet a nagy uralkodó érintett ajkával. 

Utolsóként a zsidók küldöttsége lépett elő. Amióta Bajazid 
menedéket nyújtott és munkát adott a Spanyolországból elűzött 
szefárdoknak, több mint százezren érkeztek Isztambulba, de nem 
olvadtak bele a város népességébe. Megvoltak a saját negyedeik, 
megőrizték furcsa öltözéküket és hajviseletüket, s néhány kivételtől 
eltekintve mind úgy festettek, mint az ágrólszakadt koldusok. Talán 


jobbnak látták, ha nem hívják fel magukra túlságosan a figyelmet, s 
ezen nem is lehetett csodálkozni azok után, hogy ily csúful elűzték 
őket hazájukból. Miután a legkatolikusabb uralkodópár, Ferdinánd 
és Izabella megfosztotta őket összes javaiktól, szegényen és 
kiéhezve kötöttek ki Isztambulban, ám 6 ügyességüknek 
köszönhetően igen gyorsan felvirágoztatták a 
kézművesmesterségeket, a pénzügyeket és a kereskedelmet. A 
menekültek dhimminek, azaz alávetettnek számítottak. Ez azt 
jelentette, hogy békében élhettek, amennyiben befizették a dzsízját, 
vagyis a törvény szabta adót, nem hordtak fegyvert és nem 
tanúskodtak muszlimok ellen. A vallásukat nyugodtan 
gyakorolhatták, mert amint az ősi hadith is írta, az az igazhitű, aki 
nem tartja be ezen egyezséget, ,bele sem szagolhat a paradicsom 
illatába". 

Bajazid figyelte, ahogy Jehuda Caro, a zsidó közösség feje 
közeledik felé. Jellegzetes hajviseletétől és fehér fejfedőjétől 
eltekintve az idős rabbit akár bölcs ulemának is nézhette volna az 
ember. A szultán azt is tudta róla, hogy megállíthatatlanul ömlik 
belőle a szó, s a szíve mélyén azt remélte, legalább ezen a napon 
nem vesztegeti hosszan az idejét a békéről meg a háláról szóló 
szónoklataival, amelyeket már kívülről tudott. Az uralkodó már 
csak azért is égett a türelmetlenségtől, mert a hárem legtitkosabb 
részében egy újonnan érkezett ágyas várt rá. 

- Nagy Bajazet szultán, a mi Istenünk áldjon meg és tegyen 
boldoggá születésed napján! 

Jehuda Caro akcentus nélkül beszélte ugyan a Próféta szent 
nyelvét, a szultán nevét azonban még mindig nem tudta helyesen 
kiejteni. 

- A mi közösségünk is, mely oltalmad és pártfogásod alatt áll, 
szeretné kifejezni jókívánságait, és engem, népünk alázatos 
szolgáját küldött ide, hogy arra kérjelek, fogadd el eme szerény 
ajándékot, melyet legügyesebb kezű aranyműveseink készítettek. 


Bajazid menten megfeledkezett neve eltorzításáról. Noha a 
legpompásabb ékszerekhez volt szokva, ezt az ajándékot még ő is 
elképedéssel fogadta. Ami a zsidó tenyerén feküdt, s amit a 
legmélyebb alázattal nyújtott át neki, nem volt egyéb, mint az 
egykori keresztény Hagia Szophia-bazilika tökéletesen megalkotott 
miniatűr mása. A templom túl szép volt ahhoz, hogy a többivel 
együtt lerombolják; most Nagy mecsetnek nevezték, és csakugyan 
mindössze egy nagyobb volt nála: a mekkai mecset. A 
smaragdokkal kirakott alapból négy minaret emelkedett ki - 
finoman megmunkált alabástromból készültek -, az eredeti épület 
vörös tégláit gránátmozaik jelképezte, a tetőt pedig obszidiánlapok 
borították. Még a mecset színes ólomüveg ablakai is megvoltak, 
hajszálvékony aranyszálakkal átszőtt zoemáncmunka formájában. A 
zsidó aranyművesek hónapokig dolgozhattak az ajándékon; nyilván 
így akarták megmutatni mesterségbeli tudásukat, és kifejezni 
hálájukat a szultánnak, aki befogadta őket. 

Jehuda Caro erősen verejtékezve egyensúlyozta tenyerén a nagy 
értékű műalkotást, és megkönnyebbült sóhaj szakadt ki belőle, 
amikor Bajazid kinyújtotta a kezét, hogy átvegye az ajándékot. Ám 
ekkor történt valami: Ibn Szaid, az udvari janicsárok parancsnoka 
átugrotta a földön fekvő derviseket, és durván a padlóra lökte az 
öreg Jehuda Carót. A következő pillanatban ruhája ujjából 
előrántott egy görbe pengéjű tőrt, és rátámadt a szultánra. Kiáltása 
csak úgy visszhangzott a teremben: 

-— Halál a káfirra! Allahu Akbar! Nagy az Isten! 

Ada Ta e pillanatban némán térdre ereszkedett, és botjával 
elgáncsolta a janicsárt, aki elvesztette az egyensúlyát, a földre 
zuhant, és a tőr pengéje a hasába fúródott. Bajazid mozdulatlanul 
figyelte a jelenetet. Láthatóan inkább bosszantotta, semmint 
meglepte ez a felségsértés. Azután elborzadva tekintett a makettre. 
Az egyik minaret eltört, és az obszidiánlemezkék némelyike is a 
földön hevert, elveszve a márványpadló erezetében. Ada Ta 
visszasietett a helyére, és hagyta, hogy a testőrség tagjai kezelésbe 


vegyék a sebesült merénylőt. Bizonyos helyzetekben a jó szándékú 
embert is könnyen ártó szándékúnak vélhetik. Gua Li szíve újra 
ütemesen kezdett verni. Egy pillanatig azt hitte, az idős szerzetest 
árulónak nézik, és azonnal végeznek vele. 

Amikor a szultán megtudta, hogy nem más tört az életére, mint 
hűséges katonája, Ibn Szaid, mély szomorúság töltötte el. Nem 
értette, miért éppen ezt a pillanatot választotta a merénylő, hiszen 
annyiszor lett volna módja a támadásra. Ezek szerint látványos 
öngyilkos akciót tervezett. És ha nincs az a messziről jött szerzetes, 
ő már a paradicsomban lenne, apja mellett, akiben minden 
bizonnyal még most is lángol a bosszúvágy, noha az utóbbi években 
alaposan kimulathatta magát a rendelkezésére álló hetvenkét 
szűzzel. 

Bajazid odalépett támadójához, egészen közel ment hozzá, 
hallotta erős zihálását. Az egyik testőr hátulról megragadta a férfi 
haját, és felrántotta a fejét. A szultán megpillantotta a gyűlölettől 
égő tekintetet, amelyben nyoma sem volt megbánásnak vagy 
bocsánatkérésnek. Hátat fordított Ibn Szaidnak, aki tudhatja, hogy 
vége az életének, csak előbb még egykori bajtársai a 
legkifinomultabb kínzások segítségével fogják kihúzni belőle, ki 
volt a megbízója. Időközben a teremre síri csönd ereszkedett, 
melyet most a nagyvezír visszhangzó kiáltása tört meg. 

- Szubhana Rabbija-I-álá! - harsogta. - Magasztaltassék a 
Legmagasztosabb Úr! Szultánunk megmenekült! 

- Ámen! Allahu Akbar! Nagy az Isten! - kiáltotta mindenki, a 
zsidókat és az itáliaiakat is beleértve. 

A nagyvezír azonnal megparancsolta a testőröknek, hogy széttárt 
karral térdeltessék le a merénylőt. Egyiküktől elvette görbe kardját, 
majd odaállt a rab mellé. A penge felemelkedett, egy pillanatra 
megcsillant, azután lesújtott a férfi nyakára. A fej lezuhant, elgurult, 
és Ada Ta lábánál állt meg. Maga a vezír vette fel, majd a magasba 
tartva megmutatta mindenkinek, miközben a padlóra csak úgy 
ömlött a vér. Bajazid kérdő tekintettel fordult a nagyvezír felé. 


- Ez a saría, szultánom - magyarázta Abd el-Haszim lesütött 
szemmel, majd átadta a fejet az egyik testőrnek. - Ez az ember nem 
átallott kezet emelni rád, ezért halált érdemelt. Allah előtt és az itt 
jelen lévő hitetlenek előtt nem maradhatott életben. Bocsáss meg, 
ha cselekedetemmel felzaklattalak, nagyuram. 

Grimani követ elégedetten fordult Barbarigóhoz. 

- Igaza volt, itt nem akasztanak, csupán nyakaznak. 

Miközben Barbarigo azon töprengett, mely szavakkal tudná 
letörölni Grimani arcáról azt a gunyoros mosolyt, Faiza valide, a 
szultán felesége belekezdett a zagaridba, a muszlim nők buzdító 
örömkiáltásába, majd az összes szolgálólánya csatlakozott hozzá. 
Az éles, ütemes hang kiáradt a teremből, a kertekben, a 
lakosztályokban, a konyhákban meg a háremben további nők 
társultak a kórushoz, s kisvártatva kiáltozásuktól visszhangzott az 
egész palota. A hang a falakon át kiszűrődött az utcára, a házakba, 
és a nők - még ha nem is tudták az okát - nyelvüket szaporán 
ajkukhoz csapkodva átvették és addig ismételgették a kiáltást, míg 


egész Isztambul nem zengett bele. 

A janicsár megbökdöste kopjája hegyével társa pocakját, aki képes 
volt őrségben állva elbóbiskolni. A másik erre vigyázzba vágta 
magát, jobbra-balra tekintett, aztán sanda pillantást vetett a 
janicsárra, aki jót kuncogott rajta. Aztán egy biccentéssel jelezte, 
miért is keltette fel. A hajnali derengésben az őrült idegen ismét 
akcióba lépett. 

- Nézd meg, Kamil, az előbb falt be egy csomó virágot meg füvet 
- mondta. - Tán kecskének képzeli magát. 

- Szerintem ez egy démon, egy drakul - felelte Kamil, és 
háromszor átköpött a válla fölött. 

- Audu billah mina shaitani ar rajim. A Mindenható védelmezzen! 

- Ha az imám még egyszer meghallja, hogy ezt az ostobaságot 
mormolod, levágatja a golyóidat. Jusson eszedbe, hogy amikor majd 
visszatér Jézus próféta, megszabadítja a  babonaságtól a 
keresztényeket meg a zsidókat, a muszlim meg a keresztény világ 
egyetlen hitben egyesül, és a földön eljő a béke, a biztonság, a 
boldogság és a jólét kora. De ha így folytatod, lezuhansz a 
Gyehennába, amint Jézus próféta mondja. 

- Persze, persze, neked mindig igazad van, Jaszar, de a nagyapám 
a lándzsája hegyére tűzte a nagy drakul fejét Baszarab király 
idejében, és amikor hazatért, azt látta, hogy az összes tehene 
elpusztult, és... 

-És a nagyanyád megszökött az egyetlen szamarukon. Már 
százszor mesélted, Kamil. 

- Ez a drakul átka volt. 

- Lehet, hogy a nagyanyád belehabarodott a szamárba... 


- Vigyázz, Jaszar, ne dühíts fel! 

- Várj, nézd, mit művel az idegen! Szerinted ilyen egy drakul? 

Ada Ta kört írt le a feje fölött, azután két kezét imádkozó 
tartásban összetette a mellkasa előtt. Többször is megismételte ezt 
a mozdulatsort, majd az utolsó körözés után a földig lógatta a 
karját, és három-három ujjára támaszkodott. Ezután villámgyorsan 
előrebucskázott, majd újabb és újabb bukfencek következtek, 
anélkül, hogy a válla a padlóhoz ért volna, s végül újra fejjel lefelé, 
három ujjára támaszkodva állt meg. A két katona tátott szájjal 
figyelte. Most felegyenesedett, karját a háta mögé tette, és ugrálni 
kezdett, mint egy béka, legalább háromarasznyira emelkedve a föld 
fölé. Ezek után olyan sebesen kezdte pörgetni a botját, egyik 
kezéből a másikba téve, hogy Kamil és Jaszar csak valami szélfútta 
varázskört láttak. A gyakorlatok végeztével Ada Ta odament a két 
katonához, akik a szabályzatnak fittyet hányva hagyták, hogy bottal 
felfegyverkezve közelítse meg őket. 

- Jaszar nagyon bölcs - mondta Kamilhoz fordulva. - Én azonban 
azt gondolom, a valódi béke csak akkor jön el, ha senki sem hiszi 
többé, hogy az ő istene az egyetlen. Máskülönben csak olyan béke 
lesz, mint egy tóban, ahol a csuka megeszi az összes többi halat. 
Jobb a fajok közti egyensúly, mint ha valamelyik legyőzi a többit. Az 
egyensúly nagyon fontos. Nézzétek csak! 

A katonák szeme láttára végtelen lassúsággal vízszintes 
helyzetbe ereszkedett: előbb két kezére támaszkodott, aztán csak a 
fél kezére, végül már csak a hüvelykujjára. Kamil a szemét 
meresztgette. 

- Ez mágia, fekete mágia. 

Ada Ta talpra állt. 

- Mágia az, amit nem tartunk lehetségesnek mindaddig, amíg ki 
nem próbáljuk. Akkor megértjük, hogy nem mágia. A hegyek között, 
ahonnan mi jövünk, sokan csinálnak efféléket. 

- De hogyan lehetséges ez? - kérdezte Jaszar. 

- Láttál már repülő szamarat? 


- Nem, soha. A szamarak nem tudnak repülni. 

- Jól mondod, mert ismered a szamarakat, sőt, néha együtt 
őrködsz velük - mosolyodott el Ada Ta. - De ha soha életedben nem 
láttál volna szamarat, és valaki azt mondaná neked, hogy a 
szamarak tudnak repülni, nem állíthatnád, hogy nincs igaza. 

A szerzetes most összetette két kezét, és otthagyta az őröket. A 
szultán egyelőre nem méltóztatott fogadni a vendégeket, de két 
szobát bocsátott rendelkezésükre a palotában. Ada Ta az asztalnál 
találta Gua Lit, előtte édességgel megrakott tálcák, mellette pedig 
ott állt az elégedett Ahmed. A lány egy rózsa alakú finomságot 
emelt a szájához, és dió, mogyoró, pisztácia meg citrom 
összevegyülő íze árasztotta el az ínyét. Miután a kóstoló kedvére 
való volt, egy újabb, ezúttal piramis alakú nyalánkságot választott. 
De amikor erős szezámmagillat csapta meg az orrát, kissé 
elfintorodott. 

- Igazad van, a halva túl édes. - A férfi gyengéden kivette a 
kezéből az édességet. - A baklava viszont a szultán kedvence. 
Állítólag igen erős afrodiziákum. 

Ada Ta odalépett hozzájuk. 

- Az almában lévő féreg is lehet afrodiziákum, ha az elme úgy 
hiszi. Ez az édesség viszont határozottan étvágygerjesztőbb, mint a 
kukac. 

- A felséges úr látni kíván benneteket - tette keresztbe karját 
Ahmed a melle előtt. - És ezeket az édességeket küldte, kárpótlásul 
a hosszú várakozásért. 

- A várakozás akkor hosszú, ha kellemetlen - felelte Ada Ta. - Ha 
kellemes, még túl rövidnek is tűnik. 

- Kérlek, kövessetek. 

Kimentek a kertbe, ahol a magasban egy sólyom húzott el a fejük 
fölött. Gua Li figyelte, ahogy a ragadozó zsákmányra lesve köröket 
írt le a levegőben. Ahmed elvezette őket egy virágokkal díszített, 
fekete szögesdróttal védett magas kapuig, amelyet két eunuch 
őrzött. 


- Én nem léphetek be a hárembe - mondta Ahmed. 

Ada Tára mutatott, és Gua Li megborzongott. 

- Mindazonáltal a szultán nem tartja fenyegetőnek a 
jelenléteteket, és mindkettőtöket vár a magánlakosztályában, távol 
a kíváncsi szemektől és fülektől. 

- Méltók leszünk Mekka és Medina oltalmazójának bizalmára - 
jelentette ki a szerzetes, és összetette a kezét. - Különben is, túl 
fiatal vagyok én még ahhoz, hogy az érzéki örömök mezején 
legelésszek. 

A szultán titkára mosolyt erőltetett az arcára, azután intett a két 
őrnek, hogy nyissák ki a kaput. Egy sötétkék burkát viselő nő 
vezette őket végig némán a fehér folyosók labirintusán. Végül 
megállt egy faajtó előtt, amelyet Korán-idézetek díszítettek, s egy 
meghajlással kinyitotta előttük. Néhány udvaroncot pillantottak 
meg, akik meghajoltak, majd hangos selyemsuhogás közepette 
kimentek mellettük az ajtón. A szultán két oldalán, párnán 
kuporogva egy-egy fiatal nő foglalt helyet. Mindketten bő, buggyos 
selyemnadrágot viseltek. Meztelen bokájukat aranyperec fogta 
körbe, melyről apró csengők lógtak. Bajazid elmosolyodott. 

- Azon a napon, amikor egy vendég követi a Szunnát, noha nem 
volna kötelessége, Allah csakugyan boldogan mosolyog. 

Gua Li könnyedén meghajolt. 

- És azon a napon - szólalt meg Ada Ta - minden lélek azért kap 
fizetséget, amit elkövetett. Azon a napon nincsen jogtalanság. Allah 
gyors a számvetésben. 

A szultán az ég felé emelte széttárt kezét, hosszú, fehér 
brokátköntösének ujjai úgy libegtek, mint a hatytyúszárnyak. 

-Nem elég, hogy a vendég beszéli a nyelvünket, még a 
negyvenedik szúrát, a Ghafirt, a Bűnbocsátó szúráját is ismeri. 
Sajnálom, hogy amikor legutóbb találkoztunk, nem állt módomban 
gyakorolni a bűnbocsánatot - sóhajtott Bajazid. - De nem erről 
akarok szólni veletek. Az adósotok vagyok, és megfizetem a 
tartozásomat, mert így szoktam tenni, amiként azt is mindig 


elvárom, hogy az adósaim fizessenek. És nagy a kíváncsiság is 
bennem. Remélem, máris hajlandók lesztek válaszolni a 
kérdéseimre. Ideje van a beszédnek és ideje van a hallgatásnak, a 
Szent Korán e tekintetben nem helyesbítette a Könyvek Könyvét. 
Miután nektek köszönhetően sikerült elkerülni, hogy a testem 
hófehér lepedőbe csavarva végezze, a mai nap tökéletesen alkalmas 
arra, hogy elkezdjük meghallgatni a második próféta életének 
történetét. Igaz, hogy kisgyermekként eljutott Indiába? 

- Egyesek így mondják - felelte Ada Ta, és bátorító pillantást 
vetett Gua Lire. - A mi történetünket azonban maga a főszereplő 
erősíti meg. Élő bizonyítékot hagyott ránk. 

- De hiszen tizenöt évszázada halott! - vetette ellene a szultán. - 
Ki maradhat élve ennyi ideig? 

- Jogos megjegyzés - ismerte el szűkszavúan Ada Ta, majd leült a 
földre. 

Gua Li a fejét ingatta, aztán rámosolygott Bajazidra, aki 
visszamosolygott rá. A lány ekkor fogott egy nagy, kerek párnát, 
törökülésben helyet foglalt rajta, és öszszetette a kezét. Csukott 
szemmel mély lélegzetet vett, majd mesélni kezdett az iszlám világ 
legfőbb urának. 


Szamarkandban Szajed pultját valósággal megostromolták a mongol 
törzsek megbízottai. Felmentek az árak, tekintélyes méretű arany- és 
ezüstérméket, drágaköveket adtak az olajért, az aszalt gyümölcsért, 
az árpáért és a különféle magvakért. Az áru két nap alatt elfogyott, 
és az indiai kereskedő legnagyobb sajnálatára kénytelen volt üres 
kézzel elengedni egy-két későn érkezett törzsvevőjét. Pénzesládái 
színültig megteltek, eladni való portékája pedig nem maradt. Néhány 
drágakövet elcserélt azokra a csodálatos, dzinek nevezett, sötét 
achátkövekre, amelyeket szemek díszítettek - a legdrágábbat éppen 


huszonegy szem. 


- Tessék - mondta Jézusnak -, ez igen nagy erejű talizmán, az 
ember és a szellemi világ egységét jelképezi. Segít, hogy valóra váltsd 
azt, ami a fejedben jár. 

Szajed hagyta, hogy egy bonc rásózzon egy öt rőf hosszú trombitát, 
mert látta, hogy Jézus szeme csodálattal csillant fel, amikor az eladó 
azt mesélte, hogy ha erősen belefúj, a kövek a levegőbe emelkednek. 
Beszerzett jó drágán egy roppant súlyos elefántcsont Buddha-szobrot 
is. Soha nem látott még ilyet. Az eladó, egy kínai kereskedő azt 
állította, anyaga azoktól a hatalmas, szőrös elefántoktól származik, 
amelyek valaha megfagytak a Góbi sivatagban. Szajed csak 
mosolygott ezen a mesén, mint ahogy Jézus is, az alvó Buddhát 
ábrázoló szobor azonban kétségkívül jól sikerült. 

- Ez az ember alszik, és álmában mosolyog - jegyezte meg Jézus. - 
Ez azt jelenti, hogy békesség uralkodik a lelkében. Te viszont alvás 
közben jajgatsz és fintorogsz. Miért nem árulod el, mi bánt? Anyám 
mindig azt mondogatta, hogy álmunkban a boldogság és a 
szomorúság szabadon járnak, mint a gyeplő nélkül futkározó 
tevecsikók. 

-És ha elmesélem, mi bánt, boldogabbak lesznek azok a 
tevecsikók? 

- A szó megszabadítja az ember szívét és elméjét. A szó az Örök 
Anya lehelete, amelyet azért adott az embereknek, hogy különbek 
legyenek az állatoknál. 

- De anyád nem a zsidó törzsekhez tartozik, és nem a félelmetes 
Istent imádjátok? 

Jézus nem felelt, s e pillanattól kezdve ismét hallgatásba merült. 
Szajed nem értette a dolgot, de nem faggatta a fiút, mert azt 
gondolta, talán megbántotta valamivel. Hosszú út várt rájuk a nagy 
tenger partján fekvő Debalig. Nyár volt, de egyes hágókat még 
mindig hó borított, s egy lavina számos embert és lovat elsodort. 
Amikor Bagramban éjszakáztak, mongol lovas fosztogatók bandája 
támadt rájuk. Az elmúlt években Szajed elkerülte őket, mert a pastu 
törzsektől kért védelmet, akik nyaranta a mákvirág fekete mérgét 


gyűjtögették. Ám ebben az évben még nem érett be a mák, s a tűzek, 
amelyekkel a ragadozókat próbálták távol tartani, odavonzották a 
rablókat. 

Az egyik őrködő szolga kiáltani próbált, amikor hirtelen tucatnyi 
kis lángot látott kigyúlni a hegyoldalban, de hangja elhalt, mert egy 
tüzes nyíl fúródott a nyakába. A vágtató paták zaja még nem is 
hallatszott, amikor már megremegett a föld. A karaván tagjainak 
csak arra maradt idejük, hogy álomittasan összeszedjék a 
fegyvereiket, máris rájuk tört a rettenetes horda. A lángok 
belekaptak néhány szekérbe. A lovasok megállították a lovaikat, s 
visszafordulni készültek, ezúttal karddal a kezükben. Szajed ismerte 
a módszerüket, és megparancsolta a többieknek, hogy szóródjanak 
szét, mert csak így kerülhetik el az ütközést. Rá kellett venni a 
támadókat, hogy kerüljék meg a szekereket. A banditák egyre csak 
ösztökélték a lovaikat, de az állatok felágaskodtak, és nem voltak 
hajlandók továbbmenni. 

A lovak nyihogásába belevegyültek a rablók dühös kiáltásai. 
Ezenközben a földről lassanként finom porfelhő emelkedett fel. 
Ezután apró kavicsok, majd egyre méretesebb kövek repültek a 
magasba - még tojás nagyságú is akadt köztük. Szajed és a társai 
egyszerre azt vették észre, hogy derékig gázolnak a körülöttük 
lebegő kőtengerben. Leengedték kardjukat, és értetlenül pillantottak 
egymásra. A rablók is felfigyeltek a csodás jelenségre, és 
elbizonytalanodva álltak meg. A lebegő kövek nem csak bennük 
keltettek félelmet: a lovak úgy dobogtak, hogy lovasaik alig bírták 
féken tartani őket, és üveges szemmel keresték a menekülő utat. A 
bandavezér ekkor elkiáltotta magát, és megforgatta a kardját a feje 
fölött. Amilyen váratlanul érkezett a csapat, olyan váratlanul tűnt el 
most az éjszakában. Nem sokkal ezután a kövek visszapotyogtak a 
földre. Szajed és a többiek ekkor látták meg a földön ülő Jézust, 
kezében a trombitával. Hol rájuk tekintett, hol a hangszerére, és 
mosolygott. Szajed rájött, mi történt, és odament hozzá. 

- Ezek szerint tényleg működik. A hited megmentett minket. 


- Anyám mindig arra intett, ne higgyek annak, aki azt mondja, a 
szamarak tudnak repülni, de azt is hozzátette, hogy ha még soha 
nem láttál szamarat, jogod van kételkedni, 

Átkeltek egy újabb hegyláncon, és végül megérkeztek a Hindi folyó 
széles völgyébe. A bal parton megálltak Mankerában, ahol Szajed új 
szekereket és gyorsabb lovakat vásárolt, amelyekkel sík terepen 
jobban lehet haladni, Jézus pedig elbűvölve bámult egy láncra vert 
táncoló medvét a kisváros főterén. Már látni lehetett Debalt, ahol 
Szajed háza állt. A kereskedő kezével a szemét ernyőzve fürkészte a 
párás messzeséget, s a lelkét öröm és félelem töltötte be. Sok idő 
eltelt, amióta útnak indult, s a kalózok és a rádzsák többet árthattak 
az otthonának, mint a partra időnként kicsapó, titokzatos hullámok. 
Többször is látta ezt a jelenséget. A tenger hirtelen visszahúzódott, ez 
volt a jel, aztán hatalmas erővel zúdult a városra, elsodorta a 
hajókat, elpusztította a házakat és a szentélyeket, megölte az 
embereket és az állatokat, mígnem végül visszatért a csönd, amelyet 
immár csak a túlélők jajveszékelése tört meg. Szajed mélyen 
belemerült gondolataiba, de egyszerre megérezte, hogy valaki figyeli. 
Felnézett, és azt látta, hogy Jézus rászegezi a tekintetét. 

- Nem igaz, hogy a zsidók Istene félelmetes és fenyegető. Amikor 
veszélyben forogsz, és valaki nálad nagyobbhoz fordulsz védelemért, 
talán nem anyádat szólítod akaratlanul is először? 

Szajed a hajába túrt, és elmosolyodott. 

- Ne haragudj, nem akartalak megbántani, és a vallásodat sem 
kívántam megsérteni. Amit az imént mondtál, igaz. De hogy jön ide? 

- A mi nyelvünkön Isten neve, a JHVH tetragram második betűje 
mögött a Hé, vagyis Imma, anya szó rejtőzik, de azt is jelenti ez a szó, 
hogy odaadja magát az ember. És talán nem igaz, hogy a szeretet a 
legnagyobb ajándék? Ha Isten a szeretet, akkor Isten anya, és egy 
anya soha nem félelmetes. 

A férfi megrántotta a gyeplőt, és megállította a kocsit. Egy 
pillanatra eltöprengett, aztán karba fonta a kezét, és összeráncolta a 
homlokát. 


- Te tréfálsz velem. 

- Talán - felelte Jézus anélkül, hogy ránézett volna. - De van 
valami igazság abban, amit mondtam. Szeretném a ti isteneteket is 
megismerni, és megtudni, tényleg annyival jobb-e a miénknél. 

Egy pillanatra egymásra néztek, és Jézus - először, amióta 
elszakították a szüleitől - elnevette magát, Szajed pedig vele 
nevetett. Könnyesre kacagták magukat, s ez volt a barátságuk 
kezdete. Szajed megrántotta a gyeplőt, és a két ló ügetni kezdett, 
mintha egyszerre megérezték volna a sosem látott otthon illatát. 

- Akár hiszed, akár nem, nekem nincs istenem, hanem egy herceg 
törvényeit próbálom követni, akit úgy hívunk: a Megvilágosodott. Az 
égig érő hegyek között született, az örök hó birodalmában. Messziről 
láthattad is ezeket a magaslatokat, pár nappal a rablótámadás után. 

- Elmegyek majd oda, mielőtt hazatérnék, de előbb tanulnom kell. 
Te pedig segíteni fogsz nekem, ugye, Szajed? 

Szajed megborzongott, mert megértette, hogy az élete mindörökre 
megváltozott. Lehet, hogy Abannak igaza volt, ez a fiú kiszárítja a 
lelkét - de az is lehet, hogy új értelmet ad az életének. 


Gua Li elhallgatott. Bajazid mintha elszenderedett volna. A lány 
óvatosan felállt. Ada Ta kinyitotta az ajtót, aztán csöndben 
kisurrantak a folyosóra, és becsukták maguk mögött az ajtó két 
szárnyát. 

— Utat! 

A férfi, akinek fél arcát - még a jobb szemét is - sebhely szelte 
keresztül, az imént rántotta ki szögletes pengéjű kardját. A másik, 
akinek látványos púp csúfította a hátát, tőrt húzott elő az övéből, de 
nem szólt. Leonora és Ferruccio kissé távolabb megálltak. 
Szemlátomást egyik úriember sem szándékozott utat engedni a 
másiknak. Mindketten egy fapallón álltak, amely alatt mindenféle 
gyanús mocsok folyt. Egy megzavart patkány is felkapaszkodott a 
pallóra, otthagyván a döglött galambot, amelyből lakomázott. A 
meleg májusi időben gyomorforgató bűz áradt a nyitott 
csatornából, ezért az ellenfelek mindketten piszkos zsebkendőt 
szorítottak az orruk elé. És jóllehet éppen délre járt az idő, az 
összeérő háztetők egyetlen kósza napsugarat sem engedtek be a 
szűk sikátorba. 

A félszemű beszívta a zsír- és káposztaszagú gőzöket, amelyek az 
alagsori konyhák ablakain szöktek ki, és nyirkossággal itatták át a 
bűzt, s egy pillanatra lehunyta ép szemét. A púpos érezte, hogy 
hurut száll fel a tüdejéből, és akkorát köpött, hogy szinte az 
egyensúlyát is elvesztette. Az egyik felső ablakból kikiáltott valaki, 
mielőtt két éjjeliedény tartalmát zúdította volna rájuk, így 
mindketten szerencsésen megmenekültek. Hátraugrottak, majd az 
alkalmat kihasználva vissza is fordultak. Ferruccio karon fogta 
Leonorát, és a púpost kikerülve végigsietett vele a sikátoron, majd 
jobbra fordultak, a Santa Maria degli Angeli-templom felé. A 
galambra időközben rávetette magát egy sirály, amely mintha a 
semmiből termett volna ott. 


Ferruccio és Leonora épp olyannak tűnt, mint a többi pár, akik 
beléptek a , víg barátoknak" nevezett szerzetesek kis templomának 
ajtaján, és ujjaikat a szenteltvíztartóba mártva keresztet vetettek. A 
Santa Maria degli Angeli szűk belső tere zsúfolásig megtelt, az 
emberek középen tülekedtek, lökdösődtek, hogy a lehető 
legközelebb kerüljenek a szószékhez, hiszen tudták, hogy 
hamarosan Isten kegyeltje, Girolamo Savonarola szól majd 
hozzájuk. Az itteni szerzetesek, akik nagyrészt nemesi famíliák 
sarjai voltak, nem tisztelték különösebben a domonkos barátot. 
Különösen amióta néhány hónapja mennydörgő hangon 
helytelenítette sajátos előjogukat: azt, hogy mentesültek a papi 
nőtlenség alól. Mindazonáltal tartottak a dühétől, és beleegyeztek, 
hogy a templomukban prédikáljon, mert nem akarták magukra 
haragítani. 

A házaspár vigyázott, nehogy elsodorja a tömeg, félrehúzódtak az 
előcsarnok oldalába, ahol egy szürke márványból faragott, 
hatalmas termetű Szent Márk olvasta az evangéliumot a lábánál 
álló, kutyánál nem nagyobb szárnyas oroszlánnak. Leonora haját 
fehér fátyol fedte, a kezében rózsafüzért szorongatott idegesen, 
mintha imádkozna. Egy pillanatra lekötötte a figyelmét a falat 
díszítő Utolsó ítélet-freskó egy részlete: a kárhozottak rengetegen 
voltak, és mély hasadékokban perzselődtek, míg az üdvözültek, 
akik bájos angyalok körében emelkedtek az ég felé, mindössze pár 
fős csoportot alkottak. Ugyan miféle Isten lehet ilyen kegyetlen, 
hogy gyermekei nagy részét megbünteti, és csak néhányat ment 
meg közülük? 

A tömeg egyre sűrűbb lett, a zsebmetszők már nem egy 
bugyellárist felhasítottak késükkel. A levegő nyirkos és büdös volt, 
pedig nyitva hagyták a templom ajtaját. Ekkor mind erősebb moraj 
kíséretében egy férfi indult felfelé a szószékhez vezető lépcsőn. 
Fekete, prémszegélyes csuklyája a homlokát is eltakarta. Amikor 
felért,  végigtekintett a templomon, mintha egyenesen a 
Mindenhatótól várná a hívekhez intézendő szavakat. A jelenlévők 


közül sokan felpillantottak a mennyezetre, volt, aki egy pontra 
mutatott a szomszédjának, mert biztosra vette, hogy valahol ott, a 
gerendák között mutatkozik meg hamarosan az Úr. A domonkos 
barát ekkor vádlón előrebökte mutatóujját, majd jobb kezével kört 
írt le, amelybe az egész tömeget belefoglalta, miközben baljával 
olyan erősen kapaszkodott a fából faragott szószékbe, mintha a 
tagjait átható isteni harag arra késztetné, hogy kitépje a helyéből. 

- Bánjátok meg bűneiteket! - kiáltotta. - Isten keze hamarosan 
lesújt rátok! Kenjétek be házaitokat a bárány vérével, hogy az 
öldöklő angyal, aki már közeleg, ne pusztítsa el elsőszülötteiteket! 
Ezt mondotta Isten Mózesnek! Én pedig azt mondom nektek, hogy a 
vér kevés lesz bűneitek lemosásához. Valamennyien kárhozottak 
vagytok, akárcsak Egyiptom fiai! 

- Ez nem Girolamo - suttogta Ferruccio. - Ez nem az ő hangja. És 
nézd a karját, milyen húsos. Az ő karja ösztövér. Nem értem, és nem 
tetszik ez nekem. Gyere velem! Ha valaki észreveszi, hogy nem ő az, 
és nekiáll óbégatni, a tömeg eszét veszti, akár a ketrecbe zárt 
állatok. 

Leonora némán követte a férjét. Ferruccio óvatosan, de 
határozottan vágott át a tömegen. Nem vesztette el hadi ösztönét, 
ma is az a csöndes, megbízható kardforgató volt, aki mindig 
pontosan érzékeli a helyzetet, és helyes döntést hoz. Leonora a 
szeme sarkából észrevette, hogy egy árnyék jár mögöttük. 

- Valaki követ minket. Olyan, mint egy szerzetes, de lehet, hogy 
maga a bíboros az. 

A hamuszürke csuha határozott mozdulatokkal elébük vágott, és 
odadörgölőzött Ferruccio katonai köpenyéhez. 

- Mióta nem gyóntál, fiacskám? 

- Monsignore? 

- Nem vagyok én ilyen nagy ember. 

Ferruccio csak a csuklya alatt mozgó ajkakat látta. 

- Mindenesetre úgy vélem, nagy szükséged volna a gyónásra - 
folytatta az ismeretlen. 


té 


Nem, nem ő az, túlságosan magas és vállas. Ferruccio úgy 
emlékezett, hogy Giovanni de" Medici sápadt, flegmatikus fiú volt, 
kövérkés termetű és pufók arcú, akárcsak az anyja, az Orsini lány. 

- Alig három napja gyóntam - hazudta Ferruccio -, és bárhogy 
próbálok is visszaemlékezni, azóta egyetlen bűnt sem állt 
módomban elkövetni. 

- És ez a szép hölgy az oldaladon? 

- Ő a feleségem, atyám - suttogta -, Isten színe előtt kötöttünk 
házasságot. 

- A házasság nem akadálya a bűnnek, sőt, olykor még inkább 
paráznaságra csábít. Így hát véleményem szerint jobban teszed, ha 
meggyónod a test bűneit, még akkor is, ha egyelőre nem követted el 
őket. Van itt egy kiváló pap, jobb, mint én, a kolostor kerengőjében 
vár rád. Menj csak, addig én imádkozom egyet ezzel a 
szépasszonnyal, aki tiszta, akár a liliom, és engedelmeddel 
helyetted is megvédelmezem minden testi-lelki veszedelemtől. 

Ha nem templomban lettek volna, Ferruccio már kirántotta volna 
a kardját, vagy legalábbis szétverte volna a képét ennek a mocskos 
szájú barátnak. 

- Menj, Ferruccio. Menj gyónni - szorította meg a karját Leonora. 

- A gyónás remek ötlet, Ferruccio - biztatta az ismeretlen. - De 
csak a kerengőben találhatsz békére. 

Ferruccio megrázkódott, és nagyot sóhajtott. A barát Leonorára 
tett célzásai elvették a józan eszét, és most ostoba tökfilkónak 
érezte magát, nem is annyira a felesége, mint inkább az ismeretlen 
előtt, akinek az arcán halvány mosolyt látott, miközben a kijárat 
felé indult. Amint  Ferruccio eltűnt, a szerzetes kissé 
félrebiccentette a fejét, és hátravetette a csuklyáját. A fején nem 
volt tonzúra, csak sűrű, sötét haj. Arcát fekete szakáll keretezte, 
amitől inkább katonának hatott, mintsem egyházi embernek. 

- Tudom, hogy ön becsületes és okos asszony - suttogta -, a 
szépsége pedig magáért beszél. 


- Csakugyan? Kicsoda maga? Nyilván igazi szerzetes, ha efféle 
bókokat enged meg magának ezen a helyen. 

Leonora keresztet vetett, s közben tekintetét a szószékre 
szegezte, ahol az ál-Girolamo prédikációja egyre apokaliptikusabb 
színeket öltött. 

-— Hajjaj, miután nem hiszem, hogy a ruha árult volna el, mert a 
barátcsuha alatt végtére is bárki lehetnék, úgy vélem, inkább a 
hangomból vagy a testtartásomból, s nem a szavaimból vonta le azt 
a következtetést, hogy szerzetes vagyok, ami egyébiránt megfelel a 
valóságnak. Ezt jelzi az is, hogy idegenül mozgok a társaságban, 
különösen a nők között, ami Isten szemében dicséretes erény 
ugyan, egy férfi számára azonban súlyos teher. 

- És talán prédikátor is. 

A szerzetes Leonora felé fordult. 

- Fején találta a szöget. Tán még a nevemet is tudja? 

Leonora nem fordult meg, és nem válaszolt. 

- Azt azért csak nem találta ki - folytatta a férfi. - De majd én 
megmondom önnek, madonna Leonora, így illendő, hiszen én is 
tudom az ön nevét. Marcellónak hívnak, és igen, szoktam 
prédikálni, de nem úgy, mint az az őrült domonkos, akit maga is 
ismer. Én Szent Ágoston szerény szolgája vagyok, és jó barátja 
annak a monsignorénak, akit a férje oly óvatlanul emlegetett. A 
monsignore kitüntető megbecsülésben részesít, én pedig örömmel 
szolgálom őt. Akárcsak Ferruccio, mellesleg. Mi ketten sok 
mindenben hasonlítunk egymásra. 

Ahogyan ez utóbbi szavakat kiejtette, nagyon nem tetszett 
Leonorának, aki továbbra is úgy tett, mintha a szószékről röpködő 
átkok kötnék le minden figyelmét. 

- Elnézést, ha megsértettem. Genazzanóban, ahol megszülettem 
és felcseperedtem, nem részesültem olyan jó nevelésben, mint ön, 
és olykor úgy beszélek, mint egy kocsis, nem úgy, ahogy egyházi 
emberhez illő. 


- Mit tud maga az én neveltetésemről, Marcello fráter? Már ha 
csakugyan ez a neve, és csakugyan szerzetes. 

-Ne vesse el a sulykot, Leonora. Szent Ágoston regulája 
engedelmességre kötelez, de ez nem jelenti azt, hogy ostoba vagy 
meggondolatlan lennék. Azért vagyok itt, mert Rómát szolgálom, és 
azt az embert, akihez a férje gyónni ment. Ami az ön neveltetését 
illeti, tudjuk, hogy Rómában Szent Klára apácái bőségesen ellátták 
jó tanácsokkal és figyelmeztetésekkel, kis idő múltán azonban, 
önhibáján kívül, letért a helyes útról... 

Leonora elpirult szégyenében, és remegni kezdett a lába. Eszébe 
jutott az a borzalmas római időszak. Oly messze volt, most mégis 
oly közelinek tűnt. Miután kidobták a zárdából, nap mint nap úgy 
próbált küzdeni az éhség ellen, hogy más lányokkal együtt, akik 
társai voltak a  szerencsétlenségben, mocsok, félelem és 
szégyenkezés közepette eladta a tisztességét. Nem maradt más 
reménye, csak az, hogy még mindig hitt Istenben, és bízott benne, 
hogy az ő kegyelmében halhat meg. Titkát tehát, amelyről azt hitte, 
csak Ferruccio ismeri, mások is tudják. A kísértetek visszatértek, s 
most mintha ismét engedelmességet és hallgatást várnának tőle és 
a férjétől. A prédikátor mind fenyegetőbben harsogott, a szerzetes 
kaján vigyorral nézett Leonorára, a tömeg pedig, amely úgy izzadt, 
lélegzett és hullámzott, mintha egyetlen szörnyű lény volna, 
mindenfelől szorította. Leonora félt, hogy nem lesz elég erős, de 
tudta, hogy ki kell tartania, Ferruccióért, kettőjükért. Körmét a 
tenyerébe vájta, és lesújtó pillantást vetett a szerzetesre. A 
legszívesebben elsírta volna magát, de tudta, hogy ezt csak otthona 
magányában engedheti meg magának. 


A templomból kilépve a friss levegő úgy hatolt Ferruccio tüdejébe, 
mint a rég áhított áldás. A férfi hosszú lépteivel hamar elérte a 
kerengő bejáratát. A kettős árkádsor eltakarta az eget, és 
kellemesen hűvös volt alatta. Ferruccio körülnézett, és a másik 
oldalon, a középen álló kúton túl három csuklyás szerzetest 


pillantott meg, akik imádságot mormolva sétáltak. Balra indult, 
hogy szembetalálkozzanak, s ne hátulról lepje meg őket. Lassan 
lépkedett, hogy legyen idejük észrevenni. Ha a három férfi között 
csakugyan ott a monsignore, majd nyilván jelt ad neki. 

Azon tűnődött, vajon felismerné-e egyáltalán Giovanni de" 
Medicit. A hangjára egészen biztosan nem emlékszik. 
Figyelmeztette magát, hogy körültekintőnek kell lennie, vigyáznia 
kell, mit mond, mit válaszol a kérdésekre. Azt is eszébe idézte, hogy 
az óvatosság a sarkalatos erények egyike az igazságosság, az erő és 
a mértékletesség mellett - bár ez utóbbiról sosem tudta, mit is 
jelent voltaképpen. Az volt a benyomása, hogy a három férfi 
időközben még lassabbra fogta lépteit, és ő is követte a példájukat. 
Időnként meg is állt, hogy megsimogassa a hol sima, hol csavart 
kettős " márványoszlopokat, — melyeknek  oszlopfőit ijesztő 
faragványok díszítették. Itt egy ördög tűnt fel, ott egy lefelé forduló 
emberi fej, de voltak griff-, sárkány-, oroszlánfejek, gorgófők és 
meztelen keblű szirének is. Az elöl lépkedő szerzetes - magas, 
délceg termetű férfi - nem állt meg, amikor elhaladt Ferruccio előtt, 
a második viszont fehér kezével megfogta a karját. 

-— Gyere, fiam, üljünk le. 

Ferruccio némán elfogadta a szerzetes invitálását, és helyet 
foglaltak az árkádsor végében egy márványpadon. A két másik 
barát megállt a pad két oldalán, és tovább imádkozott. 

- Pax tecum. 

A csuklya alól jövő hang fiatalnak tűnt. Hány éves lehet Giovanni? 
Alig több mint húsz. Ferruccio előtt megjelent egy kép: a gyermek 
Giovanni, amint kacagva játszik a családi villa kertjében, és a 
gyümölcsfák között szaladgálva próbál megszökni a dajkák elől. 
Eszébe jutott az is, milyen zsémbesen mordult rá a fiára Lorenzo, 
aki körül ott ültek a kor leghíresebb festői, írói és filozófusai, hogy 
soha ne menjen az erdő közelébe, mert elviszi a rettenetes 
Monokerosz. Giovanni minden alkalommal elmeséltette apjával 
ennek a lótestű, elefántlábú, varacskosdisznó-farkú, szarvasfejű 


lénynek a történetét, amely egyetlen szarvat viselt a homlokán, a 
legfinomabb elefántcsontból. És amikor a körülötte lévő 
íróemberek jót nevettek a mesén, Lorenzo arra intette őket, hogy 
ne csak a filozófiába és az észbe vetett hitre alapozzák 
gondolataikat; azután bementek a házba, és megmutatta nekik a 
több mint három rőf hosszú, csavarodott szarvat, amelyet egy 
ládikóban őrzött. Careggi tele volt emlékekkel; ezért is esett a 
kisvárosra Ferruccio választása, amikor menedéket keresett 
önmagának és Leonorának. 

- Et cum spirito tuo - válaszolta most. 

- Örülök, hogy oly sok idő múltán ismét hallom a hangod, 
Ferruccio de Mola, apám leghűségesebb barátja. 

Ferruccio soha nem gondolt úgy Lorenzo de" Medicire, mint a 
barátjára, és Firenze ura sem célzott rá, hogy barátok lennének. 
Bizalmas embere volt, esetleg tanácsadója, de a barátság egészen 
más dolog. 

- Monsignore - felelte -, örülök, hogy a segítségére lehetek, és 
örök hálával gondolok arra az emberre, akit az imént említett. 

- Még mindig nem bízol bennem - szólt a hang -, mert nem látod 
az arcomat, bár talán akkor sem ismernél rám, ha látnál. Itt most 
bizalmas dolgokról kell beszélnünk, és ehhez keresve sem 
találhattunk volna alkalmasabb helyet és időt. 

- Bocsánatot kérek, monsignore, de olyan világot élünk, amikor 
nem árt az óvatosság. 

- Én viszont nagyon is rád ismerek e szavaid alapján, Ferruccio. 
Most már tudom, hogy tényleg te vagy az. Hogy bízz bennem, 
megkérdezem, láttad-e a gyűrűt és ráismertél-e. 

Erről csak Ferruccio tudott, Leonora, Carnesecchi, no meg az, aki 
a gyűrűt küldte. Az pedig nem lehetett más, mint Giovanni, hacsak 
el nem orozta valaki az ékszert a Mediciektől. De ha így történt, az 
úgyis rövidesen kiderül. 

- Igen, monsignore - felelte ezúttal határozott hangon. - Ezért 
vagyokitt. 


- Mindig csak ez a ,monsignore"... - A szerzetes hangja kissé 
türelmetlenebb lett. - Kisfiú koromban az öledben ültem, te 
tanítottál a kardforgatás egyszerűbb fogásaira, mielőtt az élet ezt az 
öltözéket kényszerítette rám. Nem emlékszel? 

- Megint csak bocsánatot kérek - mondta Ferruccio -, de az élet 
változik, és minket is megváltoztat, monsignore. Engedje meg, hogy 
olyan tisztelettel beszéljek önnel, amilyennel az öltözékének 
tartozom. Ez nem befolyásolja sem az ön iránti odaadásomat, sem a 
szeretetemet. 

- Jól van, Ferruccio, ahogy akarod. Akkor rögtön rátérek arra, 
miért is akartam találkozni veled. Ahogy egykor apámnak, most 
nekem van szükségem a szolgálataidra. 

Most végre világosak lettek a szerepek. Ferruccio de Mola, a 
Mediciek fegyverese, bár nem volt kedvére való ez a feladat, megint 
csak arra kényszerült, hogy figyelmesen hallgassa a másik szavait. 
Imádkozó barátok mentek el előttük, azután hölgyek sétáltak el, 
facipőjük kopogásától csak úgy visszhangzott a kolostorudvar. 
Élénk színű köpenyt viselő lovagok kísérték őket. Színes csíkos 
nadrágba bújt fiatalemberek közeledtek, valami verset szavaltak 
nagy kacagás közepette, azután kereskedők jöttek szolgáikkal, akik 
miseruhákat, stólákat és más, eladásra kínált papi ruhadarabokat 
cipeltek. Ferruccio csak akkor vette észre, mennyire elszállt az idő, 
amikor azt látta, hogy az árkádsor egyik oszlopának árnyéka 
megközelítette a csizmáját. Giovanni meggyőző hangja 
visszaröpítette a múltba, és eltemetettnek hitt érzelmeket 
ébresztett újra benne. 

És miközben a történet, amelyet hallott, valósággal gúzsba 
kötötte érzéseit, a rábízott titkok mind szorosabb hurokként 
fojtogatták. A két szerzetes közül az alacsonyabbik két pohár 
serbetet hozott, és egy kiskanál hegyével a szemük láttára 
megkóstolta, mielőtt tiszteletteljesen átnyújtotta volna. Ferruccio 
megvárta, míg Giovanni belekortyol az italba, és csak ekkor követte 
a példáját. Kiszáradt torkát egy pillanatra felfrissítette a hűs ital. 


- Tehát nem is kegyelmednek van szüksége rám, hanem 
egyenesen a szultánnak - ingatta a fejét Ferruccio. - Valósággal 
szédülök, monsignore, és nem vagyok biztos benne, hogy jól 
értettem, mit is akar tőlem. 

- Akkor megpróbálom érthetőbben elmagyarázni, bár a türelem 
nem tartozik csekély számú erényeim közé. És most olyan 
világosan fogok beszélni, hogy ha még így sem érted, azt 
visszautasításnak veszem. Bajazid meg én valamiféleképpen újra 
békét akarunk teremteni a keresztény és a muszlim világ közt. 
Ennek két akadálya van: az egyház uralma, illetve Törökországban 
a háridzsiták szektája, amely el akarja orozni Mohamed trónját, és 
egy szörnyű ragály elterjesztésével rettegést akar kelteni Itáliában 
és Európa többi részén. Hogy miképpen akarjuk megvalósítani a 
tervünket, azt rövidesen megtudod, de nem ez a lényeg. 

A világ megváltoztatásához nemcsak fegyverek kellenek, de 
eszmék is. Te jól tudod, miről beszélek, a mi Giovanni Picónk 
megpróbálta, de belebukott. Ha pápává választanak, fel akarom 
lebbenteni a fátylat az eszméiről, és újra akarom alapítani az 
egyházat, amely mára úgy legyengült, hogy még Savonarola nyilai is 
célba vehetik. Ő azonban csak egy ripacs, és ha meghal, senki sem 
lép majd a helyébe. 

- A gróf csak rá akarta ébreszteni a világot, hogy... 

- Csitt, Ferruccio! Hallgass meg. Valaki, aki sokkal óvatosabb és 
körültekintőbb, mint Savonarola, hamarosan lázadást szít majd 
Európában. Isten földi helytartóinak botrányai miatt magának 
Istennek a természete is vita tárgyává válik. Német, svájci, cseh 
földön már megkezdődött a forrongás, olyan zendülés folyik Róma 
ellen, amelyről halvány sejtelmed sem lehet. Nem elég, ha máglyára 
küldjük a huszitákat, lollardokat, morvákat, spiritualistákat. Az 
inkvizíció hatalma hozzánk is elér, és leigáz minket. És a zsidók 
meg a nők után minden, az egyházon belüli különvéleményt 
megpróbál kiirtani. Apám mindig azt mondta, hogy ha sarokba 
szorítjuk az ellenséget, azzal rávesszük, hogy a legelkeseredettebb, 


legborzalmasabb tetteket kövesse el, mert ha valaki elveszti a 
reményt, tudja, hogy az életét is elvesztette, és mások élete többé 
mit sem ér a szemében. 

Giovanni de" Medici szeme olyan kéken ragyogott, mint két 
drágakő. A hangja már nem is meggyőző volt, inkább prófétai. 
Ferruccio megszorította a kardja markolatát. A mozdulat nem 
kerülte el a bíboros figyelmét. 

- Nos, látom, hogy a szavaim hatottak rád. Bárhogy vélekedj is, 
nem hallgatod közönyösen, amit mondok. Képzelj hát el egy 
megreformált egyházat, amely az igazságra épül, s ahol az Anya 
iránti szeretet egyszerre cél és előfeltétel. Gondolj egy olyan fiú 
példájára, aki többé nem isteni, hanem emberi természetű! Hogyan 
hihetjük magunkról, hogy egy istenhez vagyunk hasonlatosak? 
Hogyan is ne keltenének félelmet bennünk egy isten cselekedetei? 
Ám ha ezek a tettek egy ember tettei, egy olyan emberé, mint mi, 
aki talán kivételes, de mégis csak ember, akkor mindenkire nagy 
hatással lesznek. Mohamed végtére is egyszerű ember volt. Súlyos 
harc áll előttünk, tudom, de az egyház végül diadalmaskodik majd, 
ahogy mindig is tette. 

Ferruccio elengedte a kard markolatát, és végigsimított ritkás 
szakállán. 

- Ez politika, monsignore. A gróf tézisei csupán vallási jellegű 
feltételezések voltak, amelyeket megvitathatott a magafajta 
filozófusokkal. 

-Igen, persze - felelte a bíboros, majd kissé felemelte a 
mutatóujját. - De ha léteznének... bizonyítékok? 

- Miféle bizonyítékok? 

- Majd meglátjuk, megtudjuk, megvizsgáljuk. Valaki elhozza őket. 
És minél hihetőbbek, annál inkább igaz, hogy a Mindenható, bárki 
legyen is ő, bizonyítékát adja számomra létezésének és az irántam 
érzett, új keletű jóindulatának. Neked csupán arról kell 
gondoskodnod, hogy eme bizonyítékok őrzői biztonságban 


legyenek, legalábbis az érkezésemig. Úgy tudom, két keletről 
érkező emberről van szó, tiszták, akár a forrásvíz. 

- De miért pont én? Hosszú évekkel ezelőtt visszavonultam a 
szolgálatból, monsignore, és úgy vélem, vannak fiatalok, akiknek 
jóval gyorsabban forog mind az eszük, mind a kardjuk. Magam is 
több ilyet ismerek, és ha kívánja... 

Giovanni de" Medici egy intéssel félbeszakította, aztán hosszan 
tördelte a kezét. Sóhajtozott, mintha a legalkalmasabb szavakat 
keresné, amelyekkel meggyőzheti beszélgetőtársát, ám csak annyit 
fed fel a terveiből, amennyit feltétlenül szükséges. 

- Kedves Ferruccio, úgy áll a helyzet, hogy valaki ott, a tengeren 
túl ismer téged, és kifejezetten a te nevedet említette. 

- Értem én, hogy nem tudja vagy nem akarja megmagyarázni. Ön 
tudja, miért. Én azonban biztos vagyok benne, hogy senki sem 
ismer, monsignore, sem a keresztények, sem a törökök között. 

- Mindent megtudsz majd a maga idejében. Most menj, Ferruccio. 
Várnak rád Rómában. Jelentkezel Fabrizio Colonna hercegnél, ott 
biztonságban leszel VI. Sándor kémjeitől meg bérgyilkosaitól. 

- Megbeszélem a feleségemmel, monsignore. 

Giovanni hangosan köhögött. Az egyik szerzetes erre odaállt 
kettőjük közé, a másik pedig Ferruccio mögé lépett. 

- Megvalósíthatod a legkedvesebb barátod álmát, és gazdag 
leszel. Mit akarsz még, de Mola? Ha megtehetném, magam mennék 
oda, de immár mind Firenzéből, mind Rómából ki vagyok tiltva! Azt 
kellene kiderítenem, hogy a szultán ajándéka csakugyan igazi 
csemege, vagy méreg rejtőzik benne. És azt a két keletit egy 
lovasszázad sem tudná megvédeni. Ilyen szorongatott helyzetben 
száz zsoldosnál is többet ér egyetlen ember, aki nem kelt feltűnést, 
akit nem ismernek. Colonna is csak azért lett a szövetségesem, mert 
van egy közös ellenségünk. 

A hetyke szavak mögött halvány félelem érződött a bíboros 
hangján. Ferruccio továbbra is nyugodt, mély hangon beszélt, de ez 


a hirtelen változás óvatosságra intette, akárcsak a szerzetesek 
viselkedése - már ha csakugyan szerzetesek. 

- Nem kértem semmit, még csak szóba sem került a jutalom 
kérdése, monsignore. Csak annyit mondtam, hogy megbeszélem a 
feleségemmel. 

-Egy napon béke lesz, a biztonságos Földközi-tengeren 
felvirágzik majd a kereskedelem, és ebből a helyzetből azoknak is 
előnye származik, akik ma az ellenségeink. Bőséges jutalomban 
részesülsz majd, Ferruccio, olyan kényelmes életed lesz, amilyenről 
ma legfeljebb álmodozhatsz, csak védd meg az üzenet hozóit, és 
előbb-utóbb azt is megtudod, miért éppen terád esett a 
választásom. Amint látod, nem csaplak be, hiszen megmondtam, 
hogy ezt is kinyomozhatod. De az engedetlenséget nem tűröm. 

Amikor Ferruccio keze ismét a kardja markolatára tévedt, a 
zömökebb szerzetes vasmarka megállította. Ezzel egy időben 
Ferruccio azt érezte, hogy egy széles penge hegye fúródik a bordái 
közé. 

- Ha nyugton marad, lovag úr - suttogta a másik szerzetes a háta 
mögött -, az én rózsafüzérem is nyugton lesz. Máskülönben viszont 
a maga vére festi be, és nem egykönnyen nyerek majd feloldozást a 
monsignorétól. 

A szerzetes - már ha az volt egyáltalán - láthatóan közelebbi 
ismeretségben állt a fegyverekkel, mint a litániákkal vagy a 
fohászokkal. A durva kidolgozású tőr egyenesen a két borda közötti 
mélyedésbe fúródott. Ha erősebben megnyomják - nem is kell 
különösebben mozgatni -, egyenesen a szívbe hatol. Ferruccio 
került már ilyen helyzetbe, de tudta, hogy a férfi csak végrehajtó. A 
parancs villanását Giovanni de" Medici szemében kell keresnie. 
Kérdőn pillantott a bíborosra. 

- Oly odaadóan szolgálnak, hogy olykor átlépik az illendőség 
határát, Ferruccio, de ismerik a híredet. Minden jó, ha jó a vége, 
engem pápává választanak majd, a világ békére lel, te pedig 
gazdagon élsz a szép Leonorával. Mindazonáltal a biztonság 


kedvéért a feleséged a vendégünk lesz, amíg el nem végzed a 
feladatodat. Rómában találkozunk. Valahogy majd bejutok a 
városba. Róma jelenleg kevésbé veszedelmes hely, mint Firenze. És 
meglátod, minden úgy lesz, ahogy az Úr akarja. 

Miközben a bíboros keze áldó mozdulatra emelkedett, a 
szerzetes tőre még mélyebbre hatolt Ferruccio bordái között, 
annyira, hogy kénytelen volt hátrafeszíteni a felsőtestét. A 
kétségbeesés jobban úrrá lett rajta, mint a düh, még a lélegzete is 
elállt. Bármit elvisel, csak Leonorának ne essék baja! Ő a rés a 
páncélján, az élete célja, a jövője. Nem, Leonorát nem bánthatják! 
Forróság, gyűlölet, szorongás fogta el, miközben lázasan töprengett 
a megoldáson. 

- Tudom, hogy most megölnél, ha tehetnéd. Sajnálom, de nem 
kockáztathatok. Természetesen senkivel sem szabad beszélned 
erről az ügyről. De még ha hinne is neked valaki, és - ami még 
kevésbé valószínű - hajlandó volna segíteni, Leonora az első jelre 
nyomtalanul eltűnik. Elővigyázatossági intézkedés. Tudod, mire 
gondolok, és nyilván megértesz, sokszor találtad magad efféle 
helyzetben apám idejében, amikor hűségesen szolgáltad a 
családunkat. De a becsületemre fogadom, hogy a feleségednek haja 
szála sem görbül. 

- A becsületére? Miféle becsületről beszél? A legszörnyűbb bűn... 

Ferruccio hangja elcsuklott, egész testében remegett, szólni sem 
tudott. Fájdalom és hitetlenség vegyült a gyűlöletébe, a haragjába 
és a tehetetlenségébe, a józan ész és az érzelmek harcoltak 
egymással, s hol ilyen, hol olyan megoldásokat sugalmaztak. 

Ferruccio lázas töprengését az utcáról behallatszó kiáltások és 
sietős léptek szakították félbe. A következő pillanatban egy férfi 
jelent meg a kerengő kapujában. 

- Megölték  Savonarolát! - kiáltotta. - Firenze  forrong! 
Vigyázzatok! 

A bíboros határozott mozdulattal intette oda magához a férfit. Az 
öröm, hogy efféle nagy jelentőségű hír hozója lehet, legyőzte benne 


az óvatosságot. Amint közelebb lépett, a zömök szerzetes a 
nyakánál fogva megragadta, és lenyomta. A menekülés ösztönös 
vágyánál erősebb volt a félelem, no meg a bíboros meggyőző, 
ellentmondást nem tűrő hangja. 

- Ne félj, fiam. Mondd el, mit láttál és hallottál! 

- Girolamo atya - kezdte a másik zihálva - a San Marcóban 
tartotta szentbeszédét. A templom szokás szerint zsúfolásig 
megtelt. Egyszer csak berohant egy csomó ember, tán a Haragosak 
vagy a Csúf cimborák tagjai, az élükön Spinivel, nagyuram ismeri őt, 
elvetemült fickó, és a szószék felé rohantak. Szamárcsontokat meg 
botokat lóbálva felmásztak a szószékre. Isten pedig nem állította 
meg őket villámával. 

- Úgy látszik, fontosabb dolga akadt - jegyezte meg Giovanni. 

- Bizonyára, excellenciás uram. A támadók veszettül csapkodtak, 
s nem egy szerzetes terült el élettelenül a földön, folyt a vérük, akár 
a leszúrt disznóé. 

- No lám... 

- Akkor aztán egyesek kirohantak, mások meg éppen hogy 
megpróbáltak bejutni, mint például Girolamo testvér társai. 
Egyszóval a végén kisebb-nagyobb csoportokban egymásnak estek 
a templom előtt, mint a veszett kutyák. 

- És mondd csak, fiam, saját szemeddel láttad holtan a jóságos 
Savonarolát? 

A férfi egy pillanatig habozni látszott, miközben a szerzetes még 
erősebben szorította a nyakát. 

- Nem, excellenciás uram, nem esküdnék meg a Szűzanyára, hogy 
ő volt, de többen meghaltak, erre megesküszöm, ha kell. 

Giovanni intésére a szerzetes elengedte áldozatát. A férfi 
felszabadultan hátralépett, mire a sapkája leesett a fejéről. Amikor 
fel akarta venni, megbotlott, elesett, aztán gyorsan felkelt, és 
kirohant a kerengőből, ahová ekkor már rohanvást tódult be a nép. 

- Jobb, ha megyünk, monsignore - mondta a szerzetes. 


- Nem! - tiltakozott Ferruccio hevesen. - Leonora! Mondja meg, 
hol van! Kérem! 

Válaszképpen éles fájdalom hasított a tarkójába. Minden 
elhomályosult előtte. Miközben a földre zuhant, megpróbált 
belekapaszkodni Giovanni de" Medici csuhájába, ám a bíboros 
egyszerűen lerázta a kezét. Azután teljes sötétség borult rá. 

Mire magához tért, a kerengő teli volt izgatott szerzetesekkel és 
világi emberekkel, s kiáltásaik úgy viszszhangoztak az agyában, 
mint az ütések. Feltápászkodott, és eltámolygott a kijárat felé, mit 
sem törődve a lökdösődéssel és a sértésekkel. Öklével, majd 
kardjával többször is rácsapott a templom elreteszelt kapujára, 
azután addig rugdosta, míg egy egész csapat, botokkal 
felfegyverkezett legény nem gyűlt köré. Már védekezni sem próbált, 
csak menekülni akart, nem érdekelte, hogy a körülötte lévők 
harsányan röhögnek rajta, és csak úgy záporoznak rá az ütések. 

Ahogy az utcán rohant, meglepődve érzékelte, hogy folynak a 
könnyei; utoljára akkor sírt, amikor a halott Giovanni Pico arzéntól 
megfeketült nyelvét és körmeit vizsgálgatta. A Palazzo Tornabuoni 
mögött egy sikátorban megállt egy kocsma cégére előtt. Szinte 
kirántotta a helyéből az ajtót, aztán hátravonult, a kandalló mellé, s 
nagy csörgéssel lecsapta a kardját az asztalra. A negyedik kupa 
bornál felemelte a tekintetét, és mintha Leonorát pillantotta volna 
meg. A nevén szólította, de a következő pillanatban már rájött, hogy 
annak a kifestett arcnak meg azoknak a vörös ajkaknak semmi 
közük Leonorához, és tőle szokatlan módon durva szavakkal illette 
az ismeretlen nőt. Visszatért a múltba, amikor még nem ismerte 
sem a feleségét, sem Giovanni Picót. Amikor még nem tagadott meg 
magától egy-két kupa bort, és vasárnaponként a templomban 
szemérmetlenül bámulta a nőket. És verseket olvasott Lorenzo de" 
Medici előszobájában, ura parancsát várva. 

Ha meg akarja menteni a feleségét, ismét magára kell öltenie a 
fegyveres szolga fekete köpenyét. Olyannak kell lennie, mint a sas 
és az oroszlán, mint a róka és a kígyó. Egyedül lesz, mindenki ellen. 


A tömegben a nő kétségbeesetten sikoltozott, a férfi pedig ütötte- 
verte, lökdöste, és közben nevetve kacsingatott az emberekre, akik 
maguk is hahotázva nézték és megjegyzésekkel kísérték a látványt. 
Ordibált a nővel, elmondta mindenféle szajhának, szidta, amiért 
elszökött, és kijelentette, hogy ha majd visszakerül a zárdába, 
bőven lesz alkalma megbánni, amit elkövetett. A csőcselék pedig 
nevetett, és ha akadt is pár ember, aki sietve keresztet vetett, a 
többség vígan biztatta a szerzetest, hogy ez az, jól megadta neki, a 
fehérnépekkel már csak így kell bánni, könnyen kihozzák az embert 
a sodrából. Leonora kiabált, sírt, kegyelemért könyörgött, aztán 
szitkozódva panaszolta, hogy senki nem hisz neki, senki nem segít 
rajta, amitől az emberek még helytelenítőbben csóválták a fejüket, 
mert nem tetszett nekik ez az illetlen viselkedés. 

Amikor a szerzetes a vállára vette, a világ egyszeriben a feje 
tetejére állt, s ez a fordított látvány - az arctalan testek, az ég 
helyébe lépett föld - úgy hatott rá, hogy kétségbeesését nem heves, 
inkább nyomasztó, nem éles, inkább fojtogató fájdalom váltotta fel. 
Végül is most csupán visszazuhan abba a világba, amelyből tíz éve 
Mirandola gróf meg Ferruccio kirángatták. Mintha minden csak 
illúzió, szép, de képtelen álom lett volna, s e pillanatban csak az 
vigasztalta, hogy mindeddig nem született gyermekük, hiába 
vágytak rá mindketten a férjével. Nyilván a sors akarta így: a 
gyermek konkrét, megfogható, és ha gyermeke születik, az élete is 
valóságos lett volna. A szerelem tünékeny, Mirandola halott, 
Ferruccio pedig messze van, becsületbeli kötelességét teljesíti. 

Leonora abbahagyta a kiáltozást, már kevesen jártak körülöttük, 
a férfi pedig, Marcello fráter - már ha ez a neve - szorosan fogta és 
sietve lépkedett. Leonora csak sarat látott, szemetet, pocsolyákat és 
port, a házak sarokköveit, egy-két macskát, patkányt, aztán 
behunyta a szemét. 

Azt sem tudta, mennyi idő telt el. Amikor magához tért, azt 
érezte, hogy érett gabona illata árad felé egy durva szövésű 
csuklyából. Arra sem emlékezett, mikor tette le a szerzetes. A kezét 


összekötözték, és különösebb durvaság nélkül rángatták. A lelke 
megtört, de az érzékei kiélesedtek: ajtónyikorgást hallott, rövid 
beszélgetést, azután a kövön kopogó lépteket, majd egy újabb ajtó 
nyikordulását, s végül hűvös légáram csapott a nyakába. Leültették, 
szalmazizegést hallott, szalmaszagot érzett, levették a kötelet a 
csuklójáról, s a nyikorgást lánccsörgés követte. Azután csönd lett. 
Érdes követ tapintott a kezével, lekuporodott, és anélkül, hogy 
levette volna a csuklyát, újra lehunyta a szemét. 

VI. Sándor dolgozószobájában négy, ión márványoszlopokra 
helyezett, hétkarú gyertyatartó világított. Kasztíliai Izabella 
királynő ajándékait a granadai zsinagógákból zsákmányolták, a 
márványoszlopok pedig a közeli Palazzo Salviati kifosztása nyomán 
kerültek a pápa tulajdonába. Római kori szobrok, német ládák, 
genovai intarziás komódok és velencei csillárok tették még 
pompásabbá az új lakosztályt, amelyet a spanyol pápa alakíttatott 
ki magának az Angyalvár néven ismert erődben. A szomszéd 
szobában három énekes egy népdalt adott elő lantkísérettel. 

,Zsenge keble üde májusi rózsa, ragyog rajta a hajnal pírja." 

Halkan énekeltek, inkább csak dúdoltak. Az énekesnő a pápai 
ceremóniamester utasításainak megfelelően igyekezett mellőzni a 
hajlításokat és egyéb díszítéseket. A basszista hangja eközben 
ütemes morgásba fulladt, ami csupán távoli mennydörgésként 
jutott el őszentsége fülébe. 

,Ha táncolni látom, hevesen ver a szívem, minden porcikám lángol. 
Oly szépséges, hogy nincs arra szó..." 

A sietős, súlyos léptek hallatán a lantos félbehagyta a 
zárófutamot, az énekesnő pedig szó közben hallgatott el. Csak a 
basszista fújta tovább rendíthetetlenül, bár egyre halkabban: 
n...SZeretem mindhalálig". 

A ,mindhalálig" szóra Cesare Borgia ragyás arca jelent meg az 
ajtóban. A férfi átvágott a szobán, és egy szempillantás alatt eltűnt, 
csupán erős illatot hagyott maga után. Nyomában ott loholt a 
ceremóniamester, aki intett a zenészeknek, hogy távozzanak. 
Ezután becsukta maga mögött a dolgozószoba ajtaját, leült az 


előszobában, és elővette a jegyzetfüzetét. Csak azt kívánta 
feljegyezni, ami a fülébe jut, semmi többet - ahogy immár tizennégy 
éve tette. De oly sok mindent látott és hallott, hogy biztos volt 
benne: hacsak nem érkezik el rövidesen a világvége, a feljegyzései 
igen sokat fognak érni. Már most is nem egy uralkodó akadt, aki 
tekintélyes összeget kínált értük. A ceremóniamester már a 
harmadik pápát szolgálta, s úgy vélte, csak arra kell ügyelnie, hogy 
óvakodjon a méregtől, és késő éjjel ne mászkáljon az utcán. Ha 
vigyáz magára, még a negyedik egyházfő szolgálatába is beléphet. 

- Pecsenyeszagod van - szólalt meg Sándor pápa, de fel sem 
nézett. Éppen a számlát tanulmányozta, amelyet Pinturicchio 
nyújtott be az arckép átfestéséért. 

- Ezt úgy nevezik: a magyar királyné vize, apám - felelte 
megvetően Cesare. - Az illatszerárus tíz dukátért ad belőle egy 
üveggel. 

- Szerintem meg pecsenyelé, érzem a rozmaring illatát, ami 
éppen csak elnyomja a nőstényszagot. De ha jól sejtem, nem Sancha 
szagát érzem. 

Cesare nem értette el a sógornőjére tett célzást. Figyelmesen 
szaglászta az ujjait és csipkés kézelőjét, majd megállapította, hogy 
apja nem tévedett. 

- Megmondom az illatszerárusnak, hogy vegye viszsza a vizét, és 
adjon a régi, mósuszos illatszeremből. 

- Akkor legalább olyan szagod lesz, mint egy férfinak. 

Rodrigo Borgia letette az asztalra a hattyútollat, aztán gondosan 
megtörölgette a hegyét egy darab lenvászonnal. 

- Ha megpuhul, már nen lehet írni vele. 

- Látom, apám nyugtalan. Ma nem mulattatják szolgálólányok 
vagy nemeshölgyek? 

- Majd később, Cesare, majd később. Tegnap beszéltem a 
fivéreddel, Juannal - könyökölt az asztalra Sándor. - Nem tudom, 
mi ütött belé. Amikor megemlítettem, hogy a királyság kikiáltása 


érdekében minden katonánkra szükségem lesz, közölte velem, hogy 
efelől nem kezeskedhet. Érted te ezt? 

Cesare helyet foglalt az apjával szemben, és a ritkás hattyútollat 
kezdte babrálni. 

- Azt mondta - folytatta a pápa egyre haragosabban -, hogy 
mielőtt bármit lépnénk, célszerű volna megegyezni Jofré fivéreddel 
meg apósával, a királlyal, hogy délen szövetséget kössünk a Nápolyi 
Királysággal, és ily módon elnyerjük Kasztília jóváhagyását. 

- Ez lehetetlen! - A pápa bosszús pillantással nyugtázta, hogy a 
toll kettétört Cesare kezében. - Pár napon belül egész Európa 
ellenünk indulna, elsőként Miksa, aztán Valois, aki alig várja, hogy 
visszatérhessen. Akár még zsinatot is képes lenne összehívni, hogy 
új konklávét tartsanak. Juan megőrült! 

- Meg kell erősítenünk a belső határokat, hogy Spoleto és Rimini 
rettegjenek tőlünk. A ferrarai, a mantovai és a modenai hercegség 
meg a sienai köztársaság segítségével sarokba szorítjuk a 
nagyhercegséget. A Mediciek kimaradnak a játékból, Savonarolát 
pedig rábízhatjuk a firenzeiekre, akik szabadítóként fognak 
üdvözölni minket! - A pápa a fogát csikorgatta, azután rekedt 
hangon folytatta: - De Juan bizonytalan, tele van kétségekkel, sőt, 
gyakorlatilag szembefordult velem. 

Mindketten hallgattak pár percig, aztán a pápa a fiára emelte a 
tekintetét. Cesare előbb kérdőn nézett vissza rá, azután a 
felismerés, majd végül a bizonyosság szikrája csillant a szemében. 
Pillantásával végső megerősítést kért apjától, s amikor megkapta, 
felállt. 

- Várj - ragadta meg Sándor a karját -, ő is hús a húsomból, 
akárcsak te. Ti vagytok az én két karom. 

Cesare hosszan nézte apja mélyen ülő szemét, hájas szemhéját, 
pufók arcát, amely egybeolvadt a nyakával, és legfőképpen 
májfoltokkal teli kezét, amely az imént megállította. Rodrigo Borgia 
nem volt különösebben öreg, de az életkora nem állt összhangban a 
vágyaival, és Cesare tudta, hogy rövidesen le kell mondania 


mindarról, amit ma még oly mohón kerget. És akkor ő lesz a király. 
Aut Caesar aut nihil. Vagy Caesar, vagy semmi. 

- Az elüszkösödött kart le kell vágni, apám, máskülönben az 
egész test elpusztul. 

VINCOLI-TEMPLOM MELLETT 


Vannozza elégedetten búcsúzott el Anhalt hercegtől, Miksa császár 
követétől, aki, miközben háziasszonyi erényeit dicsérte, megsúgta 
neki, hogy egész testében érte ég. Az ötvenöt éves Vannozza még 
mindig csinos nőnek számított, s ha nem félt volna, hogy magára 
haragítja Rodrigót, szívesen engedett volna ennek az ifjú 
katonának. Most, hogy Giulia Farnese a férjével Carbognanóban 
lakott, távol a pápától, Vannozzának többször is lett volna rá 
alkalma, hogy felszítsa a régi szenvedélyt, amely Rodrigo részéről 
sosem hamvadt el teljesen, és talán őbenne is ott parázslott még. 
Valahányszor eszébe jutott az erőteljes férfi, beleborzongott a 
gondolatba. 

A szőlőskertben jókedvű bíborosok és követek sétálgattak. A nők 
vidám fecsegése nevetésbe fulladt, aztán néhány bók hangzott el, s 
utána még hangosabban harsant fel a kacagás. A nyúlketreceket 
kinyitották, és a vendégek több jószágot is felemeltek a fülénél 
fogva, hogy azután az első, ijedtséget mímelő női sikolyra 
elengedjék. Vannozza éppen csak kikerült egy fiatal fürjet, amely 
fel-alá futkosott, heves bólogatás közepette. Az egyik vendég a 
madár felé dobta a kalapját, a fejfedő azonban a jelenlévők 
legnagyobb mulatságára egy pocsolyában kötött ki. A konyha 
közelében Vannozza egy bíborosi köpenyt látott megvillanni az 
egyik bokor mögött, de a zihálás, amelyet hallott, arra intette, hogy 
ne álljon meg. Megkereste Burckhardot, és megparancsolta neki, 
hogy készítse elő és a pápa érkezésekor szolgálja fel a serbeteket. A 


ceremóniamester megnyugtatta, hogy minden készen áll, azután 
sietve felírta a jegyzetfüzetébe, milyen parancsot kapott. 

Az asszony felment az első emeletre, abba a szobába, amelybe 
csak ketten léphettek be: ő és Cesare. Most is ott találta a férfit: 
derékig meztelenül vizelt egy réz tortasütő formába, amelyet 
felforrósított a kandallóban égő tűz. Cesare zavartalanul ürített 
tovább, majd amikor végzett, megkeverte az edény tartalmát egy 
fakanállal. Ezután az asztalra helyezte az edényt, és egy legyezővel 
hűteni kezdte. A tortasütő falára leülepedett zöldes, penészszerű 
anyagot leszedte egy nyúllábbal, majd addig törte mozsárban, míg 
finom port nem kapott. 

- Add ide a mérget! 

A sápadt Vannozza elővett egy kék üvegcsét, és odaadta 
Cesarénak. A por cseppenként itta be a sűrű arzént. Cesare végül 
egy elefántcsont kiskanállal öszszeszedte az anyagot, és 
beletöltötte a rubingyűrűjén lévő üregbe. A maradékot a tűzbe 
dobta. 

- Ha Isten azt mondta, hogy legyen világosság, és lőn világosság, 
mi, Borgiák is mondhatjuk, hogy legyen éjszaka, és éjszaka lészen! 

Vannozza hátat fordított neki. 

- Ezúttal kinek lesz? 

- Mondd megg te, anyácskám. Mit szólnál a szép Giuliához? Vagy 
jobban szeretnél megszabadulni a te Carlódtól? Tizenegy évi 
házastársi hűség után - vigyorgott az anyjára - igazán jogod van az 
özvegységhez... 

E pillanatban felhangzott a palotában a benedicite, ami a vacsora 
kezdetét jelezte. Burckhard parancsára háromszor kellett 
megismételni, nehogy valaki Őszentsége érkezése után jelenjen 
meg. Vannozza, aki az asztalfőn foglalt helyet, egyik oldalán a 
francia, a másikon a spanyol követtel, élvezte a diadalát. Vele 
szemben, egy aranyozott széken a pápa ült, aki immár két évtizede 
volt a szeretője. Ez volt a legrégebbi kapcsolat az egyházfő életében. 
Vannozza sikeres vetélytársa, Giulia Farnese ezúttal nem volt jelen. 


A háziaszszony időnként aggodalmas pillantást vetett Cesaréra, aki 
sógornője, Sancha, illetve Orsini bíboros között foglalt helyet. A 
gazdag főpap talán néhány nap múlva életét veszti, vagyona pedig a 
Borgia családra száll. Juant és Lucreziát, akik kissé távolabb, az 
asztal túlsó végében ültek, szemlátomást nemigen kötötte le a 
körülöttük folyó társalgás. Olykor - amint az gyermekkoruk óta 
szokásuk volt - cinkos pillantást váltottak. Juannak Gandia 
grófjaként és elsőszülött fiúként jobb hely járt volna, de nem bánta. 
Jobb, ha ők csupán nézői a komédiának, és nem főszereplői azon 
tragédiák egyikének, melyek megrendezésében a Borgiák mesteri 
ügyességről tettek tanúbizonyságot. 

Vannozzát megnyugtatta, hogy a két fivér ilyen messze került 
egymástól, s még egy utolsó pillantást vetett az asztalra. Két 
ismeretlen úriember keltette fel a figyelmét, akik kissé távolabb 
ültek. Egyikük magas volt és nem túl elegáns; kecskeszakállába ősz 
szálak vegyültek, és barátságos mosoly terült szét az arcán, de a 
tekintete büszke volt és éles, ami feltűnést keltett a talpnyalók és 
kegyencek gyülekezetében. Mivel azonban nem tartozott Vannozza 
baráti köréhez, az aszszony úgy vélte, mégiscsak a talpnyalók és 
kegyencek egyike lehet - milyen kár! Majd később kideríti, ki is ez a 
férfi, a ceremóniamester most túlságosan el van foglalva azzal, hogy 
minden úgy menjen, ahogy a ház úrnője kívánja. 

Miután Johann Burckhard megkapta a háziasszony engedélyét, 
tapsolt egyet, mire tizenöt rövid vászontunikába öltözött férfi 
lépett be, fejükön göndör szőke  parókával, homlokukon 
aranyszalaggal. Az est témájául az ókori Róma fényűzését 
választották, és a ceremóniamester mindent megtett, hogy a 
vendégek újraélhessék Trimalchio lakomáját. Négy szolga járta 
körbe az asztalt, egészben sült sertést cipelve, amelyet három 
nyárssal döftek át; az egyikre fürjet, a másikra galambot, a 
harmadikra rigót szúrtak fel. Vannozza felállt, és egy rövid, széles 
karddal felhasította a disznó hasát. A nők kiáltozása és a férfiak 
tapsa közepette két galamb emelkedett a levegőbe, de az egyik 


madár erejét vesztve az asztalra zuhant. Miközben egy szolga 
gyors, de ügyetlen mozdulatokkal eltakarította a kellemetlen 
látványt, Cesare felemelte a poharát. 

- Aki megölte a Szentlelket - kiáltotta -, nem éri meg a holnapot! 

A bejelentést harsány hahotázás követte, de a vendégek zavara 
csak akkor múlt el, amikor a pápa is a magasba emelte az előtte álló 
kupát. 

-Ámen - mondta tárgyilagos hangon, mire a társaság 
különösebb lelkesedés nélkül csatlakozott hozzá. 

Juan továbbra is húgával, Lucreziával súgott-búgott, a kezét 
csókolgatta, a csuklóját cirógatta. Immár nem puszta 
közömbösséggel viseltettek a többi vendég iránt, akik olykor azért 
megpróbálkoztak azzal, hogy egy-egy választékos kérdést vagy 
csípős megjegyzést intézzenek hozzájuk, hanem egyenesen pimasz 
érdektelenséget tanúsítottak. Vannozza hol az egyik, hol a másik 
fiára pillantott. Olyan messze voltak egymástól, hogy Cesare 
nehezen tudott volna hozzáférni a bátyja poharához vagy 
tányérjához, és beleszórni a gyűrűjéből a frissen készült halálos 
mérget - már ha ez a szándéka. Az anyát azonban nyugtalanította 
fia viselkedése. Cesare szokásával ellentétben feltűnően hangosan 
beszélt. Sanchával szemben is otromba tréfákat engedett meg 
magának, akit szemmel láthatóan meglepett ez a fordulat. 

A vendégek figyelmét három fiatal nő vonta el, akiket lefektettek 
az asztalra. Anyaszült meztelenek voltak, és egész testüket az a 
titokzatos mahoni spanyol mártás borította, amely VI. Sándor 
kedvence volt, és Lucrezia kifejezetten az ő kedvéért készítette. Azt 
beszélték, hogy csak Lucrezia tudja cseppenként, pontosan 
kiadagolni az olajat és a citromlevet, miközben egy nagydarab 
szakács a lúdtojások sárgáját kevergeti. Most is ezért engedték ki a 
pápa lányát egy napra a San Sisto-kolostorból, ahová elküldték, 
hogy ott várja ki a szülés idejét. A sárga mártástól a három nő úgy 
festett, mint a sárgalázban elhunytak holttestei, és a francia követ, 
aki bőven látott már ilyet, elfintorította az orrát. A mártásra leveles 


tésztába göngyölt fogas- és sügérikra került, továbbá languszta, rák 
és halszeletek - természetesen mind nyers és makulátlanul friss. A 
lányok testén ezenkívül élő rákok futkostak, csúszkáltak, a 
vendégek pedig nagy élvezettel kergették, kapkodták és rágcsálták 
őket. 

Szegény . lányoknak megparancsolták, hogy feküdjenek 
mozdulatlanul, de miután rákok szaladgáltak rajtuk, mártást 
kaparó kések karcolták a bőrüket, kezek tapogatták őket, ujjak 
hatoltak testük minden redőjébe, nehezen tudták titkolni szüntelen 
remegésüket. Hiába gondoltak a két scudóra, amit ezzel a munkával 
megkeresnek, a legszívesebben elájultak volna, de azt sem volt 
szabad. Amikor aztán a ceremóniamester kettőt tapsolt, felálltak - 
hál istennek, szabadok voltak végre -, és olajos testük kicsusszant 
a mohón tapogató kezek közül. 

- Ki akarja megkóstolni a comacchiói angolnát? - kérdezte ekkor 
hangosan Vannozza. - A Velencei Köztársaság küldte nekünk nagy 
szeretettel. 

Volt, aki tudta, miről van szó, volt, aki nem, s ez utóbbiak neki is 
estek az angolnának, amelyet oly vastagon borított a lisztes-ecetes 
mártás, hogy alig látszott ki alóla a hal. A vendégek erőteljesen 
rágtak, de az étel olyan volt, akár a kóc, egyetlen darabkát sem 
bírtak lenyelni belőle, ilyen szégyent viszont nem engedhettek meg 
maguknak a pápa asztalánál, ezért makacsul próbálkoztak tovább. 
Végül aztán a beavatottak hangos nevetése elnyomta a halk 
fecsegést. 

- Uraim - kiáltotta ekkor Vannozza -, hagyják csak az ételt a 
tálban! Komolyan elhitték, hogy a dózse ajándékot küldött nekünk? 
Kenderkötél ez, nem angolna. Reméljük, hogy ezzel fogjuk 
felakasztani az egyház valamennyi ellenségét. 

A diplomácia alapszabálya, hogy mindenhez jó képet kell vágni, 
így hát a követek és monsignorék között egy sem akadt, aki - 
miközben a kócot köpködte - ne mutatta volna, mennyire élvezte a 
tréfát. Cesare eközben mind izgatottabbnak tűnt, és mértéktelenül 


ivott. Ez nem vallott rá, és Vannozza attól kezdett félni, hogy a 
vidáman kezdődött vacsora véres véget ér. Már csak azért is, mert 
Rodrigo a fiával ellentétben  hallgatagnak és  komornak 
mutatkozott. A húsos és halas fogások között kis, koponya alakú 
terrakottakorsókat hoztak; ezeket a vendégeknek kellett feltörniük 
a vas mozsártörőkkel, amelyeket kézről kézre adtak. És miközben 
az illető lesújtott az edényre, hangosan ki kellett mondania egyik 
ellensége nevét. Az edényben,  összetekerve, mint az 
agytekervények, mézzel megkent, mákkal megszórt pele volt, 
amellyel a vendégek erejét, egészségét, termékenységét akarták 
biztosítani. 

A kerítésen túlról pánsípok és hárfák hangja szűrődött át, 
miközben az asztalon egymást követték a különféle fogások. Egy 
disznót a vendégek szeme láttára vágtak le, majd a vérét bélbe 
töltötték és megsütötték, egy frissen kifogott tonhalat két éles 
késsel hasított fel egy halász, azután az így kivágott szeleteket 
garumba mártották - ez az ókori eredetű mártás erjesztett halból 
készült, az íze savanyú volt, de nagyon jót tett az emésztésnek. 
Időközben a korosabb vendégek közül többen elbóbiskoltak, s a 
székükön elterülve nem is látták, amikor egy Priaposzt formázó 
gépezetet tettek le az asztalra, s a figura hatalmas falloszából, 
amelyet csiga mozgatott, aszalt és cukrozott gyümölcsök szóródtak 
szerteszét. 

Már sok nadrágon kioldódott a zsinór a nők gyakorlott keze alatt, 
akik akár a szolgák tunikája alá is hajlandók voltak benyúlni, 
amikor Johann Burckhard odahajolt Vannozzához, a ház asszonya 
pedig kiadta a parancsot. Pár perc múlva három szerzetest 
taszigáltak be a terembe, majd - mintegy Vannozza ajándékaként - 
a földre lökték őket a pápa előtt. Az egyházfő egészen idáig - 
szokásával ellentétben - csöndesen, háttérbe vonulva ült a helyén. 
Most néma kéréssel fordult Vannozzához, aki ebből a pillantásból 
azonnal megértette, hogy szabad kezet kapott. Felállt, és Cesare 
fülébe súgott pár szót. A fiú arcán diadalmas mosoly jelent meg. 


- Szégyen! - harsogta. - Paráználkodásotokkal bemocskoltátok 
ezt a házat, ráadásul a Szentatya jelenlétében! 

A vendégek arrébb húzták székeiket, a beszélgetés elhalt, Cesare 
Borgia pedig kirántott karddal közeledett a szerencsétlenek felé. 

- Hogy alázatról tegyetek tanúbizonyságot és bűnbocsánatot 
nyerjetek - kiáltotta részegségtől akadozó nyelvvel -, most itt, 
előttünk meg kell ismételnetek, amit a szőlőskertben műveltetek. 

A szerzetesek reszketve kezdték csókolgatni a pápa papucsát, és 
könnyek között esedeztek bocsánatért. Sándor beléjük rúgott, majd 
kinyújtotta a lábát az asztal alatt. A három férfi fiatalsága, a 
könyörögve kinyújtott karok soványsága csak fokozta Cesaréban a 
vágyat, hogy végignézesse a vendégekkel ezt a rendkívüli előadást. 
Megparancsolta a ceremóniamesternek, hogy küldje ki a szolgákat, 
csukja be az ajtókat és oltsa el az összes gyertyát, de álljon készen, 
hogy ha Vannozza asszony int, azonnal közbeléphessen. 

- Most sötétben vagytok, akár a gyóntatószékben. Csupán Isten 
lát titeket, és az ő helytartója csak akkor oldozhat fel bűnötök alól, 
ha megmutatjátok, mit cselekedtetek. 

A vendégek fojtott suttogása és csengő kacagása közepette 
megkezdődött a néma orgia. Ahogy erősödött a három férfi 
zihálása, úgy lett egyre tapinthatóbb a teremben a csönd, mígnem 
néhány rekedt nyögés jelezte, hogy az előadás véget ért. Ekkor 
Vannozza elhúzott egy súlyos, fekete függönyt, amely mögött egy 
aranyozott Madonna-kép rejtőzött. A kép üvegtartójában húsz 
gyertya égett. Az ifjú szerzetesek a földön feküdtek, a hasuk 
felvágva, a testük vértől mocskos, arcukon a gyönyör helyett a 
váratlanul érkező halál maszkja. Cesare rájuk taposott a 
csizmájával, és a magasba tartotta véres kardját. 

- Bűnt követtek el, megbűnhődtek érte, Isten diadalmaskodott! 

Szavait heves ujjongás fogadta. A pokoli látvány hatására immár 
teljesen elszabadultak a legvadabb szenvedélyek. Vannozza ismét 
behúzta a függönyt, és a teremre újra sötétség borult. 


Egy férfi állt fel az asztaltól. Kitépte magát a kurtizán kezéből, aki 
egy darabig hiába szívogatta az ajkát, aztán meg makacsul próbálta 
kifűzni a nadrágja zsinórját. A férfi kinyitotta az ajtót, s a fény, 
amely egy pillanatra behatolt, heves méltatlankodást váltott ki a 
jelenlévőkből. A távozó sietve becsukta maga mögött az ajtót. 
Johann Burckhard azonnal odalépett hozzá. 

- Miért hagyta el a termet? Most mindenki észrevette, és holnap 
majd azt kérdezik, ki volt az. 

- Mondja azt nekik, hogy egy püspök várt rám az alkóvban. 

- Ne káromolja az Istent! Nem tudom, mit mondjak, ha kérdőre 
vonnak. 

- Úgy hívott meg ide, mint Paolo Fregoso kegyencét, és a 
Ferruccio de" Fieschi nevet adta nekem. Öt dukátért esküvel 
fogadta, hogy nem árul el, és ha netán az aranyról megfeledkezett 
volna, hát a vas majd felfrissíti az emlékezetét. 

- Akkor miért nem maradt benn? - vágott vissza Burckhard. - 
Kivételes alkalom volt, hogy közelebbi kapcsolatba kerüljön a 
pápával. 

- Egyszer esküt tettem, és Istenemre mondom, meg is akarom 
tartani, akár az életem árán is! Adódik tán még másik alkalom, 
amikor nem kell bujálkodni vele. Annyi pénzt adtam uraságodnak, 
hogy igazán találhat számomra másik megoldást. Többe került 
nekem, mint ha minden eddigi és jövőbeli bűnömet búcsúcédulával 
váltottam volna meg. De ha nem segít, kénytelen leszek újabb 
bűnnel terhelni a lelkiismeretemet. 

A ceremóniamester tonzúráján verejtékcseppek csillogtak a 
gyertyafényben. Pillantása fürgén járt az előtte álló lovag és a 
csukott ebédlőajtó között. A teremben hamarosan megkezdődik 
Őszentsége kedvenc játéka. Descubre y toma, vagy valami ilyesmi: 
fedezd fel és fogd meg. Sötétben, csöndben, csak tapogatás útján 
kell felismerni egymást, hogy azután elszabadulhassanak az érzéki 
vágyak. A nők nem érinthetik meg a férfiak arcát, mert az túl 
könnyűvé tenné a játékot. És az úri hölgyek gyakran nem elégedtek 


meg egyetlen férfival, még a kurtizánokon is túltettek, pirkadatig 
minden lehetőséget kihasználtak, amit csak az orgia kínált. 

Burckhard tudta, hogy el kell oltania a gyertyákat, és el kell 
küldenie a lovagot. Meg kell ígérnie, hogy segít neki, máskülönben 
sosem szabadul meg tőle. 

- Holnapután, Ferruccio... de" Fieschi. Maga fog neki felszolgálni 
az asztalnál, és a maga érdekében remélem, tudja, mit csinál, bár én 
inkább nem szeretném tudni. Azt mondta, Medici bíborostól hozott 
üzenetet, és ez érdekelheti Őszentségét. Ennyi nekem elég is, a 
többi nem az én dolgom. És most menjen, különben egyikünk 
számára sem lesz se holnap, se holnapután. 

II. Bajazid ragaszkodott hozzá, hogy Gua Li minden áldott nap 
meséljen neki Issza életéről. Mindig ugyanabban az időpontban 
találkoztak, a magrib, vagyis a naplemente idején mondandó ima 
után, a szultán hárembeli lakosztályában. Gua Li lekuporodott egy 
ezüstszállal átszőtt selyempárnára, amely elég nagy volt ahhoz, 
hogy lótuszülésben üljön rajta. Egy lefátyolozott szolgálólány 
réztálcán azonnal hozott neki egy kancsó narancslevet meg egy 
poharat, majd némán hátrálva távozott. Ada Tának engedélyezték 
ugyan, hogy jelen legyen, de ő többnyire inkább a palota kertjeiben 
kóborolt kíváncsian, egy ifjú eunuch kíséretében. 

A fiú elbűvölve nézte, amint az idős férfi füttyel vonzza magához 
a pillangókat, és az ujja hegyén tartva őket beszél hozzájuk. 
Megtanulta tőle, hogyan kell gyíkot fogni: Ada Ta a kis állat elé tette 
a kezét, hagyta, hogy az megnyalogassa, megvárta, míg lecsillapodik 
heves szívverése, aztán engedte, hogy körbesétáljon tar 
koponyáján. És az eunuch azt is csodálattal nézte, amikor a 
szerzetes megállt, mint egy madárijesztő, a cinkék, pintyek, 
poszáták és kardinálispintyek pedig szép nyugodtan rátelepedtek 
széttárt karjára. Utolsóként, amikor a többiek már elrepültek, egy 
tengelice érkezett. Felmászott egészen a szerzetes válláig, és 
beletrillázott a fülébe, mintha valami titkot akarna vele megosztani. 

Egyetlen hely volt, ahová Ada Ta nem léphetett be: a szultán 
ágyasainak lakosztálya, akikről az eunuch azt állította, több mint 
négyszázan vannak. Ada Ta azonban sosem távozott el egy óránál 
hosszabb időre - ennyi éppen elég volt arra, hogy Gua Li elmeséljen 
egy újabb epizódot, de túl rövid ahhoz, hogy a szultán észrevegye 


VAS a 


benne a nőt. Gua Li többször is érezte, hogy az uralkodó bőréből a 
vágy szaga száll fel - ez az egyik legkönnyebben azonosítható illat, 
édes és sós, átható, mint a ló verejtékének szaga. És Ada Ta tudta, 
hogy Gua Li olívaszín bőrével, arcának tökéletes oválisával, 
obszidiánfekete szemével és hajlékony testével még a török 
uralkodó legszebb és legfiatalabb asszonyai között is ritka ékkőnek 
számítana. A szultán szemében azonban főként a lány okosságától 
és élénkségétől csillant fel a csodálat és a vágy. Nem véletlenül 
alkalmazta Ada Ta azt a módszert, hogy hol magukra hagyta őket, 
hol teljesen váratlanul megjelent, nehogy Bajazid megtervezhesse 
az esetleges szerelmi ostromot. A szultán erővel bármit 
kikényszeríthetett volna, de Ada Ta bízott abban, hogy az uralkodó 
szeretné teljes egészében megismerni az utolsó előtti próféta igaz 
történetét. 

Tizenöt évszázad alatt senki sem gondolkodott el azon, mi is 
történhetett Jézussal ifjúsága és felnőttkora között. Minden a 
rejtély ködébe burkolózott. Szemlátomást sem a keresztény, sem a 
zsidó, sem a muszlim világ nem tette fel magának ezt a kérdést - 
kivéve azt az itáliai grófot, aki életével fizetett mohó tudásvágyáért. 
Ada Ta egyszerűen csak a maga módján összegyűjtötte ennek az 
igazságnak a morzsáit, amelyben végül is nem volt semmi bántó. 
Eltekintve attól, gondolta gyakran elalvás előtt, hogy pusztító, akár 
a nagy szélvihar, a tájfun. És azt is tudta, hogy Bajazid forgat 
valamit a fejében, nem egyszerűen vallási érdeklődésből kíváncsi a 
történetre. Még néhány nap, és a füge héja felhasad, s 
megmutatkozik a gyümölcs lédús, édes magokkal teli belseje. Ő 
pedig a tengelice tanácsát követve leszedi majd és megeszi, hogy 
elég ereje legyen terve végrehajtásához. 

Ezen a késő tavaszi estén meleg, sűrű eső hullott, s a föld szaga 
elbódította az elmét. Ada Ta korábban ért vissza, mint ahogy ígérte, 
így még hallhatta, amint Gua Li elbeszéli Jézus életének egyik 
különleges epizódját, amelyben Jézust, miután visszatért 


Palesztinába, rettenetes nosztalgia fogta el. Az idős szerzetes leült 
egy sarokba, és fülelt. 


.. azután elment, anélkül hogy egyetlen szót szólt volna. Megengedte, 
hogy testvére, Júdás elkísérje. Egynapi gyaloglással eljutottak az 
Aszfalt-tó keleti partjára... 


- Erről a tóról még sosem hallottam - vágott Gua Li szavába 
Bajazid, aki már-már megszállott figyelemmel követte a történet 
minden apró részletét. Egyfelől rettegett attól, hogy becsapják, 
másfelől viszont teljes szívéből reménykedett az ellenkezőjében. Az 
ő pozíciójában, ráadásul azok után, hogy megérezte, mi forog 
kockán, nem engedhette meg magának, hogy tévedjen. Minden 
ténynek egyeznie kell, egyetlen hiba sem lehet az elbeszélésben, se 
történeti, se vallási jellegű. Csak így válhat valóra az az őrült terv, 
amely megfogant az agyában, s amely egyszerre hozza majd el a 
békét és a forradalmat. Most már oly messzire ment keresztény 
szövetségesével, akivel hatalmas csapást fognak mérni a kortárs 
világra, hogy a tévedés legkisebb lehetőségét is ki kell zárni. 

A belső fenyegetés nem aggasztotta, kémei folyamatosan 
informálták a háridzsitákról - arról, hogyan igyekeznek rettegést 
kelteni a nyugati világban, és arról is, hogyan próbálják letaszítani 
őt a trónjáról. Csak egyetlen apró, de alapvető jelentőségű 
mozaikdarab hiányzik: meg kell tudnia, ki lehet ,a hegyek bölcs 
asszonya", a szekta titkos vezetőnője. Micsoda szégyen! Egy nő 
jelenti számára a legnagyobb fenyegetést! Mindeközben van itt egy 
másik nő, aki - legalábbis Gua Li elbeszélése szerint -, úgy tűnik, a 
teremtett világ úrnője. Bőven volna miről elmélkednie akár élete 
végéig is, ha elköltözne egy sziklára épült kolostorba, a bölcs 
remeték közé. De előbb meg kell tudnia, ki fenyegeti az uralmát, 
azután könyörtelenül le kell sújtania. Hullani fognak a fejek. Ha 
netán elhibázná, az ellenségei a maguk javára fordítanák azt a 
szövetséget, amelyet mindenki istenkáromlónak bélyegezne. Ez 


esetben az ő feje hullik a porba, és hiába is szeretne visszavonulni 
öreg napjaira, nem lesz rá módja. 

- Manapság Holt-tengernek hívják, felséges uram - felelt a 
kérdésre Gua Li. - De Jézus idejében Aszfalt-tónak nevezték, a 
magas bitumentartalma miatt. 

Bajazid elégedetten elmosolyodott, azután Ada Ta felé fordulva 
biccentett. Az idős szerzetes lehajtotta a fejét, Gua Li pedig folytatta 
a történetet. 


... És másnap reggel megérkeztek a Nébó-hegy lábához. Kenyérrel és 
kecskesajttal  csillapították  éhüket, majd délután elkezdtek 
felkapaszkodni a hegyre. Jézusnak, aki Észak-India sokkal kopárabb, 
járhatatlanabb magaslataihoz volt szokva, az ezerháromszáz rőf 
csupán kényelmes séta volt, Júdás viszont, aki eddig csak 
pásztorkodással foglalkozott, jóval a fivére után ért fel, nagy lihegés 
és fújtatás közepette. 

- Elárulnád, miért szöktél meg? 

- Félek, hogy kudarcot vallok, Júdás. Az emberek mintha nem 
értenék a szavaimat. Meghallgatnak, de ettől csak még jobban 
összezavarodnak. Látom. Szeretném megértetni velük, hogy tudom, 
mit jelent, ha valakit elnyomnak, ha rejtőzködnie kell, ha nem mer 
lázadni. A Szanhedrin is egyszerre áldozat és cinkostárs. Egyezkedik 
Rómával, de a nép jóváhagyására is számít. Nekem viszont azt 
tanították, hogy valaki vagy a néppel van, vagy a királlyal, középút 
nincs. De azt is tudom, hogy mindennek nem a fegyverek által kell 
végbemennie, hanem a lelkek forradalmával, máskülönben nem 
igazságot teszünk, hanem bosszút állunk. Ez Buddha egyik 
legfontosabb alapelve. 

- Vagyis annak az istennek. 

- Nem, Júdás, pont ezt próbálom elmagyarázni, de nem értenek 
meg. Az isteni szellem lényege nem egyetlen istenben található meg, 
egy fizikai lényben, aki az égben lakik. Az isteni szellem minden 
emberben benne van, ez valami megfoghatatlan dolog, energia, 


természet. Az ember isteni részét a tettei, a viselkedése, a példája 
adják. 

- Úgy érted, hogy Isten bennünk lakozik? 

Jézus felsóhajtott, leült egy kőre, és ütögetni kezdte egy kaviccsal. A 
kő alól egy háromszögletű fejű, szarupikkelyes kígyó bújt ki, majd 
tovasiklott. 

- Egy vipera! 

Jézus elmosolyodott. 

- Kiváló megfigyelő vagy... 

- Láttad, mielőtt leültél? 

- Nem, de a dolgokat akkor is ismerheted, és tudhatod, hol vannak, 
ha nem látod őket. 

- Mit akarsz mondani ezzel? Te mindig olyan furcsán beszélsz. 

- Példabeszédeket használok, hogy az emberek megértsenek, de a 
jelek szerint ez nem elég. Azt akarom elmondani, hogy van bennünk 
valami, ami túlmutat a testünkön, még akkor is, ha soha senki sem 
látta. De mindig is elkövettük azt a hibát, hogy ezt a dolgot 
önmagunkon kívül kerestük. Ezért van az, hogy a mi népünk és még 
sok más nép istent vagy isteneket alkotott a maga képére és 
hasonlatosságára. 

Júdás összevont szemöldökkel, karba font kézzel hallgatta. 

- A Tóra az ellenkezőjét mondja... 

- Erről van szó. Ezt szeretném megértetni az emberekkel. Fordítva 
kell gondolkodnunk. Csak így érthetik meg az emberek, hogy 
valamennyien egyenlők vagyunk. Máskülönben mindenki a maga 
istenében keresi majd az igazságot, és úgy véli, hogy a többiek mind 
csak tévelyegnek. 

Jézus egy követ dobott a vipera útjába, mire a kígyó visszafordult. 
Amikor odáért Jézushoz, az felkapta, és Júdás legnagyobb rémületére 
botot formált belőle, amelyre azután rátámaszkodott, hogy felálljon. 

- De... te... hogy csináltad ezt? 


- Egyszerű fogás - mosolygott Jézus. - Sok száz ilyet ismerek. A 
szerzetesektől tanultam, a hegyek között. Ők többek között képesek 
trombitaszóval köveket felemelni. 

- Csodákat tesznek? 

- Nem, Júdás, ezek nem csodák. Minden a föld része, az embernek 
csupán meg kell ismernie önmagát, és ha ez sikerült, sok mindenre 
magyarázatot talál. Nincs ebben semmi csodálatos. Csak arról van 
szó, hogy az emberek tudatlanok. Emlékszel, amikor a Tórában a 
fáraó papjai olyat tesznek, amit te csodának nevezel, és a botjaikat 
kígyóvá varázsolják? Aztán Áron, Mózes öccse ugyanezt teszi, és az ő 
kígyóvá változott botja felfalja a többi kígyót. 

— Igen... igen... - hebegte Júdás. 

- Nos, ők nem tettek mást, mint az ellenkezőjét annak, amit az 
imént saját szemeddel láttál. De ezek nem csodák. Mit gondolsz? 
Töprengj csak el ezen. Ez esetben csak két dolog juthat eszünkbe. 
Vagy az, hogy létezett egy isten, aki gúnyt űzött a két ellenfélből, egy 
kegyetlen isten, aki szeszélyesen hol az egyik, hol a másik fél oldalára 
állt. Vagy pedig az, hogy két isten harcolt egymással. Az egyik az 
egyiptomiak oldalán állt, a másik a mi népünket pártolta. És ne 
felejtsd el, hogy ezt a Tóra mondja, nem én. Ezek nem csodák voltak, 
hanem a két papság, az egyiptomi és a zsidó tudásának bizonyítékai. 
Ezek az emberek egyszerűen tisztában voltak a képességeikkel. 

Júdás fel-alá járkált. A kezét tördelte, az öklét harapdálta, azután 
megállt, és ujjával a fivérére bökött. 

- Ez a kulcs. - Nyakában megreccsentek az ízületek, mint a száraz 
ágak. - Ezért nem értenek meg az emberek! Te... beszélned kell, igen, 
de meg is kell mutatnod, mit tudsz! - Megint ökölbe szorította a 
kezét. - Azt, amit te egyszerű fogásnak nevezel, az emberek csodának 
hívják. Akkor mindenki megérti majd, mit akarsz mondani, és követni 
fognak! 

- De ezzel becsapnám őket... 

- Nem! Nem csapod be őket, mert soha nem állítod, hogy 
csodatételről, varázslatról van szó. Egyszerűen megmutatod nekik, ki 


vagy, és ők hinni fognak neked. Így nem lesz hiábavaló a 
visszatérésed, mint ahogy az utazásod sem, még ha nem is tudom 
pontosan, honnan jössz voltaképpen. Az áldozatod értelmet nyer, a 
gyermekeim életére esküszöm. 

- Nincsenek is gyermekeid... 

Jézus egyre csak ingatta lehajtott fejét, de a testvére látta, hogy 
titokban mosolyog. 

- Ugyan már! Még nincsenek, de majd lesznek, a sivatag összes 
homokszemére mondom! És most addig itt maradunk, amíg meg nem 
mutatod az összes fogást, amit ismersz, és én mindenhová követlek, 
és ellátlak jó tanácsokkal. Jobban ismerem az itteni embereket, mint 
te, bátyám, mert amióta csak megszülettem, nap mint nap osztoztam 
velük a félelmeiken, az érzelmeiken, és jó pásztorhoz illően ugyanúgy 
bűzlök, mint ők! 

Így hát negyven napot és negyven éjjelt töltöttek a Nébó-hegyen. 
Nappal sátorba húzódtak az égető napfény elől, délután elindultak 
ehető gyökereket keresni, és Júdás megtanulta, hogyan lehet hús 
nélkül, csupán füvekkel és gumókkal csillapítani az éhséget és a 
szomjúságot. Éjjelenként a tűz mellett ültek, mert a sivatag felől 
hideg szél fújt, s Jézus megmutatta Júdásnak, mire lehet képes az 
elme és a test, vagyis mindazt, amit megtanult a hegyek között élő 
szerzetesektől. A csillagos ég mosolyogva nézte őket, miközben... 


Bajazid kifelé fordított tenyérrel felemelte mindkét kezét. Gua Li 
most valami újfajta illatot érzett felszállni a szultán bőréből, és ez 
akaratlanul is megijesztette, pedig a szag nem volt kellemetlen. 
Tenger és levegő érződött benne, utazás és távoli földek szaga. 

- Már hetek óta hallgatlak, és szívesen folytatnám így hónapokig 
vagy akár évekig. Az imént az éjszakai égbolt csillagairól beszéltél. 
Ez tetszik nekem: a költőink szerint a csillagok csupán lyukak a 
takarón, melyeken keresztül Allah megmutatja nekünk a 
paradicsom fényét. Mindazonáltal elérkezett a pillanat, amikor 
beteljesül a sorsunk. 


Gua Li a levegőbe szimatolt. A szultán felől most kék pipacs illata 
érkezett, édes, mint egy kislány simogatása. 

- A szavaid mézbe mártott nyilak - folytatta a szultán -, de nem 
ütnek új sebeket, sőt, még gyógyítják is a régieket. Én azonban nem 
csupán eme birodalom szultánja vagyok, én Allah karja vagyok, az 
iszlám feje, Mohamed örököse, áldott legyen a neve. Ő az utolsó a 
próféták sorában, Jézus pedig jelentőségét tekintve mindjárt 
őutána következik. Megértettem, hová vezetnek a tanításai, ám én 
nem engedhetem meg magamnak, hogy kétségeim legyenek Isten 
természetét illetően. Ha hagynám, hogy ilyen finoman 
belopakodjanak a szívembe, előbb vagy utóbb láthatóvá válnának, 
és az ellenségeim kihasználnák a helyzetet. Ezért hát, akár 
fájdalmas e pillanat, akár megkönnyebbülést hoz, a mai napon 
véget ér a meséd. 

Bajazid ülve maradt, még volt valami mondanivalója. Ada Ta 
résnyire szűkült szemmel fürkészte a szultán tekintetét, hogy 
kiderítse, mi lesz a következő lépése. Tudta róla, hogy okos, fürge 
eszű ember, békét és stabilitást teremtett a birodalomban, amelyet 
apja háborúval hódított meg. Az apja a , Hódító" melléknevet kapta, 
őt pedig úgy emlegetik: az , Igazságos". Csakhogy az igazság olykor 
félelmetes lehet. 

- Egy hét múlva elutaztok - rendelkezett a szultán -, Rómába 
mentek, ott majd találkoztok egy férfival, aki gondoskodik rólatok. 
Magatokkal viszitek azt a naplót, amelyet oly féltőn rejtegettetek. 
Visszakerült a helyére Gua Li hajszála is, amelyet gondosan 
becsúsztattatok a lapok közé. Ugye, nem gondoltátok komolyan, 
hogy nem találom meg? De ne féljetek, úgy bántam vele, mintha a 
Próféta ereklyéje volna. ,Saját szavai", ez a címe, amint látjátok, 
ezzel is tisztában vagyok. Hűséges írnokom, azon kevesek egyike, 
akik ki tudják silabizálni azt a furcsa, jelekből és figurákból 
összeszerkesztett írást, felolvasott belőle egynéhány passzust, és a 
,Saját szavaival" elmondott történet pontosan megegyezik azzal, 
amit itt ez a nő elmesélt. 


A szultán lehajtotta a fejét, a hangja elcsuklott egy pillanatra, de 
aztán összeszedte magát. Amit most készült mondani, az a lelke 
legmélyéről tört fel. 

- Királynét csináltam volna Gua Liből, ha a legkisebb jelét látom, 
hogy nem utasít vissza. Ő lett volna az én Seherezádém, én pedig az 
ő Sahrijár királya, s újraéltük volna az Ezeregyéjszakát. 

Az utolsó szavakat alig hallhatóan mondta ki. Intett, mire a 
szolgálólányok elhagyták a termet. A szultán megvárta, míg elhal 
bokapereceik halk csilingelése, azután így folytatta: 

- Nagyon különös. Olyan, mintha ő már eleve királynő lenne, és 
én volnék az, aki nem érzem méltónak magamat hozzá. Talán Allah 
jelet akart küldeni nekem, emlékeztetni kívánt, milyen mulandó az 
életem, és eszembe akarta juttatni, mi is a feladatom. Így hát ideje, 
hogy elváljunk egymástól. Olyan valaki kísér majd el titeket, akiben 
megbízom, s aki segítőtök lesz azon a tájon, ahol a fehér ruhás 
ember uralkodik. 

Ada Ta mozdulatlanul figyelt, s még Gua Li kérdő tekintetére sem 
válaszolt. A füge kihasadt, de még nem mutatkoztak meg a benne 
rejlő magok. Bajaziddal szemben a szerzetesnek csak egyetlen 
fegyvere volt: tudott várni, ami a hatalmasokra ritkán jellemző. Így 
hát várt. A szultán megértette, és elmosolyodott. 

- Ti vagytok a méhek, akik messziről hozzák a virágport 
birodalmam tulipánjára. Aztán a tulipán porzóiról további 
virágport gyűjtötök, amelyet majd a kereszténység virágaira 
szórtok. Egy új szövetség hírvivői lesztek. Ez az utazás nekem békét 
és hatalmat hoz, nektek pedig lehetővé teszi, hogy teljesítsétek a 
küldetéseteket. Találkoztok majd a fehér pápával, és mód nyílik rá, 
hogy megváltoztassátok fekete lelkét. 

Ada Ta botja koppant egyet a földön, mire Gua Li engedelmesen 
felállt, és szűk, zöld szárijában apró léptekkel odament a 
szerzeteshez. Lehajtotta a fejét, aztán hol az egyik, hol a másik 
férfira tekintett, akik némán néztek farkasszemet. Ada Ta törte meg 
elsőként a csöndet. 


- Egy szűz három ikerfiút szült. Az egyik fehér volt és kék szemű, 
a másik barna bőrű és sötét szemű, a harmadiknak a bőre 
sáfrányszínű, a szeme pedig akár két mandula. A három testvér 
boldogan nőtt fel az anyjuk mellett, ám amikor a nő a halálát érezte 
közeledni, egyesével magához hívatta őket, és mindegyiknek 
átadott egy-egy oroszlánbőrdarabot. ,Önmagukban mit sem érnek 
a darabok - mondta -, de ha összerakjátok a hármat, térképet 
kaptok, amely elvezet titeket egy kincshez. Miután a fivérek 
megadták anyjuknak a végtisztességet, bizalmatlanság ébredt 
bennük egymás iránt, és bár egy fedél alatt éltek, mindegyik 
eldugta a maga bőrdarabját. Amikor az utolsó testvér is távozott az 
élők sorából, a falu első embere elment a vénekkel a házukba, és 
három tökéletesen egyforma térképet talált. Kíváncsiságból fogták 
az egyiket, és eljutottak általa egy kőhöz, amely alatt drc-ágakövekkel 
teli ládikó rejtőzött. A falura bőség és jólét köszöntött. Mi a 
tanulsága ennek a történetnek, Gua Li? 

A fiatal nő ismerte a történetet, és úgy tanulta, hogy egyrészt a 
végzet kikerülhetetlenségéről szól, másrészt arról, hogy az 
embernek nyitott szívvel és elmével kell élnie, különben nem tudja 
megragadni az alkalmat, amikor módja nyílik sorsa 
megváltoztatására. 

- Az a tanulság, hogy az ostoba ember még akkor is képes 
betörni az orrát, ha hanyatt esik. 

Rövid gondolkodás után ez volt az első dolog, ami eszébe jutott. 
Bajazid összecsapta a kezét, és rámosolygott. 

- Légy áldott, asszony - mondta. - Allah azért teremtett téged, 
mert ő maga nem lehet jelen mindenütt. 

- Nagyon helyes - kiáltott fel ekkor Ada Ta. - Most már tudom, 
mit tud a mi felséges vendéglátónk. És nem véletlenül mondtam 
azt, hogy tudom, és nem azt, hogy hiszem. Mert hinni annyit jelent, 
mint nem tudni. Ha most megkérdezed tőlem, esik-e az eső, ebből a 
zárt helyiségből csak annyit mondhatok, hogy azt hiszem, igen, 
vagyis hogy egyáltalán nem vagyok biztos benne. 


- Nem fogadtalak volna benneteket - felelte a szultán -, ha 
előzőleg nem tájékozódtam volna a céljaitokról. Az az ember, aki 
elkísér titeket Rómába, sokat segített nekem abban, hogy 
megtudjam, ki volt Giovanni Pico della Mirandola mester. Előbb- 
utóbb minden beteljesedik. 

Gua Li felkapta a fejét, és tágra nyílt szemmel nézett a szultánra, 
de a következő pillanatban máris újra lehajtott fejjel, a földre 
szegezett tekintettel állt ott. Ada Ta ismét koppantott egyet a 
botjával, azután finoman felemelte Gua Li állát. 

- A tudás - mondta - olyan madár, amely ide-oda röpköd, és csak 
a legmagasabb fák csúcsán pihen meg, no meg a minaretek tetején, 
mint a mi jóságos vendéglátónk esetében. Ő tudja azt a bizonyos 
dolgot, és a tudtunkra akarta adni, hogy tudja. Így hát mi most 
tudjuk, hogy ő tudja, a tudás pedig ezáltal ismét felrepült, és mi 
követni fogjuk. 

A rácson keresztül egy napsugár hatolt be a terembe, és 
arabeszket rajzolt a fehér márványpadlóra. A szultán összetette két 
kezét. 

- Allah, bárki legyen is ő, meg akarta világosítani elménket 
bölcsessége egy szikrájával. Vagy talán - tette hozzá a búcsúzók 
mosolyával - az ő anyja volt az, aki valamennyiünket egyesít. És 
most menjetek. Azt hiszem... pontosabban tudom, hogy 
rokonszenvesnek találjátok majd azt az embert, aki már vár rátok a 
lakosztályotokban. A vérében mindkét nép benne van, az is, 
amelyet most elhagytok, és az is, amellyel majd találkoztok. Talán 
éppen ezért volt vele olyan bőkezű az Anya. 

Amikor a hárem vaskapuja becsukódott mögöttük, Gua Li 
megérezte, hogy soha többé nem tér vissza ide. Hálás volt a 
szultánnak, amiért ilyen figyelmesen hallgatta, és olyan csodálattal 
viseltetett iránta, amely gyakran a szerelem előhírnöke. Azután 
megszorította Ada Ta karját, amely kitárta előtte a világ kapuit. 
Már-már az az érzése támadt, hogy az egész utazás őmiatta van, az 
ő eredetét kutatják, nem pedig az emberiség előtt akarják feltárni 


annak a rendkívüli embernek a titkait, akit nyugaton Isten fiának 
tartanak. 

Amikor a palota végében átlépték egy kis lakosztály küszöbét, 
megpillantották a szultán emberét, aki nekik háttal ült egy széken. 
A jobb kezében papírlapot tartott, a baljával pedig fürgén 
rajzolgatott egy vöröses rudacskával. Az ellenfényben a szakálla is 
éppilyen vöröses színt öltött. Ada Ta és Gua Li elnézték, amint egy 
ablaküvegben vizsgálja a tükörképét, aztán hol erőteljes, hol 
könnyed vonásokkal rajzolja magát. A férfi ekkor intett nekik bal 
kezével, amelyben a vörös krétát szorongatta. Határozott mozdulat 
volt, de nem sértő; csak arra kérte őket, hogy várjanak egy kicsit. 
Még sietve húzott néhány vonalat a papírra, azután összecsavarta 
és beletette egy henger alakú tokba, s ekkor végre megfordult és 
bemutatkozott. 

- Leonardo, Ser Piero fia, Vinciből, a firenzei köztársaság egyik 
aprócska falujából. Iskolázatlan, bizonyos dolgokban műveletlen 
ember vagyok, kérlek, nézzétek el nekem. 

A nap lemenőben volt a Márvány-tenger finoman fodrozódó vize 
fölött. Az égen aranyosan csillogó, vörös csík nyúlt el egészen a 
Szeráj-palota alatti sziklákig. Feljebb, a déli torony mögötti 
függőkertben egy éjszínű köpenyt viselő, magas férfi fürkészte a 
horizontot. Amikor meghallotta, hogy valaki közeledik, meg se 
fordult; felismerte a csöndes, puha, de bicegő járást - egy sánta 
ember lépett oda hozzá, aki bizalmasan, de a rangjának kijáró 
tisztelettel szólította meg. 

- Hosszú életet kívánok a nagyvezírnek! Hetek óta szeretnék 
találkozni veled. 

- Óvatosnak kell lennünk. A szultán nem ostoba. A múltkori eset 
után újabb óvintézkedéseket tett, és még több kémet állított 
szolgálatba. 

- Ha nem lett volna ott az az idegen a bottal, ma talán 
köphetnénk a sírjára. Nem értem, hogyan engedhette Allah, hogy 
megmeneküljön. 

- Allah útjai kifürkészhetetlenek, és nem a mi dolgunk, hogy 
megítéljük a tetteit. Majd még beszélünk róla, most térdeljünk le, 
mindjárt imára hívnak. 

Nem sokkal ezután zöld fénysugár világította meg egy pillanatra 
az eget, jelezvén az alkonyat kezdetét. A minaretekben felhangzott 
a naplementei imára hívó müezzin kántálása. Mindkét férfi 
letérdelt az imaszőnyegre, Mekka felé fordították arcukat, és 
Suttogva mormolták az ima szavait. Amikor a miüezzinek 
elhallgattak, a köpenyes férfi így szólt a sántához: 


- E pillanattól kezdve nyugodtan fordulhatunk Istenhez, Oszmán, 
és kérhetjük az ő segítségét és közbenjárását. 

- És mit kérjünk Istentől? - kérdezte mosolyogva a sánta férfi. 

- Azt, hogy az egész nyugat rettegjen az ő színe előtt, és hogy a 
büntetése mielőbb sújtson le a káfirra, a nagy hitetlenre. A 
rombolás órája közeleg, Allah már megmutatta az utat a múlt 
században, amikor halált és pusztítást hozott a gyaurokra, pestist 
bocsátott egész Európára, de az ő népe akkor még nem állt készen a 
végső csapásra. 

- Allan vezeti majd lépteinket, ha képesek leszünk helyesen 
értelmezni az akaratát. 

- Hát akkor legyen meg az ő akarata. 

- Ámen - vágta rá a sánta. 

- Bajazidnak szerencséje volt, de az ördög, aki védelmezi, nem 
lesz hosszú életű, akár a többi hitetlen, akik nem térnek át az igaz 
vallásra. A keresztények nagy bazilikáján a zöld lobogó leng majd, 
rajta — Allah neve  huszonnyolcezer-kilencszázszor leírva 
aranybetűkkel, és a fehér ruhás férfi felismeri majd Allahban az 
egyetlen igaz istent. 

- Már ha megéri, vezírem. Amikor Rómára lesújt Isten áldott 
büntetése, akár meg is halhat. 

- A ragályban sok millióan halnak majd meg, és minden odavész, 
de ő megmarad, hogy győzelmünk tanúja legyen. Róma esik el 
utolsóként, mint az anya, aki, mielőtt engedne a halálnak, kénytelen 
végignézni, amint fiai egymás után pusztulnak el. Ezek a parancsai 
annak, aki a Próféta szája által beszél, legyen áldott az ő neve. 

- Én csak attól félek, hogy Isten haragja végül minket is elér. A 
patkányok igen fürgék, vezírem. 

- A patkányok Isten bosszújának hírnökei, de ő pajzsot is adott 
kezünkbe: a tüzet. Vagy talán nem bízol benne? 

- Két emberem is megfertőződött... 

Abdel el-Hasim torkon ragadta a sánta férfit. 

- Te féleszű! És mit csináltál velük, te mocskos állat? 


Oszmán térde összecsuklott, miközben megpróbált szabadulni 
társa szorításából. 

- Elégettettem a testüket, és megkettőztem az őrséget a fertőzött 
házak körül. Ez fáj, vezírem... 

- Ha csak egyetlen fertőzött bestia is kiszökik onnan, tudod, mi 
történik, ugye? 

- A falak nyolc rőf magasak, simák, akár a baba bőre, és legfelül 
mindenhol tűz ég. Mindjárt megful... ... ladok, vezírem. Senki nem 
tud kijutni, sem a rabszolgák, sem a patkányok... 

A vezír enyhített a szorításán, Oszmán pedig köhögőrohamát 
elnyomva dörzsölgette a nyakát. 

- Nagyon remélem, a te érdekedben. Állj csak meg! Mi volt ez? 

- A torkom, vezírem, nagyon megkínoztál. 

- Nem a torkod volt, te kurafi! 

Övéből kihúzta elefántcsont markolatú, rövid jatagánját, és fülelt. 
E pillanatban két fekete szem csukódott be, mintha még 
láthatatlanabb akarna lenni. A vezír a magas kémények felé indult, 
ahol könnyen el lehetett bújni. A kis, meztelen lábak alig mozdultak, 
egy könnyű kéz pedig egy kavicsot hajított el a másik oldalon. A 
férfi azonnal megfordult, és a tetőre vezető lépcsőhöz sietett. 
Rongyos selyemszövet libegett a szélben, és időnként lesodort egy- 
egy kis darabot a vakolatból. A vezír visszadugta a helyére a tőrét. 

- Gyanakszom... 

- Talán csak egy párocska, akik valami nyugodt helyet kerestek - 
mondta Oszmán, aki időközben odament hozzá -, vagy az őrjárat. 

- Vagy egy kecskelábú dzsinn jött el, hogy meglátogassa a fivérét 
- gúnyolódott a vezír. - Beszélj az utolsó ládáról! 

- Elintéztem, hogy feltegyék az idegen hajójára. A halál velük 
utazik majd... A kapitány semmit sem kérdezett, amikor közöltem 
vele, hogy ez a Hegyek Bölcs Asszonyának akarata, főleg azután, 
hogy alaposan megtömtem a zsebét ezüsttel. 

- Jól tetted. 

- Igazhitű muszlim vagyok, vezírem. 


- Utolsó csirkefogó vagy, Oszmán, nem hinném, hogy két-három 
ezüstpénznél többet adtál neki. 

- Sértő, amit mondasz, vezírem. Biztos akarok lenni abban, hogy 
Allah elküldi nekem a hetvenkét szüzet, amikor eljön az ideje. 

- Te csak azért imádkozz, hogy a patkányok kövessék Allah 
akaratát, és legyenek a pusztítás eszközei. Ami a többit illeti, érd be 
azzal, amit a szultán meghagy. Nem szüzek ugyan, de akkor is a 
birodalom legszebb asszonyai. Ki utazik a szőnyeges ládával? 

- Én magam. Egy sánta kereskedő nem tűnik fel senkinek, és nem 
félnek tőle, még akkor sem, ha sötét a bőre. 

- Ha a láda netán kinyílna útközben, égess el mindent, a hajót is 
beleértve, és akkor máris találkozhatsz a szüzeiddel. 

Szüzek vagy kurtizánok, mit számít? A nő csak két dologra jó: 
élvezetet nyújt a férfinak és gyerekeket szül. Az ő anyja egész 
életében csak ezzel foglalatoskodott. Legalábbis így mondták a 
rokonai, azok a férfiak, akik talpnyalásra, alázatosságra és 
legfőképpen haszonlesésre nevelték. A nyomorék, akit mindenki 
kinevetett, akibe bárki belerúghatott, a hatalmasok árnyékában 
lassan a Bölcs Asszony bizalmasa lett - még ha szemtől szemben 
soha nem is látta. 

Ha elérkezik a megfelelő pillanat, ő lesz az egyetlen igazi vezír e 
helyett a teszetosza Abdel el-Hashim helyett. És ki tudja, a Bölcs 
Asszony talán az ágyába is beengedi, és akkor végre megláthatja az 
arcát. Ezerszer elképzelte már: olyan, mint egy királynő, nem fiatal, 
de a szeme tüzes, az orra vékony, az ajka duzzadt. 

Oszmán ingatag meghajlással búcsúzott a vezírtől, azután 
ugyanilyen ingatag léptekkel távozott. 

Törött szárnyú holló, gondolta magában a nagyvezír. Széles 
karmozdulattal megigazította a köpenyét, körülnézett, aztán 
felment a toronyba, hogy még egyszer, utoljára ellenőrizze, 
rendesen végzi-e a feladatát az őrség. 

A tenger már szinte nem is látszott az indigókék ég alatt. A 
Boszporusz vizét könnyű keleti szellő fodrozta. A nő kissé 
megborzongott, de tovább várt, amíg meg nem bizonyosodott róla, 
hogy a két férfi elment. Ekkor sietős, de könnyed és halk léptekkel, 
akár egy macska, leereszkedett a palotába vezető, hosszú 
csigalépcsőn. Egyenesen Igazságos Bajazid lakosztályába tartott. Az 
ajtóban álló janicsároknak parancsuk volt, hogy bármikor engedjék 
be, kivéve, ha a szultán éppen egy másik ágyasával múlatja az időt. 
A nő most letérdelt ura elé, aki rámosolygott, és intett, hogy álljon 
fel. 

- Apámuram - kezdte -, a vezír meg a sánta az ellened tervezett 
merényletről és egy fertőzött házról beszélt. De nem hallottam 
mindent, kis híján észrevettek. 

Bajazid figyelmesen hallgatta, amint a lány elbeszélte, mit hallott. 
Ez az alig tizenhat éves teremtés volt a kedvence: szép volt, okos, és 
valósággal imádta őt. Ezért változtatta meg a nevét is: Aminának 
nevezte, ami azt jelenti, , hűséges". Azt azonban nem szerette, hogy 
apának szólítja, még ha ki is járt neki ez a megszólítás. Remélte, 
hogy hamarosan változik a helyzet, és az ,apámuram" szót talán a 
, férjuram" váltja fel. Ezért nem nyúlt egyelőre a lányhoz. 

- Ügyes voltál, Amina, te vagy a szemem fénye. Nem láttak meg, 
ugye? 

Senkinek sem szabad sejtenie, hogy a szultán tud a dologról, de 
Bajazidot komolyan aggasztotta, hogy veszélybe sodorja a lányt. 
Amina rámosolygott, két, feketével kihúzott ajka között a fogai 
fehérebben csillogtak, mint a gyöngy. Végigsimított bő fekete 
nadrágján és könnyű ingén, amely ugyancsak fekete volt. 

- A fekete szín megvédett a tekintetüktől, és alig vettem levegőt. 
Nem, apámuram, nem láttak, és nem is hallottak. De az alapján, 
amit kihallgattam, egyre jobban féltem az életedet, és mindennap 
imádkozom Istenhez, hogy óvjon meg. 

- Az életem hosszú lesz, amíg te itt vagy mellettem. Most menj, 
kislányom, és pihenj, Allah nevében. 


Igen, az élete hosszú lesz, de ilyen veszedelmes ellenségekkel 
szemben nem elég az ima, sőt talán még Isten hatalma sem, azé az 
Istené, aki élete legnehezebb próbatétele elé állította. Még annál is 
nehezebb, mint amikor apja vérével kellett beszennyeznie a kezét. 
Allan a maga kifürkészhetetlenségében furcsán viselkedik: 
szövetségest szerzett neki az ellenségei között, és közben elrejtette 
a szeme elől a saját házában bujkáló ellenséget. Ezt a sakkjátszmát 
sok táblán játsszák, az eredmény kiszámíthatatlan, a bíró pedig 
maga Isten, és a szultán e pillanatban úgy érezte, ezt az Istent talán 
már nem is ismeri. 

Ferruccio de Mola a Campo de Fioritól nem messze, a Tehénhez 
címzett fogadóban aludta nyugtalan álmát. Az utcáról behallatszó 
hangoskodás felébresztette, s most sajgó háttal kelt fel a 
szalmazsákról. Négy scudót fizet ezért a mocskos szobáért, amelyet 
ráadásul két idegennel kell megosztania. Kész rablás, de hát meg 
kell adni az árát annak, hogy Vannozza asszony egyik házában 
szállhat meg az ember. Ha szerencséje van, tán alkalma nyílik rá, 
hogy kérelmet adjon át a hölgynek. De olyan lakó is akadt, aki azzal 
dicsekedhetett, hogy abban az ágyban aludt, amelyben egykor 
maga a pápa bujálkodott a ház úrnőjével. Ferrucciót csak az 
érdekelte, hogy ezen a környéken szálljon meg, és legfőképpen 
hogy ne ismerjenek rá. Márpedig a Tehénhez címzett fogadóba 
biztosan nem mernek betörni VI. Sándor katonái. Kinyitotta a 
spalettát, de csak fáklyákat meg lámpásokat látott, melyek fénye 
ide-oda cikázott a sikátorban. A fénysugarak összeértek, lehulltak, 
újra felemelkedtek. A fényeket mozgató árnyak olyan hangosan 
óbégattak, hogy Ferruccio egy szót sem tudott kivenni a 
hangzavarból. Ha valaki ok nélkül megzavarta a rómaiak álmát, 
arra letartóztatás és megvesszőzés várt, már ha nem állt valamely 
befolyásos személy védelme alatt. Márpedig azok, akik odalent 
ordítoztak, nem nemesurak voltak, hanem egyszerű emberek. 
Ferruccio kilöttyintette az éjjeliedény tartalmát az ablakon. Az 
alatta lévő fáklya sisteregni kezdett, de nem aludt el. 
- Mocskos disznó! - méltatlankodott az egyik árny. 


-A rosseb essen beléd! - vágott vissza Ferruccio. - 
Felébresztetted Vannozza de"? Candia de" Cattanei vendégeit. Mi 
folyik ott? Beszélj, te tuskó! 

Az árny nem felelt az úrias kiejtéssel elhangzott sértésre, csak 
letörölte a vizeletet az arcáról az ingével, mint aki ad arra, hogy 
illendő külsővel mutatkozzon mások előtt. 

- Gandia hercege, a pápa fia! A Teveréből halászták ki, elvágták a 
torkát, mint egy disznónak. Megyek, bezárkózom a Savelliek vagy a 
Colonnák házába, azok most bárkit felvesznek, és egész rendesen 
fizetnek. De ha ilyen húgyszagúan jelenek meg náluk, uram, semmi 
esélyem. 

Ferruccio a hajába túrt. 

-— Biztos vagy abban, amit mondtál? 

- Csak a halál biztos, de ha akar, menjen el a Ripetta-kikötőhöz, 
és nézze meg a saját szemével. De vigyázzon, ott állnak a herceg 
emberei korbáccsal meg lándzsával felszerelkezve, és ha valakit 
gyanúsnak találnak, menten bilincsbe verik. 

- Várj meg, te tuskó! Fél scudót kapsz, ha elkísérsz oda. 

A férfi esetlenül meghajolt. 

- Legyen egy scudo, és akár a dajkája is leszek. Az én nyársam 
nem csak csirkéket döfött ám keresztül! 

-Jó, legyen egy scudo, de ha megtréfálsz, megfürdetlek a 
Teverében. 

- Ha pénzről van szó, soha nem tréfálok, uram. Itt várom. 

Ferruccio felcsatolta a bal oldalára rövid kardját, amely nem volt 
olyan feltűnő, mint a hosszú, viszont könnyebben lehetett bánni 
vele a szűk sikátorokban, a test test elleni küzdelemben. 
Ellenőrizte, szorosan tartja-e a zsinór az alkarján a bő ingujj alatt 
rejtőző tőrt. Ha kiderülne, miféle fegyvert rejteget - még ha 
látszana is a tőrön, hogy nem sokat használta -, azonnal 
rájönnének, hogy nem munkát kereső nemesemberrel van dolguk, 
hanem valakinek a szolgálatában álló fegyveressel, netán 
bérgyilkossal. Ez a mesterség nem számított ritkaságnak abban az 


időben Rómában, noha sokan végezték az Angyalvár ketreceiben 
fellőgatva a hollók martalékaként. Ferruccio átlépett két szajhát, 
akik az ajtó előtt aludtak, és nesztelenül lement a lépcsőn. 

Tudta, hogy nem hibázhat, tisztában volt vele, hogy Leonora élete 
az ő kezében van. Az ég, a fátum, a csillagok, amelyek annak idején 
összehozták őket, most ellene, pontosabban ellenük fordultak ama 
hitvány fattyú keze által, aki azzal dicsekszik, hogy ő az egyház 
fejedelme, s aki csak a nevét örökölte apjától, Lorenzo de" Medicitől. 
Kétszeresen is becsapta, amikor el akarta hitetni vele, hogy ez a 
küldetés talán valamiképpen képes előremozdítani Giovanni Pico 
ügyét, s hogy ebben ő is részt vehet. Kétszeres szégyen, hogy 
visszaélt apja legkedvesebb barátjának nevével. Ha valamelyik 
orgyilkosa vagy ő maga akár csak egy ujjal is hozzáér Leonorához, 
akkor Ferruccio az élete árán is a szívébe döfi a kardját! 

- Hogy mondta, nagyságos uram? Kinek akar a szívébe döfni? 

- Ne törődj vele, csak hangosan gondolkodtam. Inkább mondd 
meg, hogy hívnak. 

- Gabriele a nevem. Amikor megszülettem, szőke fürtjeim voltak, 
mint egy kis angyalnak, így hát a barátok az arkangyal nevét adták 
nekem... Örülök, hogy megnevettettem, nagyságos uram. 

- Tehát nem ismered a szüleidet. 

- Nem, uram. A csuklómra helyezett szövetcsíkra azt írták: filius 
ignotae, és egy M betűt, a ,mater", vagyis ,anya" kezdőbetűjét. De 
ne nevezzen kurafinak, talán apáca volt az anyám. Az apámról 
semmit sem tudok, tán olyan nemesúr volt, mint uraságod. De nem 
maga volt az, maga túl fiatal ahhoz, hogy az apám legyen. 

A Tehénhez címzett fogadóból a kihalt sikátorok felé indultak, 
amelyek a Pantheonhoz, majd onnan a Piazza dellAgonéra 
vezettek. 

- Kitérőt teszünk, uram, de így elkerüljük az Aldobrandini meg a 
Caetani család házát, ahol nagy a tolongás, márpedig ahol tolongás 
van, ott előbb-utóbb megjelennek a poroszlók, velük meg egyikünk 
se szeretne találkozni. 


Elmentek az Oroszlánhoz címzett fogadó mellett, amely 
ugyancsak Vannozza Cattanei tulajdonában állt. Ferruccio előzőleg 
itt is próbálkozott, de nem kapott szobát. Elhaladtak a Nona-torony 
mellett, és már le is jutottak a Teveréhez. Nem volt szükség rá, hogy 
Gabriele megmutassa, hol találtak rá a herceg holttestére: a 
helyszínen ezernyi tűz égett, mintha katonai tábort állítottak volna 
fel. 

- Jöjjön, a csónakosok jól ismernek, de gombolja ki az ingét, mert 
így túl úrias a külseje, és azt nem szeretik. 

Egy férfi holtteste hevert a földön, négy lámpással megvilágítva. 
A test természetellenesen felpuffadt, az arcát összeharapdálták a 
pérhalak és megsebezték a rákok. A ruháját teljesen átitatta a vér, a 
nyakán pedig, amely szürke volt, akár az arca, hosszú vágás 
húzódott. 

- Ez a gandiai herceg - suttogta az egyik csónakos. - Tőrrel 
végeztek vele. Nemrég húzták ki a vízből, egy ismeretlen 
holttestével együtt - mondta, majd egy nem messze álló férfira 
mutatott. - Amott azt a szerencsétlent, aki állítólag látta a gyilkost, 
már láncra verték, amint láthatják. 

- Ezért nem kell túlbuzgónak lenni - jegyezte meg Gabriele. - De 
lehet tudni, ki tette? 

- A herceg zsebében harminc aranyat találtak. Melyik rabló 
engedheti meg magának, hogy ekkora vagyont veszni hagyjon? 

- Vagyis azt akarod mondani, hogy nem más ölte meg, mint... 

- Hát persze, és ráadásul saját kezűleg, lefogadnám egy 
vaddisznósonkába. Még a hűséges Michelettója sem hagyta volna 
itt a pénzt, már csak azért sem, mert akkor aztán ráfoghatták volna 
a dolgot egy olyan ágrólszakadt alakra, mint te. 

- Tehát az egyik fiút meggyilkolták, a másik gyilkos. De hát mit 
képzel magáról Sándor pápa, azt, hogy ő Ádám atyánk? 

A két férfi harsányan hahotázott, még oldalba is bökdösték 
egymást. Ferruccio nem csatlakozott hozzájuk, az ajkát harapdálta. 
A pápával már nem fog találkozni, ez biztos. Akár igaz, amit ezek 


ketten beszélnek, akár valamelyik rivális család bosszújáról van 
szó, most olyan kordont vonnak a pápa köré, amelyen még Mihály 
arkangyal kardja sem tudna áttörni. Akkor most mit tegyen? 
Előhúzott két dukátot az oldalára kötött bugyellárisból, és magához 
intette Gabrielét. 

- Ez a tiéd, amiért idevezettél. Mindennap kapsz egy ilyet, ha 
eljössz hozzám a fogadóba, és híreket hozol. Minden reggel, nem 
sokkal a mise előtt. 

A mellére szorította a kezét, mintha szíven szúrták volna. Miután 
fogalma sem volt, most hová menjen, a bazilika felé indult. Hátha 
egy angyal megsúgja neki, mitévő legyen. 

- Nem tudom, ki volt az, nemes lovag, a Szűzanya képmására 
esküszöm! 

A Nona-torony egyik cellájában a csónakos térden állva 
könyörgött foglárának. Magában elátkozta az ösztönt, amely 
beszédre készteti a szegényeket, ha a hatóság embere rájuk dörren, 
s amely megoldotta a nyelvét, pedig Krisztus szögeivel kellett volna 
odaszögeznie a szájpadlásához. 

Carlo Canale visszakézből újabb nagy pofont kevert le neki. A bőr 
könyökvédő csúnya sebet ejtett a fogoly bal orcáján. Megint eleredt 
a vére, belefolyt a szájába, ahonnan az első ütéstől már kirepült két 
metszőfoga. A Szláv csúfnévre hallgató Giorgio köpött egyet, de a 
vérrel keveredett nyál lecsorgott az állán. 

- Öreg vagyok és süket - mondta nyugodtan a foglár -, úgyhogy 
ismételd csak el, mit csináltál, hol, hogyan és mikor. És hagyd a 
Szűzanyát, elég baja van neki nélküled is. Itt én vagyok a Szűzanya, 
és ezek az úriemberek is mind szüzek, akik alig várják, hogy egy 
intésemre elveszítsék a szüzességüket veled. 

Az egyikük megtapogatta a nadrágja elejét, a többiek 
csúfondárosan nyelvet öltöttek a fogolyra. Carlo Canale egy kancsó 


vizet zúdított az arcába, aztán a másik rabhoz fordult, aki 
félelmében bevizelt. 

- Én csak azt tettem, amit parancsoltak nekem, uram, bedobtam 
a hálókat, a legjobbakat, a legerősebbeket, a vizafogó hálókat, még 
ki sem fizettem őket. Feltettem a parafát meg az ólomnehezékeket, 
hogy szélesebb legyen a nyílás, és könnyebben beleakadjon, amit ki 
kell fogni. 

- Mikor volt ez? 

- Kompletórium idején. Hallottam, amikor közhírré tették, hogy 
keresnek egy embert. 

- És mikor húztad ki a hálót? 

- Akkor találtam meg, amikor matutinumra harangoztak a San 
Girolamo-ispotályban, de nehéz volt, úgyhogy nem sokkal hat előtt 
sikerült kihúznom. 

- És honnan tudtad, hogy pont ott lesz a holttest? 

- Nem tudtam én, kapitány úr, az az ember mondta, aki látta, 
amint egy lovagot a vízbe vetettek. Így hát mikor meghallottam, 
hogy keresnek valakit, arra gondoltam, egyszerű ez, mint a 
kétszerkettő... 

- Elég. Ezek szerint tudsz számolni, Battistino di Taglia. 

- Igen, uram, és a nevemet is le tudom írni. 

- Akkor számold meg ezt a tíz dukátot, és meséld el 
mindenkinek, milyen nagylelkű a mi Szentatyánk az ő népével. 

Canale odavetett neki egy vászonzacskót, a férfi azonban nem 
tudta elkapni, mert a keze meg a lába még mindig 
megállíthatatlanul remegett. A pénzérmék szétszóródtak a földön, 
Battistino pedig letérdelt, és nekilátott, hogy az őrök irigy 
pillantásaitól kísérve összeszedje őket. 

- Igyekezz! 

-Igen, uram. Már kész is vagyok, uram. Most elmehetek, 
kapitány úr? 


- Sietsz, hogy elkurvázd a pénzt? Hát persze, menj csak, és élvezd 
az életet. Látod, milyen rövid, még annak is, aki a mi Urunk kegyeit 
élvezi. No, menj, ne is lássalak! 

Battistino hátrálva távozott. A kapitány a láncra vert férfihoz 
fordult. 

- Szláv! Akkor te dobtad be, te veszett szuka kölyke! 

- Nem, uram! - A Szláv zokogva tiltakozott, arcán nyál és vér 
keveredett. - Az összes szentekre esküszöm! 

Carlo Canale a csizmája orrával gyomorszájon rúgta a rabot, aki 
ájultan esett össze. Az egyik pribék gyorsan rázúdította egy 
éjjeliedény tartalmát, de a férfi nem mozdult. Carlo egy pillanatig 
attól félt, hogy megölte, de aztán látta, hogy ha nehezen is, de 
lélegzik. Ő maga is zihált: a cellában fojtogató meleg uralkodott, 
úgyhogy egy kis hordóból több korsó sört töltött magának és a 
társainak. Miközben a cellát hangos böfögés töltötte be, 
összezavarodott agyával azon töprengett, vajon hogyan viselkedne 
ilyen helyzetben a felesége, Vannozza, vagy legalábbis mit 
tanácsolna neki. Már látta is maga előtt - vagy talán csak képzelte -, 
kezében egy pohár falernumi borral, a boszorkányszéknek nevezett 
kínzóeszközön üldögélve, feneke alatt puha párnával, hogy ne 
szúrják a szögek. 

- Miért nézel így? 

- Már megint úgy viselkedsz, mint egy féleszű. Itt az alkalom, 
hogy elnyerd Sándor elismerését, ehelyett azzal szórakozol, hogy 
kínozod ezt a szerencsétlent. 

- De hát én vagyok a testőrség kapitánya! 

- Csak az egyik kapitánya vagy, és azt is nekem köszönheted, 
meg annak, ami a lábam között van, és amiből puszta szívjóságból 
neked is adtam egy kis kóstolót. 

- Micsoda tehén vagy! Nem véletlen, hogy a fogadódat is így 
hívják. 

- Én pedig szívesen kérném Istentől, hogy adja neked egy bika 
erejét, de nem ezért vagyok itt. Fogd ezt az embert, és még mielőtt 


fűbe harapna, bírd szóra Sándor színe előtt. Bármit mond is, akár 
bevallja, hogy ő tette, akár azt mondja, hogy Cesare volt az, amit 
egyébként mindenki tud, te viselkedj közönyösen, és várd meg a 
parancsokat, de csak az apa vagy a fiú utasítását fogadd el. 

- Vagy a Szentlélekét. 

- Örülök, hogy hozzád mentem feleségül, Carlo Canale, mert néha 
meg tudsz nevettetni. 

Carlo Canale figyelmeztetésül felemelte az ujját, aztán lehunyta a 
szemét. Válaszolni készült, de amikor újra kinyitotta a szemét, csak 
a helyettesét látta, aki sanda tekintetet vetett rá, miközben fintorba 
húzódott a szája. Canale az asztalra csapott az öklével, felborítva a 
korsót, amelyben még ott habzott a sör, majd mielőtt egy újabb 
gondolatmenet eltérítette volna attól, hogy kövesse felesége 
tanácsát, lóra pattant, és elindult a bazilika felé. Tíz fegyveres 
követte gyalogosan, ők hozták a rabot, akit alaposan megkötöztek, 
akár a vágóhídra szállítandó marhát. A férfi körül egyre nagyobb 
tömeg gyűlt össze, ki ezt kiabált, ki azt, olyannyira, hogy a végén 
valaki a véres maszkban magát a gyilkost vélte felfedezni, akinek a 
nevét mindenki ismerte: Cesare Borgia. A tolongás lelassította a 
menetet, és veszélyessé is vált, mert egyre több koldus, 
kíváncsiskodó és zsebmetsző csatlakozott a tömeghez. Canale 
odament a rabhoz, és megállította a lovát. Lehajolt a kengyel fölött, 
és kardlappal akkorát csapott a férfi lábára, hogy mindkét bokáját 
eltörte. Ezután kitépte a láncot emberei kezéből, a rabot keresztbe 
fektette a lova hátán, és a tömegen átvágva folytatta útját a bazilika 
felé. 

Ferruccio látta, amint Canale távozik a rabbal, s ekkor értette 
meg, mennyire nem szabad megbízni annak a férfiúnak az 
ígéreteiben, aki az életet csupán üzérkedésként fogja fel, és 
birodalmat akar alapítani, hamisan hivatkozva arra, akit egyszer 
már elárultak és keresztre feszítettek önnön hívei. Mindenesetre 
Ferruccio eltökélte, hogy akár a Mediciekkel, akár a Borgiákkal, 


akár magával az ördöggel kell megküzdenie, addig nem nyugszik, 
amíg vissza nem szerzi Leonorát. 

Sforza és Orsini bíboros meg a monrealei püspök a falhoz tolt 
karosszékekben ültek, Cesare és Johann Burckhard a terem túlsó 
végében foglalt helyet, középen pedig Sándor terpeszkedett a pápai 
trón kicsinyített másán. Mellette az ispotályosok nagymestere, 
dAubusson bíboros állt díszpáncélzatban, acél lábvértekkel és 
kesztyűvel. Ékes arany mellvértjéből kinyúló karja olyan vastag 
volt, mint a tölgyfa törzse; sisakját a kezében szorongatta. 

Giorgio, a Szláv, a törött bokájú rab térden állva, rémülten nézte 
ezt a bosszúálló angyalt, aki a főbíró mellett strázsált. Carlo Canale 
ekkor levette róla a láncokat, de készen állt, hogy ura egyetlen 
intésére bármikor ismét lesújtson rá nehéz kardjával. 

- Nos, csónakos uram - a pápa mézesmázos hangja gyógyírként 
hatott a rab sebeire -, mondd el, amit tudsz, és nem esik 
bántódásod. De vigyázz, csak az igazságot akarjuk hallani, ami 
csupasz, mint a mi Urunk a kereszten, és ne felejtsd el, hogy Ő 
mindent lát és mindent tud, és az, aki Őt elárulta, önkezével vetett 
véget életének. 

A Szláv nagyot nyelt, aztán többször is felsóhajtott, de amikor 
meglátta, hogy a páncélos, szakállas angyal szétterpeszti a lábát és 
ökölbe szorítja a kezét, mintegy varázsütésre megoldódott a nyelve. 

- Tegnap történt, éjjel egy órakor. A csónakomban pihentem, 
amikor azt láttam, hogy két lovas tűnik fel a San Girolamo-ispotály 
előtt. Az egyiknek a nyergén egy holttest volt keresztben átvetve, 
kétoldalt lelógott a keze-lába. Megálltak ott, ahol a szennyvíz ömlik 
be a folyóba, atyám, leszálltak a lóról, fogták a holttestet, rákötöztek 
egy nagy követ, aztán bedobták a vízbe. Én leguggoltam, nehogy 
meglássanak. Előbb a csobbanást hallottam, aztán azt, hogy 
mindketten elvágtatnak, de más-más irányba. 

- Miért nem szóltál azonnal az őrségnek? - Az angyal hangja 
mélyen, megrovóan zengett. - A Nona-torony két lépésre van 
onnan. 


- Jó uram, több százszor láttam már effélét, és soha senki nem 
kereste azokat a hullákat. Ezért hát beértem annyival, hogy 
elmondtam egy imát az illető lelkéért, aztán visszafeküdtem. 

-— Hallottad a lovasokat beszélni? 

- Igen, uram, az egyikük azt mondta: , Michelotto, biztos vagy 
benne?" Mire a másik azt felelte: , Hitemre, ha kilenc késszúrás nem 
elég..." 

Sándor a szeme elé emelte a kezét, dAubusson nem mozdult. Az 
öreg monrealei püspök úgy tett, mintha semmit sem hallott volna, 
Sforza és Orsini viszont összenéztek. Burckhard éppen a 
jegyzetfüzetét akarta előhúzni, de megállt a keze. Egyedül Cesare 
nem rendült meg. A vallomás után, amely egyértelműen őt és a 
szolgáját hozta kapcsolatba fivére, a herceg meggyilkolásával, 
felpattant, megragadta a Szláv haját, egy aranyat dugott a zsebébe, 
aztán ráparancsolt, hogy nyújtsa ki a nyelvét, és a kezében 
szorongatott tőrrel tőből levágta. Ezután a fegyvert, amellyel 
átdöfte a levágott testrészt, beleszúrta az asztalba. 

- Nem ismerte a hallgatás erényét - súgta Sforza Orsininek. - 
Most majd kénytelen lesz gyakorolni. 

Sándor intett Carlo Canalénak, hogy vigye el a csónakost, és 
távozzon ő maga is. Ezután a pápa lehajtotta a fejét, és 
vecsernyepalástja alatt karba fonta a kezét. 

- Fiunk, Cesare keze - nyilatkoztatta ki az ítéletet - gyorsabb 
volt, mint az egyházé. Fájdalommal töltenek el minket eme 
lefizetett csónakos rágalmai, de nem vonnak el kötelességünktől. 
Elrendeljük hát, hogy álljon fel egy vizsgálóbizottság, és folytasson 
nyomozást a szörnyű bűntény ügyében, amely nem csupán 
családunk jó hírének árt, de a római egyházra is rossz fényt vet. 
Mostantól kezdve háromnapos gyászt hirdetek. Hívják vissza 
Canalét, négyszemközt akarok beszélni vele. Menj ki te is, Cesare. 

Carlo Canale üveges tekintete folyamatosan pásztázta a szobát, 
figyelte, nem mozdul-e meg egy függöny, nem nyílik-e ki egy ajtó, és 
nem ugrik-e elő két-három bérgyilkos. Elhatározta, hogy ez esetben 


a kisujját sem mozdítja, hagyja, hogy elcipeljék, mint egy bárányt. A 
farkasverembe esett róka számára nincs menekvés, csak egyet 
tehet: hagyja, hogy átharapják a torkát, így legalább nem kell 
szenvednie. Most már tudta, hogy hibát követett el. Átkozott 
Vannozza, az ostoba tanácsaival! 

A pápa az orrnyergét nyomkodta. Canale jól ismerte ezt a 
mozdulatot. VI. Sándor gyakran csinálta ezt, amikor eltöprengett 
valamin. Talán még van remény. 

- Szükségtelen mondanunk - kezdte Sándor szinte szótagolva -, 
hogy mindaz, amit láttál és hallottál, soha nem történt meg. 
Megbízunk benned, Carlo. 

A kapitány tágra nyílt szemmel hallgatta e szavakat, egész teste 
libabőrös volt. Tehát a pápa megbízik benne, nem kétli, hogy 
megőrzi a titkát. Megmenekült! Sőt, nem csak erről van szó - 
mostantól még egy dolog köti össze őket. Carlo elmosolyodott, 
térdre borult a pápa lába előtt, aztán sírva-nevetve csókolgatta 
piros papucsát. 

- Mi ütött beléd, Canale? Alto, por Dios! Hagyd abba! 

- Köszönöm, köszönöm, jóságos Szentatyám! Igen, kérem, 
bocsásson meg, Szentatyám, de túlságosan boldog vagyok. 

Sándor végre kiszabadította a lábát a kapitány szorításából. Már 
megbánta, hogy kettesben akart maradni vele. 

- És mi okból? 

- Féltem, atyám, féltem, hogy nem bízik eléggé bennem, hogy bár 
mindig is jóindulattal — volt irántam,  és.. hogy is 
mondjam...Vannozza asszony révén is van köztünk bizonyos 
kötelék, mégis azt akarja majd, hogy tűnjek el a szeme elől. De 
amikor rám parancsolt, hogy hallgassak, megértettem, hogy nem 
haragszik rám, hogy számít örökös hűségemre, és ígérem, nem is 
fog csalódni bennem. 

- Menj, Carlo. Vannozzának áldásunkat küldjük, és fájdalmunk 
mellett add át neki vigasztaló szavainkat is, melyekre minden 
asszonynak szüksége van, ha elveszti a fiát. 


A kapitány felállt, letörölte a könnyeit, és imára kulcsolt kezére 
hajtotta a homlokát, mint aki reménytelen helyzetében 
kegyelemért esedezik. Az égre emelte a tekintetét, azután néma 
hálával becsukta a szemét, nagyot sóhajtott, és hátrálva távozott a 
szobából. 

Sándor tovább dörzsölgette az orrnyergét. Canale fejében 
mindenféle gondolatok járnak, ez pedig bajt jelent. Ha egy féleszű 
flótás gondolkodni kezd, az mindig veszélyes, mert sosem lehet 
tudni, hová lyukad ki. A kapitány ráadásul azt hitte, hogy végeznek 
vele, vagyis beismerte, hogy bizonyos értelemben joggal 
gyanakodnak rá. Nem mondta-e Szent Ágoston, hogy aki másokban 
kételkedik, önmagában kételkedik? Vagy Aguinói Szent Tamás volt? 
Mindegy, ez most úgysem számít. Az igazi bonyodalmat Vannozza 
jelenti, aki nem egykönnyen törődik majd bele, hogy harmadszor is 
megözvegyül. És azt sem lesz könnyű elhitetni vele, hogy tragikus 
baleset történt. Ez esetben jobb lesz a tőr, mint a beléndek vagy az 
arzén, aminek minden titkát ismeri. 

Az a legjobb megoldás, ha Canale egy rokon vagy - ami még 
szerencsésebb - egy megcsalt férj bosszújának áldozatává válik, így 
Vannozza kénytelen lesz hallgatni. Túl sokat adott az asszonynak, 
de hiába, ő volt az egyetlen, akit igazán szeretett, amikor a 
bíborpalást és a tiara még csak álom volt számára. És ő volt az 
egyetlen, aki biztatta, hogy ne mondjon le az álmairól, amikor úgy 
látszott, minden elveszett. Idővel valóra is váltotta az álmait, 
minden és mindenki ellenében. De talán ha végre létrehozzák az 
Itáliai Királyságot, élén a  Borgia-dinasztiával, megadhatja 
Vannozzának azt az örömet, hogy feleségül veszi. 

Már csak ezért is mihamarabb meg kell özvegyülnie. 

A Sakarya alsó folyásánál napok óta tömegével gyülekeztek a 
Pontoszból, Galatiából és a két Phrügiából érkező emberek. 
Többségükben férfiak voltak, de akadtak köztük nők is, akik 
nikábot viseltek, vagyis bő fekete leplet, amelyből csak a szemük 
látszott ki. Senki sem merészelte zaklatni őket, még akkor sem, ha 
egyedül, védelmező nélkül keltek útra, mert a jó muszlimot nem az 
különbözteti meg a hitehagyottól - aki istenkáromló viselkedésével 
kizárta magát az Ummából, az iszlám közösségéből -, hogy nő-e, 
avagy férfi. Egyébként is mindenki tudja, hogy az első hívő éppen a 
próféta felesége, Hadidzsa volt. És a nők mozdultak elsőként a 


Hegyek Bölcs Asszonyának felhívására, akinek a neve - így 
suttogták - Allah Legfőbb Fegyvere, s akiről csak annyit lehet tudni, 
hogy nő. 


A csöndben bandukoló csoport Isten választott népe volt, a 
háridzsiták, vagyis a kiváltak, akik nem voltak hajlandók 
engedelmeskedni a Négy Kalifának, de Alit, a próféta - áldott legyen 
a neve - unokatestvérét és egyben vejét sem követték. Azt 
állították, hogy mind a síiták, mind a szunniták eltávolodtak az igaz 
hittől. A gyauroknak legalább megvan az a mentségük, hogy nem 
ismerik az igaz Istent, és bármikor megtéríthetők, akár a hit 
erejével, akár a fegyverek és a terror hatalmával. De akik már 
ismerték Őt, mégis eltávolodtak tőle, azokat fasig, káfir, munafig és 
murtadd - vagyis istentelenek, hitetlenek, hipokriták és 
hitehagyottak - névvel illették, s úgy vélték, feltétlenül halált 
érdemelnek. 


Ukbali falu magasságában a tömeg még sűrűbb lett, s a kis, fekete 
kupolájú mecset minaretje felé vette az irányt. A bejáratnál álló, 
félmeztelen, pocakos őrök figyelmesen fürkészték a zarándokok 
arcát, majd egyesével engedték be őket. Olykor megállítottak és 
kilökdöstek egy-egy embert, akinek az arca és viselkedése nem 
árulkodott kellő áhítatról. Akadt köztük olyan szerencsés, akit 
csupán ostorral kergettek el, két, munafignak látszó zarándoknak 
azonban szablyával vágták le a fejét, majd figyelmeztetésképpen 
karóra tűzve tették közszemlére a mecset bejáratánál. 

Az épületben lépcső vezetett lefelé, ahol valóságos föld alatti 
város várta a látogatókat. Az elmúlt évszázadokban e természetes 
üregekben kerestek menedéket a helyiek a megszállók és hódítók 
elől, akik üldözték és kifosztották őket. Még most is el lehetett 
volna éldegélni a barlangokban, mivel voltak itt szellőzőkürtők, 
gabonaraktárak, víztartályok, istállók, konyhák és hálótermek is. 

A hívek vasporos fáklyával a kezükben, némán ereszkedtek le a 
nagy grottába a halványan pislákoló olajlámpásokkal megvilágított 
mészkő falak között. Akár emberkéz alkotta a barlangot, akár maga 
Isten hozta létre, a természet tökéletességét jelképezte: a hossza 
egyhatod mérföld, a magassága pedig ennek a tizedrésze. Az 
igazhívők tudták, hogy a hatos szám az iszlám hatodik pillérét, a 
dzsihádot szimbolizálja. A zarándokokat egységbe forrasztó szent 
háborút jelképezte az a hatalmas cseppkő is, amely a barlang 
talajától egészen a tetejéig nyúlt. Ez Allah kardjának markolata, 
melynek pengéje a föld középpontjáig hatol. Az utolsó ítélet napján 
Allah kirántja majd a kardot, s ezzel földrengéseket és más szörnyű 
katasztrófákat idéz elő, az egész föld romba dől. Azon a napon 
csakis a háridzsiták vehetik birtokba az édenkertet, mindenki más 
a pokoli gyehennába zuhan. 

Alkonyatkor, a magrib, vagyis a negyedik ima idején bezárták az 
ajtókat. A barlangban ezernyi fáklya ragyogott. A terem végében 
néhány férfi állt egy magas sziklán. Fejükön szajjidot - az arcot is 
takaró, fekete turbánt - viseltek. Most szavalni kezdték a mantrát, s 


a falak hamarosan zengve visszhangozták Allah kedvenc fiainak 
hitvallását, amelyet egész tömeg harsogott: 

- La hikma illa Ii-Ilah! La hikma illa li-Ilah! Csak Istené az ítélet! 

A mind hangosabban zúgó kiáltás megremegtette a falat és a 
földet. Amikor a mennyezetről fehér por kezdett hullani, és félő 
volt, hogy előbb-utóbb leszakad a boltozat, egy fehér tunikás férfi 
előrenyújtotta a kezét. A tömeg azon nyomban elhallgatott, s 
mindenki a nyakát nyújtogatta, hogy láthassa Allah Legfőbb 
Fegyverét, aki mintegy varázsütésre lépett elő a fekete turbános 
férfiak mögül. Nikábja vörös volt, mint a fáklyák lángja, arcát 
könnyű fekete fátyol takarta. Lágy, de erős hangja úgy zengett a 
barlangban, mint az utolsó ítélet harsonái. 

- Biszmillah ar-rahmán ar-rahím! A kegyelmes és könyörületes 
Isten nevében! 

Ez volt a Szent Korán első szúrájának első sora, a baszmala. 
Bármit mondott is ezután, az olyan volt, mintha magától Istentől 
származott volna. 

- Immár közel az utolsó ítélet napja! A nap és a hold kialszik, a 
hegyek szétmorzsolódnak, a tengerek kiszáradnak, a föld és az ég 
képe megváltozik; a holtak feltámadnak, és számot kell adniuk 
mindarról, amit a földi életben tettek! A halálos bűnök elkövetői és 
a hitetlenek a pokolra kerülnek, az igazhívők pedig a paradicsomba. 
De a paradicsomot csak egyféleképpen érdemelhetjük ki: ha Isten 
akarata szerint cselekszünk! 

Allan Legfőbb Fegyvere kinyújtott mutatóujjával az ég felé 
bökött, az elragadtatva figyelő tömeg pedig egyetlen kiáltásban tört 
ki, amely veszedelmesen megremegtette a barlang falait. 

- Allahu Akbar! Nagy az Isten! 

A nő karja végül lehanyatlott, a kiáltások elhaltak. Allah Legfőbb 
Fegyvere most olyan halk, lágy hangon folytatta, hogy a 
visszhangos barlangban alig lehetett hallani. 

- Álljatok készen, kiválasztottaim, mert hamarosan elhívnak 
titeket, hogy vonuljatok harcba a Nagy Hitetlen ellen. Ennek ura, a 


fehér ruhás ember a halála előtt megismeri az igaz hitet, de akkor 
már késő lesz, és körülötte úgy tűnik el a bűnös város, akár a 
homokvár, amelyre lecsap a tenger árja. Akkor majd kinyújtjuk 
kezünket a jó és rossz tudásának fája, a fügefa alá, és várjuk, hogy a 
markunkba hulljon tévelygésüknek rothadt gyümölcse. Allah nagy 
- kiáltotta ezután -, Allah irgalmas, Allah igaz! 

A tömeg válaszképpen felüvöltött, és az ezernyi fáklya egyetlen 
lángként imbolygott jobbra-balra. Allah Legfőbb Fegyvere ismét 
felemelt kézzel intette csöndre hallgatóságát. 

— Halál fia lesz mindenki, aki nem tér át az igaz hitre, elsőként is a 
fehér ruhás ember, aki pápának, vagyis apának hívatja magát, de 
csak fattyakat nemz. Másféle, még ennél is súlyosabb ítélet sújtja 
viszont azokat, akik tudják, mit mondott a Próféta, áldott legyen az 
ő neve, ám megvetik és lábbal tiporják üzenetét. A mi szentségtörő 
szultánunkról beszélek, a fasigról, akinek csak Isten bocsáthat meg, 
mi nem, nekünk tiszteletben kell tartanunk a saríát, Isten 
törvényét. Lássátok hát, milyen vég vár a bűnösökre! 

Két férfi tört előre az Allah Legfőbb Fegyvere körül álló papok 
között. Karjánál fogva vonszoltak egy derékig meztelen fiút, akinek 
egész testét vágások és ostorcsapások nyomai borították, dagadt 
arcán pedig kék foltok éktelenkedtek. A nyakába hurkolt kötél 
végét egy harmadik férfi fogta erősen, egy csuklyát viselő óriás. A 
két férfi odanyomakodott a rabbal a tömeg fölé magasodó szikla 
pereméhez, és a jelre várt. Valaki ütemesen dobogni kezdett, majd a 
mellette álló is csatlakozott hozzá, mígnem a barlang mennyezete, 
mint valami hatalmas szív, egyetlen, folyamatosan gyorsuló ritmust 
visszhangzott. Várták az áldozatot. 

- Ez az ember káromolta az Istent - nyújtotta maga elé a karját 
Allah Legfőbb Fegyvere -, ez az ember bűnt követett el, ez az ember 
elárulta Allah szavát. Mit érdemel ez az ember? 

-— Al-Maut! Al-Maut! - skandálta ezer hang az ítéletet. - Halált! 

A nő ekkor felvetette a fejét, a magasba emelte a karját, a rabot 
pedig letaszították a szikláról, miközben a csuklyás óriás, aki jó 


erősen megvetette a lábát, továbbra sem engedte el a kötelet. A fiú 
lába a földtől pár ujjnyira kapálózott, kezével pedig 
kétségbeesetten próbálta letépni nyakáról a kötelet. Ám alig telt 
bele pár pillanat, és teste egy utolsó kiáltást követően már 
ernyedten lógott a kötélről, mint egy rongybaba. Az óriás még 
egyszer megrántotta a kötelet, hogy megbizonyosodjon a rab 
haláláról, aztán elengedte. 

- Allahu Akbar! - zengte a tömeg, de az őrök már kezdték a 
kijárat felé taszigálni az embereket, vékony botokkal csapkodták 
hátukat, bordájukat. Valaki elesett, a többiek eltaposták, de ez 
senkinek sem tűnt fel. Miközben az elítélt testét elrángatták, és 
behajították egy mély üregbe, Allah Legfőbb Fegyvere a papokkal, 
továbbá imámok és ulemák egy csoportjával együtt visszavonult. 

Körbe ültek, a nő mögött két, görbe karddal felfegyverzett férfi 
állt, meg az óriás, aki a hóhércsuklya nélkül egész szelídnek tűnt. 
Sima bőre, finom, bájos arcvonásai elárulták, hogy eunuch. A nő 
megvárta, míg mindenki törökülésbe ül. A többiek még csak 
pillantásukkal sem merték illetni lefátyolozott arcát. A hangja 
határozott volt, éles, tiszteletet parancsoló. 

- Aki hibázott, megfizetett érte, de a nagy káfir, a hitetlen még 
mindig él, és ez komoly gond. Sokáig nem kínálkozik majd más 
alkalom. Oszmán, hogy áll a küldetés? 

- Nagyságos Anya, a vezírrel újabb szőnyegesládákat küldtünk 
Velencébe, egy másik kereskedőnek. Az előző már a pokolban ad 
számot bűneiről. Étellel és vízzel is elláttuk szövetségeseinket, hogy 
tovább éljenek. 

- És a láda, amiben a pápának szánt ajándék van? 

- Velem lesz majd az idegenek hajóján. Ők is Rómába tartanak, 
együtt utazunk - hajolt meg Oszmán széttárt tenyerét az arca elé 
tartva, mintha imádkozna. - Amikor az értékes szőnyegekkel, a 
szultán ajándékaival teli ládákat kinyitják, a barátaink úgy 
terjednek szét a palotában, akár a hajnali köd. 


- Büszke vagyok rád, Oszmán. Az iszlám büszke rád. És amíg át 
nem adod a ládát, maradj az idegenek közelében, derítsd ki, mi a 
küldetésük. Nem vall az átkozott káfirra, hogy érintetlenül hagy egy 
lányt - szólt megvetően -, úgyhogy itt valami más ok rejlik. Tudd 
meg, mi az. 

- Úgy lesz. Velük utazik az itáliai építész is... 

- Az az élvhajhász bolond, aki hatszáz rőfös hidat akar építeni az 
Aranyszarv-öbölbe! Ha Allah azt akarta volna, hogy a két part 
érintse egymást, egyetlen éjszaka alatt megoldotta volna. Nem az 
áll-e a Költők szúrájában: ,Építetek-é minden magaslatra jelet 
hasztalan elragadtatásotoknak?" Ilyenek ezek a hitetlenek. Te is 
együtt háltál azzal a sazzal, aki szembehelyezkedik a természet 
rendjével? 

- Soha, Nagyságos Anya. 

Az ulemák mosolyogva bólogattak, tudták, hogy a nőből Allah 
bölcsessége és szelleme szól. 

-Te Allah kiválasztottja vagy, Oszmán - folytatta a Bölcs 
Asszony. - Jóindulata jelével tüntetett ki téged. A sánta Oszmán - 
fordult a körülötte ülő férfiak felé - ott ül majd az oldalamon, 
amikor diadalmaskodik az igazság. 

- Amin - felelték mind kórusban. 

Oszmán úgy érezte, megnyíltak előtte a paradicsom kapui. A 
Bölcs Asszony nyilvánosan kimondta, és senki sem cáfolta meg. 
Oszmán az ulemák, a vallási vezetők jelenlétében a legnagyobb 
kitüntetésben részesült. Vezír lesz belőle, a nyomorék lábú 
Oszmánból, egy szajha meg egy ismeretlen apa gyermekéből. Allah 
csakugyan igazságos. 

- És most menj, kedves fiam, vidd Isten bosszúját, és amint lehet, 
térj vissza karjaink közé. 

Oszmán többször is elismételte magában ezt a mondatot a kijárat 
felé tartva, s miközben eltűnődött rajta, mit is jelenthet, mélyen 
elvörösödött. 


- Nem éli túl - jelentette ki a Faiza mellett ülő ulema. - Amikor 
megjelenik a fehér ruhás ember udvarában, megkínozzák, 
felakasztják és megégetik. 

- Nem is szerepelt a tervekben, hogy túléli - felelte a Bölcs 
Asszony. - Egy ember áldozata sokakra hoz szenvedést. A 
paradicsom nem olyan tágas, mint a gyehenna. Míg egy ember 
feljut, legalább száz zuhan le. A vezír megfizet bérgyilkosának 
kudarcáért, de azt akarom, hogy Bajazid még a tél beállta előtt 
kövesse az apját. 

Keleten megjelent a hold keskeny sarlója, és a homokon 
megcsillant a csillagok fénye. A balzsamos éjszakában Oszmánnak a 
szárított datolya édes szaga mellett mintha a tulipán ritka illata 
csapta volna meg az orrát. A mecset melletti pálmaligetben várta a 
lova, egy muniki, apró termetű, vékony jószág, akárcsak ő, a szeme 
sötét és csillogó, mint az obszidián. Oszmán egyik kezében a szárat 
szorongatva, a másikat a ló pofáján tartva elhaladt egy régi perzsa 
erődből átalakított, magas falakkal védett épület vaskapuja előtt, és 
végigfutott a hátán a hideg. A gyehenna kapuja, a földi pokolé. 
Ebben az épületben tenyésztik a patkányokat, amelyek elhozzák az 
utolsó ítéletet, innen indul a nyugat elleni háború, ide vetik a 
hitetleneket, hogy megfertőződjenek. Aki Allah akaratából életben 
marad, az eldöntheti, hogy beáll-e őrnek, vagy inkább a halált 
választja. Innen azonban semmiképpen nem léphet ki többé. 

- Indulj, Kalam - mondta a lónak, miközben fellendült a hátára -, 
könnyű vágtában! 

A Kalam név azt jelenti: madártoll, és a fekete arab ló máris 
vágtázni kezdett, alig érte a lába a földet. A friss, száraz levegő 
kiűzte Oszmán elméjéből a pokoli látomást, a nyirkos barlang 
emlékét, és a félelmet meg a vágyat, amit Allah Legfőbb Fegyvere 
keltett benne. Sokszor eltöprengett rajta, ki is lehet valójában ez a 
nagy hatalmú asszony. Egyesek azt állították róla, hogy magától jött 
a világra a sivatagban, és a Próféta - áldott legyen az ő neve - 
negyedik lányának, Fatimának a reinkarnációja. Mások szerint 


angyal, akit maga Isten küldött a földre asszony képében, hogy 
egyesítse a Dar al-Iszlámot, az iszlám országát, és vezesse 
győzelemre a háború földje, a Dar al-Harb ellen, ahová helyes és 
szentséges cselekedet karddal elvinni Isten szavát. Ez pedig szöges 
ellentéte annak, amit a szultán gondol, aki állandóan békéről 
egyezkedik a hitetlenekkel, legyenek azok zsidók vagy 
keresztények, s megfeledkezik a saríáról, a Próféta törvényéről, 
dicsőség az ő nevének. 

- Menj, Kalam, repülj! 

Az áttetszően tiszta hajnali fényben már kibontakoztak az 
isztambuli minaretek körvonalai. Oszmánra hirtelen rátört a 
fáradtság, s azt kérdezte magától, vajon Isten II. Bajazid vagy Allah 
Legfőbb Fegyvere oldalán áll-e, és nem lehet-e, hogy netán több 
isten van, ha ilyen különböző az akaratuk. Ám ezek az istenkáromló 
gondolatok gyorsan visszahúzódtak az elméje mélyére, akár a csiga 
szarva. Oszmán megsarkantyúzta a lovát, amely még sebesebb 
vágtába kezdett, egy pillanatra sem lankadt, mert érezte már az 
otthon szagát, a Szeráj-palota nagy istállójáét. A nyomorék, sánta 
Oszmán is a palotában lakott, az istálló közelében, egy 
nyomorúságos szobában, amelynek egyetlen apró ablaka volt a 
magasban. De ha minden jól megy, alhamdulillah, hála Allahnak, 
hamarosan sok-sok szobája és rabszolgája lesz, meg egy terasza, 
ahonnan bámulhatja a csillagokat, a lyukakat az isteni takarón, 
amelyeken áttetszik a paradicsom fénye. És talán a Bölcs Asszony 
szerelmétis elnyeri. 

Az egyárbocos gálya orra sebesen hasította az alig fodrozódó vizet, 
lapos feneke szinte láthatatlan nyomot hagyott a tenger felszínén. 
Éjszaka, amikor összekötözték a vitorlákat, és semmilyen fény nem 
égett a fedélzeten, akár lusta bálnának nézhette volna valaki, ha 
nem veszi észre az evezőket, amelyek csöndben merültek a vízbe. A 
korfui világítótorony fénye úgy hatott, mint az éjszakai égbolt 
legalsó csillaga, de Hájr al-Dint nem tévesztette meg. A kalóz kiadta 
a parancsot, hogy lassítsanak tovább, nehogy zajt üssenek. Ha 
összefutnak akár csak egyetlen velencei gályával is, leginkább a 
sziget körül járőröző gyors, három  evezősoros hajók 
valamelyikével, akkor a vitorlást biztosan elsüllyesztik, vagy ami 
még rosszabb, elfogják. Ha pedig valaki felismeri őt vagy két fivérét, 
megkorbácsolják és kibelezik őket, aztán felakasztják a 
holttestüket. Minden valamirevaló kalóz ismeri a tengeri 
törvényeket, és számol a következményekkel, de azért nem 
szívesen halna meg fiatalon. Ám ha sikerül észrevétlenül 
megkerülni azt az átkozott erődöt, akkor reggelre elérik a 
Szandzsákot, amely immár tizenegy éve biztos helynek számít. És 
ott végre imádkozhat a Vörös mecsetben, hálát adhat Istennek - 
nem is annyira azért, hogy elmúlt a veszély, hanem hogy 
megszabadult attól a nőtől a fedélzeten. 

Nem mintha attól tartana, hogy bajt hoz rá, sosem hitt abban a 
legendában, amely szerint a nő a hajón szerencsétlenséget hoz. A 
gondot az okozza, hogy a vágy eltereli a tengerészek figyelmét a 
munkájukról, folyton civakodnak, és a veszekedések időnként 
késeléssel végződnek. 


Itt azonban nem erről van szó. Az a nő veszedelmes boszorkány. 
Talán afféle rettenetes Dogu Cadi, aki összezavarja az elmét: hallott 
már ilyenekről keleti utazóktól. Oszmán csak három idegenről 
beszélt, ő pedig igent mondott neki, nem kérdezte, kikről lenne szó. 
Annak az átkozott sántának jó kapcsolatai vannak az udvarban, ő 
meg rászorul a szultán támogatására, hiszen biztos kikötők 
kellenek arra az esetre, ha üldöznék, és fontos, hogy az ottomán 
flotta ne akadályozza a portyázásait. De ha tudott volna a nőről meg 
a különleges képességeiről, nem elégedett volna meg egy láda 
akcséval, még akkor se, ha nem ezüstből, hanem aranyból verték 
volna. A hangja, királynői tartása, egzotikus szépsége, és az a 
félelmet nem ismerő szempár... Egy szirén, aki megbabonáz a 
szavaival, amelyek simák, akár a víz, súlyosak, akár a vas és 
csillogóak, akár az arany. A másikról meg a vak is látja, hogy 
angyalbőrbe bújt ördög: ki más volna képes fejjel lefelé aludni, vagy 
hat rőföt ugrani, mint valami béka? Vagy a botjával elhárítani a 
tengerészek feléje hajított késeit, miközben a teste többi része 
tökéletesen mozdulatlan? 

- Vedd át a kormányt, Elias - szólalt meg Hájr al-Din. - 
Körbejárok. 

- Megint azt a nőt akarod hallani, testvérem, de vigyázz! Nesze, 
itt az amulettem, majd visszaadod, ha lecsillapodik a lelked 
háborgása. 

Hájr al-Din elvette öccsétől a Fatima kezét ábrázoló amulettet, és 
a markába zárta. Határozott léptekkel indult a nő felé, aki épp az 
imént foglalt helyet a két idegen meg a sánta mellett. Ebben a 
pillanatban csak az apja értené meg, az a vén disznó, gondolta a 
kapitány. Az apja tudta magáról, hogy számára a raki méreg, tudta, 
hogy elég egyetlen kortyot innia belőle, máris köd borul az agyára, 
és nekiesik a feleségének meg a fiainak. De ha akár csak messziről 
is megérezte az ánizsillatot, nem tudott ellenállni: a szakadék 
jobban vonzza az embert, mint a paradicsom, mondta mosolyogva, 
mielőtt lehajtotta az italt, és kiszabadította a lelkében lakozó 


szörnyet. A kapitánynak a nő szavai jelentették a rakit, és tudta, 
hogy ma éjszaka is felhörpinti őket. 


Még nem is pirkadt, de Al Szajed pompás háza már kiáltozástól, 
parancsszavaktól volt hangos. Egész éjjel esett az eső, a meleg 
hónapok után megérkezett a monszun, s most mindannyian az ég felé 
tekintve fürkészték a duzzadt fellegeket, amelyek hol összetorlódtak, 
hol szétszakadoztak. De tudták, hogy amíg fúj a szél, nem tér vissza 
az eső, bár a sátrakat erős kampókkal a földhöz kell rögzíteni, 
nehogy elrepüljenek. Szajed felébredt, és elvette mellkasáról annak 
az ifjú súdrának a kezét, akivel néhány hónapja megosztotta az 
ágyát. Csöndben felkelt, odaült a kertre néző ablak elé, az 
íróasztalhoz, és elhúzta a függönyt, hogy lássa, miként haladnak a 
Parasuráma-ünnep előkészületei. A növekvő hold hónapjának 
harmadik napján, az Örök Harmadikon a jó cselekedetekkel szerzett 
érdemek hosszú időre meghatározzák a hívők karmáját. 

Szajed megborzongott, megdörzsölte a karját. Igazság szerint már 
egyáltalán nem érdekelte ez a ceremónia, nem vágyott rá, hogy 
megünnepelhesse Visnu hatodik megtestesülését, nem vonzották a 
brahmanok és szertartásaik. Az ünnepélyes menet, a friss virágok az 
úton, ahol végighaladnak, mindig ugyanott, évszázadok óta, a 
tömjén, a hosszan ismételgetett igék, amelyek szintén századok óta 
ugyanazok... Mintha bizony a léleknek formális szabályokra volna 
szüksége ahhoz, hogy a test fölé emelkedjen, vagy leszálljon az 
emberek szívébe. Ezt ismételgette neki Issza már jó ideje, mintha 
örökösen ez járna a fejében. Szajed már nem tudott válaszolni Issza 
kérdéseire, ezzel mindketten tisztában voltak, és néha nevettek is 
rajta, sőt többnyire Issza biztatta, hogy kérdezzen, ő meg figyelmesen 
hallgatta. Ám a mai napon nem ő fogja faggatni Isszát. Szajed 
elmosolyodott. Elképzelte, milyen képet vágnak majd a brahmanok, 
ha meghallják Issza megjegyzéseit - azokat, amelyek hatására ő 
maga gondolkodni kezdett élete értelméről. A súdra félálomban 
panaszosan szólalt meg: 


-— Szajed, bújj vissza az ágyba, korán van még, mi aggaszt? 

A nő meg se várta a választ, egy párnát szorított az arca elé, hogy 
ne bántsa a szemét a fény. Hát épp ez a gond, mondta magában 
Szajed: az, hogy nincs semmi, ami miatt aggódnia kéne. Mindig is 
gazdag volt, és felnőttkorára még gazdagabb lett, soha nem verte le 
a lábáról semmiféle betegség, és nem volt hajlandó megházasodni. 

Két éve azonban valami megváltozott. Nem mozdult ki többé 
Debalból, ez igaz, de éppen azért, hogy segítsen a fiúnak, ott legyen 
mellette. Bár azt még nem látta világosan, miben is segíthetne neki. 
Csak azt tudta, hogy ez afféle kellemes kötelesség számára, és hogy 
ennek az új életnek minden egyes napja olyan, mintha valaki vagy 
valami megmosná, megtisztítaná. Mint amikor egy sárgadinnyéről 
szép lassan leszedik a földet, a sarat, és végül megmutatkozik a sárga 
héj, amely úgy ragyog, mint az arany. Szajed hónapról hónapra 
erősebbnek és szabadabbnak, egyszóval boldogabbnak érezte magát. 

A mai nap mindkettejük számára fontos lesz. Jézus, vagy Yeusha, 
vagy Issza, ahogy immár mindenki hívja a házban, éjjel-nappal 
tanult, és amikor nem a könyvek fölött görnyedt, akkor meditált, 
vagy elment a templomba, és csöndben meghúzódott valahol, hogy 
észrevétlenül meghallgassa a papokat. A Parasuráma-ünnepen nem 
lehet a segítségére, de Szajed száz tetradrachmába is fogadott volna 
akár magával Heraiosz királlyal, hogy Issza zavarba hozza a 
brahmanokat. És akkor neki, mint házigazdájának, nem lesz többé 
nyugta, talán eltiltják a kereskedéstől, kitagadják a kasztjából, netán 
még a pénzét is elveszti. Ám mindezt olyan mulatságosnak találta, 
mint még soha semmit az életben. 

A nap lassan delelőre hágott, az áldozati tűz hevesen lobogott a 
három nagy edényben, a szél kelet felé fújta a lángokat, és olykor 
felkapta a virágszirmokat, amelyekkel telehintették a kertet. 

- Jó jel - mondta karját széttárva az első brahman, Kaladdah. - A 
kozmosz keleten született, onnan ered a világ bölcsessége. 

Mindenki mosolyogva bólogatott. A brahman többször is lőport 
szórt a tűzbe, mire a középső edényből szikrazuhatag tört elő, 


hangos ropogás kíséretében. A négy brahman közül a második ekkor 
elkezdte felolvasni a Rigvéda passzusait. 

- A nem-semmiből született a Létező, aki egy, még akkor is, ha sok 
isten nevét veszi fel. Mint Aditi, ő az apa, az anya, a fiú, az ég és az 
összes isten. Aditi az, ami megszületett, és az, aminek még meg kell 
születnie... 

A nap útja utolsó negyedéhez ért a horizonton. A Rigvéda 
himnuszai után a brahmanok bemutatták a Jadzsurvéda rítusait, 
elkántálták a Számavéda dallamait és elsorolták az Atharvavéda 
igéit. A vendégek unottan sétálgattak a kert és a belső udvar között, 
a tökéletes mozdulatlanságra kényszerített szolgák közül pedig több 
is elájult. Ez a jelenet azonban ugyanúgy a hagyomány része volt, 
mint az, hogy a vendégek fogadásokat kötöttek, vajon melyik szolga 
esik össze elsőként. Az áldozati tüzek mellett néhány kecske és süldő 
malac maradványai hevertek, vérük elnehezítette a virágszirmokat, 
amelyek immár nem emelkedtek a levegőbe. A tűzön még ott égtek az 
értékes szobrocskák, amelyeket az állatokkal, az időközben 
megfeketült ezüsttükrökkel és a használhatatlanná vált szaru- meg 
elefántcsont  tőrökkel együtt a vendégek hoztak áldozati 
ajándékként. A brahmanok maguk is kimerülten ültek le a tüzek elé, 
és felkészültek, hogy megválaszolják a jelenlévők kérdéseit. Elsőként 
egy mosolygós fiút pillantottak meg, akinek még alig serkent ki a 
szakálla. Kézen fogva vezetett egy lányt, aki viszont lesütötte a 
szemét, és rémület ült az arcán. Száriba burkolózva, apró léptekkel 
közeledett. Szajed karba fonta a kezét, és mély lélegzetet vett. 

- A nevem Issza, és nagyon érdekelnek a szokásaitok - fordult a fiú 
Kaladdah felé, aki a ,szokás" szó hallatán felvonta a szemöldökét -, 
de bizonyos kétségek merültek fel bennem. 

- Beszélj csak bátran, fiam. 

- Mi okból áldoztatok fel állatokat és tárgyakat? 

Kaladdah a többi brahmanra nézett. Elismerő pillantást váltottak. 

- Ha feláldozzuk azt, ami értékes, kegyeket és jótéteményeket 
szerzünk azok számára, akik híján vannak az efféléknek. 


- Akkor miért nem áldozzátok fel az elsőszülött fiúkat is? Náluk 
értékesebb nincsen, az istenek bizonyára örömmel fogadnák. 

A három brahman elnéző mosollyal fordult Kaladdah felé, ő 
azonban a fiú szemébe mélyesztette a tekintetét. Hirtelen csönd 
ereszkedett köréjük. 

- Mert azt tilos - felelte Kaladdah hosszú hallgatás után. - Ölni 
nem szabad, nem tudtad? 

- A szent szövegekben - folytatta Issza -, a Véda himnuszaiban, 
igéiben, rítusaiban, dallamaiban egyetlen szó sem tiltja. Én 
egyetértek azzal, hogy ne öljünk. Talán ez a szabály valamiféle 
bennünk rejlő elvből fakad, amely olyan erős, hogy az istenek nem 
tartották szükségesnek törvénybe foglalni, 

- Igen, így van - zárta le a kérdést Kaladdah, és a többi résztvevő 
felé fordult. - Egyéb kérdés? 

- De ha az emberben ott él a parancs, hogy ne öljön - erősködött 
tovább Issza -, akkor miért teszi mégis, az utcán, a csatatéren, a négy 
fal között? És mi okból öltetek meg kecskéket és malacokat? Mi a 
különbség? Némelyik állat öl, hogy legyen mit ennie, de nem 
mindegyik. Melyikre akarunk hasonlítani? A vad tigrisre vagy a 
nemes lóra? Az alattomos pókra vagy a szelíd szarvasra? Az 
asztalokon sajtos fánkokat, illatos olajjal meglocsolt lepényeket, 
fűszeres csicseriborsó-tortákat, görögszénával fűszerezett 
zöldségeket, gyömbéres aludttejet és mindenféle mandulatortát 
látok. Ezért a sokféle finomságért egyetlen vércseppet sem kellett 
kiontani. 

- Szemtelenség, hogy így beszélsz az első brahmannal! - csattant 
fel a Kaladdah jobbján ülő férfi. - Tanulj még húsz évig, és akkor 
megkapod a választ a kérdéseidre. 

- Nem! - szólt közbe Kaladdah. - A fiúnak igaza van. Egy dolgot 
nem tud: azt, hogy a rítusaink célja a társadalom egyben tartása. 
Ezek nélkül mindent elragadna a káosz. Az emberi nem széthullana, 
csak a legerősebbek maradnának életben, és visszatérnénk a világ 
kezdetének sötétségébe. 


- Köszönöm, brahman - felelte Issza. - Most megértettem a rítus 
fontosságát. Amint mondtad, arra szolgál, hogy összetartsa az 
embereket, és tudatosítsa velük, hogy az istenek kedvenc fajához 
tartoznak. Mindenkinek egyesülnie kell a rítusban, ez a keret, 
amelynek önmagában nincs értéke, de megvédi a drága festményt. 
Akkor hát arra kérlek, hogy fogadd közénk ezt a leányt, aki 
számomra többet ér, mint egy szépen csiszolt zafír, fogadd be 
szokásainkba és hagyományainkba, hogy azok védjék és oltalmazzák 
mostantól. 

Kaladdah hunyorítva fürkészte a fiatalembert, próbált a lelkébe 
látni. Meglepte, hogy a fiú nem vág vissza, és attól tartott, hogy a 
kérés mögött valamiféle csapda rejtőzik. Megnézte a lányt - szinte 
gyermek volt még -, aki finom kidolgozású, piros-zöld szárit viselt. 
Fekete haját fényes, kenőccsel bekent fonatba fogta össze. Szemhéját 
némi feketével és okkerrel színezte, sarujából kilátszott apró, tiszta 
lábfeje. A brahman a társaira sandított, de az arcukról semmit sem 
tudott leolvasni sem aggodalmat, sem helyeslést, csupán 
közömbösen, bután bámultak maguk elé. Talán ha magához venné 
ezt a fiút, végre volna egy méltó tanítványa, aki a távoli jövőben majd 
a helyébe léphetne. Széttárta a karját. 

- Légy üdvözölve körünkben, leányom. 

A lány reszketett, de Issza finoman meglökte, mire ő hagyta, hogy a 
brahman a fejére tegye a kezét. Kaladdah ezután előhúzott egy 
medált, Isszára pillantott, majd a lány nyakába akasztotta az 
ékszert. 

- Az aranyat, amely a tűzből született, halhatatlan dologként 
kapták a halandók; aki aranyat visel, az sokáig él. Viseld hát, hogy 
hosszú életű légy, ragyogó, erős és egészséges. Hogy hívnak, leányom? 

A lány némán hátrahúzódott, miközben Issza előrelépett. Ezt a 
pillanatot várta Szajed, ez osztja majd két részre az életét. 

-Az lesz a neve, amit te adsz neki, Kaladdah. Te vagy a 
legnemesebb és a legbölcsebb a brahmanok között. Add vissza a 
méltóságát ennek a virágszálnak, aki, mint láthatod, szépséges, de 


névtelen. Mindenki a maga sorsának kovácsa, ne akard, hogy olyan 
bűnökért fizessen, amelyeket nem ő követett el. 

A brahman felpattant, vörös köpenye valóságos szélvihart kavart. 
A fiú mindenki előtt becsapta! Ez a lány egy névtelen pária, ő pedig 
szándékosan megérintette és megáldotta. 

- A látszat nem csal - folytatta Issza. - Láttad a tisztaságát, mint 
ahogy mindenki látta. Nevezd Gajának, vagyis örömnek, mint 
Gájátrít, az Istenanyát, aki rád mosolyog majd, Kaladdah, mert 
valamennyien az ő gyermekei vagyunk, mind egyenlőek vagyunk, 
akik szeretjük és ismerjük őt. Kérlek, Kaladdah, törd szét ennek a 
lánynak a láncait a szeretettel, azzal a szeretettel, amelyből 
mindannyian születtünk. Mert nincs semmi a szereteten kívül, és a 
szeretet nélkül hiábavaló a Védák minden tudása. 

Amikor a két másik brahman azt látta, hogy felettesük ökölbe 
szorítja a kezét, és az ajkát harapdálja, felálltak, és követték a 
példáját. A negyedik viszont tovább bámulta Isszát résnyire nyílt 
szájjal, majd akaratlanul lehajtotta a fejét, mint amikor az egyik 
állat meghódol a másik előtt. Kaladdah öles léptekkel elvonult, 
nyomában két társával, ám amikor Szajedhez ért, megállt. 

- Szégyent hoztál a házadra, szembeszegültél a dharmáddal, és 
huszonegy élet sem lesz elég, hogy ezt helyrehozd. Hagytad, hogy egy 
démon felforgassa a gondolataidat, és nyilvános botrányt keltsen. 
Körülöttünk - mutatta széttárt karral - most minden tisztátalan, és 
aki ide jön, maga is tisztátalanná válik! 

Szajed összetette két kezét az álla előtt, és a rituális köszönéssel 
búcsúzott: 

- Szavaszdi, Kaladdah. 

Mielőtt a brahman elfordult, mintha valami grimaszt, amolyan 
mosolyfélét látott volna Szajed arcán, de aztán arra jutott magában, 
hogy csak fájdalmas fintor lehetett. 


- És aztán? 
Mindenki Oszmán felé fordult. 


- A többit csak a Tagus meg a Gangesz tudja, meg talán még az 
Antipódusok - mondta Ada Ta -, legalábbis így hallottam egyszer 
egy bölcstől, aki nem tartotta magát bölcsnek, és ezért még 
bölcsebb volt. 

Gua Li tágra nyitotta a szemét, mint mindig, ha mondani szeretett 
volna valamit, de nem volt biztos benne, hogy ez az alkalmas 
pillanat. Ada Ta rámosolygott, és megcsóválta a fejét. A lány tudta, 
honnan származik ez a mondat, amely szinte tréfából szökött ki az 
itáliai nemesúr tolla alól. Tőle indult el minden. Gua Li most 
lehajtotta a fejét, hogy ne lássák, milyen érzelmeket ébreszt benne 
ez a titkos nyelv, amelyet csak ők ketten ismernek. 

- Kedves Oszmán, holnap folytatom a történetet. Láttam, milyen 
rosszalló pillantásokat vetett rám a kapitányunk. Talán zavarják 
ezek a mesék, de neked elárulhatok annyit - suttogta -, hogy Szajed 
mindenét eladta, és kocsin észak felé, az örök hó birodalmába 
indult Isszával. 

A sánta megfordult, és meglátta az árboc mögött a kapitány 
árnyékát. 

- Hájr al-Din! Folyton leselkedsz, ahelyett hogy a hajót 
kormányoznád. Mi bajod van ezzel a nővel, aki olyan halkan beszél, 
hogy a hangját szinte elnyomja a szél susogása? Hitvány fickó! Igen, 
megj csak, kússz el innen, mint a kígyó! 

Oszmán az egészséges lábára támaszkodva szinte piruettezett 
egyet, majd széles mosolyt villantott Gua Lire. Ez nem volt szokása, 
úgyhogy maga is elcsodálkozott rajta. 

- A manguszta fogai belemartak a kobrába - mutatott Ada Ta 
Oszmánra, akinek hiányoztak a metszőfogai, s ettől úgy festett, 
mint valami rágcsáló. Az öregember még megg is tapogatta a saját 
fogait. Oszmánt egy pillanatra elöntötte a düh és a szégyen, de elég 
volt egyetlen pillantást vetnie Gua Lire, hogy a harag helyét a 
harsány nevetés vegye át, amelyhez az olasz és az idős szerzetes is 
csatlakozott. 


- Csönd legyen! - förmedt rájuk a kalóz a parancsnoki hídról. - 
Meguntad az életedet, Oszmán? 

A sánta ügyet sem vetett rá, megvonta a vállát, aztán a fejét 
ingatva úgy nyitogatta a száját, mintha a kapitányt harapdálná. Gua 
Li mindkét kezét a szája elé kapta, hogy elfojtsa a nevetését. 

- Én azzal dicsekszem, hogy ismerem a tudományt, főképp a 
fegyverek és az építészet tudományát, és számos régi szöveget 
olvastam, amelyekből sokat tanultam. De ezt a történetet még soha 
nem hallottam. 

- Leonardo uram, kegyelmed a tudomány embere, és mint ilyen, 
igen kíváncsi. Látott-e már olyan marhát, amelyiknek a földig ért a 
szőre? 

- Nem én, hitemre mondom - felelte Leonardo -, pedig Vinciben 
mindenféle fajta megtalálható, akárcsak Franciaországban meg 
Milánóban! 

- Nálunk viszont a kisgyerekek úgy bámulják a rövid szőrű 
marhákat, mint a természet csodáit. 

- Értem, mire céloz - simogatta Leonardo a szakállát -, és igaza is 
van. Másrészt meg elgondolkodtatott valamiről, ami egész 
életemben itt volt a szemem előtt, és a mi Anyaszentegyházunk 
egyetlen szót sem vesztegetett rá. Felfoghatatlan, és roppant 
különös. Mindent tudunk Nagy Sándorról vagy a római 
császárokról. Ismerjük az életüket, szinte minden egyes napjukat, a 
mi Megváltónkról viszont semmit sem tudunk. Fogalmunk sincs, 
hol volt és mit csinált élete legfontosabb éveiben. Én jól ismerem az 
Ó- és az Újszövetséget, de a tizenhárom évestől harmincéves koráig 
terjedő időszakról egy szót sem szólnak. Mintha senki se vette 
volna észre, hogy fekete fátyol fedi az emberi emlékezetet. 
Barátaim, nem képzelem magamat különösebben tehetséges 
embernek, bár látom magam körül, ahogy tombol az ostobaság, s 
talán ezért látszom sokaknál okosabbnak. De kell, hogy legyen 
valami ok, amiért ilyen a világ, és roppant veszedelmes lehet 
megbontani ezt az egyensúlyt. Olyan ez, mintha faszenet, 


salétromot, pálinkát meg ként adnánk a folyékony szurokhoz, majd 
tömjént, kámfort és etióp gyapjút kevernénk bele. Az így fellobbanó 
tűz még a vízben is tovább ég, és semmivel sem lehet eloltani. 

A többiek hitetlenkedő pillantásokat vetettek rá. Leonardo erre a 
fejét csóválva előhúzott a kabátja belső zsebéből egy sűrűn teleírt 
és telerajzolt füzetet. Kinyitotta, és egy félbevágott emberi koponya 
ábrázolását mutatta meg a szerzetesnek, benne a gondosan 
megformált agytekervényekkel. Aztán egy másik rajzot is mutatott, 
amelyen széltében volt kettévágva a koponya, mellette pedig egy 
hagyma képe látszott. 

- Az agy pontosan olyan, mint egy hagyma: ahogy lehámozzuk, 
egyre több titka bukkan elő. Én az emberi test és az általam 
léleknek tartott elme titkait kutatom, miáltal gyakran 
szembeszegülök a földi és az isteni törvényekkel. Ámde csak most 
jöttem rá, hogy mindvégig süket és vak voltam, és nem vettem 
tudomást az egyik legnagyobb titokról, amely pedig itt van az 
orrunk előtt. De az is igaz, hogy a filozófusok közül soha senki sem 
szólt róla. A félelem olykor a teljes tudatlanság, míg máskor a 
legnagyobb óvatosság. 

- A félelem igen ragályos betegség - szólalt meg Ada Ta -, 
fertőzőbb, mint a pestis... 

Oszmán meg akart szólalni, de a torkán akadt a szó, csak valami 
rekedt hörgésre telt az erejéből, aztán elfogta a köhögés. 

— ...rekedtnek tűnt fel hosszú némaságtól, a mondotta a nagy költő, 
Dante Alighieri - jegyezte meg Leonardo. - A barátunk talán valami 
olyat akart mondani, ami már régóta a begyében volt. 

A török szemlátomást feldúltan állt fel, majd sietve megérintette 
a mellkasát, a száját és a homlokát. 

- Szalem alejkum. 

- Alejkum szalem - felelte Leonardo. 

Oszmán néhány lépés után megállt. 

- Hogyan végződik Issza története? 


- Amikor kikötünk, folytatom. Örülök, ha ott leszel, jöhetsz 
bármikor, ha kedved tartja. 

Gua Li hangja úgy hatolt a szívébe, mint egy kés pengéje, de nem 
okozott fájdalmat. Oszmán zihálva kapkodott levegő után, majd így 
folytatta: 

- Ott leszek, és ha sánta vagyok is, Allah vezérli majd lépteimet. 

Megbizonyosodott róla, hogy senki sem követi, majd utat tört a 
horgonykötelek és jutazsákok között, és megállt a szőnyegeket 
rejtő láda előtt. Rátapasztotta a fülét, remélvén, hogy nem hall 
mást, csak a fa recsegését. Ám azonnal észlelte a rágcsálás neszét. A 
halál tehát él, gondolta Oszmán, a halál hírnöke, és elsírta magát. 

Megesik olykor az emberrel, hogy a végtelen fáradtságtól 
egyszerűen nem jön álom a szemére. Pierantonio Carnesecchi is 
hasonlóképpen járt: oly régóta szerette volna látni a Szent Péter- 
bazilikát, hogy amikor végre ott állt előtte, a legcsekélyebb örömet 
sem érezte. Leszállt a lováról, és a pajzshordozójára bízta, akivel 
Firenzétől Rómáig egész úton alig néhány szót váltott. Csak azt 
tudta róla, hogy Ulrich a neve, svájci, és hogy nemigen lehet valódi 
pajzshordozó - legalábbis a napbarnított arcán éktelenkedő, két 
mély sebhelyből ítélve, amelyeket még a sűrű szakáll sem tudott 
eltakarni. Valószínűleg bérgyilkos, akit azért küldött vele Medici 
bíboros, hogy megvédje. Vagy hogy meggyilkolja, ha netán 
meginogna, és nem akarná többé teljesíteni a küldetését. 
Carnesecchi jobban féltette az életét azon a négy éjszakán, amit 
Ulrich társaságában töltött, mint az előző hónapokban, amikor 
folytonosan rettegnie kellett a Siránkozóktól meg a saját fivérétől, 
aki Savonarola szolgálatába állt. 

- Itt várj meg - parancsolt rá most a kísérőjére. 

Ulrich helyeslően morgott valamit, ennél többet nehéz lett volna 
kihúzni belőle. Carnesecchi felment a bazilika lépcsőjén, és a 
középső kapun keresztül belépett a zarándokoktól zsúfolt nagy, 
árkádos udvarba. Aznap reggel az anguillarai szerzetesek tiszta 
inget adtak neki, de a Via Clodia porával keveredett izzadság miatt 
alig festett jobban, mint a márványoszlopok között hűsölő sok 
rongyos szerencsétlen. Carnesecchi felfrissítette magát az udvar 
közepén álló hatalmas bronz fenyőtobozból kilövellő vízzel, majd a 
Guidonia-kapu felé indul, ahol annyi idegen járt ki-be, hogy a két, 


hőségtől elcsigázott őr csupán egyetlen barátságos pillantásra 
méltatta. 

A bazilikában hűvösebb volt, és amikor Carnesecchi meglátta, 
hogy sok szerzetes mezítláb jár-kel, elfogta a kísértés, hogy lehúzza 
a csizmáját, és a hideg porfír- meg szerpentinkő padlóhoz simítsa a 
talpát. Megállt a márványfülke előtt, melynek tetejéről korona 
alakú aranylámpa függött, nekitámaszkodott a négy oszlop 
egyikének, és a bíboros útmutatásának megfelelően előhúzott egy 
égszínkék zsebkendőt. Nagyot sóhajtott: mostantól nem tőle függ, 
hogy fogadja-e a pápa. Távolról mély hangot hallott, majd felzengett 
a fiúkórus. Carnesecchi a kapu felé fordult, de a magas karzat 
eltakarta az énekeseket. A hangok nekicsapódtak a falnak, onnan 
pedig hol erősödő, hol halkuló kánonban terjedtek szét a főhajóban. 
Carnesecchi annyira belemerült az énekszó hallgatásába, hogy 
észre sem vette a két alabárdost, akik egy tétova arckifejezésű 
fiatalember társaságában léptek oda hozzá. 

- Látom, égszínkék zsebkendője van. 

- A Szent Szűz tiszteletére használom. 

Ez volt a megbeszélt válasz. 

- Akkor kövessen - szólt az ifjú. - Őszentsége már várja, de előbb 
adja át a kardját. 

Carnesecchi engedelmeskedett. 

- Más fegyvere is van? 

- Nincs, uram. 

A fiatalember kivezette a bazilika egyik oldalsó ajtaján, aztán 
felmentek egy széles lépcsőn, majd egy kis ajtón át egy sötét, 
katakombaszerű folyosóra értek, ahová csupán szűk nyílásokon 
keresztül jutott be némi napfény meg az utca zaja. Innen a fáklyák 
fényében csillogó, nedves lépcsőkön vezetett az út egy újabb 
ajtóhoz, amely egyszerre kitárult előttük, és Carnesecchi kénytelen 
volt becsukni a szemét, úgy elkápráztatta a csillogás. Így hát először 
csak tompa ütéseket hallott, aztán már látta is a gyakorlatozó 
testőröket, akik szalmabábukat csapkodtak kardokkal és botokkal. 


Carnesecchit ezután levitték a kövezett udvarba. Egy erődítmény 
belsejében találta magát, amely oly magas volt, mint a firenzei dóm 
harangtornya. Itt még Ulrich is hiába próbálna segíteni neki, ha 
szüksége lenne rá. 

- Isten hozta az Angyalvárban! 

Az ifjú alig észrevehetően meghajolt, de elegáns mozdulata 
elárulta, hogy előkelő társaságban forog. 

- Jofré Borgia vagyok, apám a dolgozószobájában várja. 

Ha meg akarnának ölni nem bánnának velem ilyen 
tiszteletteljesen, gondolta Carnesecchi, és viszonozta a meghajlást. 

VI. Sándor elvette a pergament, és feltörte Medici bíboros 
viaszpecsétjét. Úgy látta, a hírnök nem érzi jól magát, ide-oda topog 
idegességében. Persze, ma már senki sem hisz abban a legendában, 
hogy a küldönc nem osztozik annak bűneiben, aki küldte. Amikor a 
pápa a hírnökre sandított, olyan légynek látta, amely most fogta fel, 
hogy beleragadt a lépbe. Mintha valami régi emlék figyelmeztette 
volna, hogy halálos veszély fenyegeti. Ilyenkor azonban már 
minden mozdulattól csak még inkább odatapad a légy, míg végül 
örökre foglya lesz a ragacsos, halált hozó anyagnak. Miután a pápa 
elolvasta a levelet, arra jutott, hogy Carnesecchi nem ismeri a 
tartalmát. 

- Menjen - fordult hozzá Sándor. - Majd értesítem. 

A légy elrepült. 


A TEHÉNHEZ CÍMZETT FOGADÓ, Róma 


Ferruccio minden reggel verejtékben úszva ébredt, és rá kellett 
jönnie: a mellét szorító súly, meg az, hogy nem bír kiáltani, nem bír 
elfutni, nem csak az éjszakai lidércnyomás emléke. Az ébredés még 
az álomnál is fájdalmasabb volt, Leonora hiánya véget nem érő kín. 
Szobatársai folyton cserélődtek. Ferruccio ügyet sem vetett rájuk, 
ők pedig messziről elkerülték. Nem is annyira fenyegető külseje 


miatt óvakodtak tőle, mint inkább a belőle áradó szorongás és 
gyötrelem riasztotta el őket, a halál és a gyász szaga, amelyet még 
feltűnőbbé tett szokásos fekete öltözéke. Még az utcalányok is 
leszoktak arról, hogy egyre olcsóbban kínálgassák neki bájaikat, 
pedig a végén már beérték volna öt baioccóval egy egész éjszakáért. 
Inkább félrehúzódtak, ha elment mellettük, nehogy hozzájuk érjen, 
és megmételyezze, megrontsa őket. 

Ferruccio  elcsitította — bosszúvágyát, — legyőzte — minden 
büszkeségét. Már csak egyetlen célja maradt: visszaszerezni 
Leonorát, ezért könyörgő levelet küldött Medici bíborosnak. A 
bíboros sürgető válaszában az állt, hogy haladéktalanul jelenjen 
meg a Palazzo Colonnában, ellenkező esetben örökre kiesik a Szűz 
kegyeiből. Ennél világosabban nem is fejezhette volna ki, micsoda 
veszély fenyegeti Leonora életét. Amikor a Szláv-ispotály harangja 
elütötte a delet, Gabriele már az utcán várta, kezében sárga húsú 
őszibarack és mogyoróval teli zacskó. 

- A magvaváló a legfinomabb, kóstold meg, Ferruccio, mindjárt 
megédesíti a kedved. 

Az utóbbi hetekben Gabriele megjelenése afféle kellemes 
szokássá vált, egyedül ez enyhítette némiképp Ferruccio mélabúját. 
Kedvére volt a férfi tréfás modora és tapintata, ami megsúgta neki, 
mikor beszéljen, és mikor hallgasson inkább.  Ferruccio 
beleharapott a barack lédús húsába. Már épp el akarta dobni a 
magját, amikor Gabriele kikapta a kezéből. 

- Várj csak, van itt valami, amit nem tudsz. 

Kését beszúrta a mag hasadékába, aztán egyetlen csavarintással 
kétfelé törte. Kivette a puha belső részt, meghámozta, és Ferruccio 
felé nyújtotta. 

- Kóstold csak meg, mérgező, de éppen emiatt hatásos 
ellenméreg. Itt, Rómában mindenki tudja ezt, a gyerekek 
összeszedik, aztán darabonként egy guattrinóért árulják. Én már 
hármat elrágcsáltam, de te jobb, ha csak eggyel kezded. 


Ferruccio kettéharapta a magot a metszőfogaival, és elrágott 
belőle egy darabkát. Mandulaíze van, állapította meg, csak 
keserűbb. 

- Nem veszem meg a mérgedet, de ha ingyen van, mindennap 
hozz belőle - mondta. 

- Épp elég, amit lenyelsz nap mint nap, többet nem kapsz. Inkább 
a Szentatyának viszem el. 

- Összecsomagoltam - vágott a szavába nyersen Ferruccio -, de 
ha akarsz, maradhatsz a szolgálatomban. 

- Csak el ne vigyen Rómából, nagyuram, azt nem élném túl. 

- Nem a Colonnákhoz akartál menni, amikor megismerkedtünk? 
Aznap, mikor megölték a herceget. 

-Én inkább arra emlékszem, hogy rám löttyintetted az 
éjjeliedényedet. 

Gabriele figyelte, amint Ferruccio komor arcán lassanként 
mosoly terül szét. 

- Az is csak egy módja az ismerkedésnek, volt már részem 
rosszabban is. 

- Nem kétlem, ha a fekete ruhádra nézek. Jobb, ha nem is tudom. 
De csakugyan Colonna herceghez akarsz menni? Ugye, tudod, hogy 
ezt nem nézik jó szemmel? Ha egyszer beléptél a palotába, 
elkönyvelnek a pápa ellenségének, már ha nem tőrrel a hátadban 
kergetnek ki onnan. 

- A fizetség ugyanannyi, Gabriele. 

- Akkor elfogadom az ajánlatodat, uram, és ezt a nyársam 
nevében is mondom. 

Mindketten megálltak a Colonna hercegek palotájának magasba 
nyúló árkádsora előtt. A Borgiák legádázabb ellenségeinek 
rezidenciája mögött oltalmazón emelkedtek az ókori Serapeum 
romjai. A több mint hat rőf magas vaskapu előtt lézengő katonák 
inkább rablóbandára hajaztak. A kapu félig nyitva állt, hogy 
vészhelyzet esetén az őrök sietve visszavonulhassanak a palotába. 
Egyes katonák pallost viseltek a vállukon, másoknál súlyos, kétélű 


bárd volt, megint mások hosszú karddal és pikával fegyverkeztek 
fel, de török módra mindegyiküknek szablya lógott az oldalán, a 
fejükre pedig vörös kendőt kötöttek. 

- Így ismerik meg egymást, ha összetűzésre kerülne sor. 

Ahogy a kapuhoz közeledtek, ott termett előttük egy őr, akinek 
vastag bőr vállszíját csillogó kis ezüstoszlop - a Colonnák jelvénye 
- díszítette. Két társa kissé távolabbról kísérte. Fellépésük 
határozott volt, bár nem ellenséges. 

- Fabrizio herceghez jöttem. - Az őr jobb keze ennek hallatán 
eltávolodott a kard markolatától. - A nevem de Mola. 

A férfi tetőtől talpig végigmérte. 

-A herceg már napok óta várja, úgy volt, hogy holnap 
megkeressük. És ez itt kicsoda? 

- Gabriele, a pajzshordozóm. Megbízható ember. 

- Maga felel érte - mondta az őr, és intett, hogy lépjenek be. - A 
fegyvereket hagyják az őrtoronyban, aztán valaki majd bekíséri 
magukat a herceghez. És vigyázzon, lovag, a herceg nem tűri, ha 
nincsenek tisztelettel iránta, márpedig az, hogy ennyit késett, 
igencsak nagy tiszteletlenség. 


A CINTOIAI ERDŐ, UGYANAZNAP 


Kabócák. Folytonos, őrjítő, fülsiketítő lárma. Olykor egy-egy 
nyihogás, a kövön végigfutó paták kopogása vagy egy váratlan 
kiáltás szakította meg egy pillanatra az ezernyi egyforma hangszer 
koncertjét, amely egészen estig folytatódott. Akkor aztán egy időre 
elhallgatott a ciripelés. Leonora várta, hogy a kövön megjelenő 
fény, amely immár keskeny sávvá szűkült, elhalványuljon, majd 
egészen eltűnjön. Ekkor egy vonással jelezte a kövön egy újabb nap 
elteltét. Már csaknem hét hete raboskodott. A fiókos ágy, az asztal, 
rajta a tintatartó meg a lúdtoll, a karosszék, de még a falba épített 
feszület előtti térdeplő is azt mutatta, hogy gondosan - és 

kifejezetten az ő számára - készítették elő a helyet, és arra 
számítottak, hogy kényszerű itt-tartózkodása hosszúra nyúlik. 

Az első napokban hol dühösen kiabált, hol zokogott, aztán 
végtelen fáradtság telepedett rá, és konokul elutasította az ételt. 
Ezután menekülési vágy lett úrrá rajta, és rátámadt Marcello 
fráterre, amiért azonban akkora pofont kapott büntetésül, hogy 
egyenesen a földre zuhant. A megaláztatás jobban égette, mint a 
fájdalom, bár a következő napokban a fráter - már ha az volt 
egyáltalán - többször is bocsánatot kért tőle. A második hétre aztán 
Leonora kifogyott minden  reményből, s lassan, de 
megállíthatatlanul hatalmába kerítette a vágy, hogy véget vessen 
szenvedéseinek. Mintha minden hiábavaló lenne, mintha Ferruccio 
soha nem is létezett volna. 

Leonora elmosolyodott. Már hetek óta mosolygott. Minden azon 
az éjszakán történt, amikor hirtelen szörnyű kimerültség fogta el. 
Puffadás és émelygés kínozta, arra gondolt, hogy talán 
megmérgezték. Bár a fráter még csak nem is célozgatott rá, 
Leonora biztos volt benne, hogy rabsága oka az az átkozott 
találkozó a bíborossal, és azért tartják túszként fogva, hogy 
Ferrucciót rákényszerítsék valamiféle küldetés teljesítésére. De 
Ferruccio nyilván meghalt, és ebből az következik, hogy neki is el 
kell tűnnie. Belehányt az éjjeliedénybe, és szinte sajnálat fogta el, 
amikor az elpazarolt méregre gondolt. Ám ebben a pillanatban elé 
toppant az Istenanya, szólt hozzá, és Leonora rájött, mi a helyzet. 

A teste alig észrevehető változásával együtt minden 
megváltozott, a lelkiállapota is. Újra enni és aludni kezdett, még a 
külsejére is gondot fordított, reggel-este sokáig fésülgette hosszú 
haját. Úgy döntött, egyelőre nem szól börtönőrének, ráér vele, ha 
már úgysem tudja elrejteni az állapotát. 

Marcello frátert meglepte ez a hirtelen átalakulás, amelyet a 
fehérnépek szeszélyes, kiszámíthatatlan természetének 
tulajdonított. Amikor Leonora azt kérte tőle, hadd menjen ki néha, 
hogy kissé kinyújtóztassa a tagjait, a fráter gyanút fogott. De 


amikor az asszony szó nélkül beleegyezett, hogy láncot és csengőt 
kössön a nyakába, a fráternek minden gyankvása eloszlott, és ez 
örömmel töltötte el. 

Amikor Leonora először hagyhatta el a szobáját, akaratlanul is 
elámult, milyen szép ez az elhagyatott hely, és milyen eszes volt, aki 
ezt választotta börtönéül. Három kőház állt a domboldalon, 
körülöttük jellegtelen erdő, a magasban pedig semmi más, csak az 
ég. Egyetlen hegy vagy távoli torony se látszott, amiből sejthette 
volna, hová került, de biztos volt benne, hogy valahol Firenze 
környékén lehet, mert ennyi idő alatt nemigen vihették 
messzebbre. Néha, amikor nyugati szél fújt, megütötte a fülét egy 
repedt harang kongása. Tehát egy szegény falu van a közelben, 
semmi más. Nem valami árulkodó nyom, de egyelőre be kell érnie 
ezzel. 

Leonora szobája a legnagyobb épületben volt, ahol öt ablak 
sorakozott az emeleten. A két kisebb ház közül az egyiket istállónak 
használták, a másikban nyulakat és csirkéket tartottak. A lánc elég 
hosszú volt ahhoz, hogy közelről megnézze a jószágokat, elmenjen 
a konyhakertig, fel-alá sétálgasson. Marcello fráter nyúlbőrrel 

vonta be a Leonora nyakára erősített vaskarikát, amelyről a lánc 
csüngött. A prém csiklandozta Leonora bőrét, de megvédte a 
kemény fémtől. Kutyának való ez, nem úri hölgynek, jegyezte meg 
börtönőre mosolyogva. Ezekben a napokban Leonora érdeklődését 
leginkább a férfi új keletű udvariassága keltette fel, többet gondolt 
rá még a szíve alatt hordott életnél is, amelyet bármi áron meg 
kellett védenie. Rajtuk kívül nem volt itt senki, kivéve egy alkalmi 
látogatót, akit az asszony egyszer sem látott, még csak nem is 
hallott, csupán a ló érkezésére, majd sietős távozására figyelt fel. 
Mit sem számított, hogy a fráter csakugyan szerzetes-e, és megvan- 
e benne az a természetes istenfélelem, amely arra indítja az 
együgyű embereket, hogy tartsák tiszteletben a tízparancsolatot, 
nehogy megríkassák a Szűzanyát, megsebezzék Krisztust, vagy 
örök kárhozat legyen osztályrészük. 


Leonora csak abban reménykedett, hogy  fogvatartója 
engedelmeskedik a megbízójának, és egy ujjal sem nyúl hozzá. A 
nagy hatalmú emberek ugyanis így szoktak bánni a túszokkal. Még 
a szultán fivére, a jóságos Dzsem is hosszú éveken át tiszteletteljes 
bánásmódban részesült, és mint mindenki tudja, végül egy olasz 
nemeshölgyet vett feleségül. Kicserélhető árunak tekintették, mégis 
úgy viselkedtek vele az európai udvarokban, mint egy keresztény 
fejedelemmel. Egészen a haláláig - legalábbis így beszélték. Vagy 
talán addig, amíg szükség volt rá, mondta egyszer Leonorának 
Ferruccio, bár ez voltaképpen ugyanazt jelentette. Bárhol van is 
most Ferruccio, még a pokolban is teljesíteni fogja a küldetését. Ha 
akarja, bármire képes, ő pedig majd a fiával a karjában várja, és 
meggyőzi, hogy ne ölje meg Marcello frátert, ha... Ha minden úgy 
megy majd, ahogy elgondolta. Máskülönben ő maga döf tőrt a fráter 
torkába. 

Colonna herceg háttal ült nekik, az asztalra kiterített térképet 
tanulmányozta. Az izzadság foltokban ütött át ujjatlan bőrzekéjén. 

- Abban egyeztem meg a nápolyi királlyal, hogy évi negyven 
katonát tartok el, de félek, hogy többe kerülnek majd annál a 
hatezer scudónál, amit az új földek hoznak. 

Gabriele értetlenkedve nézett Ferruccióra. A herceg feléjük 
fordult. 

- Tehát maga az a Ferruccio de Mola. Az eddigi tettei alapján 
öregebbnek képzeltem. 

Ferruccio némán állta a herceg tekintetét. A római nemesúr arcát 
meglágyították a vállát verdeső, gesztenyeszínű, hullámos fürtök. 
Napbarnított arca, kecskeszakálla tiszteletet parancsolt, mint ahogy 
tiszteletet is tanúsítottak iránta a katonái, akik megannyi csatát 
vívtak az oldalán, győztest és vesztest egyaránt. 

- Nos, látom, nem a szavak embere, de nincs is szükségünk 
szavakra. Én csak azt remélem, hogy nem sokáig rontja itt a levegőt, 
és mielőbb megszabadít azoktól a tegnap érkezett vendégektől, 
akiknek nem tudtam, mit mondjak. De amíg itt lesz, mármint a 
palotában, a gazdájának kijáró tisztelettel bánnak majd magával. Ha 
viszont kilép innen, nem ígérhetek semmit, se magának, se a 
vendégeknek. Nehéz időket élünk, de Mola, egy hajszálon függ az 
életünk, és a hajszál hosszát csak az Úr ismeri. 

- Köszönöm,  monsignore, de én inkább a kardomra 
hagyatkozom. 

Miközben Gabriele lehunyta a szemét, és fohászkodni kezdett az 
összes szenthez, akit csak ismert, Fabrizio Colonna hunyorogva 


fürkészte a vendégét, aztán felé bökött a mutatóujjával. Gabriele 
lehorgasztotta a fejét. 

- Tetszik a pimaszsága, de Mola. Keressen meg, ha a bíborosnak 
már nem lesz szüksége magára. A szó olyan, mint a tőrdöfés, egy is 
elég belőle a megfelelő helyen és a megfelelő pillanatban, nincs 
szükség párbajra. De vigyázzon, sose forduljon ellenem, mert a 
kardom keményebb, mint amilyennek látszom. És most menjen, 
tüntesse el innen azt a keleti szerzetest, aki viszont nagyon is 
bőbeszédű. 

A herceg egy ajtóra mutatott. Gabriele hő  fohászai 
meghallgatásra találtak: Ferruccio nem vágott vissza, beérte egy 
rövid, katonás meghajlással. 

Gua Li illedelmesen üldögélt egy hosszú kőasztal végében, és egy 
vázlatot nézegetett, amelyet az imént kapott az építésztől, 
Leonardótól. A nő egyik kezét a szája elé tartva, halkan felnevetett. 
A rajz készítője mosolyogva figyelte. 

- Higgye el, nincs ebben semmi trükk, semmi varázslat. Látja, ez 
a gépezet mozgatja a karokat meg a fejet, mintha élne. 

- Tehát akkor ez gyerekeknek szánt játékszer. 

- Az igazat megvallva katonai használatra terveztem. Képzelje el, 
milyen lenne, ha több száz ilyen gépet sorakoztatnánk fel egy 
várárok előtt, miközben a várat csak pár tucatnyi ember védi. A 
támadókat megtévesztené a látszat, és talán nem is próbálkoznának 
ostrommal. 

- Akkor nem érdekel - mondta Gua Li, és arrébb tolta a 
papírlapot. - A háborút az emberi ostobaság csúcsának tartom. 

- Igaza van - sóhajtott fel Leonardo. - Nem volna szabad olyan 
dolgokkal foglalkoznom, amelyek árthatnak az embereknek. De 
pusztán az ötleteimből nem tudnék megélni, a kéz pedig, amely a 
kenyeremet adja, sokszor vértől mocskos. 

Ada Ta, aki fél kézzel kapaszkodott a függönyt tartó vasrúdba, 
már sokadszor húzódzkodott fel, minden látható erőfeszítés nélkül. 


- Minden az embertől függ, ő a mértéke minden létező dolognak. 
A tehéntrágya bepiszkítja az utat, de szépen nő tőle a káposzta. 
Mindazonáltal úgy vélem, hogy miután két fülünk van, de csak egy 
szájunk, elérkezett a pillanat, amikor jobb, ha hallgatunk, mint ha 
beszélünk. 

- Ada Ta, hogy érted ezt? 

Ám ekkor köhögés hallatszott az ajtó felől. Gua Li megfordult, és 
az ellenfényben két férfit pillantott meg. Mindketten sötét nadrágot 
és fehér inget viseltek. A magasabbik elindult feléjük. Gua Li furcsa 
illatot érzett, egyszerre édeset és keserűt, és ez óvatosságra intette. 
A vér édes és a galagonya keserű szaga ellentétes jelentést hordoz, 
az előbbi kegyetlen, az utóbbi kedves. Ada Ta felé fordult, de hiába 
kereste a tekintetét. 

- Ferruccio de Mola, szolgálatukra. Ő meg itt... 

- Pajzshordozó - vágott a szavába Gabriele -, tisztiszolga, testőr, 
útikalauz, patkolókovács, gyóntató, mikor melyik kell. Annyi arcom 
van, amennyi csak szükséges. Én is a szolgálatukra állok. 

A kis termetű, büszke emberben Gua Li azonnal felismerte azt az 
illatot, amelyet a föld áraszt zivatar után, amikor, mint valami 
feneketlen kosárból, kiszabadulnak belőle mindazok az aromák, 
melyeket magába szívott. Leonardo odament de Molához, a kezét 
nyújtotta felé. 

- A nevem Leonardo, ser Piero fia vagyok, és Vinciből jöttem, 
lovag uram. Remélem, magának törleszthetem majd mindazt, 
amivel Mirandola grófjának tartozom. Ő volt a százados, én meg a 
közkatona, mint ahogy a tudomány is felette áll a gyakorlatnak. Az 
ő világa a görög filozófia volt, az enyém meg a római cselekvés. 

- Kedves, hogy ezt mondja, Leonardo, de nekem nem tartozik 
semmivel. Engem csak ideküldtek, de higgye el, ha az arcom mást 
mond is, örömteli meglepetés számomra, hogy kezet szoríthatok 
magával. 

- Az urak szavai olyanok, mint amikor cseresznyét szemezget az 
ember: nehéz abbahagyni. Ez az utazás tele van meglepetésekkel. - 


Ada Ta a botjára támaszkodva odaballagott Ferruccióhoz. - És 
lesznek még továbbiak is, csak azok olyanok, mint a méhek 
titokzatos röpte, amely szeszélyesnek tetszik, pedig a logika 
gyümölcse. Csak ahhoz, hogy értsük, méhnek kell lennünk. 

- Azt hiszem, uraságod az, akivel majd hosszan kell tárgyalnom - 
felelte Ferruccio. - Azzal bíztak meg, hogy védjem meg magukat. 

- Ha hosszan kell tárgyalnia velem, attól tartok, a terhére leszek. 
Kivéve, ha szívesen hallgatja, mi mindent hord össze egy szegény 
öregember. Aki azonban nagyon hálás lesz, ha, amint mondta, 
megvédelmez minket. Maga lesz a mi ernyőnk. Az ernyőt tartotta 
Hongzhi a legszentebb tárgynak, márpedig ő volt a legbölcsebb 
császár, mert egész életében csak egyetlen nőt vett feleségül. Míg a 
Királyok könyvében az áll, hogy Salamon hétszáz feleséget tartott, 
ami éppenséggel nem vall bölcsességre. Maga mit gondol erről? 

- Attól tartok, nem értem, uram, a védelem, amit én biztosítok... 

- Ha megvéd minket az emberi dőreségtől, a gonoszságtól és a 
gőgtől, olyan hálásak leszünk, mint a földműves, aki megtalálja a 
módját, hogy megvédje az elvetett magokat a zuhogó esőtől. 

- Továbbra sem értem - vágott vissza Ferruccio, és a nyakán 
megfeszültek az inak. - Roppant hálás lennék, ha világosabban 
fejezné ki magát. 

- Látom, felbosszantottam. De figyelmeztettem, hogy a terhére 
lesz, ha egy vén szerzetessel kell tárgyalnia. Azt javaslom hát, 
forduljon inkább ehhez a csodálatos hegyi virágszálhoz. Ha így tesz, 
elméje, füle és szeme hálás lesz érte, és nem lesz szükség több 
magyarázatra. 

- Szívesen megteszem, bár senki sem mondta, hogy egy nő is van 
a kíséretében. 

- Ez így nem pontos. Én kísérem őt. 

Ferrucciónak dühében torkán akadtak a szavak. Ökölbe szorított 
kezét a szájához emelte. Meg kell őriznie a nyugalmát, véghez kell 
vinnie a küldetését, mert ezen múlik Leonora élete. Nagy levegőt 
vett, hogy visszavágjon a szemlátomást remekül szórakozó 


öregember gúnyolódására, ám még mielőtt szóra nyithatta volna a 
száját, női hangot hallott. 

- Zavarja, hogy nő vagyok? - Gua Li hangja barátságos volt, de 
határozott. - Talán megalázónak tartja, hogy egy nőnek kell a karját 
nyújtania, vagy alacsonyabb rendű lényeknek tartja az asszonyokat, 
akiknek még lelkük sincs? Netán van valami különös oka rá, hogy 
gyűlölje a nőket? 

- Hölgyem, ha van a föld kerekén olyasmi, ami nemes, akkor az a 
Nő, és ha tudná, milyen hitet vallok, elcsodálkozna. 

- A nemes lovag - szólt közbe Ada Ta - a Mirandola-féle 
Istenanyára céloz, Gua Li. 

Ferruccio a szerzetesre villantotta a tekintetét, és közben 
végigfutott a hátán a hideg. Ösztönösen a kardját kereste, aztán 
eszébe jutott, hogy otthagyta az őrtoronyban. A szerzetes tehát 
ismeri Giovanni Pico titkos téziseit, noha azokat soha nem hozták 
nyilvánosságra. Csak néhányan tudták, mi rejlik a könyvben, és 
közülük sokan már meghaltak természetes módon vagy méreg 
által, mint például a Magnifico, VIII. Ince pápa, és sajnos maga a 
tézisek szerzője is. Lehet, hogy Medici bíborosnak van belőle 
másolata, talán még VI. Sándornak is, de vajon ki árulhatta el ennek 
a két keletinek, mi áll a könyvben, amelynek utolsó megmaradt 
eredeti példánya őnála van? Hörögve tört ki belőle a kérdés: 

- Mit tudnak maguk az Istenanyáról? 

- Nos, itt az első meglepetés, ami leszállt az elméjére - mondta 
Ada Ta. - Közös anyánknak annyi neve van, ahány gyermeke. Anna 
Purna, a Bőség istennője, vagy Maha Káli, vagy Gájátri, vagy 
Mammitum. Ott, ahol a sötét bőrű emberek élnek, Nutnak hívják, 
míg ott, ahol a tenger jéggé fagy, Nidhoggr a neve, bár nem biztos, 
hogy helyesen ejtem ki. Remélem, nem fog megsértődni. 

- Biztosan nem - vágta rá kurtán Ferruccio. - Látom, hogy jól 
ismer, én viszont semmit sem tudok magukról. De még nem felelt a 
kérdésemre. 


Ekkor fojtott kiáltás hallatszott az ablakon túlról. Gabriele 
odaszaladt, és kinézett. Kardcsörgést hallott, és újabb kiáltásokat, 
spanyol, német és olasz szitkozódást. 

- Megtámadták a palotát - jelentette Gabriele higgadtan. - 
Semmi különös, a kendőikből ítélve az Orsinik emberei. 

A nehéz, zöld bársonyfüggöny mögé bújva kukucskált ki az első 
emeleti ablakon. Az üveget ugyan súlyos rács védte, de Gabriele jól 
tudta, hogy ilyen távolságból egy íjpuska lövedéke úgy hatolna át 
rajta, mint kés a vajon. 

- És a kaputis bezárták - folytatta. - Biztosan örül majd a herceg, 
mert mostantól innen ki nem megy senki. Nekiállhatunk sakkozni 
vagy kockázni, de vigyázzanak, nem egy italt nyertem már az ilyen 
játékokon. 

A többiek ügyet sem vetettek rá, még akkor sem, amikor kivett 
három kockát a bugyellárisából, és ügyesen dobálni kezdte őket. 

- Mondon), ha némi játékkal akarjuk elütni az időt... 

- Az idő nem játék - szólt közbe Ada Ta. - Inkább ő játszik 
velünk. Ha tétlenkedéssel töltjük a napot, nagyon hosszúnak tűnik 
az idő, ha viszont olyasmivel foglalatoskodunk, ami örömet szerez, 
a reggel úgy ugrik az estére, mint ahogy a béka ugrik a 
lótuszvirágról a mocsár partjára. Ugyanakkor az időt termőre is 
fordíthatjuk, mint a sovány földet, és az idő zamatos gyümölcsökkel 
hálálja meg fáradozásunkat. Azt hiszem, lelki leányomnál jobb 
magvetőt keresve sem találni. 

Ferruccio tudta, hogy vissza kell nyernie a nyugalmát. Leült, és 
lassan lélegzett. Ez segített, hogy rendezze a gondolatait. A két 
keleti a kulcsa annak, hogy visszaszerezze Leonorát, ostobaság 
lenne hát, ha maga ellen fordítaná őket. Ha Leonoráról van szó, még 
a Tézisek sem olyan fontosak. Ha tehát az öreg azért játszadozik 
vele, hogy rávegye, hallgassa meg a nőt, hát rajta. 

- Akkor legyen úgy, ahogy kívánja. Segítsen megérteni a 
dolgokat, és ne haragudjon rám. Katonaember voltam, sajnos még 


ma is az vagyok, a szópárbaj nem az erősségem. Bocsásson meg, 
maga pedig, Gua Li, ha jól értettem a nevét, folytassa, kérem. 

A nőtől talán megtudja majd, miért éppen ővele akarnak 
elbeszélgetni. Talán ily módon egy lépéssel közelebb kerül 
Leonorához. Kétszer is elkalandozott a figyelme. Hallotta, hogy a nő 
egy fiúról beszél, aki mindenkinél emberségesebb és eszesebb volt, 
és aki többször is egyenlő félként szállt vitába a nagy hatalmú 
papokkal. Ferrucciónak erről eszébe jutottak a bíboros szavai, az új, 
békés világ víziója, az új Messiás, aki talán nem lenne más, mint 
maga Giovanni de" Medici. 

Újra összpontosítani próbált a nő harmonikus szavaira. Gua Li 
éppen azt ecsetelte, micsoda képmutatással kellett megküzdenie 
annak a bizonyos fiúnak, és egyszerű érveivel hogyan rendítette 
meg azokat a hagyományokat, amelyeket évszázadokon keresztül 
használtak fel igazságtalanságok elkövetéséhez és a kiváltságok 
megőrzéséhez. Ferruccio fülében ekkor visszacsengtek Savonarola 
prédikációi, melyekben az egyház a bűnök, a hamisság és a 
kétszínűség ocsmány fertőjeként szerepelt. Előbb-utóbb az a 
fanatikus őrült is úgy jár majd, mint az udvari bolond, akinek a 
mókáira ráunt az ura - noha, amint az nem ritka az őrülteknél, 
időnként nyilvánvalóan igaza van. 

Az egyház soha nem fog megváltozni, változhatnak a vezetői, de 
mindig ugyanolyan marad. Valójában épp ebben áll az ereje. A 
bíboros szerint viszont ez a keleti szerzetes meg a tanítványa a 
gyökeres változás kulcsa. De miért gondolta őt Giovanni de" Medici 
olyan ostobának, hogy mindezt elhiggye? 

Lehetett volna becsületesebb a bíboros, mondhatta volna 
egyszerűen, hogy Ferrucciónak meg kell védenie a vendégeket, a 
többi az ő dolga, ne üsse bele az orrát, elégedjen meg azzal, hogy jól 
megfizeti, vagy... Vagy máskülönben megöli Leonorát. Igen, 
Leonoráért, csakis őérte Ferruccio hajlandó lett volna feltenni a 
maszkot, még akkor is, ha már a színdarab összes szereplője halott, 
és a helyüket vándorkomédiások meg mindenféle mutatványosok 


vették át a színpadon. Mint például ezek ketten. De még miután 
leleplezte őket, akkor is azt tette volna, amit tennie kell - no, nem 
az igazság jegyében, hanem a saját érdekében. Ha kell, hamis esküt 
tesz, bárkit megrágalmaz, elárul és megöl. Bármire képes, csak 
hogy Leonorát ismét maga mellett tudja. 

Felemelte a tekintetét, és azt látta, hogy Gua Li őt fürkészi. A nő 
abbahagyta az elbeszélést, és ő még csak észre sem vette. Gua Li 
ekkor megint megérezte a vér szagát, de valami beteges 
keserűséggel keveredve. Pedig ha de Mola lovag olyan közel állt 
Giovanni Pico della Mirandolához, ahhoz a nemesúrhoz, aki őt 
gyermekkorában úgy elbűvölte történeteivel, ha csakugyan 
megosztotta vele idejét és tudását, akkor a méreg, amely átjárja, 
nem a lelkéből fakadhat, hanem valami végtelen fájdalomból. 
Finoman megérintette Ferruccio kézfejét. A lovag úgy rántotta el a 
kezét, mintha skorpió marta volna meg, de Gua Li úgy tett, mintha 
észre se vette volna, és folytatta az elbeszélését. 


Két év telt el azóta, hogy Szajed elhagyta a debali házat. Javait 
arany- és ezüstlemezekre meg drágakövekre cserélte, amelyeket jól 
elrejtett a kocsi aljában. Ő hajtott, Issza olvasott és meditált, Gaja 
pedig elvégezte mindazokat a hétköznapi feladatokat, amelyekkel a 
két férfi nemigen törődött. 


- A férfi természeténél fogva felsőbbrendű, ezt mindenki tudja - 
vágott a szavába Gabriele -, és a nő engedelmességgel tartozik neki. 

Gabriele mosolyogva fordult a három férfi felé, de csak szigorú 
pillantásokkal találkozott, úgyhogy inkább tovább játszadozott a 
kockáival. 


A lány gyakran megállt, hogy Isszát hallgassa, főleg amikor a fiú 
hosszú, választ nem igénylő kérdéseket tett fel Szajednak, melyekre a 
kereskedő többnyire csak bólogatott. Az idő múltával aztán Gaja 
kezdett felbátorodni, és a végén már maga is előállt egy valódi 
kérdéssel. 


- Őszintén hiszed, hogy nincsenek különbségek az emberek között, 
és hogy a sorsuk nem dől el, amikor megszületnek, hanem attól függ, 
mit élnek át és milyen döntéseket hoznak? 

- Te magad adtad meg a választ a kérdésedre, Gaja. Elhitették 
veled, hogy érinthetetlen vagy, sötétségben születtél, és abban is 
fogod leélni az életedet. Most pedig úgy beszélsz, mint egy pap - 
mosolygott rá Issza -, és még a brahman előtt sem szégyenkeznél 
többé. Ráadásul neked köszönhetjük az életünket, mert a te 
gyakorlati bölcsességed nélkül Szajed meg én talán már meghaltunk 
volna az út során. 

-De ti akartatok elhozni. Ha Debalban maradok, még a 
tehéntrágyát sem szedhetném fel az utakról, és szerencsés volnék, ha 
azt ehetném, amit a szegények kidobnak. 

- Anyám egyszer azt mondta nekem, hogy úgy bánjak másokkal, 
ahogy szeretném, hogy velem bánjanak. E nélkül az ember nélkül - 
bökte oldalba Issza a könyökével Szajedet - már talán halott lennék, 
vagy valami gazdag kereskedő ágyában kötöttem volna ki. 

- De ti hozzám sem értek. Biztosan csúnya vagyok. 

Issza nagyot sóhajtott. Sokszor álmodott Gajáról, beleborzongott, 
amikor a közelében lehetett, beszívhatta a lélegzetét. Ezt soha nem 
vallotta be senkinek, még Szajednak sem, aki négyszemközt gyakran 
tréfálkozott azon, hogyan bámulja a lányt. Szajed azt is mondta, 
hogy ez természetes, a lány nagyon is szép, ő pedig a maga 
akaratából mondott le a nászágy örömeiről és nehézségeiről, de nem 
szükséges, hogy Issza kövesse a példáját. Gaja éppen az a lány, akivel 
meg lehet osztani egy hosszú életet. Isszának eszébe jutott, amikor 
megszökött, mert házasságra akarták kényszeríteni, s arra gondolt, 
hogyan mosódnak el gyermekkora eseményei és helyei, és hogyan 
olvadnak össze a mostaniakkal. 

- Nagyon is szép vagy - felelte a lánynak, de nem nézett rá -, és 
egy napon, ha akarod, elviszlek magammal a Jordán partjára, és 
együtt megfürdünk a folyóban, hogy megtisztuljunk. Aztán hófehér 


ENE A 


lenvászon ruhát öltünk, és aranygyűrűt húzok az ujjadra, és miután 


hétszer megáldottak minket, rátaposok az üvegpohárra. Találkozol 
majd anyámmal, apámmal, a fivéreimmel, és mindenki úgy ismer 
majd, mint Jézus feleségét... 


- Álljunk csak meg! De hát kiről beszél? 

Ferruccio felpattant, és vörös arccal, zihálva szegezte mutatóujját 
a nőre, amikor meghallotta annak a nevét, akit mindennél jobban 
csodált, akit többre tartott, mint az egyházat, a hagyományokat, 
többre tartott még az Istenanyánál is. Ez a nő csakis valami 
varázslónő lehet. Leonora sokat mesélt Kirkéről, aki csapdába 
csalta Odüsszeuszt, és disznóvá változtatta a társait. Gua Li olyan, 
mint Kirké, a mozdulatai, a hangja, a szépsége mind a nagy 
varázslónőt idézik. Honnan veszi a bátorságot, hogy Jézusról 
beszéljen, s ezzel összezavarja az elméket és a szíveket? 

Leonardo megérintette Ferruccio karját. 

- Higgye el, de Mola, engem is ilyen érzések töltöttek el, amikor 
először hallottam a szavait. De ha türelemmel hallgatja, meglepi 
majd ez a történet, amely körül úgy kering minden, miként a 
bolygók a nap körül, és nem fordítva. 

- Nem tudom, miről beszél, és csodálkozom, hiszen kegyelmed 
azzal dicsekszik, hogy tudós ember. Tán még azt is el kéne hinnem, 
hogy a disznóknak szárnyuk van? 

- Volt egyszer egy ember, aki szeretett repülő lényeket nézegetni 
- szólalt meg Ada Ta, és a botját a földhöz ütötte, hogy magára 
vonja a figyelmet. - Egy napon látott egy disznót, amelyik lezuhant 
egy szikláról, és emberünk azt hitte róla, hogy valami kövér 
madárral van dolga. De tévedett, mert a disznónak nincs szárnya, 
ám a szerencsétlen jószág mégiscsak repült, igaz, csupán egyszer. 
Az embernek ez nagy csalódást okozott, így hát amikor 
megpillantott egy hernyót, eltaposta, mert azt gondolta, úgysem fog 
soha repülni. Pedig ha türelmesen várt volna egy darabig, láthatta 
volna, amint kinőnek a szárnyai. 


- Azt hiszi, levesz a lábamról, ha ilyen ügyesen csűri-csavarja a 
szót? 

Gua Li fekete szemével Ferruccio idegesen hadonászó kezére 
pillantott, nézte a kézfej kék ereit, a szőrszálakat, amelyek úgy 
felálltak, mint az otthoni hegyek közt oly gyakori kutya, a masztiff 
szőre. Aztán feljebb emelte a tekintetét. A sötét szakáll és az alig 
deresedő haj is olyan színű, mint masztiff bundája. Ezek a kutyák 
ragaszkodnak a gazdáikhoz, könyörtelenek a támadóikkal, erősek, 
akár a medve, félelmetes házőrzők és hűséges barátok. 

- Hadd fejezzem be legalább a történet egy részét. Ne felejtse el, 
hogy ez csak afféle mese, éjszaka, a tűz mellett szokták mesélni, 
amikor körülöttünk nincs más, csak a hegyek, fölöttünk pedig a 
csillagos égbolt. Aztán majd beszélünk magukról, rólunk, arról, ami 
elválaszt és ami egyesít. 

Ferruccio átkozta magában a nő hangját. Mintha csak a méhből 
hallaná az anyai hangot, amely még a legjogosabb észérveket is 
elhallgattatja. Visszaült hát. 


Gaja nagyon büszke volt Isszára. Amikor megálltak valamelyik 
piacon, hogy élelmet és edényeket vegyenek, minden alkalmat 
megragadott, hogy szóba elegyedjen az árusokkal, és barátja 
bölcsességét dicsérje. Esténként pedig sokan közülük odamentek a 
kocsihoz, és meglepve látták, milyen fiatal a fiú. Akik ott maradtak, 
tréfálkoztak vele, élvezettel hallgatták elmésségeit. Ám ahogy leszállt 
az éj, egyre komolyabb kérdések kerültek szóba, az otthonuktól távol 
lévő, magányos kereskedők szívét pedig eltöltötte a honvágy és a 
szomorúság. Isszának ilyenkor mindig volt hozzájuk egy-két 
vigasztaló szava. Arra biztatta őket, hogy nézzék a dolgok jó oldalát, 
értsék meg, hogy ha becsületesen viselkednek másokkal, boldogabbak 
lesznek, mint ha csupán a hasznot nézik, és gyönyörködjenek a 
természet minden megnyilvánulásában, legyen az virág, vízesés vagy 
felhő. Még a legfélelmetesebb állatok is, mint a skorpió, a tigris vagy 
a pápaszemes kobra, rettentő és rendkívüli megnyilvánulásai annak, 


hogy a természet mindig képes meglepni az embert. És amikor azt 
kérdezték Isszától, milyen istenben hisz, ő mosolyogva tárta szét a 
karját. 

-Isten . mindenhol ott van, minden lényben, — minden 
mozdulatunkban, itt van bennünk. 

Amint a Gangesz folyását követték, Isszát faluról falura megelőzte 
a híre, és olyan népszerű lett, hogy mindenhol azonnal kisebb tömeg 
gyűlt a kocsi köré. Szajed már nem is tudott vele annyit beszélgetni, 
mint régebben. Egy napon azt látták, hogy világos bőrű, 
mandulavágású szemű, hosszú hajú katonák várják őket. Issza még 
sosem látott ilyen embereket. A parancsnok tiszteletteljesen, de 
határozottan szólította meg őket. 

- Heraiosz király meg akar ismerni titeket. A tábora alig húsz li 
távolságra van innen. Kövessetek! 

Issza még soha életében nem látott olyan magas építményt, mint a 
királyi jurta, amely körül több ezer sátor állt. A fehér vászon vakító 
volt, akár a napfény. Bizonyára az uralkodó sem véletlenül 
választotta a Heraiosz nevet, amely a nap nevére utalt. Azt beszélték 
róla, hogy a serege több mint tízezer lovast és harmincezer íjászt 
számlál, s még kétszer ennyien vannak a karddal és lándzsával 
felfegyverezett katonái, birodalma pedig nagyobb, mint a kínai 
császáré. A szél szürke port szórt az arcukba, a sátorlapok úgy 
csapkodtak, mintha ezernyi darumadár röpködött volna körülöttük. 
A nagy jurtában azonban elhalt a szél zúgása, helyette halk, de 
szűnni nem akaró dobolás hallatszott. Amikor a vendégek beléptek, 
egy hímzett aranytunikába öltözött alak állt fel, és intett, hogy 
menjenek közelebb. Issza odaállt a kusánok nagy hatalmú fejedelme 
elé, majd Gaja és Szajed is követte. 

- Azt hallottam, hogy amilyen ifjú vagy, olyan bölcs, én pedig 
mindkét erénynek nagy tisztelője vagyok. És mivel az előbbi már nem 
lehet az enyém, igyekszem az utóbbiért élni. 


Issza nem felelt, csak az uralkodó homlokát bámulta, amelyet 
olyan szoros vasgyűrű font körbe, hogy egészen eltorzult tőle a 
koponyája, olyan lett, mint valami őrbástya. 

Szajed rémülten nézte a nagy íjat, amelyet Heraiosz maga mellett 
tartott, és amikor az uralkodó a fegyverért nyúlt, azt gondolta, Issza 
minden bölcsességét semmivé tette ez a sértő viselkedés, és rövidesen 
eltemetik őket a homokba, csak a fejük lóg majd ki mézzel bekenve, 
hogy csábítóbb zsákmány legyen a hangyáknak, darazsaknak, 
skorpióknak. Ha szerencsések, már halottak lesznek addigra, de ha 
kínzóik hosszabbra akarják nyújtani a szenvedésüket és a király 
bosszúját, akkor élve ássák el őket. 

Heraiosz azonban Issza kezébe nyomta az íjat. 

- Ez a legértékesebb ajándék, amit adhatok. Csak az szemléli az 
ismeretlent kíváncsian és félelem nélkül, akinek a szívében nagy 
bölcsesség lakozik. 

Issza csodálattal nézegette a hatalmas, feszes íjat, aztán átadta 
Szajednek, aki olyan mélyen meghajolt, hogy homloka a földet érte. 

- Köszönöm neked, Heraiosz, és bármitől lett is ilyen különös 
formájú a fejed, csakis a benne lévő gondolatok számítanak. A 
kókuszdió teje is édes és üde - mondta a fiú. 

Heraiosz elnevette magát. 

- Nem is tudtam, hogy humorod is van. Attól tartottam, hogy egy 
olyan ifjút hoznak elém, akiben egy vénember szelleme lakozik, és 
majd mindenféle okosságokat mond az életről, meg arról, hogyan kell 
viselkedni az istenekkel. Ülj ide mellém, és mulattass, már ha a 
koponyám látványa nem rémít meg túlságosan. 

Az ifjú meg a király hosszan beszélgettek azon az estén, sőt még 
éjszaka és másnap is. A telihold a felére fogyott, mire a király 
rászánta magát, hogy ajándékokkal megrakva útnak engedje őket. 
Ám előbb négyszemközt kívánt szólni Isszával. 

- Te ismered a védákat, a brahmanizmust, Buddhát, Mahavirát és 
legfőképpen az őket egyesítő szamszárát, az élet körforgását. És nem 
pártolod sem az egyiket, sem a másikat, mert tudod, hogy mind 


egyetlen terv részei. Ha nem tudnám, hogy jóval jelentősebb dolgokra 
vagy hivatott, arra kérnélek, légy a fiam. De mint az apa, aki nem 
birtokolni kívánja a fiát, hanem a javát akarja, nem kérem, hogy 
maradj velem. Menj inkább oda, ahol a világ született, ahol a 
hegycsúcsok az égbe nyúlnak. Ott majd találkozol olyan emberekkel, 
akik szívedhez és eszedhez méltók. A vasgyűrű miatt nem 
folytathattam tanulmányaimat azok között, akik az emberiség 
legelső emlékeit őrzik, azokból az időkből, amikor még nem volt, aki 
megmondja a többieknek, kihez forduljanak imáikban, és milyen 
rítusokat végezzenek. Akkor még nem volt szükség papokra, hogy 
magunkon érezzük Tara vagy Maha leheletét, hogy csak néhány 
nevet említsek, amelyekkel Anyánkat illetjük. Másféle sorsot 
szerettem volna, de te majd megkapod helyettem. És miközben én 
eltávolodom az élettől, és háborút hozok a földre, te rálelsz majd a 
békére, amelyet most még csak másodnak adsz, de a magadéról 
lemondasz. 


E szavakban Issza ráismert a fájdalomra, amely olykor utat nyit az 
emberekben az őszinteségnek, és arra kérte Szajedet, vigye el a 
hegyek közé. Így indultak el arra a döntő jelentőségű útra, amely 
mindörökre megváltoztatta életük folyását. És a mi életünkét is. 

- Ennek az egésznek se füle, se farka - szólt közbe Ferruccio. - 
India, Kína, a Gangesz... Mi közük van ezeknek Jézushoz, akit maguk 
valamiért Isszának neveznek? És mi okból meséli ezeket a dolgokat 
éppen nekem? 

- Lassan leszáll az éj - felelte Ada Ta -, és vele együtt eljön az 
álom, amelyben lélegzethez jut az elme, a lélek pedig megszabadul 
a nap szennyétől. Éles elmémmel arra következtetek a levegőben 
úszó illatokból, hogy a szakállas harcos, aki vendégül lát minket, 
zöldségből, sült húsból, sajtból és gyümölcsből álló, bőséges 
vacsorát készíttetett. 

- Micsoda kifinomult szaglás! - szólalt meg Gabriele a kezét 
dörzsölve. - De hogyan ismerte fel az összes szagot? 


-Nem könnyű. Elengedhetetlen hozzá, hogy az orrlyukak 
tökéletes összhangban legyenek a szellemmel, az pedig engedje, 
hogy mint valami misztikus táncban, a szagok behatoljanak a 
testbe. Persze, az sem mellékes, hogy mialatt Gua Li szóval tartotta 
magukat, én bekukkantottam a konyhába. 

Már a vacsora felénél tartottak, amikor Gabriele végre 
megértette, amit a szerzetes mondott, és hangosan felnevetett. 


25 
Róma, 1497. aucuszrus 5. 


Sötét vérpatak folyt a nő hüvelyéből. Lucrezia Borgia sápadtan, 
izzadtan hallgatta azt, ami az ő füleinek káromkodás volt: a szűnni 
nem akaró fohászkodást Jézushoz, a Szűzanyához, az irgalmas 
Istenhez, akit ő soha nem ismert, és legfőképpen Szent 
Domonkoshoz, ő alapította ugyanis a rendet, amelynek Lucrezia - 
éjszakai portyázásaitól eltekintve - immár több mint egy hónapja a 
vendége volt. Talán észrevétlenül megitattak vele valami 
petrezselyemből, anyarozsból, fűzfalevélből, lóheréből vagy más 
egyébből kotyvasztott főzetet. Lucrezia a magzatelhajtás minden 
módszerét ismerte, de ezúttal nem az ő keze volt a dologban. Talán 
a sors intézte így, vagy még inkább olyan valaki, akinek Juan 
halálában is része volt. 

Pedig akarta ezt a gyereket, mert bárki nemzette is, talán királlyá 
koronázták volna mint Lucrezia apjának vagy bátyjának utódát. 
Cesarénak is meg az apjának is azt mondta volna, hogy tőle van a 
gyerek, de persze Pedróé is lehet. Mindenesetre őbelőle előbb- 
utóbb anyakirálynő lett volna. 

De most már úgyis mindegy. Odavesztek a jövőről szőtt álmok. 
Most már csak életben kell maradnia, és ez így is lesz, bármennyire 
nem szeretnék ezek az égiekhez fohászkodó siratóasszonyok, sőt 
bármennyire nem szeretnék maguk az égiek. 

Ekkor beviharzott az apátnő, mint egy fúria, és becsapta maga 
mögött az ajtót. 

- Mi történt? 

A gyógyfüves nővér egy véres vászoncsomóra mutatott, és a fejét 
csóválta. 


- Mit adott neki? 

- Meleg szőlőindafőzetet, tisztelendő anyám, ez az előírás... 

- Szamárság - sziszegte az apátnő. - Attól csak erősebb lesz a 
vérzés. Hozzon hideg vízbe mártott rongyokat, és borogassa. És 
adjon neki édesköményteát. 

- De még túl korán van, tisztelendő anyám. 

- Mihez? Hogy meghaljon? 

- Úgy értettem, hogy ilyenkor még nem terem az édeskömény. 

- Ne beszéljen ostobaságokat, küldjön el valakit a piacra, van ott 
minden, csak meg kell fizetni. 

A nővér meghajolt, de az apátnő már feltűrte a ruhája ujját, és 
Lucrezia felé indult. Épp akkor rántotta le róla a lepedőt, amikor 
egy újabb vérfolyam ömlött a lószőr matracra. Az apátnő 
határozottan rányomta három ujját Lucrezia szemérmének jobb 
oldalára. A többi apáca a szája elé kapta a kezét, volt, aki a fal felé 
fordította a fejét. Az apátnő hosszú ideig mozdulatlan maradt, még 
azután is Lucrezia ágyékára szegezte a tekintetét, hogy meghozták 
a hideg borogatást. Addig fokozta a nyomást, amíg meg nem látta, 
hogy a nő végignyalja kicserepesedett ajkát, és kissé kipirosodik az 
arca. 

- Bátorság, kislányom - suttogta -, szorítsd ökölbe a kezed. 

- Candida anya... nem én voltam... 

- Tudom, de majd kideríten) ki tette. 

- Isten volt az, tisztelendő anyám, vagy valaki, aki nagyon közel 
áll hozzá. 

Az apátnő megtörölte Lucrezia ajkát egy tiszta rongygyal, aztán 
egy üvegcséből néhány cseppet csöpögtetett rá. Lucrezia 
ösztönösen lenyalta a folyadékot. 

- Bízz bennem, és igyál, erőt ad. Balzsamecet, Beatrice kuzinom 
küldte Mantovából, mindennap elfogyasztok belőle három cseppet. 
Érzed, milyen jó ez a savanykás íz? Ez vért csinál. És lesznek még 
gyermekeid, megmondta a Szűzanya, Szent Lukács festményéről, 
csak higgy benne, leányom. 


Lucrezia megkóstolta a nektárt, amely végigfolyt a torkán, és 
kipárolgása eljutott az orráig. Amikor az apátnő a homlokára tette a 
kezét, lehunyta a szemét. Még mindig forró volt a homloka. Candida 
anya az ajkába harapott. Biztosan tudta, hogy Szent Lukács ikonja 
beszélt hozzá, de attól félt, hogy talán nem jól értette a szavait. 
Amikor látta, hogy a keresztlánya elaludt, halkan megparancsolta, 
hogy borogassák tovább a hasát meg a homlokát. Aztán felvette 
fehér köpenyét, és a közeli bazilikába indult. Értesítenie kell a 
történtekről valakit, aki talán már amúgy is tud mindent, sőt épp 
ezt a hírt várja. 


VI. Sándorról csak úgy dőlt a verejték. Nem is annyira a hőség 
izzasztotta meg, mint inkább a két levél, amelyek felbontva 
hevertek az íróasztalán. 

- Nem érdekes, csak egy kis kellemetlenség, elég, ha távol tartjuk 
magunkat a szóban forgó váraktól. 

- A pestis alattomos ellenség, nem lehet megfékezni, Cesare. A 
szél sodorja magával a ragály miazmáit. Amikor megérzed, hogy a 
hátadba fúj, már késő, rothadt hús vagy csupán, semmi más. 

- Mi biztonságban vagyunk, a nép körében meg nem is baj, ha 
elterjed a kór. Mi majd kenyeret adunk nekik és imádságot, 
méghozzá olcsón. Szeretni és félni fognak minket, apám, és így még 
könnyebb lesz elnyerni a koronánkat. 

- Nem érted. Te nem ismered a történelmet, csak harcolni tudsz, 
bár Deo gratias, azt legalább jól csinálod. Nem tudod, hogy a múlt 
században Isztambulban tízből egy ember maradt csak életben, 
Rómában és Firenzében pedig még annyi sem. Európa udvaraiban, 
városaiban és falvaiban a pestis úgy kaszálta le az embereket, mint 
a földműves az érett gabonát. Ráadásul ez a véres förgeteg, ez az 
istencsapása minden emberi tevékenységet megszakaszt, eltépi a 
bennünk lakozó vadállat láncait, és kitárja a pokol kapuit, 
borzalmakat és önnön kegyetlen törvényeit hozván a földre. 


- Már-már úgy beszélsz, apám, mint egy pap - tréfálkozott 
Cesare. - Akár Savonarolával is megmérkőzhetnél. De nem engem 
kell megijesztened. 

- Én magam ijedtem meg. Amikor a pestis terjedni kezd, az 
emberek két csoportra oszlanak: a farkasokra és a bárányokra. Az 
utóbbiak Isten kegyelmébe ajánlják magukat, és rémült nyájként 
rohannak a szakadék felé. Az előbbiek viszont harapni kezdenek, 
igyekeznek hasznot húzni a helyzetből. 

- A mi címerünkben bika áll, és a bika szarva hegyesebb, mint a 
farkasok agyara. 

Sándor magasba emelt karral, ökölbe szorított kézzel pattant fel, 
a hátratolt karosszék úgy zörgött, mint a csontok. Cesare 
hátrahőkölt, meglepte apja dühe. 

- Ez egy láncolat, Cesare - zihálta Sándor. - Ha meghalnak a 
parasztok, nincs, aki megművelje a földet, a munkaerő egyre 
kevesebb és egyre drágább. A kóbor kutyák mind népesebb és 
éhesebb falkái felfalják a magukra maradt nyájakat. Nincs elég 
élelem, a pénz napról napra értékét veszti, és hiába maradt az 
embernek még valamije, amit eladhat, a többieknek nincs pénzük, 
hogy megvegyék. A hatalom meginog, kevés a poroszló, a 
tömlöcökben a rabok egymást falják fel, hogy életben maradjanak. 
Kétségbeesett emberek bandákba verődve rabolnak, nőket 
becstelenítenek meg, mert tudják, hogy úgysem bünteti meg őket 
soha senki, és nyomorúságos életük bármelyik napja az utolsó 
lehet. Minden reggel úgy ébred az ember, hogy csodálkozik, amiért 
még mindig él. A káosz és a rettegés uralkodik a világban. 

Cesare gúnyos tapssal fogadta apja beszédét, aztán mutatóujját 
elhúzta a nyaka előtt. 

- Ámen! Ezt mondod majd a bíborosoknak, apám? 

- Néha teljes szívemből bánom, hogy nem Juan van itt helyetted. 

- Az is megtörténhetett volna, hogy mi ketten vagyunk itt 
Juannal, és én ülök a te helyeden. 


A két férfi farkasszemet nézett egy darabig. Cesare kapta el előbb 
a tekintetét, és jellegzetes mosoly jelent meg az arcán. 

- Jól van, hagyjuk ezeket az ostobaságokat, és mondd meg, mit 
kívánsz. Nem kell orvosdoktornak lennem vagy ismernem a 
történelmet ahhoz, hogy tudjam, néhány tűzfészek még nem jelent 
járványt. 

- Cesare, te semmit sem értesz. A pestis úgy terjed, mint a dagály, 
lassan, de kíméletlenül. Senki sem tudja megállítani, még Isten sem, 
aki ránk küldte. Nem olyan, mint az eső, hogy hol itt esik, hol meg 
ott. Viszont - folytatta Sándor, és az ég felé mutatott, mintha a 
Mindenhatótól várna magyarázatot - olyan váratlan híreket 
kaptam, hogy egyik helyen két ember halt meg, a másikon három, a 
harmadikon egy egész család, és egymástól távoli helyekről van 
szó. Ez nem normális, érted? A király első számú kötelessége, hogy 
tisztában legyen vele, mi zajlik az országában és a határai mentén. 
Először tisztázni kell a dolgokat, és aztán cselekedni. Ez az, amit 
még nem tanultál meg. De most aztán figyelj, mert már csak rád 
számíthatok. 

- És Jofré... 

- Csak ha biztos leszek benne, hogy tényleg az én fiam. 

- Mater semper certa est, pater numguam, etiam si pater sanctum 
est. 

- Sanctus, te tudatlan. Mindenesetre igaz, bár a szent még nem 
apa, mint Szent József esetében. 

Johann Burckhard kopogott be. A San Sisto-kolostor apátnőjéből 
egyetlen szót sem tudott kihúzni. 

- Szentatyám, Virginia d Este úrnő azt kéri... 

- Candida nővér, Burckhard, Candida nővér - hallatszott, majd az 
apátnő félrelökte Burckhardot. - Bocsásson meg, Szentatyám. 
Tisztelettel köszöntöm önt is, bíboros úr. 

A buzgó ceremóniamester hiába tapasztotta az ajtóra a fülét, 
csak néhány mondattöredéket csípett el. Épp egy pillanattal azelőtt 
tette el a könyvecskéjét, hogy távozott az apátnő, aki köszönésre 


sem méltatta. Cesare úgy állt ott, mint aki kővé vált, az arca vörösen 
égett. Kinézett az ablakon, s közben hol a veszélybe került Borgia- 
királyság járt a fejében, hol a fivére, Juan, akinek a hangját minden 
éjjel hallotta. A pestis tűzfészkei is eszébe jutottak, amelyekről 
Rimini, Norcia és  Ferentillo kapitányai tettek jelentést, s 
gondolatban már ott látta magát a kárhozottak között a Santa 
Francesca-templom poklot ábrázoló festményein. Amióta az anyja 
elvitte oda áldozni, és látta az ördögöket, akik döglött kígyókkal 
csapkodták a szentet, sőt az egyikük belekapaszkodott az ölébe, a 
félelemmel együtt mindig fellángolt benne a vágy. 

- Cesare! 

Apja hangja visszahozta az élők közé. 

- Majd szül másikat, végül is Borgia. De van itt egy másik gond is 
a pestisen kívül. Azt szeretném, ha elolvasnád Medici levelét. 

- Elvágom a torkát. 

- Medicinek? Ne beszélj sületlenségeket. 

- Nem neki, annak, aki megölte Lucrezia fiát. 

Sándor megérintette horgas orrát, aztán az állára, végül a 
nyakára csúszott a keze. Petyhüdtnek, puhának érezte a húsát. 

- Majd a maga idejében. Mindent a maga idejében. Most gyere 
velem, vagy hordd el magad. 

Cesare az apja felé fordult. A kezében megvillant egy éles tőr, 
amellyel a körmét kezdte piszkálni. 

- Nem értem, mit forgathat a fejében az a gazember - folytatta a 
pápa. - Egyfelől bocsánatot kér, másfelől meg homályos 
fenyegetésekkel halmoz el, azt állítja, hogy minket szolgál, hízeleg, 
aztán a végén... 

- Add ide a levelet, apám. 

A viaszpecsét alatt vörös pöttyökkel díszített sárga szalag 
húzódott: hivatalosabb már nem is lehetne, a feladó viszont nincs 
feltüntetve. Kétértelmű jelzés, egyszerre van benne arrogancia és 
tisztelet. 


Szentséged és a Fennvaló legalázatosabb szolgája Szentséged 
áldását kéri, s mindazon szavakért és tettekért, melyek a 
múltban esetleg nem tanúskodtak illő tiszteletről Szentséged 
jósága és nagylelkűsége iránt, Szentséged bocsánatáért 
esedezünk, s bűnbánatunk jeléül, ha csekély reménnyel is, de 
azt kérjük, hallgasson meg Szentséged, s engedélyezze, hogy 
személyesen rójuk le tiszteletünket Szentséged udvarában, 
feltéve, hogy követünknek saját kezűleg aláírt menlevelet nyújt 
át, mellyel sértetlenül léphetjük át Szentséged államának 
határát, azon kifejezett záradékkal, hogy amennyiben nem 
térnénk vissza az európai udvarokba, közismert lesz 
Szentséged aljas tette, noha bizonyos, hogy azon tudás, melyet 
tárgyak és személyek formájában őrzünk, s melyet 
megoszthatnánk Szentségeddel, fontosabb és érdekesebb 
Szentséged számára, mint valaha gondolta volna. Cum Dei 
favore responsum expectamus. Joannes Cardinalis Medici 
Familiae. 


- Mintha egy tanulatlan őrült írta volna. 

- Az apja fia, és tizenhárom éves kora óta bíboros. Kilencévi 
inaskodás után jól kitanulta a mesterséget. Megkapja, amit kér, 
felszabadítom a lova útját a sakktáblán, és megengedem, hogy a 
király sáncoljon. 

- A Nona-toronyban - mosolygott Cesare - vagy itt, az 
Angyalvárban ő kap majd sakkot. 

- Nincs szükség rá, ne felejtsd el, hogy még mindig én vagyok a 
királynő. 

- Én meg a te futód. 

Cesare meghajolt, és széles mozdulattal meglengette fejfedőjét. 
Amikor kilépett a vár udvarára, a testőrök abbahagyták a 
gyakorlatozást, és tisztelegtek előtte. A parancsnokok egyetlen 
intésére követték a fegyverterembe. Itt tartotta a tanácskozásokat, 
amelyeket egy hónappal ezelőtt még a fivére vezetett. Ha szóba 


került, hogy mikor nevezik már ki gonfalonierének, az apja mindig 
azt mondogatta, hogy annak is eljön majd az ideje. De úgyis az a 
fontos, hogy övé a tényleges hatalom, mint a névadója, Caesar 
esetében, akit sosem koronáztak császárrá. Most tehát azt a 
parancsot adta ki, hogy minden olyan helyre, ahol feltűnt a pestis, 
küldjenek ki egy szakasz katonát és egy megbízható orvost. Ezek 
pedig tegyenek jelentést a helyzetről két hónapon belül, még a 
szeptember 13-i évforduló előtt, méghozzá csakis neki, 
máskülönben ketrecben lógatják le őket a vár faláról. 

A levegő időközben felfrissült, úgyhogy Cesare arra gondolt, egy 
Tevere-parti séta kitisztítaná az elméjét. 

Könnyedén felpattant andalúz lova hátára, megsimogatta az állat 
nyakát, majd intett Michelettónak, aki máris felugrott kis termetű 
maremmai hátasa nyergébe, hogy elkísérje urát. A napok még 
hosszúak, gondolta Cesare. Mielőtt besötétedne, homlokon csókolja 
Lucreziát, és kiszedi belőle, ki volt az apja annak a halott fattyúnak. 
Ügyesen színészkedett, az apja nem fogott gyanút, Lucreziának meg 
úgyse lett volna haszna a sopánkodásból, siránkozásból, szerelmes 
áradozásból. 

Most Michelettón a sor, hogy véghezvigye, amit elkezdtek: 
hamarosan átadja a megérdemelt jutalmat egy másik nővérnek, 
ezúttal Krisztus nővérének - előbb azzal a szerszámmal, amit a 
nadrágjában tart, aztán meg azzal, amelyik jóval élesebb, és a háta 
mögött rejtegeti. 

Colonna herceg mindössze egyszer látogatta meg őket, az első 
héten, akkor is csak azért, hogy bejelentse elutazását, de látván, 
milyen heves vitát vált ki minden kérdés Medici bíboros 
pártfogoltjai körében, úgy ment el, hogy nem közölte velük: Medici 
épp most érkezett Rómába, ahol Sforza vendégeként tartózkodik. 
Meglepte a hír, amelyről a kémeitől értesült, és elcsodálkozott, hogy 
a bíboros nem nála szállt meg. De jobb is így. Majd tájékozódik, ha 
visszatért, e pillanatban kisebb gondja is nagyobb ennél. 
Hamarosan megkoronázzák Aragóniai Ferdinándot, akit neki és 
unokatestvérének, Prosperónak kell bekísérni a katedrálisba, 
kezükben a díszpajzzsal és a zászlóval, örök szövetségük jeléül. Az 
örök szövetség egészen addig tart, amíg egyetértenek abban, ki a 
legerősebb és a legbőkezűbb a milánóiak, franciák és velenceiek 
közül. Elutazása előtt Colonna herceg mindenesetre azt parancsolta 
az embereinek, hogy bánjanak tiszteletteljesen a vendégekkel, amíg 
azok is tiszteletben tartják a bíborossal egyeztetett feltételt, hogy 
nem léphetnek ki a palotából. Ez a rendelkezés mindenkire 
vonatkozik, kivéve az építészt, Leonardót, meg de Mola lovag 
pajzshordozóját, Gabrielét, vagy minek hívják. Apró termetű 
emberke, de az esze fürge, kiváló zászlóvivő lehetne belőle, ha a 
szolgálatába állna. Az embereitől tudta, hogy Gabriele gyakran 
feltűnik a Szent Péter-bazilika környékén, és ostoba széptevéssel 
mulattatja a konyhából ki-be járó szolgálólányokat. A pajzshordozó 
láthatólag élvezettel végezte a feladatát, és közben kiderítette, mi 
újság a palotában, milyen ünnepségeket, vacsorákat rendeznek, 
kiket hívnak meg, olykor pedig alaposabban is megismerte 


némelyik hagymaszagú, bögyös leányzó erényeit. A herceg szívesen 
figyeltette a maga kémeivel mások kémeit, mert ennek mindig 
megvolt az eredménye. 

A palota árnyéka már elérte a teret. Ferruccio számára 
elkezdődött egy újabb nap, amelyet azzal kell töltenie, hogy 
megpróbálja kihámozni, mennyi igazság rejlik Gua Li meséiben. 
Már több mint két hete hallgatta a történeteket, de úgy érezte, 
mintha egy fehér nyulat kellene üldöznie a hóban. Amikor azt 
hinnénk, hogy a legfrissebb nyomokat látjuk, azok egyszerre 
eltűnnek a hideg lepel alatt, vagy az ég újabb hóvihart küld a földre, 
hogy teljesen összezavarodjunk és elcsüggedjünk. Némelykor 
eszébe jutott az az idő, amikor Giovanni Picót hallgatta 
hitetlenkedve, de mélységes bizalommal. A bimbózó szerelem 
időszaka volt az, amelyet a reménység termékenyített meg. A 
lelkében félelem és öröm harcolt egymással. A teremtő Istenanya 
képe pedig Leonora arcával olvadt össze. 

A boldogság mindent hihetővé tesz, de vajon ha akkoriban 
boldogtalan lett volna, akkor is ilyen vakon bízott volna 
Giovanniban? Akkor is logikusnak találta volna minden tézisét, 
következetesnek minden gondolatmenetét? Vagy ugyanolyan 
kétségekkel küzdött volna, mint most, amikor azt gyanítja, hogy 
Gua Li úgy próbálja alakítani a gondolatait, ahogy az ügyes fazekas 
keze a nedves agyagot? Az elme csüggedése arra indította, hogy 
higgyen abban, amit hall, a test lankadása arra, hogy kételkedjen 
benne. És eközben minden egyes nappal fogyatkozott a remény, 
hogy valaha viszontlátja Leonorát. Olyan volt ez, mintha valami 
sötét métely terjedt volna szét az ereiben. Nem is hallotta Gua Li 
elbeszélésének utolsó szavait, mégis a fejét csóválta. 

- Azt mondtad, hogy amikor Issza megérkezett a jégborította 
hegyek közé, a boncok nagy örömmel fogadták, de azt is mondtad, 
hogy éjjel-nappal gyötörték. Megbüntették, napokig nem kapott 
enni, egyetlen lepedővel takarózott a hidegben. Ha egy zarándok az 
én házamba kopogna be, én vagy elküldeném, vagy befogadnám, de 


az biztos, hogy nem állnék neki megkínozni, az nem volna helyes. 
És különben is, miért nem ment el, talán nem volt szabad ember? 

- Ez volt a karmája - felelte Gua Li. - Nem vonhatta ki magát 
alóla. 

- Már megint ez a karma - bosszankodott Ferruccio. - Én ezt 
nem értem. 

Ada Ta a botjára támaszkodva, de a padlót nem is érintve, három 
bukfenccel fejezte be szokásos napi tornáját. Ferrucciónak arcizma 
sem rándult, amikor az idős szerzetes tőle egy lépésre földet ért. 

- Hiába éhes a gyomor, a csukott szájba még egy szem mandulát 
is nehéz beleerőltetni. A fogak olyanok, mint a lélek redőnye. 

- Az üres szavak meg olyanok, mint a szél, amely felkapja és 
összekavarja a faleveleket - vágott vissza ingerülten Ferruccio. 

- Ifjú barátunk esetében a harcias külső igazi filozófust takar. 
Egyre jobban értem, miért állt olyan közel a jóságos Mirandolához, 
akinek a szelleme most is itt van velünk. Ha a gróf testben is itt 
lenne, azt mondaná neked, hogy a karma egy akcióra adott reakció 
szükségszerű bekövetkezése. Mint ebben az esetben is - mondta, 
majd váratlanul rácsapott Ferruccio fejére a botja végével. 

- Hagyd abba, Ada Ta, nincs kedvem játszani. 

A szerzetes újra megütötte. Gua Linek megremegett az ajka. 

- Azt mondtan, elég volt, vén bolond! 

A bot ismét lesújtott: Ferruccio látta, hogy közeledik, mégsem 
tudta elkerülni az ütést. A kezét Ada Ta felé nyújtotta, mire az jó 
erősen a bütykére koppintott. Az éles fájdalom végképp kihozta a 
sodrából Ferrucciót: mint az olajba mártott fáklya, úgy lobbant fel 
benne a harag. Fojtott kiáltás tört ki belőle, aztán önuralmát 
vesztve felkapta az asztalon heverő kardot. Heves mozdulatával 
még az előtte álló széket is felborította. Nyálat fröcskölve förmedt 
rá a szerzetesre: 

- Ti tehettek mindenről! Miattatok rabolták el a feleségemet! A ti 
hibátok, ha soha többé nem látom! 


A kar a szerzetesre szegezte a fegyvert, de a kéz remegett. 
Ferruccio tudta, hogy nem volna szabad beszélnie erről, mert így 
parancsolta a bíboros, de egyszerűen elfogyott a türelme. 

- Valóságos istencsapása vagytok ti ketten! Úgy beszéltek 
Mirandoláról, mintha a bizalmasai lettetek volna, pedig ő az én 
barátom volt, nem a tiétek! Mit tudtok ti róla? Az égvilágon semmit. 
És úgy beszéltek Krisztusról, mintha személyesen ismertétek volna, 
szép mesékkel ámítotok, hogy elhiggyem, Medici tervei valóra 
válhatnak. Szolgák vagytok, akik a túlvilágról jöttek ide, hogy 
becsapjanak engem és mindenki mást. Ördögök vagytok, élvezitek, 
ha kínozhattok. De most már elég volt, végeztünk! 

Ada Ta egyetlen porcikáját sem mozdította, amíg az utolsó 
szavak el nem hangzottak, aztán megpörgette botját az orra előtt. 
Ferruccio vérben forgó szemmel magasba emelte a kardot, hogy 
lesújtson vele Ada Ta fejére. A szerzetes pördült egyet a bal lábán, 
elhajolt a csapás elől, majd egyszerre Ferruccio háta mögött 
termett, és nagyot vágott a bottal a jobb lapockájára. Ferruccio nem 
fordult meg, csupán a felsőtestét fordította el, hogy kardja hegyével 
beledöfjön ellenfele lépébe, amint már annyiszor tette. Ezúttal 
azonban csak a levegőt találta el, és amikor felemelte a fejét, ütés 
érte a tarkóját: Ada Ta már megint ott volt mögötte. Ösztönösen 
hátraemelte a kardját, hogy lesújtson az ellenfél koponyájára. 
Veszélyes mozdulat ez, de gyakran meghozza a végső győzelmet. 
Ada Ta azonban két karjával a nyaka mögé szorította a botot, és úgy 
beletérdelt Ferruccio hátába, hogy a férfi a földig hajolt 
fájdalmában. Ekkor már csupán Ferruccio két hüvelykujját kellett 
enyhén megnyomni, hogy elengedje a fegyvert. 

Ferruccio zihálva hevert hanyatt a földön, és amikor Gua Li 
rátette a kezét izzadt homlokára, eleredtek a könnyei. A nő a 
szerzetesre emelte a tekintetét, aki lehunyta a szemét, és lehajtotta 
a fejét, Gua Li ekkor lehajolt, és átkarolta Ferrucciót, aki 
belekapaszkodott, és átadta magát a kétségbeesett zokogásnak. Ada 


Ta hagyta, hogy a férfi szabad folyást engedjen könnyeinek, 
türelmesen várt, míg lecsillapul az érzelmi vihar. 

- A bölcs Lao-ce mondta, hogy azt, ami a hernyó számára a vég, a 
világ többi része pillangónak hívja. 

Amikor Gua Li látta, hogy Ferruccio könnyei lassan elapadnak, 
párnát tett a feje alá, és itallal kínálta. 

- Sajnálom, bocsássatok meg - mentegetőzött Ferruccio. - Évek 
óta nem történt velem ilyesmi. Általában nem így szoktam 
viselkedni. 

- Azt, aki másokat legyőz, nagy erejűnek mondják, pedig csak az 
az igazán erős, aki önmagát győzi le. 

Ada Ta Ferruccio felé nyújtotta a kezét, és segített felállni neki. 

- Ez a vénember pedig - folytatta - alázatosan bocsánatot kér 
tőled, de muszáj volt ledönteni a fájdalom falát, amely nem engedte, 
hogy nyitott és békés elmével hallgasd a történetet. Talán a 
leányom túl unalmasan mesél. 

- Ada Ta! Előbb rám parancsolsz, hogy tanuljak meg mindent 
kívülről, aztán meg azt mondod, unalmas vagyok! 

- Talán mert az őszinte szavak nem szépek, a szép szavak pedig 
nem őszinték. 

- Nem - vágott a szavába Ferruccio. - Gua Li egy percig sem 
untatott, neked pedig igazad van abban, amit a fájdalmamról 
mondtál. A botod segítségével felnyitottad a szememet. De sok 
kérdésem van hozzátok. Azt hiszem, most már sejtem, ha nem is 
tudom pontosan, miért választottatok éppen engem. Csak azt nem 
értem még mindig, milyen megfontolás vezette azt, aki összehozott 
minket. 

Odament az ablakhoz, és kinyitotta: a könnyű szél felkapta a 
platánok és a gesztenyefák első lehullott leveleit, a szemerkélő eső 
pedig a földhöz tapasztotta őket. Aztán az udvar közepén lévő 
csatornanyílás közelében megmozdult egy falevél - sárgászöld volt, 
mint a társai -, és a többi közé keveredve, de mégis elkülönülve, 
lassan, de határozottan haladt előre, mintha neki külön szellő fújna. 


Furcsa, hogy időnként a legjelentéktelenebb esemény is képes 
magára vonni az ember figyelmét. 

Ferruccio már éppen hátat fordított volna az ablaknak, amikor 
meglátta, hogy a falevél ugrik egyet, és rájött, hogy nem is levél az, 
hanem egy kis béka. Semmi sem az, aminek látszik, mondogatta 
neki gyakran a nagyapja, Paolo; ne higgy a látszatnak, és ha tudni 
szeretnéd, mikor akar lecsapni rád az ellenfeled, soha ne a kezét 
figyeld, hanem a szemét. 

- Elegem van ebből a helyből - mondta, és ökölbe szorította a 
kezét. - Colonna hercegnél vendégeskedni leginkább rabságra 
hasonlít. De meg kell várnom, míg megérkezik Medici bíboros. Ti 
nem tudhatjátok, sőt jobb is, ha nem tudjátok, de ha megjön, akkor 
el kell válnom tőletek. 

- Olykor nem kell tudni valamit ahhoz, hogy értse az ember. 

Ada Ta Ferruccio szemébe mélyesztette a tekintetét. A 
fiatalember kérdőn nézett rá. 

- Volt egyszer két utazó - folytatta a szerzetes -, akik egy 
útelágazásnál találták magukat. Az egyik balra akart menni, hogy 
kocsit és lovat vegyenek a szamarkandi piacon, a másik jobbra, 
hogy borostyánköveket adjanak el a bukharai bazárban. Elválni 
készültek, ami mindkettejüket sajnálattal töltötte el, ám ekkor a 
másodiknak támadt egy ötlete. Előbb elkíséri a barátját 
Szamarkandba, aztán a kocsin ülve, kényelmesen elmennek 
Bukharába. Még hamarabb is odaér, mint ha egyedül, gyalog 
indulna útnak. 

- Azt hiszem, megértettem - felelte Ferruccio -, de nektek is 
megvan a küldetésetek, és nekem is. 

- Ha meglesz a lovunk, mind együtt megyünk Bukharába. - Ada 
Ta kétszer a padlónak koppintotta a botját, aztán szimatolni 
kezdett. - Nem érzitek? Az ablakból beáradó szag azt jelzi, hogy 
hamarosan itt az ősz. Te hogyan vélekedsz, Gua Li? Igaza van a 
barátunknak, amikor azt gondolja, hogy ez a vendégszerető hely 
nem bájos pacsirtákkal van tele, hanem mérges kígyókkal? A 


viperafészeknél nincs biztonságosabb hely, de csakis a viperák 
számára. 

- Már nem érzem rajta a halál szagát, elszállt - mondta a nő. - 
Most már megbízom benne. 

- A nő csak akkor bízik a férfiban, ha az ugyanúgy gondolkodik a 
dolgokról, mint ő. Eszembe jutott az a történet, amikor két bárány 
leszavazta a farkast abban a kérdésben, hogy mit egyenek 
vacsorára. Bár a végére már nem emlékszem. 

- Te nem vagy farkas - mosolyodott el Gua Li. - Öreg gyerek 
vagy. Te vagy a második Lao-ce. 

-Te meg egy ifjú beszélő majom, aki elűzi a démonokat. És 
miután szépen tudsz mesélni, időd pedig akár a pelyva, 
felvidíthatnád a mi lovagunkat azzal, hogy elmondod, hogyan tanult 
meg Issza a kövekkel játszani. Aztán majd a többi dologgal is 
foglalkozunk. Én ugyan férfi vagyok, de én is megbízom benne. 

Ada Ta leült a földre, lehunyta a szemét, és hálát adott a föld 
véghezvigye. Amikor aztán meghallotta Gua Li hangját, amely a 
meditációhoz és gondolkodáshoz használt gling fuvola édes 
csengését juttatta eszébe, elégedetten nyitotta ki a szemét. 


Éjszaka minden felhőt elfújt az északi szél. A levegő olyan áttetszően 
tiszta lett, hogy a nap folyamán az ég azúrról sötét indigókékre 
váltott, mintha azt akarná sugallni, hogy a világmindenség fénye 
sötét. Issza és társai akkor hagyták el a lehi kolostort, amikor a nagy 
hegy csúcsáról visszaverődő első napsugár behatolt a boncok 
közösségét vezető Tenzin Ong Pa szobájába. Hűvös vizű forrásokon 
keltek át, óvatosan lépkedtek, nehogy eltapossák a kövek közül kibújó 
fehér rododendronvirágokat, s közben a szerzetesek mindvégig 
tréfálkoztak, nevetgéltek. Elmesélték egymásnak, mit álmodtak, 
hogyan küzdöttek a démonokkal az éjszaka. Boldogan osztották meg 
egymással félelmeiket, és mind kinevették a többiekét. Sokaknál dob 
és harsona volt, és olykor valamelyikük meg-megállt, felvett egy 


követ, belesugározta minden negatív energiáját, majd eldobta a 
patak tajtékos vizébe. 

Issza először tartott velük, és bár nem értette, mit beszélnek, 
átérezte a boldogságukat, és nevetett a tréfáikon. Sugárzóan 
boldognak, élettelinek érezte magát, egyetlen szag, kép, hang vagy 
egyéb érzés sem volt, ami ne töltötte volna el örömmel a lelkét. 
Megálltak a Samtzo partján. Pocsolyánál alig volt nagyobb ez a 
tavacska, de azt beszélték, hogy itt tért meg egy veszedelmes ördög, 
és az ő bűnbánó könnyeiből jött létre a tó. 

- Ez csak legenda - kacsintott Isszára Ong Pa. - A glecscser nélkül 
a legkétségbeesettebb démon könnyei sem nedvesítenék meg a talajt. 
De ez is hozzátartozik ahhoz a játékossághoz, amely nélkül az élet 
nem rövidnek és vidámnak, hanem hosszúnak és unalmasnak tűnne. 

- Akkor én nagyon boldog vagyok - tette össze a kezét Issza. - 
Köszönöm, Tenzin Ong Pa mester. Nagyon sok mindent megértetett 
velem. 

- Akkor mindannyian boldogok vagyunk. 

Az apát egyetlen intésére mind helyet foglaltak egy sziklán. Issza is 
követte a példájukat. 

- Hívj csak Ong Pának, mint a többiek. A mai naptól te is a 
közösségünkhöz tartozol, és veled együtt akarunk ünnepelni. Előbb 
azonban szeretnék feltenni neked néhány kérdést. Megengeded? 

- Örömmel. 

- Nos, ez volt az első kérdésem! 

Ong Pa elnevette magát, és a szerzetesek vele nevettek. Issza 
udvariasan csatlakozott hozzájuk, majd miután megértette a tréfát, 
még harsányabb kacagásra fakadt. 

- Két évig olvastál és meditáltál, Issza. Mire jutottál? 

- Arra, hogy a tudatosság eléréséhez figyelni kell a gondolatok 
előtörését, és hagyni kell, hogy szabadon áramoljanak. 

- Nagyon helyes - felelte a mester. - És milyen nehézségekkel 
találkoztál? 

- Néha elálmosodtam, máskor izgalom tört rám. 


- Ez nagyon érdekes. Egyetértetek, barátaim? Ugyanez történik, 
amikor elaludni készülünk. Néha észrevétlenül siklunk az álomba, 
máskor minden látható ok nélkül elsuhan előlünk. És mit kell tenni 
ilyenkor? 

- Mindent egyetlen gondolatba terelni, mint ahogy a pásztor hajtja 
át a bivalycsordát egy szűk hegyszoroson, ahol egyszerre csak egy 
állat mehet át. 

- Nagyon elégedett vagyok veled, Issza, igazán boldoggá teszel. Az 
az energia, ami abból az egy gondolatból sugárzik, elég lenne ahhoz, 
hogy ifjonti szakállad egyetlen szálával átszúrd a jeget és elmozdítsd 
a köveket. Ha a barátaim egyetértenek velem, úgy vélem, eljött a 
pillanat, hogy Issza a megismerés kilenc szintjéből fellépjen a 
másodikra. 

A szerzetesek összenéztek, bólogattak a mester felé, majd úgy 
helyezkedtek, hogy háttal üljenek a tónak, arccal pedig egy meredek, 
kövekkel borított lejtő felé forduljanak. Egyesek a dobokat ütötték a 
bőrrel bevont dobverőkkel, mások megfújták a harsonákat. Aztán az 
összes hangot a lejtő egyik kőtömbje felé irányították. Issza valami 
vibrálást érzett, mintha egy ismeretlen, láthatatlan, mégis valóságos 
erő járná át a testét. A kőtömb pedig emelkedni kezdett. Néhány 
pillanatig ide-oda ingott, aztán mintha felfelé tolta volna az a mély, 
szűnni nem akaró hang és a ritmikus dobolás. A harsonák most két 
különböző hangon szóltak, és a kőtömb feléjük közeledett, ívet írt le 
az égen. Amikor a tó fölé ért, Ong Pa intésére minden hangszer 
elhallgatott. A kő egy darabig mozdulatlan maradt, aztán a vízbe 
zuhant. Isszára valóságos vízesés zúdult. Ott ült levegő után 
kapkodva, tetőtől talpig  csuromvizesen, elképedt arccal. A 
szerzetesek könnyesre nevették magukat, Issza pedig velük kacagott. 
Ong Pa, akinek a tunikájára egyetlen vízcsepp sem hullott, odament 
hozzá. 

- A hűvös víz felélénkíti az elmét, de a jéghideg halálos is lehet. 
Öltözz át, és ha már eleget nevettetek, gyere utánam arra a sziklára, 
mert beszélnem kell veled. 


Issza nem siette el a dolgot, előbb még ki akarta próbálni a dobot 
meg a harsonát, és addig abba sem hagyta a gyakorlást, míg 
legalább egy kavicsot nem sikerült a levegőbe emelnie. 
Gyerekkorában véletlenségből, a hit erejével egyszer már csinált ilyet. 
Most viszont megtanulta, hogy a csoda valójában tudomány. De még 
a nagy lelkesedés sem melegítette fel a jeges zuhany után, úgyhogy a 
szerzetesek megtörölgették, végigdörzsölték a testét rózsaszín sóval 
kikészített, mósusszal illatosított birkabőrökkel, amitől erős, 
szokatlan szaga lett a testének, és minél inkább tiltakozott, annál 
jobban nevettek rajta. Végül aztán térd fölé húzott tunikával sikerült 
elfutnia a gondoskodó szerzetesek elől. Odament a mesterhez, és leült 
mellé. Ong Pa szokása szerint beleszimatolt a levegőbe, mielőtt 
megszólalt volna. 

- Két út van előtted, fiam, a jégé és a tűzé. Melyiket akarod 
követni? 

- A harmadikat, Ong Pa, a tűz által felolvasztott jégét, vagyis a víz 
útját, mesterem. 

-Ez a legnehezebb, mert mindennap meg kell küzdened a 
hétköznapi nehézségekkel, miközben a szellem gondjairól sem 
feledkezhetsz meg. Egyesíteni a földet és az eget igen veszélyes, ezen 
az úton démonokkal találkozol majd, gondolatok és emberek 
alakjában, és le kell győznöd őket. 

- Már megismertem őket, amikor még a cédrusok közt éltem, 
bottal és kerékkel játszottunk a testvéreimmel, és anyámat 
hallgattam, miközben az út túloldalán tejet nem adó, kiapadt 
melleket láttam, kisgyerekeket, akiket puszta mulatságból öltek meg 
a katonák, papokat, akik erősek voltak a gyengékkel, és gyengék az 
erősekkel, és rémületben tartották az emberek elméjét. Meg akarom 
tanulni, hogyan mélyesszem úgy a földbe a kezem, hogy ne 
piszkolódjak be, érezni akarom a szenvedők fájdalmát, és boldog 
akarok lenni velük, úgy akarok félni attól, hogy elvesznek tőlem 
mindent, ami az enyém, és amit szeretek, hogy közben nincs bennem 
gyűlölet, meg akarom ismerni a tudatlanság sötétjét, hogy 


elűzhessem az ész fényével, igazságossággal akarok harcolni a 
hatalmaskodás ellen. ÉS... 

- Mi az, Issza? 

- És meg akarok házasodni, Ong Pa. 

Isszának megremegett az ajka, amikor a szerzetes komoran nézett 
rá, és a fejét csóválta. 

- Nem tartod helyesnek - kérdezte elhaló hangon -, vagy azt 
gondolod, túl fiatal vagyok még? 

- Csak azt gondolom, jó ideje vártam, hogy megmondd. Mindenki 
tudja, hogy reszketsz a vágytól, hogy leereszkedhess a szakadék 
mélyére a bájos Gajával. A társaid is tudják, ezért kentek be a szarvas 
mirigyéből származó mósusszal. Azt remélték, ez majd feltüzeli a 
férfiasságodat, és rávesz, hogy meghozd a döntést, amelyre mindenki 
vár. 

- Akkor hát nem ellenzed! 

- Tudja Szajed, tudja Gaja, tudják a csillagok, a hold, a nap. Hegyek 
és völgyek visszhangozzák a magányos griffmadár panaszszavát. A 
víz útját választottad, de egyedül nem tudod elkormányozni a 
hajódat. Ha hajlandó vagy holnapig várni, örömmel fűzöm egybe a 
kezeteket. Most pedig menj, indulj Gajához, mondd neki, hogy 
készülődjön. 

Issza felállt, hogy futva induljon a falu felé, de aztán megtorpant. 
Ong Pa karjába vetette magát, és átölelte. A mester igyekezett eltolni 
magától, de aztán hagyta, hogy a fiút elsodorják a tűz útjának 
lángjai, és kivételesen a jég is lángra kapjon. Issza már az ösvényen 
szaladt, amikor Ong Pa utánakiáltott. 

- Aztán nehogy úgy tégy, mint a griffmadár, amelyik csak egy 
tojást rak! 

De Issza már messze volt, nem hallotta. 


Gua Li utolsó szavai mély sebet ütöttek Ferruccio de Mola lelkén, 
pedig a mese közben többször is együtt nevetett a nővel. Most a 


hasára szorította a kezét, mert úgy érezte, mintha lassan, fájdalom 
nélkül elszivárogna a vére, elhagyná az élet, és végre békére lelne. 

Rówa, 1497. aucuszrus 30. 


Éjszaka heves zivatar rázta meg a földet, elárasztotta az utakat, 
évszázados fákat tépett ki, megremegtette Róma házainak falait. 
Cesare Borgia le sem hunyta a szemét: gyerekkora óta rettegett a 
villámlástól, a hirtelen felvillanó fényben mindenütt kísérteteket 
vélt látni. Felnőttként pedig attól is félt, hogy valami őrült villám 
eltérülhet útjából, és az arcába csaphat. A kényszerű virrasztás 
közben volt ideje gondolkodni. Most, hogy fivére, Juan meghalt, a 
pápaság hamvaiból létrejövő dinasztikus királyság közelebbinek 
tűnt, mint valaha. Az, hogy apja jóváhagyásával tette el láb alól a 
testvérét, kettős hurokba kötötte őket, amelyben mindketten a 
másik nyakát szorongatták. Apja mellett szólt a szilárd hatalom, 
őmellette viszont fiatal kora. A másik nyerő lépés Lucrezia 
gyerekének eltűnése volt. Az apáca konok hallgatásából azt 
gyanította, hogy a gyerek az apjuk ágyékából fakadt, és tudta, ez 
esetben milyen fontos lehetett Sándornak. Az öreg azonban 
elszámította magát: soha nem jöhet a világra olyan gyerek, akinek 
az apja is, az anyja is Borgia, és ily módon igényt tarthatna a trónra. 
Mindenesetre bármi is az igazság, a gyerek többé nem jelent 
akadályt, az apja pedig sohasem vádolhatja meg azzal, hogy megölt 
egy fattyút, aki a leggyalázatosabb vérfertőzés gyümölcse volt. 
Többször is megjelent Cesare előtt a fivére meg az unokaöccse. 
Ilyenkor gyorsan lehunyta a szemét. De érezte, hogy a római 
korona egyre közelebb van, és ha megvalósította a tervét, elkíséri 
apját örök nyughelyére, aztán ezerötszáz év után ő lesz az új 
Caesar. Ezután semmissé nyilvánítja Jofré házasságát, és feleségül 
veszi Sanchát, azt a szukát, egyesítvén a római és a nápolyi 


királyságot. Firenzével kapcsolatban apjának van igaza, a népnek 
nemsokára elege lesz Krisztus köztársaságából, amely nem tűr 
ellentmondást, és hamarosan elzavarják Savonarolát. A Borgia 
királyoknak akkor már csak a kezüket kell kinyújtaniuk, és szembe 
kell szállniuk a franciákkal, s máris övék a város meg az egész 
Signoria zászlaja. Kár, hogy az apja nem hallgatott rá, amikor 
megtudta, mi vezette arra Medici bíborost, hogy a Borgiák szájába 
dugja a fejét. Akkor kellett volna összezárni az állkapcsukat, és 
egyszerűen leharapni. Senki sem tiltakozott volna, Medicinek túl 
sok az adósa. 

Cesarét még mindig dühítette, hogy kihagyták az apja és a 
bíboros közti megbeszélésből, de végül mégis sikerült elaludnia, 
igaz, csak akkor, amikor már pirkadt, de az eső még mindig 
kopogott a tetőkön, a szél pedig csak úgy fütyült az ablakrésekben 
meg a kéményben. 


Az új toronyban nemrég harangoztak nonára - pár perccel 
korábban, mint a nem messze lévő Szent Péter-bazilikában. Így 
akarta a Borgia pápa. Giovanni de" Medici egy nehéz tölgyfa lócán 
ült, amelyet mitológiai alakokat ábrázoló faragások díszítettek, és 
széles, karmos lábai voltak, mint egy szatírnak. A bíboros előtt 
szenvtelen arckifejezéssel járkált fel-alá a ceremóniamester, Johann 
Burckhard, aki a kötelező udvariassági formulákon túl egyetlen 
szót sem intézett hozzá. Némán lépkedett, s olykor feljegyzett 
valamit a kezében lévő, szalmaszálhoz erősített, kihegyezett vörös 
krétával. Medici megcserélte keresztbe vetett lábait, mert 
megfájdult az ülepe. A lóca még annak a szamárnak a hátánál is 
keményebb volt, amelyen dAubusson bíboros ispotályosainak 
vendégeként, vagy talán rabjaként megérkezett Castel di Guidóból. 
A bíborosi selyemköpeny csak a portól óvta meg, esetleg egy-két 
ájtatos szívű rablót riasztott el, akiknek amúgy is feltűnhetett két 
kísérője, a lovon ülő, súlyos bárddal felszerelkezett szerzetesek. A 
két barát most is kint várja a palota előtt. Ha reggelig nem tér 


vissza, az a parancs, hogy hagyják el a helyüket, és meneküljenek 
Colonna herceghez. 

A bíboros már több mint két órája várta, hogy VI. Sándor 
ígéretéhez híven kihallgatáson fogadja. Türelmetlensége percről 
percre nőtt, de tudta, hogy egy pillanatra sem szabad kimutatnia. 
Nagy árat fizetett azért, hogy kitanulta a türelem, a várakozás és a 
nyugalom mesterségét. Az apja gyakran parancsolt rá és Pieróra, 
hogy órákon át üljenek mozdulatlanul a vaddisznóvadászatra 
idomított, félelmetes vérebekkel szemben. A testvérek egy lócán 
kuporogva igyekeztek visszafojtani könnyeiket, megfékezni 
reszketésüket. Ott kellett megvárniuk, míg a szolgák elvitték a 
kutyákat, máskülönben egy egész napra bezárták őket a sötétbe, 
ahol csak kenyeret és vizet kaptak, és még az atyai fejmosás 
szégyenét is el kellett viselniük. Piero elkeseredetten rugdosott 
mindent, amit ért, Giovanni azonban kivárta, míg anyja ölelő 
karjába menekülhetett, aki gyengéd szavakkal csillapította 
reszketését és zokogását. 

Az ajkát harapdálta kínjában, mert eszébe jutott, mennyit 
szenvedett az anyja, valahányszor az apja Lucrezia Donatival hált a 
szomszéd szobában. Szegény asszony az imádkozásba menekült 
ilyenkor. Lucrezia, hát igen, ez a név a bujaság és az árulás útjára 
vezet. Amott, az értékes faliszőnyegek mögött egy másik Lucrezia 
és egy jóval félelmetesebb véreb rejtőzik. De ahogy az anyja szokta 
volt mondani: ha valamit nem lehet legyőzni bátorsággal, akkor a 
ravaszságot és a türelmet kell bevetni ellene. Pontosan ezért 
mászta meg a negyvenkét lépcsőfokot ebben a bástyaszerű új 
toronyban, amelyet a nép máris Borgia-torony néven emleget. 
Mintha a bazilika immár családi tulajdon volna, királyi palota, nem 
pedig Krisztus földi helytartójának átmeneti székhelye. Negyvenkét 
keskeny lépcsőfok, még korlát sincs, óvatos léptekkel, hétrét 
görnyedve lehet csak feljutni a pápa új alkóvjába, amely állítólag 
több mint százezer dukátba került. 


Giovanni már sokadszor emelte tekintetét a mennyezetre, 
amelyet enyhe levendulaillatot árasztó olajlámpások egész sora 
világított meg. Gondosan tanulmányozta a festményeket, 
amelyektől igencsak távol állt az ájtatos szellem. Történelmi és 
mitológiai alakok tűntek fel rajtuk sátáni díszítmények, egyiptomi 
hieroglifák és asztrológiai meg alkímiai jelképek között. Egy 
meztelen Apolló és egy nevető Bacchus közt keleties öltözékű 
satrapa ült. Giovanni addig meresztgette a szemét, míg fel nem 
fedezte rajta a legalább húsz évvel fiatalabb Rodrigo Borgia 
vonásait. A mennyezet közepén vörös bika díszelgett, líra alakú 
szarvval és szembetűnő nemzőszervvel. Ez volt a Borgiák 
címerállata. 

- Jó napot, monsignore, jól utazott? 

Giovanni azonnal hátrafordult. Az egyik ajtón át, amelyet függöny 
takart el, fiatal nő lépett a szobába, és meredten bámulta őt fekete 
szemével, amely mintha színtiszta obszidiánból lett volna. A haja 
viszont az érett búzakalász színében pompázott, arca pedig 
tökéletes oválist formázott. Igazi szépség volt, ráadásul a hangja és 
a modora is kellemes. A bíboros nem ismerte, de úgy vélte, csakis 
Krisztus jegyese lehet - így emlegették ugyanis Giulia Farnesét, 
Sándor szeretőjét és Orsino Orsini feleségét. 

- Remekül utaztam, hölgyem, mint ahogy remélem, kegyed is 
kellemesen töltötte az éjszakát, a vihar ellenére. 

- Térden állva imádkoztam, monsignore. Másfajta viharok 
lecsillapítására is ez a legjobb módszer. 

Giovanni némi pajzán gúnyt vélt felfedezni a nő hangjában és 
titokzatos mosolyában. 

Giulia Farnese könnyedén meghajolt, majd egy másik ajtón 
kiment. Giovanni csak ekkor látta, hogy ruhájának szalagjai még 
nincsenek is megkötve. Burckhard követte a nőt a tekintetével. 
Ekkor egy ismerős hang szólította a bíborost az első ajtó felől. 
Giovanni belépett. A nagy ablaknál, neki háttal egy zömök, 
nagydarab ember állt földig érő, sárga brokátköntösben, amely a 


papucsát is eltakarta. Amikor meghallotta a bíboros lépteit, 
megfordult, és kézcsókra nyújtotta a kezét. Giovanni alig tudta 
eltitkolni undorát, amikor megérezte a pápa ujjain a nőstényszagot. 

- Üljön le, Giovanni, és igyon velünk, ma ünnepnap van. 

- Pontosan öt éve, hogy Spanyolország megszabadult a zsidóktól. 
Erre céloz, Szentatyám? 

- Majd tudatjuk a bájos Kasztíliai Izabellával és hitvesével, 
Ferdinánddal, hogy együtt ünnepel velük. Dicséretes szellemiségre 
vall, kár, hogy ön az ellenségünk. Ami azonban minket illet, azt 
ünnepeljük, hogy ismét körünkben üdvözölhetjük a hölgyet, aki 
régi kedves pártfogoltunk, ám nem várjuk el öntől, hogy ezt 
megértse. Ismerjük a hajlamait, melyekért Savonarola szívesen 
vetné akár a máglya, akár a pokol tüzére, bár talán az ön nevének 
tiszteletére illatos olajokkal is meglocsolná a lángokat. Nem igaz 
tán, hogy a védőszentje, Szent János napján szedett gyógyfüvek 
levétől a láthatatlant is meglátja az ember? 

- Mindaz, amit magam körül látok, a csodatévő olaj nélkül is épp 
elég világos, Szentatyám. A rágalmak pedig nem hatnak rám. 
Mindazonáltal ha megmérnék a bűneinket Szent Mihály mérlegén, 
az ön tányérja jóval lejjebb süllyedne, mint az enyém. 

- Ugyanolyan pimasz, mint az apja, pedig szamárháton jött ide, 
mint aki bűnbánatot tart. Remélem, nem fertőzte meg a vértanúság 
tébolya. De ha mégis, nagy a választék, a Nona-toronytól az 
Angyalvárig. 

- Isten őrizz, egy fertőzést már elkerültem, a lelkem még nem áll 
készen egy újabbra. 

- Miről beszél? 

-Nem hallotta? Néhány hónapja Firenzében, Krisztus 
köztársaságában megjelent a pestis... 

- Chingada su madre, aya la peste! 

- Hitemre mondon, azt hittem, már értesült róla, Szentatyám. 

VI. Sándor idegesen kezdte vakargatni horgas orrát. 


- Úgy vélem - folytatta Giovanni -, hogy nem elszigetelt esetről 
van SZÓ... 

- Ha megbízhatnék önben, akár el is mondhatnám, hogy valóban 
nem az, és ha a szövetségesem volna, elárulhatnám, hogy az utóbbi 
időben más, egymástól távoli helyeken is kitört a járvány. Úgy 
terjed az országunkban, mint az olajfoltok a víz színén. 

- A pestis olyan, mint Isten szava, amely a szószékről kiindulva 
legyező alakban terjed szét az emberek között. 

- Az általunk ismert esetekben nem így van. 

- És Firenzében sem. A betegség megérkezett, ölt, azután eltűnt, 
mint valami néma bérgyilkos. 

-Isten nem küld bérgyilkosokat, az angyalai pedig kardot 
használnak, nem hagymázas fuvallatokat. 

- Akkor az ördög műve. Ő mindenhol jelen van, és sok a követője, 
főleg az asszonyok között, merthogy a nők testén, a miénktől 
eltérően, három lyuk van, és így az ördög könnyebben tud beléjük 
hatolni. 

- Helyénvaló idézet, de ne felejtse el, hogy mi ragaszkodtunk a 
Malleus Maleficarum kinyomtatásához. Fekete mágia? Ouoddam 
semper, ubigue ab omnibus creditum est? Nem, jobban hiszünk az 
emberi gonoszságban, és ezért meg is bíztuk fiunkat, Cesarét, hogy 
derítse ki, mi a helyzet. 

- Perfectus ad perfecta, si licet, sancte pater. 

VI. Sándor a fejét ingatta, de a bíboros úgy látta, hogy halvány 
mosoly jelent meg az arcán, miközben egy kulcsra zárt 
szekrénykéből elővett egy üvegkancsót meg két értékes velencei 
kristálypoharat. 

- Még nem tudjuk, miért vállalta a kockázatot, hogy felkeres 
minket, de nagyra értékeljük, hogy így tett. Ám mielőtt 
megtudnánk, inni kívánunk önnel, Medici. Ez a likőr elűzi az 
esetleges rossz gondolatokat, és feléleszti az esetleges jó szándékot. 

- Szívesen iszom önnel, Szentatyám. Töltsön, és én majd 
választok magamnak poharat. 


- Ez a fűszeres bor nem nápolyi vagy perugiai vízzel készült, 
hanem pár csepp forrásvízzel, kár lenne elpazarolni. Kóstolja csak 
meg nyugodtan. 

Giovanni egy pillanatig habozott. Régi ellenségével folytatott 
szópárbaja a házigazda jóvoltából véget ért, de győztest nem 
hirdettek. Ettől azonban még nem érezheti magát biztonságban, 
főleg ha majd elárulja a pápának, mik a tervei. Végül úgy döntött, 
megbízik benne. Alig mártotta ajkát a vöröses folyadékba, máris 
égni kezdett a nyelve. Aztán az első lélegzettel egész illatár zúdult 
az orrába, és érezte, hogy érzékei lágy ölelésre tárulnak. 

- Ilyet még nem kóstoltam - dadogta. - Miből készült? 

-A  mirtusszal és  fehérürömmel illatosított — óborhoz 
kardamomot, fahéjat, szegfűszeget, kakukkfüvet és rebarbarát 
adunk. - A pápa csukott szemmel szívta be a kezében tartott 
pohárból áradó illatot. - Ám miután keletről gyömbért, kurkumát 
és galangát hozattunk, a likőrborból valódi nektár lett. Ez az 
ambrózia feltüzeli a testet és a lelket, elég belőle egyetlen csepp a 
nyelv hegyére. Tökéletes, akár a napfény, amelynek egyetlen sugara 
is felmelegíti az embert, és utat mutat a sötétségben. Szent szajha 
ez, közvetítő az emberi és az isteni világ között. De nem szabad túl 
sokat inni belőle, mert heve leolvasztja a viaszt a szárnyakról, mint 
ahogy Icarusszal történt, ragyogása pedig vakít, perzsel és öl. 

A bíboros letette a poharát. Már nem az életét féltette, hanem azt 
akarta elkerülni, ami ellenfelével történt. A pápa vagy megtébolyult, 
vagy valamiféle misztikus elragadtatás lett úrrá rajta. De nem is baj, 
mert ezek szerint most Sándor, az ember beszél - akit eddig még 
soha nem látott, nem hallott. Ez a legalkalmasabb pillanat, hogy 
megossza vele a titkait, és minél inkább megőrzi elméje 
világosságát, annál könnyebben állítja a maga pártjára. Már ha nem 
tör ki Sándorból a vadállat. Mindig is tudta, hogy ezzel a kockázattal 
számolnia kell. Medici és Borgia végül is egyazon fajta: oroszlánok a 
szarvasok között, és végtelen ostobaság volna, ha most egymásnak 
esnének. Lehet, hogy az egyik oroszlán olyan izmos, akár egy bika, 


és nagyobb a másiknál, de ennek semmi jelentősége: körülöttük 
annyi a szarvashús, hogy akár száz újabb nemzedéknek is elég 
lenne. 

- Beszélhetek önnel, Szentatyám? 

A pápa lenyelte a bor utolsó cseppjeit, majd töltött még magának. 
A vendégét nem kínálta, de felé tolta a kancsót. 

- Bíboros úr, rosszul érzi magát Castel di Guidóban? D. Aubusson 
nem tanúsít illő tiszteletet ön iránt? Ha így van, mondja csak meg, 
nem kívánjuk, hogy római tartózkodása a terhére legyen. Van 
néhány kispap és novícius, aki szívesen megédesíti itteni napjait, 
annak rendje és módja szerint. 

Az utolsó szavaknál egészen közel hajolt a bíboroshoz, akit 
megcsapott a pápa bűzös lehelete, és elfogta az undor, amelyet 
hiába próbált leplezni. Sándor elfintorodott. 

- Giulia is panaszkodik rá, pedig tyúkzsírral kenegetjük a 
szánkat, és árpavízzel öblögetünk, de úgy tűnik, hiába. Mit gondol, 
bíboros úr, vajon a bűneink szállnak fel a zsigereinkből, vagy 
azoknak a mérgeknek a maradványai, amelyektől annyira fél, és 
amelyekből akaratunkon kívül lenyelünk egy keveset néha? 

A pápa szemhéja lassan lecsukódott, szája nyitva maradt. 
Giovanni rájött, hogy elszállt a pillanat, ma már úgysem intéz el 
semmit. De felmerült benne a kérdés, hogy ez a kásás hang, a konok 
ragaszkodás a királyi többeshez, meg az, hogy Sándor efféle 
intimitásokat fecseg ki, nem valami betegség jele-e. Ez esetben 
lehet, hogy már alig maradt ideje, mert az utolsó szemcsék 
gördülnek le a homokórában. Megtörténhet, hogy a következő pápa 
valóban Isten embere lesz. 

- Majd hívatjuk, Medici bíboros. - A pápa alig észrevehetően 
intett a kezével. - Addig is élvezze ki az utolsó nyári napokat, 
hamarosan itt az ősz, a levélhullás ideje. 

Giovanni némán felállt, miközben a pápa az asztalra borult. 

Cinrora, FiREszzi Közrásasác, 1497. szEPTEMBER 10. 


Az eső úgy zuhogott, mintha dézsából öntenék. A palatetőn mintha 
patak folyt volna. Marcello fráter csuromvizes csuhában, csöpögő 
hajjal hallgatózott az ajtó előtt. 

Mikor júniusban gabonát aratnak, 

mosolyog az asszony, víg napjai vannak. 

Mikor júliusban a szénát behordják, 

el ne feledd, ifjú, kedves légy, ha mondják. 

Hogyha a tőrödet jól elrejted, 

augusztusban lesz mit ünnepelned. 

És mire a május visszatér, 

egy szép arcon mosoly kél. 

Egy, kettő, három, négy, 

mint egy király, boldog légy, 

egy, kettő, három, 

várom a párom, 

egy, kettő, három, négy... 


A retesz csikorogva kinyílt. Leonora elhallgatott. 

- Már megint ezek a dalocskák? - zihálta Marcello fráter. - Az 
őrületbe akar kergetni? 

A nő keze ösztönösen a hasára simult, amelyen megfeszült a 
vászonruha. 

- Miért énekel még mindig egész álló nap, nem elég az, amit 
kapott? Van papírja, tolla és tintája, bár csak Isten tudja, mire kell 
mindez. Alhat, amikor kedve tartja, annyit eszik, mint egy tömött 


liba, és mindig kipucolom az éjjeliedényét. Még azt is 
megengedtem, hogy napjában kétszer kimenjen a szabadba. 

- Lánccal a nyakamban, mint egy kutya. 

- Vagy inkább mint egy szuka. - A fráter szája sarkából nyál 
csorgott. - Igen, nehogy elcsábítsa a farkasok szaga, aztán 
felcsinálják. És ne simogassa folyton az ölét, valahányszor bejövök. 
Tán a kárhozat útjára akar vezetni? 

- Ne sértegessen, nem ártottam magának. Inkább maga ártott 
nekem. 

- Maga... maga semmit sem tud rólam. Én ugyanúgy rab vagyok, 
mint maga, rám parancsoltak, hogy őrizzem, és itt vagyok egyedül, 
még egy birka sincs mellettem. És vegye már le onnan a kezét! Már 
ha nem rejteget valamit... mutassa! 

A fráter egyre rekedtebb kiabálása hallatán Leonora hátrahőkölt. 
A kezét még mindig a hasán tartotta. Marcello nekinyomta a falnak. 
Leonora elfordította a fejét, és lehunyta a szemét. A borszagtól 
émelygés fogta el. A fráter jó erőben volt, bal kezével megfogta az 
asszony mindkét kezét, és a feje fölé emelte, a jobbal meg felhúzta a 
ruháját. 

- Kérem - dadogta Leonora -, ne bántson, nem lehet. 

- Mit nem lehet? Vagy ezt úgy mondja, mint a novíciák, amikor 
azt hiszik, hogy ha Krisztus jegyesei, akkor már nem kell 
kielégíteniük az apát vágyait? 

- Nem lehet - ismételte meg Leonora elhaló hangon. - Nézze meg 
a hasamat a gyóntató szemével, és döntse el, igazam van-e. 

- Mi baja van? Ótvaros, veszett, leprás, vagy tán valami nemi 
betegség támadta meg? Én se vagyok hibátlan, de úgy látszik... 
Szentséges Szűzanyám! A hasa... hiszen maga várandós! 

Elengedte a nőt, és hátratántorodott. Úgy meredt Leonora 
hasára, amelyet az imént tapogatott meg, mintha szentségtörést 
követett volna el. 

- Íme, ürülék és vizelet közepette jövünk a világra - mondta, 
mint valami imádságot -, és engem is bűnben fogant anyám... 


- Férjes asszony vagyok, jól tudja, és igen, gyermeket várok, a 
férjem gyermekét, de Mola lovagét. 

- De hát miért nem szólt, én... nem olyan vagyok, amilyennek 
gondol. 

- Maga nem szerepel a gondolataimban, ott csak ő van, csak ő, 
hiszen maga és a gazdái mindent elraboltak tőlem. És azért 
énekelek, mert ez az egyetlen öröm, amit adhatok a testemben 
növekvő gyermeknek, hogy legalább születése előtt megismerje a 
harmóniát. És ha úgy alakul, hogy mégsem jön a világra, akkor 
legalább békében élte le rövid életét. 

- Hát akkor írja meg a férjének! Azért jöttem, hogy megmondjam, 
üzenetet kell küldenie neki, amelyben tudatja vele, hogy életben 
van. De ne kísértse a sorsot, amely már úgyis jóindulattal volt maga 
iránt... egy gyerek... 

Miközben Marcello fráter becsukta maga mögött az ajtót, 
Leonorának hirtelen erős vizelhetnékje támadt, de amikor ráült a 
vödörre, csak pár cseppet tudott kierőltetni magából. És azok közül 
is véres volt némelyik. Leonora végignyúlt az ágyon, és 
megtapogatta a hasát. A Santa Chiara-kolostor apácái elkergették 
ugyan, amikor a jótevője nem fizetett többé érte, de valamelyest 
megismertették vele a saját testét. Tudta, hogy ezt a tünetet 
komolyan kell venni, de nem lesz könnyű elküldeni a frátert, hogy 
szedjen neki szamócavirágot. Pedig épp ez a megfelelő időszak, 
mielőtt édes gyümölcsök fakadnának a virágokból. Ha azt akarja, 
hogy az ő gyümölcse is megérjen, meg kell győznie valamiképpen a 
börtönőrét. Márpedig ő akár az életét is odaadná azért, hogy ez a 
gyermek megszülessen. 

Róma, 1497. SZEPTEMBER 12 aj COLONNA HERCEG PALOTÁJA 


Issza minden nap felment a Serdung nevű faluból a kis kolostorba. 
Ehhez át kellett kelnie több befagyott patakon, köveken és 
gleccsereken kellett gyalogolnia, és át kellett vágnia egy alig 
észrevehető járaton, amely két szikla között húzódott. Amikor pedig 
kibukkant a szűk járatból, bármelyik pillanatban megtámadhatta az 
errefelé honos kék medve. Ez a hatalmas állat, amely másfélszer 
olyan magas, mint az ember, állítólag több szerzetes eltűnésében is 
szerepet játszott a közelmúltban és az elmúlt évszázadokban. Nem 
csoda, hogy a himisi kolostorban féltőn őrizték az egyetlen ismert 
medvetrőfeát. 

Issza óvatos volt, de annyira eltöltötte a boldogság, hogy eszébe se 
jutott félni. A küzdelmes út nem fárasztotta ki, sőt napról napra 
erősebbnek és testben-lélekben egészségesebbnek érezte magát tőle, 
s a gyermekkori emlékek sem háborgatták többé. Talán ezért is 
sikerült olyan gyorsan gyermeket nemzenie Gajának, legalábbis ezt 
mondogatta Szajed, aki a piacra járt, néhány helybéli asszony 
segítségével vezette a háztartást, és gondja volt rá, hogy a faluba 
érkező zarándokok ne akadályozzák Isszát abban, hogy elmenjen 
Ong Pához. 

Amikor Issza este visszatért, elmesélte azoknak, akik megvárták, 
mi történt vele napközben, de nem is annyira csodás elbeszéléseivel, 
mint inkább ragályos lelkesedésével nyűgözte le hallgatóságát. 
Boldog volt, mert rálelt a víz útjára: szeretett egy nőt, és vele 
teljesítette be azt, amit az élet körforgásának nevezett, és ezért úgy 
érezte, nem született hiába. De szeretett tanulni is, elsajátítani azt a 
derűs bölcsességet, amely - ahogy Ong Pa mondta neki - csak a 


békéből sarjadhat. Valahányszor eljutott a kolostorba, amely sziklák 
közé ékelve állt a hegyoldalban, megállt imádkozni Tara szobra előtt. 
Ő volt az az istennő, aki mindent megteremtett, először is éppen az 
égbe nyúló hegyeket. 


- Ki az a Tara? - szólt közbe Ferruccio. 

- A női princípium, a tökéletesség, amely a bölcsesség ölében 
lakozik. Minden őtőle származik, a világra hozó és felnevelő, 
védelmező és átalakító anyai erőt jelképezi, s ott van benne a 
teremtő tudás. 

- Olyan, mint az Istenanya, akiről Giovanni Pico beszélt... 

- Most már kezded kapiskálni, miért kerestünk meg, ugye? 

- Úgy érzem, mintha örvénybe kerültem volna. - Ferruccio a két 
keze közé szorította a fejét. - Te, aki oly messziről jössz, olyan 
dolgokról beszélsz, amelyek nagyon is közel állnak hozzám. 
Giovanni sosem beszélt rólatok. 

- Rólad viszont igen. Megemlítette a nevedet Ada Tának, és azt 
mondta, hogy te vagy az őrzője, szeret téged, és megbízik benned. 
Azt kérte, hogy ha egy napon időnek előtte térne vissza az Anyához, 
Ada Ta keressen meg téged, és árulja el neked a második titkot, 
melynek befogadására még nem áll készen a világ. Ez a titok 
világosan kitűnik a szavaimból, de egy könyvbe is el van rejtve. 

- Nálam van egy ilyen könyv. 

- De van egy másik is, talán ott hányódik valahol Giovanni 
tömérdek kötete között. 

- Igen, sok ezer könyve volt, de a halála előtt úgy rendelkezett, 
hogy a legtöbbet el kell égetni. Talán az is köztük volt, amelyről 
beszélsz. De honnan tudsz ezekről a dolgokról, ő mesélt neked 
róluk? 

- Én akkor még kislány voltam, de Ada Ta sok mindent tud, és el 
is mondja majd neked, bízz benne. 

- Abban a könyvben, amit Giovanni Pico adott nekem, Isten 
lényegéről van szó, a természetéről, és arról, hogyan fordult egy női 


természetű lényhez az ember a történelem kezdetén, amikor még 
senki sem mondta meg neki, miként és kihez kell imádkoznia. Ezt 
az egyház is tudja, és ez volt a barátom halálának valódi oka. 

- Látod, ez a körforgás. Giovanninál volt az igazság, amely 
egyszerű, akár a víz. És te mindenkinél közelebb álltál hozzá, ezért 
az iránta való szereteted és hűséged jogán megérdemled, hogy 
eljuss azokhoz a következtetésekhez, amelyeket neki nem volt 
lehetősége megosztani a világgal. Mi pedig pontosan ezért vagyunk 
itt. A kör hamarosan bezárul. Miként az életben is eltéphetetlen az 
anya és gyermeke közti kötelék, az Istenanya is szorosan kötődik 
ahhoz a fiához, aki megértette bölcsességét. 

- Milyen értelemben? Nem, várj, Gua Li - folytatta Ferruccio -, 
Issza zsidó volt, mégis mindig megállt imádkozni a teremtő istennő 
előtt? Ilyen mértékig megtagadta istenét? 

- Nem tagadta meg, Ferruccio, csupán, ahogy te is mondtad, 
felismerte a lényegét. 

Gabriele felállt. Tetszettek neki Gua Li történetei, eszébe juttatták 
azokat az időket, amikor gyermekkorában a társaival tüzet raktak a 
Campo de" Fiorin, és egy öregasszony meséit hallgatták. Az asszony 
angyalokról beszélt meg ördögökről, nemes lovagokról és 
szajhákról, és a tér volt az otthona. Gabriele tehát gyermeki 
lelkesedéssel hallgatta, mit is mesél ez a fiatal keleti nő Jézusnak a 
titokzatos szerzeteseknél töltött tanulóéveiről. Azt azonban 
nemigen akarta elhinni, hogy Issza megtanulta, hogyan lassíthatja 
le a szívverését, sőt, szinte leállította a szívét, mégse halt meg. Ám 
Ada Ta nem sokkal ezután saját magán ismételte meg a kísérletet, 
és Gabrielének tátva maradt a szája a csodálkozástól, amikor 
megtapintotta a szerzetes nyaki ütőerét, s nem érezte benne az élet 
dobogását. Képtelenségnek tartotta, hogy Issza a légzését is 
megtanulta leállítani, de Leonardo, az építész elmagyarázta neki, 
hogy az emberi test ugyanúgy tele van kis patakokkal, mint a folyók 
deltatorkolata, a vér pedig gyakorlatilag a levegővel együtt kering 
ezekben az erecskékben, így hát ha az embernek sok tartalék 


levegő van a tüdejében, hosszú ideig bírhatja légzés nélkül. Gabriele 
először nevetett ezen, de Ada Ta megint csak bebizonyította, hogy 
minden igaz, ami elhangzott. Ám amikor Gua Li arról mesélt, 
hogyan lebegett a levegőben Issza a társaival, az öreg szerzetes 
azonban nem volt hajlandó újabb bemutatót tartani, Gabrielét 
csalódás töltötte el, és számos kétsége támadt. Megosztotta a 
gondolatait Leonardóval, aki barátságosan elmagyarázta, miként 
lehetséges ez a dolog. 

- A súlyosság és a könnyűség egyenlő erők. Az a test súlyos, ami 
a legrövidebb úton mozog a világ közepe felé. És az a test könnyű, 
ami szabadon távolodik el a világ közepétől. Mindkettő a mozgás 
gyermeke, a mozgás pedig a hullámé. Ha repülni akarunk, csak az 
első hullámon kell túljutnunk, mert a feljebb lévő hullámok az 
alattuk lévőkre támaszkodnak. 

Gabriele hosszan töprengett ezen a magyarázaton, amelyből egy 
kukkot sem értett, de látván Leonardo magabiztosságát és 
önelégült arckifejezését, nem merte tovább faggatni. 

Pedig szívesen beszélgetett volna vele, mert tudta, hogy azok 
ketten most megint nekiállnak Istenről, az anyjáról, a szellem 
lelkéről vagy a lélek szelleméről, a szabadságról meg az 
igazságosságról értekezni, amelyek kétségkívül nem e világi dolgok, 
őt pedig halálra untatták az ilyen fejtegetések. Ferruccio továbbra 
is fizette neki az összeget, amiben megegyeztek, ő azonban nem 
csinált szinte semmit, legfeljebb jelentett egy-két dolgot, amit 
megtudott a cselédlányoktól meg a szajháktól. És bár kedve szerint 
járhatott ki a palotából, lassanként kezdett terhére lenni ez a 
kényszerű tétlenség. Már hetek óta nem verekedett, nem vívott, de 
kötelességének érezte, hogy eleget tegyen a parancsnak, és nem 
hősködött, nehogy magára vonja a figyelmet. 

Most tehát otthagyta a beszélgetésbe merült Ferrucciót és Gua 
Lit, elment Ada Ta előtt, aki a falnak támaszkodva, fejen állva 
meditált, és felment az emeletre. Kopogott Leonardo szobájának 
ajtaján, majd miután nem kapott választ, belépett. Enyv, fa és papír 


szaga csapta meg az orrát. A firenzei egy karosszékben ült, az 
asztalt elborították a papírlapok, amelyek visszaverték a nap 
fényét. Az elmúlt pár hétben a tudós kialakította a maga kuckóját, 
és itt töltötte szinte minden percét, csak ritkán csatlakozott 
útitársaihoz. Olykor szóba elegyedett Ferruccióval, kérdezgette a 
szúrófegyverek használatáról, a csatákról, amelyekben részt vett és 
a katonai stratégiákról, amelyeket módjában állt megfigyelni. De 
leginkább az érdekelte, mire képes az emberi test, ezt pedig Ada Ta 
példáján tanulmányozta. 

- Csukd be az ajtót. 

Gabriele engedelmeskedett, aztán halkan odalépett Leonardo 
mögé, aki éppen egy női portrét festett. Már csaknem kész volt az 
arc, amelyen különös mosoly bujkált, meg az ölbe ejtett, 
összekulcsolt kéz. A háttérben látható táj - egy folyó vagy tó, meg 
néhány hegy - viszont még vázlatosnak hatott. Gabriele 
alaposabban megnézte a képet, és felkiáltott: 

- De hiszen ez Gua Li! 

- Azt mondod? - kérdezett vissza a mester anélkül, hogy 
megfordult volna, az ecsetet bal keze középső és gyűrűsujja között 
tartva. - Valóban ő az, de még nincs készen a kép. 

-Ez gyönyörű, Leonardo mester. És ez a szempár! Mintha 
követné az embert, és a lelkébe látna. Pont úgy, ahogy Gua Li teszi a 
történeteivel, amelyek olykor eszembe jutnak éjszaka, és nem 
hagynak aludni. 

- Hát igen, a nőknek olykor különös képességeik vannak. 

- Ha zavarom, elmegyek. Csak azért jöttem fel, mert eluntam a 
beszélgetésüket. 

- Jól tetted. Folyton a lélekről fecsegnek, de láttad-e már valaha a 
lelket, Gabriele? 

- A saját lelkemre esküszöm, hogy sosem láttam, már ha nem 
arról a fuvallatról van szó, ami időnként az ülepemből árad ki. 


Leonardo belemártotta az ecsetjeit a parázstartón lévő, ecettel 
teli kislábosba, felvett egy tollat az asztalról, és egy kékesfekete 
tintafoltokkal tarkított ronggyal megtörölgette a hegyét. 

- Folyton bolondozol, de ez esetben lehet, hogy nem állsz távol az 
igazságtól. Én úgy hiszem, hogy a lélek valamiféle szerves dolog 
lehet, és azért kíván a testtel maradni, mert nélküle sem cselekedni, 
sem érezni nem képes. Te miként vélekedsz erről? 

Gabriele addig vakarta a fejét, míg egy döglött tetűre nem 
bukkant a körme alatt. 

- Nem tudok én ezekről a dolgokról semmit, jó Leonardo, 
legfeljebb a lélekharang kongását ismerem. 

- Igazad van, a lélek meghatározását hagyjuk az atyákra meg a 
fejedelmekre, akik isteni sugallatra mindig mindent tudnak. 

- Most gúnyolódik velem, ugye? 

- Éppúgy nem gúnyolódom, ahogy a koszorús írásokban rejlik a 
legfőbb igazság. 

- Milyen írásokban? 

- A koszorús írásokban, Gabriele, a szent szövegekben. A Bibliát 
azért csak ismered! 

- Látom, csúfot űz belőlem, úgyhogy inkább hagyom dolgozni. 

Leonardo ekkor megragadta a karját, és magához húzta. Gabriele 
ráfizetett pillanatnyi habozására: amikor a ruháik összeértek, 
megérezte, hogy a firenzei tudós szabad keze a heréjét tapogatja, 
miközben a tekintetét úgy mereszti rá, mintha a lelkébe akarna 
látni - a lelkébe, amelynek a létezéséről nem is tudott. 
Mozdulatlanul tűrte, hogy Leonardo keze elérje a hímtagját, amely 
akarata ellenére válaszolt a könnyed, mégis parancsoló érintésre. 
Ekkor hátralökte a tudóst, de az nem engedte el. 

- De Leonardo mester, hiszen maga szodomita! 

- Anyám arab rabszolganő volt, aki együtt hált a gazdájával - 
mondta a firenzei, és elengedte. - Én pedig nem kértem, hogy a 
világra hozzanak, és megfogadtam, hogy nem ismétlem meg az 
hitvány tettüket. 


Os 


Gabriele egyre hátrált, ám mindvégig magán érezte a gőgös és 
buja firenzei tudós fürkésző tekintetét, és megijedt, hogy még a 
végén az igájába hajtja. Vörös képpel, zihálva rohant le a 
földszintre, ahol Ferruccio és Gua Li úgy belemerült a 
beszélgetésbe, hogy észre sem vették az érkezését. 

Az urak mind egyformák, igaza volt annak az öregasszonynak, 
mikor azt mesélte, hogy a palotákban, ahol ezüstkupából isznak és 
aranytányérról esznek, úgy bánnak a szegényekkel, mint a 
kutyákkal, és ha a grófnak vagy a márkinőnek kedve támad főzve 
vagy sütve megkóstolni valamelyik szolga húsát, megkapja, amit 
akar. A gazdagoktól lopni nem bűn, mondta az öregasszony, és nem 
kell a papokra hallgatni, mert azok úgyis egy követ fújnak velük. Azt 
hirdetik a szószékről, hogy a szegények csak akkor jutnak a 
mennyországba, ha lehajtott fejjel szenvednek, alázatosan és 
engedelmesen élnek. De ezzel csak lóvá teszik őket, nehogy 
fellázadjanak. Ha létezik egyáltalán a paradicsom, biztosan még ott 
is lehet földet vásárolni a pápától, csak pénz kell hozzá. És az, aki a 
legmocskosabb bűnöket követte el, még az el nem követett vétkeire 
is bűnbocsánatot vásárolhat. Nem, aki szegénynek született, annak 
minden joga megvan, hogy lopjon, csaljon és gyilkoljon, és élvezze 
az életet, mielőtt a semmibe zuhanna, vagy ami még rosszabb, örök 
szolgaságba süllyedne. Gabriele immár Gua Lit is az efféle 
prédikátorok közé sorolta, abban a harcos szerzetesben meg soha 
nem is bízott. 

De azért ha kedve ellen volt is, megszokásból csak odafülelt, 
miről beszél a nő. 


Egy napon Ong Pa előtt megjelent az egyik falu bírója, és segítséget 
kért tőle, mert nem tudta, miként döntsön egy földműves és egy 
földbirtokos közti vitában. Isszát is odahívták, hogy hallgassa meg, 
miről van szó. Az aszály miatt igen gyenge lett a termés, és a 
földműves nem akarta a termények felét odaadni a földesúrnak, 
amint szokás volt, hanem csak a negyedét. Azt állította, ha csupán a 


fele marad meg neki, éhen hal, egész családjával együtt. A földesúr 
kényszert is alkalmazhatott volna, de jó ember lévén alkut ajánlott a 
földművesnek: a legidősebb fiát szolgaként tartja a házában, amíg ki 
nem egyenlíti a teljes adósságát. A földműves azonban tiltakozott: ha 
nem számíthat a fia segítségére, akkor csak a föld felét tudja 
megművelni, és a következő évben megint csak éhhalál vár rá. Egy 
ilyen bonyolult ügyben a törvény nem bizonyult elégségesnek, ezért 
fordult a bíró a bölcs szerzetesekhez, mivel úgy vélte, egyedül ők 
tudják eldönteni, kinek van igaza. A szerzetesek vitatkozni kezdtek, 
volt, aki a földművesnek adott igazat, de a többség úgy vélte, hogy a 
földesúr túlságosan is nagylelkű volt. 

- Te miként vélekedsz, Issza? - kérdezte Ong Pa. - Sok istent 
megismertél, és sok mester tanításából táplálkoztál. Ha neked kellene 
döntened, milyen ítéletet hoznál? 

Issza azt kérte, várjanak a válasszal, amíg a nap első sugara el 
nem éri a Csomolungma csúcsát, majd magányos meditációra vonult 
vissza. Aznap este nem ment haza, Gaja már attól félt, hogy a kék 
medve végzett a férjével. Szajed ekkor egy galambot küldött Ong 
Pához, aki rögtön egy másikat küldött vissza, a nyakában egy 
szvasztikával díszített kis szövetdarabbal, s ebből Gaja és Szajed 
rögtön rájöttek, hogy Issza jól van. 

Másnap reggel Issza pontos volt, és megjelent a bíró, Ong Pa meg 
az összes bonc is. 

-A földesúrnak ad igazat a törvény, amelyet az emberek 
teremtettek az igazságosság képére és hasonlatosságára. Az 
igazságosság pedig az élethez nélkülözhetetlen ész és szabadság 
gyermeke. Ebben valamennyi mester egyetért, függetlenül attól, 
milyen forrásból merítették hitüket. Ha azonban fordítva nézzük a 
dolgot, s azt látjuk, hogy a törvény betartása érdekében nem tartják 
tiszteletben az életet, akkor a törvény valamennyi parancsolata 
megbukik. Ha tehát igaz, hogy a földműves netán életét vesztené, 
amennyiben kifizetné a földesurat vagy átengedné neki a fiát, akkor 
a törvénynek tisztelnie kell az igazságosságot, ami pedig azt diktálja, 


hogy a földműves csak akkor fizesse meg azt, ami a földesúrnak jár, 
ha ezzel nem kockáztatja az éhhalált. Azért jut a gazdagoknak több, 
mint amennyi jár, mert vannak emberek, akiknek a puszta 
megélhetéshez sem jut elegendő. 


Gabriele ekkor köszönés nélkül távozott. Úgy érezte, épp ideje, 
hogy egyen-igyon valamit, és kerítsen egy cselédlányt, aki nem 
sokat kéreti magát. Gua Linek igaza van, de ezek csak szavak. Ha a 
földesúr titokban felajánlott volna négy scudót Isszának, akkor 
Issza az ő javára ítélt volna, a földműves meg éhen hal. Sima ügy. 
Ilyen a való élet. 

Az elmúlt egy hónapban a Cesare Borgia bíboros parancsnoksága 
alatt álló lovascsapat hol itt, hol ott bukkant fel minden előzetes 
értesítés nélkül azokban a grófságokban, amelyeket a bíboros már 
leendő királysága részének tekintett. Egyedül Ferentillóban szegült 
szembe vele a gonfaloniere, Franceschetto Cybo herceg hűséges 
embere (apja, VIII. Ince halála óta a herceg nem mert Rómában 
mutatkozni). Cesare villámgyorsan ledöfte a gonfalonierét - akinek 
még arra sem maradt ideje, hogy kirántsa a kardját -, azután a 
helyőrség kinyitotta előtte a palota kapuit. Itt először is kiürítette a 
pénzesládát, s kárörömmel gondolt arra a pillanatra, amikor a 
herceg emberei követelik majd az őket megillető járadékokat. 
Cesare meg Cybo herceg egykorúak voltak, s mindketten pápák fiai, 
de a nőkért, hatalomért, vagyonért folytatott versengés egymás 
ellen fordította őket. Kár, gondolta Cesare, pedig kiváló miniszter 
lehetett volna belőle. 

A pestisről senki nem tudott semmit, sokan bűneikre gondolva 
keresztet vetettek a hír hallatán, csak a püspök állította, hogy egy 
tisztviselő bizalmasan tájékoztatta az ügyről, mire ő rögtön el is 
ment imádkozni a Santo Stefano-templomba. Amikor elhagyták a 
precettói várat, és átkeltek a Nera folyón, Cesare hallotta, hogy az 
erőd súlyos vasrácsa a földre zuhan, majd egy nyíl süvített el a 
közvetlen közelében. Megfordult, de az ellenfényben csak a bástya 
sötét árnyékát látta. Ha majd a fején lesz a korona, sorba állítja az 
egész helyőrséget, és a szerszámíjjal addig lődözi az íjászokat, amíg 
el nem árulják, ki volt az a bitang, aki hátba merte támadni a terület 
egyetlen valódi urát. Ahogy a nagy Caesar mondta: szeretni kell az 


árulást, de gyűlölni az árulót, és meg is kell büntetni, hogy a többiek 
tanuljanak a példájából. A ládában talált pénz mindenesetre 
kárpótolta a fölösleges útért. Első dolga volt, hogy víg társaságban 
elköltse az egészet, csak ezután indult a közeli Norciába. 

A pápai prefektus oly heves hálálkodással fogadta őket, mintha 
legalábbis áldást hoztak volna. A pestis, igen, semmi kétség, hogy itt 
van. Miután az orvos értesítette, személyesen látogatott el a nemes 
Brancaleoni családhoz, és saját szemével látta az undorító, lilás 
duzzanatokat. Ám leginkább a halottak arcának látványa 
döbbentette meg: a nyitott szem és a csodálkozó arckifejezés - 
mintha a dögvész a halál gúnyáját öltötte volna magára, és kaszával 
sújtott volna le rájuk, nem pedig azokkal a bűzös miazmákkal, 
melyeket a Jóisten küldött reánk a maga kifürkészhetetlen 
kegyességében. Más furcsaságot nem vett észre, legfeljebb azt, hogy 
hála a sok imádságnak, a pestis nem terjedt el a faluban, aminél 
persze mi sem természetesebb, de ez esetben oly hirtelen szűnt 
meg a ragály, mintha a föld nyelte volna el. De ő azért nem 
hanyagolta el a kötelességét, és ha késve értesítette a sajnálatos 
eseményekről őszentsége tisztviselőit, annak okát nem az ő 
restségében kell keresni, hanem abban, hogy mivel Brancaleoniék a 
községtől távol laknak, napokba telt, míg a gyümölcsárus, aki 
véletlenül arra járt, észrevette, micsoda ördögi dolog történt. Vagy 
éppen Isten akarata teljesült, ha az excellenciás uraknak úgy jobban 
tetszik. 

Cesare buzgón jegyzetelt, noha nem sokat értett az egészből. 
Három napot töltött társaival a sekrestyében, ahol Szent Benedek a 
világra jött, és ezalatt tömérdek őzet, mókust meg nyestet befaltak 
(a prefektusnak ez utóbbi volt a kedvence). Cesaréban kellemes és 
korántsem ártatlan borzongást keltett a gondolat, hogy olyan 
ördögi jószág húsát fogyasztja, amely elharapja áldozata nyaki 
ütőerét, és megissza a bőven folyó vért. Ezután kelet felé indultak 
tovább csöndesen, bükkfaerdőkön keresztül. Időnként lopva a 
hegyekre sandítottak - azt beszélték ugyanis, hogy egy barlang 


mélyén még mindig ott él a halhatatlan Sibylla. Farkasokkal 
találkoztak, medvenyomot láttak, aztán megálltak a San Lorenzo in 
Dolioló-i kolostorban. 

A bencések úgy fogadták őket, ahogy a Szent Regula kívánja, és 
az apátnak engedelmeskedve megosztották velük ételüket, majd 
némasági fogadalmukhoz híven szótlanul figyelték a lármás 
vendégeket. Az apát csupán igennel vagy nemmel válaszolt 
kérdéseikre. Csakugyan hallott a pestis tűzfészkeiről, erősítette 
meg, aztán Giulio Cesare Varanónak, Camerino grófjának szóló 
ajánlólevéllel látta el vendégeit. Borgia megfogadta magában, hogy 
az első adandó alkalommal saját kezűleg öli meg a grófot és minden 
leszármazottját. Nem elég, hogy fitogtatja a gazdagságát, 
mindenféle valószínűtlenül hangzó mentességekre hivatkozva nem 
fizeti az adót, és fittyet hány a pápa intéseire, de még azt a nevet is 
viseli, amelyik egyedül őt, Cesarét illeti meg, ráadásul a Giulióval 
párosítva, mintha azt akarná ország-világ tudtára adni, hogy 
magából a gens Juliából származik. 

A herceg nagyszerű palotájában zajló találkozás rövid volt és 
hűvös. Giulio Cesare meglepődött a látogatáson, és egyre csak azt 
ismételgette, amit már megírt a Szentatyának. A pestis az egyik 
rokonának, egy Smeducci nevű jegyzőnek a családját támadta meg, 
és mind meghaltak, kivéve a jegyző legkisebb leányát, aki most nála 
lakik, ám azok után, hogy ilyen tragédia sújtotta, nem volna helyes, 
ha hiábavaló faggatózással elevenítenék fel az emlékeit. Az orvosok 
jelentése szerint a ragály nem terjedt tovább, a jegyző házát pedig 
felgyújtották, nehogy szétszóródjanak a miazmák. Elszigetelt 
esetről van szó, mint ahogy az ő vára is elszigetelt, és senki sem 
veheti be, még Isten bal keze sem, tette hozzá a herceg. Sajnos nem 
láthatja vendégül őket, mert aznap este ünnepséget rendeznek, és a 
pápa fiának jelenléte - azok után, hogy a Szentatya másik fia oly 
szörnyű véget ért - bizonyára elrontaná a hangulatot, mivel a 
társaság rossz ómennek tartaná. 


fa 


Miután a fegyverüket rájuk szegező íjászok figyelő tekintetétől 
kísérve átkeltek a felvonóhídon, Michelotto anélkül, hogy leszállt 
volna a lováról, lehajolt, felvett a földről egy kupac tehéntrágyát, és 
a falhoz vágta. 

- Ez a trágya még meg se szárad - fordult a gazdájához -, és ők 
már a bocsánatodért fognak esedezni, Cesare. 

Mire a Titano-hegy lejtőjére értek, elpárolgott a dühük. 
Megálltak, hogy megcsodálják a fellegvár karcsú tornyát - mintha 
csak Isten felé nyújtott kar lett volna. 

- Lehet, hogy Szent Marinus évszázadokra mentesítette őket az 
adófizetés alól, Caesar király azonban nem lesz ilyen nagylelkű. 
Jézus maga mondta, hogy adjátok meg Istennek, ami Istené, és 
Caesarnak, ami Caesaré, vagy tévedek, Michelotto? 

- Ha királyként megteszel miniszterednek - vigyorgott a férfi -, 
szobrod lesz a Campidoglión, uram, és minden hajadon lány, aki 
férjnez akar menni és gyereket szülni, a te felálló szerszámodat 
fogja tapogatni. 

- Ennyivel megelégszem, máris a tiéd a kinevezés, sőt azokat a 
lányokat is megteszem miniszternek, akikkel a legjobban esik a 
hancúrozás. 

Cesare ekkor megsarkantyúzta a lovát, Michelotto és a többiek 
pedig követték. 

-Legyen meg a te akaratod! - kiáltotta Michelotto. - És 
vesszenek az árulók! 

Rimini közelében, amikor átkeltek a szinte teljesen kiszáradt 
Ausa hídján, utolérte őket egy kapitány és két lovas, akik Pandolfo 
Malatesta címerét viselték. 

- Az uram arra kér benneteket, hogy a szentélyben keressétek 
fel, mert a Sismondo-vár karantén alatt áll. 

Ezután a kapitány elügetett, társai pedig követték. Cesare 
előreengedte a többieket. Ezúttal tehát megvárta a pestis. A 
szentélybe is utolsóként lépett be, és óvatosan távol tartotta megát 
a falaktól. Nem volt itt egyetlen Krisztus- vagy Madonna-kép sem, 


amelyek előtt imádkozni lehetett volna, csak állatokat és nemes 
holtakat ábrázoló festmények, kereszt nélküli sírok, állatövi jegyek, 
pogány szimbólumok és szörnyek mindenütt. Hamarosan Pandolfo 
is megérkezett, egy ifjú kíséretében. Az üres épületben erős 
visszhangot vertek lassú lépteik. 

- Úgy vonszolják magukat, mintha betegek lennének - suttogta 
Michelotto. - Légy óvatos! 

Pandolfo elmosolyodott, amikor Cesare nem volt hajlandó kezet 
fogni vele. 

- Látom, elővigyázatos, monsignore, de én is az vagyok. Tény, 
hogy a várba eljutott a betegség, de nem terjedt el. Három halott 
van, két férfi szolga és egy nő, a pestis nyilvánvaló jeleivel. Ketten 
már gyógyulófélben vannak. Amikor írtam a Szentatyának, attól 
tartottam, hogy járvány tör ki, de ma már nem félek ettől. 

- Miféle dögvész az - kérdezte Cesare -, ami megérkezik, végez 
néhány emberrel, aztán nem terjed tovább? 

- Ha tudnám, nem katonaember lennék, mint uraságod, de annyit 
elmondhatok, hogy egy velencei seborvos tanácsai alapján nem 
viperahúsfőzettel védekeztünk, nem is skorpióolajjal, és nem is 
imádsággal. Ez az ifjú itt mellettem az említett orvos tanítványa. 
Kérdezzen csak tőle bátran, ne fiatal kora alapján ítéljen róla. 

- Ki maga? - kérdezte nyersen Cesare a mellette álló ifjútól. 

- Girolamo Fracastoro a nevem, monsignore. 

- Akkor mondja el, amit tud. 

- Csak azt tudom, mit nem tudok, monsignore, amint Platón 
tanítja Szókratész védőbeszédében, mindazonáltal módomban állt 
megfigyelni egy-két járványosnak nevezett betegséget, és úgy 
vélem, hogy nem a csillagok állása okozza őket, nem is a pokoli 
kigőzölgések, és nem Isten vagy az ördög akaratából terjednek. 

- Tudja, ki vagyok én? 

- Igen, monsignore, a nemes Malatesta úr elmondta. 

- Akkor hát tudja meg, hogy apám azonnal kiátkozná, ha hallaná, 
hogyan káromolja az Istent. 


- Bocsánatot kérek, én csak a kérdésére válaszoltam. 
Bátorkodom megjegyezni, hogy a tudomány nem Isten ellensége, 
csupán a tudatlanságé. 

- Akkor folytassa. De nehogy azt higgye, hogy levesz a lábamról a 
bölcs mondásaival. Rómában sok sarlatánnal találkoztam, és 
kiismertem a fogásaikat. 

- Mesteremmel úgy gondoljuk, hogy a járványos természetű 
betegségeket apró lények terjesztik, olyanok, mint a kis magok, 
amelyeket ide-oda fúj a szél. 

- Vagyis a miazmák. 

- Nem, monsignore, szerves anyagról van szó, amely az emberi 
testen belül terjed és szaporodik, és végül a test halálát okozza, 
mint a termeszek a fáét. A mi esetünkben ezek a magszerű lények 
vagy közvetlen érintkezéssel jutnak át egyik emberről a másikra, 
vagy pedig a levegő, illetve valamely közvetítő útján. 

- Miféle közvetítőről beszél? 

- Valamilyen állatról, monsignore. A legvalószínűbb, hogy 
patkányról vagy madárról van szó. 

- És mit ad Isten - szólt közbe Pandolfo -, néhány hete egy láda 
érkezett a várba, benne megrágott szőnyegek és egy csomó 
patkány. Volt köztük döglött, de élő is. Ezeket pont azok a szolgák 
fogták el és ették meg, akik aztán meghaltak. 

Cesare Borgia lesütötte a szemét, Michelotto pedig kivonta a 
kardját. Amikor a Tevere megáradt, az Angyalvár kazamatáiból 
ezrével özönlöttek ki a patkányok. A helyőrség katonái szívesen 
múlatták az időt azzal, hogy íjjal lődöztek rájuk, csapdába csalták 
őket, aztán visszadobták a vízbe, vagy levágták a fejüket. Cesare 
többször is hallotta éjszakánként, hogy a patkányok az ágya alatt 
rágcsálják a fát, reggel pedig ott találta az ürüléküket a padlón. 

- Biztos ebben, Fracastoro? 

- Nem, monsignore, de ez a legvalószínűbb hipotézis. 

- Pandolfo, honnan érkezett a láda? 


- Azt hittem, valami kereskedő küldte ajándékba, de a szőnyegek 
keletiek, és talán a láda is onnan jött. 

- Van itt még egy érv, amit érdemes megismernie - tette hozzá 
Fracastoro. - Az előző évszázadban a fekete halál csaknem teljesen 
megkímélte Brüsszelt, Bruges-t és Milánó környékét. Lehet, hogy az 
imádság óvta meg ezeket a városokat, de az is igaz, hogy sok 
helybéli orvos követte a híres sebész, Chauliac tanácsait, és 
elrendelték, hogy mindenhol gyújtsanak tüzeket, mivelhogy a 
forróság állítólag megtisztítja a fertőzött levegőt. Az viszont 
bizonyos, hogy a patkányokat meg a madarakat távol tartja. Csak 
hogy tudja, monsignore. 

Cesare tudta, mit akar, ismerte saját félelmeit és lehetőségeit, 
mint ahogy a jó hadvezérnek is ismernie kell serege erősségeit és 
gyengéit, ha győzni akar. Mindeddig biztosra vette, hogy ez a 
pestisügy csak az apja képzeletében létezik - a múltból, az öregek 
félelmeiből lépett elő. A vének csak fontoskodnak: eltúloznak, 
felnagyítanak bizonyos távoli, és épp ezért ma már ismeretlen 
eseményeket, hogy megfélemlítsék a fiatalokat, és kivívják a 
tiszteletüket. Még az is megfordult a fejében, hogy az apja csak meg 
akart szabadulni tőle egy időre, hogy azalatt a maga módján 
megvigasztalja Lucreziát a fattyú elvesztéséért. Az út kezdetén az 
ifjúkori portyák ízét érezte a szájában, amikor első követőivel 
felborogatták a szekereket a piacokon, aztán sietve elvágtattak, 
harsány nevetés és az árusok szitkozódása közepette. Ám az utazás, 
ami eredetileg rövid vakáció lett volna, távol a kúriai ügyektől és 
önnön ambícióitól, úgy vedlett át, mint egy kígyó: a mulatság véget 
ért, a rettegés pedig feketén, fényesen férkőzött be Cesare agyába. 
A sihederből újra felnőtt férfi lett. 

Még egy pillantást vetett az ifjú Fracastoróra, aki gőg és félelem 
nélkül állta a tekintetét. Sietős búcsút vett Pandolfótól, anélkül, 
hogy hozzáért volna, majd határozottan kiadta a parancsot az 
indulásra a kísérőinek. Úgy döntött, hogy mostantól éjjel-nappal, 


télen-nyáron égni fog mellette a tűz, még akkor is, ha egész Róma 
lángba borul. 

A kidülledt szemű, kitágult orrlyukú, tajtékos lovakat az utolsó 
szakaszon már a sarkantyúk által ejtett sebeknél is jobban hajtotta, 
hogy megérezték az otthoni szagokat. Szívük egyre gyorsabban 
vert, tüdejük kétségbeesetten szívta be a nyitott szájukon beáradó 
levegőt. Csak Cesare Borgia erős fríz lova nem fáradt el (a bíboros 
csatába is ezzel járt), ő diktálta az iramot a többieknek. Amikor 
aztán Michelotto maremmai lova meglátta az Angyalvárat, hirtelen 
megugrott, majd mintha egy egész méhraj csípte volna meg, 
vágtatni kezdett a Tevere hídján. Hiába rángatta lovasa a szárat, 
hiába sebezte fel a zabla a száját, nem volt hajlandó megállni. A 
kapuőrök a magányosan vágtató ló láttán keresztbe tették 
lándzsáikat. A ló azonban elsodorta őket, Michelotto meg 
mindeközben a legmocskosabb szitkokkal káromolta az eget és az 
elszabadult jószágot. Az udvarban körbevették őket, a ló 
felágaskodott, és a földre vetette lovasát. Valakinek sikerült 
elkapnia a szárat anélkül, hogy az állat megrúgta volna. Michelotto 
talpig porosan, fenyegetően közeledett a maremmaihoz, amely 
előbb letérdelt, aztán gazdája felé fordítva a tekintetét, meghasadt 
szívvel terült el a földön. 

A Via Leccosa egyik tornyának loggiájáról a sánta Oszmán 
figyelte a nyugat felől érkező porfelhőt, hallgatta a paták hangos 
dobolását, s végül meglátta az Angyalvár felé tartó, lándzsás 
lovasok csapatát. Itt fent legalább tiszta levegőt lélegezhet be, nem 
úgy, mint a földszinten, ahol mindent betölt a ládába zárt, rothadó 
kis dögök bűze. Oszmán hetek óta száraz kenyéren, sajton és 
esővízen élt. Azóta, hogy egyik reggel erős hasfájásra ébredt, és 
amikor felhúzta az ingét, mandula nagyságú, lilás duzzanatot látott 
a lágyékán. Azonnal tudta, mi történt, pedig még ki sem nyitotta a 
ládát. 

A magas láztól és a hányingertől két nap alatt csontsoványra 
fogyott, a duzzanat pedig tojás nagyságúra növekedett. Oszmán 


ekkor elreteszelte az ajtót, és az ágyán fekve várta a halált. Csak 
azért imádkozott Allahhoz, hogy gyors véget adjon neki. Az ötödik 
napon heves záporra ébredt, és ivott egy keveset a mennyezetről 
lehulló cseppekből. Két nappal ezután már fel tudott kelni, bár 
gyenge volt. Maga is meglepődött, hogy még él, de még inkább 
meglepték azok a gondolatok, amelyek a lázas önkívület óráiban 
kavarogtak a fejében - vagy talán nem is gondolatok voltak, hanem 
álmok. Nem a Bölcs Asszonyt látta, nem is a vezírrel folytatott 
titkos megbeszéléseket élte újra, nem a paradicsomi szüzek vártak 
rá, és nem a saját meghiúsult vágyaival szembesült, hanem csakis 
őt látta, azt a nőt, és a történeteit hallotta Jézusról, aki nem az 
utolsó előtti próféta, és nem is az az isten, akinek a keresztények 
hiszik. 

Lázálmaiban visszaidézte az utolsó elbeszélést, amelyet Gua Li 
szájából hallott. Arról a Jézusról, akit gyerekkorában elraboltak, 
megaláztak, ám ő soha nem engedett a kétségbeesésnek, soha nem 
vesztette el a reményt, kiszabadult, és jobb életet teremtett 
magának.  Öntudatlanságában tisztán tért vissza a testi 
szenvedésektől immár szinte teljesen megszabadult elméjébe az 
emlék: Jézus, aki fellázadt a nagy hatalmú brahman ellen, és Szajed 
döntése, amellyel mindent otthagyott, hogy a fiatalember kísérőjéül 
szegődjön. A már-már nem is érzett fájdalom önkívületében 
világosan látta maga előtt a jelenetet, amikor Issza egy csapat 
nomáddal találta szembe magát, akik megpróbálták kirabolni. 
Miután kikérdezte őket a helyzetükről, és végighallgatta, milyen 
szerencsétlenségek sújtották őket, elismerte, hogy hozzájuk képest 
ő meg Szajed csakugyan túl gazdagok, így hát az a helyes, ha 
megosztoznak javaikon, s ily módon valamennyien békében 
élhetnek. Szajed először nem értette a dolgot: ő mindenről 
lemondott Issza kedvéért, neki akart biztos jövőt teremteni abból a 
pénzből, amit vagyonának eladásából szerzett. 

- A szabadságot adtad nekem, ami maga az élet, mintha csak 
második apám lettél volna - felelte neki Issza. - Lehetővé tetted, 


hogy folytassam a tanulmányaimat, fejlesszem a szellememet. Ez az 
én jövőm. Most már jobban értem, mi a helyes és a jó, mi az 
egyensúly és a szenvedély, mit jelent elengedni és adni. Jobban 
értem a szeretetet, Szajed, azt, hogy miként adhatjuk és kaphatjuk, 
amint ezekkel a derék emberekkel történt. Csakis a szeretet 
boldogíthatja az embert, még azt is, aki semmit sem tud, nem olvas, 
nem ismer és nem ért. 

Szajed erre a magasba emelte a karját, odahívta a nomádokat a 
kocsihoz, és mindenkinek adott valamit az illető szükségletei 
szerint. 

A kavargó emlékek betöltötték Oszmán agyát. Nem is emlékezett 
rá valójában, inkább csak ösztönösen megérezte, hogy már 
találkozott Jézussal. Az az anya volt, akit egy őrjárat során látott a 
Nagy bazár egyik sarkában. A falnak támaszkodva üldögélt a férje 
mellett, aki gyümölcsöt árult, és két ikerfiát szoptatta. Oszmán 
valamilyen ürüggyel megállította a  janicsárokat, aztán 
elragadtatással nézte a nő önérzetes tartását, ragyogó mosolyát, és 
a férj büszke tekintetét, aki kevéske árujával lehetővé tette a 
feleségének, hogy élvezze az életet. Oszmán birtokolni szerette 
volna ezt a nőt, és el is vihette volna, elég lett volna egyetlen 
parancs a testőreinek. El akart rabolni tőle egy keveset abból a 
boldogságból, az utolsó pillanatig gyötörte a kísértés. Ám akkor a 
nő a szemébe nézett és rámosolygott, adott neki, anélkül, hogy 
bármit kért volna cserébe, még a zakatot sem, a szent alamizsnát, 
az iszlám harmadik pillérét, amely elől még kéretlenül sem térhet 
ki senki. 

Oszmán könnyes szemmel távozott, és átkozta azt, aki 
megtagadta tőle, hogy megismerje a szeretetet. Ó, a Gua Li-féle 
Jézus, aki minden durvaság és önhittség nélkül, alázatosan és 
következetesen mutatta meg másoknak az élet útját... Pedig 
Oszmán nem ilyennek ismerte a keresztények istenét. Ez az isten 
mintha ugyanazokból az elvekből indult volna ki, amelyekkel a 
Próféta szerint, áldott legyen a neve, Allah fordul teremtményei 


felé. De ezek nem azok az elvek, amelyeket a vezír és Allah legfőbb 
fegyvere terjeszt: ők csak a halálról beszélnek, bár az igazságos 
halálról, már ha létezik ilyesmi, de csak és kizárólag a halálról. 
Jézusnak nem volt szüksége sem fegyverekre, sem katonákra, hogy 
meggyőzzön másokat, még egy olyan sántát is megtűrt volna maga 
mellett, mint ő, sőt egyenlőként tekintett volna rá. Vagy csupán 
elkábította Gua Li, akiben egyesül a szépség és a szív, a tudás és a 
kedvesség? Lehet, hogy mind hazugok a meséi? 

De nen, ez lehetetlen, mert aki ismeri az intrikát és a hazugságot, 
az felismeri az őszinteséget a szavakban és a tekintetben. És 
Oszmán elmosolyodott, mert a halálra gondolt, amely sosem fog 
eljutni a fehér ruhás emberhez, a saját díszes ruháira gondolt, meg 
a hamis levelekre, amelyekben diplomatának nevezték, a pestisre, 
amely végül is megkímélte. És végül az életére gondolt mosolyogva, 
amely sosem lesz többé olyan, mint volt, mert a pénze már csak pár 
napra elég, mert nem tér vissza többé sem a Bölcs Asszonyhoz, sem 
a szultánhoz, mert testi hibája megnyitotta előtte a szív titkos útjait, 
pedig valaha úgy gondolta, hogy az élet útjait elzárták előle. Most 
már csak egy célja van: megtalálni Gua Lit, elmondani neki az 
igazságot, és ideje hátralevő részében az ő elbeszélését hallgatni. A 
hajón ígéretet tett neki, és meg is fogja tartani az ígéretét. 

A hosszú, bíborszínű köpeny semmiféle hatást nem tett a palota 
őreire. Ezek az emberek számos követet és bíborost, koldust, 
bérgyilkost és bűnözőt láttak már kopogni Colonna herceg ajtaján, 
és mindet egyforma közönnyel kezelték, bár  némelyikkel 
tiszteletteljesebben beszéltek, mint másokkal. Terpeszben állva 
keresztbe tették az alabárdjaikat, közben pedig a bíborosnak 
öltözött férfi és két kísérője köré egyenruhát nem viselő, névtelen, 
gyanús alakok gyülekeztek, akik készen álltak, hogy lecsapjanak, 
aztán elmeneküljenek. Ez volt a leghatékonyabb módja annak, hogy 
a palota előtt kitörő esetleges csetepatét ne lehessen összefüggésbe 
hozni a herceggel. Ha tanúk kihallgatására került sor, váratlanul 
felbukkanó bűnözők, erőszakos zsebtolvajok által elkövetett 
rablásról beszéltek, a Colonna név azonban hivatalosan egyszer 
sem hangzott el. A támadók eltöltöttek fél évet, egy évet valamelyik 
távoli várban, aztán visszatértek - ezúttal esetleg a hercegi őrség 
tagjaiként. És az uruk jól megfizette őket. 

Giovanni gyenge volt, de egész életében arra vágyott, hogy testi 
erejével vagy a fegyverforgatás terén mutatott ügyességével győzze 
le ellenfeleit. Finom keze, gyerekesen vékony karja azonban el se 
bírta volna a hosszú kard súlyát. A mögötte várakozó Carnesecchi 
már benne volt a korban, noha egyenes tartása és a derekáról lógó 
rövid kard, amelyet bármelyik percben kiránthatott a hüvelyéből, 
azt mutatta, hogy nem riad vissza a fegyveres harctól. Talán a 
harmadik ember látszott a legveszedelmesebbnek. Hosszú, szőke 
haja és finom arcvonásai feltűnő ellentétben álltak izmos testével 
és a vállára vetett bőrtokban rejlő, nehéz, kétélű csatabárddal. 


Senki sem gondolta volna, hogy a homlokát ráncoló, büszke 
tekintetű férfi valójában ferences novícius, azt pedig különösen 
nem, hogy éjszakánként gyengéd, szenvedélyes szeretőként elégíti 
ki védelmezőjének minden vágyát. 

Ha ez a csőcselék gyanút fogott volna, Medici bíboros sem ússza 
meg szárazon. Nehéz idők jártak akkoriban: noha az efféle 
szenvedélyek mindenhol jelen voltak, a nyomortanyáktól a 
polgárházakon és a nemesi palotákon keresztül a királyi udvarokig, 
nyilvános kiélésüket nem tűrték, s a szodómiát minden eszközzel 
tiltották és büntették. Ha nem volt elég a gúnykacaj meg a verés, 
akkor következtek a hatóságok a tömlöccel, kínzással és 
pellengérre állítással. 

A bíboros intésére a csatabárddal felszerelkezett ifjú odakiáltott 
az őröknek. Fiús hangja könnyen elnyomta a zsibongást. 

- Silvio Passerini vagyok, ő pedig őexcellenciája Medici herceg és 
bíboros. Hívják ide a kapitányt - parancsolta -, de tüstént! 

Lassú, de határozott léptekkel odament hozzájuk egy idős férfi, 
aki bőrszalaggal kötötte össze hosszú ősz haját. Egy ideig az 
arcukat fürkészte, aztán intett az embereinek, hogy engedjék be 
őket. Carnesecchi lova ekkor hátrarúgott egyet, és az egyik 
egyenruha nélküli fickó máris a földön találta magát. A társai 
gúnyos röhögésben törtek ki, de az idős férfi szigorú pillantása 
azonnal elhallgattatta őket. 

Pár perc múlva a három vendég már a hátsó lépcsőn haladt 
felfelé, amely Colonna herceg vendégeinek lakosztályához vezetett. 
Gua Li orrát már azelőtt megcsapta a fanyar, erős szag, hogy 
meglátta volna őket. Lehunyta a szemét, és zöld, csipkézett levelek 
meg egy tüskés dió jelent meg előtte. Azonnal felismerte a csattanó 
maszlagot, a halál növényét, amelyet csak a boszorkányok és a 
sámánok használnak varázsláshoz meg jósláshoz. Giovanni de 
Medici előreengedte Passerinit, hogy ő nyissa ki az ajtót. Ferruccio 
megdermedt. Gua Li látta, hogy a nyakán kidagadnak az erek, ajkait 
összezárja, keze ökölbe szorul. 


- Ego benedico vos in nomine Patris, Filii et Spiritus Sancti. 

A bíboros áldó mozdulattal kísérte szavait. Ferruccio jelenlétéről 
mintha tudomást sem vett volna, a többieket viszont barátságos 
mosollyal üdvözölte. Leonardo odament hozzá, letérdelt előtte, és 
megcsókolta a gyűrűjét. 

- Monsignore, milyen régóta szeretnék beszélni önnel! Van 
néhány ötletem, amelyeket a figyelmébe ajánlanék. Egy hatalmas 
szerszámíj, amely a legvastagabb kaput is átlövi, a legerősebb falat 
is bedönti. És egy fedett kocsi, monsignore, lovak nélkül, a 
belsejében erős ágyúkkal. 

- Hallottam már az ön ördöngös találmányairól, de ez a 
felfegyverzett kocsi, ami magától mozog, legalábbis különös. 

- És nemcsak ez működik pompásan, esküszöm az élő Istenre, de 
kieszeltem olyan fém ágyúgolyókat is, amelyek lövedékeket 
szórnak szerteszét, amikor felrobbannak, és minden irányban 
szétverik az ellenséget. 

- Micsoda lelkesedés! - fricskázta meg az arcát a bíboros. - 
Tartogassa más alkalomra, talán még módunk lesz bizalmasabban 
beszélni ezekről a dolgokról. És mit szól Sforza herceg ahhoz, hogy 
ilyen hadi kérdésekkel foglalkozik? 

Leonardo a fejét rázta, Ferruccio felpattant, de Ada Ta 
megállította a botjával. Gua Li közelebb lépett a bíboroshoz, és a 
béke jeleként összetette két kezét. 

- Áldott legyen a béke embere - mondta. - Mert szeretet csak ott 
lehet, ahol béke van. 

Giovanni végigmérte a lányt, miközben Silvio, akinek nem 
kerülte el a figyelmét Ferruccio hirtelen mozdulata, odaállt a 
bíboros mellé. A bíboros kíváncsian méregette a nőt, de még inkább 
felkeltette az érdeklődését a mosolygó, sovány, idős férfi. A firenzei 
építész már csalódottan félrevonult, s most a nagy 
márványkandalló párkányára támaszkodott ökölbe szorított kézzel. 
Lehajtott fejjel tanulmányozta a kétoldalt álló kariatidákat és a 

fölöttük lévő piramisokat, melyek a párkányt tartották. Szokása 


szerint gondolatban megfordította a figurákat, és elképzelte, hogy a 
piramisok tartják az embert, mintha létezne olyan erő, amely nem 
fentről, hanem lentről hat. Miközben üres tekintettel bámult maga 
elé, a szeme sarkából látta, hogy az egyik papírját felkapja a huzat, 
majd a lap körkörös, rezgő mozgással ereszkedik le a földre. 

- A tárgy annyi erőt fejt ki a levegő ellenében, mint a levegő a 
tárgy ellenében. Ez az ellenállás, uraim, az ellenállás. 

Mindenki értetlenkedve hallgatta Leonardo motyogását. 

- Arkhimédész kigondolta a vízzel kapcsolatban, én pedig majd 
megcsinálom a levegővel kapcsolatban. Értik? - vakargatta a 
szakállát a firenzei. - Egy vászonpiramis felhajtja maga fölé a 
levegőt, minél nagyobb, annál jobban bírja a súlyát, és végre az 
ember is levetheti magát nagy magasságból anélkül, hogy kárt 
tenne magában. 

Az építész ezután egy darabig dünnyögve, hadonászva járkált fel- 
alá a bíboros és Ada Ta között, majd határozottan a szobája felé 
indult. A szerzetes kettőt kopogott a botjával a padlón. 

- A hatalmas mindenkivel beszél, az okos azzal, aki képes 
megérteni, a bölcs pedig a saját szívével. 

- Hát jó, majd igyekszem egyszerre hatalmasnak, okosnak és 
bölcsnek lenni - dörzsölgette a kezét Giovanni de" Medici -, és 
először is régi barátunkkal, Ferruccio de Molával szeretnék 
beszélni, akit úgy szeretek, mint a testvéremet, mivelhogy apám is 
fiaként szerette. 

Ferruccio kimért léptekkel közeledett hozzá, Silvio pedig 
árnyékként követte. Elment Carnesecchi előtt, aki üdvözlésképpen 
intett neki, de Ferruccio nem viszonozta. Az ablakhoz érve 
odahajolt a bíboros füléhez, és hirtelen kedve támadt beleharapni a 
fülcimpájába. Egyszer egy csatában így zavarta meg az ellenfelét, 
aki a test test elleni küzdelemben a földre vitte. A megharapott férfi 
üvöltött fájdalmában, ő pedig ezalatt kitépte magát a szorításából, 
és átdöfte a tőrével. 


- Mondja meg, mi van Leonorával - suttogta -, különben 
esküszöm, hogy megölöm magát is meg ezt a két gazfickót is, aki 
elkísérte. 

- Leonora jól van, hamarosan láthatod is, csak tartsd meg az 
ígéreted. 

- Megtettem, amit kért tőlem, itt vannak a vendégei, épek és 
egészségesek, ezennel átadom őket. Mondja meg, hol van Leonora! 

A hangja határozott volt, bár olykor akarata ellenére 
megremegett kissé. 

- Ne veszítsd el a hitedet, Ferruccio, bízz Istenben, nemsokára 
minden véget ér. - Silvio e ponton a bíborosra pillantott. - És amíg 
el nem érkezik az a bizonyos nap, elhoztam a bizonyítékát, hogy 
Leonora jól van és kiváló egészségnek örvend. 

Egy összehajtogatott cédula került át villámgyorsan a bíboros 
kezéből Ferruccióéba, aki széthajtotta, és azonnal felismerte a 
felesége írását. 


Szerelmem, nyugodj meg, és olvasd figyelmesen a soraimat. Reggel, 
este mindig eme titkos erények lelki ajándékát keresd. Figyeld 
irigyeid rettegését, el ne zárkózz előle. Rossz emberekkel pedig 
esztelenség dolgaidat tudatni. Hűséges arád reménye a nemes 
gondolat. Örökké a tiéd, Leonora 


Ráismert a cirkalmak nélküli aláírásra is, a görög ábécé alfájához 
hasonlatos L betűvel az elején. A mondatokat viszont furcsának 
találta, nem vallottak Leonorára, talán diktálás után írta a levelet. 
Mindenesetre él, és csak ez számít. Most pedig neki is kell tudatnia 
vele, hogy jól van. Lehúzta az ujjáról a gyűrűjét. 

- Kérem, adja ezt oda neki, csak ennyit kérek öntől, a nyakában 
hordott kereszt nevében. 

- Jól van, Ferruccio, így biztosan viszontlátod őt. 

Aznap este, a palotából kifelé tartva Giovanni megnézte a gyűrűt, 
megmérte, felbecsülte, és könnyűnek találta. Végül odaadta 
Silviónak, aki nyeregbe szállt, majd egy széles mozdulattal 


belevetette az ékszert a Teverébe. Giovanni könnyed tapssal adott 
kifejezést csodálatának. 

A bíboros több mint három héten keresztül járt a Colonna- 
palotába, mindig a hűséges Silvio kíséretében, akivel gyakran 
tanácskozott, közömbösséget tettetve. Aztán váratlan kérdéseket 
tett fel Gua Linek. Láthatólag a történeteiben rejlő esetleges 
ellentmondásokat kereste. A nő mindig udvarias és minden 
részletre kiterjedő válaszokat adott, amit a bíboros néma 
bólogatással vett tudomásul. Giovanni gyakran tűnt idegesnek, a 
körmét rágta, folyton vizet kért (amit először Silvio kóstolt meg) a 
saját poharába, egy értékes ametisztkehelybe, amely apja 
gyűjteményéből származott. 

Giovannit soha nem vonzották a női bájak, de Gua Li nyugodt, 
könnyed hangja olykor felidézte a lelkében gyermekkora boldog 
délutánjait, amikor a tanulás befejeztével rohant anyjához, 
Claricéhez. És még a nő istenkáromló történetei is - amelyekért 
szörnyű halállal kellene lakolnia, ha kikerülnének a Colonna-palota 
falain túlra - a tiszta szeretetről szóló anyai meséket juttatták 
eszébe. Egyre gyakrabban képzelte hát el a jelenetet, amint a földre 
borulva átkulcsolja az inkvizítor térdét, és kegyelmet kér ennek a 
nőnek, aki oly erősen emlékezteti az anyjára. Ahogy az apja, 
Lorenzo elé borult le, aki római boszorkánynak nevezte az anyját, ő 
pedig gyermeki könyörgéséért csak pofont kapott, amely még 
mindig égeti az arcát. És minél tovább hallgatta Gua Li szavait, 
annál kevésbé hitte, hogy kitalálás az egész, és annál többet 
őrlődött, mert alig várta, hogy megszabaduljon a nőtől, ugyanakkor 
félt is, hogy elérkezik ez a pillanat. 

Gua Li érzékelte, hogy valami megváltozott a bíboros szagában, 
de még nem dőlt el semmi - mintha a mandula savanykás, zöld héja 
nem tudná elhatározni, hogy az érés vagy a rothadás felé induljon 
el. Látta Ferruccio haragját Giovanni de" Medici iránt, de az okát 
nem ismerte. Mindenesetre megpróbált hidat verni kettejük közé - 
olyan harmonikus hidat, mint amilyen az Aranyszarv-öböl fölött 


ívelt át Leonardo rajzán, amelyet a szultán udvarában látott. Ám 
míg a Leonardo-féle építménynek elvileg csupán a Római 
Birodalom keleti és nyugati részét kellene összekötnie, az ő 
hídjának a jelek szerint jóval távolabbi partokat kell 
összekapcsolnia, melyek között borzalmas mélység tátong. 


x 


Szeptember volt, és egész nap pufók fehér felhők kergették egymást 
az égen, hol medve, hol majom, hol ló alakját öltve. Bújócskát 
játszottak, aztán hirtelen előbukkantak a hegycsúcsok mögül. 
Magasabban lévő társaik - fenségesek, akár a könnyű szárnyú 
darvak - sokat tudóan figyelték őket, aztán eltűntek, mint a pitypang 
pihéi, amelyeket elfúj a szél. Aznap azonban csak könnyű, frissítő 
szellő lengedezett, így hát sokan összegyűltek Issza háza előtt, és 
tüzet gyújtottak. 

- Várnak - mondta Gaja. - Azon tűnődtem, vajon mit mesélsz nekik 
ma este. 

- Semmi olyat, amit ne ismernél - felelte Issza mosolyogva. 

- Akkor a takaró alatt várlak, és amíg vissza nem jössz, majd 
Yuehan és Gua Pa melenget. 

- Akkor viszont valami olyanról fogok beszélni, amiről még nem 
hallottál, úgyhogy a kíváncsiságodra bízom a döntést. 

Gaja szerelmes pillantást vetett rá, aztán a kezét a hasára tette, 
ahol, úgy vélte, harmadik gyermekük rejtőzik, mivel késett a vérzése. 

- Ez zsarolás - jegyezte meg, és odament a férjéhez -, de kénytelen 
vagyok engedni neki. 

Issza átölelte a feleségét, rododendronillatú hajába fúrta az orrát, 
és lehunyta a szemét. 

- Azzal nyerem el a bocsánatodat, hogy előcsalom a mosolyodat, 
mint a kígyó a mormotát. Előbb csak elsiklom az odúd előtt, és 
amikor kíváncsian kitekintesz, az ölelésembe vonlak. 


- Szeretem az ölelésed, de ez most nem alkalmas pillanat - 
bontakozott ki Gaja férje karjából. - Menjünk, különben egész éjjel 
nem hagynak békén minket. 

Amikor a várakozók meglátták, hogy Issza Yuehant vezetve kilép a 
házból, elégedett moraj hangzott fel, és sokan a nevén szólították. 
Issza azt kutatta, ott van-e a tömegben a mestere, Ong Pa, hátha 
előáll valami kérdéssel, amiről beszélhet. De aztán beletörődött a 
mester távollétébe, és felemelt kézzel üdvözölte az embereket. 

- Előbb-utóbb megtesznek a falu elöljárójának - súgta oda neki 
Gaja, aki a karjában tartotta a kis Gua Pát. - Akár akarod, akár nem. 
Már így is a mesterük vagy, úgyhogy nem lesz más választásod, 
rajtad van az istenek bélyege, és erre ők is rájöttek, bár csak a 
feleséged után, aki már jó ideje tudja. 

Issza megszaporázta a lépteit. Tudta, hogy a feleségének igaza 
van, de hogyan is tölthetné be ezt a tisztséget? Hiszen akkor nem 
játszhatna a gyerekeivel. No, meg is van, miről fog beszélni. Csak 
akkor fogadja el az elöljárói tisztet - ha még akkor is ez lesz a 
kívánságuk -, amikor Yuehan és Gua Pa már felnőtt, és nekik is 
gyerekeik lesznek, az ő arcán pedig hófehér szakáll díszeleg. Leült 
egy kőre, és végignézett az embereken, mindenkit egy-egy 
biccentéssel köszöntött. 

- Ugye, milyen jól mulatnak a gyerekeitek, amikor bottal bökdösik 
a köveket? - Mindenki bólogatott. - És ti is megfeledkeztek 
hétköznapi gondjaitokról, amikor fehér és fekete korongokat 
húzogattok a táblán, és úgy tesztek, mintha embereket és területeket 
hódítanátok meg. 

- Igazad van - szólt közbe egy öregember. - A weiki csakugyan 
remek találmány. Én minden este játszom a feleségemmel, pedig az 
csak asszony, ráadásul fogatlan. 

Sokan elnevették magukat, és még többen csatlakoztak hozzájuk, 
amikor az öregember felesége felállt, és egy bottal jól megcsapkodta 
a férje kezét, amit a fejére szorított védekezésképpen. 


- Persze, most nevettek, és jól teszitek, ilyen az élet - mosolygott 
Issza. - Mert a játék nem más, mint edény, amelyben a boldogság 
olaját pároljuk le. Olyan, mintha kivonnánk a sót a tengervízből, hogy 
a szomjunkat olthassuk vele. Egy olyan mester mondta ezt, aki 
arrafelé született, mint én, Arisztotelész volt a neve. 

- Olyan mester volt, mint te és Ong Pa? - kérdezte egy fiatalember, 
aki nemrég borotválta le a fejét, hogy megkezdhesse gyakorlóéveit a 
szerzetesek között. 

- Sokkal több annál. 

Ezt hallván komolyság telepedett az emberekre. 

- Nem szabad, hogy az elménk - folytatta Issza -, amely 
megkülönböztet minket az állatoktól, elfeledtesse velünk, hogy 
mosolyra születtünk. Az állatok ezt jobban tudják, mint mi. Ha 
elhúztok egy fonalgombolyagot a macskátok előtt, ki mulat jobban, ti 
vagy ő? A makákó is tud nevetni, a szamár is. Őseim könyvében az áll, 
hogy a világ kezdetén az Isten megteremtette a földön a gyönyörök 
kertjét, ott játszadozott az emberrel és az állatokkal. 

- És miért nincs meg már ez a kert? - kérdezte egy nő. - Akkor az 
az isten kegyetlen volt. 

- Megvan, és a gyermekeink tudják is ezt, csak mi, felnőttek 
veszítettük szem elől. 

- Én ismerem ezt a kertet - szólalt meg egy jakbőrökkel kereskedő 
férfi. - Han császáré. Neki mindene megvan, ami a nevetéshez kell: 
nők, lovak, sok ennivaló és sok barát. 

Helyeslő moraj támadt, sokan a mellettük ülővel tárgyalták meg, 
hogy csak a bőség kedvez a nevetésnek és a boldogságnak. 

- A nap utolsó száz ciklusában több mint ezer ember ölte meg 
magát császáraink udvarában: szülők, gyermekek, férjek, feleségek, 
rokonok - felelte erre Issza. - Egyiküknek sem volt kedve nevetni, 
legfeljebb nagy ritkán, egy-két pillanatra. Neked sok barátod van, és 
tudod, hogy megbízhatsz bennük. De ha tömérdek aranyad volna, 
honnan tudhatnád, hogy nem csak érdekből vannak-e melletted a 


barátaid, netán azért, mert meg akarnak lopni, és a mosolyuk mögött 
nem gyilkos szándék rejlik-e? 

A férfi elhallgatott. Ekkor egy ifjú fogott egy tálat, öntött bele a 
sóval, árpaliszttel és jakvajjal elkevert teából, amely a tűz fölött lógó 
rézüstben fortyogott, és odavitte Isszának. Ő megfújkálta, aztán ivott 
belőle egy kortyot. Érezte, hogy lecsúszik a torkán, szétárad egész 
testében, s lecsillapítja a kundalini-tüűzet, amely az imént beszélt 
belőle. 

- Nyújtsd mindkét kezed az ellenségednek, a béke jeléül - folytatta 
Issza. - Lehet, hogy a barátod lesz, és együtt nevettek majd. 
Máskülönben semmi sem változik. Mesterünk, Ong Pa azt mondja, 
hogy sokkal jobban szeret ítélkezni két ellenség ügyében, mint két 
barátéban. Mert miután kihirdette az ítéletet, egyikük biztosan a 
barátja lesz - tette hozzá nevetve. 


Gua Li pillantása Ferruccióról lassan a bíborosra vándorolt, és az 
arcán megjelent az a halvány mosoly, amely olyan nagy hatással 
volt Leonardo mesterre, hogy még női portréján is megfestette. 
Giovanni azonban elfordította a fejét, és tekintetével némán azt 
kérdezte Silviótól, csakugyan szereti-e, vagy csak érdekből tart ki 
mellette. A novícius megértette, mi a kérdés, letérdelt, és 
szenvedélyesen megcsókolta a bíboros gyűrűjét. 

Medici nyugtalansága október ötödik vasárnapján hágott a 
tetőfokára. Délutáni szunyókálásából hatalmas zajra ébredt. Rögtön 
kikergette az ágyából Silviót. A fiú nem sokkal később azzal a hírrel 
tért vissza, hogy az Úr angyala, amely az épület tetejét díszítette, 
elhagyta a helyét, és a földre zuhant, ahol mindent összetört, 
legalábbis ezt lehet kivenni az emberek kiabálásából. Védelmezője 
hitetlenkedő tekintetét látva pimaszul azt javasolta, hogy ha nem 
hiszi, nézze meg saját szemével. Arról is beszámolt továbbá, hogy 
sok ájtatos lélek máris nekiállt összeszedni a lezuhant angyal 
darabkáit - egyesek azért, hogy más ereklyékkel együtt az 
otthonukban őrizgessék, mások meg azért, hogy jó pénzért eladják. 

És a nap ezzel még nem ért véget. Kilenc órával később a pápa, 
deo gratias, magához rendelte Giovannit másnapra. A bíboros 
eleget hallgatta már Gua Lit, megmérte, felbecsülte az értékét, és 
megfelelőnek találta, eljött tehát a döntések ideje. 


32 
Róma, COLONNA-PALOTA, 1497. okróBEk 29. 


- Szükségem van a könyvre, kedves barátom, hozasd ide. 

- Melyik könyvre? 

- Vigyázz, de Mola, ne bosszants fel! Issza könyvét akarom. 

Medici bíboros előzőleg megemlítette Gua Linek, hogy ezen a 
napon nem hallgatja meg a történetét, majd odaintette magához 
Ferrucciót. Hízelgéssel könynyebben célt ért volna, de sürgette az 
idő, így inkább a fenyegetőzéshez folyamodott. Vele volt Silvio és 
Carnesecchi is. 

- Maga vigyázzon, monsignore, különben nem állok jót 
magamért! Soha nem beszélt nekem semmiféle könyvről, ebben 
biztos vagyok. És nem is tudom, mire gondol. Csak a Mirandola-féle 
Téziseket kérte tőlem. És azt oda is adom, ha visszakapom 
Leonorát, de most ne tréfálkozzon velem! Lehet, hogy őrült vagyok, 
de ne felejtse el, hogy az őrület félelmetesebb, mint a gonoszság. 

Egymás arcát fürkészték, és mindketten hazugságot láttak a 
másik tekintetében. Ferrucciónak ösztönösen a nadrágja és az 
ujjasa közé rejtett tőr markolatára tévedt a keze. A következő 
pillanatban Silvio kirántotta a kardját a csuhája alól, és rácsapott 
Ferruccio lapockájára, aki hátratántorodott és elterült a földön. Ám 
mielőtt a novícius ledöfte volna, Ada Ta botja olyan erővel sújtott le 
a csuklójára, hogy eltört a csontja. Nem is érzékelte, hogy elveszti 
az eszméletét, amikor a keleti szerzetes a tarkójára, aztán a 
vesetájékára csapott, miközben fogta, nehogy túl gyorsan zuhanjon 
a földre. 

- A kezek olyanok, mint az ikerpillangók, amelyek elválnak, egy 
pillanatra rászállnak a fára, aztán továbbrepülnek - mondta Ada Ta 


lehajtott fejjel. - Most bocsánatot kérnek az ifjútól, aki még nem 
hallja a szavaimat, de nem tehettem mást, le kellett ütnöm, mint a 
vak feleséget, aki nem látja a szakadékot. És arra kérem a másik 
lovagot - folytatta anélkül, hogy Carnesecchi felé fordult volna -, 
hogy úgy lélegezzen, mint a nemes jak, amikor a yarsagumbát 
legeli, a boldogság bokrát, amely békét és férfierőt ad. 

- És hogyan lélegzik a nemes jak? - kérdezte Carnesecchi, akinek 
esze ágában sem volt megmozdulni. 

-Ó, pont úgy, ahogy ön, lassan és békésen. Ha egy kicsit 
szőrösebb lenne, kitűnő jak válna uraságodból. 

Gua Li odament Ferruccióhoz, miközben a bíboros az 
elképedéstől és a félelemtől tágra nyílt szemmel támaszkodott az 
ablaknak.  Carnesecchi tudomást sem vett  segítségkérő 
pillantásáról. 

- Jól vagyok - zihálta Ferruccio elhaló hangon -, szerintem nem 
is sebesültem meg. 

A férfi ujjasa elszakadt, és az alatta lévő ingen vörös folt 
terjengett. 

- Vérzel. - Gua Li előhúzott a zsákjából egy üvegcsét. - De nem 
mély a vágás. 

Miközben Ada Ta tovább mosolygott a bíborosra, Gua Li elvágta 
az inget a seb fölött, és valami rózsaszín kenőcsöt kent rá a 
tarisznyájában lévő dobozkából. Ferruccio szorosan lehunyta a 
szemét, és az ajkát harapdálta. 

- Ez éget! Olyan, mint a tüzes vas. 

- Maradj nyugton, ne izegj-mozogj! Amúgy majdnem eltaláltad. 
Ezüstporral elkevert rozsda, és faggyú tartja egyben a keveréket. 
Fertőtleníti és lezárja a sebet. Egykettőre meggyógyulsz. 

- Sajnálom... nem akartam... 

- Hagyd csak rá Ada Tára, ő tudja, mit csinál. 

- Gua Li... 

- Tessék. 


- A bíboros valami könyvet akar tőlem. De én nem tudok róla 
semmit. Tudni szeretném, igazat mond-e, vagy már megint hazudik. 

- Mindent megtudsz majd, Ferruccio. De most pihenj. 

Eközben a szerzetes megállás nélkül beszélt a bíboroshoz. 
Carnesecchi csodálkozva nézte, hogyan fordultak meg a szerepek. A 
bíboros tiszteletteljesen bólogat, mialatt a szerzetes mintha 
jóindulatú dorgálásban részesítené. Ha eltekintene az öregember 
arcától és szegényes külsejétől, akár azt is hihetné, hogy a pápa 
folytat megbeszélést a titkárával. Carnesecchinek ekkor látomása 
támadt: maga előtt látta a keleti szerzetest Szent Péter trónján, 
olyan öltözékben, ami csakugyan méltó Krisztus helytartójához. 
Egyszerű, minden cicomától mentes köpenyt visel, akárcsak a köré 
gyűlt bíborosok, akik leginkább az első apostolokra emlékeztetnek. 
A hit emberei, megjelenésük szerény, noha tudásuk hatalmas. És 
látott egy templomot is, tele egyszerű emberekkel, akik derűsen 
hallgatják a béke és szeretet üzenetét, amely ma is elhangzik 
minden prédikáció elején, hogy aztán a legsötétebb pokoli víziókkal 
traktálják a híveket, vagy pénzt kérjenek tőlük. 

A látomás elenyészett, Ada Ta kezében viszont megjelent valami 
könyvféleség, ami két fatábla közé kötött lapokból állt, és a bíboros 
mohó tekintettel meredt rá. Ferruccio csodálkozva pillantott Gua 
Lire, aki bólintással felelt. Tehát csakugyan létezik a könyv. És 
amikor Giovanni de" Medici felé fordult, azt látta, hogy lehajtott 
fejjel tart az ajtó felé, előtte Carnesecchi meg a novícius, akinek a 
kardja már a földön hevert. Passerini nehézkesen lépkedett, 
csuhája eltakarta a vizes kenderkötelet, amellyel Gabriele gyors, 
ügyes mozdulatokkal, szorosan megkötözte. Ha a kötél megszárad, 
kitágul, és a fiú magától is kiszabadul. 

Aznap éjjel egyedül Ferruccio aludt jól, hála a fűzfa- és 
pipacslevelekből készült főzetnek, amelyet megivott. Reggelre az 
északi szél elsöpörte az éjszakai felhőket, és útnak bocsátotta az 
első fecskéket, amelyek betöltötték az eget csivitelésükkel. 


- A friss reggeli levegő olyan, mint a giliszta, amit a fülemüleanya 
visz a fiókájának: magától bújik a szádba, nem kell keresned. 

Ada Ta szokása szerint kopogás nélkül lépett be az alvó Gua Li 
szobájába. A nő ösztönösen az álláig húzta a takarót. Ada Ta elhúzta 
a függönyt. Éles fény tűzött Gua Li résnyire nyitott szemébe. 

- Mit mondtál? Miért ébresztettél fel így? Mi történt? 

- A bölcsnek a harmadik kérdés is elég volna, hogy minden 
választ megkapjon, és a természet azért adott nekünk két fület, és 
csak egy szájat... 

- Tudom, tudom, többet kell figyelmesen hallgatnunk, mint 
beszélnünk. Hallgatlak. 

- Ezek szerint most bölcsebb leszel nálam, mert én fogok 
beszélni. Erről eszembe jut, mit mondott Lao-ce... 

Gua Li a puha pehelypárnába rejtette az arcát és befogta a fülét, 
mint gyerekkorában, amikor nyári reggeleken a nap sugarai pont 
az ágy fejét érték. Őszintén hitte, hogy ezt is Ada Ta intézte el. 

- Most már magyarázhatsz a gilisztáról meg a reggelről, úgyse 
hallak. 

- Pedig a korán kelő madárnak jut a legnagyobb giliszta. 

- Ugyan már, Ada Ta - ült fel Gua Li -, hány történetet kell még 
végighallgatnom a gilisztákról meg a madarakról, mielőtt végre 
elárulod, mit akartál mondani? 

- Talán még elmesélem, hogy a legszegényebb halász annak a 
gilisztának köszönheti, hogy halat ehet, amelyik egy király 
teteméből lakmározott. 

- És ez meg hogy jön ide? 

- Sehogy, de nagyon tanulságos arra nézvést, hogy az élet körben 
forog, és ami fent van, az van lent is. - A szerzetes bólogatással 
kísérte gondolatait. - De igazad van, kicsikém. Ma kicsalogatott a 
hajnal, hogy élvezzem a friss levegőt. Ez volt az első giliszta. Azon a 
téren álltam, ahol ezek a barbárok embereket és állatokat szoktak 
felakasztani és felnégyelni. Egy régi szobor körül ágnyeső késekkel 
és kardokkal felszerelkezett emberek gyülekeztek. Láthatatlanná 


váltam, hogy ne vegyenek észre, mert még az ellenségüknek 
hinnének, és emiatt bajuk esne. 

- Ez nagyon szép volt tőled, Ada Ta. 

- Köszönöm, gleccserek virága. 

- A gleccsereken nem nyílnak virágok. 

- Ettől csak még értékesebb vagy számomra. A téren gyülekezők 
harsány kacagás közepette távoztak, elmentek mellettem anélkül, 
hogy észrevettek volna, és ekkor láttam, hogy egy cédulát hagytak a 
szobor lábánál. 

- Egy imádságot? 

- Hát, ha ez imádság, akkor igencsak furcsán imádkoznak a 
maguk isteneihez, mondhatnám, roppant szellemesen. A cédulán 
ugyanis ez állt: , A toszkán szodomita az aubussoni seggét, kezét és 
farkát csókolgatja, és augusztus óta a nagy uborkát várja, amit a 
spanyol tán megad neki mára." 

- Egy mukkot sem értek belőle, de nem tetszik. 

- Nekem se, ezért aztán újra láthatóvá váltam, és megállítottam a 
fiatalembereket, akikről feltételeztem, hogy ők írták ezeket a 
mulatságos szavakat. Eleinte attól tartottak, hogy a római trónon 
ülő fehér ruhás ember kémje vagyok, és most, hogy lelepleződtek, 
feljelentem őket. A nagy félelem nagy dühöt szül. - Ada Ta a fejét 
csóválta. - Nagyon sajnáltam, hogy kénytelen voltam bevetni a 
botomat a kardjaik ellen. Az elefántnak arra kell használnia az 
erejét, hogy fákat döntsön ki, nem arra, hogy megrémítse a lovakat. 

- Sejtem, kicsoda az a bizonyos elefánt... 

- De aztán a kardjuk nélkül olyan beszédesek lettek, mint a 
papagáj. Okulásomra szolgált, hogy megtudtam: a szodomita 
(nagyon megnevettetett ez a szó, amelyet addig nem ismertem) 
nem más, mint akihez elküldtek minket, vagyis az egyház hercege, 
Giovanni de" Medici, a spanyol meg az egyház jelenlegi királya, 
Rodrigo Borgia, aki a békés mórok földjéről származik. 

- Na és? Mi itt a probléma, Ada Ta? 


- Attól, hogy ismerjük a problémát, még nem tudjuk a megoldást. 
Jusson eszedbe, hogy a papírok beszélnek, ha elolvassák őket, ez a 
papír pedig augusztus haváról beszélt. Ha tehát Medici két teljes 
holdciklus óta itt van, miért csak alig egy hónapja jár hozzánk? 
Tegnap ráadásul olyan képpel keresett fel minket, mint a bárányt 
szaglászó farkas. A nép, amelynek hangja tiszta és átlátszó, akár a 
forrás, azt is mondja még, hogy Medici arra vár, fogadja őt a fehér 
pápa, aki állítólag az ellensége. Amikor a paraszt a rókával 
barátkozik, a tyúknak van oka a félelemre, és én már érzem is, 
ahogy kezdenek kiütközni a tollaim. 

Gua Li ritkán látta ilyen gondterheltnek a mesterét. Amióta 
Rómában voltak, most először tört rá olyan félelem, mint mikor a 
kolostort robbanó nyilakkal támadta meg egy rablóbanda, az új 
császárral haragban lévő nemes ágyas, Gong Su zászlója alatt. 
Akkor a szerzetesek sokan voltak, és hangok segítségével köveket 
omlasztottak a katonákra. A támadók mind meghaltak, tetemeiket 
hosszan áldották a keselyűk, amelyek csontig lecsupaszították őket, 
lehetővé téve, hogy lelkük nemesebb személyiségként szülessen 
újjá. Most azonban Ada Ta egyedül van, gondolta Gua Li, és az 
aggodalomtól úgy szorult össze a gyomra, mintha skorpió szúrta 
volna meg. 

- Miről beszéltetek tegnap? 

- Semmi olyanról, amit már ne tudott volna - felelte a szerzetes 
szűkszavúan. 

Gua Li elnézte, ahogy Ada Ta köröz a nyakával, a karjával, hogy 
lelassítsa a légzését. Soha nem látott még senkit, aki ilyen lassan, 
ilyen harmonikusan mozgott volna. Tudta, hogy ezek a mozdulatok 
segítenek megfeledkezni a nehézségekről. Ezzel persze Ada Ta nem 
menekülni kíván a gondok elől, hanem meg akarja találni az 
eszközt, amellyel szembeszállhat velük. 

- Most pedig hagyom, hogy a gondolataim szabadon 
száguldozzanak a lehetőségek pusztáin - mondta Ada Ta. - És 
megpróbálom kinyitni a harmadik szemem, ahogy a jeles mester, 


Rimpócse guru tanítja. Te beszélj Ferruccióval, de ne mondj semmit 
se Gabrielének, se Leonardo mesternek. Az előbbinek olyan a 
természete, akár az ideges vadászgörénynek, az utóbbi meg olyan, 
mint a szamár a forrásnál: annyira lefoglalja az ivás, hogy csak 
akkor veszi észre a tigrist, amikor az már rávetette magát. 

Miközben Gua Li felvette a száriját, látta, hogy mestere aurája 
kitágul, és indigószínről lilára vált, amint szellemi energiáival 
egyesül. Amikor az aura kék lesz, Ada Ta eljut abba a békés 
állapotba, amely megadja a megvilágosodást, és amennyiben a 
harmadik szeme is kinyílik, talán mindent megért, és rátalál a 
megoldásra. 

Ferruccio szobájába érve Gua Li azonnal mesélni kezdett, azzal 
sem törődött, figyel-e rá egyáltalán a férfi. 


- Apám! 

- Tessék, fiam. 

- Anya még mindig úgy bánik velem, mintha kisgyerek volnék. 

A férfi végigsimított őszbe vegyülő, sötét szakállán, és 
elmosolyodott. Tekintetét az ég felé emelte. A csillagok kékes fényt 
szórtak a jeges csúcsokra és a hegyoldalakat borító hótakaróra. A 
sötétség a világ minden pontján ugyanolyan, de itt a tiszta levegő 
miatt sokkal fényesebbnek tűntek a csillagok, mint a Jordán folyó 
partján, ahol sok évvel ezelőtt bámulta őket. Most ismét a fiúra 
pillantott, aki apának szólította. 

- És te minek érzed magad? 

- Felnőttnek, apám. Megtanultam, hogyan kell kiszárítani a 
bivalyok bőrét, és spirituszban tartósítani kék szemüket. Tudok 
parancsolni a szamaraknak, tudok íjjal nyúlra vadászni, mindezt te 
tanítottad meg nekem. Úgy ölöm meg a kecskéket, hogy nem okozok 
fájdalmat nekik, és én készítem a legjobb szarkakelepcéket, Bon 
mester is megmondta. 

- És legutóbb mit tanultál tőle? 


- Hogy mind a fehér, mind a fekete fény a világ első istenétől 
származik, de a fekete fény hozta létre a szerencsétlenségek és a 
betegségek emberét, a fehér pedig a jóságét és az igazságét. 

A fiú hagyta, hogy az apja gyengéden megcirógassa a tarkóját, de 
nem engedte eltéríteni magát gondolatmenetétől. 

- Van azonban itt egy dolog, amit nem értek, apám. Miért 
teremtette meg az első isten a rosszat is? Nem gondolod, hogy ez nem 
jól van így? 

- Tökéletesen igazad van, fiam, egyetértek veled. Megvitattad már 
ezt Bon mesterrel? 

- Nem, apám, féltem, hogy istenkáromló vagy egyszerűen ostoba 
kérdésnek fogja tartani, 

- Semmi, ami a tudásszomjaddal kapcsolatos, nem sértheti az 
isteneket, és semmi, ami velük kapcsolatos, nem lehet ostoba. 

A fiú apja szemébe fúrta a tekintetét, és eközben könnyedén 
biccentett. A fekete szivárványhártya mintha fényt sugárzott volna. 

- Még nem feleltél a kérdésemre, apám. 

- Nem tetted fel a kérdést, fiam. 

- Igaza van anyának - nevetett a fiú -, amikor azt mondja, hogy 
veled lehetetlen vitatkozni, mert mintha mindig igazad volna. De 
éppen tőled tanultam, hogy sosem szabad feladni a harcot, ha győzni 
akarunk. 

- Akkor úgy hiszem, helyes dolgot tanítottam neked. 

- Tehát ott tartottam, hogy... 

- Várj csak! Láttad? 

- Nem! Mit? 

A fiú oldalra fordult. Az apja finoman az álla alá nyomta az ujját. 

- Nem ott! Nézz fel, a két csúcs közé! 

- Isten tevéjének púpjai közé? 

- Csak nézd figyelmesen. 

Nem sokkal ezután három villanás szelte át az eget a két hegycsúcs 
között. 

- Apám! 


Máskor is látott már hullócsillagokat, de olyan még nem volt, hogy 
az apja előre jelezte az érkezésüket. És sosem voltak ilyen ragyogóak: 
a testük vakító fehér, a farkuk tűzvörös. 

- Apám! - A fiú szeme tágra nyílt a csodálkozástól, de az ajka 
mosolyra húzódott. - Honnan tudtad? Akkor anyának igaza van, 
tényleg varázsló vagy! 

- Anyádnak mindig igaza van - felelte az apja, és kinyújtotta jobb 
mutatóujját -, de ez esetben bátorkodom ellentmondani neki. A 
varázslók megpróbálják megváltoztatni az események menetét, az 
akaratukhoz igazítani őket. Én csupán megfigyelem a természet 
erőit. Némi gyakorlással sokat lehet tanulni belőlük. 

- Többek között - kacsintott rá a fiú - azt, hogy előre meg tudd 
mondani, mikor fognak lehullani a csillagok. Én is képes leszek erre, 
apám, ha nagy leszek? 

- Az tőled függ, Yuehan, de úgy látom, ezzel visszatérünk a 
kérdéshez, amit még nem tettél fel nekem. Azt mondtad: ha nagy 
leszel. Ez azt jelenti, hogy kicsinek tartod magad, és ezek szerint 
anyádnak megint csak igaza van. 

Yuehan keresztbe fonta a karját, és összevonta a szemöldökét. Még 
meg sem fogalmazta a kérdését, de az apja máris kizárta a válasz 
lehetőségét. A duzzogás azonban nem jó semmire, csak magának árt 
vele. Egyetlen megoldás maradt: higgadtan kell visszavágnia az 
apjának. Csak még azt nem tudta, hogyan. Ekkor meglátta, hogy 
Szajed kapaszkodik fel a sziklákon feléjük tíkfa botjára támaszkodva. 
A bot vasalt vége minden lépésnél nekikoccant a kőnek, így már 
messziről hallhatták, ki közeledik. 

Errefelé nem volt túlzottan veszélyes az élet, de olykor ide is 
eljutottak az elhunyt császár, Vang Mang fegyveres csapatainak 
portyázásairól szóló történetek. Ez a császár volt a Hszin-dinasztia 
első és utolsó uralkodója, igazságos és bölcs ember, aki részben Issza 
tanításait is elfogadta. Elvette a földet a gazdag családoktól, és 
szétosztotta a parasztok között, úgy rendelkezett, hogy a parlagon 
hagyott földek az államra szálljanak, központi ellenőrzés alá vonta a 


létszükségleti cikkek árát, hogy a nép ne éhezzen többé, és kihirdette, 
hogy a szegényeknek kamatmentesen kell kölcsönt nyújtani, Nem 
ezektől az emberektől félt Issza. Tudta: ha látják, hogy uruk egyik 
kedvenc tanácsadójával állnak szemben, egy haja szála sem görbül. 

De változtak az idők. Amióta Vang Mang karóra tűzött feje 
napokig volt közszemlére téve a császári palota előtt a fővárosban, 
Luoyangban, az új uralkodó, Kuang Vu-ti katonái valóságos irtó 
hadjáratot indítottak a gyűlölt előd, az eszeveszett forradalmár 
támogatói ellen. És egy ideje az alacsonyabban fekvő völgyekből 
mind gyakrabban érkeztek olyan hírek, hogy rátámadtak a falvakra, 
megölték a férfiakat, megbecstelenítették a nőket, hogy teherbe 
ejtsék őket, a gyerekeket pedig rabszolgának hurcolták el. 

- Rabbi! Rabbi! 

Szajed ziháló hangja megtörte a bot koppanásainak monoton 
ritmusát. 

- Szajed - szólt a szakállas férfi -, kérlek! Hányszor mondtam már, 
hogy ne szólíts rabbinak? Nem vagyok tanító. 

- Igenis, rabbi. Azt tehát nem akarod, hogy rabbinak szólítsalak, az 
Issza vagy a Jézus név pedig immár veszélyessé vált. Akkor hát 
hogyan szólongassalak, hogy oda is figyelj rám, tán olyan hangon, 
mint a szőrös jak? 

-— Szólíts barátodnak, úgysincs más barátom, innen tudni fogom, 


hogy te vagy az. 

Szajed leült. Yuehan átölelte, mire ő beleborzolt a fiú hajába, és 
rámosolygott. 

- Megengeded, hogy váltsak néhány szót négyszemközt az 
apáddal? 


- Hát jó. Ha megérted, amit mond, magad is nagy bölcs vagy. 

Szajed megvárta, míg a fiú bement a házba, csak ekkor fordult 
Isszához. Homlokát mély ráncok szabdalták. 

- Rossz híreim vannak. Odalent a falvakban új arcok tűntek fel. 
Attól tartok, Guangwu kémei lehetnek. És kérdezősködnek az idegen 
felől: ki az, hol róhatják le tiszteletüket bölcsessége előtt? Az új 


császár nem bocsátotta meg neked, hogy barátja voltál annak az 
őrült Vang Mangnak. Az emberek ostobák, és akármennyire 
szeretnek, ha megkínálják őket egy tál főzelékkel, aztán egy kicsit 
több sört vagy mahuát isznak a kelleténél, beszélni fognak. Előbb- 
utóbb idetalálnak a katonák, Issza. Mind ők, mind a vörös 
szemöldökűek boldogan vinnék el a fejedet Guangwunak. És nem 
csak a tiédet, attól tartok. 

Issza felállt, és a gleccsereken tükröződő, kék holdfényt nézte. 

- Jártál Ong Pánál? 

- Igen, mielőtt idejöttem. Már készülnek a fogadásukra. Kövekkel 
torlaszolják el a kolostorhoz vezető utat, csak egyesével lehet majd 
átjutni rajta. Segítségül hívják a kék medvéket is. Tudod, milyenek, 
természettől fogva nem rosszindulatúak, de ha valaki rájuk támad, 
vagy ha éhesek, egy hadsereget is képesek elpusztítani. És még 
valami. Ong Pa azt kéri, hogy menj el hozzájuk Gajával, Yuehannal és 
Guang Pával. Én meg majd elvegyülök az emberek között, nem fogok 
kiríni közülük, dicshimnuszokat zengek Guangwuról, és itallal 
kínálom a katonákat, így kiderítem, mikor indulnak és mik a 
szándékaik. 

- Jobb lenne, ha velünk tartanál. 

- Valakinek itt kell maradnia megfigyelőnek, és az csak én lehetek. 
Szajed tudja, mikor jön el a fizetés ideje, és mikor a behajtásé. És úgy 
rejtőzik, mint a mormota az odújában, aztán újra előbukkan. 

Issza tekintete a völgy felé kalandozott el, ahol por lepte az 
ösvényt, és a porfelhőből sárga zászló bontakozott ki, rajta a Han 
császárok címerállata, a vörös sárkány. Résnyire szűkült szemmel 
nézett a távolba, aztán megcsóválta a fejét. A benne rejtőző kundalini 
felébredt, egyszerre látta a jelent és a jövőt, tudata kitágult. 

- Attól tartok, már késő, kedves mormotám, drága barátom - 
mutatott Issza a felfelé tartó lovakra. - Lehet, hogy téged követtek, 
de az is lehet, hogy így volt megírva. 


Gua Li abbahagyta a történetet, amelyből Ferruccio csupán néhány 
mondatot hallott, mert a nő hangja álomba ringatta. Gua Li még 
magában sem merte elismételni, mi történt ezután, de lelki 
szemeivel azért látta a hirtelen lángba boruló házakat, Jézus 
kétségbeesett rohanását, a halottakat és a sebesülteket, és azt a 
lidérces álomba illő jelenetet, amikor egy lándzsa egyszerre döfte át 
az anyát és lányát. Egyetlen szúrás végzett Gajával és a kis Gua 
Pával, akit az asszony végső, védelmező ölelésben szorított 
magához. Üvöltés, aztán csend és zokogás, a képtelen öröm, amint a 
teste köré fonódik Yuehan karja, aztán a könnyek, amelyek a fiú 
mellére hullanak. Amikor Ferruccio felébredt, döbbenten nézte Gua 
Li könnyektől csillogó, sírástól dagadt szemét, de aztán megérezte a 
nő tenyerének érintését a homlokán. Olyan volt, mint valami 
balzsam. Belenézett Gua Li szemébe, beleveszett a pupillák 
sötétjébe, s egy időtlen időben találta magát. Gua Li mély lélegzetet 
vett, és mint a föld és az ég ciklusaiban, a múlt és a jelen 
eseményeinek emlékében, megérezte a levegőben egy új, halálos 
korszak eljövetelét. 

- Mit akar tőlünk, Medici? Talán olyan bűnt kíván meggyónni, 
amely alól csak a pápa oldozhatja fel? Vagy azért jött, hogy átadja 
nekünk Firenze kulcsait, amelyeket Savonarola gatyájából csent el? 

-Jobban szeretném, ha négyszemközt beszélhetnénk, 
Szentatyám. 

VI. Sándor csodálkozó arccal nézett körül, és széttárta a karját, 
mintha azt mondaná, senkit sem lát a szobában. Giovanni de" 
Medici, aki a szék karfájára könyökölt, most a kezébe temette az 
arcát, hogy elrejtse mosolyát. Elképzelte, milyen érzés lehet a 
titkárnak mozdulatlanul ácsorogni a sarokban. Úgy áll ott, mint 
valami kariatida - talán maga Athéné, az írás művészetének 
védelmezője, tekintve, hogy a kezében szorongatja fekete 
könyvecskéjét, amelytől semmi pénzért nem válna meg. Johannes 
Burckhard megmozdította a lábát, de a következő pillanatban 
máris mozdulatlanná dermedt. Amit ír, egy napon majd megmenti 
az életét - vagy éppen a vesztét okozza. Ő csupán egy senki, talán 
ezért is élt túl anynyi pápát. Most tovább várakozott, még a levegőt 
is lassabban vette. Az évek során megtanulta, hogy a hatalmasok 
mellett jobb, ha csak a maga érdekét nézi az ember. 

- Burckhard, süket is vagy, nem csak láthatatlan? Nem hallottad, 
hogy jelenléted terhes az egyház egyik hercegének? És Isten 
szolgáinak szolgája semmi sem tehet az ő akarata ellenében. Menj 
innen - adta ki a parancsot VI. Sándor -, méghozzá szaporán, és 
kivételesen ne is hallgatózz! 

Burckhard tunikája elsuhogott mellettük. Amikor a titkár 
becsukta az ajtót, a pápa arckifejezése megváltozott. 


- Az önnek adott menlevelünk egy hete lejárt, ön azonban dacol 
velünk, és még mindig itt van. 

- Nem dacolok szentségeddel, hanem számítok a jóindulatára - 
helyesbített a bíboros. - Bízom a jóságában, mivel szentséged és az 
Anyaszentegyház érdekét szolgálom. 

- Térjen a tárgyra. 

Giovanni felállt, és keresztbe tett kezét bedugta a bíborosi 
köpeny bő ujjába. Pár lépéssel arrébb húzódott, aztán megállt 
háttal az ablaknak, hogy csupán teste körvonalai látszódjanak, az 
arckifejezését árnyék rejtse, ő viszont jól lássa a pápa arcát. 

- Tíz évvel ezelőtt szentséged elődjének köszönhetően az egyház 
elhárított egy pusztítónak ígérkező támadást, miután napvilágra 
került Mirandola nemesurának kilencszáz tézise. A zsinat, amit a 
gróf akart tartani Rómában... 

- Jobban ismerjük a történetet, mint ön, aki még kisgyermek volt 
akkortájt. 

- Igaza van, de a sötétség homályos erői mindig lesben állnak, és 
Mihály arkangyal tüzes kardja soha nem pihenhet a hüvelyében. 

- Perra tu madre! - csapott az asztalra Sándor. - Megmondtam 
már, Medici, ne éljen vissza a türelmünkkel! Látja ezt az órát? Nagy 
értékű darab, egyenesen a genfi órásmesterektől származik, Filippo 
di Savoia ajándéka, és olyan kérlelhetetlenül méri az időt, mint a 
halál. Ha egy óra múlva még mindig itt látom magát, addig marad a 
vár vendége, amíg Firenzében a létezéséről is megfeledkeznek. 

- Máris a tárgyra térek. Több francia nyomdában is arra 
készülnek, hogy kinyomtassák és széles körben terjesszék a tudós 
Valla írását, amely a De falso credita et ementita Constantini 
donatione címet viseli. A szerző ezen írásában bebizonyítja, hogy az 
Anyaszentegyház birtokai... 

- Rohan az idő, Medici - vágott a szavába a pápa jeges hangon. - 
Ezt is tudjuk, s attól tartunk, közeledik a halála órája. 
Emlékeztetjük, hogy Lorenzo Valla már fejet hajtott a szent 


inkvizítor előtt, és bocsánatot nyert, de ez nem volt elég, az egyház 
lassan felejt. 

- Ez csak a bevezetés volt, Szentatyám, most pedig introibo ad 
altarem dei, odalépek Isten oltárához. 

Giovanni de" Medici hangja egyszer sem remegett meg, miközben 
elmesélte a kereszténység legfőbb vezetőjének és a Borgia-ház 
fejének, milyen egyezséget kötött a török szultánnal, beszámolt a 
két emberről, akiket udvarában fogadott, és az általuk hozott 
üzenetről, amely visszavezet a tíz évvel ezelőtti veszedelemhez. 
Ahhoz az átkozott zsinathoz, amelyet Giovanni Pico della Mirandola 
akart összehívni, hogy egyetlen Isten - méghozzá egy női lényegű 
Isten - uralma alatt egyesítse a három monoteista vallást. Van 
azonban itt egy második, még rettenetesebb titok, amely a Fiú 
természetével kapcsolatos. A nép talán nem érti meg azonnal, talán 
évek telnek el, míg rájönnek, hogy nem lehet egyszerűen figyelmen 
kívül hagyni húsz évet Jézus életéből, mintha ez az időszak nem is 
létezett volna. Valaki majd kihasználja a helyzetet, valaki új 
evangéliumot hirdet majd, amely egy egyszerű igazságon alapszik. 

A köznép, folytatta a bíboros, még emberibbnek látná Jézust, ha 
nem Isten fia volna, hanem egy emberé, mint bárki más. Úgy 
ünnepelnék, mint olyan valakit, aki közéjük tartozik - akárcsak 
ezerötszáz évvel ezelőtt. Nem nyugtalanító, gőgös, ellentmondást 
nem tűrő alak lenne, egy kegyetlen isten gyermeke, aki azt akarja, 
hogy legyenek megalázottak, alávetettek. Nem a földre szállt Isten 
lenne, hanem testvér, barát, szabadító. És a pápa is tisztában van 
vele, mondta Medici, hogy az Alpokon túl, Nürnberg, Köln, Freiburg, 
Trier és még sok más város magasba nyúló katedrálisaiban már 
megjelent valaki, aki nem tudja, de gyanítja, aki nem ismeri, de sejti, 
és csak egy jelre vár, bármilyen jelre, hogy új, jobb és 
becsületesebb, szeretetteljesebb és spirituálisabb evangéliumot 
hirdessen. Olyat, amely a földi igazságosságon alapszik. 

Az elmúlt századokban többször is elfojtották, üldözték az efféle 
gondolatokat, de az olyan emberek eszméi, mint Nesztoriosz és 


Pierre Vaudés, az orléans-i kanonokrendiek, az arrasi közösség és 
maguk a katarok, azóta is parázsként izzanak az egyház által 
rászórt hamu alatt. Elég egyetlen erősebb fuvallat, és a parázs 
lángra lobban, a tűz pedig minden dogmát elemészt. 

- Képzelje el, Szentatyám - a szavak úgy ömlöttek Giovanni 
szájából, akár a lávafolyam -, azt a Krisztust, aki ismét leszáll a 
földre, és új nyelven beszél a néphez, az ő nyelvükön. És nézze csak, 
Szentatyám, nézze a népet, amely végre mindent megértett, és 
elárasztja a tereket, és követeli, hogy adják oda neki azt, ami jár. 
Parasztok, kézművesek, kereskedők, egy csomó ember, aki többé 
nem lehajtott fejjel imádkozik, nem az égi kegyelemért nyújtja a 
kezét, hanem meg akarja szerezni mindazt, amit az élet mindeddig 
megtagadott tőle, s nem kívánja kivárni, hogy a távoli és 
valószínűtlen mennyországban legyen majd az övé a méltóság, a 
szeretet és a szabadság. 

- Most írta alá a halálos ítéletét, Medici: az árulás, az eretnekség, 
a hitszegés és az istentagadás bűnébe esett - felelte jéghidegen a 
pápa. - A nyelvét pedig bebalzsamozzuk, hogy sose feledjük őrült 
szavait. 

A bíboros a pápa elé vetette magát, átkulcsolta a lábát, ölébe 
hajtotta a fejét. Sándort először meghökkentette ez az alázatos 
gesztus. Aztán bosszúsan érzékelte a drága szöveten keresztül, 
hogy Giovanni a combját simogatja. Medici hangja nem 
könyörgően, hanem cinkosan csengett, amikor a pápa övét piros 
fejfedőjére vonta. 

- Nem, atyám - folytatta -, ön még mindig nem érti. Nem csupán 
valakinek a tanúságtételéről van szó, aki évszázadokon keresztül 
őrizgette eme titkot, hanem egy könyvről, amit olyan valaki írt, aki 
évekig Jézus közelében élt, még annak hamis halála után is. Ez a 
könyv elmondja, mi történt valójában, és leleplezi a rejtélyt, 
amelyről mi nem akarunk tudomást venni, s amelyről a mi 
evangéliumaink egyetlen szót sem szólnak. Leírja Jézus 
serdülőkorát, szellemi útját, felnőtté válását, mielőtt visszatért 


volna Palesztinába. És leírja mindazt, ami utána történt, amikor 
elmenekült, amikor mindenki üldözte és sokan elárulták, egészen 
addig, míg vissza nem tért abba a távoli országba, ahol még ma is 
sok ezren járnak imádkozni a sírjához. 

Giovanni felállt, széttárta a karját, és a pápa szemébe fúrta a 
tekintetét. 

- Ez a könyv, atyám, itt van Rómában. És én szeretném önt 
megajándékozni vele. 

A bíboros lehunyta a szemét, a homlokára szorította a kezét, és 
mélyeket lélegzett. A pápa nem szólt, akaratlanul is Giovanniéhoz 
igazította a légzését, olyanok voltak, mint két fújtató. Mintha az 
imént hallott szavak még keresnék logikus rendjüket, amelyet 
jelentéssel lehet felruházni, bármi legyen is az. Sándor úgy érezte 
magát, mint amikor kisfiú korában ott állt a nevelője előtt. Szelíd, 
megértő ember volt a nevelő, tökéletesen alkalmatlan arra, hogy 
úrrá legyen tanítványa lázadó természete fölött, ám lassú, éneklő 
beszédével mégis elbűvölte. Amikor őt hallgatta, úgy érezte, egy 
kukkot sem ért az előadásából, később azonban rájött, hogy 
mégiscsak megmaradt a fejében valami. És a vívóleckéken, 
miközben a mester - akit egészen más fából faragtak - olyan 
erősen csapkodta a kardlappal, hogy kék-zöld lett a karja, eszébe 
jutottak a nevelő szavai, és egyszerre megértette őket. Ugyanígy 
kezdte most felfogni Medici szavait, és valóságos lázálom 
bontakozott ki előtte. 

- Tehát egy Jézusról szóló könyv? 

- Több annál, atyám. Ez Jézus könyve. Ő maga szól hozzánk. Ez az 
ereklye százszor többet ér, mint Szent Péter ötven kisujja, meg a 
Szent Kereszt ezernyi szöge, amelyekből a legutóbbit éppen két 
napja akarták rám sózni a Campo de Fiori piacán. Fontosabb, mint 
Jézus három halotti leple, meg mindazok, amelyeket majd az 
eljövendő századok során fabrikálnak. 

- És mi áll ebben a könyvben? 


- Az igazság, atyám. Jézus élete. Nem olyan emberek beszélik el, 
akik csupán mások szavaiból ismerték őt, olyanokéból, akik meg 
azoktól hallották a történeteket, akik azt állították, hogy közel 
álltak Jézushoz. Több evangélium van a földön, mint csillag az égen, 
mind különbözőek, mégis mindegyik az abszolút igazságnak hirdeti 
magát. Még Máté, Lukács, Márk és János sem egyformák. 

- Szent Iréneusz azt mondta, azért kell négy evangéliumnak 
lennie, mert égtájakból is négy van. 

-És négyen vannak az apokalipszis lovasai, az évszakok, a 
holdfázisok, sőt az első ember, Ádám neve is négy betűből áll! - 
meresztgette a szemét Giovanni. - De ha már itt tartunk, a néphit 
szerint a négyes a disznó száma... 

- Térjen a tárgyra, bíboros úr. 

- Ha itt most perbe fognának egy eretneket, kinek hinne, atyám? 
Egy távoli utazó elbeszélésének, vagy egy szent embernek, aki saját 
fülével hallotta, amint az illető aznap reggel szónoklatot intézett a 
tömeghez az amfiteátrumban? Ugye, érti, atyám, mit akarok 
mondani ezzel? Itt maga az eretnek az, aki beszél és bevallja bűneit. 
És van egy nő, aki kívülről tudja Jézus életének minden apró 
részletét. Mert ezt a történetet megőrizték, és nemzedékről 
nemzedékre átadták egymásnak a világ legmagasabb hegyei között, 
amelyekről Marco Polo mesélt. Ahová Jézus elment, majd hazatért, 
aztán visszament, és ott is halt meg. 

- Könyvek! Mindig ezek a könyvek! Átkozott legyen, aki a betűket 
kitalálta! - szitkozódott a pápa. - Maga olvasta ezt a könyvet? 

- Csupán átfutottam, atyám, de már attól is egész testemben 
reszketni kezdtem. Biztos helyen őrzik, jó kezekben van. 

- És nekünk el kell hinnünk, igaz? És ha hamisítvány volna, vagy 
ami még jobb... ha nem is létezne? 

A pápa fenyegetően emelte fel a mutatóujját, tekintetével pedig 
eközben követte a bíboros széles gesztusait és apró, szapora 
lépteit. 


- Hinnie kell, atyám. Csak a hit óv meg minket a halálos 
tévedésektől. 

- Azok nem tévedések, hanem bűnök - helyesbített VI. Sándor. 

- Egyre megy, Szentatyám. Aguinói Szent Tamás azt mondja, 
hogy az ész vagy a tudat tévedését, ami a bűnös tudatlanságban 
gyökerezik, szükségszerűen az akarat bűne követi. 

- Ne tartson itt nekem teológiai előadást. 

- Nem tehetem, és nem is tennék ilyet, csupán meg akartam 
értetni szentségeddel, micsoda nagy horderejű hírről van szó, és 
milyen rendkívüli alkalom kínálkozik számunkra. 

- Maga Medici - jelentette ki VI. Sándor, akinek eszébe jutott, 
hogy ő viszont Borgia. - És bár fiatal, máris magán hordja családja 
bélyegét. Most pedig tudni akarjuk, méghozzá tüstént - folytatta 
halkabbra fogott hangon -, hol van ez a könyv, már ha létezik 
egyáltalán, amelyről azt állítja, hogy ilyen óriási jelentőségű. El 
akarunk küldetni érte, meg akarjuk vizsgálni, és meg akarjuk ítélni, 
hogy isteni, avagy ördögi, eretnek műről van szó. 

Az utolsó szavakat tagoltan mondta, és figyelmeztetésképpen 
szándékosan spanyolosra fogta a kiejtését, hiszen a spanyol a Szent 
Inkvizíció nyelve. Ezután csókra nyújtotta a gyűrűjét, jelezvén, hogy 
a megbeszélésnek vége, a bíboros azonban elfordította a fejét, és 
leült a pápával szemben, imára kulcsolt ujjait a homlokára szorítva. 
Nagyon jól tudta, hogy miután nem volt hajlandó elhagyni a várost, 
kettejük párbaja csak még ádázabb lett. A pápa utolsó szavai pedig 
mintha egyenesen az inkvizítor, Tomás de Torguemada szájából 
jöttek volna, akinek a neve immár egyet jelentett a gyűlölettel és a 
rettegéssel. Torguemadát mindenhová ötven lovas és kétszázötven 
testőr kísérte, több, mint magát az egyházfőt, aki most ott ült 
Giovannival szemben. 

De a pápa ellen egy népes hadsereg sem lenne elég: amint 
védence, Niccoló Machiavelli írta egyszer, a háború megnyeréséhez 
egyszerre szükségeltetnek az oroszlán és a róka képességei. Az ő 
ellenfele viszont, ha már az állatoknál tartunk, egy hatalmas 


skorpió, amelyet csak úgy lehet megfékezni, ha kitépik mérges 
fullánkját. Mert ha ráijesztenek, megszúrja a másikat, és belehal. 
Ráadásul ez a ronda bestia amolyan félisten, 
megkérdőjelezhetetlen a hatalma, s az ellenfél élete azon múlik, 
megérteti-e vele, hogy ismeri a gyenge pontját, anélkül, hogy 
tudatná vele, támadásra készül. Sőt épp ellenkezőleg, úgy kell 
tennie, mintha meg akarná kímélni. A skorpiót nem szabad 
kerülgetni, a szemébe kell nézni. Neki most az a dolga, hogy minden 
alakoskodás nélkül közölje a feltételeit. A másiknak pedig az, hogy 
eldöntse: szövetséget akar vagy harcot. 

- Olyan nyíltan akarok beszélni önnel, mintha gyónnék, sőt azt 
kérem, hogy amit mondok, arra boruljon a gyónás szentségének 
leple. Tudom, hogy értelmes és ravasz ember rejlik a pápai palást 
alatt, úgyhogy őszinte leszek. Ugyanakkor azt szeretném, ha nem 
tartana se együgyűnek, se ármánykodónak, se áldozati báránynak. 
Mosolyog, Szentatyám? Örülök neki, látom, hogy teljes köztünk az 
egyetértés. És most adja rám áldását, mielőtt belevágnék a 
gyónásba. 

VI. Sándor gépies mozdulattal megáldotta a bíborost, és közben 
az ablak felé fordult, mert valami zajt hallott. Egy platánfa ágát 
annyira rázta a szél, hogy nekiütődött az ablaknak, és beleakadt a 
fémrácsba. A fogságba esett levelek hevesen csapkodták a drága, 
sárga kalcedonüveget, de az ólomkeret ellenállt a támadásnak. 
Aztán egy különösen erős szélroham éppen az ág legvastagabb 
részét csapta az ablakhoz. Az egyik kerek üvegdarab kitört, és 
mintegy megkönnyebbülve elrepült. A szél berontott a szobába, és 
kis híján lefújt az asztalról néhány pergament, de Giovanni sietve 
rögzítette őket a római császárokat ábrázoló borostyán 
mellszobrokkal. 

- Sic transit gloria mundi - jegyezte meg. - Ezek az emberek, 
akiknek egykor egyetlen intésétől is megremegett a világ, mostanra 
puszta papírnehezékek lettek, még ha értékesek is. Mit szól hozzá, 
uram? 


- Gyónni akart, Medici. 

- Gyónom - csapott a mellére a bíboros minden alázatosság 
nélkül - a Mindenható Istennek és önnek, Szentatyám, hogy ha a 
bűn inkább lakozik a gondolatban, mint a cselekedetben, akkor sok 
okom van a bűnbánatra. De úgyis ön fog megítélni, a Mi Urunk 
közvetítésével, így hát elsősorban az ön kezébe teszem le a sorsom, 
és csak azután az Övébe. 

VI. Sándor még akkor sem érezte magát ilyen védtelennek, 
amikor elődje a szemére vetette, hogy javaslatait és tanácsait 
személyes érdekeinek megfelelően használja fel. Pedig hogy utálta 
azt a genovait, aki csak nevében volt Ince, azaz ,ártatlan", és aki, 
noha öregebb volt nála, egyszerűen nem akart meghalni. Így hát 
kénytelen volt időnek előtte átsegíteni a másvilágra, miután az 
utódlásra vonatkozó szövetségük véget ért. Az arzén régóta az 
isteni akarat eszköze. Ince azonban csak egy genovai kisnemes volt, 
a Cybo családból, ez viszont egy Medici, ami nagy különbség. Amaz 
vén bakkecske volt, ez meg ifjú bika, még akkor is, ha a hajlamait 
tekintve inkább a tehénhez áll közelebb. 

Különben is, ő a bika, Virgen María! A Mediciek címerében hat 
golyó van, az övében viszont a bikának ugyan csak két golyó jutott, 
de a szerszáma nagyon is jól látszik, és az a fontos. Sajnos e percben 
a bíboros puha ujjai éppen az ő golyóit szorongatják, bármilyen 
nagyok is azok. Ki kell szabadulnia ebből a szorításból. Ha 
sakkjátszmáról lenne szó, azt mondaná, hogy Giovanni sakkot adott 
a királynak, és a sarokba kényszerítette. De volt olyan ravasz, hogy 
nem szorította teljesen a falhoz, nehogy valami kétségbeesett 
lépésre szánja rá magát. Például hogy megölje. Kétszeres vereség. 

Amikor a bíboros befejezte az elbeszélését, Sándor ráébredt, 
hogy csakugyan logikus és igaz a történet. A könyv valóban létezik, 
Medici nem őrült, nem is félkegyelmű, és amíg nála van az a 
bizonyos iromány, addig fennmarad a patthelyzet. Másfelől viszont 
az olyan családok, mint a Borgiák és a Mediciek, mindig is így 
viselkedtek: a történelem megtanította őket, hogy csak úgy tudják 


megőrizni a hatalmat, ha szövetségeket kötnek. Most rajta a sor, fel 
kell szabadítania a királyt, és fel kell áldoznia a huszárját Ananké, a 
szükségszerűség oltárán. Pár hónapja már megtette ezt egy 
másikkal, egy Juan nevű telivérrel, a fiával. Most pedig a saját 
céljáról mond le, de nem örökre. Csak a halál örök. 

- Tehát azt kívánja... 

- Hogy maradjon pápa, ne koronáztassa királlyá magát, hogy én 
itt lehessek ön mellett, és egy távoli napon az örökébe léphessek. 

Hát persze, valamit valamiért, divide et impera sempíiter, ahogy az 
uralkodók szokták, ahogy ő is tette Incével. Még a háború közben is 
arra kell gondolni, mi lesz később, hogyan őrizheti meg a 
privilégiumait, bárki győz is. Úgy kell megegyezni, hogy a 
változtatások ellenére a dolgok lényege változatlan maradjon. 

VI. Sándor a jobb gyűrűsujján viselt halászgyűrűre meredt. Ha 
pápa marad, akkor a hagyomány értelmében a gyűrűt 
megsemmisítik a halála után, ha viszont király lesz, akkor a fiára 
hagyja. Nézegette hatalma jelképét, és közben a dinasztiájára 
gondolt, és arra, hogy netán majd úgy emlékeznek rá, mint az első 
pápára, aki király akart lenni, ám végül elsöpörte a történelem. De a 
töprengés nem tartott soká. Máris megszólalt: 

- Akkor tehát rá kellene vennünk Cesarét, hogy felejtse el a 
Borgia-dinasztiát? 

- Ne mondja nekem, hogy csakugyan jobban szeretné, ha nem 
,szentséged"-nek, hanem , felséged"-nek szólítanák! A király csak 
egy a földi hatalmasságok közül, a pápa viszont az egész emberiség 
feje. Nem illene önhöz a királyi cím. Tudja, mit mondott az apám? 
Nézd meg őt, fiam: olyan fejedelem, akiből soha nem lesz király, 
mégis hatalmasabb, mint az összes király együttvéve. 

- Az ön apja befolyásos, okos és bölcs ember volt. Épp ezért 
gyűjtött oly sok ellenséget - jegyezte meg Sándor. - Egyetlen hibát 
követett el: azt, hogy az ön húgát, Maddalenát ahhoz az agyalágyult 
Franceschettóhoz adta. 

- Pápa fia volt, jó parti, rangban méltó hozzá. 


- De sem önnek, sem nekünk nem ez a fontos - szólt közbe a 
pápa. - Ha ön nő volna, összeházasítanánk Cesaréval, és minden 
megoldódna, a dinasztiánk kérdése is. 

- Higgye el, Szentatyám, semmi sem tenne boldogabbá. De a 
Mindenható másképp akarta. 

A pápa megállapította, hogy Medici minden lépésére vagy 
hátrálással, vagy támadással reagál. A nevelője annak idején arra 
tanította, hogy ilyen esetben jobb döntetlent ajánlani, mint 
mindenáron megpróbálni mattot adni, mert úgy akár még el is 
veszítheti a játszmát. De azért megpróbálkozik egy utolsó lépéssel, 
hogy kimozdítsa a helyéről a hiányzó bábut, bár most már nem sok 
jelentősége van. 

- Meg se merem kérdezni - szólalt meg halvány mosollyal -, 
honnan értesült ezekről a dolgokról. Biztos vagyok benne, hogy 
nagy fájdalmat okozna a válaszával, hiszen csak a családom volt 
beavatva a terveinkbe. 

- Amint mondani szokták, Szentatyám, a falnak is füle van, sőt 
szája is. 

Hosszú csönd követte a bíboros utolsó szavait. Azután a pápa 
szólalt meg elsőnek: 

- Akkor tehát békét kötöttünk. 

- Szolgálatára állok. 

- Nos, akkor hát mondja meg, mit kíván tenni. 

Giovanni de" Medici még hosszan értekezett VI. Sándor pápával, 
megtárgyalták, mi a teendő. A pápa azt javasolta a bíborosnak, ha 
nem akarja, hogy kapcsolatba hozzák az emberrablással, 
szabaduljon meg Leonora de Molától, méghozzá diszkréten. Ha 
akarja, bízza csak a dolgot az ő egyik bizalmas emberére, ám akkor 
már tüntesse el a nő börtönőrét is, amint ilyen esetekben ajánlott, 
mert az ember sosem lehet elég óvatos. 

A bíboros helyeslően bólintott, majd pedig maga is javaslattal élt: 
az öreg keletit és Ferruccio de Molát magánkihallgatásra kellene 
hívni az Angyalvárba, ahonnan aztán többé nem távoznának élve. 


Hozzátette, hogy az ifjú és bőbeszédű Gua Lit átadja majd a török 
követnek, mint a szultánnak szánt személyes ajándékot. 

Ez némi biztosítékot jelent mind neki, mind a pápának, mivel ha 
- Isten ne adja - a könyvben rejlő titok meg a nő tudása ismét 
egyesülne, annak igen káros következményei lennének. Olyan ez, 
mint a kén meg a salétrom: egymagukban nem valami hatásosak, 
de ha összekeverik őket, gyilkos hatású lőport alkotnak. Ha majd 
elfoglalja Szent Péter trónját, mindkét veszélyes elemet elpusztítja: 
a könyvet saját kezűleg semmisíti meg, a nőre pedig ráküld néhány 
janicsárt. 

Mindezt azonban nagyon óvatosan kell véghezvinniük, mert de 
Mola igen fürge, és az öreg is gyorsan lecsap a botjával, úgyhogy 
nem erőszakkal, hanem a diplomácia fogásaival kell őket rávenni, 
hogy önként jöjjenek el a várba. A pápa felajánlotta a segítségét: ha 
tudná, hol tartózkodnak, szívesen küldene fegyveres kíséretet. A 
bíboros köszönetet mondott, majd emlékeztette a pápát, hogy egy 
kődarab kettéhasításához a legjobb eszköz a megfelelően 
beillesztett, megnedvesített faék. Arra kérte hát Sándort, hogy ne 
próbálja alkalmatlan helyekre verni az éket. A pápa gratulált 
kőfaragói ismereteihez, Medici pedig emlékeztette, hogy a 
családjának számos kőbányája van. Szükséges továbbá, és ebben 
fenntartások nélkül egyetértettek, hogy a bíboros több kódolt 
üzenetet is küldjön II.  Bajazid szultánnak, melyekben 
megnyugtatja, hogy szövetségük ügye jól halad, ámbár 
alkalmazkodni kell a körülményekhez. 

- Mindent a maga idejében. Bene citogue dissentiunt - jegyezte 
meg VI. Sándor, vagyis hogy hamar munka ritkán jó. 

- Sero venientes, male sedentes - tette hozzá Medici bíboros, 
vagyis hogy a későn jövőnek rossz hely jut, tehát nem érdemes 
hosszan tétovázni. 

- Omnia fert aetas - idézte VI. Sándor, azaz mindent meghoz a 
kor. 


- Veniam sicut fur - mondta erre Medici, mert ha tolvaj módjára 
jő a halál, akkor nincs mit tenni. 

- Omnia munda mundis - vagyis a tisztáknak minden tiszta, zárta 
le a vitát a pápa. Ha a szultán félreértette a dolgot, az ő baja, 
kettőjükön kívül pedig úgysem érdeke senkinek, hogy megszerezze 
a könyvet. 

Így hát abban maradtak, hogy kis idő múltán kellő óvatossággal 
bejelentik Bajazidnak: a keleti szerzetest tőrbe csalta valami 
titokzatos ellenség. Medici azzal az ötlettel állt elő, hogy hárítsák a 
felelősséget az alkancellárra, Ascanio Sforza bíborosra. A pápa 
megköszönte a javaslatot, és azt mondta, még meggondolja a 
javaslatot. Pedig valójában kitűnő ötletnek tartotta, mivelhogy 
Sforza, miután elfogyott a Sándor megválasztásáért kapott pénze, 
már jó ideje szervezkedett franciapárti fivérével, Milánó urával a 
római politika érdekei ellen. Ám előbb még egyszer, utoljára 
kihasználja, gondolta Sándor, és már tudta is, miként. Ezenkívül 
még mindig fájt neki a megaláztatás, amely a megválasztása előtt 
érte, amikor Sforza az árnyékszéken ülve fogadta, miközben 
szükségét végezte. Ő pedig, Don Rodrigo Borja y Doms, lehajolt, 
hogy megcsókolja a lábát, mintha nem lett volna elég a megígért 
százezer scudo. 

Majd ha a fivére halála fölött érzett fájdalmát lecsillapítják valami 
ajándékkal, például Sabbioneta várával, amely jelenleg gazdátlan, 
Milánó ura is hozzájárul, hogy Giovanni de" Medici kapja meg az 
alkancellári címet. Ezzel aztán valódi szövetség jön létre a pápa és a 
bíboros között, legalábbis addig, amíg valamelyikük meg nem hal. 

A legfőbb gond továbbra is Cesare. Sándor nem árulhatja el neki, 
miben egyeztek meg Medici bíborossal, mivel lázadó természete 
miatt még a végén szembefordulna az apjával. De ő szerencsére 
tudja, hogyan tartsa féken becsvágyó fiát, aki váratlan 
dühkitöréseivel időnként olyan, mint akit franciakór gyötör. Pár 
napja is mi történt? Berontott hozzá, mint valami fúria, és órákon 
keresztül dühöngött  olasz-spanyol keveréknyelven, mintha 


legalábbis minden községben rettenetes ragály tombolna. Apja 
kérdései nyomán Cesare lassanként észhez tért, megnyugodott, s 
végül is arra jutottak, hogy néhány elszigetelt eset, még ha 
szokatlan is, nem ok arra, hogy ilyen rémületet keltsen, és arra 
Sincs szükség, hogy csapatokat küldjenek a várak és erődök 
körbevételére. Amikor Sándor azt kérdezte tőle, nem az rejlik-e a 
kérése mögött, hogy netán bosszút akar állni némely nemesúron, 
aki nem kellő tisztelettel fogadta, Cesare éktelen haragra gerjedt, és 
homályos fenyegetésekkel illette saját szülőatyját. 

Medici megjegyezte, hogy a pestis ronda jószág, és nem árt 
vigyázni vele, Cesare féktelen viselkedése azonban szomorúsággal 
és sajnálattal tölti el. Ő maga is hallotta már - méghozzá közvetlen 
szemtanúktól, úgyhogy sajnos igazak a hírek -, miféle jelenetek 
zajlottak bizonyos európai udvarokban, márpedig ezek az esetek 
meglehetősen rossz fényt vetnek őszentsége legidősebb fiára, akit a 
pápai akarat megbízható közvetítőjének tartanak. Ezzel szemben 
Európa-szerte mindenki mély tisztelettel viseltetett a nemes Juan 
iránt, ő pedig mindennap azért imádkozik Istenhez, hogy itt a 
földön is teljesedjen be az égi igazságszolgáltatás, és az ismeretlen, 
aki elvette eme nemes férfiú életét, halállal lakoljon bűneiért. A 
pápa erre azt mondta Giovanninak, hogy nem kellene túlzásba 
esnie. 

Még el sem halt a bíboros köpenyének suhogása a vár keskeny 
lépcsőjén, amikor Sándor megparancsolta Burckhardnak, hogy 
küldje hozzá azonnal Sforzát. Az ifjú Medici szájából ugyanis egy 
mondattal, vagy talán csak egy szóval több hangzott el a kelleténél. 
Ha igaza van, ez lesz az ék, ami széthasítja a márványtömböt, 
melyen túl ott magasodnak Firenze tornyai - méghozzá végre az ő 
uralma alatt. És ha majd Sforza távozott, felveszi hidalgokalapját, és 
saját ékjével fog áttörni bizonyos puha és nedves falakat. 

A táj okkersárga, barna és zöld színeit még ragyogóbbá tette a 
szemerkélő eső. Leonora a börtöne ablakából figyelte, amint a 
természet minden megrázkódtatás nélkül fogadta az évszakok 
változásait, egyszerűen beletörődött a napsütésbe és a szélbe, a 
szárazságba és az esőbe, a melegbe és a hidegbe. Olykor - ha villám 
csapott egy fába, vagy valaki óvatlanul égette fel a tarlót aszály 
idején - tűz ütött ki, ami megtisztította a földet, és felkészítette az 
újjászületésre, a még dúsabb, még pompásabb virágzásra. Mintha 
az ő testének változásai is olyan ősi mintát követtek volna, mint az 
élet maga. A hasa kezdett gömbölyödni, egész teste teltebb lett. 

- Olyan leszek, mint egy tojás - mondta magának -, hogy 
kényelmesebben elférjen a kiscsibe. 

A melle is gömbölyűbb lett, és a mellbimbójához elég volt a 
ruhán át hozzáérni, máris megkeményedett, ami hol kellemes érzés 
volt, hol zavaró. Éjszaka nem sokat aludt, mert félt, hogy egyszer 
csak felbukkan mellette a fráter. Ilyenkor elképzelte a tejét szopó, 
apró ajkakat, majd Ferruccióról kezdett ábrándozni, az ő szúrós, 
rövid szakállal övezett ajkairól, és a csókjairól, melyektől 
kipirosodott az álla meg az arca. Hiába remélte, hogy az anyaság 
majd kioltja benne a vágyat, nem így történt. És amikor az emlékek 
nyomán úgy felhorgadt benne a vágyakozás, hogy a hasa is 
belefájdult, a keze a puha szőrszálakon végigfutva az ölébe 
csusszant, középső- és mutatóujja bebújt összezárt combja közé. 
Szemét az ajtóra függesztette, és folytonosan fülelt, miközben 
lassan simogatta magát. Képzeletében Ferruccióé volt a kéz meg a 
száj, egészen a néma kiáltásig, amikor az ajkába harapott, nehogy a 


legkisebb nyögés is áthatoljon a köveken, legyen az akár fájdalmas, 
akár gyönyörteli, s eljusson annak a fülébe, akinek az ilyen 
pillanatokban aztán végképp semmi keresnivalója a szobájában. 
Miután így kielégítette vágyait, engedett az álomnak. Bal oldalára 
fordult, mert ezt tanácsolták az apácák a gyermeket váró 
asszonyoknak. 

Néhány tyúk nyaktollaiból meg szövetdarabokból tű és cérna 
segítségével párnát fabrikált magának, amelyet a háta mögött 
tartott, ha ült, hogy enyhítse az egyetlen fájdalmat, amit a gyermek 
okozott. Hosszan könyörgött Marcello fráternek, elmagyarázta 
neki, hogy csak emiatt kellenek a rongyok, esze ágában sincs 
felkötni magát. A tűvel sem sokra menne, ha fegyvernek akarná 
használni, kivéve, ha boszorkány volna, és karddá vagy tőrré tudná 
varázsolni. Ekkor azonban felmerülne a kérdés, eddig miért nem 
változtatta mérges kígyókká a fekhelyét alkotó szalma szálait. 

Marcello a lehetőségekhez mérten eleget tett kívánságainak. 
Kényszerű együttélésük nyomán immár az a képzete támadt, hogy 
feleségül vette a világ legmakrancosabb asszonyát. Amikor 
kiengedte Leonorát napi sétájára - persze, csak lánccal a nyakában 
-, a nő többször is valósággal ráparancsolt, hogy adja oda az ingét, a 
csuháját vagy a gatyáját, hadd mossa ki, mert inkább vállalja a 
cselédmunkát, mint hogy elviselje a ruhákból áradó bűzt. A fráter 
pedig mogorván engedelmeskedett, odavetette a szóban forgó 
ruhadarabokat, Leonora meg fél kézzel elkapta, mert másik kezével 
fájós hátát egyengette. 

Esténként azonban, gyertyaoltás után Marcello visszaváltozott a 
börtönőrré, akinek lennie kellett, és szobája magányában tőle 
telhetően kiöntötte a szívét, átkozta a Leonora iránti tiszteletét, jó 
neveltetését, az időket meg a hatalmasokat, és áldotta a 
körülményeket, melyek lehetővé tették, hogy megismerje ezt a nőt. 
Akit még a hideg éjszakákon sem úgy képzelt maga elé, mint afféle 
szajhát, aki csak azért tetteti magát kiéhezettnek, hogy gyorsabban 
lezavarja a dolgot; angyalnak látta, aki csak nagy nehezen, 


szemérmesen adja oda magát, s engedi látni immár gyermekkel 
terhes ölét. 

A szerzetesek és remeték között nem volt ritka, hogy valaki 
együtt élt egy nővel, aki a cselédje és az ágyasa, olykor a felesége 
volt. Marcello úgy tervezte, hogy ha mindennek vége, ő is ilyen 
jogért folyamodik a bíboroshoz, de nem éri be akármilyen nővel - 
neki ez a nő kell. 

Leonora összerezzent, amikor meghallotta, hogy a nevét 
kiabálják, amikor pedig elhúzták a reteszt, a hasára szorította a 
kezét. Marcello kitárta az ajtót, és kezében egy takaróval közeledett 
felé. Arrébb lökte Leonorát, majd felkapkodta a földről a rongyait, 
amelyek még nedvesek voltak az esőtől. Leonora hátán végigfutott 
a hideg. Remegő ajkakkal támaszkodott a falnak. 

- Indulj! - parancsolt rá a fráter. - Menj innen, de rejtőzz el az 
erdőben, kerüld el az ösvényt! 

Leonora még a szavainál is ijesztőbbnek találta a fráter ziháló, 
rekedt hangját. 

- El kell menned - magyarázta Marcello. - Most rögtön! Három 
lovast láttam. Vagy értem jönnek, vagy teérted, de végül is mindegy. 

Miután Leonora nem mozdult, Marcello megragadta a vállát. A 
szájából borszag áradt, de a szemében tükröződő kétségbeesés 
őszintének tűnt. 

- Nem érted? - rázta meg, amitől az asszony még inkább 
megijedt. - Nem tudom, kik azok, de éppen ide tartanak! Nem 
maradhatsz itt, amíg kiderül, mit akarnak és ki küldte őket. Menj el! 
Most! Ha csak menedéket kereső zarándokok, akkor utánad 
megyek és megkereslek, még ha a sátánhoz kell is imádkoznom. 

Az ajtó nyitva volt, a vaskulcs a zárban, a fráter pedig ott állt, és 
kinyújtott karral mutatta a szabadság felé vezető utat. Leonora 
átbújt a karja alatt, elvette a takarót, és miközben kiment, magára 
terítette az eső ellen, amely egyre jobban zuhogott. Futva szelte át 
az udvart, majd hátra se fordulva bevette magát az erdőbe. Vizes 
papucsa csúszkált a nedves leveleken, arcán könnyekkel vegyültek 


az esőcseppek. A takaró beakadt egy ágba, meg kellett állnia, hogy 
kiszabadítsa. Így pillantotta meg az ágak között a fekete, csuklyás 
köpenyt viselő lovasokat, akik megálltak börtöne ajtaja előtt. Azt is 
látta, hogy Marcello fráter kijön, megáll előttük, és széles, áldó 
mozdulattal köszönti őket. 

Leonora mozdulatlanul kuporgott, kezét a szívére szorította, 
mintha arra kérné, dobogjon lassabban. Az eső kopogásától nem 
hallotta, mit beszél a három jövevény, de a mozdulataik sok 
mindent elárultak. Marcello folyton széttárta a karját, azok meg 
csak járkáltak körülötte a lovaikkal. Kérdezgették, de ő csak a fejét 
rázta, könyörgött, a végén még térdre is borult. Leonora ekkor azt 
látta, hogy az egyik férfi leugrik a nyeregből, és odalép a fráter 
mögé, aki a torkához emeli a kezét, mintha egy kötelet vagy ostort 
vetettek volna a nyakába. A lovas ezután újra nyeregbe pattant, és 
megsarkantyúzta a lovát, és elvágtatott vele, maga után vonszolva a 
sárban a fráter testét. 

Leonora lehunyta a szemét, és a szája elé szorította a kezét, 
nehogy felkiáltson. A két másik férfi megvárta, míg a társuk 
visszatért. Ekkor a lovak jó alaposan megtaposták a sáros, véres 
kupacot. Miután véghezvitték, amiért jöttek, vezetőjük egyetlen 
intésére vágtában távoztak, ellenkező irányban, mint amerről 
érkeztek. 

Leonora sokáig várakozott némán, és fülelt. Az eső már csaknem 
elállt, csupán néhány cseppet fújt rá a szél annak a babérfának a 
leveleiről, amely mögött elbújt. Marcello továbbra is mozdulatlanul 
hevert a földön. Ő volt a börtönőre, a porkolábja, ő szakította el 
Ferrucciótól és ő hozta ide a világ végére, sőt még azzal is 
megpróbálkozott, hogy megbecstelenítse. Most mégis szánalommal 
vegyes borzadállyal tekintett rá. 

- Mindig vigyél kenőcsöt a sebesültnek, akkor is, ha az ellenséged 
- tanácsolta a nagyanyja minden mese végén, amikor magához 
intette a tűz mellé, mielőtt aludni küldte. - Meglásd, csoda történik, 
mert a jó cselekedetben lakozik az igazi imádság. 


Így hát Leonora keresztülsettenkedett az erdősávon, amely 
elválasztotta a börtöne előtti udvartól. A fráter véres péppé 
taposott arcából kocsányon lógott ki az egyik szem. Orcájáról levált 
a hús, kilátszott a szája belseje és törött fogai. Leonora hányingerrel 
küszködve, könnyezve hajolt fölé. A csaknem ágyékig felhúzott 
csuha alól kilátszó láb is csupa zúzódás volt; az arc mellett ez a 
testrész járt a legrosszabbul. Marcello azonban még lélegzett, 
Leonora pedig gondolatban sietve hálát adott valakinek, aki tán az 
égben lakik, tán a természetben, mindegy is, mint ahogy az sem 
fontos, van-e neve vagy arca. Ezután vízért ment a cellájába, majd 
visszatért a fráterhez. Megpróbálta felemelni a fejét, és megitatni, 
de Marcello összeszorította az ajkát. Aztán a felhasított arcon 
kiáramló lélegzettel együtt némi hang is kiszűrődött. 

- Köszönöm - rebegte. - De most megj el. Visszajöhetnek. 

- Marcello... 

Ez volt az első alkalom, hogy Leonora a nevén szólította őrzőjét, 
és Marcello tudta, hogy az utolsó is. Amikor a testet elhagyja a 
fájdalom, az annak a jele, hogy a porhüvely nem reagál többé. 
Szerzetesként többször is megesett vele, hogy sírva fakadt, amikor 
azt látta, hogy a súlyos beteg váratlanul jobban érzi magát, mert 
tisztában volt vele, hogy az illető hamarosan megtér teremtőjéhez. 
Vagy bárki máshoz. 

- Hallgass meg, nincs időnk, visszajöhetnek. Téged keresnek, azt 
hiszem, meg akarnak ölni, bár nem tudom, hogy a gazdám bérelte-e 
fel őket, vagy más, de ez nem is fontos. 

Hogy hallja a suttogását, Leonorának egészen közel kellett 
hajolnia hozzá, szinte meg kellett érintenie azt a húskupacot, amely 
pár órával előbb még félelmet és gyűlöletet keltett benne, most 
viszont már csak undort és szánalmat érzett iránta. 

- Indulj arrafelé, amerről jöttek, egy mérföldnyire elérsz egy 
keresztúthoz. Menj balra, és még sötétedés előtt eljutsz a cintoiai 
templomhoz, egy magas tornyú vár áll mellette. Ott él az öcsém, 

Mariano, add át neki ezt a vasgyűrűt, ő majd ráismer, neki is 


ugyanilyen van. Vitesd el magad Firenzébe, Savonarolához, ő az 
egyetlen, aki meg tud védeni attól, aki bántani akar. 

- Nem lehet, itt a gyerek... és te is rosszul vagy. 

- Indulj! - Marcello lehelete Leonora arcába csapott. - Én már 
nemsokára jól leszek, a gyerek meg úgyis veled megy. 

- Lehet kezelni a sebeidet, ismerek gyógyfüveket... 

- Asszony, a füveid nem támasztják fel a holtakat, kivéve, ha 
boszorkány vagy, de ha így lenne, már rég végeztél volna velem. 
Jobban is jártam volna. 

Leonora levette a kezét a fráter testéről, és csak ekkor látta, hogy 
csupa vér. Ott, ahol a csuha elszakadt, széles seb tátongott, amelyen 
a bél is kitüremkedett. Leonora egy darabig ott guggolt feltartott 
kézzel, aztán felállt, fogott egy követ, becsúsztatta a fráter feje alá, 
majd két keresztbe tett ágat fektetett a mellkasára. Most először 
érezte azt, amiről már annyit hallott: a magzat megmozdult, és 
rúgott egyet. 

- Igen - mondta -, máris megyünk. 

Marcello fráter követte épen maradt szemével. Miután csak fél 
szemmel látott, úgy érzékelte, hogy a nő szinte rátapad a 
horizontra, és túl lassan halad. Megpróbált felegyenesedni, de 
közben Leonora már eltűnt. Marcello ekkor megnyugodott, 
lehunyta a szemét, és végre, annyi év után, Istenhez fordult. 

Az ujjak óvatosan, tiszteletteljesen futottak végig az alig arasznyi, 
vöröses fából faragott kúpon. Ferruccio csodálattal nézte az 
egyszerű, könnyű tárgyat, amelyet a kezében tartott. 

- Akácfából van, és ugyanúgy nem hatol át rajta az eső, mint a 
rigó fészkén - mondta Ada Ta -, mindazonáltal a benne rejtőző 
fióka nélkül csupán haszontalan fadarab volna. Nézz csak bele, ne 
félj, nem harap! 

Ferruccio kihúzta a dugót, és kivette az  összetekert 
selyemdarabot, de nehezen tudta rászánni magát, hogy kiterítse. 
Gua Li azonban intett a fejével, hogy folytassa. Abban a szobában 
voltak, ahol Ada Ta és Gua Li aludt, s az asztalon álló két olajmécses 
fénye még áttetszőbbnek mutatta a kéziratot. Már rég elmúlt a 
kompletórium ideje, a palotára mély csönd borult. Csak hárman 
voltak. Gabriele újabban elkísérte a herceg testőreit éjszakai 
portyáikra, a firenzei építész pedig nem sokkal vacsora után 
távozott, miközben szokása szerint érthetetlen szavakat 
dünnyögött a bajusza alatt. Ferruccio szétterítette a selymet az 
asztalon, azután megpróbálta kiolvasni azokat a furcsa, 
gömbölyded betűket, amelyekkel sűrűn teleírták a lapot. 

- Nem ismerem ezt az írást. 

- Páliul van - húzta végig az ujját Gua Li a balról jobbra sorakozó 
jeleken. - Szülőföldünk ősi nyelvén. 

- Nagyon erőteljes nyelv - tette hozzá Ada Ta -, mert évszázadok 
óta haldoklik, mégis él. Kicsit olyan, mint ez a szegény öregember, 
akit magad előtt látsz. 


- Te nem haldokolsz, apám - mondta erre Gua Li. - Csak úgy 
teszel néha, mint a borz, mielőtt rávetné magát a kígyóra. 

- Ez a naplója? - kérdezte Ferruccio, aki gondosan vizsgálgatta a 
jeleket, hátha felfedez valami nyomot, ami meggyőzi, hogy a 
kezében tartott tekercs csakugyan az, aminek Ada Ta és Gua Li 
mondja. - Az általam ismert Jézus írta saját kezével? 

- Ez egy másolat - felelte a nő. - Pár évvel a halála után készült, a 
Kuninda-dinasztia uralkodása idején. Az eredetit ezután négyujjnyi 
vastag üvegből készült dobozba rejtve eltemették a sírjába. Még ma 
is ott van. Al Szajed aláírása van rajta, aki megesküszik, hogy csak 
azt írta le, amit Jézus, vagyis Issza, ahogy ők hívták, lediktált neki, 
miután visszatért Palesztinából. Rabbinak, azaz mesternek nevezi 
őt, bár Issza ezt nem szerette. Ezt is leírja. 

- Nem vagyok valami nagyon művelt, de azt tudom, hogy a 
,rabbi" héberül csakugyan ,mester"-t jelent. - Ferruccio le nem 
vette a szemét a kéziratról. - Ki tudja, hogyan írják ezen a nyelven. 

- Nézd csak! - mutatott rá Gua Li az egyik szóra. - Itt van. Az 
aacariyassa szó pontosan azt jelenti: rabbi. 

Ferruccio a fejét rázta, és Ada Ta felé fordult, aki végigsimított az 
arcán. Most először érintette meg. 

- Issza nem akarta, hogy mesternek hívják - mosolygott a nő -, 
mert a mesterek azt mondják magukról, hogy nagy tudásúak, és 
tanítják az embereket. Ő viszont azt állította magáról, hogy nem tud 
semmit, csupán örökösen a tudást keresi. Az a fontos, hogy a helyes 
úton járjunk, nem pedig az, hogy elérjük a célt. 

- Akkor segítsetek megérteni. Meg akarom érteni. Azt 
mondjátok, hogy ebben a könyvben Jézus nem tartja magát Isten 
fiának. De hát ez képtelenség, nem? 

- Valamennyien egyetlen létező gyermekei vagyunk - tette össze 
a kezét Ada Ta -, amelyet sokféle névvel illethetünk. Lehet 
életenergia is, avagy kundalini, ahogy a Véda ősi tudósai nevezik. 
De a lányom nem ugyanabból a magból született, mint az a patkány, 
amelyik az előbb szaladt ki ebből a szobából. 


Gua Li összerázkódott az undortól. 

- Ez az érzékeny lelkű, fürge eszű ember soha nem nevezte 
magát istennek - folytatta Ada Ta. - Nem is képtelenség, inkább 
mulatságos, hogy az általatok Evangéliumoknak hívott könyvek 
számtalanszor leírják ezt a tényt, mégis szinte senki sem töprengett 
el rajta. Ha az emlékezetem nem csal, Jézus legalább százszor 
nevezi magát emberfiának, nem pedig Isten fiának. És ugyanez áll 
más, korábbi és későbbi evangéliumokban is. Látom, a fejedet 
csóválod - folytatta lágyabb hangon -, de tudom, hogy nem 
ellenkezésből. És megértem, milyen zavarodott lehetsz. Olyan vagy, 
mint aki egy egész évet töltött el egy hajón, és a szárazföldre lépve 
is érzi a hullámok ringatását. - Ada Ta elgondolkodva hallgatott el, 
majd így folytatta: - Azt mondtam, szinte senki sem töprengett el 
rajta, de egyvalaki igen: a te barátod, a nemes Giovanni Pico della 
Mirandola. Ő megértette. Nyitott volt az elméje, mert sokat olvasott, 
és kevés időt töltött az emberek között. 

- Ő értette ezt a nyelvet. 

- És sok másikat is. Látom, hogy a tudás szele kezdi elfújni elméd 
felhőit... 

- De honnan tudta, hogy létezik ez a könyv? 

- Nem tudta, nem volt sámán, csak követett egy nyomot, ahogy a 
vadász követi a letört ágakat az erdő sűrűjében. De a tigris dönti el, 
hogy megmutatkozik-e előtte vagy sem, szembenéz-e a lándzsája 
hegyével. Egyes kolostorokban megjelentek a könyvvadászok, akik 
bizonyos szent szövegek után érdeklődtek, és a nyomok mind egy 
irányba vezettek. Mint amikor árral szemben evez valaki nagy 
küszködve egy folyó torkolatvidékén, kiderítettem, hogy a világ 
túlsó felén van egy ember, aki a tudás útját követi, és kíváncsi 
lettem rá. Ő beszélt nekem az Anyáról, én pedig beszéltem neki a 
Fiúról. Ilyen egyszerű. 

- Értem... 

Ferruccio felállt, hagyta, hogy Gua Li visszategye a tekercset a 
tokjába. A kandalló előtt álldogált, figyelte, hogyan nyaldossák a 


lángok a nedves fahasábokat, amelyekből hangos ropogás 
közepette fehér füst szállt fel. Tenyerével a falnak támaszkodott. 

- Neki köszönhetően ismertem meg Leonorát, és őmiatta, bár 
nem az ő hibájából vesztettem el, méghozzá attól félek, örökre. 
Nem mondtam el nektek a teljes igazságot magamról. 

Ferruccio anélkül, hogy megfordult volna, elbeszélte, hogyan 
találkozott Giovanni de" Medicivel, beszélt a bíboros őrült terveiről, 
Leonora elrablásáról. Mire a végére ért, már félig leégett a gyertya. 
Gua Li többször is fel akart pattanni, de Ada Ta egyetlen 
biccentéssel meggyőzte, hogy jobb, ha ülve marad. 

- Most már - zárta elbeszélését Ferruccio - nem hiszek benne, 
hogy a bíboros megtartja adott szavát, különösen a legutóbbi 
találkozásunk után. Sőt úgy vélem, teherré váltam neki is, nektek is. 
És miután láttam, mire vagy képes, azt sem hiszem, hogy szükséged 
volna a kardomra, barátom. Egyetlen hasznos dolgot tehetek: 
megkeresem a feleségemet, még akkor is, ha ez lesz életem utolsó 
cselekedete. Őrizzétek gondosan a könyvet, kincset ér, és ne 
bízzatok senkiben, még bennem se. Elégetném, ha azzal 
visszakaphatnám Leonorát. 

Az ajtó mögött hevesen dobogó szívvel állt Leonardo, aki 
mindent hallott. Miután elhangzottak Ferruccio utolsó szavai, az 
építész halkan távozott. Már eleget tudott ahhoz, hogy elvégezze a 
feladatot, amit rábíztak. Hogy hogyan talált rá az illető, nem fontos, 
annál lényegesebb, hogy mit kért tőle, az pedig, amit cserében ígért, 
megváltoztatja majd az életét. Egy oldalajtón kisurrant a palotából 
(korábban egy scudót fizetett a kulcsért), majd útnak indult a 
sikátorokon át. Remegett a lába, amit három okra vezetett vissza: 
két észbeli és egy testi okra. 

Az első kétségtelenül az, hogy fél, amiért egyedül kell mászkálnia 
a szűk utcákon, ahol bármely találkozás végzetes lehet. Hiába tart a 
kezében két akkora ezüstpénzt, amit még a legfigyelmetlenebb, 
legügyetlenebb rablónak is észre kell vennie. Az ilyen banditák 
előbb hasba szúrják az embert, és csak aztán kezdik keresgélni, mi 


van nála. A második ok az, hogy tudja, csúf dolgot követett el, bár 
azzal még nincs tisztában, mi célból. Mindazonáltal megvigasztalta 
a gondolat, hogy semmiképpen nem mondhatott nemet a Kúria 
legnagyobb hatalmú bíborosának, engedelmességének 
köszönhetően pedig örökre megváltoztathatja életkörülményeit. 
Miután anyja meghalt, a szodómia vádja és a követelőző hitelezők 
elől pedig kénytelen volt Törökországba menekülni, semmi másra 
nem vágyott jobban, mint hogy visszatérhessen Milánóba, ahol 
ráadásul nemcsak a herceg bocsánatát nyerné el, de néhány 
szőlőskertet és házat is a magáénak mondhatna. 

A reszketés harmadik és legerősebb oka egyértelműen az volt, 
hogy természetellenes pózba görnyedve kellett kihallgatnia, amit a 
keletiek és Ferruccio beszéltek. Combjának tíz erőteljes izomkötege 
túl hosszan feszült meg,  hátgerincének  csigolyái pedig 
összenyomódtak és elferdültek. Persze, ezen majd lesz ideje 
töprengeni Milánóban, ahol ugyan a herceg kegyéből rengeteg 
munka vár rá, de azért néha tarthat egy kis szünetet. És végre 
elhallgattatja a hitelezőit. Ha ilyen tömérdek pénze lesz - már ha az 
Ég is úgy akarja -, valahogyan kieszeli, miként akadályozhatná meg 
Tommasót a további lopkodásban. Ez az átkozott szenvedélye már 
nemegyszer bajba sodorta, az áldozatokat pedig az ellopott összeg 
tízszeresével kellett hallgatásra bírnia Leonardónak. 

- A fene essen beléd, Tommaso Masini, meg énbelém is, amiért 
nem bírlak kiűzni a szívemből! 

A fal mentén osont végig a via di Ripettán. A via Rectára érve 
megkönnyebbült sóhaj hagyta el az ajkát, amikor távozni látta a 
pápai őrjáratot. Az őrök olykor többet zaklatták a szerencsétlen 
járókelőket, mint azokat a rablóbandákba tömörült spanyolokat, 
akik a Borgia pápa nyomában érkeztek a városba, és uralmuk alá 
vonták a szegényebb negyedeket: megsarcolták a koldusokat és 
kizsákmányolták az éjjeli  pillangókat, vagyis azokat az 
utcalányokat, akiknek nem volt annyi pénzük, hogy a bordélyokban 
kínálják bájaikat. Ezután Leonardo végre eljutott a Santo Celso- 


templomhoz, s megpillantotta, deo gratias, az Apostoli Kancellária 
épületét, az alkancellár, Ascanio Sforza rezidenciáját. Körülnézett, 
majd elindult a főkapu felé. 

Ebben a pillanatban egy árnyék tapadt a közeli Santo Biagio delle 
Pagnotte-templom egyik oszlopa mögé. Mire előbújt, Leonardo már 
átlépte a palota küszöbét. Gabriele gratulált magának: érdemes volt 
kitartania a nyirkos éjszakában. Annyi időt töltött spionok, szajhák 
és szerencsejátékosok társaságában, hogy megtanulta, senkiben 
sem szabad megbízni. Valami megváltozott ennek a szodomitának a 
viselkedésében, az pedig valószínűnek tűnt, hogy nem titkos 
szerelmi légyottra készül. Napok óta ideges volt a firenzei, holott 
örülnie kellett volna, és óvatosan méricskélte a szavait, holott az 
lett volna a természetes, ha bőbeszédűbb a szokásosnál. 

Gabriele ráismert a palotára, többször is járt a környéken, 
amikor hol a Salviatik, hol az Orsinik, hol meg éppen a Colonnák 
megbízásából keltett zűrzavart. Ennek a kis éjszakai kiruccanásnak 
nyilván célja van, még ha nem is tudja, mi az, de Ferruccio meg a 
két másik majd biztosan rájön, mi rejlik mögötte. Néhány líra 
segített volna, ami nem is jött volna rosszul, de a firenzei legalább a 
maga kárán tanulja meg, hogy Gabriele ugyan nem nemesi 
származású, és nem is olyan okos, mint ő, ám attól még nem 
használhatja kénye-kedve szerint, mint valami tudatlan kölyköt 
vagy felgerjedt papot. Kivonta rövid kardját, és megigazította új, 
fekete posztóköpenyét, amelyet Ferrucciótól kapott. Mindkettőtől 
elégedettnek és erősnek érezte magát. Elindult hát visszafelé. Akár 
barátokkal hozza össze a sors, akár ellenségekkel, ma éjjel nem fog 
unatkozni, az biztos. 

Leonardo viszont kínosan feszengett. Egy apró, ablaktalan 
dolgozószobába vitték, ahol vörös szattyánbőr borította az 
íróasztalt és a székeket, és vörös volt a falakat borító tapéta is. Itt 
várta hosszú órákon át, hogy Sforza bíboros fogadja. Az asztalon 
kinyitva feküdt egy geometriai könyv, amelyet jó alaposan 
megnézegetett, de hamar letett róla, hogy a rajzok mellé írt 


kommentárokat megértse. Amennyire csak tudta, titkolta, hogy 
egyenként érti ugyan a szavakat, de ha egymás után olvassa őket, 
valahogy összekeverednek, ő pedig ettől teljesen elbizonytalanodik. 
Ezért találta ki, hogy bal kézzel, visszafelé ír - csakis így tudta 
jegyzetelés közben megőrizni gondolatainak logikus rendjét. Úgy 
tett, mintha ez csak afféle szeszély volna a részéről, mert nem 
akarta, hogy kiderüljön, kénytelenségből alkalmazza ezt a 
megoldást. A hosszúra nyúlt várakozás óráit végül is azzal töltötte, 
hogy az ajtó mellett lógó, nagy ezüsttükörben nézegette magát. Hol 
közelebb ment, hol távolabb lépett, és figyelte, hogyan torzul el a 
teste, miként válnak groteszkké, ijesztővé a vonásai. 

Pár évvel azelőtt, Velencében megismerkedett egy Türer vagy 
Dürer nevű német festővel, aki boldogan mutatott neki egy 
könyvecskét, amely frissen került ki a nyomdából, és a véleményét 
kérte róla. Furcsa címe volt a kötetnek: A bolondok hajója. Akkor 
úgy nyilatkozott róla, hogy nyugtalanító és értéktelen, de most, 
ahogy a tükörben bámulta magát, eszébe jutottak azok a 
nevetséges, kifejezetten bolondos képmások. Érdemes lenne 
továbbfejleszteni azokat a rajzokat. Csak el ne felejtse! Különben is, 
ő biztosan jobban megrajzolja őket. Sforza is alkalmas modell lenne 
sasorrával, előreugró állával, enyhén púpos hátával. Ekkor kinyílt 
az ajtó, még csak egy figyelmeztető nyikorgás sem hallatszott, és 
belépett az apró termetű bíboros, aki csókra nyújtotta kesztyűs 
kezét. 

- Megvárattam? 

- Nem, monsignore - hajolt meg Leonardo. 

-Épp most fejeztem be a matutinumot. Hiába, nekünk, 
szerencsétleneknek, akik arra törekszünk, hogy szentté váljunk, 
vannak bizonyos kötelességeink. Maga szokott imádkozni, 
Leonardo? 

- Gyakran, és nagy áhítattal. 

- Ily módon megmenti a lelkét, és nem csak azt, feltéve, hogy az 
engedelmesség erényét is gyakorolja. Akar gyónni? 


A firenzei letérdelt, és lehajtotta a fejét. Sforza arrébb húzódott, 
nehogy a kócos haj hozzáérjen bíborszínű köpenyéhez. 

- Mióta nem járt borbélynál? 

- Parancsol, monsignore? 

Leonardo szemét meresztgetve mérte végig a bíborost. Azt hitte, 
a bűneiről kérdezi majd, nem a hajáról. Bal kezét a fejére szorította, 
és megállapította, hogy amióta legutóbb nem kevesebb mint tíz 
scudót fizetett a nyiratkozásért, alaposan megnőtt és meg is ritkult 
a haja. Talán jobb lesz - és mindenképpen olcsóbb -, ha egyszerűen 
leborotválja a fejét, azután sapkát húz. E pillanatban a hallgatást 
érezte a legalkalmasabb válasznak. 

- Most üljön le, mert nincs időm. Mesélje el, mit tud, de ne 
vesszen el a részletekben. 

Leonardo tehát mindent elmondott, bőségesen megtűzdelve 
szavait mindenféle pontosításokkal, melyeket a bíboros 
rosszallással fogadott. Ám amikor az elbeszélés végére ért, Ascanio 
Sforza összedörzsölte a tenyerét, aztán mutatóujját előbb az állához 
emelte, majd egyenesen Leonardo ajkára szorította. 

- Maga soha nem járt itt! Most megvárja, míg hármat üt az óra, és 
a palotába visszatérve azt mondja, a piazza del Navonén járt, 
megnézte a kutyaviadalt. Örvendezve újságolja el, hogy nyert húsz 
lírát, mert a Herélt nevű masztiffra fogadott. Itt a pénz, és ne 
aggódjon, Herélt tényleg nyerni fog. Mi az, Leonardo? Kevesli a húsz 
lírát? 

- Nem, monsignore - felelte Leonardo, miközben átvette a 
pénzzel teli bugyellárist -, de uraságod megaláz ezzel, úgy érzem 
magam, mintha Júdás volnék. 

- Ő sem akasztotta volna fel magát, ha nem harminc ezüstpénzt 
kap, hanem háromszázat. A sok mulatozás meg dáridó közepette 
még az Atyaistenről is megfeledkezett volna, nemhogy a 
fiacskájáról. Jól jön ez a pénz, ebből utazik majd Milánóba. Most 
már mosolyog, ugye? Ahogy ígértem, a fivérem, Ludovico már várja. 
És várják a házak is, egy szőlőskert, meg egy saját műterem a 


várban, ahol szolgák és szolgálólányok állnak rendelkezésére. És ha 
leleményes elméjével jól szolgálja a fivéremet, és bevehetetlen 
hidakat meg sáncokat, erős barbakánokat épít, támadó- és 
védőfegyvereket meg más ördöngös szerkezeteket fabrikál, akkor 
elnyeri a Sforzák megbecsülését, s olyan kiváltságokra tesz szert, 
amelyekről soha nem is álmodhatna egy arab rabszolganő fattya. 

- Épp most dolgoztam ki egy olyan hajót, amelynek körben 
elhelyezett ágyúi minden irányba tudnak lőni, csak az a fontos, 
hogy páros számúak legyenek, és így a hajó egyedül is 
szembeszállhat egy egész ellenséges flottával. Meg egy ágyúgolyót, 
amelyben olyan erős lőpor van, hogy ha egy udvarban robban fel, 
minél erősebbek a falak, annál magasabbra emelkedik a tető, a föld 
megrázkódik, és még a pókhálók is leesnek, a dörejtől pedig 
elvetélnek az asszonyok és minden vemhes állat, sőt még a tojásban 
megbúvó kiscsirkék is elpusztulnak. 

- Bravó, Leonardo, ez már tetszik nekem, így biztosan 
visszanyeri fivérem, a herceg kegyeit. De most menjen, és tegyen 
úgy, ahogy mondtam. Holnap vagy holnapután indul Milánóba. 

A származására vonatkozó sértő megjegyzést Leonardo 
elengedte a füle mellett. Úgy járt el, ahogy a bíboros parancsolta, 
kivéve, hogy elment a kutyaviadal helyszínére, és feltett húsz soldót 
Heréltre. A masztiff könnyedén legyőzte vetélytársát, egy spanyol 
buldogkeveréket. Előbb a földre terítette, majd leszorította, és 
addig harapta a nyakát, míg a buldog el nem vérzett. Miközben 
Leonardo elégedetten sétált a Palazzo Colonna felé a 
nyereményével a zsebében, egy olyan kocsiról képzelgett, amely 
állkapocsszerű gépezetével egyszerűen levágja az ellenséges 
gyalogosok lábát, és ily módon képes áttörni a vonalaikat. Gabriele 
viszont arról ábrándozott, hogy jól nyakon ragadja Leonardót, és 
kifaggatja, mit mondott a pápai alkancellárnak. Ám még a jelenet 
végére sem ért, amikor egy penge villanására lett figyelmes. A 
fájdalmat még nem érezte, de azt már látta, hogy a pengét az ő 
oldalából húzzák ki éppen, és az ő vére csillog rajta. 

Az őröket úgy elfogta a harsány nevetés, hogy többen is 
kénytelenek voltak a sarkon túl, a falnak támaszkodva engedni a 
hirtelen jött vizelési ingernek. Mindez a sánta érdeme volt, aki 
táncra perdülve könyörgött alamizsnáért, aztán ledobta magát a 
földre, hogy felszedje a pénzt, miközben folyamatosan fintorgott, 
utána cirkuszba illő bukfenceket vetett, és két szablyával 
zsonglőrködött, mintha a jobb meg a bal keze egymás ellensége 
volna. A pengék, amelyek oly vastagok voltak, hogy bárki valódinak 
hitte volna őket, baljósan csillogtak a lámpások meg a falhoz 
erősített fáklyák fényében, és szikrát hányva csapódtak egymásnak. 
Ennél már csak az okozott nagyobb meglepetést az őröknek, 
amikor Oszmán bemutatkozott a török követ küldötteként, elővette 
menlevelét, és ráadásul a pénzüket is visszaadta. Colonna emberei 
ekkorra már annyira összebarátkoztak vele, hogy akár a herceg 
hálószobájába is beengedték volna. A kapitány távollétében 
azonban az őrség vezetőjére maradt a feladat, hogy 
megbizonyosodjon róla, csakugyan az-e a látogató, akinek mondja 
magát. A katona viszont nemigen volt jártas az írás-olvasás 
mesterségében, így hát megelégedett azzal, hogy a sánta a 
cirkalmas írásjegyek között rámutatott az , Oszmán ibn-valami" 
névre, meg egy rajzra, a vándormutatványosok jelképére. Miután 
így kiderült az igazság, az őrség vezetője megparancsolta az 
embereinek, hogy engedjék be a férfit. Minden rendben volt, 
beleértve a scudót, amelyet a látogató a zsebébe csúsztatott, s 
amely a súlyából ítélve ezüstből lehetett, nem úgy, mint az a két 
soldo, amit az imént odavetett neki. 


Oszmánt úgy kimerítette a bukfencezés meg az izgalom, hogy alig 
bírt felmászni a lépcsőn. Az őrséget becsapni jóval könnyebb volt. 
Ha még működne a hasszaszinok társasága, nem lenne szükség 
arra, hogy a Nyugat meghódítása érdekében elterjesszék a pestist. 
A háridzsiták viszont csak gyáva alakok, másoktól várják, hogy 
feláldozzák magukat, míg ők szépen megbújnak az odújukban. Csak 
a fegyvertelenekkel végeznek, vagy öngyilkosságba kergetik az 
embereket, és olyan jutalmat ígérnek, amelyben maguk sem 
hisznek, őket csak a hatalom érdekli, és ezt hívják igazságtételnek. 
Egy maroknyi hasszaszin - még csak nem is a legügyesebbje - 
könnyedén végezne az összes keresztény fejedelemmel, sőt nem is 
csak velük, és a fehér pápa még az Angyalvár falai között sem lenne 
biztonságban. A rituális tőr ott is elérné, némán, pontosan és 
végzetesen sújtana le rá, akár a kobra. Ő maga is kobra volt, sőt 
még rosszabb, kígyóbűvölő, de valójában őt bűvölte el egy 
ellenállhatatlan csáberejű nő, aki megmutatta neki a paradicsom 
délibábját, miközben önnön hatalomvágyát az igazságtétel 
köpenyébe burkolta. 

Oszmán a saját érdekében egy rettenetes, bosszúálló istenben 
hitt, aki nem az elnyomókon áll boszszút, hanem azokon, akik nem 
tartják be vastörvényeit. Aztán a hajón az a nő - igen, már megint 
egy nő! - megmutatta neki azt az Istent, aki ott rejlik benne, aki 
megszabadíthatja a bosszú rabságától és a gyűlölet démonától. Így 
gyógyult ki a kórból, amely hosszan gyötörte a lelkét, és végül a 
testét is megtámadta. Bármi volt is a sorsa, Gua Li szavai - 
egyszerűek, mint amikor a szoptató anya suttog gyermekének - 
mindörökre eltörölték. Az az Issza, az a Jézus, akit régen 
leköpködött, mint az ellenség képmását, az ember, és nem az Isten, 
a valódi megváltó lett immár az ő szülőanyja. 

- Oszmán! Te vagy az? 

Gua Li odaszaladt hozzá, és átölelte. 

- Megtartottad az ígéretedet. - A nő kézen fogta, és leültette 
maga mellé egy lócára. - Olyan jó, hogy itt vagy! 


- Ha a sánta tudja az utat, gyorsabb lehet, mint a gazella. Isten 
hozott újra a körünkben, fiam, szálem alejkum. 

Ada Ta rámosolyogott, Oszmán azonban nem tudta visszatartani 
a könnyeit, és alig bírta válaszképpen elrebegni az ,alejkum 
szálem"-et. Az e pillanatban belépő Ferruccio azt látta, hogy Gua Li 
átkarol egy apró termetű, egyszerű öltözékű és szemlátomást 
nyomorék lábú emberkét. Összevonta a szemöldökét, de nem 
szólalt meg. Nem tűnt veszélyesnek a helyzet, de a jobb keze azért 
ösztönösen a kardja markolatára csúszott. 

- Vele hajóztunk át a tengeren - magyarázta Ada Ta -, és 
mindvégig türelemmel hallgatta Gua Lit. Megígérte, hogy újra 
hallgatni fogja, és most íme, itt van, egyszer csak megjelent, mint a 
fecskék tavaszszal. 

- Már az ősz végén járunk - jegyezte meg Ferruccio. - Vagy 
elkésett, vagy nagyon korán jött. 

- Az évszakok a lelkiállapotunktól függnek. Amikor szomorúak 
vagyunk, a napok nyomasztóak, a levegő nehéz, ám amikor örül a 
szívünk, még a hóvihart is boldogan fogadjuk. 

- Leonardo elhagy minket, azt mondta, a milánói herceg hívatta - 
mondta Ferruccio, mert nem akart vitába szállni a szerzetessel. - 
Egy ember jön, egy ember megy. 

-Ez a dolgok rendje - szólalt meg Gua Li. - Ő itt Oszmán, 
Ferruccio. Jó ember. 

- Nem - tiltakozott Oszmán, miközben a karjával törölgette az 
orrát meg könnyes arcát -, nem vagyok az. Majd megtudjátok, 
miért. De először is hallani akarom... hallani szeretném a történet 
folytatását. Hol van Issza? Vele van a családja? Olyan ember ő, aki 
megérdemli, hogy boldog legyen. 

- Ahhoz, hogy egy asszony gyermeket hozzon a világra, a 
gyönyörön és a fájdalmon is át kell esnie, az élet mosolya láttán 
azonban mindkettő elenyészik. 

- Elég volt, Ada Ta, Oszmán Isszára kíváncsi, nem a te 
szóvirágaidra. 


- A lányom, akit jobban szeretek, mint vén csontjaimat, rám pirít. 
Amint látod, a gyönyör és a fájdalom a szülés után is folytatódik, és 
az apának is kijut belőlük, nem csak az anyának. Parancsolj, 
lányom, én visszavonulok, hogy meditáljak a véletlenekről, melyek 
olykor csakugyan véletlenek, máskor viszont nem. 

Gua Li mély lélegzetet vett, mert a történetnek ez a része mindig 
meggyötörte a lelkét. 


A halálnak színe van: fehér. Miután Han császár katonái szabadjára 
engedték romboló dühüket, gyújtogattak és gyilkoltak, a faluból nem 
maradt más, mint üszkös romok és egymás mellé terített, fehér 
lepedők, alattuk pedig a halálra kínzott testek. Leginkább a férfiak 
sírtak, a szomszédok egymást vigasztalták, mert a halál órája akkor 
érkezett el, amikor a földeken dolgoztak, távoli mezőkön legeltették a 
kecskéket, a völgybeli piacokon kínálták árujukat. Néhány bonc 
megérintette a lepedőket a szent khatvangával, a három koponyával 
díszített bottal, amely a szellemnek a halál látszata fölött aratott 
győzelmét jelképezi. Issza magához szorította fiát, Yuehant a lepedő 
előtt, amely alatt még mindig összeölelkezve feküdt a felesége, Gaja 
és a lánya, Gua Pa. Nem akarta elválasztani őket, úgy kívánta, hogy a 
halálban is maradjanak olyan közel egymáshoz, mint életükben 
voltak. 

- Mikor mész el? - kérdezte Szajed anélkül, hogy levette volna a 
szemét a lepedőről. 

- Holnap vagy holnapután - felelte Issza. 

Yuehan még szorosabban fonta a karját az apja köré. Miután 
egész éjjel beszélgettek, megértette, hogy mindennek van kezdete és 
vége. Issza ennyi idős volt, amikor elragadták a családjától. Most 
rajta a sor, hogy felnőjön, férfi legyen. Apja annak idején megfogadta, 
hogy hazatér a szülőföldjére, és elérkezett az idő, hogy eleget tegyen 
régi ígéretének. Csak akkor tudja a fiával együtt újra azt az utat 
járni, amelyen most elébe állt a fájdalom, ha teljesíti kötelességét, és 
végleg maga mögött hagyja a múltat. Az út során, magyarázta 


Yuehannak az apja, módja lesz majd elgondolkozni a jövőjükről, és 
ha egyszer visszajött, többé senki sem választhatja el őket egymástól. 
Yuehan eközben Ong Pa és más szerzetesek vezetésével, Szajed 
oltalma alatt folytatja tanulmányait. Most a szívük egyesíti őket, 
később azonban a nyitott elme és a tudatosabb gondolkodás lélekben 
is összeköti majd apát és fiát. 

- Ne hagyj el soha, apám! 

- A fiam vagy, az én vérem folyik benned. Mire visszajövök, már 
felnőtt férfi leszel, és én kérlek majd arra, hogy maradj mellettem, de 
mindig szabadon szállhatsz majd oda, ahová akarsz. És vigyázz 
Szajedre, a haja őszbe vegyül már, és egyre erősebben támaszkodik a 
botjára. 

- Igen, apám, értem, de akkor se hagyj el! 

Szajed végighallgatta ezt a párbeszédet, aztán Isszára sandított. 
Azt leste, vajon képes-e a barátja elfogadni a történteket. Sokszor 
hallotta beszélni a halott falevelekről, amelyek az esős évszakban 
lehullanak, és az élet körforgásában táplálják a földet. 

- Igen - felelt Issza a ki nem mondott kérdésre -, úgy van, ahogy 
gondolod. A megismerés egyenlő a cselekvéssel, azzal, hogy a helyes 
úton járunk. Nem menekülhetek el a saját gondolataim elől, de a 
kötelességeim elől sem. Az élet sokat adott, és sokat elvett, de nem 
mindent. Az életet kölcsönbe kapjuk, nem örökre, így hát akkor 
vagyunk becsületesek, ha visszafizetjük a kölcsönt. 

Issza elhagyta India hegyeit, és elindult visszafelé, oda, ahol 
megszületett, és ahol a karmája várta. Nem volt ez veszélytelen 
utazás, sem a testének, sem a lelkének, s többször is elfogta a kísértés, 
hogy visszaforduljon. De egyetlen pillanatra sem bánta meg, hogy a 
szív útját követte, nem az észét, s valahányszor megszorította 
Yuehan kezét, megértette, mennyivel fontosabb a szeretet minden 
tudásnál. Ezért egyszer sem bánta meg, hogy magával vitte a fiát. 

Gyakran szegődött a karavánok nyomába. Eleinte gyanakvással 
fogadták: egy férfi egy fiúval, asszony nélkül, áru nélkül - talán rabló, 
talán kém, de akár mindkettő is lehet. Csakugyan ezt hitték róla, 


egészen addig, míg el nem hagyták Kandahárt, a magas hegyekkel 
övezett, ,kőfal"-nak nevezett várost, és éjszaka rájuk nem támadt egy 
kardokkal és íjakkal felfegyverkezett sivatagi lovas rablóbanda. 
Mialatt a banditák összeszedték a szekerekről a szíriai piacokra 
szánt selymeket és fűszereket, Issza mozdulatlanul ült a fiával, és egy 
szót sem szólt. Azután elindult a bandavezér felé, és szóba elegyedett 
vele. Eközben a rablók már le is vetkőztették a kereskedőket, akik 
felkészültek rá, hogy megszégyenítés következik, amint a hagyomány 
diktálja. A banditák azonban ekkor azt a parancsot kapták, hogy 
azonnal szálljanak nyeregbe, és csak a zsákmány tizedrészét vigyék 
magukkal. Amikor a kereskedők meglátták, hogy Issza meg a fiú nem 
szöktek el a rablókkal, rájöttek, hogy valamiképpen ő mentette meg a 
méltóságukat és a vagyonukat. 

- Hogyan győzted meg azokat a banditákat? - kérdezték tőle. - 
Varázsló vagy, vagy valamelyik isten gyermeke? 

Issza kitért a kérdések elől, igyekezett kisebbíteni tette 
jelentőségét. A kereskedők azonban nem tágítottak. Issza ekkor 
elárulta, hogy csupán a mestereitől tanult módszert alkalmazta. 

- A hang sokféle árnyalatot ölthet. A lélegzettel összekapcsolódó 
hang segít ellazítani az elmét és a testet. Képes álmot hozni, 
enyhíteni a fájdalmat, és olykor megváltoztatni a gondolatokat. 
Minél erőtlenebb a gondolat, mint az állatoknál, annál könnyebb 
előidézni a változást. 

- Akkor - szólalt meg az egyik kereskedő - megmondhatom a 
szamaramnak, hogy haladjon gyorsabban. 

- Csak ha a te gondolatod erősebb az övénél - felelte Issza, mire 
mindenki elnevette magát, kivéve őt. 

Egy zsidó, aki a nagy szúzai piacon ötven amfora sós lében eltett 
olajbogyót adott el, és az így szerzett pénzből szőnyegeket meg 
pamutszövetet vásárolt, ezüstsztatérokat mutatott neki, és azt kérte, 
változtassa őket arannyá. Issza, aki időközben visszavette a Jézus 
nevet, annyira szeretett volna megtudni egyet-mást a szülőföldjéről, 
a kereskedő meg annyira erősködött, hogy végül megadta neki az 


illúziót, hogy arannyá változtak az ezüstpénzei, az pedig boldogan 
mesélte el neki, mi minden történt az utóbbi években. A rómaiaknak 
új császáruk van, Tiberius, aki a jelek szerint halálosan gyűlöli az 
olyan zsidókat, mint ők. Egyik rokonát csak azért száműzték, mert 
egy római matróna kölcsönkért tőle, aztán feljelentette, hogy 
uzsorakamatot szed, és a szerencsétlennek üres zsebbel kellett 
visszamennie Jeruzsálembe. 

-Ha otthon leszel, menj el bemutatkozni Heródeshez, a 
tetrarchához, mondd meg neki, hogy én küldtelek, ő jó barátom. 
Óvakodj viszont Pilátustól, a kormányzótól, álnok fickó. És vigyázz a 
galileaiakkal - folytatta -, tudatlan, faragatlan emberek, oktalan 
parasztok. Gyűlölnek minket, júdeaiakat, mert gazdagságban és 
műveltségben is fölöttük állunk. 

- Én csak zsidó vagyok, mint te - felelte Jézus. 

- Ha júdeai vagy, akár olyan is lehetsz, mint én, és szívesen 
befogadlak a házamba, de ha galileai vagy, ne gyere a közelembe. 

Hat hónap telt el azóta, hogy Jézus elhagyta az örök hó 
birodalmát, de még mindig maga előtt látta a halotti máglyát, 
amelyen felesége és lánya testét elégették. Valahányszor Yuehanra 
pillantott, és ő rámosolygott, megjelent előtte Gaja meg Gua Pa, és a 
lelkében összekeveredett a halál és az élet. Végül nem ment el a 
júdeai zsidóhoz. Amikor a Jordán partjára ért, és meglátta az ismerős 
pálmafákat meg  cédrusokat, balra fordult, — Nemsokára 
megpillantotta a messzeségben a Golan dombjaira települt Gamalát. 
Előrenyújtott ujjával megmutatta a várost a fiának. E pillanatban 
újra gyermek lett, és csakis az anyja után vágyott. 


Oszmán megvárta, míg Gua Li újra levegőhöz jut, és kinyitja a 
szemét, melyet a hosszú elbeszélés alatt mindvégig csukva tartott. 

- Én mindig dühös leszek, ha eszembe jut az anyám - mondta a 
sánta. - Több simogatást kaptam a szeretőitől, mint tőle. Soha nem 
szeretett, talán mert egy erős fickót szeretett volna, aki 
megvédelmezi, ehelyett nyomorék fia született. 


- Talán csak nem tudta, hogyan mondja meg, hogy szeret - felelte 
Gua Li. - A szeretet nem tőlünk függ, ajándékba kapjuk, de rajtunk 
múlik, hogy kimutatjuk-e, ami egyáltalán nem könnyű. Ha nem 
ismerném olyan jól azt a duzzogó vénembert, aki most úgy tesz, 
mintha fejjel lefelé aludna, és ezért nem hallaná, amit mondok, 
hajlamos lennék azt állítani, hogy nem szeret, sőt egyenesen ki nem 
állhat, mivel születésem óta folyton csak gyötör. De én nagy 
jóságomban kitártam előtte a szívem, és így rájöttem, hogy én 
vagyok a kedvenc lánya. 

- Hány gyermeke van Ada Tának? - szólt közbe Ferruccio. 

- Csak én, de ez csöppet sem kisebbíti a szeretetét. És még csak 
nem is féltékeny, ha másokkal beszélgetek. 

Egy pillanatra találkozott a tekintetük, aztán Ferruccio gyorsan 
másfelé nézett. Lehet, hogy Gua Li egyszerűen csak visszavágott, de 
bizonyos értelemben el kell ismernie, hogy igaza van. Gua Li úgy 
bánik Oszmánnal, mint egy régi baráttal. Benne pedig forr a 
féltékenység, talán mert valamiképp a maga tulajdonának érzi a 
nőt, bár egészen másképpen, mint Leonorát. A felesége az övé, 
együtt élt vele abban a fészekben, ahová senki sem léphetett be, ha 
nem akarták. Ám a fészküket kegyetlen vadászok dúlták szét, soha 
többé nem térhet vissza oda. Talán csupán azért vágyik arra, hogy 
Gua Li csakis őrá figyeljen, mert ő volt az, aki rést ütött a páncélján. 
Nem azt érzi, hogy Gua Li az övé, hanem inkább azt, hogy ő tartozik 
a nőhöz és Ada Tához, és nem akarja, hogy bárki közéjük álljon. 
Mint egy gyerek, akinek kistestvére születik - eleinte 
kénytelenségből szereti, csak később kerül igazán közel hozzá. 
Csupán az utolsó szavakat hallotta, amelyeket Gua Li Oszmánhoz 
intézett. 

- ...de hogyan találtál ránk? És legfőképpen hogyan jutottál be 
ebbe a pompás tömlöcféleségbe? Megvan itt mindenünk, csak 
szabadságunk nincs, de anélkül olyan, mintha nem volna semmink. 

- Allah - suttogta Oszmán -, vagy bárki, aki az égben lakozik, 
vagy talán az ember-Jézus szavai, melyeket tőled hallottam, 


megmentettek a pestistől, amelyet magam hurcoltam ide. - A férfi 
megmutatta az egyik tojás alakú, fekete duzzanat nyomát a 
csípőjén. - Velünk utazott a hajón. 

Gua Li csodálkozva pillantott Ada Tára. Mindig hozzá fordult, ha 
nem értett valamit. Oszmánnak talán segítségre van szüksége, az a 
duzzanat pedig valami betegség jele, amitől félrebeszél. Ada Ta 
azonban csak felvonta a szemöldökét, amitől sima, kortalan 
homloka mély ráncokba gyűrődött. Ezúttal azonban nem tudta, mit 
feleljen. 

Ferruccio gondolatai sebesen száguldottak: eszébe jutott, mi 
történt pár hónapja a Serristori családdal, és hogyan találkozott a 
szolgájukkal, aki szörnyű kínok közepette fetrengett a sárban, és a 
szeme láttára lehelte ki a lelkét. Mondani akart valamit, de ekkor 
kopogás nélkül belépett a palota őrségének vezetője. 

- Lovag - szólította meg Ferrucciót -, a szolgája az őrtoronyban 
van. Csúnyán megsebesült, és azt kéri, menjen oda hozzá. 

Gabriele egy sötét pokrócon feküdt, és véres kezét a jobb oldalára 
szorította. A szemét becsukta, de úgy tűnt, nincsenek fájdalmai. 
Ferruccio odahajolt hozzá, és rögtön látta az arcán, hogy halálán 
van. 

- Ki bánt el így veled? 

- Ha én azt tudnám! - fintorodott el Gabriele. - De hamarosan 
úgyis találkozom vele a pokolban. Gyáván, hátulról szúrt le. 

Ferruccio segítségével a könyökére támaszkodott. A lapockája 
alatt sötét folt jelezte, hol hatolt be a penge, amely teljesen átszúrta 
az oldalát. Nem tőr lehetett, hanem inkább a beidanának nevezett 
kés, melynek használatához nagy erő és ügyes kéz szükségeltetik. 
Tehát bérgyilkos lehetett a tettes, nem útonálló. A beidana pengéje 
a nyél közelében keskeny, aztán fokozatosan kiszélesedik. 
Kegyetlen fegyver, mert olyan roncsoló hatású, hogy mire átjárja a 
testet, már halálos sebet ejt. Ferruccio tudta, hogy Gabrielének nem 
sok ideje maradt hátra. Csak azért karolta át, hogy könnyebbé tegye 
számára a halált. Sokáig így maradtak, Gabriele mintha elaludt 
volna, Ferruccio pedig úgy vélte, bármelyik pillanatban eltávozhat, 
mert percről percre gyengébben szedte a levegőt. Aztán egyszer 
csak kinyitotta a szemét, mire Ferruccio közelebb hajolt hozzá. 

- Gazdám... 

- Ne erőlködj, és ne nevezz Így, ezerszer mondtam már. 

- Vigyázzon Leonardóval... szodomita. 

- Majd jól összeszorítom az ülepemet, barátom. 

- Nem... amiatt. Csak ezeknek mindig titkaik vannak... 

A hangja már suttogássá halkult, Ferruccio pedig a szájához 
tartotta a fülét, mert tudta, hogy bármelyik szava könnyen az utolsó 
lehet. 


- Gyanakodtam rá... ma este elment... a Palazzo Sforzába, a 
bíboroshoz... követtem, láttam, hogy kutyákra fogadott, aztán 
visszajött. Akkor szúrtak meg, amikor megálltam hugyozni... 
háttal... micsoda rusnya vég... 

- A vég mindig rusnya, Gabriele. De talán utána jön valami, ami 
értékessé teszi a halált. 

- Hagyja, lovag. - Az őrség kapitánya Ferruccio vállára tette a 
kezét. - Meghalt. 

Ferruccio szó nélkül eligazgatta Gabriele testét a pokrócon, 
lezárta a szemét, és elsimította ábrázatán azt a csodálkozó, 
fájdalmas kifejezést. Aztán árnyék futott át az arcán. 

- Látta elmenni Leonardót, az építészt? 

- Igen, hála Istennek. Lefizette az embereimet. 

- Mikor utazott el? 

- Talán egy órája, négylovas kocsi várta, olyan újfajta, hajtószíjas, 
nem sok ilyet láttam életemben. Sforza herceg címere volt rajta, hat 
testőr kísérte, és a bakon is ült egy fegyveres. Nem ajánlom. 

- Mit? 

- Hogy utánamenjen. Látom a szemén, hogy erre készül. A 
szolgáját meg bízza csak rám, majd én gondoskodom a temetéséről. 

- Nem volt a szolgám. 

- Ez csak a dicsőségére válik, lovag. Tudom, hogy maga katona, 
mint én, nem uraság. És mint tiszt, azt mondom magának, 
hallgasson rám. Menjen el, ha módja van rá, pár napja nagy itt a 
nyüzsgés. Új arcok, keringő hírek, elharapott szavak... 

- A herceg szavatol a biztonságunkért... 

- Nem őróla van szó, Colonna nem gazember, az élete árán is 
megtartja az adott szavát. Valami más van itt, és ha a patkányok 
elhagyják a hajót, ahogy az a firenzei is tette, akkor az veszélyt 
jelez. Hic sunt leones. 

- Tehát tud latinul - mosolyodott el halványan Ferruccio -, és 
ezen a nyelven figyelmeztet, de mi van, ha én nem értem? 


- Lapo Britonio vagyok - nyújtotta a katona a kezét, Ferruccio 
pedig megszorította. - Paolo de Mola unokája ne tudna latinul? Az 
lehetetlen. - Ferruccio úgy engedte el a kapitányt, mintha kísértetet 
látott volna. - Ismertem a nagyapját, sok évvel ezelőtt együtt 
harcoltam vele Giornicónál. A svájciak jogait védtük, Ludovico 
herceg és Ascanio bíboros fivére, az áruló Galeazzo ellen. Hússzoros 
túlerővel támadtak, alig volt fegyverünk, de a szabadságért 
harcoltunk, és köveket meg fatörzseket zúdítottunk rájuk, azok 
alatt lelték halálukat. A Sforzáknak még ma is fáj ez a vereség. 

- A nagy kövek csatája... nagyapám mesélt róla néha. De azt is 
elmondta, hogy abban a csatában is, mint mindig, ha igaz ügyért 
harcolt, hozzá hasonlatos emberek voltak a bajtársai, a templomos 
rend túlélői. 

- Becsületes ember volt, és olykor ketten lovagoltunk egy lovon, 
amint a hagyomány diktálta. Semel frater, semper frater, Ferruccio 
de Mola. Ha valakik egyszer templomos testvérek lettek, örökre 
azok maradnak. Maga méltó a nagyapja nevére. Emlékezzen majd 
meg rólam az imáiban vele együtt, ha már nem leszek. És fogadja el 
a tanácsomat, az ösztönöm diktálja. Azok után, ami történt, az 
egyetlen barátném életét is feltenném rá, akivel ma együtt hálok, és 
aki olykor némi vigaszt nyújt számomra. 

A kapitány rácsapott az oldalán függő kard gombjára. 

- Most menjen, és beszéljen a barátaival. Van egy folyosó, 
ahonnan le lehet jutni a pincébe, onnan meg ki tudnak menni a 
Carrai-kapuhoz. Azután Isten legyen magukkal. 

- A mai időkben már őtőle is tartok. 


Ada Ta azt mondta, annyi időre van szüksége a meditáláshoz, 
amennyi egy tyúktojásnak kell, hogy keményre főjön, de ne 
zöldüljön meg a sárgája. A mutató-, a középső és a hüvelykujjára 
támaszkodva lótuszülésbe helyezkedett. Gua Li most először látta, 
hogy enyhe remegés fut végig a testén, mintha fárasztaná ez a 


testtartás. Ez új jelenség volt. Gua Lit nemcsak az a gondolat 
ijesztette meg, hogy Ada Ta öregszik, hanem a szaga is, amely egy 
pillanatra a lehullott leveleket juttatta eszébe, amikor a mósuszillat 
a nedves földével vegyül össze. A változás, az átalakulás és a 
megújulás szaga volt, amelyet mostanáig soha nem érzett ezen az 
időtlen emberen. 

- Nem véletlen, hogy a medve és a hal minden évben a folyónak 
ugyanazon a pontján találkoznak. - Ada Ta, aki időközben a hátát 
görbítve négykézlábra ereszkedett, úgy tett, mintha a mancsával 
lecsapna a zsákmányra, aztán a szájába rakná. - A hal nem ostoba, 
de az a sorsa, hogy biztosítsa a medve túlélését. Az sem véletlen, 
hogy a sokarcú Gabriele halála egybeesik a féllábú Oszmán 
érkezésével. 

Gua Li megkönnyebbülést érzett, amikor a szerzetes 
visszahelyezkedett lótuszülésbe, majd anélkül, hogy a kezére 
támaszkodott volna, felállt. 

- A föld csakrái - mutogatott - olyan sebesen áramlanak, mint a 
viharos szelek, amelyek messze viszik a földet megtermékenyítő 
magokat. A körforgásban minden részt vesz, a napból éjszaka lesz, 
a halálból élet, a közömbösségből szeretet. A finom, ínycsiklandó 
ételből is trágya lesz, ám a trágya nagyon is szükséges ahhoz, hogy 
ízletes gyümölcsöket termesszünk. 

- Ada Ta... - szólt közbe Gua Li. 

- Igen, lányom, igazad van. A hosszú élet a gondolatmeneteimet 
is hosszabbá tette, pedig tudhatnám, hogy egyre kevesebb időm 
van. Olyan vagyok, akár a levegőbe hajított kő, amely lassan 
lendületét veszti, és aztán villámsebesen zuhan a földre. 

- Ada Ta! - szólt rá ismét Gua Li. - Kérlek, mondd meg, mire 
gondoltál. 

- Nagyon egyszerű. Issza könyve és a te elbeszélésed új méz lett 
volna, amelyből egy új méhkirálynő táplálkozik, de nyilvánvaló, 
hogy a torkos medvék úgy döntöttek, elosztják egymás közt. 

- És ez mit jelent? - kérdezte Ferruccio. - Mit javasolsz? 


- Az őrség kapitánya olyan bölcs, mint egy vén elefánt. Te és Gua 
Li Oszmánnal mentek. Olvastam a szívében, sokat kell még 
beszélnie, és sokat kell még hallgatnia. Az ő kikötőjében 
biztonságban lesz a hajótok. 

— És te? 

- Nekem, lányom, valahogyan el kell dugnom a mézet, és egymás 
ellen kell fordítanom a két medvét. 

- Erről szó sem lehet! Nem akarom, hogy itt legyél, amíg a 
medvék a mézet keresik. 

- Ha a méh beledöfi a fullánkját a medve szemébe, megnyeri a 
csatát. 

- De ha elveszti a fullánkját, belepusztul. 

- A bölcs Szun Ce mindig azt mondta, néha el kell veszteni a 
csatát, ha meg akarjuk nyerni a háborút. 

- Meg azt is mondta, hogy a legjobb csata az, amit harc nélkül 
nyerünk meg, mint az életben. 

- Az ég szerelmére! 

Ferruccio emelt hangon és magasba tartott kézzel kérte őket, 
hogy hagyják abba. 

-Én nem maradok itt, de nem is megyek el Oszmánnal. 
Visszatérek Firenzébe, és valaki majd segít, hogy élve vagy holtan, 
de megtaláljam Leonorát. 

Ada Ta odament hozzá, és könnyedén a vállára tette a kezét. 

- Megértem a kívánságodat, mindannyian ezt akarjuk. De a hegy 
tetejére felvezető út nem egyenes, hanem kanyargós. 

Amit Ferruccio simogatásnak hitt, erős szorítássá változott, őt 
pedig hirtelen zsibbadás fogta el. Nem maradt ideje, hogy bármit 
tegyen. Utoljára azt érzékelte, hogy Ada Ta karjába hanyatlik. 

— Mit tettél vele? 

Gua Li odaszaladt Ferruccióhoz, és két keze közé fogta, majd a 
melléhez szorította a fejét. Ada Ta rámosolygott. 

- Semmi rosszat, lányom, csak azt, amit veled is szoktam tenni, 
ha nem tudsz aludni. Most gyorsan fogj egy kevés mákot, melegítsd 


meg, és tartsd az orrához, hogy belélegezze. Ma este magatokkal 
viszitek. Három napig ismételd meg a kezelést, de többször ne. 
Addigra megjövök, vagy ha mégsem, engedd ki a madarat a 
kalickából, és repüljetek el vele együtt. Oszmán? 

- Insallah... 

- Igen, pontosan. Ha Isten is így akarja. 

Aznap este egy öregember, egy sánta férfi meg egy nő lopózott ki 
a Palazzo Colonna egyik oldalsó ajtaján, majd a kanyargós 
sikátorokon keresztül elértek egy valaha jobb napokat látott 
épülethez. Az északra néző homlokzatot benőtte a borostyán, bár 
az ágak hálója csak szilárdabbá tette a falat. A két férfi egy 
összecsavart szőnyeget cipelt. 

- Nem vagyok már olyan jó erőben, mint régen. - Britonio 
kapitány letette a földre a szőnyeget. - Igaza van Girolamo fiam 
anyjának: se az ágyban nem érek semmit, se azon kívül. 

- Még utoljára szedjük össze magunkat - mondta Oszmán, és 
ismét a vállára vette a terhet. - Három emelet. 

Ám ekkor léptek zaja hallatszott, és a sarkon őrjárat tűnt fel: 
négy alabárdos meg a parancsnokuk, aki azonnal kirántotta a 
kardját, mihelyt meglátta a csoportot. 

- Állj! - parancsolt rájuk. - Kik vagytok és mit cipeltek? 

- Jóságos Istenem! - kiáltott fel Gua Li. - Ináim meghallgattattak. 

- Az imádkozáshoz túl késő van, vagy éppen túl korán, asszony - 
folytatta a másik. - Lefogadom tíz lírába, hogy ebben a szőnyegben 
egy meggyilkolt ember teste van. Mutassátok! 

- Maga valóságos látnok - mondta a nő -, és igaza van. Kérlek, 
barátaim, mutassátok meg a holttestet a kapitány úrnak. 

Britonio és Oszmán összenéztek: lehet, hogy az ijedség 
megzavarta Gua Li agyát? Mindketten tudták, hogy a félelem olykor 
a legnemesebb lelket is gyávaságra készteti. Mindazonáltal öt 
fegyveressel szemben úgysem tehettek semmit. Letették hát a 
szőnyeget a földre, és amikor elkezdték széttekerni, egy vérfoltos 


vászoncsíkokkal bekötött arcú férfi teste gurult ki belőle. Az őrjárat 
parancsnoka hátrahőkölt. 

- Mi ez? 

- Az, amit mondott. - Gua Li közelebb lépett hozzá, mire a 
kapitány még hátrébb húzódott. - A halott, akit a lepra gyilkolt meg. 
Kérem, segítsen felvinni ezen a meredek lépcsőn, és az Úr 
meghálálja fáradozásait. 

- Ne közelíts, asszony! Meg ti se, azzal a leprással. - Az 
alabárdosok óvatosságból keresztbe tették a fegyvereiket. - Az 
ördög vigye el, és titeket is, átkozottak! 

Az őrjárat tagjai szorosan egymáshoz tapadva hátrálni kezdtek, 
aztán befordultak a sarkon, és futásnak eredtek. Egy darabig még 
visszhangzott lépteik zaja, majd csönd ereszkedett a sikátorra. A 
két férfi ekkor ismét felemelte a terhet. A lépcső tetejére érve 
Oszmán, aki már teljesen kifulladt és minden tagja fájt, előhúzott 
egy nagy vaskulcsot, és kinyitotta vele az ajtót. Gua Li összerezzent, 
mert a halál szaga csapta meg az orrát. Kezét a szája elé szorította, 
nehogy elhányja magát. Még Britonio is elfintorodott. Ő nagyon is 
jól ismerte ezt a bűzt. 

- Miféle dögök rothadnak itt? - kérdezte haragosan. 

- Patkányok - felelte Oszmán vonakodva -, de mindet elégettem, 
az élőketis meg a döglötteket is. 

A kapitány nem kérdezett többet. Beléptek, és letették a 
szőnyeget egy ágyra. Gua Li megkérte őket, hogy húzódjanak félre, 
hadd vegye le a kötést Ferruccióról. Elnézte a mák gőzétől zsibbadt 
álomba merült arcot, a sötét hajat, amelybe itt-ott néhány ősz 
hajszál vegyült, a fekete szakállat, benne egy-két vöröses szállal, az 
erős járomcsontot, a büszke ajkat és az orrot, amely annyira 
egyenes és vékony volt, hogy szinte nőiesnek hatott. A lány 
Ferruccio barátjára gondolt, Mirandolára, akiről oly sokat 
ábrándozott kiskorában. Gua Li biztos volt benne, hogy amikor a 
két férfi kilovagolt valamelyik vásárba vagy piacra, nem akadt 


olyan nő, aki ne csodálattal nézett volna rájuk, és ne irigyelte volna 
azokat az asszonyokat, akik odahaza türelmetlenül várják őket. 

Ujjával végigcirógatta Ferruccio arcát, aztán elpirult, mert a férfi 
motyogott valamit, amit akár szerelmes kedveskedésnek is lehetett 
érteni. De hiszen álmodik, ez egész biztos - és akkor miért ne 
ajándékozná meg egy örömteli pillanattal, azzal a teljes 
boldogsággal, amelyet talán csak álmunkban kaphatunk meg? 
Addig folytatta a simogatást, míg észre nem vette, hogy már nem a 
gróf emlékétől dobog oly hevesen a szíve, hanem attól az érzéstől, 
hogy megérinti Ferruccio arcát, és örömet szerez neki. 

Elbúcsúzott Britoniótól, aki távozás előtt békejelet váltott 
Oszmánnal, noha más körülmények között ellenségként néztek 
volna szembe egymással, és parancsnokaik egyetlen intésére 
készek lettek volna megölni a másikat. Gua Li ezután a konyhába 
ment, és kisöpörte a tűzhelyből a hamut, amelyben apró csontokat 
és szögeket látott. Nem volt alkalmas a pillanat, hogy 
kérdezősködni kezdjen. Úgy döntött, majd később faggatja ki 
Oszmánt. Most iparkodnia kell, mert Ferrucciónak nem szabad 
magához térnie. 

Összeszedett egy kevés szalmát, fészket készített belőle, és a 
kovakövet a tűzcsiholón végighúzva meggyújtotta. Aztán rakott rá 
még a szalmából, és ajkát csücsörítve addig fújta, míg lángra nem 
lobbant. Fahasábokat és deszkákat tett köré, majd az egyik 
sarokban talált vászoncsíkokat is a tűzbe dobta. Egy kisebb fazekat 
akasztott a csigára, elkészítette a mákfőzetet, és amikor felforrt, az 
orra és szája elé kendőt kötve odavitte Ferruccióhoz, és megvárta, 
míg a férfi belélegzi a gőzét. Most pár óráig megint békésen fog 
aludni. Gua Li ezután szárított halat és gombát őrölt egy 
mozsárban, majd hozzáadta a lisztet, amit egy dagasztóteknőben 
talált. Ada Ta mindig azt mondja, hogy a testi munka elűzi a rossz 
gondolatokat, és igaza van. 

Oszmán időközben imádkozni kezdett. Ugyanazon a szőnyegen 
térdepelt, amelyben Ferrucciót hozták ide. Elérkezett a napi öt ima 


közül az első ideje, úgyhogy most próbálta megtalálni a kiblát, 
Mekka irányát, de hiába. Mindegy, Isten azért értékelni fogja az 
erőfeszítését. Ám amikor kimondta a szent invokációt: la ilaha 
illallah, vagyis nincs más Isten, mint Allah, azt kérdezte magától, 
valóban imádkozik-e. Biztos, hogy nem ahhoz az Istenhez 
imádkozik, aki azt parancsolta neki, hogy öljön, és nem is ahhoz, aki 
a hetvenkét szüzet ígérte neki. Pontosabban az Isten ugyanaz, de 
korábban eltitkolták előle a valódi természetét, másmilyennek írták 
le. Ők követték el tehát a haramot, a tiltott dolgot, nem pedig ő, 
azzal, hogy egy meghatározhatatlan lényhez imádkozik - márpedig 
ez a lény minden elmormolt szóval egyre jobban hasonlított arra a 
Jézusra, aki Gua Li elbeszéléséből bontakozott ki előtte. Ájtatosan 
befejezte a reggeli salatot, majd bement a konyhába, és némán 
figyelte a sürgő-forgó Gua Lit. Amikor a lepény elkészült, a nő 
Oszmán felé fordult, mindketten leültek, és Gua Li folytatta a 
történetet. 

Amikor Gamalába ért, már a lemenő nap fénye csillant meg a 
Genezáret-tó finoman fodrozódó vizén. Kevesen jártak az utcán, de a 
házak kéményeiből fekete füst gomolygott. 

- Olyan, mint egy halott város. 

- Lehet, hogy hamarosan itt a sabbat, Yuehan. 

A fia úgy nézett rá, mintha valami ismeretlen nyelven szólalt volna 
meg. Jézus elmosolyodott. 

- Igazad van, nem tudhatod. Sabbat idején minden munka tilos, 
még a főzés is. Hát ezért van az, hogy mindenki a vacsora 
elkészítésével foglalatoskodik. 

— És miért tilos? 

- Ez az atyák ősi törvénye, arra a napra emlékeztet, amikor 
Ábrahám Istene megpihent a teremtés után. 

- Milyen isten az, amelyik elfárad? 

- Nagyanyád is mindig ezt kérdezte. Remélem, megismered majd, ő 
tanított meg gondolkodni. 

Az emlék hatására Jézus lehunyta a szemét, és mélyet lélegzett: a 
meleg fuvallat eszébe juttatta a fonott kalácsot, majd rögtön 
ráismert a roston sült hagymás tilápia erős szagára. Sosem szerette 
ezt a halat, és az anyjának, Máriának valósággal könyörögnie kellett, 
hogy egye meg. Még az is előfordult, hogy elszökött előle, bár tudta, 
hogy az éhség úgyis hazakergeti előbb-utóbb. És amikor hazament, a 
hal még langyosan várta a tányérján, ő pedig még a szálkáit is 
leszopogatta, miközben Mária mosolyogva figyelte. 

A kapuk mellett a kosarak már tele voltak pászkával, vagyis 
kovásztalan kenyérrel, amit másnap majd olajjal, olajbogyóval és 
túróval fogyasztanak el. Némelyik kereskedő még a töltött libanyakat 
is megengedhette magának, ő azonban csak egyszer kóstolta, és - 


hacsak a fivérei nem gazdagodtak meg időközben - nem valószínű, 
hogy bármikor is ilyen ínyencséggel traktálják. 

Amióta elkerült otthonról, nem tartotta be az étkezési szabályokat 
- eleinte kénytelenségből, később már szabad akaratából. Nem látta 
okát, miért ne ehetné meg az olyan állat húsát, amelyiknek nem 
hasított patája van, vagy miért ne fogyaszthatná el az angolnát, csak 
mert nincsenek úszói és pikkelyei. Vagy miért ihatja meg a tehén 
tejét, a szamárét viszont nem, miért ehet májat, de vesét nem, és 
miért kell külön edényt használnia a húsos és a tejes ételekhez. 
Emlékszik, a templom előtt egyszer megkérdezte az apjától, miért 
van az, hogy a méhek tisztátalanok, a méz viszont nem, mire az apja 
sietve elrángatta, mert az írnokok komor tekintettel figyelték őket, 
hiszen már maga a kérdés is szentségtörésnek számított. Pedig 
valójában ők sem tudták a választ. 

Most megpillantott egy nőt - talán cseléd lehetett -, aki egy kosár 
halat egyensúlyozott a fején. Megkérdezte tőle, tudja-e, hol lakik 
József, az ács, mire a nő szemérmetlenül nyelvet öltött rájuk. Jézus 
csodálkozva pillantott Yuehanra, de pelyhedző bajuszát látva eszébe 
jutott, hogy nemsokára esedékes a bar micvója, és könnyen megeshet, 
hogy a nők már nem anyai szemmel tekintenek rá. 

Nemcsak ő változott meg a tizennyolc évi távollét alatt, hanem a 
falu is. Nyilvánvaló volt, hogy a rómaiak szolgaságot hoztak ugyan, 
de a jólét is növekedett. A házak erősebb anyagból épültek, de 
mindnek fából volt az ajtaja, és sok ajtót zárva tartottak, márpedig 
csak a félelem viszi arra az embert, hogy bezárkózzon. Ugyanezen 
okból építhették a templom mellé azt az erődítményt is, amely 
azonnal felkeltette a figyelmét, mihelyt átlépte a falu határát. Talán 
a római helyőrség székhelye lehet. A változás jele volt az iménti nő 
pimasz viselkedése is. Valószínűleg megszokta, hogy pénzre 
számíthat az idegenektől, akár kereskedők, akár katonák. 

Jézus nemigen tudta, merre menjen, de egy keresztútnál ráismert 
egy kettős olajfasorra. 

- Maradj mögöttem, és ne szólalj meg. Azt hiszem, hazaértünk. 


- Te értél haza, apám, nem én. 

A házak előtt valamikor konyhakert terült el, most azonban 
mindet alacsony kőkerítés védte. A kerítés mögül kikandikáló, vastag, 
szúrós aloélevelek inkább látványukkal próbálták elijeszteni a 
betolakodót. Jézus ráismert a többitől kissé távolabb álló atyai házra, 
melynek faláról több helyen is lepergett a fehér mész, s kilátszott 
alóla a festett naplementéket idéző, vöröses agyag. A borókabokrok 
árnyékában néhány férfi ült az utcának háttal. Jézus megállt, letépett 
egy bogyót, és beszívta olajos illatát. 

- Mit akarsz? 

Az egyik férfi felállt. Ritka szálú, vöröses szakálla volt, és vállát 
hátrafeszítve, ökölbe szorított kezét lefelé tartva közeledett a vendég 
felé. A jellegzetes testtartásról és arról, hogy az illető kissé 
hasonlított egy fürtös kisfiúra, Jézusnak eszébe jutott, amikor 
gyerekkorában egy fehér fal előtt játszott. Kagylót hajigáltak, és az 
nyert, aki a legközelebb dobta a falhoz. A legkisebb fiú nevetős 
természetű volt, de ha vesztett, dühbe gurult, hátrafeszítette a vállát 
és ökölbe szorította a kezét, mielőtt sírva fakadt, ő pedig kénytelen 
volt lemondani a győzelemről. 

- Júdás? 

- Hát te meg ki vagy? Honnan tudod a nevem? Én nem ismerlek. 

Ő az, az öccse. A legszívesebben átölelte volna, de még időben 
megfékezte magát, mert a másik nem értené. Inkább udvariasan 
megkérte, hadd beszéljen vele négyszemközt. Júdás vonakodva 
követte egy közeli citromfához, amely csak úgy roskadozott a 
gyümölcsöktől. 

- Jól nézz meg, hátha rám ismersz. 

Júdás összehúzott szemmel méregette egy darabig, aztán 
megrázta a fejét. 

- Jézus vagyok, a bátyád. 

- Hogy merészelsz... 


Júdás a fogát csikorgatta, és kis híján nekiment, ám ekkor 
meglátta Jézus mosolyát. A szemébe nézett, és a tekintetéről 
felismerte. Tágra nyílt szemmel meredt rá, a szája elé kapta a kezét. 

- Ábrahám szakállára! Te... Tényleg te vagy az... Én... Mi azt 
hittük, meghaltál... És erre visszajöttél... 

Átölelték egymást, egyszerre nevettek és sírtak. Kibontakoztak az 
ölelésből, jól megnézték egymást, aztán ismét összeborultak. Valaki 
elment mellettük, és elnevette magát. 

- Boldog vagyok, testvérem. 

-— Én is, testvérem. 

- Mindent el kell mesélned. Hol voltál ennyi évig? 

- Majd elmesélem, de előbb mondd meg, hol van anyánk. 

- Bent a házban, még zsémbesebb, mint régen, de erre a 
találkozásra nem árt felkészíteni. Évekig siratott téged, aztán 
síremléket állíttatott neked apánké mellett. 

Jézus lehajtotta a fejét. 


- Mikor történt? 
- Sajnálom, már annyi idő telt el azóta, de te... nem tudhattad. 
- Mikor történt? 


- Tíz éve. Elment Zipporiba a piacra. Másnapra vártuk, de nem 
jött. Magdalában találtuk meg a testét, a tó partján. Olyan volt, 
mintha aludna. A szülőhelyére vittük, Sikembe. Ott van a te... a te 
sírod is. 

-— Elviszel majd oda? 

- Hát persze, bátyám, de most gyere, hiszen van még egy testvéred, 
talán elfelejtetted? 

- Aki még nagyobb rosszcsont, mint te - mosolygott Jézus. - A kis 
Jakab. 

- Ma már mindkettőnknél nagyobb, apánkra hasonlít. 

Yuehan kissé távolabbról kíváncsian figyelte, hogyan ölelkezik 
össze az apja az idegen fiatalemberrel. 

- És az ott kicsoda? - kérdezte Júdás, és a fiúra mutatott. 


- Az unokaöcséd, és szerintem nagyon szívesen megismerkedne 
végre a nagybátyjával. 

- Tehát akkor mégiscsak megnősültél! 

Jézus nem felelt, és Júdás megértette, hogy eljött anya és fia 
találkozásának ideje. Amikor Mária megértette, ki áll előtte, akkorát 
sikoltott, hogy az egész utca hallotta. A szomszédok odarohantak, 
mert azt hitték, valami szerencsétlenség érte. Az örömhír aztán 
pillanatok alatt elterjedt, az ácsok negyedéből még azelőtt eljutott 
Gamala minden részébe, hogy bejött volna a szombat. Jézus addig 
nem is szabadult anyja csókjaitól és kérdéseitől, amíg a Golan keleti 
lejtője fölött meg nem jelent az Orion. Aztán Yuehan következett. 
Mária egy szóval sem kérdezte, hol az anyja. 

- Csodálatosan szép vagy, Yuehan, bár a neved kimondhatatlan. Itt 
majd Johanán leszel vagy János, amelyik jobban tetszik. 

A fiú félénken elmosolyodott, de neki a Yuehan név tetszett. A két 
másik név hasonló volt, de nem az övé. 

- Igen - folytatta Mária -, még szebb vagy, mint az apád. És 
ugyanaz a tűz lobog a szemedben. Most hagyd, hogy apád egy kis 
időre visszatérjen a gyermekkorába, és maradj itt velem, ígérem, nem 
untatlak majd. De ha mégis, csak ints le bátran, aztán menj el a 
piacra, mutasd meg magad a lányoknak. Úgy látom, kinőttél már a 
játékokból, és készen állsz a bar micvóra. 

Tehát ő is észrevette, hogy Yuehan már szinte felnőtt. Mindenkinek 
feltűnt, kivéve nekem, gondolta Jézus. Gaja büszkén mosolyogna. 
Aztán megszólalt: 

- Szívesen megfürödnék, anyám, ha lehetséges. 

Mária csodálkozva pillantott rá, akárcsak Jakab és Júdás. Csak 
Yuehan bólogatott. 

- Hetek óta nem fürödtem, nagyon rám férne. 

- A sófárt már háromszor megfújták, vagyis sajnos már sabbat van 
— felelte Jakab. - Holnap estig várnod kell. 

- Nem - tiltakozott Jézus. - Ha nem lenne víz, vagy más oka lenne 
a dolognak, akkor várnék. 


- Talán elfelejtetted a vallásunkat? - kérdezte Mária. - Sok idő 
eltelt... 

- Nem, anyám, csak úgy vélem, hogy a szombat van az emberért, 
nem pedig az ember a szombatért. Egész testem viszket, alighanem 
úgy bűzlök, mint egy vadkecske. Yuehan is. De nem akarok 
kellemetlenséget okozni neked, majd keresek egy római fogadót, és 
utolsó sékeleimből megveszem a jogot egy kis tiszta vízhez és némi 
cédrus esszenciához. 

Az asszony döbbenten hallgatta, de mielőtt válaszra nyithatta 
volna a száját, közbeszólt Júdás, aki nem akarta, hogy az anyja kínos 
helyzetbe kerüljön, de azt sem szerette volna, ha kitör a veszekedés 
egy olyan rítus miatt, amelyet titokban rég elavultnak tartott. 

- Ismerek egy helyet, ahol két garasért kapunk egy szobát, benne 
egy dézsa meleg víz neked, egy korsó mézsör nekem, és egy tál füge 
meg datolya mindkettőnknek. A bűn csak annak a szívében létezik, 
aki elköveti, mondogatta apánk, és te, anyám, ismerd el, hogy igazat 
adtál neki. A fiúról meg majd anyánk gondoskodik, nem igaz? 

Mária elfintorodott, aztán beleborzolt Yuehan hajába. 

- Azt hiszem, szükség is lesz rá. Titeket viszont emlékeztetlek rá, 
hogy a hagyomány szerint a feleség mindig helyesel a férjének, de 
csak azért, hogy ne szégyenítse meg, világos? És jaj neked, 
visszakapott fiam, ha holnap nem eszed meg a halat, amit feltálalok! 
És most hadd gyújtsam meg a lámpást, már így is bűnt követtem el. 

Mária elmosolyodott, s Jézus ebben a pillanatban ráébredt, hogy az 
ősz hajszálakkal és a szája körüli ráncokkal az idő csupán a testén 
hagyott jeleket, a szellemén nem, Júdás pedig mindent megörökölt 
tőle. 

A két fivér együtt töltötte az éjszakát, nevettek, sírtak, meséltek 
egymásnak, aztán együtt aludtak el, összeölelkezve, mint 
kisgyerekkorukban. Másnap Jézust kíváncsi tömeg várta a ház előtt, 
és órákon át faggatta. Mária csak azzal az ígérettel tudta elküldeni 
őket, hogy a következő napon a fia reggeltől estig fogadja a 
kérdéseiket. Végre asztalhoz ültek, és Jézus jó étvággyal fogyasztotta 


a hagymás tilápiát meg a kovásztalan kenyeret olajjal és túróval. 
Ebéd után Yuehan mély álomba merült. Mária az unokája álmát 
őrizte, Jézus pedig kiült az udvarra, egy pálmafa ritkás árnyékába. 

Kellemes meleg volt, a tó felől könnyű szellő fújt. Júdással és 
Jakabbal hideg hibiszkuszfőzetet kortyolgattak, ami Jézust a 
tealevelekből készült aranyló italra emlékeztette, csak az kevésbé 
édes, és erősebb. 

- Mennyi ideig leszel itt, bátyám? 

- Nem tudom, Júdás. Ha a terhetekre leszek - mosolygott -, szedem 
a sátorfámat. 

- Még mindig nem tudom elhinni, hogy itt vagy, és máris mindenki 
rólad beszél, lefogadom, hogy az érkezésed híre már Jeruzsálembe is 
eljutott. 

- Nem gondolom, hogy ilyen fontos lennék. 

-De igen, az emberek halottnak hittek, mégis visszajöttél, 
ráadásul a világ túlsó feléről, mintha az égből, a csillagok közül 
szálltál volna le. Mintha te volnál Illés, aki tüzes szekerén tér vissza 
közénk. 

- Ne káromold az Istent! - szólt rá Jakab. 

- Lelkesednek érted - folytatta Júdás. - Te nem figyelted az 
arcukat, amikor beszéltél, de én igen. Amikor azt mesélted, hogyan 
éltél a bölcs szerzetesek között, csillogó szemmel hallgattak. És 
amikor a hegyekben lakozó békéről szóltál, a szabadságról, de az 
igazságtalanságokról is, amelyeket megtapasztaltál, esküszöm, hogy 
sokan készek lettek volna követni bárhová, ha ezt kéred tőlük. 

- Jézus csak velünk akar lenni egy darabig, Júdás, hagyd békén. 

Jakab felállt. Ismerte fivére, Júdás gondolatait, és tudta, mit 
kockáztat, féltette az életét. A rómaiak egyezséget kötöttek a 
Szanhedrinnel: egyetlen zsidót sem vetnek rabszolgaságba, nem 
hurcolják el Szíriába vagy Egyiptomba, mind békében élhetnek, 
feltéve, hogy rendszeresen fizetik a tizedet és nem lázadoznak. 

- De nem érted, hogy egy olyan ember, mint ő, reményt adhatna a 
népünknek, ha akarná? 


Jakab pont ettől tartott. A fejét rázta, és otthagyta őket. 

- Ne aggódj miatta - mondta Júdás. - Nem gyáva, csak félt engem 
és anyánkat. Egyszer Tiberiásban hárman támadtak rám a piacon, ő 
pedig egymaga megfutamította őket. De gondold meg, amit 
mondtam neked. Ha valaki békéről, igazságról és szeretetről beszél, 
az nem politizál, nem lázít, de mindketten tudjuk, hogy szabadság 
nélkül ezek csak üres szavak. 

Pár napig nem beszéltek erről, de Jézus sokat gondolkodott rajta. 
Mestere, Ong Pa mindig azt mondta, hogy a szavak mellett tettekre, 
példaadásra is szükség van, hogy termékenyek legyünk, miként az 
élet folyamatosságához is szükség van a női és a férfi princípiumra. 
Amikor Ong Pa visszatért utazásairól, mindig kijelentette, hogy azt, 
amit az ember valahol megtanult, magával kell vinnie. E! kell menni 
a parlagon hagyott földekre, és termővé kell tenni őket. Nem a 
bevetett földekre kell újabb magokat szórni. Ez olyan lenne, nevetett 
Ong Pa, mintha azért szerelmeskednénk egy várandós asszonnyal, 
mert azt remélnénk, hogy újabb gyermeket nemzhetünk neki. 
Teljesen értelmetlen, mindkét fél tudja, de ugyanakkor 
mindkettőjüknek igen kellemes. Gaja emléke előbb Jézus ágyékába 
hasított bele, aztán összeszorult tőle a torka. 

- Még most is nagyon hiányzik, ugye? 

Júdás mindig ott volt mellette. Esténként, amikor befejezte a 
munkát az ácsműhelyben, csöndes sétára indultak. 

- Azt reméltem, majd segít az utazás, és az, hogy újra látlak 
titeket, a családomat. Nagyon szerettem Gaját, senki mást nem 
szerettem úgy, mint őt, és talán még jobban hiányzik, mint Gua Pa. 
Megtanultam, hogy ha a jin és a jang egyesül, létrejön az ősi, 
tökéletes egység, és ez a legnagyobb ajándék az ember számára, de 
ugyanilyen nagy a fájdalom is, ha megtörik ez az egység, mert a 
szerelem nemcsak a zsigerekben lakozik, de a tudatban is. 

- Szerencsés voltál, Jézus, és van egy fiad, aki szakasztott másod. 

- És te nem szereted a feleségedet? 


- Te elmentél, hogy ne kelljen elvenned azt, akit rád akartak 
erőltetni, én viszont itt maradtam. Noa rendes asszony, és szereti a 
gyerekeit. - Júdás elmosolyodott. - Remélem, hogy az én gyerekeim is, 
bár a római helyőrség parancsnokára hasonlítanak. Segíts, bátyám - 
fordult Jézus felé, és már nem mosolygott -, tégy valamit, hogy ne 
tékozoljuk el az életünket, beszélj az emberekhez, én elkísérlek, és 
Jakab is csatlakozik hozzánk, biztos vagyok benne. 

- Nálam vannak a magok, az itteni földek pedig parlagon 
hevernek. 

- Csak pár hónap, aztán elmész, ha akarsz. 


- Szűzföld. 
- Az Ígéret földje, amit elvettek tőlünk. 
- Megpróbálhatom. 


- Hallgatni fognak rád, de ha mégsem, legalább együtt leszünk mi 
hárman, mint a régi szép időkben, amelyek nem is léteztek soha. 

- És anyánk? 

- Büszke lesz rád, második élettel ajándékozod meg. 

- És az ácsműhely? 

Júdás felállt, és úgy fellökte a bátyját, hogy az csak kalimpált a 
levegőben a lábával. Aztán rámosolygott, és felhúzta a földről, erősen 
megragadta, és odavonta magához. Nevetve forogtak körbe-körbe, és 
amikor hazaértek, Mária megszidta őket, mert mindketten 
összepiszkolták a ruhájukat. 


Gua Li elhallgatott. Annyira magával ragadta a történet és Oszmán 
figyelő tekintete, hogy teljesen megfeledkezett a mákfőzetről. 
Elkészítette a keveréket, de amikor leült Ferruccio mellé, a férfi 
megragadta a karját. Nem okozott fájdalmat vele, de így Gua Li 
maga is beszívott valamennyit a gőzből, miközben Ferruccio 
orrához tartotta az edényt. Miközben a férfi lassan siklott át a mák 
keltette álomba, Gua Li testén meleg zsibbadás lett úrrá, és olyan 
kellemes érzés fogta el, amilyenben még soha nem volt része. Így 
hát amikor meghallotta, hogy Ferruccio értelmetlen szavakat 


dünnyög, azzal az ürüggyel, hogy el kell hallgattatnia, az ajkára 
szorította az ajkát. 

- Imádott gyermekeim! 

Így fogadta három gyermekét a kétszáztizennegyedik pápa, 
Rodrigo Borgia, annak az Alonso de Borjának az unokaöccse, akit 
negyven évvel korábban III. Callixtus néven helyeztek örök 
nyugalomra a Szent Péter-bazilikában. VI. Sándor a követek 
termének közepén ült egy aranyozott trónszéken, és nem állt fel, 
amikor Lucrezia, Jofré és Cesare beléptek, ülve várta, hogy illő 
tisztelettel köszöntsék. Mindhárman csodálkozva néztek körbe, 
mert a nagy, berakásokkal díszített íróasztal mindig a kert felőli 
sarokban szokott állni, hogy aki ott ül mögötte, árnyékban legyen, 
ám jól lássa a többiek arcát. Cesarénak a Campo de Fiori bitófája 
jutott eszébe a látványról, amelyet mindig a tér közepén állítottak 
fel, hogy mindenki lássa, az emberek félelemmel tekintsenek rá, és 
azt kívánják, hogy soha ne kerüljenek az elítélt helyébe, legyen az 
zsidó, boszorkány, gonosztevő, adós vagy bármi más. Nyugtalanító 
volt az is, hogy négy szék várta őket, miközben csak hárman voltak. 

Apjuk egyetlen intésére helyet foglaltak, Cesare és Jofré az egyik 
oldalon, azután egy hely üresen maradt, majd Lucrezia következett. 

- Imádott gyermekeim - ismételte meg a pápa -, köszönöm, hogy 
eljöttetek idős apátokhoz. 

- Volt más választásunk? - kérdezte Cesare, miközben csizmás 
lábát kinyújtotta az asztal alatt. 

VI. Sándor mosolyogva tért napirendre az udvariatlan 
megjegyzés fölött. Ha nem is testileg, de három gyermeke közül 
Cesare hasonlított rá a leginkább. Pimasz viselkedése alapján 
biztosra vette, hogy az ő fia. Ezúttal azonban meg kell mutatnia 


e 


neki, hogy ő a diplomácia művészetéhez is ért, amely Cesarétól 
szemlátomást igen távol áll. 

- Magunk vagyunk, és itt a terem közepén, ha halkan beszélünk, 
senki sem hallhat minket, még Burckhard sem, aki biztosan ott 
ácsorog valamelyik ajtó mögött a fekete könyvecskéjével, amelyet 
előbb vagy utóbb - fogta hangosabbra - elégetek majd vele együtt. 
Igaz, Burckhard? 

Sietősen távolodó léptek zaja hallatszott. 

- Azért vagytok itt mindhárman, mert megbízom bennetek. Az én 
vérem folyik az ereitekben, sőt egyikőtöknek még több is jutott 
belőlem. 

A sanda pillantás, amelyet Lucreziára vetett, nem kerülte el 
Cesare figyelmét. Jofré eközben összevont szemöldökkel nézte a 
pápát. Mindig is bántotta, hogy Sándor nem biztos abban, hogy ő az 
apja, mint ahogy az is nagy fájdalmat okozott neki, hogy osztoznia 
kell Sanchán a fivérével, akitől mindig csak gúnyolódás jut neki. 

- De először is szeretnék elmondani veletek együtt egy imát 
annak a lelkéért, akinek ott kellene ülnie az üres széken, vagyis 
testvéretekért, Juanért. 

A pápa lehajtotta a fejét, összekulcsolta a kezét, és a gyerekei 
arcát fürkészte, de csak Cesare pillantását sikerült elfognia. 

- Most pedig, hogy imádkoztunk egy eltávozott életért, 
örvendezzünk, mert egy új élet van érkezőben. Ezúttal az 
Atyaúristen megesküdött nekem a fia fejére - fordult Cesare felé -, 
hogy nincs a csillagoknak olyan állása, nincs olyan angyal vagy 
ördög és még kevésbé olyan emberi kéz, amely 
megakadályozhatná e gyermek világrajövetelét. 

Cesare a húgára meredt. 

- Már megint felcsináltak, te szuka! És ezúttal legalább tudod, 
kitől van a fattyú? 

- Tőlem, Cesare. 

A bazilika nagyobbik harangja hat órát kongatott. A tizenkét 
harangütés idején várakozó csönd borult a helyiségre, mintha az 


utolsó hang elhalása egy korszak végét jelezné. Lucrezia lesütött 
szemmel várta, hogy kitörjön a vihar. De nem történt semmi 
ilyesmi. 

- Gratulálok apának és lányának! - mondta Cesare enyhén 
reszkető hangon. - Mikor jelenthetjük be az örvendetes hírt? 

- Soha - felelte a pápa. - De a gyerek megszületik. És Borgia lesz, 
minden szempontból, beleértve a dinasztikus szempontokat is. 
Érted, mire célzok? 

Nem, Cesare nem értette. Az apja már hetek óta nem hozakodott 
elő ezzel az üggyel. Talán arra céloz, hogy Lucreziának nemzett fia 
örökli majd a Borgiák trónját? Ez nyílt kihívás, valóságos 
arculcsapás lenne, márpedig az apjától szokatlan az ilyesmi. Cesare 
nem akarta apja tudtára adni, hogy nem érti, ezért a kazettás 
mennyezetre emelte a pillantását, ahonnan időnként leesett egy- 
egy fadarab. Az egész bazilika az összeomlás határán állt. 

- Kockajátékot játszunk, Cesare, nem a kártyalapok mögé bújunk. 
Ezért vagyunk egyedül. És a kockánál azt is tudni lehet, melyik oldal 
marad rejtve. Ha a hatos jön ki, akkor tisztában vagyunk vele, hogy 
csakis az egyes lehet alul. Te megértetted, Jofré? 

A halvány mosoly láttán VI. Sándor égnek emelte a tekintetét, 
majd felállt a trónról, és odavonszolta nehéz testét a gyerekei mögé. 

- A születendő gyermek biztosítékot jelent számomra arra az 
esetre, ha Cesare idő előtt kívánná megszerezni a királyi címet. 

- De ha Lucrezia csakugyan várandós - fordult felé Jofré -, 
hogyan nyilváníthatjuk semmisnek a Giovanni Sforzával kötött 
házasságát a férj impotenciájára hivatkozva? 

- A semmisnek nyilvánításra még előbb sor kerül. Majd Giovanni 
nagybátyja, a bíboros gondoskodik róla. Mostanában kezét-lábát 
töri, hogy a szolgálatunkra legyen. 

- Ha kockajátékot játszunk, apám, akkor alea iacta est, úgy tettél, 
mint Julius Caesar, az én nevemet is elbitoroltad. Így hát engedélyt 
kérek a távozásra. 

Cesare fel akart állni, de a pápa keze a vállára nehezedett. 


-— Fiam... fiam... hát csakugyan ennyire elhomályosítja az elmédet 
a harag? Ez itt családi megbeszélés, mi pedig igazi család vagyunk, 
bármit gondolsz is. Valamennyien nagy kockázatot vállaltunk, 
Medici szövetséget köthetett volna a Colonnákkal, a Savelliekkel, az 
Orsiniakkal vagy akár azzal az áruló Della Roverével is. Ehelyett 
énhozzám jött, nekem ajánlotta fel a tiltott gyümölcsöt. Úgy tettem, 
mintha engednék a zsarolásának, hát még mindig nem érted? 
Megvalósítjuk a tervünket, csak később. Meg kell szereznünk azt az 
átkozott könyvet, mert olykor a legkisebb kavicsban botlik meg az 
ember. 

VI. Sándor most ismét odaállt a gyerekei elé, és széttárt karral, az 
asztalra támaszkodva végigmérte őket. 

- Király leszek, Róma új királya, meg Firenzéé, Urbinóé, Pármáé, 
Modenáé és Nápolyé. Aztán te követsz a trónon, Cesare, ha féken 
tudod tartani az ösztöneidet, utánad pedig a másik fiam következik, 
az, akit Lucrezia hord a szíve alatt, a lányomból pedig anyakirályné 
lesz! 

- És én, apám? 

- Te mindvégig herceg leszel, Jofré, és az uralkodás fáradalmai 
nélkül élvezheted rangod valamennyi előnyét. És te leszel az 
alkirály Nápolyban, ahol együtt élhetsz a feleségeddel, azzal a 
szukával, és megkaphatod az összes hercegkisasszonyt, akit csak 
megkívánsz. 

Jofré illedelmesen az ölébe ejtette a kezét. Lehet, hogy tényleg 
nem a pápa fia, mert ha Sándor véréből való volna, most elvágná az 
apja torkát. 

- Van itt valami, amit még mindig nem értek - szólalt meg Cesare 
az ajkát harapdálva. - Ha a birtokunkban lenne Krisztus naplója, 
már amennyiben valóban létezik, többé nem kéne félnünk 
Medicitől. 

Pár perce még úgy érezte, hogy összedől körülötte a világ, és ha 
lett volna nála kard, és számíthatott volna Michelotto segítségére, 
halomra gyilkolta volna a rokonait. De talán hibát követett volna el. 


Átkozta heves természetét, amely miatt még mindig az apjától függ 
- az apjától, akinek a ravaszságát egyszerre szereti és gyűlöli. 

- Igazad van, bravó, Cesare, látom, hogy kezded kapiskálni. 
Medicinek nem is kell megtudnia. Legalábbis addig, amíg 
hasznunkra van. Segít majd, hogy megszabaduljak Savonarolától, és 
a kezemre játssza Firenzét. Azt képzeli, ő követ majd Szent Péter 
trónján, de én akkorra már nem Krisztus földi helytartója leszek. - 
VI. Sándor a tenyerébe csapott az öklével. - Én Isten leszek! 

Az ajtó mögött Burckhard lélegzet-visszafojtva fülelt, még a 
jegyzetelést is abbahagyta, mert félt, hogy meghallják a toll halk 
csikorgását a papíron. Nem kellett volna visszajönnie hallgatózni; 
ezt úgysem írja be soha a Liber Notarumba. És most irány haza, 
sietve, de halk léptekkel, mint a macskák. Talán az sem puszta 
véletlen, hogy új lakása éppen a via del Sudarióban van. Az utca 
arról a kendőről kapta a nevét, amellyel Veronika letörölte a 
verejtéket a szenvedő Krisztus arcáról. Nomen est omen, ez a név 
afféle előjel, hiszen neki is súlyos gyötrelmekben van része 
mostanában. 


Ada Ta eközben még egy búcsúpillantást vetett Colonna herceg 
palotájának homlokzatára, amelyről tudta, hogy soha többé nem 
fogja látni. Mintha csak egy falu lett volna, amelyet hamarosan 
elmos az áradó folyó sáros vize. Az energiairányító és 
légzőgyakorlatok kimerítették az idős szerzetest, de óvatlanság lett 
volna úgy bemerészkedni a sárkány odújába, hogy nem gondolja 
végig, hogyan fog onnan kijutni. Az első próba az volt, hogy 
észrevétlenül kellett kiosonnia a főkapun. Britonio kapitánynak az 
az érzése támadt, hogy egy kísértet vág keresztül az udvaron, de 
aztán arra jutott, hogy nyilván megromlott a látása, csupán az orrát 
megcsapó virágillat lepte meg. Egyik emberéről sem feltételezte, 
hogy így illatozik, és még ha el is bújt valahol egy kurtizán, az sem 
locsolná be magát ilyen finom illatszerrel. 


A via della Pilottára érve Ada Ta vidáman labdázó fiúkat látott. 
Továbbment a via dell Amorattón, majd kiért egy nagy térre, ahol 
sárga márványoszlopos árkád húzódott. Megállt az egyik boltív 
alatt, hogy alaposabban megcsodáljon egy hatalmas római kori 
szentélyt. Ekkor egy vörösre festett ajkú nő lépett oda hozzá. 

- Négy soldóért megláthatod a mennyországot - súgta oda neki. 

- Pompás ajánlat - felelte a szerzetes. 

A nő elégedetten megfordult, de az idegen eltűnt. A bor időnként 
gonosz tréfát űz velünk, gondolta az utcalány. 

Ada Ta orrát már azelőtt megcsapta a halszag, hogy meglátta 
volna a Tevere kanyarulatát. A vár hídja előtt halászok dicsérték 
fennhangon portékájukat. A hevenyészett szekereken pontyok, 
apró csabakok, nagy domolykók, sőt még tengeri pérhalak is 
feküdtek, a kisebb-nagyobb kosarakkal felszerelkezett szolgálók és 
csuklyás apácák pedig figyelmes tekintettel méregették az árut. A 
halászok olykor kaján nevetés közepette a nézelődők után 
szaladtak egy-egy vonagló angolnával a kezükben. 

Ada Ta átment a hídon: szemben az Angyalvár főkapuja 
magasodott, balra pedig, kissé távolabb, Róma legnagyobb 
templomának tornya. Megsimogatta Issza könyvét, amelyet az 
átalvetőjében őrizgetett, és elindult a bazilika előtti széles lépcső 
felé. Itt lakik a fehér pápa, és itt vannak eltemetve elődei. Miközben 
Ada Ta lecsillapította hevesen dobogó szívét, elégedetten gondolt 
arra, hogy tervének második része is sikeresnek bizonyult. Most 
jön a harmadik. Az élet dolgai olykor bonyolultnak tűnnek, de ha 
felülről nézzük őket, kiderül róluk, hogy egy egyszerű mintázat 
részei. Ezért is döntött úgy, hogy a hegyek között éli le az életét. 

Odafentről jól látszott: nem véletlen, hogy megismerkedett 
Mirandola gróffal, mint ahogy nem véletlen a gróf halála sem, és az 
sem, hogy éppen annak a jóképű, erős embernek adta át a titkát. 
Egyetlen magból, amelyet felkap a szél, egész erdő sarjadhat a világ 
túlsó felén, és a Gangesz és a Tagus vize összekeveredhet 
egymással egy felhőben. Minden körben forog, a kezdet és a vég 


összeér. És Gua Li is egy bizonyos célból jött a világra, mint annyi 
ember őelőtte és őutána. Mindazonáltal nem lehet ölbe tett kézzel 
várni, hogy az események bekövetkezzenek. Az, hogy ő most 
felmászik a bazilika hatalmas lépcsőjén, akaratának apró 
mozzanata, amely nem csupán összhangban áll az élet nagy 
tervével, de segíti is megvalósulását. 

FIRENZE, SANTA MARIA NovELLA, UGYANAZON A NAPON 


A nő sikolya harmadszor törte át a kis cella falát, visszhangot vert a 
folyosón, majd a kolostor falain kiszűrődve eljutott az idős Della 
Robbia füléig. Az öregembernek megremegett a lába - mintha a 
pokolból jött volna a kiáltás. Annyira megijedt, hogy kis híján a 
létrát tartó inas fejére ejtette Szent Ferenc glóriáját. Pedig nagy 
gonddal dolgozott ezen a lunettán, Szent Ferenc és Szent 
Domonkos találkozásán, amelyet maga Savonarola rendelt meg. A 
cél az volt, hogy a firenzei nép lássa a két rend kibékülését és 
Krisztus köztársaságának megszenteltetését. Az üvegzománc kissé 
megrongálódott, ő pedig Girolamo testvér hívására tüstént 
odasietett, ahogy máskor is. 

De ebbe a női sikolyba beleborsózott a háta, reszketni kezdett a 
keze, és attól félt, hogy nem végez a munkával a szent barát 
megérkezéséig. Ludovica anya futva igyekezett a cellába, ahol egy 
rémült novícia fogadta. 

- Dicsértessék! 

- Mindörökké, leányom, de mi történt már megint? 

- Nem tudom, anyám, de sikoltozik, hánykolódik. - A fiatal lány 
kis híján elsírta magát. - Zokog, izzad. És nem bírom letépni a kezét 
a hasáról. Jaj, anyám, lehet, hogy megszállta az ördög? 

- Ne beszélj butaságokat, gondolod, hogy a testvér befogadta 
volna, ha boszorkány lenne, vagy ha a sátán fenekét csókolgatná? 

- De anyám! 

- Ha nemcsak a saját lelkedet akarod megmenteni, hanem az 
egész világot, még sok mindent kell látnod és hallanod, leányom, 
úgyhogy jobb, ha hozzászoksz. Most menj vissza hozzá, és próbáld 


valahogy megfogni a kezét, még akkor is, ha hozzá kell érned az 
öléhez, nem követsz el bűnt vele. Mást ne csinálj, hamarosan 
megérkezik a testvér, és ő majd megmondja, mit tegyünk. 

Girolamo Savonarola néhány rendtárs és egy-két felfegyverzett 
ifjú kíséretében üdvözölte a szobrászt, és bólintással nyugtázta, 
hogy Szent Ferenc aranyozott glóriája ismét szépen csillog. 

- Isten áldja meg, Della Robbia mester. 

- Önt is, atyám. 

Savonarola ezután végigsétált a Santa Maria Novella-templom 
főhajóján, és pillantásával végigpásztázta az épület boltíveit. A 
magasba törő csúcsívek jól illettek annak az elérhetetlen, de 
mindenütt jelen lévő Istennek az eszméjéhez, aki egyetlen pillanat 
alatt minden emberi nyomorúságot átfog tekintetével. A 
szentélyrekesztőt elhagyva Savonarola bement a szentélybe, ahová 
csak egyházi emberek léphettek be. Innen egy kis ajtó nyílt a zárda 
folyosójára. A barát keresztet vetett, hogy elűzzön minden kísértést 
- távoli ifjúságában sokszor gyötörte a szenvedély -, és kézcsókra 
nyújtotta kezét az apátnőnek. 

- Hogy van a fivére? Jól megy az üzlet? 

- Isten segedelmével - felelte az apátnő. 

- A Ricci család tagjai mindig is buzgó keresztények voltak, és 
soha nem engedtek a Mediciek hízelgésének, még akkor sem, 
amikor a bankjuk bajba került. Adja át a fivérének üdvözletemet és 
áldásomat. 

- Áldott legyen, Girolamo testvér. De most jöjjön, a védencén 
kitört a téboly. Csak ön tudja lecsillapítani. 

- Pontosabban csakis az Úr. 

- Legyen meg az ő akarata. 

Amikor Savonarola belépett a cellába, a pityergő novícia 
kiszaladt. Sírt Leonora is, de csendesen, és a félhomályban csak 
közelről lehetett látni az orcáit csíkozó könnyeket. Fekete haja 
szanaszét állt, nedves hajszálai az arcához tapadtak. 

- Pihentél, Leonora? 


Savonarola hangja ridegen csengett, mintha csak kötelességből 
látogatta volna meg, és érdeklődne a hogylétéről. Talán éppen ez 
zökkentette ki a nőt zsibbadtságából - valamiféle védekezőösztön 
éledt fel benne. Tágra nyílt szemmel nézett körül, majd könyökével 
a szalmazsákra támaszkodva kissé felemelkedett. 

- Köszönöm, hogy befogadott, atyám. 

- Keresztényi kötelességből tettem. Azt mondja Máté, hogy nem 
az egészségeseknek van szükségük orvosra, hanem a betegeknek. 
Mert nem azért jöttem, hogy az igazakat hívjam, hanem a 
bűnösöket. 

- Hálás vagyok önnek, a fiam nevében is. De nem hiszem, hogy 
volna más bűnöm, mint az, hogy nem haltam meg. A fiamnak 
viszont élnie kell. 

- Meg fog születni, és meg lesz keresztelve, hogy az Atya elébe 
állhasson. 

- Jobban szeretném, ha előbb e világi atyját ismerhetné meg, 
akinek az életét köszönheti. 

Kétségbeesés és méltóság csengett a nő hangjában, mint akit 
legyőztek, de nem adta meg magát. 

- Az élet csakis Istentől származik. Mindazonáltal nem kívánok 
vitába bocsátkozni veled, Leonora. Mariano testvér elmondta, 
mennyit szenvedtél. De ne felejtsd el, hogy a fivére az életével 
fizetett a szabadulásodért, te pedig azzal törlesztheted az 
adósságod, hogy imádkozol a lelkéért. A gyermek, akit a szíved alatt 
hordasz, biztonságban lesz itt, feltéve, hogy tiszteletben tartod a 
szabályokat. 

- És melyek azok? 

- Engedelmeskedsz Ludovica anyának, és nem hagyod el ezt az 
épületet. A kolostor falain kívül nem lennél biztonságban. Azok, 
akik elraboltak, aztán pedig meg akartak ölni, újra próbálkoznának. 
Más kívánságom nincs. Én áldottam meg a köteléketeket, és 
továbbra is védelmezni fogom. Amit Isten összekötött és 
megszentelt, azt ember szét nem választhatja, a Biblia rendeli így. 


- Ágyamon éjjelente kerestem őt, akit lelkemből szeretek, 
kerestem, de nem találtam. 

Az éppen csak elsuttogott szavak hallatán a barát megtorpant a 
küszöbön. Nem fordult hátra, de megállt, és fülelt. 

- Fölkelek azért, és bejárom a várost, az utcákat és a tereket; 
megkeresem, akit lelkemből szeretek! Kerestem, de nem találtam. 
Ez is a Bibliából van, Girolamo. 

Savonarolát félelemből vagy tiszteletből soha senki sem 
szólította a keresztnevén; az utolsó, aki így hívta, éppen Leonora és 
Ferruccio volt. Előttük pedig Mirandola gróf meg az anyja. De nem 
csak ők. Egyszerre megjelent előtte a gőgös, fennhéjázó Laudomia 
Strozzi szépsége teljében. Őhozzá intézte a legszebb, 
legszívszorítóbb szerelmes sorokat az Énekek énekéből, azokat, 
amelyeket az imént Leonora idézett, és őhozzá írta a verset, 
amelyet most elismételt magában: Jöjj, szerelmem, téged vár a 
szívem. Ha eszembe jut bájos arcod, nem tud betelni véled lelkem, 
szép szerelmem. Később aztán a verset a Szűzanyának ajánlotta, 
mert Laudomia nem érdemelte meg az efféle dicshimnuszt. Amikor 
felkínálta neki a szívét, csúfnak és közönségesnek nevezte, ő meg 
azzal vágott vissza, hogy a lány fattyú. Valójában mindketten igazat 
mondtak. Savonarola most leküzdötte a torkát szorongató 
fájdalmat. Görnyedt háttal a fejére húzta a csuklyáját, és ökölbe 
szorított kézzel Leonora felé fordult. 

- Megkeresem Ferrucciót, és ha él, visszahozom neked. 


RÓMÁBAN 


Oszmán csöndben lopózott be a szobába, ahol egymás mellett 
feküdt az alvó Ferruccio és Gua Li. A nő feje a férfi vállának 
gödrében pihent, egyik karját pedig átvetette a mellkasán. Oszmán 
ismerte a mák hatását, a seborvosok gyakran adták a harctéri 
sebesülteknek, ha le kellett vágniuk a karjukat vagy lábukat. 


Ismerte az édes zsibbadást, amely felvidította a lelket, és tiltott 
gyönyörök élvezetére készítette fel a testet, olyannyira, hogy a 
hímvessző még akkor is felmeredt, amikor már betelt a szenvedély. 

Be akarta csukni az ajtót, nehogy úrrá legyen rajta a vágy, hogy 
odafeküdjön közéjük, amikor meghallotta, hogy Ferruccio felnyög, 
és közelebb húzódik Gua Lihez. A nő is megmozdult, lábát a férfi 
izmos lábai közé tette. Az ajkak közelebb kerültek egymáshoz, 
mindketten a másik szájából szívták a levegőt. A lélegzetük 
felgyorsult, a két száj összetapadt. Oszmán kővé dermedve figyelte, 
ahogy a két test keresi egymást, elhúzódik, aztán újra egymásra 
talál az egyre hevesebb sóhajok közepette. Amikor Gua Li felhúzta a 
száriját, kivillantva fehér combját, és odatérdelt Ferruccio fölé, 
Oszmán lehunyta a szemét, de így is hallotta a mind hangosabb 
nyögéseket. Még jobban összeszorította a szempilláit, amikor 
felhangzott Gua Li panaszos kiáltása és Ferruccio rekedtes hangja. 
Ekkor Oszmán kiment, és becsukta maga mögött az ajtót. 

Gua Li felébredt, és azonnal felfogta, mi történt. Ferruccio immár 
ernyedt hímvesszője még a testében volt. Lassan húzódott távolabb 
az alvó férfitól, nehogy az felébredjen vagy magához térjen. 
Csodálkozva nézte, a legszívesebben megcirógatta volna, de aztán 
visszahúzta a kezét. Egy pillanatra az az érzése támadt, hogy 
Ferruccio kinyitotta a szemét, és őt fürkészi. De a férfi egyenletes 
szuszogását hallva megnyugodott, s eszébe jutott Ada Ta, akit 
nagyon hiányolt. Nem jött zavarba, bűntudatot sem érzett, 
egyszerűen csak nem akarta, hogy Ferruccio felébredjen. Soha nem 
vágyott még ilyen nagyon arra, hogy itt legyen vele az, akit hol 
öregnek, hol apának hívott, hogy beszélhessen vele a történtekről, 
az érzéseiről, és hallhassa szeretetteljes szavait. 


xk 
Ada Ta úgy surrant ide-oda a Szent Péter-bazilika oszlopai és fülkéi 


között, mint egy kíváncsi menyét. Ha valaki túlságosan közel ment 
hozzá, legyen az az őrség tagja vagy kéregető, egy hipnotikus 


hatású mantrával kápráztatta el az illetőt. Lába sebesen, zajtalanul 
suhant a márványpadlón. 

A templomban folyamatos moraj hallatszott, olyan, mint a 
kabócák ciripelése, és olykor egy-egy énekhang vagy panaszos 
kiáltás vált ki belőle. Ada Ta úgy érezte magát, mint a méhkasba 
tévedt dongó. Éppen a bal oldalhajóban haladt a bazilika apszisa 
felé, mivel úgy gondolta, ott találja majd a méhkirálynőt, amikor 
felfigyelt két férfira, egy öregemberre és egy izmos legényre, akik 
vésővel és ráspolyokkal dolgoztak a falba épített síremlékek 
egyikén. Ada Ta furcsállta, hogy a halottakat itt nem a földbe, 
hanem a levegőbe temetik, de hát a nyugatiaknak még van hová 
fejlődniük, idővel azt is megtanulják majd, hogy a halál is adhat 
életet. Ám amikor elolvasta, hogy a sír éppen annak a pápának a 
nyughelye, aki elítélte a nemes Mirandolát, a fényhozót, széles 
mosoly terült szét az arcán. Megtalálta azt, amiről nem is tudta, 
hogy keresi. 

- Pár csepp olaj abból, amelyikkel a vésőjét szokta élezni, elég 
lesz, hogy kimozdítsuk a követ. 

A két férfi összenézett, aztán némi olajat öntöttek a szarkofágot 
takaró kőlapra. Ada Ta olyan hangot hallatott, amelytől 
megremegett a kő. A két férfi izzadva, fújtatva tolta oldalra, míg fel 
nem tárult egy kis nyílás. Ada Ta gyorsan odaugrott, mint egy 
majom, bedugta a könyvet a szarkofágba, és ugyanolyan hangot 
adott ki, mint az előbb, amitől a két férfi könnyen a helyére tudta 
illeszteni a márványlapot. A szerzetes összetette a kezét, és 
könnyedén meghajolt feléjük, majd eltűnt a vesperásra váró 
tömegben. 

- Nem értem, mi történt, Pollaiolo mester - szólalt meg a legény, 
aki olyan hevesen vakarta a fejét, hogy fehér porfelhő szállt fel a 
hajából. 

- Én is összezavarodtam kissé, talán napszúrást kaptunk - felelte 
a másik, miközben azon tűnődött, vajon hová lett a ráspoly a 
kezéből. 


-Itt bent a bazilikában? És ráadásul mind a ketten? Hogyan 
lehetséges ez, mester? 

- Inkább a munkával törődj - mordult rá a mester -, már hét éve 
dolgozom Ince sírján, alig várom, hogy befejezzem. De azért - 
lágyult el a hangja - nézd meg, milyen szép lett, olyan, akár egy 
szenté. 

- Miért, a pápa nem az? 

- Mindig az, te szamár, de csak amíg él. 

Ada Ta olyan elégedetten vigyorgott, mint aki épp most ürítette 
ki a beleit. Lement az árkádos udvarba, és megállt egy hatalmas 
bronz fenyőtoboz alatt. Élvezte a zuhogó esőt, amely megtisztítja 
majd a bazilika porától és azoktól a gondolatoktól, amelyek 
időnként letérítik a helyes útról. Vannak pillanatok, amikor 
szívesebben bízná a problémák megoldását a botja hegyére, mint az 
észre és az értelemre. De ez nem helyes, bár olykor hatásos. Most, 
hogy megszabadult ettől a tehertől, máris jobban érezte magát, 
készen állt a találkozásra. Nagyot nyújtózkodott, erős ellenségnek 
képzelte a tobozt, és miután meggyőződött róla, hogy képes lenne 
legyőzni, elindult a pápai lakosztály felé. 

VI. Sándor Zárt ajtó mögött ült második emeleti 
dolgozószobájában, és időnként Burckhard püspökre emelte a 
tekintetét, aki mellette állt, és leveleket adogatott neki. Volt, 
amelyiket el kellett olvasnia, mások aláírásra és pecsétre vártak. A 
ceremóniamester kezében végül már csak egyetlen lap maradt, 
Aragóniai Ferdinánd levele, de nem tette le, és nem is dugta a pápa 
orra alá, mint a többit. Sándor elvesztette a türelmét. 

- Micsoda szamár vagy, Burckhard! Mire vársz, tán a végítélet 
harsonáira? 

- Szent... atyám - dadogta a püspök, és a szemközti falra 
mutatott. 

VI. Sándor odanézett, és azt látta, hogy egy kísértet vagy valami 
emberszerű jelenség bontakozik ki a félhomályból. Tágra nyílt 
szemmel bámulta - bármi is az, nem kellene ott lennie. 


Burckhardra ellenállhatatlan vizelési inger tört rá, a pápa viszont 
határozottan rátaposott egy fapedálra. Két emelettel lejjebb 
megszólalt a csengő az őrházban. Bárki legyen is ez a vörös 
tunikába öltözött lény, akár hús-vér ember, akár szellem, 
hamarosan meggyűlik a baja az őrséggel. 

A lény felállt, Burckhard összevizelte magát, Sándor viszont nem 
mozdult, bár erősen szorította az íróasztal szélét. 

- Alázatosan kérem bocsánatát - szólalt meg Ada Ta összetett 
kézzel -, abban a megtiszteltetésben van részem, hogy Róma 
püspökével, Krisztus földi helytartójával, az első apostol, Péter 
utódjával, az egyetemes egyház főpapjával, Itália prímásával, a 
római provincia érsekével és metropolitájával, az Egyházi Állam 
uralkodójával és Isten első szolgájával beszélek? Remélem, nem 
hagytam ki semmit. 

- Mi vagyunk azok - felelte szűkszavúan a pápa, és megdörzsölte 
horgas orrát. Dölyfösen beszélt, de volt némi félelem a hangjában. 
Az őrültekkel szemben, akik még a gonoszoknál is ijesztőbbek, 
egyetlen dolgot lehet tenni: húzzuk az időt, amíg meg nem érkezik a 
segítség. Kisfiú korában a nevelője ezerszer elmondta neki, hogy 
Ouintus Fabius Maximus Verrucosus római konzul pontosan ezzel a 
módszerrel mentette meg Rómát Hannibáltól. 

- És maga kicsoda? 

- Én csak Ada Ta vagyok. 

VI. Sándor tekintete ide-oda járt egy darabig, aztán az öregember 
keleties vonásait látva rájött, ki áll előtte. Isten, aki ezek szerint 
tényleg létezik, olyan kegyben részesítette, amelyet nem is kért, 
méghozzá éppen a Szent Péter- és a Szent Pál-bazilika 
felszentelésének ünnepén, márpedig ő a két szent méltó 
örökösének érzi magát. A félelme egy pillanat alatt elszállt, a 
mohóság vette át a helyét. Csak annyi a dolga, hogy egy darabig itt 
tartja a szerzetest, nem engedi elmenni. Ezek után már éppoly 
könnyű lesz rávenni, hogy beszéljen neki arról az átkozott 
könyvről, mint teljes bűnbocsánatot eladni egy gyónás áráért. 


Túlságosan is nagy kegy, hogy megtudhatja, hová rejtette el a 
bíboros a könyvet, de ezen a szerencsés napon bármi 
megtörténhet. 

- Isten hozta. De hogyan tudott bejönni belejelentés nélkül? 

- Nagyon egyszerűen, bebocsátást kértem, és minden ajtó kinyílt 
előttem. Ahogy önök mondják, zörgessetek és megnyittatik nektek. 

- Értem. 

Persze, egyáltalán nem értette. Eddig is tudta, hogy csupa fajankó 
veszi körül, de nem gondolta, hogy ennyire ostobák. A keleti 
szerzetes előrelépett. 

- Sajnáltam volna, ha úgy kell elutaznom, hogy nem találkoztunk. 

- Ez valóban sajnálatos lett volna. Burckhard, ne állj ott, mint 
akinek földbe gyökerezett a lába. Hozz nekünk egy kis bort. 

- Köszönöm, de mennem kell. Már volt alkalmam megismerni az 
ön barátját, Giovanni de"? Medicit, akinek emlékül átadtam egy 
kedves könyvet. Önnek is hoztam ajándékot. 

- Milyen könyvet? 

- Ó, nem, ön annyi mindent tud már, hogy önnek nem könyvet 
hoztam, hanem egy kis követ, ami jobban illik Péter, a kőszikla 
utódához. 

- Milyen könyvet? - ismételte hangosabban Sándor, aki már azon 
volt, hogy egyszer s mindenkorra eltörli a bazilikák 
felszentelésének ünnepét. - Azt, ami... 

- Igen, azt hiszem, azt, amire gondol - mosolyodott el Ada Ta. - 
Nagyon régi, nagyon szép, nagyon igaz. 

Ekkor kitárult az ajtó, és négy, kardokkal és botokkal 
felfegyverkezett férfi rontott be a dolgozószobába. Burckhard 
sietve elbújt a pápai trón mögé. 

- Fogjátok el - szólalt meg a pápa jéghidegen -, de ne öljétek 
meg. 

- Furcsa eljárás - jegyezte meg Ada Ta. - Ellentétes a 
vendégszeretet szentséges elvével. 


A fegyveresek a pápa egyetlen intésére az öregember felé 
nyújtották a bal kezükben tartott kardot, míg jobb kezükkel a 
magasba emelték botjukat. Ada Ta mosolygott; fölösleges ez a nagy 
erőfitogtatás. A harcban nem a fenyegetés számít, hanem az, hogy 
az ember oda tudjon lesújtani, ahová akar. Körözött egyet a jobb 
lábával, kipróbálta, meg tudja-e őrizni az egyensúlyát, ám lefelé 
fordított botja gyengeségről árulkodott. Készülődött a támadásra, 
mint a kígyó, amelyik döglöttnek tetteti magát, hogy odavonzza a 
zsákmányt. Ő ugyan nem tud hullaszagot árasztani, mint némelyik 
hüllő, de idővel majd ezt is megtanulja. A legközelebbi őrt állon 
vágta, aztán fordult egyet, és a másodiknak a lépére célzott. A másik 
kettő hátrahőkölt, meglepte őket az öregember gyorsasága. 
Amennyire lehetett, távolabb húzódtak tőle, egyikük egy széket 
lökött az öreg útjába, aki mintha csak táncolt volna. Kígyózó 
mozdulatokkal tört előre, botjával végigcsapkodta a két őrt, akik 
akaratuk ellenére kénytelenek voltak közelebb menni hozzá. 

- Az Isten szerelmére, csinálj valamit, Burckhard! - kiáltott fel a 
pápa. 

Burckhardot annyira megijesztette ura könyörgő hangja, hogy a 
szerzetes felé hajította a súlyos tintatartót, de mindjárt vissza is 
húzta a kezét. Mindössze annyit ért el, hogy a tinta ráömlött az 
íróasztalon heverő papírokra és a pápa drága hermelinpalástjára. 
Ada Ta nem osztogatott halálos csapásokat, nem ütött halántékra, 
gyomorszájra, a két szem közé, csupán a könyök- és térdízületeket 
vette célba. Ezek az ütések múló, de erős fájdalmat okoztak. A pápa 
tovább taposta a padlódeszkát, és így újabb őröket hívott a 
szobába. Eközben az öreg egy bukfenccel hátulról az utolsó állva 
maradt katona nyakába vetette magát, és a combjára mért ütéssel 
térdre kényszerítette. Sándor most már tényleg megijedt. Az 
öregemberben azt a kopasz ördögöt vélte felismerni, amelyet 
valamelyik idióta festett pár hete IV. Sixtus kápolnájának falára. 

Amikor Ada Ta hirtelen megdermedt, a térdeplő őr attól félt, ez 
csak valami újabb trükk, és nem mert felállni. A Gua Li által átélt 


eksztázis ebben a pillanatban ért el az idős szerzetes elméjébe. Ada 
Ta szívét egyszerre töltötte el öröm és fájdalom. Tehát a terv 
harmadik része is megvalósult. A föld, a víz és az iménti tűz után 
immár csak a negyedik van hátra, a levegő. Sosem tudta meg, 
mennyi idő telt el, másodpercek-e vagy hónapok e gondolat 
megszületésétől addig a pillanatig, amikor egy nyirkos, sötét 
ketrecben ébredt, anyaszült meztelenül, összeláncolt lábbal és 
hátrakötött kézzel. 

Gua Li úgy ébresztette Ferrucciót, hogy az ópiumot fokozatosan 
beléndekkel váltotta fel. Három nap, ezt mondta Ada Ta, nem több, 
de már ennyi is elég volt ahhoz, hogy az ópiummegvonás 
csontfájdalmakat és az egész testre kiható remegést okozzon. Gua 
Li segített a férfinak felállni és járni. Ferruccio első kérdéseire 
hazugsággal felelt: azt mondta, a férfi sebe elfertőződött, és három 
napig magas láz gyötörte. Azért vannak Oszmán házában, mert Ada 
Ta úgy vélte, hogy azok után, ami köztük és Medici bíboros között 
történt, a palota már nem biztonságos hely. Ferruccio zavartnak és 
bizonytalannak tűnt, amitől Gua Lit csak még inkább eltöltötte a 
félelem, pedig Ada Ta hiánya már így is súlyos teherként 
nehezedett rá. 

A következő két napban Ferruccio hallgatag maradt, és nem tett 
fel újabb kérdéseket, mintha kénytelenségből elfogadta volna a 
hazug válaszokat. Gua Li észrevétlenül fürkészte az arcát, a 
tekintetéből próbálta kiolvasni, mit gondol, attól félt, hogy egyik 
pillanatról a másikra eszébe jut, hogyan is találtak egymásra. 
Minden szokatlan mozdulatról, minden eldünnyögött szóról azt 
hitte, Ferruccio így akarja tudtára adni, hogy mindent tud, 
mindenre emlékszik, és csak az alkalmas pillanatot - netán Oszmán 
váratlan távozását - várja, hogy felhánytorgassa neki, amit tett. Már 
az illatát sem érezte, annyira fortyogtak a lelkében az érzelmek, 
valahányszor meglátta a férfit. Nem szerette, és már azt a testi 
vágyat sem érezte, amelynek az ópium gőzében képtelen volt 
ellenállni. Vagy ez csak mentség, amivel a lelkiismeretét próbálja 
megnyugtatni, és a rossz érzés pontosan abból fakad, hogy tudja, 


helytelen dolgot követett el, csak nem akarja bevallani magának? 
Nem szereti őt, nem kívánja, mégis arra vágyik, hogy mindig 
mellette legyen, s így megvédelmezhesse önmagától és a világtól. 

Egyetlen vigaszul ezekben a napokban Oszmán odaadó 
gondoskodása szolgált. A férfi úgy viselkedett, mint egy anya, sőt 
inkább úgy, mint egy jóságos nagyanyó. Kérés nélkül is ellátta 
mindennel, nesztelenül kiosont bevásárolni, amikor pedig 
visszajött, segített neki a főzésben. Még arra is megtanította, 
hogyan kell mogyoróval, pisztáciával és dióval töltött édes lepényt 
sütni. 

- Ez itt a nő - magyarázta -, de a boldogsághoz férfi is kell, még 
ha kissé fanyar is, mint a citrom. Forrald fel a levét a durva héjával 
együtt, miután jól felmelegítetted a vizet és a mézet. Keverd össze 
az egészet, és a finom szirup lesz a vőlegény, amely ráterül az édes 
töltelékre. 

Oszmán erős napraforgóillatot árasztott, és csakugyan úgy 
imádta Gua Lit, mint a napraforgó a napot, olyannyira, hogy az 
édeskés szagtól megfájdult a nő feje, pedig soha egy napig sem volt 
beteg. Az ablak előtt ácsorgott, és üres tekintettel bámulta az 
immár csupasz, magányos platánfát. Az erős törzsben, a foltos 
kéregben, a kiálló ágakban sebesült leopárdot látott, amely 
kinyújtott karmaival próbál védekezni a medve ellen. Az arcába 
csapó lélegzettől összerezzent. A szomorúság illata fonta körül, 
jázmin és körömvirág egybevegyülő szaga. 

- Akarod? 

Ferruccio is kinézett az ablakon, közel volt Gua Lihez, de nem ért 
hozzá. A nő szíve hevesebben vert. 

— Mit? 

- Beszélj még Isszáról, ez lesz az utolsó alkalom. 

- Szívesen, de utána segítesz majd? 

- Most már tényleg el kell mennem. 

Mindketten kiolvasták az igazságot a másik szeméből. 

- Ada Ta veszélyben van. 


- Leonora is, és vele együtt én is. 

Gua Li szóra nyitotta a száját, de megremegett az ajka, és nem 
bírta kimondani, amit akart. Ferruccio tekintete és szinte csípős 
szaga, amely a sárkányvérfa vörös virágának és a saját vérének 
szagára emlékeztette, világosan tudtára adta, hogy a férfi számára ő 
maga jelenti a veszélyt. Azzal, hogy teljesíti a kérését, megadja neki 
a választ. 


Nagy tömeg gyűlt össze a Tiberiás-tó partján. Sokan csupán 
kíváncsiak voltak, mit mesél testvérük, aki a világ végén járt, mások 
azonban többre vágytak. Az utóbbi időkben a gamalai Mária fiának 
szavai szájról szájra jártak a városban. Eleinte csak suttogva, olykor 
gúnyosan adták tovább a mondásait. Aztán, akár a pitypang tollas 
magjai, amelyeket a gyerekek szoktak lefújni a virág száráról, 
miközben azt képzelik, hogy angyalokat szabadítanak ki, szárnyra 
kaptak a gondolatai, kereskedők és utazók vitték magukkal őket, és 
hamarosan elterjedtek egész Galileában, sőt még a határokon túl is. 

Azoknak, akik már nem bíztak a méltó élet lehetőségében, és 
meggörnyedtek az igazságtalanságok súlya alatt, a Jézus nevű férfi 
szavai őrültnek, veszedelmesnek és csalárdnak tetszettek. De talán 
épp ezért mentek oda, hogy meghallgassák, és aztán egyre csak 
ismételgessék őket. Mintha valaki egy barlang belsejében könnyedén 
végighúzta volna a kezét a hamukupacokon, és megmutatta volna 
nekik az imitt-amott felizzó parazsat. Ez a kis szikra talán bevilágítja 
az utat, lehetővé teszi, hogy visszatérjenek a fénybe. Halvány remény 
csupán, de az egyetlen - és sokan úgy kapaszkodtak bele, mint a 
fuldokló a deszkába. 

De nem csak az ő érdeklődésüket keltette fel ez a zsidó, aki a halál 
torkából szabadult, és csodás módon tért vissza a hazájába - már ha 
csakugyan az, akinek mondja magát. Az első, aki tudakozódott felőle, 
Tatius Maro volt, a gamalai helyőrség parancsnoka. Ő továbbadta a 
híreket a jeruzsálemi prefektusnak, Pilátusnak, aki pedig levelet 
küldött a consulnak, Longinusnak Damaszkuszba. Longinus ingerült 


válaszában közölte, hogy rendbontók mindig is voltak, úgyhogy 
Pilátus legyen elővigyázatos, de csak akkor avatkozzon közbe, ha 
feltétlenül szükséges, azt azonban ne feledje, hogy Tiberius császár 
igencsak a szívén viseli a római és a zsidó nép békés viszonyának 
megőrzését, őt pedig ne háborgassa többé efféle badarságokkal. 
Miután Pilátus nem háríthatta a feladatot az örökösen úton lévő 
Tatius Maróra, hírnököt küldött Heródes Antipashoz, a tetrarchához 
azzal a paranccsal, hogy hagyja el Tiberiást, és sürgősen jelentkezzen 
a jeruzsálemi Antonia-erődben. 

Heródes harminc udvari tisztségviselő és száz lovas kíséretében 
tette meg a két várost elválasztó kilencven mérföldet. A lovasok 
egyrészt testőrségként szolgáltak, másrészt az volt a feladatuk, hogy 
éljenzésre sarkallják az útba eső falvak lakóit. Nem kevesebb mint 
negyven nap alatt jutottak el a fővárosba. Heródes éppen csak 
üdvözölte Pilátust, aki meg sem hívta ebédre, majd máris a Nagy 
Szanhedrinhez indult. Az apja a markában tartotta, úgyhogy tudta, 
meg kell hajolnia az akarata előtt. Kajafás, a főpap elvitte az 
apósához, Annáshoz, mivel az övé volt a valódi hatalom a hetvenek 
tanácsában. Egy árny suhant el az öregember előtt, aki megvakarta 
a szakállát. 

- Ha ő az, évekkel ezelőtt ismertem, de azt hittem, meghalt. 

- Még nem - felelte Heródes -, de ez bármikor megtörténhet. 

- És mit hirdet ez a galileai? 

-A szokásos dolgokat - vonta meg a vállát Heródes. - Azt 
mondják, szabadságot, igazságot, szeretetet, testvériséget hirdet, 
semmi újat. 

- Megemlíti Istent, beszél róla, vagy más istenekről? 

- Nem tudom, Annás, ezért vagyok itt. 

- Ha megtenné, egyszerű lenne a helyzet, az ötödik könyv elrendeli, 
hogy öljük meg azt, akinek más a vallása, mint a miénk. 

- A rómaiaké is más. 

- Nekik fegyvereik vannak, Heródes, és csak addig leszel tetrarcha, 
amíg ők akarják. De visszatérve az eredeti kérdésre, ismerek egy jó 


eszű fiatalembert, aki kémkedésre született. Kitoloncolt rebellisek 
gyermeke, Tarsusba való, és szeretné jóvátenni a múltját. 

- Megbízható? 

- Ítéld meg te magad. 

Várakozás közben a királyt mézbe mártott fügével és datolyával 
kínálták, meg fahéjas árpasörrel. Annás csupán római módra 
elkészített, hámozott, sóval és szurokfűvel ízesített farkasbabot 
rágcsált. Nem sokkal ezután Heródes előtt egy apró, zömök termetű, 
fiatal kora ellenére máris kopaszodó férfi borult le. Amikor 
felemelkedett, Heródes meglepve látta, hogy összeér a szemöldöke. 

- Nem ilyen emberre számítottam. 

- Okos, mint egy zsidó és ravasz, mint egy római. Ha hűségesen 
szolgál minket, felveszem a Szanhedrinbe - jelentette ki Annás. 

Miután elmagyarázták a férfinak, mi a feladata, ökölbe szorított 
kezét a melléhez emelve bólintott. 

- Akkor jól van. Mi a neved? - kérdezte Heródes. 

-— Saul, királyom, de úgy hívsz, ahogy kedved tartja. 

- Figyelj meg mindent, és aztán csakis nekem jelentsd, amit 
megtudtál, Saul - szólt közbe Annás. - Most pedig menj. 

Amikor egyedül maradtak, Annás Heródeshez fordult. 

- Ha bűnt követ el, közbelépünk. De nem azonnal, hagyjuk, hogy 
fokozódjon a népszerűsége, hogy az emberek higgyenek benne, a 
rómaiak pedig kezdjenek félni tőle. Csak akkor fogjuk el, állítjuk 
bíróság elé, és ítéljük el. Így elnyerjük a rómaiak jóindulatát, és - 
mondta, miközben ujjait imára kulcsolta, tekintetét pedig az ég felé 
emelte - a nép térdre hull majd az igaz Isten erejét látván. 


- Nem sok minden változott azóta. 

Gua Li összerezzent a lágy, meleg hang hallatán. Mintha 
messziről jött volna Ferruccio hangja, mintha maga Jézus ejtette 
volna ki e szavakat. Halványan rámosolygott a férfira, majd 
folytatta a történetet. 


Jézus félt ettől a pillanattól. Eddig csak kisebb csoportoknak beszélt, 
most azonban több százan jöttek el, hogy meghallgassák. Eddig nem 
bánta, ha kudarcot vallott, és szavai csak a legegyügyűbbek lelkében 
vertek visszhangot, most azonban megérezte a felelősség súlyát, 
amikor meglátta ezt a sokszínű tömeget, amelyben minden osztály és 
réteg képviselői jelen voltak: írnokok és papok, római katonák, 
parasztok, kereskedők, sőt még börtönőrök is, láncra vert rabokkal, 
és valamennyien figyelmesen hallgatták. Még nemesurak is eljöttek, 
akik mazsolát csipegettek az árnyékban, aranyozott hordszékeikben, 
miközben a tó felől fújó szellő meglibegtette a vászonfüggönyöket. 
Júdás rábeszélte, hogy alkalmazza azokat a fogásokat, amelyeket a 
szerzetesektől és Ong Pától tanult - nem gonoszságból vagy 
csalásból, hanem azért, mert csakis akkor rázhatja fel az embereket, 
ha zavarba hozza, meghökkenti, elképeszti őket. Mire ő elmegy, a 
mozgalom már erőre kap, és Gamalától Akkóig, Kánától Nainig, sőt 
egyenesen Jeruzsálemtől a távoli Maszadáig felhangzik majd a 
fellázadt zsidó nép kiáltása. Jézusnak meg kell győznie őket ahhoz, 
hogy az igazság, a szabadság és a szeretet ne csupán vízcsepp legyen 
a sivatagban. És ha elhiszik a csodáit, a szavait is hinni fogják. 
Yuehan büszkén mosolygott rá, és azt kérdezte, volna-e kedve 
megismételni azt, amit nemrég egy menyegzőn művelt. A vendégek 
megköszönték a házigazdának a kiváló bort, pedig az valójában csak 
forrásvíz volt. Hazafelé Mária megkérdezte a fiaitól, min nevetnek 
annyira, és amikor Júdás elmondta neki az igazat, megszidta őket, de 
végül fülig érő szájuk láttán maga sem tudta visszafojtani a nevetést. 
Jézusnak kezdetben akadtak nehézségei, az emberek folyton 
ordítottak, hogy beszéljen hozzájuk, de senki sem hallotta a szavait 
abban a pokoli zűrzavarban. Ekkor suttogni kezdett - Ong Pa 
mondta neki annak idején, hogy így vonhatja magára a 
legkönnyebben a figyelmet, ha mások kiabálnak körülötte. Az 
emberek nem értették, amit mondott, így hát kíváncsiságból 
lassanként elhallgattak, ő meg egyre hangosabban szólt hozzájuk, 


míg végül néma csönd támadt körülötte, és a legtávolabb állók 
számára is hallható lett a hangja. 

Azt mondta, hogy mindenki egyenlő, nincs különbség ember és 
ember között, mire mind bólogattak, de amikor úgy folytatta, hogy a 
férfiak és a nők is egyenrangúak, egyesek összevonták a 
szemöldöküket. Hozzátette, hogy az élet szent ajándék, és senkinek 
sincs joga elvenni, sem a közönséges embereknek, sem a királyoknak. 
Kijelentette, hogy nem elég, ha nem teszünk rosszat, jót kell 
cselekedni, ha azt akarjuk, hogy igaz embernek tartsanak minket, és 
kiérdemeljük a követ a sírunk fölé, meg az élők tiszteletét. 
Elmagyarázta, hogy helyesen cselekszünk, ha fellázadunk az 
igazságtalanság ellen, bárhonnan jön is, ehhez pedig változásra van 
szükség. E szavakat ujjongással fogadta a hallgatóság. Ám Jézus 
ekkor hozzátette, hogy az ellentéteket nem fegyverrel kell 
megszüntetni, hanem a gondolat és a szeretet erejével, meg kell 
értenünk mások szempontjait, de nem szabad hagynunk, hogy ránk 
erőltessék azokat, ha korlátoznak szabadságunkban. Ugyanakkor 
igazságosság nélkül nincs szabadság, és az ennivaló nem a gazdagok 
alamizsnája, az embernek joga van ahhoz, hogy éhét csillapítsa. 

Mária boldog volt, Júdás az égnek emelte ökölbe szorított kezét, 
Jakab pedig elgondolkodva mosolygott. 

Sokan tettek fel kérdéseket Jézusnak, utána pedig mindegyikük 
bólogatva fordult a többiek felé, örült, hogy megszólalt, és elégedett 
volt a válasszal, amit kapott. Még egy nő is odamerészkedett 
Jézushoz. Amikor meglátták, többen is oldalba bökték a 
szomszédjukat. 

- Bűnös nőnek neveznek, mert nem akartam férjhez menni. Olyan 
férfit kerestem, akit szerethetnék, de nem találtam. Te, aki 
igazságosságról beszélsz, mit gondolsz, miért kellene Istennek 
megbüntetnie engem? 

Jézus felfigyelt a nő büszke arcára, és arra, hogy szemernyi félelem 
sincs a tekintetében. Hollófekete, olajtól fényes, vállára omló haján 
megcsillant a lemenő nap fénye. 


- Szerintem semmiféle bűnt nem követtél el, A szíved és a 
szabadság útját követted, amihez jogod van, hiszen nem ártottál vele 
senkinek. Maradj ilyen, nincs olyan isten, aki megbüntetne ahelyett, 
hogy csodálna. De nem úgy, ahogy ezek a férfiak bámulnak. Az, aki 
sarat dobál rád, csak azért teszi, mert a szerelmedre vágyik. 

A nő kihívóan fordult meg, kivillantotta fogai fehér gyöngysorát, 
majd elnyújtott léptekkel visszatért a tömegbe. 

- Ki vagy te, hogy ilyeneket mondasz? 

Egy alacsony, köpcös férfi lépett elő, majd Jézusnak hátat fordítva 
megismételte kérdését a tömegnek. 

- Azt mondják, messziről jöttél - folytatta. - Talán meg akarod 
tagadni atyáink hitét? 

- Én csak egy ember vagyok - felelte Jézus -, és nem tagadom meg 
az Írást, sőt azt mondom, tiszteletet érdemel, mint minden ősi szöveg, 
amelyben bölcsességek és szabályok vannak. Csakhogy megváltozott 
a világ, már nem Ábrahám idejében élünk, és nem lehet ugyanazt az 
öltözéket viselni télen-nyáron. Az, ami valamikor helyes volt, mert 
segített elkerülni a botrányt, a háborút vagy a betegséget, ma már 
talán helytelen. A választás joga, mint ennek a nőnek az esetében is, 
minden ősi törvénynél szentebb. A törvényen kell változtatni, nem 
pedig az ő döntését bírálni. 

A férfi széttárta a karját, körbefordult, és összeszorított szájjal 
bólogatott. Aztán megszólalt: 

- A mi Jézusunk több mint mester - kiáltotta. - Igazi cáddik ő, mert 
képes eltörölni testvérei bűneit. Miért nem csináltok belőle messiást? 
Kenjétek meg olajjal, annak a nőnek épp elég olaj van a haján. Én 
tudom, hogy az apját Józsefnek hívják. Akkor hát nem lehet, hogy ő az 
igazi messiás, József fia, akiről Abdiás próféta beszél? Nézzetek rá! 
Talán ő a nép megváltója! 

Ezután a férfi, aki fiatal kora ellenére már erősen kopaszodott, 
tunikája egyik csücskével betakarta a fejét, és visszatért a tömegbe. A 
tópartra ereszkedő csöndet csak a hullámok csapkodása törte meg, 
és néhány kisgyermek sírt fel az anyja karjában. Jézus körülnézett, és 


azt olvasta le az arcokról - még Júdáséról és Jakabéról is -, hogy a 
végső szót várják tőle. Elég, ha azt mondja: ,kövessetek", és mindenki 
engedelmeskedik. Ha így dönt, többé nincs visszaút. Júdás is 
felismerte ezt, és közelebb húzódott a fivéréhez. 

- Itt az idő, hogy elküldd őket, hadd várjanak. De úgy csináld, hogy 
elégedetten menjenek el. Te biztosan érted a módját. 

Már a csillagok ragyogtak az égen, amikor az utolsók is boldogan 
távoztak a sült halból és meleg kenyérből álló lakoma után. Senki 
sem kérdezte, hogyan lehetséges ez, amikor nem voltak sem edényeik, 
sem tüzük. Júdás a bátyja vállára tette a kezét. 

- Mindenkit meggyőztél, nem tudom, hogyan csináltad, de ha nem 
lennél a testvérem, sedimnek, vagyis démonnak vagy valami effélének 
hinnélek. És ne mondd, hogy becsaptad őket, csupán vigaszt 
nyújtottál nekik, ami jó és helyes dolog. 

Jézus nem felelt. Egy árnyat nézett, aki egyedül állt a semmi 
közepén, ott, ahol az imént még hatalmas tömeg tolongott. Az árny 
közelebb lépett, és a nő, aki előzőleg kérdést tett fel Jézusnak, most 
megszólította. 

-— Szeretnék a közeledben maradni, és tudom, hogy nem érted félre 
a szavaimat, te más vagy, mint a többiek. 

Aztán a nő rámosolygott Yuehanra, aki összetett kézzel, 
főhajtással viszonozta a mosolyt. A nő követte a példáját. 

- A fiammal és a fivéreimmel lakom, nincs házam, ahol vendégül 
láthatnálak - felelte Jézus. 

- Van elég pénzem, és kevéssel beérem. Segítek majd anyádnak, 
szolgálni fogom őt. 

- Hogy hívnak? 

- Máriának, mint anyádat, és a közeli Magdalából jöttem. 


Ferruccio Gua Li szája felé nyújtotta a kezét. 

- Hagyd abba, kérlek, nem akarok többet tudni. Úgy érzem, a 
szavaid begyógyították a sebeimet. Talán van egy, amelyik vérzik 
még, de kész vagyok segíteni neked. Jézus is a testvériségről 


beszélt, nem igaz? A kardom visszatért, és amikor Ada Ta ismét 
velünk lesz, a botja segít majd, hogy visszaszerezzem Leonorát. 

Oszmán ekkor letörölte a könnyeit, lassan odasántikált hozzájuk, 
és szorosan átölelte őket. Most először talált rá a lelke mélyén az 
isteni szeretetre. 

Kinyílt a boltíves ajtó, és egy bőrig ázott katona lépett a terembe. 
Levette a sisakját, és a lándzsatartóba helyezte az alabárdját. 
Káromkodva szidta a rossz időt, majd odament a kandallóban égő 
tűzhöz, és topogva igyekezett felmelegedni. Körülnézett: a társai 
közül volt, aki aludt, de olyan is akadt, aki - bár az őrségváltást már 
biztosan lekéste - még mindig viasszal bevont köpenyét igazgatta, 
azt remélve, hogy az majd megvédi a három napja zuhogó esőtől. 
Néhányan kockajátékot játszottak. 

- Amint megszáradtam, beszállok - kiáltotta a férfi. - Ma 
mindent visszanyerek tőletek, mocskos csalók! 

A játékasztaltól egy ónkupa repült felé, ami elől csak az utolsó 
pillanatban sikerült elhajolnia, majd gúnyos megjegyzések és az 
anyja erkölcseire vonatkozó célzások következtek. 

- Mielőtt az összes pénzedet elvesztenéd, eredj, nézd meg, mi van 
a vendégünkkel, de igyekezz! 

Az őrség vezetője azzal adott nyomatékot a parancsnak, hogy 
könyökvédőjével megcsapkodta az ajtót, mire a katona sietve 
kiment a folyosóra, ahonnan jól hallatszott a veszedelmesen 
megáradt Tevere zúgása. A katona fogott egy rézlámpást, és a 
három cella közül az elsőre irányította a fényt. A rab még mindig 
pucéran, mozdulatlanul állt, mint egy Szent Sebestyén-szobor. 
Valami hozzáért a katona lábához. 

- Sixtus, mit akarsz? 

A macska hosszan nyávogott, aztán kétszer is dorombolva 
hozzádörgölőzött a csizmájához. Utána feltartott farokkal távozott, 


majd nemsokára visszatért, és egy átharapott nyakú egeret tett le a 
férfi lába elé. 

- Ügyes vagy. 

Miután a katona elment, Ada Ta kinyújtóztatta az izmait, és újra 
belemerült a töprengésbe. A fehér ruhás férfi haragra gerjedt, 
amikor közölte vele, hogy a bíborba öltözött ember birtokában van 
a könyv. Az első medve tehát úgy hiszi, hogy a másik ellopta előle a 
mézet, és dühös emiatt. Ez jó jel. Két eset lehetséges: vagy az 
történik, hogy a második medve elmondja az elsőnek az igazságot, 
tehát azt, hogy nincs nála a méz, azután mindketten kérdőre vonják 
őt. Vagy pedig a második medve elhiteti az elsővel, hogy a méz még 
mindig nála van. Ez esetben Ada Tát csak az első medve fogja 
felkeresni, ami megerősíti, hogy a két medve verseng egymással. 
Olyat már látott ugyan, hogy két medve együtt keresi a mézet, de 
olyat még sosem tapasztalt, hogy egyenlően osztoztak volna rajta. 
Ahogy Lao-ce mondta, nagyon helyesen: nagyobb az esélye, hogy 
valami egyszerű történik, mint valami bonyolult, ezért hát az 
ésszerű úton kell haladni, fölösleges a kanyargós ösvény keresésére 
fecsérelni az időnket. 

Egyetlen gond akadt ezzel a gondolatmenettel: Ada Ta nem 
számított rá, hogy ezen a helyen köt ki. De csakis a saját szívét 
hibáztathatta. Oly szoros kötelék fűzte Gua Lihez, hogy még a föld 
legtávolabbi részéről is megérezte volna a lány lelkének legkisebb 
rezzenését. És az az enyhe remegés, ami végigfutott rajta, 
biztosította afelől, hogy a terv harmadik és egyben legnehezebb 
része is megvalósult. Ha a lánya szót fogadott neki - bár ezt 
nemigen remélheti -, akkor már útnak indult. Ada Ta bízott ebben, 
de tudta, hogy ha ismerjük a kiindulási pontot, többféle útvonalon 
is eljuthatunk ugyanahhoz a célhoz. 

De azért kár, hogy nem tud segíteni az olasz lovagnak, aki tudtán 
kívül egy nagy terv eszköze lett. És kár lenne, ha nem láthatná a 
negyedik, utolsó rész megvalósulását, bár a bölcs Lao-ce azt 
mondta - és igaza volt -, hogy az életet kölcsönkapjuk, és előbb- 


utóbb vissza kell adnunk, hogy ismét bekapcsolódjon az örök 
körforgásba. Ő talán majd nőként születik újjá, vagy kék 
medveként, bár nőnek lenni jobb lenne, sokkal több alkalma nyílna, 
hogy faja képviselőivel párosodjon. Ada Ta elnevette magát, amit az 
őrök szobájában is meghallottak. Az egyik katonának megállt a 
keze, amelyben a kockákat tartotta. 

- Mondtam én, kapitány úr, hogy él, csak halottnak látszik. Ez egy 
démon, papot kell hívni, hogy vigyázzon rá. 

- Csakis attól a démontól kell félned, amelyik megrángatja majd a 
lábadat, mikor a bitófán lógsz. 

Ada Tát viszont maga a pápa kereste fel. A szerzetes számára ez 
volt az első bizonyítéka annak, hogy a két medve sosem fog 
osztozni a mézen. A második bizonyíték az volt, hogy az egyházfő 
négyszemközt kívánt beszélni vele. A szerzetest magasba tartott 
karral láncolták meg, csak a lábujjai érték a földet. 

- Jézus könyvét akarjuk, meg azt a nőt, aki kívülről tudja a 
történetet. 

- Tiszteletre méltó atyám, a tűz is egyesülni akart a vízzel, de 
valahányszor rávetette magát, kialudt. 

- Ne tettesd magad őrültnek, öreg, úgysem mész vele semmire. 
Mi ismerjük az őrülteket, és tudjuk, hogy ha a haláltól nem is, de a 
testi fájdalomtól rettegnek. Beszélj! Életet nem ígérünk neked, de 
gyors halált igen. 

- Méltóságos atyám, örömmel hallom, hogy ismered a Lótusz 
szútráját, és tudod, hogyan válnak a szenvedések nirvánává, ezért 
pedig hálával tartozom neked. 

- Miket hordasz itt össze, öreg? 

- A nemes Nicsirenről beszélek, fényességes atyám. Ha fájdalmat 
adsz, a javaidat adod anélkül, hogy kérném, amint a gazdag apa 
tette a tékozló fiúval. 

- Hogy jön ide a tékozló fiúról szóló példabeszéd? 

- Áldott atyám, az emlékezeted olyan, akár az elefánté, de még ő 
is elfelejti olykor, hogy nagyobb, mint az egér, amely nem hagy 


békét neki. Ez volt az ősi Lótusz-szútra negyedik része, 
szorgalmatos atyám. 

VI. Sándor közelebb lépett az öregemberhez, és miután 
meggyőződött róla, hogy a láncok szorosan tartják, jobb kézfejével 
pofon vágta. A gyűrű nyomot hagyott Ada Ta arcán: egy hajó 
látszott rajta, a hálót bevonó Péterrel. 

- Bejöhetnek - kiáltott fel ezek után a pápa. 

A kis cella rövid idő alatt megtelt asztalokkal, csigákkal, 
parázstartókkal, vasrudakkal, kötelekkel és fogókkal. A felszerelést 
cipelő embereket egy szerzetes kísérte, aki letérdelt a Szentatya 
előtt. 

- Nem akarjuk, hogy meghaljon, a többi már az ön dolga. 
Értesítsen, ha hajlandó beszélni. De vigyázzanak vele, lehet, hogy 
vajákos. 

Miközben visszafelé indult, még hallotta, amint az egyik kínzó 
buzgón közli a baráttal, hogy a rab egyik vállán nyilvánvalóan 
ördögi jelet fedezett fel, amelyet haladéktalanul el kell tüntetni. 


FABRIZIO COLONNA HERCEG PALOTÁJA 


Az eső elállt, az északi szél elkergette a felhőket. Hat óra volt, 
amikor Silvio Passerini fennhangon magához szólította Britonio 
parancsnokot, hogy bejelentse: Giovanni de"? Medici bíboros úr 
őméltósága kívánja meglátogatni Colonna herceget. 

- Hiába ordibál - vetette oda a kapitány, és megragadta a 
novícius lovának kantárát. - A herceg még nem tért vissza 
Nápolyból. 

-Itt van nálunk őszentsége brévéje, amelyben elrendeli, hogy 
annak, aki ezzel az irattal megjelenik, adják át a nemes herceg 
vendégeit. Talán ellenállást tanúsít? 


- Befáradhat, de meg is mondhatja a méltóságos bíboros úrnak 
és a testőreinek, hogy a madárkák már napokkal ezelőtt kirepültek 
a kalickából. Méghozzá Fabrizio herceg áldásával! 

Giovanni de" Medici tágra nyílt szemmel meredt Silvióra, akinek 
tátva maradt a szája a csodálkozástól. Az őket kísérő katonákat 
elküldték, majd elvágtattak a Santo Ciriaco-templomba, amely a 
város nyugati részén, a régi aureliusi falak tövében állt. A karthauzi 
szerzetesek némán fogadták a két lovast, és az az öt ezüstscudo 
sem tett nagy hatást rájuk, amelyeket Silvio dobott oda a perjelnek. 
Ez volt az egyetlen biztonságos hely Rómában, nem is annyira a 
régi kőfalak, mint inkább a szerzetesek némasági fogadalma miatt. 

Giovanni bezárkózott szűk cellájába, ledobta a fejéről a csuklyát, 
és maga köré csavarta a köpenyét. Olyan hideg volt, hogy 
gondolkodni sem bírt, így hát megparancsolta Silviónak, hogy 
szerezzen egy parázzsal teli serpenyőt, még akkor is, ha egyenesen 
a szent lába alól kell kihúznia. Továbbá hozzon papirost és tollat. 
Miután levette a csizmáját, a harisnyájából áradó gőz úgy betöltötte 
az amúgy is levegőtlen helyiséget, hogy Silvio a földre kuporodva a 
díszes nyeregtakarót szorította az orra elé, mert még annak is 
kellemesebb volt a szaga. 

Szentatyám, 

most tudtam meg, hogy az embereink már nem 

vendégeskednek a hercegnél, engem pedig ágyba kényszerít 

egy — sajnálatos betegség. — Amint Isten akaratából 

meggyógyulok, gondom lesz rá, hogy tájékoztassam 

szentségedet. Áldását kérve maradok legalázatosabb szolgája. 
Joannes cardinalis 


Átnyújtotta a levelet Silviónak, lelkére kötötte, hogy senki másnak 
ne adja át, csak Burckhardnak, és várja meg a választ. Ha pedig 
elfognák, mostantól kezdve minden bűne alól feloldozza, in nomine 
Patris et Filii et Spiritus Sancti, 

Silvio még aznap este visszatért a válasszal. 


- Követtek? 
- Senki sem követhet, ha nem akarom. 
Kedves fiam, 
már értesültünk az események szerencsétlen kimeneteléről, és 


imádkozunk az ön mielőbbi gyógyulásáért. Figyelmébe 
ajánlom, hogy orvosaink örömmel vennék kezelésbe. 


Képzelem, miféle eszközökkel, jegyezte meg magában Giovanni, 
majd tovább olvasott. 
Csupán annyit kérünk, hogy ne csak saját egészségére legyen 
gondja, hanem a mi kis kincsünkre is. Amennyiben mégis úgy 
érezné, hogy közeleg az utolsó óra, nagylelkűségében 
bizonyára gondoskodna arról, hogy megszerezzük az elrejtett 
tárgyat. 
VI. Sándor pápa 


Mielőtt Giovanni megpróbálta volna megfejteni a pápa válaszát, 
csaknem teljesen kiürítette a vörösborral teli kancsót, amelyet a 
mosolygó. celláriustól kapott. A barát kézzel-lábbal mutogatva 
magyarázta, hogy az ő boruk valóságos isteni adomány, felmelegíti 
a lelket és a testet. Így is volt, és kiderült, hogy nem veszett el 
semmi, sőt. Másnap reggel Silvio újabb, egészen más hangvételű 
levelet vitt a ceremóniamesternek - ezúttal mindenfajta feloldozás 
nélkül, noha az éjszaka folyamán nem tartóztatta meg magát a 
bűnös cselekedetektől. 

Kedves Atyám, 

imádságainak hála, a szellem meggyógyította a testet. 

Szeretném megosztani önnel az elrepült galambok gondját, és 

kikérni becses tanácsát, miként lehetne őket visszakergetni a 

dúcba. 

Joannes 


A pápai válasz nem sokat váratott magára. 


Már felszólítottuk a solymászokat, hogy feszítsék ki a hálókat. 
Várjuk önt guantum primum, kedves fiam. 
VI. Sándor pápa 


Rówa, PORTUENSE-KAPU 


Most, hogy maga mellett tudta a biztonságot adó Oszmánt, ha pedig 
előrenézett, Ferruccio széles vállát látta, ráadásul a ló hullámzó 
léptei is  elringatták, Gua Li tűnődésbe merülhetett. Az 
engedelmesség, amellyel Ada Tának tartozott, legyőzte benne a 
vágyat, hogy a mestere mellett maradjon, de leginkább az lepte 
meg, milyen béke volt a lelkében, amikor úgy döntött, elutazik. 
Mintha így volna rendjén, mintha Ada Ta még mindig ott volna vele, 
és csak követnie kellene a lépteit. Talán Ferruccio jelenlétéből 
fakadt ez a belső béke, abból az erőből, amelyet a férfi az ő 
szolgálatába állított, noha tudta, hogy emiatt csak később indulhat 
Leonora keresésére. Ada Ta atyai szeretetét pedig felváltotta 
Oszmán anyai gondoskodása, márpedig Gua Linek pontosan erre 
volt most szüksége, és ez az igény mintha valami belső változásból 
eredt volna. Nem volt többé lány, felnőtt nő lett - de csakugyan az 
az oka mindennek, hogy egyesült Ferruccióval? Ölének apró 
rándulásai és a rátörő hőhullámok eszébe juttatták az átélt 
gyönyört és felébresztették benne a vágyat. Szégyenkezve pirult el, 
pedig érzései csak a természet útját követték. 

Ferruccio felemelte a karját, és kissé lelassított. Ahhoz, hogy 
átlépjenek a Portuense-kapun, mindössze fejenként öt soldót 
kellett fizetniük, egy dénárral azonban minden kérdésnek elejét 
vehették. Nem mintha a város falait elhagyva elmúlt volna minden 
veszély; Firenzéig még hosszú út várt rájuk, és Ferrucciót 
mélységes aggodalommal töltötte el a gondolat, hogy Gua Li és 
Oszmán nélküle mennek tovább Velencébe. Oszmánnak voltak 
kapcsolatai a török kalózok között, így könnyebben menekülhettek 


Ázsia felé. Ferruccio tudta, hogy soha többé nem láthatja Gua Lit, és 
nem is bánta. A nő úgy jelent meg az életében, mint az az üstökös, 
amelyet kisfiú korában a nagyapjával együtt látott. A bibbonai 
dombok között lovagoltak, ő felnézett az égre, megpillantotta, és 
megijedt, mert köztudott, hogy az üstökösök szerencsétlenséget 
hoznak. A nagyapja megszidta, és elmagyarázta, hogy az üstökösök 
nagy változások hírnökei, ezért érdeklődéssel és tisztelettel kell 
tekinteni rájuk, nem félelemmel. 

Amikor megfordult, hogy figyelmeztesse társait, lesütött 
szemmel várják meg, míg fizet az őrségnek, Gua Li arca helyére 
Leonoráét képzelte, amely mindig ott lebegett előtte, és egyszerre 
elfogta a félelem. Mindkét nő nem lehet az övé, s átkozta magát, 
amiért, ha csak egyetlen pillanatra is, de megfordult a fejében, mi 
lenne, ha tudomására jutna, hogy a felesége már nem él. Amikor az 
egyik kapuőr nekiszegezte a lándzsáját, Ferruccio lassú 
mozdulatokkal előhúzott három dénárt a bugyellárisából, és lejjebb 
csúszott a nyeregben. 

- Ez a maguké, és most kérem, engedjenek át minket. 

- A pénzzel nincs gond - mondta az őr, miután beleharapott az 
egyik érmébe -, de várniuk kell a sorukra. 

- Sietünk, fontos dolgom van Targuiniában. 

- Én viszont nem sietek - támaszkodott a katona a lándzsájára -, 
és be kell tartanom a szabályokat. Ha ketten akarnak átmenni, 
szólni kell a kapitánynak. Tízforintos vérdíjat tűztek ki, de ne 
aggódjon. Egy olyan férfit keresnek, mint kegyelmed, meg egy olyan 
nőt, mint az ott, de maguk hárman vannak. 

- Akkor hát mire vár? Két embert keresnek, nem minket, mert mi 
hárman vagyunk - felelte Ferruccio jó hangosan. 

A nő és a török térdükkel megszorították a ló oldalát. A katona 
nem volt ostoba, és amikor Ferruccióra nézett, meglátta a 
szemében azt a villámot, amely megelőzi a cselekvést. A pejló 
hirtelen megugrott, és fellökte az őrt, Ferruccio pedig egyenesen a 
férfi nyakába döfte a kardját. 


- Gyerünk! - kiáltotta aztán. 

A lovak átvágtattak a kapun, még egy naranccsal megrakott, 
belépésre várakozó taligát is felborítottak. Balra fordulva letértek 
egy mellékútra, amely a mocsárba vezetett. Errefelé kevesebben 
jártak, mint a tengerhez tartó úton. Ferrucciót eltöltötte az erő és a 
veszély jól ismert érzése, amelyet néha elnyomott ugyan az 
ésszerűség, de sosem szabadult tőle. Lehajtott fejjel megfordult, és 
látta Gua Li komoly arcát, meg a mögötte haladó Oszmánt, aki 
valósággal rátapadt az orrlyukából páragomolyt eregető lóra. 
Később, ha majd biztonságban lesznek, megmagyarázza a tettét a 
nőnek, és talán saját magának is. Tíz éve nem fordult elő vele, hogy 
elvette egy másik ember életét. 

Gua Li azonban nem ítélte el, és ezért arra sem volt szükség, hogy 
megbocsássa, amit tett. Ferruccio őérte, őértük ölt. Mindazonáltal 
mégiscsak kioltott egy életet azért, hogy megmentsen három 
másikat, és ezt Gua Li nem tudta elfogadni. Ada Ta sem fogadná el. 
Gua Liben akaratlanul - és az imént történtektől függetlenül - 
felébredt a Ferruccio iránti neheztelés. Korábban is elfogta már ez 
az érzés, és biztos volt benne, hogy valamiféle védekezésből fakad. 
Nem hitte, hogy szereti Ferrucciót, de úgy érezte, kötődik hozzá; 
valami belső erő hatására akarta, hogy ő legyen az első férfi az 
életében, mert ha nem is szerette, de csodálta, hiszen a saját 
eszméiért küzdött, hozzá közel álló emberek és eszmék ellen. De 
Gua Li tudta, hogy ha elfogadná Ferruccio viselkedését, olyan 
örvény nyelné el, amelyből soha többé nem szabadulna. Így hát 
távolságtartóan kezdett viselkedni vele, kedvesen beszélt hozzá, de 
hűvösen, és ha tehette, Oszmánhoz menekült. A török pedig mesélt 
neki, mint egy kislánynak, élete csodáiról és szörnyűségeiről, az 
oszmán udvarról, a szultánról, akivel ő maga is megismerkedett. 

Ferruccio nem értette ezt, és fájt neki Gua Li ridegsége. Minden 
apróság miatt haragra gerjedt, hálátlannak tartotta a nőt, és azzal 
magyarázta furcsa viselkedését, hogy a kultúra, amelyből jött, 


túlságosan távol áll az övétől. Hinni is akart ebben, máskülönben 
újra elragadták volna az utóbbi napok kínzó gondolatai. 

Három napon át menekültek, három napon át ereszkedett le 
Ferruccio szép lassan az érzelmek poklába, három napon át 
faggatta magát, vajon csakugyan öntudatlanul csalta-e meg 
Leonorát - akár él az asszony, akár meghalt. Már közel jártak 
Toscanához, a marzapalói kamalduli szerzetesek kolostorában 
húzták meg magukat. Ha épségben átjutnak a határon, már a 
nagyhercegség területén lesznek. És amikor éjszaka a kenyérből és 
hagymából álló vacsora után Oszmán megkérte Gua Lit, hogy 
folytassa a történetét, Ferrucciónak az az érzése támadt, hogy az 
elbeszélés nem is a Jézus nevű emberről szól, hanem róluk, 
kettejükről. 

Ha nem kellett iskolába menni, Yuehan gyakran töltötte az idejét a 
nagyanyjával, aki nem győzte mézzel leöntött mazsolás fánkkal 
tömni, s közben apja gyerekkoráról meg népe történetéről mesélt 
neki. Yuehan pedig beszélt a hóról, amelyet Mária sosem látott, a 
hegyekről, a hatalmas kék medvékről és a szerzetesek bölcsességéről. 
Olykor szóvá tette, hogy a Szanhedrin tanítói csak közlik a 
szabályokat, de semmiféle magyarázatot nem fűznek hozzájuk, 
legfeljebb azt mondják, hogy ez Isten akarata, ezért el kell fogadni. 
Mária mosolygott ilyenkor, és ha kettesben voltak, megsúgta neki, 
hogy tökéletesen igaza van. 

Egyik este az esőverte oszlopcsarnokban Yuehan először beszélt a 
nagyanyjának az anyjáról és a húgáról. Úgy emlegette őket, mintha 
még élnének. Mária hoszszan hallgatta, egészen addig, míg a fiú el 
nem mondta, hogyan zárta a karjába az apja az anyját, amikor 
hazaért. Az asszony Yuehan szemén keresztül látta az elveszett 
boldogságot, és kénytelen volt valami ürüggyel kiosonni a konyhába, 
hogy letörölje a könnyeit. Aznap este úgy aludt el, hogy átölelte az 
unokáját. 

Jézus nem bánta, hogy Yuehan inkább Máriával marad, mint hogy 
elkísérje őt az Ein Gedi oázisba, az Aszfalt-tó közelébe. Júdeaiak egy 
csoportjával kellett ott találkoznia, akik esszénusoknak nevezték 
magukat, szent életű, tiszta emberekkel, akik úgy éltek, mint a 
szerzetesek, de készek álltak arra, hogy megszabaduljanak a római 
igától és a gyalázatos Szanhedrintől, amelyet amúgy sem ismertek el. 
Ők kérték, hogy látogasson el hozzájuk a Jézusnak nevezett férfiú, 
akinek szavai immár egész Palesztinát lángra gyújtották. 


- Mondtam, hogy meg fogod győzni az embereket - ismételgette 
Júdás a bátyjának. - Szükségük volt valami kézzelfogható jelre, és 
most már rengetegen hisznek benned, bennünk, az eszméinkben, új 
öntudatra ébredtek, és talán a remény is feltámadt bennük, hogy 
ismét igazi nép lehetnek. 

A növényzetbe vesző ösvényen eljutottak egy vízeséshez. A 
természetes medence fürdésre csábította őket. A nők közül egyedül 
Mária merítkezett meg vidáman a bugyborékoló vízben. A férfiak 
döbbenten nézték. 

- Helyteleníted? - kérdezte Jézustól. - Nem gondolod, hogy nekem 
is jogom van a felfrissüléshez? Veletek együtt gyalogoltam, 
megosztottam veletek a kenyeret, a sajtot és a fáradságot. 

- Az követ el bűnt, aki megbámul. Ha nem jöttél volna be a vízbe, 
magam hívtalak volna. 

- Tetszel nekem, mert sem szent, sem képmutató nem vagy, hanem 
igaz ember. 

Mielőtt Jézus válaszolhatott volna, Mária faképnél hagyta, és a víz 
alatt kiúszott a partra. Nem sokkal ezután a közeli barlangból fehér 
ruhás emberek tódultak ki, és körbevették a tavacskát. Jézus kijött a 
vízből, és odament hozzájuk. Júdás árnyékként követte. 

- Ethan ben Avraham vagyok, az Igazság tanítója. Sokat 
hallottunk rólad, Jézus. Azt beszélik, csodatévő erő lakozik benned, de 
minket az érdekel, amit hirdetsz. 

- Én csak azt hirdetem, amiben hiszek és amit megtanultam, 
vagyis hogy mindig lehetséges a választás jó és rossz között, és hogy 
ez különbözteti meg az embert az állattól. 

- Egyetértek veled. Beth, vagyis ,ház" a törvény első szava. A ház 
három oldalról zárt, de balról nyitott, hogy a rossz létezhessen, és az 
embernek módja legyen választani. 

- Így lehet elérni, hogy senki ne értsen semmit, és a tudás csak 
keveseké legyen - szólt közbe Mária. - A beth azt is jelenti: nő, 
mégsem engeditek be az asszonyaitokat a templomba. 


Ethan Jézus szemébe nézett, aki derűsen állta a tekintetét, majd 
intett Máriának, hogy lépjen közelebb. 

- Ha az asszonyaink olyanok lennének, mint te - mondta a nőnek 
Ethan -, már megnyertük volna a csatánkat. 

Ezután tovább beszélgettek az ember jogairól és kötelességeiről, 
arról, hogy az imádság minden csillagzat alatt ugyanaz, arról, hogy 
újra szabad és független néppé kell válniuk, és az isteni természetről, 
mely ott lakozik minden emberi lényben. Csak a rítusokat illetően 
nem értettek egyet, Jézus ugyanis úgy vélte, nincs rájuk szükség 
ahhoz, hogy közelebb jussunk a lélek lényegéhez, bármilyen 
természetű legyen is az, Ethan ellenben úgy gondolta, a rítusok 
jelentik a rend és a szervezettség alapját. 

- Amikor jót teszel másokkal - mondta Jézus -, nincs szükséged 
további szabályokra, sőt még azt sem kell tudnod, kivel teszed. 

- Szerinted tehát meg kellene szabadulni a papoktól és a 
bölcsektől? 

- Nem, Ethan, én azt szeretném, ha mindenki pap lenne, anélkül, 
hogy papi öltözéket viselne. Ahhoz, hogy a bennünk rejlő isteni lény, 
az ő teremtő szikrája szóba elegyedjen a testtel, amely hordozza, 
nincs szüksége arra, hogy díszes köpenyt öltsünk vagy széles 
karimájú kalapot tegyünk a fejünkre. A jó apa vagy a jó anya akkor 
hallgatja meg a gyermeke kérését, ha őszinte szívvel és jó szándékkal 
szól hozzá, nem pedig akkor, ha pompás öltözéket visel, vagy ha 
maga helyett egy barátját küldi oda tolmácsként. 

Ethan elnevette magát, és kijelentette, hogy egyetért Jézussal. 
Addig beszélgettek, míg az ég indigószínűre nem sötétedett, jelezvén 
az éjszaka közeledtét. Eközben egyre többen gyűltek hármójuk köré, 
még az esszénus asszonyok is kijöttek a barlangokból gyermekeikkel. 
Vízzel, lepénnyel és sajttal kínálták őket, mert a közösség tagjai nem 
fogyasztottak húst és bort. Amikor a csillagok éjszakai útjuk feléhez 
értek, és már a tüzeket sem táplálták, Jakab elindult Jézus felé, de 
Júdás ellökdöste onnan. 

- Hagyd, hogy visszatérjen belé az élet. 


Mária és Jézus egy olajfa alá terített pokrócon ültek. A fa ágai közé 
terített takaró védte őket a nedvességtől. 

- Még mindig alig tudom elhinni, hogy ilyen nagy hatásúak a 
szavaim. Ez is arra ösztönöz, hogy itt maradjak és folytassam. 

- Megvan hozzá a tehetséged, hogy a legbonyolultabb 
gondolatokat is egyszerűen fejezd ki. Jobbá teszed az embereket. 

- Ha mindenki olyan lenne, mint az itteniek, jobb hely lenne a 
világ. Ezek az emberek nem félnek, és az igazságot követik. 

- Ezért tartanak tőlük a rómaiak és a Szanhedrin, mint ahogy 
tőled is. Óvatosnak kell lenned. 

Jézus felvett a földről egy olajbogyót, és messzire hajította. Árnyék 
futott át az arcán. 

- Még egyszer nem történhet meg, most itt van velem Yuehan. 

- Meg a fivéreid, meg az anyád, meg... itt vagyok én is. - Mária 
felállt. - Igen, velem szemben is vannak kötelességeid. Nagyon 
vigyázz, nehogy megríkass egy nőt, mert Isten megszámlálja a 
könnyeit! A nő a férfi oldalbordájából származik, nem a lábából, hogy 
eltapossák, és nem is a fejéből, hogy a férfi fölött álljon, hanem az 
oldalából, hogy egyenlő legyen vele. A karnál kissé lejjebbről, hogy 
megvédjék, és a szív oldaláról, hogy szeressék. Miért nézel így rám - 
nevette el magát -, talán nem ismered a bölcsek szavait? 

Jézus megpróbálta elkapni Mária karját, de a nő elbújt a fa 
mögött. Nevetésük eljutott a kissé távolabb pihenő Jakabhoz és 
Júdáshoz. Júdás intett a fivérének, hogy aludjon csak tovább. 

A következő napokban újabb esszénus közösségekkel találkoztak. 
Jézust immár, bárhová ment is, mindenütt megelőzte csodatételeinek 
híre. Persze, ahogy az lenni szokott, mindenki eltúlozva adta tovább, 
amit hallott, így hát előfordult, hogy az egyszerű kézrátételből, amely 
valami enyhébb betegségből gyógyított ki valakit, egy halott 
feltámasztása lett. 

Jézus mindazonáltal ekkoriban értette meg, hogy Ong Pa nem 
egyszerű trükköket, becsapós fogásokat tanított neki. A test és a lélek 
közti kötelék oly erős, hogy az emberek néha csakugyan 


kigyógyulnak nyavalyáikból. A derűs lélek, mondogatta annak idején 
a mestere, olyan életenergiát termel, amely kiárad a testbe, sőt a 
testen kívülre is. Egészségesebbé és szebbé teszi az embert, persze 
csak bizonyos határokon belül, tette hozzá nevetve. Ezek szerint 
Mária lelke derűs lehet, gondolta Jézus, mert ő napról napra 
szebbnek látja. Mindig ott volt Jézus mellett, amikor az emberekhez 
beszélt, ő pedig a tekintetét kereste, úgy érezte, mintha egyenesen 
neki szólnának a szavai. Könnyebben megosztotta vele kétségeit, 
mint a fivéreivel vagy az anyjával, akit túlságosan elfoglalt Yuehan - 
ha már Jézust nem látta felnőni, legalább az unokáját lássa. 

A száraz évszak a végéhez közeledett, megjöttek az első esők. 
Sietve elhagyták Megiddót, ahol Jézus vitába keveredett két idős 
farizeus — törvénytudóval,  Hillellel és  Sámmájjal — Amikor 
meggyógyított egy némát, Sámmáj egyenesen azzal vádolta meg a 
tömeg füle hallatára, hogy az ördöggel cimborál, és megfogadta, 
hogy ezért a Szanhedrin elé citálja. Az emberek két pártra szakadtak, 
és néhányan, köztük Júdás, máris kést vagy hegyes botot kaptak elő. 
Jézus nem akarta, hogy a vita véres csetepatévá fajuljon, ezért 
kijelentette a két pap előtt, hogy engedelmeskedik nekik, és nem lesz 
több csodatétel, bár a jó dolgok nem származhatnak a Gonosz 
erőitől, így a gyógyulás sem. Tulajdonképpen maga is így szerette 
volna, már rengetegen visszhangozták a szavait szerte 
Palesztinában, sőt Szíriában és Egyiptomban is. A magot elvetette, ez 
az, ami számít, a virágokat majd mások szedik le. 

Útközben zivatar csapott le rájuk, és elszakadtak egymástól. 
Villámok hasították ketté az eget, s a hirtelen kivilágosodó égbolton 
megjelentek a távoli Tábor-hegy körvonalai, amely hatalmas 
daganatként emelkedett ki a földből. 

- Makkabeus tízezer katonájának lelke lakik ott, akik a 
szabadságért harcoltak, és lemészárolták őket a rómaiak. - Mária 
reszketett. - Minden villám, ami lesújt a sziklára, visszahoz közülük 
az életbe egyet, aki egész éjszaka bolyong, megpróbálja felébreszteni 
elesett társait. Kérlek, álljunk meg valahol, félek. 


Jézus sosem látta még ilyen rémültnek a nőt. Bementek egy nádból 
összeeszkábált, kimeszelt pásztorkunyhóba. A nő keresztbe font 
karral állt, és rázta a hideg. Miután Jézusnál nem volt semmi, amivel 
tüzet gyújthatott volna, arra használta a szalmát, hogy 
megtörölgette vele Mária vizes ruháit, megdörzsölte a hátát. A nő 
megfordult, és elmosolyodott. 

- Látszik, hogy férfi vagy, egy anya sosem tenne ilyet a gyerekével. 
A bőr sokkal hamarabb megszárad, mint a pamut vagy a gyapjú. 
Fordulj el, és vetkőzz le te is, nem vagy halhatatlan, és ha a víz rád 
fagy, pár napon belül elemészt a köhögés. 

Mindketten a karjukat dörzsölgették, és lassan kezdtek 
felmelegedni. Aztán köszönetképpen megsimogatták egymás arcát, 
és Mária megállította Jézus kezét a nyakán. A férfi a másik kezével 
végigsimított a nő vizes haján, ő pedig könnyedén végighúzta az 
ujjait Jézus szakállának szálai között. Szívverésük felgyorsult, 
mindketten ijedten álltak meg. Aztán lassan összekulcsolódtak az 
ujjak, egyre közelebb került egymáshoz a két arc, először értek össze 
az ajkak. Jézus mutatóujja hitetlenkedve húzódott végig a nő két 
melle között, egészen a has redőiig. Mária keze a férfi mellkasát 
simogatta. Még akkor is egymás szemébe néztek, amikor ledőltek a 
szalmára, és szenvedélyes csókokba merültek. Testük felelt a lélek 
hívására, lábaik összekulcsolódtak, bőrükön borzongás futott végig, 
izmaik megfeszültek. Jézus elméjében egy pillanatra feltűnt Gaja 
kísértete, de aztán boldog mosollyal az arcán távozott. Amikor 
behatolt Mária testébe, az éppoly természetes volt, mint az őket 
egyesítő szerelem. 

A hóhér értette a dolgát. Francesco testvér rögtön megnyugodott, 
remélte, hogy a vézna, öreg rab hamar megadja magát. Nem kellett 
belőle kihúznia semmiféle vallomást, csupán rávennie arra, hogy 
kijelentse, hajlandó beszélni a Szentatyának, és csakis neki. Fontos 
személyiség lehet, a vonásai alapján talán Katajból érkezett követ. A 
ferences barát atyaian bólintott, amikor a segédek megmutatták 
neki, milyen eszközöket szándékoznak használni, azután pedig 
személyesen kívánt felmászni a holtak ágyának nevezett 
alkalmatosságra, hogy megbizonyosodjon róla, elég erős-e. 

Reményeiben azonban hamarosan. csalatkoznia kellett. A rab 
inkább kíváncsiságot tanúsított a kínzóeszközök láttán, mintsem 
ijedelmet. A hóhért annyira felbosszantotta a kérdéseivel, hogy 
ököllel esett neki, még mielőtt elkezdte volna a kínzást. 

- Bocsásson meg, Francesco testvér - szabadkozott aztán a hóhér 
-, de nem vagyok én ehhez hozzászokva. 

Ettől kezdve a leláncolt öregember, mintha megsértődött volna, 
egyetlen szót sem szólt. Sajnálatos módon még csak fel sem jajdult. 
A következő öt napban a ferences barát nem mert a pápa szeme elé 
kerülni, mivel semmilyen kedvező hírrel nem szolgálhatott. Attól 
félt, kemény büntetésben lesz része, ha közli a Szentatyával, hogy a 
rabra semmiféle hatással nem volt a fogaskerék négyszeri 
megtekerése, vagy az, hogy a csigához erősített kötél segítségével 
többször is alaposan megrángatták. Amikor négy liter ecetes vizet 
erőltettek le a torkán, egy szempillantás alatt kivizelte az egészet. 
Hét éjszakán át tűrte a holtak ágya alatt, hogy három férfi súlya 


nehezedjen rá, sőt még álomba is merült, mintha legalábbis 
pehelypárnát tettek volna a feje alá. 

Ha olyan rabbal akadt dolga, aki ellenállt - ezek általában 
nagydarab fickók vagy elragadtatásba esett remeték voltak -, a 
hóhér nem sokat teketóriázott. Olykor, Francesco testvér 
megelégedésére, kifejezetten nagylelkűnek bizonyult: úgy tett, 
mintha túlságosan szorosra húzta volna a vasszüzet, mely szúrós 
hegyeivel azonnal megölte a makacs rabot. A barát időnként 
hallgatólagosan ahhoz is hozzájárult, hogy eljátszadozzon egy kicsit 
némelyik ifjú boszorkánnyal vagy apácával, akit azután megfojtott. 
Ám Francesco jól ismerte a hóhér lelkivilágát, és ezért azt is tudta 
róla, hogy ha megharagszik, mert kigúnyolják vagy az arcába 
köpnek, gyakran kér engedélyt a bronzbika használatára. A 
ferences sokat tanulmányozta a Malleus Maleficarum lapjain a 
görög Perillosznak tulajdonított találmányt. Egyébiránt a görög 
szobrász volt az első, aki kipróbálhatta, milyen hatásos ez az eszköz 
- amint Ovidius írta: , ?uam necis artificem fraude perire sua". Az 
isteni Nemeszisz akarta úgy, hogy a feltaláló önnön találmányának 
legyen áldozata. Méltó büntetés lenne ennek az öregnek is, 
gondolta Francesco testvér, bár az égett hús szagától még a 
megégetett ember üvöltésénél is jobban irtózott. 

Ezúttal azonban a pápa kategorikusan kijelentette, hogy nem 
szabad megölni a rabot, sőt még a nyelvét sem vághatják ki, meg 
sem vakíthatják. Persze, azt is tudhatná a Szentatya, hogy ritkaság, 
ha a kecske is jóllakik és a káposzta is megmarad. 

- Francesco testvér - szakította félbe töprengését a hóhér -, én 
ezt megölöm, Istenemre mondom. 

Ada Ta csöndben tűrt, igyekezett elméjét eltávolítani a 
gyötrelemtől. De már fogytán volt az ereje, és kis híján lecsapott rá 
a fájdalom sárkánya. Az imént elhangzott mondat reménnyel 
töltötte el, mintha ez lenne a Rossz egyetlen ellenszere, amikor már 
minden elveszni látszik. Volt még egy titkos kártyája - ez mentette 
meg az életét, amikor éhes kék medvék vették körül, miközben egy 


jégtömbön ülve meditált az örök hó birodalma, minden hegyek 
anyja előtt. 

- Nem lehet, a pápa nem engedi - felelte Francesco testvér. - 
Légy türelemmel. 

- Nézze azt az üdvözült kifejezést a képén! Olyan, mint aludna, 
és, tisztesség ne essék szólván, valami ringyóról álmodna, 
Francesco testvér. 

- Ébreszd fel, próbáld a vízbe nyomni a fejét. 

- És ha a spanyolcsizmát használnám? Megsántulna, az igaz, de 
ahhoz, hogy beszéljen, nincs szükség a lábára. 

- Az Isten szerelmére, nem bírom a csontok recsegését. Előbb 
próbálkozz a vízzel. 

A hóhér belerúgott a rabba, aki nem mozdult. Ekkor erősebben 
kezdte rugdosni, mire az idős férfi lecsúszott a padlóra. 

- Mélyen alszik - kuncogott a barát. 

- Dehogy alszik - vakargatta a fejét a hóhér. - Ez elpatkolt. 

Francesco testvér mosolya egy szempillantás alatt groteszk 
vigyorrá torzult. A barát felpattant, és odarohant a rabhoz. 
Ezüsttükröt tartott az arca elé, és várta - miközben az egyház 
minden vértanújához fohászkodott -, hogy az bepárásodjon a 
lélegzetétől. A mártírok azonban nem méltatták figyelemre, így hát 
védőszentjéhez fordult, aki azt felelte, hogy a holtakat csak Isten fia 
tudja feltámasztani. Francesco testvér a kezébe temette az arcát, 
aztán öklével csapkodni kezdte a halántékát. 

- Manuzio - fordult a hóhérhoz, akit jó ideje nem szólított már a 
nevén -, barátom, nekünk végünk. 

A hóhér nemcsak áldozatai átkait élte túl, de négy pápát is, és 
semmi kedvet nem érzett hozzá, hogy épp most vessen véget 
pályájának és életének. Már vásárolt egy tanyát Castello dei 
Giubileiben, és maradt még annyi pénze, hogy benépesítse 
marhákkal, disznókkal meg egy ifjú feleséggel. Ha a pápa 
megharagszik rá - és Francesco testvér arcát látva nem voltak 


kétségei e tekintetben -, elkobozzák a tanyáját is meg a pénzét is, és 
ha meg is ússza ép bőrrel, rajta marad a bélyeg. 

- Van egy ötletem - szólalt meg. A barát úgy nézett rá, mintha az 
elragadtatásba esett Szent Katalint látná. - Ugye, azt mondta, hogy 
a pápa szerint ennek a fickónak varázsereje van? 

- Igen, de... 

- Akkor hallgasson ide. Ma éjszaka megkötözve, összeláncolva 
beletesszük egy kövekkel megrakott zsákba, és bedobjuk a 
Teverébe. A pápának meg azt mondjuk, hogy vakító fényesség 
támadt, és Gábriel arkangyal elragadta a rabot. 

- Éppen Gábriel arkangyal? - A barát a fejét rázta. - Nem 
mondhatnánk, hogy az ördög volt az? 

- Nem mindegy? Tőlem akár maga a sátán is lehet, a lényeg, hogy 
ugyanazt mondjuk. Akkor viszont inkább nagy tűz támadt. Sőt, meg 
is gyújtjuk a szalmát, hogy megmaradjon az égett szag. 

Francesco testvér hosszan dörzsölte a kezét. Más megoldást 
keresett, de nem talált jobbat. 

- Rendben - dünnyögte végül -, de ővelük mi lesz? 

Manuzio három segédjére mutatott, akik szorosan összebújva 
álltak a fal mellett, mint három áldozati bárány. 

- Ők mind a fiaim. Volt még egy negyedik is, de nem fogadott 
szót. 

Aznap éjjel, amíg az őr aludt, négy ember osont ki egy zsákkal a 
vár egyik kis kapuján, nyomukban egy ötödik, majd lassan 
elindultak a Tevere partján Sassia irányában, arra, ahol a 
legmélyebb a víz. Elment mellettük egy halász, mire négyen 
azonnal belekezdtek a Misererébe, az ötödik meg, egy ferences 
barát zsoltárokkal válaszolt nekik. A halász keresztet vetett, és 
folytatta útját. Amikor eltűnt a kanyarban, a négy férfi megállt, 
meglóbálta a zsákot, aztán beledobta a folyóba. 

Másnap reggel Francesco testvér térdre borult a pápa előtt, 
bocsánatért esedezett, és elmesélte, hogy a tömlöcben váratlanul 
megjelent egy lángoló kecskebak, mindent megégetett, aztán 


leereszkedett a pokolba, és magával vitte a rabot, aki kacagva 
ugrált a falakon meg a mennyezeten, mint akit megszállt az ördög. 
Csupán ez az utolsó, az elbeszélés hevében született részlet nem 
ébresztett kétségeket a pápában, mert amikor először látta a keleti 
szerzetest a dolgozószobájában, ugyanez a jelenet játszódott le 
előtte. Így hát Francesco testvérnek nem esett bántódása. A pápa 
úgy érezte, hogy ezen a napon - pontosan egy hónappal a 
születésnapja előtt - semmi sem zavarhatja meg az örömét. Giulia 
épp most tért vissza Bassanellóból, a férje tudtán kívül, hogy 
felköszöntse. Az ajándékai közül csak a jelentéktelenebbek közé 
tartozott egy hermelinstóla és egy pár piros papucs. A pápa egy 
antik gyűrűvel és két gyöngyös aranyfüggővel viszonozta a nő 
kedvességét, hogy emlékeztesse az örömre, amelyet a látogatásával 
szerzett, és a könnyekre, amelyeket távolléte idején ontott érte. 
Hatvanhat évesen már megérezte a mozgalmas szerelmi élet 
fáradalmait, így hát VI. Sándor dAubusson bíborost kérte fel, hogy 
celebrálja a misét advent első vasárnapján. A kórusvezető intésére 
felhangzott az Ad te levavi animam meam, az aznapra rendelt 
liturgikus ének. A szoprán hangok felszárnyaltak a magasba a Szent 

Péter-bazilika apszisában, míg a basszus a jelenlévők gyomrában 
visszhangozta a szigorú gregorián éneket, amely Isten dicsőítésére 
és félelmére hívta a lelket. Az oltár előtt, a miséző pap háta mögött 
a pápa szundikált hordozható trónusán. Mögötte, Ascanio Sforza és 
Giovanni de" Medici között ült a fia, Cesare. A mellette helyet foglaló 
Burckhard a fekete könyvecskébe jegyezgetett: ,a róka, a farkas és 
a vén nyest", írta kapcsos zárójellel összefogva, kérdőjellel 
kiegészítve. 

A mise végén azok, akik az áldozóasztalhoz járultak, teljes 
búcsúban részesültek, a bíborosokat és a püspököket pedig a 
hagyományos lakoma várta. A palota nagytermében előbb meleg 
csicseriborsó-levest és cantabriai módra elkészített tőkehalat 
szolgáltak fel, azután pedig báránynyelvet és malacfület salátával. 
Az ebéd a spanyol tradíciók jegyében készült, hogy ezzel is Sándor 


hatalmára emlékeztessék az asztal körül ülőket. A szakács 
legnagyobb bánatára a pápa éppen csak megkóstolta az 
almamártással töltött libát. A fokhagyma szaga elnyomta a jérezi 
bor illatát, pedig ez a nedű az utolsó hispániai szultántól, Boabdiltól 
nemrég visszahódított földekről származott, Izabellától és 
Ferdinándtól kapta az egyházfő. 

Jofré kedvesen bánt Lucreziával, többször is engedélyt kért tőle, 
hogy megsimogassa immár szépen domborodó hasát. Cesare 
bikafarokkal tömte magát, aztán a csontokat odavetette a 
kutyáknak, Giovanni tetszését pedig láthatólag a fügével, datolyával 
és mézzel készült torta nyerte el. Amikor Sándor megtalálta a 
süteményben a száraz babszemet, és mosolyogva a tányérjába 
köpte, mindenki királyként ünnepelte. Elégedetten pillantott 
Medici bíborosra, akit Burckhard nem győzött meg teljesen, amikor 
elmesélte neki, hogy egy ősi játékról van szó: az lesz az ünnepség 
királya, aki megtalálja az elrejtett babot. A firenzei bíboros azonban 
nem izgatta magát különösebben: az igazi meglepetés úgyis ezután 
következik. 

Meglepő, miként követik egymást az ember életében a 
hullámhegyek és a hullámvölgyek. A sors olykor minden tervet 
felborít azzal, hogy egy könnyű fuvallatból szélvihart csinál, vagy 
fordítva. Giovanni de" Medici már tizenhárom évesen felért az 
Olümposzra, amikor bíborossá nevezték ki, ám három évvel 
később, apja halálakor minden összeomlott. Azután sikerült újra 
felkapaszkodnia, ám Savonarola hamarosan átvette a hatalmat, és a 
bank is a csőd szélére került. Utána Della Rovere ígért neki fűt-fát, 
ha megválasztják pápának, ám végül Rodrigo Borgia lett az 
egyházfő, ő pedig száműzetésbe vonult, bejárta Európát, és végül 
Bajazidnál kötött ki. Kétségbeesett, mert elvesztette a szultán 
ajándékát, és vele együtt talán az életét is, aztán jött a feltámadás, 
mert Sándor azt hitte, hogy még mindig nála található az a bizonyos 
ajándék. Szent Péter trónja csak karnyújtásnyira van, de jobb, ha 
nem éli bele magát, különben az istenek irigysége ismét a mélybe 


taszítja. A visszahódítás Firenzét is érinti, és amint mondani 
szokták, mindenki a maga szerencséjének kovácsa, a sors olykor 
hajlandó engedelmeskedni az akaratunknak, különösen, ha 
számíthatunk Krisztus földi helytartójának segítségére. 

A pápa intett Ascanio Sforzának, hogy terelje ki a vendégeket, és 
maga is menjen ki. Csak a kutyák maradtak vele, valamint Cesare és 
Medici bíboros. 

- Ön oly kedves a szívünknek, Giovanni, mintha az unokaöcsénk 
volna, összekötöttük a sorsunkat, így hát kíváncsian hallgatjuk, nem 
igaz, fiacskám? 

Cesare továbbra is a tőre hegyével piszkálta a körmét, de most 
felnézett. 

- Hajlandó vagyok rokonnak szólítani, apám. 

- Az ön érdekei az enyémek is, és ugyanez vonatkozik a fiára... - 
kezdte Giovanni, de aztán elhallgatott, és egyetlen szóval fejezte be: 
- Firenze. 

- Értjük - hazudta a pápa, és megdörzsölte az orrát. - De mire is 
gondol pontosan? 

- Vissza kell kapnom. Ez nekem is hasznomra lesz, és önnek is. 

- Kedves unokaöcsém, Savonarola nem átallotta kijelenteni, hogy 
miután a kiátkozása hamis vádakon alapszik, Isten előtt 
érvénytelen. A firenzeiek tapsolnak neki, a Signoria az ő kezében 
van. Mivel változtathatnánk a helyzeten ön szerint? 

Giovanni felállt, és bár apró termetű volt, kihúzta magát. Sándor 
látta, hogy a szemében megvillan a Medici-büszkeség. 

-Van valami, amitől Savonarola jobban fél, mint a lelki 
üdvösségének elvesztésétől. És ez a valami az a mocsok, amivel a 
sátán mozgatja az emberek akaratát. 

- Ez a mocsok alapozta meg az ön családjának felemelkedését. 

- Minden családét, Szentatyám, mindegyikét. Nagy öröm a 
birtoklása, de még nagyobb az elvesztésétől való félelem. A pénz 
olyan, mint a vér: ahol keresztülfolyik, oda életet visz, máshol csak 
a halál van. 


Giovanni Sándor felé bökött az ujjával, mire Cesare az asztalra 
dobta a tőrét, de a bíboros nem törődött vele. A fegyver, amelyet a 
kezében tart, úgyis erősebb. 

- Elég volt a kiátkozásokból, atyám - folytatta Giovanni de" 
Medici. - Ahhoz, hogy megszabaduljunk a baráttól, másra van 
szükség. Azzal kell megfenyegetni a firenzeieket, hogy ha nem 
adják ki nekünk Savonarolát, elkobozzuk a Signoria területén kívül 
eső javaikat. Semmi sem rémíthetné meg őket jobban. Ön odadobja 
a fáklyát, Szentatyám, én pedig megmondom kisszámú híveimnek, 
hogy élesszék a tüzet. Firenze hatalmas máglya lesz, amely 
elemészti apám gyilkosát. 

- Nem Lazzaro da Pavia, a Sforzák orvosa mérgezte meg? 

- Egy a kéz, sok a megbízó, de mindegy is - felelte őszintén 
Giovanni. 

Sándor ismét megdörzsölte az orrát. Tehát a javak elkobzása. 
Amennyire vissza tud emlékezni, egyetlen elődje sem használta 
ilyen célra ezt a jogát, de semmiféle törvény nem tiltja, 
pontosabban itt ő maga a törvény. Medici ötlete nyomán úgy 
omlanak majd le Firenze falai, mint Jerikó falai az angyalok 
kürtjének szavára. Igen, de nem most. Az azonnali beleegyezés 
gyengeséget sugallna. A szövetségek akkor működnek jól, ha 
mindkét fél tudja, egyikük sem erősebb a másiknál. 

- Meglátjuk, . megtanácskozzuk, megfontoljuk, és azután 
intézkedünk. Most igyon velünk egy kis fűszeres bort. Emlékszik, 
Medici? Ez a varázslatos ital hozott össze minket. Cesare, tudod, hol 
tartjuk. Tölts nekünk, fiacskám. 


Silvio Passerini szorosan fogta ura lovának kantárját. Giovanni de" 
Medici furcsán viselkedett, és alig állt a lábán. De kitanult 
kurtizánhoz illő mosolyából Silvio azt az ígéretet olvasta ki, hogy ha 
Isten is úgy akarja, és eljön az ideje, megkapja püspöki kinevezését. 

Zebeide kis híján szörnyethalt ijedtében, amikor meglátta az 
ajtóban. Kirohant, zokogva átölelte a térdét, és azt rebegte, hogy 
Isten fia, akinek a születését hamarosan ünnepeljük, végre 
meghallgatta imáit. Ferruccio megsimogatta a nő haját, és 
kivételesen nem tiltakozott az ellen, hogy ,uram"-nak szólítsa. 
Amikor Zebeide végre letörölte a könnyeit a konyharuhával, és már 
csak két koszcsík maradt az arcán, körülnézett. Egy sánta férfit 
látott meg egy fiatal nőt. Elkomorult, és Ferruccióra sandított. 

- Hát az úrnő? 

- Nem tudom, hol van, ezért jöttem vissza. Ők majd segítenek. 

Zebeide felállt, majd halvány mosollyal és kis meghajlással 
köszöntötte Gua Lit és Oszmánt. A lényeg, hogy tudják, hol a helyük. 
Ez egy tisztességes ház, és ha segíteni akarnak az úrnak, aki 
túlságosan is rendes mindenkihez, akkor szívesen látott vendégek. 
De azért majd óvatos lesz. Nem tűnnek ugyan álruhás tolvajoknak, 
és a férfi ilyen lábbal biztosan nem jutna messzire, de a nő 
szeméből az látszik, hogy képes lenne ellopni valamit a házból, és 
biztosan nem azt a kevéske ezüstneműt, amijük van. A férfiaktól - 
még a legrendesebbektől is, amilyen az úr - távol kell tartani a 
fehérnépet, mert a nők ördöngös teremtmények, és egy 
szempillantás alatt bűnre csábítanak. Jól tudta ezt Zebeide, hiszen 
annak idején - mosolyodott el magában - nem egy legénynek 
kellett gyónnia miatta. 

Firenzében, ha lehetséges, még rosszabb lett a helyzet. Az 
utcákon a Signoria liliomos őrei masíroztak, az üzletek bezártak, a 
magányos nők kétségbeesetten kopogtak a házak ajtaján, hogy 


fogadják be őket. Minden városnegyed bejáratánál karddal és bottal 
felfegyverkezett emberek strázsáltak. Egyesek a Siránkozókat 
képviselték, mások a Medici-pártiakat, de volt egy harmadik párt is, 
a köztársaságiaké, akik azt remélték, hogy visszatérhetnek a régi 
városállami hagyományokhoz. Mindent áthatott a gyanakvás 
légköre, mindhárom pártnak több száz halottja volt, nemesek és 
közemberek egyaránt. Ferruccio, aki fogadóról fogadóra járt, 
számos nemes család kivégzéséről értesült, köztük voltak a 
Ridolfiak, a Puccik, a Tornabuonik és a Cambik. Még Bernardo del 
Nerót is halálba küldte Savonarola, pedig amikor Ferruccio 
elhagyta a várost, a férfi még a barát egyik legodaadóbb híve volt. 
Ez már nem is Krisztus köztársasága volt, hanem a rettegés 
birodalma. 

Ferruccio azért imádkozott, hogy legalább  Pierantonio 
Carnesecchit találja életben; őmiatta tért vissza a városba, ő volt az 
egyetlen, aki segíthetett neki, hogy megtalálja Leonorát. Ha nem 
hajlandó rá, megöli - egy halottal több vagy kevesebb, észre se 
veszi senki. Firenzébe érve Ferruccio lelkében a harag vette át a 
fájdalom helyét, és szinte elpusztította a reménységet. És a remény 
elvesztésével megjelent a  halálvágy.  Ferruccio nyugodtan 
kérdezősködött, hol lakik Carnesecchi, a tanács tagja, mivelhogy 
sokan viselték ezt a vezetéknevet, és kevesen tudták a férfi 
keresztnevét. Ha pedig valaki megérdeklődte, miért keresi az 
illetőt, egyszerűen csak felhúzta a köpenyét, és megmutatta a 
kardja markolatát. Nem baj, ha feljelentik. Ha a kiválasztott 
zsákmány fél, hamarabb követ el hibát, ő pedig immár vadásznak 
érezte magát. 

Valaki azt mondta neki, hogy menjen a Pagliuzza-torony mögé, 
ahol a kapu fölött majd egy faragott borjút lát. És az illető azt is 
odasúgta, hogy legyen óvatos. Ferruccio dühödten rontott be a 
kapualjba, ahol egy keskeny penge szegeződött a mellének, egy 
szélesebb meg a hátának. 

- Kit keres? - kérdezte egy hang a háta mögül. 


- Krisztust kerestem egész életemben. 

- Akkor megtalálta, és hamarosan elviszi magával. 

- De előbb még szeretnék találkozni Pierantonio di Francesco 
Carnesecchivel, ha szabad. 

A penge lecsúszott a melléről, de nem távolodott el túlságosan. A 
sötétségből kibontakozott egy kar, majd egy ismeretlen arc, amely 
fürkésző tekintettel fordult felé. A kard hegye egészen a csizmájáig 
ereszkedett. 


- De Mola lovag? 


Zebeide fel-alá futkosott, és közben egyfolytában az épület 
védőszentjeit szólongatta. Mielőtt bezárná a házat és távozna, 
kötelessége megbizonyosodni róla, hogy sehol nem ég a tűz, hogy 
az élelmiszert nem tudják megdézsmálni az egerek - bár jó ideje 
nem mutatkoztak a bestiák -, és hogy a padláson tárolt lepedők, ha 
merevek is a hidegtől, de szárazak, vagyis nem fognak 
megpenészedni. Amikor elérkezett az indulás ideje, Ferruccio 
felkapta Zebeidét, és felültette a legerősebb, legtürelmesebb kanca 
hátára. Nem kevés időbe telt, míg elmagyarázta neki, hogy 
kapaszkodjon a nyeregbe, nehogy leessen, a lábát meg tartsa a 
kengyelben. Elnézte a nőt, aki mereven ült, mint egy kőszobor, és 
egészen megsajnálta. Savonarola személye olyan tiszteletet és 
félelmet keltett az egyszerű emberekben - és nem csak bennük -, 
hogy Zebeide számára a baráthoz menni olyan volt, mintha 
egyenesen a pápa fogadta volna őket. 

A két úriember szerint - akik végül is megkímélték Ferruccio 
életét - a parancs, hogy vezessék Savonarolához, a szolgálóra is 
vonatkozik. Hogy miért, arra nem ismerték a választ, csak annyit 
tudtak, hogy ha életben marad, előbb-utóbb bejut a gonfaloniere 
házába. Ha meg akartak volna ölni, még ott a kapualjban 
elintézhettek volna, gondolta most Ferruccio. Karddal a kézben, egy 
igaz ügyért élni és halni különben sem olyan rossz dolog, sőt, még 


vágyná is az ilyen halált, ha Savonarola azt közölné vele, hogy 
Leonora már nincs az élők sorában. Ha az ember tudja, hogy 
hamarosan hírt kap, mindig él egy szemernyi remény a szívében, 
Ferruccio azonban egykedvűen nézett a jövő elébe. 

A barát az íróasztalánál ülve fogadta őket. A bútordarab éppoly 
dísztelen volt, mint a szoba többi része. Savonarola mezítelen lábát 
vörösre csípte a hideg, de nem vacogott. Nem állt fel, hogy átölelje 
Ferrucciót, ahogy régebben tette volna, és csak halkan kérdezte 
meg a mellette állóktól, ki az a férfi és nő, aki elkísérte a lovagot 
meg a szolgálót. Ferruccio sejtette, mire kíváncsi. 

- Egyikük sem keresztény. A férfi az iszlám gyermeke, a nő pedig 
egy olyan szeretetüzenet hordozója, amelyet ön úgyis nehezen 
értene meg. 

- Látom, nem változtál, Ferruccio, de ahol szeretet és 
igazságosság lakozik, ott van Isten. Hagyjatok magunkra minket - 
szólt oda a két úriembernek, akik ott álltak mellette -, áldásom 
rátok. 

Megvárta, míg a léptek zaja elhal a kolostor udvarán. Aztán 
hátratett kézzel odalépett a nagy szoba egyetlen ablakához, 
amelyen szürkés fény áradt be. Levette a csuklyáját, előtárva őszes 
hajjal övezett, nagy tonzúráját. Amikor kissé elfordult, Ferruccio 
meglátta az arccsontját, amelyet még kiugróbbnak mutatott a 
beesett orca és a csontos sasorr. 

- Leonora... - szólalt meg a barát. Ferrucciónak elállt a lélegzete. 

Egyetlen pillanat alatt lepergett előtte együtt töltött életük, az 
első római találkozástól addig az elátkozott napig, amikor elmentek 
a San Marco-templomba, és az asszonyt elrabolták. Már látta maga 
előtt megsötétült bőrrel, lesoványodva a koporsóban, összefont 
ujjai közt egy szál liliommal. Aztán meg azt látta, hogy ragyogó 
mosollyal az arcán rohan felé. 

- Él - folytatta a barát. - Jól van, és itt van Firenzében. 


Ferruccio lezuhant a székre, öklét a homlokára nyomta. Gua Li a 
kezét nyújtotta felé, de Oszmán tekintetét látva gyorsan 
visszarántotta. A barát figyelmét egyik mozdulat sem kerülte el. 

- Köszönöm, Girolamo testvér - motyogta Ferruccio. - Kérem, 
vigyen hozzá! 

A barát odament Ferruccióhoz, és a vállára tette csontos kezét. 

- Biztos vagy benne, hogy ezt akarod? 

- Hogy érti ezt? - Ferruccio a barátra emelte a tekintetét. - Azt 
mondta, jól van. 

- Éppen ezért. Leonora most békésen él. Erős aszszony, 
túlságosan is, olykor nem fér a bőrébe, te is tudod. Mindazonáltal 
azok után, amiken keresztülment, meglelte a békét és a nyugalmat. 
Esetleg felizgatnád, fájdalmat okoznál neki. Nézd meg jól a 
képmásodat a lelked tükrében! 

- Én... nem értem. 

Pedig értette. Tudta, hogy szándékosan szegte meg házastársi 
esküjét, s az emlékre boruló köd sosem fogja eltakarni azt, ami 
történt. A barát belelátott az érzéseibe, kitárta lelke kapuit, és 
szembesítette önnön kétségeivel. Nem arról van szó, hogy 
választania kell Gua Li és Leonora között, hanem inkább azt kell 
kiderítenie, képes-e még testestül-lelkestül átadni magát annak az 
asszonynak, akivel egykor élete minden fájdalmát és örömét meg 
akarta osztani. 

- Rémes ember maga, Girolamo testvér, már értem, miért 
nevezik tisztának, és miért gyűlölik - emelte rá a tekintetét 
Ferruccio. - Lerántja a leplet az emberek lelkiismeretéről, és 
megzavarja az álmukat. Giovanni Pico is ezt tette, emlékszik rá? Ő 
azonban olajat használt ízesítésül, maga meg ecetet. Talán ez a 
különbség az igaz ember és a szent között. 

Savonarola a könyökére szorított kézzel keresztbe fonta a karját. 

- Tehát? 

- Látni akarom Leonorát, még akkor is, ha ez lesz életem utolsó 
cselekedete. 


- Így legyen - mondta a barát, és megrázott egy csengőt. 

Egy apáca lépett be, aki azonnal intett Ferrucciónak, hogy 
kövesse. A férfi egy pillanatra megállt az ajtóban, aztán a nővér 
nyomába eredt, aki akkorra már Zebeidével az oldalán messze járt. 
Oszmán lehajtott fejjel bámulta nyomorék lábát, Gua Li azonban 
csöndben állta a barát tekintetét. Hosszan beszélgettek egymással 
szavak nélkül, mígnem óvatos kopogás vetett véget a néma 
párbeszédnek. Egy szerzetes jött be könnyű léptekkel, meggyújtott 
egy gyertyát, majd kiosont. Gua Li a havas godzsibogyók keserédes 
illatát érezte Savonarolán. A harcosét, aki küzd, de ugyanakkor 
béke után áhítozik. A barát előrehajolt az asztal mögött. 

- Mi bántja? - kérdezte Gua Litől. 

- A várakozás, a nem tudás, a hiány. 

- A válasz a kegyes Isten kezében van, akit ön tagad. 

- Hogyan tagadhatnám a szellemet, bármilyen formája legyen is, 
ha egyszer az emberben lakozik? 

- Egyetértek, de Isten fia erre született, Hogy az embert 
visszavezesse elveszett Atyjához. 

- Én egy másik történetet ismerek, és azért jöttem ide, hogy 
elhozzam a szeretet igéjét, amely mindig jobbá teszi az embert. 

- Akkor hallgatom. Talán különböző utakon járunk, de 
ugyanabba az irányba megyünk. 

- Ada Ta is ezt mondja. 

- Ő kicsoda? 

- Az, akinek a hiánya fájdalommal tölti el a szívem. 

A barát összekulcsolta az ujjait, és két hüvelykujjára támasztotta 
az állát. A nő hangja felkavarta, mert biztos volt benne, hogy ha 
egyszer meghallhatná a Szűzanya hangját, nem sokban különbözne 
ettől. Bőrsarujával rátaposott a kislábujjára, hogy megbüntesse 
magát az istenkáromló gondolatért. Lehet, hogy ez a nő maga az 
ördög, de az is lehet, hogy szent, néha nehéz eldönteni, mint ahogy 
az őrültség és a végtelen bölcsesség között is keskeny a mezsgye. 
Ha Istenre hallgat, észreveszi a különbséget. 


- Mondja el, miféle szeretetüzenetet hozott. 
- Ez nagyon hosszú történet. 
- A fa egyetlen ágról is megismerszik. 

Mária, akit már sokan Magdolna néven emlegettek, hogy 
megkülönböztessék Jézus anyjától, örökösen igyekezett Yuehan 
kedvében járni. A fiú azonban, aki időközben magasabbra nőtt, mint 
sok férfi, udvariasan és feltűnés nélkül ugyan, de kerülte őt. Ám nem 
ez volt a legfőbb gondja. Jézus már olyan népszerűvé vált, hogy 
bárhová ment is, úgy nevezték: a sivatagi szél, mert szavainak 
homokszemei még a bezárt házakba, a legelzárkózóbb lelkekbe is 
behatoltak. És mindenütt úgy fogadták, mint azt az embert, akinek 
az eljövetelét Ézsaiás megjövendölte, mint az isteni szellemtől átjárt 
bosszúálló angyalt, aki majd felszabadítja Palesztina népét a római 
iga alól. Jézus megosztotta Magdolnával kétségeit, félelmeit. Az 
emberek még nem értették meg, hogy ha valami eredményt akarnak 
elérni, akkor először is össze kell fogniuk. Megosztottak voltak: 
zelóták, esszénusok, galileaiak, júdeaiak mind maguknak követelték 
a vezető szerepet, és saját megmentőjükként ünnepelték Jézust. 

- Nem a szavaim miatt hisznek bennem, hanem a csodatételeim 
miatt, azokkal akarják megtalálni a lázadás útját. Pedig az egyetlen 
valódi fordulat a lelkiismeret felől indul, a szereteten keresztül. Nem 
akarom új törvénnyel felváltani a régit, és azt sem akarom, hogy úgy 
gondolkodjanak, mint én. Atyáink szabályait követni vagy bírálni se 
nem jó, se nem rossz, csak az a fontos, hogy semmit se erőltessünk rá 
másokra. 

- Vezetőre van szükségük. 

- Ha egy nép vezetőt követel, akkor lemond a szabadságáról. Az 
emberek halandók, én is halandó vagyok, de az, amiben hiszek, 
megmarad. A törvények változnak, az igazságosság örök. 


- Amit mondasz, az eretnekség - vágott a szavába Savonarola. - Az 
ebionitákat is azért ítélték el, mert ezt állították. 

- Nem ismerem őket, én csak egy tanítvány vagyok, aki elszakadt 
a mesterétől - felelte Gua Li. - De a mesterem azt tanította, hogy az 
eretnekség választást jelent, vagyis azt nevezik eretneknek, aki 
szabadon választ. Szép szó, igaz és szeretetre méltó. De 
semmiképpen nem szeretném önt megbántani. Ha kívánja, 
folytatom. 

-— Halljuk. Olyan lesz, mint a gyóntatófülkében, ahol Isten 
kedvéért a legsúlyosabb bűnöket is meghallgatjuk. 


A Szanhedrin kémei már jó ideje figyelték titokban, mit művel ez az 
ember. Az írnokok gondosan feljegyeztek minden bejelentést, majd 
továbbították a véneknek és a papoknak. A papok a nyilvánosság 
előtt csalóként emlegették Jézust, egymás között azonban 
veszedelmes felforgatónak bélyegezték. Titkon irigyelték hírnevét és 
népszerűségét. 

A főpap, Kajafás a négyszögletű, kőburkolatos terem közepén 
foglalt helyet, a körülötte félkörben ülő papok pedig élénken vitáztak. 
Előbb apósára, Annásra pillantott, aztán egyetértő bólintását látva 
csendet kért. A két titkár megszámolta a jelen lévő tanácstagokat. 
Többen voltak huszonháromnál, vagyis határozatképes volt a 
testület. 

- A többiek nevében is beszélek. - Nikodémusz emelkedett szólásra. 
- Ez az ember már számos csodát tett. Hamarosan mindenki a híve 
lesz, a rómaiak pedig elpusztítják népünket és szent helyeinket. Per 
nélkül azonban nem ítélhetjük el, márpedig a jelek szerint nincs más 
bűne, mint hogy az általunk képviselt nép pártját fogja. 

- Magunk között már többször megvitattuk ezt. - A főpap intett a 
jobbján álló írnok felé. - Ma eljött a törvényhozás napja. 

- Nikodémusznak igaza van - szólalt meg az egyik tanácstag 
anélkül, hogy felállt volna. 


- Ti nem értetek semmit! - vágott vissza Kajafás éles hangon. - 
Még ha így volna is, sokkal jobb, ha egyetlen ember pusztul el, mint 
ha egy egész nép. 

Arimateai József felállt, és lerázta a port hosszú gyapjútunikájáról. 

- A Szanhedrin nem hirdethet ki törvényeket, csak alkalmazhatja 
őket. 

A főpap elvörösödött. 

- Kajafás azt akarta mondani - szólt közbe Annás -, hogy ítéletet 
kell hozni Jézus ellen, mert nem tiszteli a legszentebb törvényeket. 

- Anélkül, hogy legalább perbe fognánk? Vagy meghallgatnánk a 
védekezését? Ez ellentétes a törvénnyel. Vagy talán Kajafás éppen 
erre célzott? Új törvényt akar elfogadni, hogy ne kelljen alávetnünk 
magunkat a réginek? Így szokták a zsarnokok. 

- Elég volt, tudjuk, kihez húzol - dörrent rá Annás. - Megvitatjuk, 
és ha nem értesz egyet vele, majd nemmel szavazol. 

A titkárok megszámolták a huszonhét jelenlévő szavazatait, majd 
Gamáliel, a Szanhedrin feje emelkedett szólásra. 

- Huszonnégy elítélő szavazat, és három felmentő. Akkor tehát 
kiadjuk a letartóztatási parancsot. 

A hazafelé vezető úton Arimateai József azon sajnálkozott, hogy 
nincs felesége, akivel megoszthatná kétségeit, akivel megbeszélhetné, 
helyes-e fellázadni egy igazságtalan törvény ellen, nem jobb-e 
elfogadni, ahogy a görög Platón mesélte Szókratészről, aki 
elmenekülhetett volna, de nem tette, sőt önként kiitta a 
méregpoharat. 

- A zsidók ölték meg a megváltó Krisztust, örökké az ő vállukat 
nyomja ez az ítélet. Mindazonáltal az ő áldozata nélkül nem lett 
volna megváltás, és ilyenformán üdvözülés sem... 

Savonarola mintha nem is Gua Lihez intézte volna szavait, hanem 
magában tűnődött volna. 

- Hogy beteljesedjen az akarata - folytatta a barát, és ezúttal az 


ég felé mutatott -, Isten fegyvert adott a Szanhedrin kezébe. 


Feláldozta egyetlen fiát az emberiségért. Mint ahogy Ábrahám is 
tette volna. 

- Egy anya viszont soha nem ölné meg a gyermekét. A mesterem 
azt mondja, az élet szent, az élet a létezés célja, nem más célokra 
vezető eszköz. És ha Isten anya volna, talán nem... 

- Hallgass! Ne beszélj... eretnekségeket! Ez... ez... titok. Nem 
ismerhetjük. Nem, folytasd csak, tudni akarom, milyen a te Jézusod. 
Ez lesz az én vezeklésem. 


A hír, bármennyire titkolták is, kiszivárgott a templomból, és mint az 
esti köd, csöndben elhagyta Jeruzsálem határát, szétterült a síkságon, 
felkapaszkodott Efraim hegyeire, majd eljutott egészen Galileáig, sőt 
Gamaláig, ahol Jézus a fivéreitől értesült róla, noha a római 
helyőrségbe még meg sem érkezett a hírnök a letartóztatási 
paranccsal, 

-— El kell bújnod egy kis időre - erősködött Júdás. - Legalább addig, 
míg a rómaiak bele nem fáradnak a keresésedbe. 

- Szerintem semmi értelme, akkor majd elvisznek titeket, a fiamat, 
anyámat és Máriát. Meg kell küzdenem velük. 

- És mégis hogyan? Amennyire tudhatjuk, már meghozták az 
ítéletet. Talán az volna az egyetlen megoldás, ha a népet szólítanánk 
fel, hogy védjen meg. 

- Nem - felelte Jézus határozottan. - Hallgassatok meg. Tudtuk, 
hogy ez lesz: ha az ember felingerel egy kutyát, az előbb vagy utóbb 
megharapja. De nem bánok semmit, az elvetett magok nem vesznek 
kárba. Most viszont ragaszkodnom kell az elveimhez. Gyűlölettel 
soha nem lehet véget vetni a gyűlöletnek. A gyűlöletnek csak a 
szeretettel vethetünk véget, ez örök törvény. Hagyjátok, hogy 
elfogjanak, tudom, miként védjem meg magam. 

Aznap éjjel Jézus a mesterére, Ong Pára gondolt, arra kérte, 
segítsen, hogy erős maradhasson, hogy ne árulja el az eszméit, és meg 
tudja óvni a szeretteit. 


Mária Ábrahám istenéhez könyörgött, hogy mentse meg Jézust. 
Aztán így szólt a férfihoz: 

- Gyere velem! 

Lesétáltak a tóhoz vezető ösvényen, aztán letelepedtek egy 
terebélyes szikomorfa alá, s onnan csodálták a vízen tükröződő 
ezüstszalagot. Mária a két keze közé fogta a férfi arcát, belenézett, és 
látta, hogy nincs jövő. Jézus nem vette észre a könnyeit, csak lágyan 
rádőlt a testére. 

- Nehéz vagyok? - kérdezte félénken. 

- Nem - felelte a nő, és átölelte -, mert a lelked pihekönnyű, igaz és 
jóságos. 

- Talán azért nem érzel nehéznek, mert szárnyakat adsz nekem. 

Amikor a két test összefonódott... 


- Istenkáromlás! - kiáltott fel Savonarola. - Te nem tudod, mit 
beszélsz! 

A barát befogta a fülét, és szorosan összezárta az ajkát. A 
felindultságtól szólni sem tudott. Csak akkor engedte ki a levegőt a 
tüdejéből, amikor látta, hogy Gua Li meg Oszmán feláll és kimegy. 
Ekkor kulcsra zárta az ajtót, kivette a faliszekrényből a 
bőrkorbácsot, és addig csapkodta vele a hátát, míg kimerülten 
térdre nem zuhant. 


46 
1497 uroLsó NAPJAI 


Az apáca intett Ferrucciónak, hogy várjon odakint, majd Zebeidével 
belépett a hálóterembe, ám alig tett két lépést, és megállt. Összefont 
kézzel, felhúzott vállal tekintett végig a terem mindkét oldalát 
betöltő ágyakon. A makulátlanul tiszta függönyök úgy omlottak le a 
magasból, mint a halotti leplek. Zebeide elmosódó árnyakat látott 
mögöttük, ültek vagy feküdtek, de mind mozdulatlanok voltak, ő 
pedig élettelen, sebekkel borított testeket képzelt maga elé, és 
többször is keresztet vetett. 

- Itt van - suttogta az apáca. - Csak csöndesen, ne zavard meg a 
többieket! 

Zebeide tiszteletteljesen az ajtó felé mutatott. Magasba ugró 
szemöldök volt a válasz. 

- Ismered az úrnődet - folytatta jeges hangon a nővér. - Közlöd 
vele, hogy a férje várja, aztán ő majd eldönti, hogy neki fogad-e 
újból hűséget, vagy az Úrnak. 

Az apáca elhúzta a függönyt, és odalökte Zebeidét a nyíláshoz, 
hogy dugja be rajta a fejét. A szolgálónak remegni kezdett a lába, 
amikor megpillantotta úrnője sápadt arcát. A haját, az orcáit és a 
homloka egy részét fityula takarta - mintha már meg is hozta volna 
a döntését. A melle emelkedett-süllyedt, vagyis legalább élt, noha 
csukott szemmel feküdt az ágyon. Ám amikor Zebeide tekintete 
lejjebb kúszott, döbbenten látta úrnője domborodó hasát, és a szája 
elé kapta a kezét. Az elakadó lélegzet hallatán Leonora kinyitotta a 
szemét. 

- Zebeide... 

A szolgáló térdre borult, és megragadta Leonora lelógó kezét. 


- Úrnőm, jaj, úrnőm! Isten legyen áldott, hogy életben találom. - 
Zebeide kipirult arcán kövér könnycseppek gurultak le. - Milyen 
fájdalmas volt, úrnőm, hogy semmit sem tudtam magáról! Milyen 
szörnyű, milyen szörnyű, hogy ilyen állapotban kell látnom! Jaj, 
hogy az Úr éppen nekem adta ezt a keresztet! 

- Nincs semmi bajom, Zebeide, csak egy kicsit fáradt vagyok. 

- Jaj, úrnőm, ne mondjon ilyet! Micsoda szörnyűség! Mondja 
csak, nagyon szenved? 

- Nem, Zebeide, mondtam már, elég jól vagyok ahhoz képest, 
amin keresztülmentem. És a gyerek is segít. 

- Miféle gyerek? 

Zebeide körülnézett, de senkit sem látott. Az úrnő félrebeszél, 
nyilván a betegség teszi. Rossz jel, ha már kísérteteket lát az ember. 
Ha kecskék vagy húsos orrlyukú lovak jelennek meg előtte, azok 
ördögök, amelyek már életében kóstolgatni kezdik bűnös lelkét. Az 
angyalok viszont halott kisgyermekek, akik elvezetik Szent 
Péterhez. Az úrnő tehát haldoklik. 

- Nem látod, Zebeide? 

- Nem, úrnőm - pityergett a szolgáló. - De ha maga mondja, 
elhiszem. 

- A hasamat nézd, barátnőm, a hasamat! Ott van benne. 

Jézus, Mária és minden szentek! Zebeide kinyitotta a száját, aztán 
a kezébe temette az arcát. A Szűzanya kegyes volt. 

- Úrnőm! Gyereket vár! Akkor minden rendben! És hogy van? 
Nem húzza le a hasát? Nem rugdos? Mutassa, hegyes-e a hasa, mert 
akkor biztosan nem megy háborúba a kicsi. 

- Csak annyit tudok, hogy él és jól van. De most már ülj le és 
mesélj! Hogyan találtál rám? 

A szolgáló lesütötte a szemét, és az öklével simítgatni kezdte a 
takarót. 

- Beszélj, Zebeide! - Leonora kissé feljebb húzta magát az ágyon. 
- Mi van? 

- Az úr... az a helyzet... 


- Az úr... mi van vele? 

Olyan görcs szorította össze a hasát, hogy elállt a lélegzete. 

- Itt van, úrnőm. 

Leonora lehunyta a szemét, és gondolatban megjelent előtte egy 
kosár cseresznye, amit mosolyogva tett le Ferruccio elé, ő pedig 
egyenként rakta a gyümölcsöket a szájába, az ajkaik egyre közelebb 
kerültek, és közben mindvégig egymás szemébe néztek. A végén 
aztán a szájából adott át egy szem cseresznyét Ferrucciónak. Ez 
volt az utolsó ajándéka, de azóta egy újabb növekszik a testében, 
csak azt nem tudja, átadhatja-e valaha a férjének. 

- Jól van? 

- Igen, úrnőm, amennyire láttam. 

- És hol van most? 

- Az ajtó mögött várakozik, úrnőm. A nővér azt mondta, előbb 
meg kell tudnunk, hogy asszonyom akar-e még találkozni vele, vagy 
inkább az Úrnak szenteli az életét. 

- Micsoda butaság! - Leonora végigsimított az arcán, mint aki 
össze akarja szedni magát. - Hívd be, kérlek. És ne felejtsd el, hogy 
ő az én uram. 

Amikor Ferruccio meglátta a felesége erőtlen mosolyát, 
könnyektől csillogó szemét, letérdelt, megfogta a kezét, és a mellére 
hajtotta a fejét. Túl sok szó kavargott az agyában, úgyhogy inkább 
hallgatott. És miközben Leonora a fejét simogatta, Ferruccio 
tekintete az asszony hasára tévedt, majd rátette a kezét. Közelebb 
hajolt a nő könnyektől csíkos arcához, és az ajkához érintette az 
ajkát. 

- Szeretlek, Leonora. 

- Én is - felelte a felesége halkan -, és őt is szeretem. Biztosan 
megérezte a simogatásodat. Nagyon hiányoztál nekünk, de most 
már vége. 

- [gen. 

Ekkor az asszony arca fájdalmasan eltorzult, egy pillanatra tágra 
nyílt a szeme. 


- Leonora! 

- A gyerek! Megkezdődtek a fájásaim. Segíts, félek! 

Amikor Ferruccio az ágyra támaszkodott, hogy felálljon, valami 
nedvességet érzett. Ismét a takaró alá dugta a kezét, és 
csuromvizesen húzta ki. Víznek tűnt a folyadék, de szúrós, savanyú 
szaga volt. Leonora úgy sikoltozott, mintha megkéselték volna. 

- Zebeide! - üvöltötte Ferruccio. - Rohanj, hívj ide valakit! 

A szolgáló egyenesen beleütközött az apátnőbe, aki a kiabálás 
hallatán odasietett. 

- Mi történt? Mondtam, hogy ne hangoskodjatok! 

- Az úrnőm rosszul van, gyereket vár! 

Újabb sikoltás rázta meg a hálótermet, majd panaszos hangok 
hallatszottak. Miközben az apátnő odament Leonora ágyához, 
Zebeide kirontott a folyosóra, és egyenesen Gua Li karjába szaladt. 

- Asszonyom, asszonyom! - vetette térdre magát a szolgáló. - Az 
úrnőm szenved, kiabál, kérem, nézze meg, mi van vele! 

A Leonora ágyánál álló apátnő felvonta a szemöldökét. 

- Hívom a bábát, elfolyt a magzatvíz. 

Ferruccio Leonora kezét szorongatta, és figyelte a görcseit, 
amelyek most mintha csillapodtak volna kissé. Az asszonyról dőlt a 
verejték, és már nem kiáltozott, csak elhaló hangon nyögdécselt. 
Könnyebben vette a levegőt, és a keze szorítása is gyengült. Ez a 
pillanatnyi megkönnyebbülés örömmel töltötte el Ferrucciót, de 
meg is ijesztette, mert attól félt, hogy a felesége egyre veszít 
erejéből. Észre sem vette Gua Li érkezését, amíg egy bőrkötényes 
nő durván el nem lökte az ágytól. 

- Menjen innen, ezek női dolgok. 

A nő feltűrte a ruhája ujját, majd lerántotta a takarót Leonora 
testéről. Az asszony vászonköntöse teljesen átázott, és zöldes 
csíkok tarkították. 

- Összepiszkította magát. Mondtam, hogy menjen innen, ez nem 
férfinak való látvány, nem tudja, hogy az asszonyok tisztátalanok? 

- Ő... ő a feleségem - hebegte Ferruccio. 


- Ha az anyja volna, akkor is azt mondanám, hogy menjen innen. 

- Menj, Ferruccio - érintette meg a karját Gua Li. - Én itt 
maradok vele. 

Ferruccio görnyedten hátrált a három jelen lévő apáca sorfala 
előtt, miközben tekintetét előbb Leonora arcára, majd az ágyára 
szegezte. Amikor aztán vállal nekiütközött az ajtónak, kinyitotta, 
beengedett egy dézsát cipelő szolgálót, majd kilépett, becsukta 
maga mögött az ajtót, és leroskadt egy lócára. 

Két apáca tartotta Leonorát, aki az ágyon állt lecsukló fejjel, 
lelógó karral, de a lábát még mindig megfeszítette, mintha az akarat 
azután is megmaradt volna benne, hogy elvesztette az eszméletét. 

- Nem fogja bírni. 

A bába letörölte a karjával az izzadságot a homlokáról, aztán 
ismét Leonora immár puha hasát kezdte tapogatni. Gua Li eközben 
halkan fohászkodott. 

- Föld anyja, neked sok gyermeked van, pedig nem te szülted 
őket, és sokféle néven szólongatnak, Mahának, Gajatrinak, 
Arurunak, Tarának, Jum Csenmónak, de az igazi nevedet senki sem 
ismeri. Te vagy az élet forrása és a halál úrnője, mindannyiunkban 
ott vagy, születésünk előtt és után is. Amit akarsz, az történik. A te 
lélegzeted suttog a hegycsúcsokon, susog a falevelek közt, mormol 
a folyókban, alszik a völgyek mélyén és perzsel a sivatagban. 
Minden a te öledből fakad, mint ahogy ennek a gyermeknek és az 
anyjának bizonytalan élete is. 

- A Szűzanyához könyörög? - dünnyögte az apátnő, aki keresztbe 
font karral, kezét széles ruhaujjába dugva támaszkodott a falnak. - 
Nem ismerem ezt az imádságot. 

Gua Li nem felelt. Leonora néma sikolyra nyitotta a száját, és 
tágra nyílt szemmel nézett rájuk. 

- Itt van! - kiáltotta a bába. - Szent Kozma levágott feje csodát 
tett! El ne engedjék, az istenért! 

A kifolyó vér közepette megjelent a gyerek feje. A bába várt, amíg 
a fej eléggé kibújt, aztán erősen megragadta, de nem nyomta meg. 


Értette a dolgát. Finoman megforgatta, aztán a vállánál fogva 
hagyta, hogy a kicsi kicsusszanjon. Elharapta a köldökzsinórt, a 
földre köpte vérrel keveredett nyálát, aztán jó szorosan 
megcsomózta a csonkot. 

- Fiú, de olyan kicsi, hogy nemigen marad meg. 

- Adja ide - rendelkezett az apátnő. 

- Nem, maga túl öreg, a gyereknek életre van szüksége. Neki 
adom - mondta, és odanyújtotta a fiút Gua Linek, aki a karjába 
vette, majd belemerítette a dézsában lévő langyos vízbe. Az apáca 
megpróbált az útjába állni. 

- Hagyja csak - szólt rá a bába. - Ő jobban tudja, mit kell tenni, 
mint maga. Ha megmarad ez a soványka jószág, az az ő érdeme lesz. 
És most fizessen ki, két éhes szájat kell etetnem. 

Amikor az újszülöttet kivették a vízből, köhögni kezdett, majd 
nyüszítő hangot hallatott. Gua Li lefektette az ágy egyik tiszta 
sarkába, és megtörölgette egy ronggyal. Egy apáca takarót nyújtott 
felé, egy másik főkötőt, Gua Li pedig mosolyogva köszönte meg 
nekik. Leonora az ágyon ült, két nagy párnával a háta mögött. Csak 
gyengén lélegzett, de amint megérezte a gyerek súlyát a mellén, 
összerezzent. Amikor Gua Li lehúzta a ruhát Leonora melléről, és 
odatartotta a gyerek száját, a két nő keze összeért, és Leonora 
megpróbálta megszorítani Gua Li kezét. Aztán megfogta a kisfiút, 
aki apja érintését megérezve, hangját meghallva idő előtt akart a 
világra jönni. 

Az apátnő gyors léptekkel, lehajtott fejjel távozott, aztán megállt 
Ferruccio előtt. Tunikája zsebéből kivett egy fából faragott olvasót, 
és odaadta neki. Ferruccio nem akarta elfogadni, mire az apáca az 
ölébe dobta. 

- Vegye csak el, és imádkozzon az életükért. Nem biztos, hogy 
megmaradnak. 

Ferruccio a kezébe vette az olvasót, és morzsolni kezdte az ujjai 
között. Tehát élnek. Lehunyta a szemét egy pillanatra, aztán 

kinyitotta, hogy megkérdezze az apátnőtől, kisfia született-e vagy 


kislánya, de az apáca már messze járt, így hát nem szólt semmit, 
úgyis fojtogatták a könnyek. 

Senki sem örvendezett, kivéve Zebeidét, aki engedélyt kapott az 
apátnőtől, hogy Leonora ágyánál aludjon. A fiatalabb apácákat 
öröm helyett szánalom fogta el, amikor meglátták az apró testet, és 
arra gondoltak, hogy nem éri meg az újévet. Az idősebbek még csak 
bele sem néztek a bölcsőbe, mert könnyen felismerték az élőkön a 
halál jeleit. Savonarola imádkozott a gyermek lelkéért. 

Oszmán találkozni akart Ferruccióval, aki naponta kétszer 
nézhette meg a kisfiút, Leonora viszont mindössze egyszer, 
esténként. A két férfi mindeddig nemigen került közel egymáshoz: 
egyik sem hatolt be a másik lelkébe, hacsak nem azért, hogy 
kifürkéssze, mi is köti össze Gua Livel. Mindketten úgy érezték, 
hogy tartoznak valamivel a nőnek, bár más-más okokból, s emiatt 
mindketten szenvedtek a féltékenységtől, irigyelték, hogy a másik 
lelke oly közel került Gua Lihez, ám saját szerepükön nem tudtak 
változtatni. Karácsony reggelén a kolostor udvarán, bármily 
nehezére esett is, Oszmán megtette az első lépést Ferruccio felé. A 
hidegtől erősen sajgott nyomorék lába, Ferruccio pedig kinyújtott 
kézzel indult felé. Oszmán azonban nem fogott kezet vele, hanem a 
tenyerébe tett egy apró ezüsttárgyat. 

- Fatima a próféta leánya, áldott legyen mindörökké az ő neve, ez 
pedig Fatima keze. Tedd a fiad ágyába, megóvja a démonoktól és 
más rossz szellemektől. A szem, amelyet a tenyerén látsz, egy olyan 
Istené, aki nem tesz különbséget kettőnk között, és őrködik majd a 
fiad felett egész hosszú élete során. 

- Úgy teszek, ahogy mondtad, Oszmán, köszönöm. 

-Ismered a történetét? Amikor Fatima azt látta, hogy a 
vőlegénye, Ali egy ifjú és szép ágyassal tér vissza, szörnyű fájdalom 
hasított belé, és hogy ne érezze, beledugta a jobb kezét a fazékba, 
amelyben bárányhúsleves fortyogott. Allah látta ezt, megértette, és 
Fatima nem égette meg magát. Ő nem követett el bűnt, Ali viszont 
igen, ezért ölte meg az a csoport, amelynek én is tagja voltam, a 


muhakkimák. Vagy ahogy ti ismeritek őket, a háridzsiták, a 
kivonulók. 

- Én nem vagyok Ali - felelte erre Ferruccio. 

-Én pedig már nem vagyok háridzsita. Szalem alejkum, 
Ferruccio. 

- Béke legyen veled, Oszmán. 

A hálóterem csöndjében Gua Li sokszor elidőzött Leonora ágya 
mellett. Ha az apácák nem látták, könynyű mákfőzetet itatott vele, 
amely megnyugtatta az asszonyt, és több teje lett tőle. Ami a kisfiút 
illeti, a harmadik naptól már nem rándultak össze görcsösen ráncos 
lábai, és kezdett kissé kigömbölyödni. A hátán lévő szőrszálak 
pedig, anelyek majomhoz vagy - amint az egyik nővér mondta - az 
ördöghöz tették hasonlatossá, lassan kihullottak. 

Leonora kezdettől fogva bizalommal fordult Gua Li felé. Ő volt az 
egyetlen, akinek megengedte, hogy a babát a karjába vegye, s nem 
félt attól, hogy leejti, vagy hogy a kisfiú túlságosan megszenvedi 
anyja távollétét. Még Ferrucciót is túl esetlennek tartotta ehhez - 
már amikor egyáltalán láthatták egymást, hiszen Leonora egyelőre 
a többi nő között feküdt a hálóteremben. És mintha a gyerek is 
szívesebben lett volna Gua Li karjában, mint bárki mással. Ha sírt, 
Gua Li suttogása megnyugtatta. 

- Mit mesélsz neki? - kérdezte egyszer Leonora. - Olyan, mintha 
értené a szavaidat, és figyelmesen hallgatna. 

- A mesterem azt szokta mondani, hogy az újszülöttek magukkal 
hozzák előző életeik emlékeit, csupán felcseperedésük során 
vesztik el ezeket az ismereteket. Mindent értenek - mosolyodott el 
Gua Li -, sokkal többet, mint mi. Így hát egy jóságos és igaz 
emberről mesélek neki, aki megtanulta, majd másoknak is 
megtanította a szeretetet és a megismerést. 

- Akkor beszélj róla nekem is, ha akarsz. Ami jót tesz egy tiszta 
léleknek, csak örömmel töltheti el az öszszes többit is. 


Nisszán hava volt, és a földről kezdett felszállni a meleg levegő. 
Fekete fejű darvak raja húzott el a magasban Anatólia felé. Jézus 
addig követte őket a tekintetével, míg el nem tűntek a messzeségben. 
Mária felállt, fogott egy követ, és a nádasba dobta, oda, ahol a Jordán 
vize csobogva ömlött a nyugodt tóba. 

- Ha nem jöttél volna vissza, most nem lennél veszélyben. 

- Ez volt a karmám, mindent elvesztettem, és meg kellett találnom 
a gyökereimet, 

- Más válaszban reménykedtem, de neked van igazad. Az én 
sorsom is az volt, hogy találkozzak veled. 

Jézus megfogta a nő kezét, és az arcához húzta. 

— Betöltötted a szívemben tátongó űrt, új reményt adtál nekem, 
márpedig az az élet magja. 

- Félek, hogy megölnek, hogy elveszítelek. 

- Ong Pa egyszer azt mondta, hogy a halál nem más, mint az élet 
átalakulása egy másik életformába. 

— Igen, értem - vonta ki szelíden Mária a kezét a férfi kezéből -, de 
ez nekem nem elég. A te szavaidat akarom, nem valaki másét. 

- Eljönnél velem? 

Mária nem ezt szerette volna hallani, és nem is úgy felelt, ahogy 
Jézus szerette volna. 

- A szerzetesek közé, a hegyeid közé? Különben is, Yuehan már 
nagy, nincs szüksége anyára. De ha megmenthetném az életedet 
azzal, hogy feláldozom az enyémet, megtenném. Neked élned kell, 
még rengeteg magot kell elvetned. - Mária elfordította a tekintetét. - 
Nézd! Egy újabb daruraj. Számold meg őket! Tudod, miért van az, 
hogy mindig páros szám jön ki? 

- Nem tudom. Mondd meg. 

- Azért, mert mindig párban repülnek, egész életükben kitartanak 
a társuk mellett, és mindig ugyanott raknak fészket. Ha kettejük 
közül valamelyik elpusztul, a másik nem indul többé vándorútra. 

Jézus nem válaszolt. 


Leonora lassan felemelte a kezét, mire Gua Li elhallgatott. 

- Ez a Mária nem az anyja. 

- Nem, ez Mária Magdolna, az a nő, aki szerette Jézust. 

- Ismerem ezt a történetet. Sok évvel ezelőtt Mirandola gróftól 
hallottam, de ő rám parancsolt, hogy tartsam titokban. Elég 
egyetlen szó, és máris a tömlöc vár rám, meg a boszorkányoknál 
szokásos kínzások. Azt mondta, sok történet szól Jézus életéről, és 
mindegyiknek van valóságalapja, de mindet manipulálták azok, 
akiknek ezt diktálták az érdekeik. Azt is mondta, hogy csak akkor 
kezdte átlátni az igazságot, amikor rátalált egy írásra. Képtelenség 
lett volna, állította, hogy egy olyan próféta, mint Jézus, ne akart 
volna jelet hagyni az embereknek. 

- Te ismerted őt? 

- Segítettem neki egy bizonyos ügyben, és ő is segített nekem. 
Általa ismertem meg Ferrucciót, de ez már egy másik történet. 

- Én pedig Ferruccio által ismertelek meg téged. De ez is egy 
másik történet - mosolygott Gua Li. 

- Ha jobban leszek, beszélhetünk mindenféléről, sok minden 
közös bennünk. De most folytasd, kérlek. 

Gua Li a kisfiúra pillantott, aki ott aludt mellette, aztán 
végigsimított a saját hasán. Igen, majd beszélgetnek, de van egy 
titok, egyetlenegy, amely mindörökre elválasztja őket. Egy titok, 
amelyet álmaiban csak Ada Ta ismert, és a jelek szerint örült neki. 


Nem maradt idejük több szóra. Megérkeztek Jézus fivérei a legjobb 
barátaikkal. Valamennyien fel voltak fegyverkezve. Abban egyeztek 
meg, hogy miután menekülésről szó sem lehet, jobb, ha elébe mennek 
a  Szanhedrin döntésének. Ezzel kifejezik tiszteletüket, és 
megakadályozzák, hogy a rómaiak elfogják Jézust. Így hát elindultak 
Jeruzsálembe. Kétnapi gyaloglás után megálltak Sikemben Jézus 
apjának sírjánál, amelyre mindegyik fiú letett egy követ, mert az 
apjuk igaz ember volt. 


Az ötödik nap reggelén, miután felkapaszkodtak a Har Hazeitimre, 
káprázó szemmel megpillantották a Templom ragyogó falait és a 
fölébük magasodó tornyot, a Kodes Ha-Kodesimot, ahol a frigyládát 
őrizték. Aznap este egy közeli fogadóban vacsoráztak. Jézus egyik 
oldalán a fia ült, Yuehan, a másikon Mária. Ekkor Jézus megkérte 
Júdást, akinek potyogtak a könnyei, hogy hívja oda a tanács tagjait, 
megvárja őket. 

Az ÚJ ÉVBEN, 1498-Ban, RÓMÁBAN És FIRENZÉBEN 


Miután a Borgiák legalábbis de facto királyi családdá lettek, itt volt 
az ideje, hogy úgy is kezdjenek viselkedni, vagyis hogy 
összeugrasszák a nagy hatalmú urakat. Ráadásul VI. Sándor 
pápaként mindkét félnek megígérhette Isten támogatását. Így 
kergette heves csatába az Orsiniakat és a Colonnákat. A dolgot 
leginkább a San Vincenzo-templom sínylette meg, amelyet földig 
romboltak. A pápa viszont örvendezett, mivel ily módon mindkét 
pártot sikerült meggyengítenie. Ami Franciaországot illeti, VIII. 
Károly király ugyan nem fizette meg az adósságait a Medici- 
bankháznak, de még így is súlyos gazdasági nehézségekkel küzdött, 
és nem tudta újjászervezni a hadsereget. Helyzetét tovább 
nehezítette, hogy harmadik fia, Ferenc már születése óta beteges 
volt, és úgy tűnt, neki is korai halál jut, mint testvéreinek. VI. 
Sándor számára ezek kedvező előjelek voltak. A pápa elégedetten 
dörzsölte a tenyerét a Mediciektől kapott, hiúzprémből készült, 
drága kézmelegítőben. Ha Franciaország bajban van, akkor lassan 
megengedheti magának, hogy Cesarét megszabadítsa a bíborosi 
címtől, és összeházasítsa Sancha kuzinjával, Saroltával. 

Jó hírek érkeztek Lucrezia felől is, aki Alfonz után sóhajtozott. Ki 
is ez az Alfonz, Sancha unokaöccse vagy nagybátyja? Elfelejtette. 
Ezek amúgy is úgy szaporodnak, mint a nyulak. Ha megszületik a 
gyerek, és érvénytelennek nyilvánítják a Sforzával kötött, 
hivatalosan el nem hált házasságot, akkor eleget tesz Lucrezia 
kívánságának. Ha az Aragóniai családból hárman is a rokonaik 
lesznek, jó esély van rá, hogy a nápolyi trón a pápaság vagy a 
Borgiák kezére kerüljön - a kettő nem egészen ugyanaz. De 


legalábbis lecsillapítja Cesare forrongó lelkét és ambícióit. Ha király 
vagy régens lesz belőle, akkor a fivérének, Jofrénak is parancsolhat 
majd (már ha fivérek egyáltalán). 

VI. Sándor megállt az ablaknál, és figyelte a zsúfolt piacot, ahová 
minden kedden sok árus érkezett a környező falvakból. Egy napon 
majd, egy palotáért vagy egy nyakékért cserében, megkéri 
Vannozzát, hogy árulja el az igazat. Persze, úgy is lehetne, hogy 
Jofré kapja meg Cesare bíborosi címét, Cesare pedig Jofré feleségét, 
de nem valószínű, hogy Cesare szívesen venné el Sanchát, azt a léha 
ringyót, aki már a család valamennyi férfitagjával összefeküdt. 

Barbarigo dózséval sosem szívelték egymást, de Velence messze 
van, és megvan a maga baja a szultánnal. A szultánnak pedig 
nagyon is megfelelne, ha az adriai kikötők, amelyeket a velenceiek 
meg akarnak szerezni, visszatérnének nápolyi uralom alá egy új, 
gazdasági érdekeken alapuló szövetség jegyében. És ott van 
Medici... Áldott legyen, amiért nem hagyta, hogy nagy hibát 
kövessen el! Ha korábban érkezett volna, Juan még most is élne. A 
dinasztikus álmok megzavarták a fejét, elhitte, hogy jobb a 
királyság, mint a világhatalom. Egyetlen uralkodó sem dicsekedhet 
azzal, hogy mindkét kezében jogart és országalmát szorongat. A 
leszármazottai még várhatnak; csak Cesare türelmetlenkedik. Miért 
is kellett ezt a nevet adni neki? Egy napon talán - de nem most - a 
Borgiák királyok lesznek, ám a dinasztia első uralkodója nem a 
Cesare nevet viseli majd. Hála Medicinek, az ellenségből lett 
hűséges szolgának, aki ráadásul úgy kényezteti, mint még Lucrezia 
sem fiatalkorában. Te, Deum, laudamus! A Mindenható kegyelméből 
lassan minden kialakul. 

- Vaca cabrona! - kiáltott fel elégedetten. 

Az annus horribilis immár véget ért. Bigazzini, az asztrológus 
megjósolta, hogy Juan kísértete nem zaklatja többé, Lucrezia pedig 
fiút szül. 

Most már csak Firenze hiányzik, hogy teljes legyen a kép. A másik 
jeles asztrológus, Gaurico véleménye szerint a Jupiter kedvező 


együttállásban van a Szaturnusszal a Halak csillagképben, de 
igyekezni kell, nehogy az őszentségét érdeklő hal elússzon. 

A pápa tehát levelet küldött Andrea de" Pazzi gonfalonierének, és 
megkérte, hogy terjessze az írást a Calimala kereskedői, a bírók, 
gyógyfüvesek, a szűcsmesterek, jegyzők, továbbá a mészárosok, 
kocsmárosok, fegyverkovácsok, lenárusok, kovácsok, sőt még a 
szabók és a kelmefestők körében is. A levélben arra intette a 
firenzeieket, hogy minden további késlekedés nélkül adják át az 
egyháznak a kiátkozott domonkos barátot, Savonarolát. Ha 
továbbra is megtagadják az engedelmességet, az megátalkodott 
gonoszságra vall, s ez esetben jó pásztorként kénytelen lesz egyházi 
tilalommal sújtani őket. Az elveszett firenzei bárányoktól 
elkobozzák összes javaikat és kihelyezett hiteleiket, persze csak 
azokat, amelyek városuk határán kívül esnek. 

Medici megharagudott, amikor megtudta, kinek címezte a levelet: 
Andrea de" Pazzi az unokatestvére volt Guglielmónak, Bianca 
nénikéje férjének, és ő ölte meg nagybátyját, Giulianót abban a 
merényletben, amikor az apját csak a Szűzanya közbenjárása óvta 
meg. Giovanni most a hűséges Passerininek öntötte ki a szívét. 

- Szándékosan tette, Silvio, ez sértés akart lenni. 

- Inkább gondoljon arra, uram, hogy egy bádogkarddal térdre 
kényszerítette a spanyol bikát. 

Giovanni gyorsan befogta Silvio száját. A bíboros örökösen résen 
volt: félelmet keltettek benne a kandallórácsok, a képek mögül 
leskelődő szemek, a néma szolgák, akiket olykor beszéden kaptak. 
A vatikáni paloták hosszú folyosói, vastag falai mögött váratlanul 
feltűnő üres terek, üregek és járatok, labirintusok és 
álkönyvszekrények mögött valódi ajtók rejtőztek, ahol mintha 
örökösen hallgatózott volna valaki. Giovanni lakrészének ablakából 
az Angyalvár tömlöcének távoli rácsait lehetett látni, az ajtaja előtt 
pedig hatan strázsáltak: két őrt a pápa bocsátott rendelkezésére, 
kettő az ő szolgája volt, és a pápai őröket tartotta szemmel, s még 
ketten álltak ott a biztonság kedvéért. Mindehhez jött még Silvio, az 


árnyék, a bizalmas, a szerető, a vitéz katona és a testőr a maga öles 
termetével és nagydarab testével, amely annyit nyomott, mint négy 
véka búza. 

- Amíg a bizonyítékok életben vannak, még az Úristen sem 
vigyázhat rám eléggé. 

- Az a lényeg, hogy ne beszéljenek, monsignore. Kinek állhatna 
érdekében, hogy felfedje az ön kis titkát? 

-A mi titkunkat, Silvio - figyelmeztette Medici, és fenyegető 
pillantást vetett rá. - És nem is olyan kicsi. Azonkívül a nő eltűnt, és 
megtörténhet, hogy de Mola lovag megtalálja őt is meg a könyvet is, 
ami nincs nálunk. 

- Még ha így történne is, önnek már senki sem árthat. A lovag 
jobban teszi, ha eltűnik és hallgat, és különben is, kit érdekelne a 
mondanivalója? Az ön hangja nélkül sem a könyv, sem a tanúk nem 
érnek semmit. És ha mégis, még mindig mondhatja Borgiának, hogy 
van önnél egy másolat. Ha meggyőződése, hogy önnél van az 
eredeti, nem kockáztatja meg, hogy nem hisz önnek. 

- Valahol sántít az érvelésed, Silvio, csak azt nem tudom, hol, 
egyszerűen nem tudok rájönni. Vagy talán nem akarom meglátni. 

A novícius összevonta a szemöldökét, mire a bíboros intett, hogy 
üljön le mellé. Gyengéden megveregette Silvio vaskos combját, 
amelyen a Mediciek színeiben pompázó, sárga-piros nadrág feszült. 

- Ravasz vagy, Silvio, én meg még rajtad is túlteszek, de akkor is 
félek Borgiától. Persze, ha akarta volna... De elég ebből, inkább 
mondd el, mit gondolsz de Moláról! Mi van, ha bosszút akar állni 
rajtam? 

A férfi erre előhúzta drága, elefántcsont nyelű tőrét, amelyet 
urától kapott, és méregetni kezdte. Giovanni egy pillanatra 
megborzongott. Passerini észrevette ezt, és térdre borult előtte, 
majd átnyújtotta a fegyvert. 

- A dolgok természetes rendjét nem lehet megváltoztatni. A 
méhek is ezt tanítják nekünk, monsignore. Van a here, a dolgozó, a 
harcos és a királynő. Mindegyik más táplálékot fogyaszt, amitől úgy 


fejlődik, ahogy a természet diktálja. Én arra törekszem, hogy harcos 
legyek, és szolgáljam a királynőt. 

- Mi köze ennek de Molához? 

- De Mola nem buta ember, monsignore, és ha lázadó természetű 
is, tisztában van a helyzetével. Tudja, hogy a bosszú visszahullna rá 
meg az utódaira hetedíziglen, már ha lesznek. 

- Remek, ez tehát azt jelenti, hogy ha megtalálná a feleségét... 

- Mindketten eltűnnének, és a feledés homálya borulna rájuk. 

- Akkor tehát segítenünk kellene neki, hogy megtalálja a nőt? 

- Nem hiszem, monsignore, azzal most már csak óvatosságra 
intenénk. Én az Úrra bíznám a dolgot, az Ő akaratára. Ő tudja, 
hogyan lehet eljutni az emberek szívéhez, és miként lehet 
megoldani az őket aggasztó gondokat. 

- Nagyszerű püspök lenne belőled, Silvio. 

- Én pedig a Szentlélek fényét látom ön körül. 

- Ha Isten is úgy akarja, barátom. 

- Úgy akarja. 

- Hát akkor hagyjuk, hogy a természet rendje szerint alakuljanak 
a dolgok. És most hadd csókoljalak meg jutalomképpen az 
engedelmességedért. 


A fehér rigónak elege volt már a jeges januárból. Elegendő 
táplálékot gyűjtött össze, majd behúzódott a fészkébe, és várta, 
hogy enyhüljön a dermesztő hideg. A hónap utolsó napján aztán 
meglátta a napot, és boldogan csicseregve repült ki a szabadba. Ám 
a január még lesben állt, elorzott két napot a februártól, majd 
három napon át szelet, havat és esőt zúdított a városra. A rigó 
kénytelen volt bemenekülni egy kéménybe. Mire a vihar 
lecsillapodott, a rigó elvesztette hófehér tollait. A koromtól 
megfeketedett, és mind a mai napig fekete is maradt. 

Firenze ebben az évben is ragaszkodott a hagyományokhoz: 
február elején olyan hidegre fordult az idő, hogy a Santa Maria 

Novella boltíves kerengőjében elsuhanó, imádkozó apácák feje 
fölött fenyegető jégcsapok lógtak. 

Oszmán már elnyerte a bizalmukat. Becsületessége és 
szemfülessége miatt gyakran őt küldték a piacra, a város 
központjába, oda, ahol a római korban az észak-déli és a kelet- 
nyugati főút találkozott. Oszmánt már mindenki ismerte, mindig ő 
jelent meg elsőként a Bőség-oszlop tövében, és soha nem 
érdeklődött az árakról, mielőtt megszólalt volna az alkudozás 
kezdetét jelző harang. És ha valamelyik tisztességtelen kereskedőt 
büntetésképpen fél kezénél fogva fellógatták az oszlopra, nem 
sértegette, — gúnyolta, hanem felemelt botja segítségével 
odanyújtotta neki a kulacsát, hadd oltsa szomját, s mit sem törődött 
a kölykökkel, akik körbefogták, és kicsúfolták a sántasága miatt. 

Oszmán tehát teljes szabadságot élvezett, így miután megvette a 
húst a Ponte Vecchio melletti henteseknél, megállt kissé előrébb, 
ott, ahol a kelmefestők harsány nevetés közepette cserépdarabokat 
hajigáltak a távolodó kétárbocos vitorlások után. Terhükre volt az 
áruk ki-be rakodása, mivel a sok szekér, ló meg sürgő-forgó 
rakodómunkás elriasztotta a vevőiket. A céh egyes tagjai 
megfogadták, hogy előbb-utóbb feltöltik a kikötőt munkájuk 
hulladékaival. Oszmán várt, nem szólt, és nap mint nap csöndben 
távozott, miközben a férfiak mindenféle alpári megjegyzést 
kiabáltak utána a feleségéről, akit hiába vár, úgyse jön vissza. Egy 
napon aztán meglátott egy hatalmas termetű mórt, aki éppen 
leszállt egy bárkáról. Oszmán odament hozzá, és átölelték egymást. 
A kelmefestők megrökönyödve figyelték a jelenetet. 

- Szalem alejkum, Aruj Reisz, már vártalak. 

- Szalem, testvérem, én viszont nem számítottam rád. Azt 
mondták, eltűntél, és a Nagyasszony fatvát bocsátott ki ellened. 
Meg kellene, hogy öljelek. 

- De nem teszed, mert bűnös vagy - mutatott Oszmán a férfi 
bőrén látható tetoválásra. - Ez haram, bűn. Csoda, hogy a 
Nagyasszony le nem vágatta a karod. 


Aruj Reisz megmozgatta a karizmait, amitől a tetovált nőalak 
hastáncot lejtett. 

- Látod? - mosolygott. - A hajón töltött magányos éjszakáimon ő 
a társam. Amikor táncol, eszembe juttatja, hogy Allah nőket is 
teremtett, nem csak büdös tengerészeket. Rosszabb lenne, ha 
másfajta kísértésbe esnék, nem gondolod? 

Zsíros nevetése visszhangot vert a sikátorban. A kelmefestők 
sietősen összepakolták az árujukat, és inkább bezárkóztak a 
műhelyükbe. 

- Mit akarsz, Oszmán? - folytatta most már komolyabban a férfi. 
- Szerezzek újabb szállítmányt Isten patkányaiból? 

- Nem, erre már nincs szükség. 

- Akkor komolyabb a dolog. 

Aruj Reisz a szakállát vakargatta, aztán körmével elnyomott egy 
tetűt. 

- Szólnod kellene a fivérednek, hogy vigyen el Isztambulba két 
személyt, engem meg... meg egy nőt. 

Aruj keze úgy nehezedett a vállára, mint a kovács pörölye. 

- Egy nőt! Nézd csak a jó öreg Oszmánt! Most már mindent értek. 
De... Isztambulban veszélyben leszel, a fatva elől nincs menekvés. 

- Elmegyek Bajazidhoz, és tőle kérek védelmet. 

Aruj Reisz úgy nézett rá, mintha máris kiterítve, halotti lepelbe 
csavarva látná. 

- Nem tudom, mit forgatsz a fejedben, de a fivérem biztosan 
segít. Ám mostantól többé nem tartozom neked semmivel. Ha még 
egyszer találkozunk, nem állok jót az életedért. 

- Nem találkozunk többé, testvérem. Hol és mikor találom a 
hajót? 

- A következő hónap második keddjén. A régi classei kikötőben 
lesz, prémeket szállít. 

- Nem Velencében? 

- Ott túl sok a zsandár, és Classe különben is közelebb van. 

A sánta bólintott. 


- Helyes. Hájr egy napot vár, de nem többet. A lagúna tele van 
banditákkal, a velenceiek pedig folyton  cserélgetik a 
vámtisztviselőket, és nem biztos, hogy mindet sikerül lefizetni. 

Oszmán derűsen távozott. Kezében szorongatta a mozaik utolsó 
darabkáját. Bármilyen formát öltsön is Allah, teljesítenie kell a 
kérését, ennyivel tartozik neki. Most nyugodtan meghallgathatja 
Gua Li történetének végét, megismerheti mindazt, amit kihagyott, 
újrahallgathatja kedvenc részeit. Miután leadta, amit vásárolt, 
engedélyt kért és kapott Ludovica anyától, hogy bemenjen Leonora 
cellájába. Sok munkával vívta ki magának ezt a jogot. 

Az asszony már jobban volt, és a gyerek is szépen fejlődött. 
Nagyjából most jött el az az idő, amikor meg kellett volna születnie. 
Az apácák Lazzarónak nevezték el, a feltámasztott Lázár után, de 
Leonora négyszemközt más névben egyezett meg Ferruccióval. Ám 
tudták, hogy amíg az asszony teljesen fel nem épül, el kell 
fogadniuk a kolostor szabályait, melyek szerint férj és feleség csak 
naponta egyszer találkozhat. 

Oszmán megállt az ajtó közelében, és csak akkor lépett oda 
Leonora ágyához, amikor Gua Li intett neki. Kissé arrébb húzta a 
gyékényt, amelyen Gua Li aludt összegömbölyödve minden éjszaka 
a nővére mellett - mert immár így nevezte Leonorát, akit úgy ápolt, 
mint egy kislányt. 

- Láttad a kicsit, Oszmán? - mutatott Leonora a mennyezetről 
lógó kosárra. - Ugye, milyen szép? Mondd el az apjának, ha látod, 
mert nekem ritkán adatik meg, hogy vele legyek. Azt mondja - 
nevette el magát -, hogy olyan a kisfiú, mint egy kis Buddha. 

- Ezek szerint nagyon tetszik neki - mosolygott rá Oszmán. - 
Ugye, Gua Li? 

-Így van, és néha tényleg úgy mosolyog a kicsi, mint a 
megvilágosult. Ada Ta mindig azt mondta, hogy a gyerekek azért 
olyan mindentudók, mert "még szorosan kötődnek az 
örökkévalósághoz, amelyből származnak. Nem is tudás ez, hanem 


tapasztalat. Ezért mosolyognak, és ezért tanulnak olyan gyorsan. 
Még erősebb a szellemük, mint a testük. 

- Akkor miért sírnak, húgom? 

- Talán azért, mert érzik, hogy még sokáig kell élniük, mielőtt 
visszatérnének a fénybe. Márpedig az alapján, ahogy ő sír - 
cirógatta meg a kisfiú arcát -, biztosak lehetünk benne, hogy hosszú 
élete lesz. 

- Oszmán szeretné hallani a történetedet, és nekem is jót tenne, 
meg a kicsinek is. De mi a baj, Gua Li? 

A nő mosolyt erőltetett az arcára, de hiába próbálta visszafojtani 
a könnyeit. Leonora aggodalmas hangja csak még inkább 
elszomorította. 

- Semmi komoly. Csak pár napja már nem álmodom a 
mesteremről. Kár, hogy te nem ismerhetted meg. 

- Én is sajnálom, Gua Li. Gyere, feküdj ide mellém. Fiatal lány 
létedre úgy ápolsz hetek óta, mintha az anyám volnál, most hagyd, 
hogy én öleljelek meg. 

Elmúlt a sexta órája, eljött a nona, egy apáca lépett be, kezében 
gőzölgő tyúklevessel, kenyérrel és sajttal, de amint meglátta 
Oszmánt, sietve távozott. Leonora furcsállta, hogy Ferruccio nem 
jött, de azt gondolta, biztosan megint az apácák állták útját. Holnap 
majd jót nevetnek rajta. Miután együtt elfogyasztották az ételt, 
Leonora a mellére tette a kisfiút. Oszmán elfordult, Gua Li pedig 
tréfásan megdicsérte Leonora duzzadó emlőjét, azt, hogy a 
mellbimbójára tett kendő mindig átnedvesedik, és ha csak 
megérinti a mellét, máris zubog belőle a tej. Remélte, hogy ő is így 
lesz vele, amikor eljön az ideje. Aztán összeszedte a gondolatait, 
mert gyűlölte a történetnek ezt a részét, olyan haragot ébresztett 
benne, hogy alig bírta fékezni magát. Nem tudott közömbös 
maradni, mert Ada Ta is mindig azt mondta, hogy az igazság 
jegyében senki sem maradhat közömbös, bár az érdek gyakran 
mégis hallgatásra sarkallja az embert. 

- Az ott a fehér tunikában, Kajafás. Ő a galileai Jézus. 

A komor tekintetű főpap az ajkát harapdálta. 

- Magamtól is felismerem a bűnöst - csattant fel. - Nyilvánvaló, 
hogy az az, amelyik béklyóban van. 

Az írnok nem felelt, csupán udvariasan intett a római tisztnek, 
hogy engedje tovább a rabot. A kormányzó úgy rendelkezett, 
tiszteletben kell tartani azt a szabályt, amely megtiltja, hogy 
tisztátalanok lépjenek a Templomba. Minden nem zsidó annak 
számított, továbbá a fegyveresek, a betegek, valamint azok, akik 
nemrég holttestet láttak, és még nem tisztálkodtak meg azóta. De ki 
voltak tiltva a nyomorékok is, a bénák és mindazok, akik súlyos testi 
hibájukkal sérthetnék a teremtett világ tökéletességét az Úr 
szemében. Kajafás pedig adott a szabályokra, számára a törvény volt 
minden, törvény nélkül káosz és romlás várna a világra, így hát a 
törvényt akkor is tisztelni kell, ha nem igazságos. 

Jézus bűnösségét nem lehetett kétségbe vonni: Isten törvénye ellen 
bujtogatta a népet, valamiféle felsőbbrendű igazságosság nevében. 
De mi lehet felsőbbrendű az atyák Istenénél? Eretnek, istenkáromló, 
önnön népének árulója, jól mondta Annás. Ez az ember már 
gyerekkora óta veszélyt jelent. Annás ezt felismerte, és megszabadult 
tőle. Van benne valami gonoszság, ami nemcsak abban segítette, 
hogy életben maradjon, amikor ezernyi társa veszett oda, de még 
abban is, hogy visszatérjen. Akár a sátán, aki elvette Jóbtól a javait, a 
feleségét és a gyermekeit, Jézus is azt akarja, hogy a zsidókat fosszák 
meg mindentől - de nem azért, hogy megbizonyosodjon a hitükről, 
hanem hogy elszakítsa Istent az ő választott népétől, királlyá 
koronáztassa magát, és Isten helyébe lépjen. 

- Álljon elő a fogoly! - kiáltotta el magát Kajafás. 


Amíg az írnokok hivatalosan átvették a rabot, Kajafás elfordult. 
Zavarba hozta, hogy az imént elcsuklott a hangja. Az 
oszlopcsarnokot nézte, ahol majd a kihallgatás folyik. Az összeláncolt 
csuklójú Jézus ekkor odaállt elé, mire a főpap hátralépett. Igyekezett 
úgy viselkedni, ahogy az apósa viselkedett volna hasonló helyzetben. 
Biztos volt benne, hogy Annás titkon figyeli valahonnan. 

- Tehát - folytatta némi torokköszörülés után - te volnál a zsidók 


királya. 
- Te mondtad, nem én - felelte Jézus derűsen. - Én csupán egy 
ember vagyok. 


A Szanhedrin felől rosszalló moraj hallatszott, de Kajafás nem 
tudta eldönteni, hogy neki szól, vagy annak, amit a galileai mondott. 

- De hiszen azt beszélik, bujtogató vagy, azt állítod magadról, hogy 
te vagy a szent könyvek Messiása, és Isten fiának tartod magad! 

- Azt is beszélik, hogy a Szanhedrin feje jóságos és igazságos férfiú. 

Ezúttal a tanács néhány tagja elmosolyodott. Arimateai József is 
köztük volt. Gamaliel, aki mellette ült, odasúgta neki: 

- Nem jó ez a taktika. Kajafás nagyon bosszúszomjas tud lenni, 

- Már úgyis elítélték, szerintem ő is tudja. 

- A hívei megpróbálják majd kiszabadítani, 

- Nem hiszem , jól tudja, hogy akkor a Szanhedrin a családján állna 
bosszút, ezt pedig nem hagyhatja. Mindenért vállalja majd a 
felelősséget, és szembenéz a halállal. 

Gamaliel keresztbe fonta a karját, és ismét Jézus meg Kajafás felé 
fordította a tekintetét. Egy lándzsás vadász meg egy láncra vert, de a 
helyzetével nagyon is tisztában lévő oroszlán. 

- Akkor tehát tagadod, hogy Isten fia vagy? 

- Nem tagadom, az vagyok. Mint ahogy te is az vagy, és minden 
jelenlévő, meg minden ember a Templom falain kívül. Valamennyien 
annak az Istennek a gyermekei vagyunk, akit te Éli néven ismersz, de 
más népek másképpen neveznek. 

— Hallottátok? - kiáltotta Kajafás. - Káromolta az Istent! Mire 
várunk még? Ezért megkövezés jár. 


- Nekem volna egy kérdésem - szólalt meg Arimateai József, mire 
mindenki elhallgatott, - A vádnak pontosnak kell lennie. 
Bujtogatónak nevezted őt. De ha megtehetnéd, nem te lennél-e az 
első, aki a római elnyomás ellen tüzeli népünket? Az ő 
szempontjukból veszedelmes lázító lennél, mi viszont hősnek 
neveznénk. Egyébként pedig nem hallottam semmiféle káromlást, 
ami sértené atyáink törvényeit. 

Kajafás egyetértésre várva nézett körül, de József tiszteletet 
parancsoló fellépése és érvei hatására máris a tanács több tagja 
vitatkozni kezdett a szomszédjával. És ha egyszer egy zsidó vitába 
bocsátkozik valamiről a társaival, annak se vége, se hossza. 

- Kérdezd a szombatról! 

Mindenki felnézett. A hang elhalt, de a bperistylium felől 
sarucsattogás hallatszott. Annás egy szolgára támaszkodva, lassú, 
nehézkes léptekkel vonult le az oszlopcsarnokba. A testét 
elnehezítették az évek, de a keze még nem remegett. 
Teknősbékaszemével hosszan nézte Kajafást. 

- Kérdezd a szombatról! - ismételte meg. - Ha egy római szekér 
felborulna, segítene-e a kocsisnak összeszedni a rakományt? 

Ezután leült a többiek közé, akik azonnal körbevették. 

- Hallottad, mit mondott a tiszteletre méltó Annás. Válaszolj! 

- Segíteni valakinek - sütötte le a szemét Jézus - soha nem bűn, 
még szombaton sem. 

Kajafás a melléhez emelte a kezét, megtépte a tunikáját, majd a 
földre hajította a derekán végigfutó övet. 

- Most - mutatott Arimateai József felé - csakugyan káromolta az 
Istent! 

- És ki a védője? - kérdezte erre a másik, és előrenyújtotta a karját. 
- A törvény szerint joga van hozzá, mégsem kapta meg. 

József segítségkérően nézett társaira, de sokan már a fejüket 
csóválták. Meglepődött hát, amikor éppen Annás védte meg, aki már 
kiadta a dühét, és győztesnek érezte magát. 


- Józsefnek igaza van - mondta komoran. - És még ha be is 
bizonyosodik a vádlott bűnössége, jogában áll fellebbezni. Azt 
javaslom, hogy az ítélettel egy időben a Szanhedrin nyilvánítsa ki, 
hogy a végső döntést a kormányzónak kell meghoznia. A királyunk is 
az ő vendége a napokban. Az ő tekintélyük a legfőbb biztosíték a 
vádlott számára. 

József nem szólt, csak egy pillanatra összevillant a tekintete 
Jézuséval, amelyből végtelen belenyugvást olvasott ki. Távozott hát 
Gamaliellel együtt, miközben a Szanhedrin szavazott. A galileai 
letartóztatásának híre hamar elterjedt Jeruzsálem-szerte. Az éjszaka 
folyamán előbb többtucatnyian, aztán több százan, végül már több 
ezren mentek fel a Templom-hegyre. Amikor feltűntek a hideg hajnal 
első fénysugarai, és az őrök kinyitották a kapukat, hatalmas 
tömeggel találták magukat szemben, amely jól hallhatóan, bár 
fegyelmezetten morajlott. 

Amikor azonban őrei kíséretében megjelent a láncra vert galileai, 
a moraj felerősödött. Volt, aki a rabot becsmérelte, mások viszont a 
Szanhedrint szidalmazták. A két tábor szóváltásba keveredett, ami 
aztán ökölharccá és kőhajigálássá fajult. A kapukat ismét becsukták, 
meg kellett várni, míg odaért egy teljes római cohors, amely 
felsorakozott az út mentén, hogy megakadályozza a további 
zavargásokat, és Jézust átszállíthatták a Templomból az Antonia- 
erődbe, ahol Poncius Pilátus kormányzó és Heródes Antipas király 
várta. 

Már magasan járt a nap, amikor Jézus és az őt kísérő katonák 
kiléptek az oszlopcsarnokból, lementek a rövid kis úton, majd 
felkapaszkodtak a közeli erődbe. A kétoldalt sorakozó, kiabáló 
tömeget erős katonai kordon szorította vissza. Ki sírva, ki örvendezve 
figyelte a rab elhurcolását, ám ha valaki felordított vagy felemelte a 
kezét, a korbács válogatás nélkül lesújtott, a bőrcsíkokhoz erősített 
csontdarabkák pedig elszakították a ruhákat és feltépték a húst. 

- Itt van végre! - kiáltotta Heródes. - Már régóta szerettem volna 
megismerni. 


A király hevesen hadonászott kövérkés kezével, a rubinokkal, 
topázokkal és smaragdokkal kirakott aranygyűrűk csillogása pedig 
felingerelte a kormányzót, aki egy magas támlájú karosszéken nyúlt 
el. Néhány napja erősen rángatózott a szemhéja, és az orvos 
szigorúan ráparancsolt, hogy kerülje a villódzó fényeket. Heródes 
Antipas többször is körbejárta Jézust, irigyelte karcsú termetét és azt 
a természetes vonzerőt, amellyel megnyerte a zsidó nép egy részét, s 
amely - akarata ellenére - őrá is hatott. Az ilyesmi Isten ajándéka, 
ám az Úr a maga bölcsességében, amely olykor az őrültséggel 
határos, nem sejtette, milyen nagy hiba, ha nem a megfelelő embert 
ajándékozza meg vele. Ha olyan kapja, aki nincs hozzászokva a 
hatalomhoz, akár veszedelmessé is válhat, és megzavarhatja a 
dolgok természetes rendjét. Mint ennek a Jézusnak az esetében. 

- Te nem afféle vándorprédikátor vagy - szólította meg a király. - 
Mi a titkod? 

- Nincsenek titkaim - felelte Jézus, aki állva maradt előtte. - Csak 
azt mondtam a népemnek, amit gondoltam, és elláttam őket néhány 
jó tanáccsal. 

- Hallod ezt, kormányzó? Jó tanácsokról beszél, mintha igazi bölcs 
volna. 

Pilátus válaszképpen dünnyögött valamit. Mindent tudott erről az 
emberről meg a követőiről. Kétségkívül lázadók, de nem erőszakosak, 
legalábbis ezt jelentették neki. Pontosan erre van szükség ahhoz, 
hogy fenntartsák a rendet, ezzel lehet igazolni a folytonos 
őrjáratozást az utakon és a piacokon anélkül, hogy a római 
megszállás elnyomásnak tűnne. Ezek az emberek olyanok, mint a 
kifakadt fekélyek: zavaróak ugyan, de megszabadítják a testet az 
ártalmas nedvektől. 

Ostoba zsidók, a gőgjükkel, az irigységükkel és a törvényhez való 
képtelen ragaszkodásukkal - mintha a törvény változtathatatlan 
volna és örök, nem csupán a kormányzás eszköze. Ha elítélik ezt a 
Jézust, mártírt csinálnak belőle - persze, az is lehet, hogy a 
Szanhedrinnek pontosan ez a szándéka. Ez ugyanis ürügyet 


szolgáltatna a Róma elleni felkeléshez. Heródes kérését hallva Pilátus 
összerezzent. 

- Mutass nekem valami csodát, Jézus! 

- Mit akarsz tőlem, Heródes, nincs elég udvari bolondod? 

A tetrarcha az ajkába harapott, Pilátus arcán pedig halvány 
mosoly jelent meg. 

- Szemtelen vagy, galileai! Nem tudod talán, hogy egyetlen 
szavunkkal szabaddá tehetünk? 

- Köszönöm, de én már szabad vagyok, még ha a láncok le is 
húzzák a tagjaimat. Én csak annyit kérek, hogy engedjetek el, ha 
lehetséges. A Szanhedrin már ítélt felettem. 

- Akkor mutass valami csodát - erősködött Heródes -, és ha igazi 
varázsló vagy, megkérem a kormányzót, hogy engedjen el az 
udvaromba. 

- Nem vagyok varázsló - rázta a fejét Jézus. - De téged nem 
érdekel az igazság, te csak szórakozni akarsz. 

-Én viszont nem - szólalt meg Pilátus, és nehézkesen 
feltápászkodott a karosszékből. - Az istenekre mondom, szeretném 
megérteni, mi okból vagy itt. Szeretnélek megismerni. 

- Előbb csodát kell tennie előttem - mondta sértődötten Heródes. - 
Én vagyok a királya. 

- A fejeden lévő aranykorona jóval kevesebbet ér, mint bármelyik 
római tábornok babérkoszorúja. Egyetlen érdemed van, Heródes, 
hogy az apád nemzett. Rókának neveznek, pedig csak egy kövér 
szamár vagy. 

Heródes felhúzta a vállát, és harapdálni kezdte az ujjbütykeit. 
Rásandított a kormányzóra, aki így megalázta a galileai füle 
hallatára, és magában bosszút esküdött. Persze, ez nem most lesz. 
Egyelőre siránkozni kezdett: 

- Beteg vagyok, Pilátus, tudod, hogy vízkórban szenvedek, és ha 
rám tör a rosszkedv, egyenesen férgek bújnak ki a számból. És majd 
belehalok, hogy beteg az én Lesbonaxom, aki egy napon, ha a császár 
is úgy akarja, követ majd a trónon. Az anyja már szó szerint kisírta a 


fél szemét. Értsd meg, ha ez az ember csakugyan képes csodát tenni, 
megmentheti szegény családomat. 

- Biztos vagyok benne, hogy ha Jézus tudna neked segíteni, 
megtenné, nem igaz, galileai? 

- Úgy hiszem, rangod ellenére becsületes ember vagy - felelte Jézus 
-, és ezért jogod van megtudni az igazat. És ha az igazmondással 
meg tudom menteni magamat és a családomat, örülni fogok neki. Az, 
amit az emberek csodának tartanak, csak az ő szemükben az, az 
enyémben nem. Abban az országban, ahonnan jövök, a szerzetesek 
megtanították nekem, hogyan tud a bennünk áramló energia 
különleges hatást gyakorolni az emberekre és a dolgokra. Sok 
gyakorlás és türelem kell hozzá, de akár te is képes lehetsz rá. 

— Én is? 

- Maradj csöndben, Heródes. Hadd folytassa. 

- Amikor visszajöttem, egy megsebzett, szenvedő, csüggedt népet 
találtam. Szabadságról, igazságról, becsületről és szeretetről 
beszéltem nekik, mert ezekben hiszek. Csak azért akartam 
elkápráztatni őket, hogy meghallgassanak, hiszen egyszerű emberek. 
Neked is szükséged van nagy palotára és csillogó jelvényekre, hogy 
érzékeltesd a hatalmadat, és ez még nem csalás. Én is ehhez az 
eszközhöz folyamodtam. És sosem állítottam, hogy isten lennék, mint 
ahogy azt sem, hogy ezek a csodák valamiféle istentől származnának. 
Ezek az emberek vakok és süketek voltak, én csak megpróbáltam 
kinyitni a szemüket és a fülüket. De azt is mondtam, hogy nem lehet 
igazságosság az égben, ha nincs a földön. 

- Róma a világ minden tájára elvitte az igazságosságot, még ha 
fegyverekkel is. 

- Ezt nem tudom. De a fegyverekben nem bízom, nincs olyan isten 
sem az égben, sem a földön, akinek a nevében bárkinek joga volna 
megölni, megsebesíteni másokat, vagy rájuk kényszeríteni az 
akaratát. Elmondtam mindenkinek, aki hajlandó volt meghallgatni, 
hogy nem kell ugyanazt gondolniuk, amit én gondolok, csupán azt 
akarom, hogy szabadon döntsenek. Nyugodtan gondolhatnak mást is, 


amennyiben tudatosan hozzák meg a döntésüket. Az atyák törvényeit 
elfogadni vagy bírálni se nem helyes, se nem helytelen. Az a lényeg, 
hogy a saját tudatos akaratunk vezéreljen minket. Sosem kértem, 
hogy kövessenek. Minden embernek önmagát kell követnie, a lelkében 
érzett jót, a lelkiismeretét, az igazságot, és nem a törvényt. Én csak 
elhoztam a magam kövét, amely persze a többivel együtt akár magas 
hegyet is alkothat. Nem a cél elérése számít, hanem az oda vezető út. 

Jézus felsóhajtott, Heródes szóra nyitotta a száját, de aztán inkább 
intett Pilátusnak. 

- Jóval veszedelmesebb ember vagy, mint ahogy leírták, galileai. De 
ez még nem jelenti azt, hogy bármilyen bűnt követtél volna el. 
Nekünk írott törvényeink vannak, és senki, még a császár sem 
helyezheti magát fölébük. És ha nincs beleírva a törvénybe, hogy egy 
bizonyos cselekedet bűnnek számít, akkor senkit nem ítélhetnek el 
érte. Megfigyelés alatt tartottalak, mert ez volt a kötelességem, az 
embereim mindenhová követtek. A nép szeret, de nem biztattad őket 
felkelésre, másokkal ellentétben nem szólítottad fel őket arra, hogy 
ragadjanak fegyvert Róma ellen. Az ilyen esetekben a politikai érdek 
olykor azt kívánja, hogy hunyjunk szemet. 

Pilátus megfordult, és Heródesre pillantott, aki mintha kővé 
dermedt volna. 

- Róma szemében tehát - folytatta a kormányzó ismét Jézus felé 
fordulva - nem vagy bűnös. Mindazonáltal mi, rómaiak 
megengedjük, hogy az általunk meghódított országok megtartsák 
saját törvényeiket, amennyiben azok nem ellentétesek a mieinkkel. A 
Szanhedrin azzal vádol, hogy megszentségtelenítetted a szombatot, 
ami számomra teljesen közömbös, de nem hagyhatom figyelmen 
kívül. Így hát vissza kell, hogy küldjelek hozzájuk, kivéve, ha... 

Jézus értetlenül nézett rá, mire Pilátus végigsimított a szakállán. 

- A Szanhedrin csak a zsidók fölött ítélkezhet. Ha azonban akarod, 
római polgárrá tehetlek, és akkor nincs hatalmuk többé fölötted. 


Heródes ekkorra már véresre harapdálta az ajkát. Amikor 
megérezte saját vérének édes ízét, elhagyta a kormányzó szobáját. 
Ketten maradtak. Jézus lesütötte a szemét, és a fejét rázta. 

-Létezik egy szabály amely nincs felírva semmilyen 
törvénytáblára, de bele van vésve az eszembe és a szívembe. Ne áruld 
el azt, aki szeret téged, különösen azt, aki felkínálta neked a lelkét. 
Köszönöm, Pilátus, de nem tehetem, még akkor sem, ha a 
családomnak is római polgárjogot adományoznál. 

- Tudod, mit jelent, hogy visszautasítod az ajánlatomat? 

- Tudom, és kész vagyok szembenézni vele. 

— Az istenek kísérjenek utadon, galileai, 

- Így lesz - mosolygott rá Jézus, - Ők itt vannak bennem a világ 
kezdeteitől fogva, és csakis az életem igazolja a létezésüket. 

Három nappal voltak a pészah, vagyis az elkerülés ünnepe előtt. 
Sok száz évvel ezelőtt ezen a napon az Úr angyala végzett minden 
egyiptomi család elsőszülöttjével. Csupán azokat a házakat kerülte 
el, ahol az ajtót bárányvérrel kenték be. Kegyetlen, gyilkos isten volt 
ez, aki sok ezer ártatlan gyermeket akart lemészárolni. A rettegés és 
a halál istene, az, aki Kajafás közvetítésével tudatta Jézussal, hogy 
másnap a vesztőhelyre viszik, és felszögezik a keresztre, amely már 
várja a Golgotán, vagyis a Koponya-hegyen. Zsidó ítélet, de római 
büntetés - a Szanhedrin ezáltal a rómaiakra hárította a felelősséget. 
Mint a brahmanok, akik egyik kezükkel a szent máglya tüzét 
élesztették, a másikkal pedig nőket taszítottak a lángok közé, mert az 
istenük ezt várta tőlük. Pedig csak a saját hatalmukat akarták 
megőrizni ezzel a szörnyűséggel. Jézus most már csak Ong Pában és 
az ő tanításaiban hitt. 


- Mint ahogy te hiszel Ada Ta szavaiban, húgocskám. 

Gua Li ismerte a történetet, és fel is volt készülve rá, arra 
azonban nem, hogy el kell válnia apjától és mesterétől. Lehajtotta a 
fejét az ágyra, és hagyta, hogy Leonora megsimogassa. 

— Ülj le, Ferruccio. 

A felszólítás meglepte, miként azon is elcsodálkozott, milyen 
közönnyel fogadta - legalábbis látszólag - a gyermek születését a 
barát. Pedig igazán örömmel tölthetné el, hogy Isten újabb 
teremtménye jött a világra. 

Most, hogy ott állt Savonarola előtt, úgy érezte, nem is hetek, 
hanem évek teltek el legutóbbi találkozásuk óta. A barát amúgy is 
sovány, beesett arcán most már a felső fogsor körvonalai is 
látszottak, szeme pedig olyan nedvesen csillogott, mint az 
öregeknek. Remegett a keze, amikor átnyújtott Ferrucciónak egy 
papírtekercset. 

- A Könyörületesség Tiszteletre méltó Testvériségétől. 

A hangja sem csengett már olyan tisztán, mint amikor a 
szószékről egészen a mennyezetig szárnyalt, aztán csigavonalban 
leszállt az oszlopok között, és egyenesen az emberek lelkébe hatolt. 
Rekedtes lett, és nem a torkából jött, hanem a gyomrából. 

- Még kedvesek is, arra kérnek, hogy engedélyezzem magamnak 
a megérdemelt pihenést, de én csak egyféle pihenést ismerek: az 
örök nyugalmat. Arra biztatnak, hogy menjek el volterrai 
testvéreikhez, akiknek szükségük van jó szavakra, mivel sokakat 
elvitt az éhség és a hideg. De én - folytatta, és a szeme felcsillant 
egy pillanatra - az élőknek akarok beszélni! A rothadt húst 
meghagyom a férgeknek... 

- Akkor ne menjen, atyám. 

- Olvasd el ezt is, meg ezt, meg ezt. 


Savonarola köhögött egyet, aztán egy csomó levelet tolt 
Ferruccio elé. Némelyiket pergamenre írták, mások négyrét voltak 
hajtva. Ferruccio megnézte a fejléceket: a gyapjúfonók céhe, a 
kelmeárusoké, a bíróké és a jegyzőké, de még a céhek priorátusától 
is jött egy levél, kék címerpajzzsal, benne a libertas szó, 
aranybetűkkel. Ferruccio a barátra nézett, majd amikor az 
bólintott, olvasni kezdett. Valamennyi levél - hol könyörgő, hol 
parancsoló hangnemben - arra kérte a tiszteletre méltó Girolamo 
Savonarola testvért, hogy hagyja el Firenzét, mivel őszentsége VI. 
Sándor interdiktummal fenyegeti őket, amennyiben a fent nevezett 
személyt nem adják át az egyháznak, vagy szabad akaratából nem 
távozik legalább harminc mérföldre Firenzétől. 

- Egész Firenzét ki akarja átkozni? 

- Farizeusok és szadduceusok, a feltámadásban sem hisznek, 
csak a vagyonszerzés érdekli őket. Áruló Júdások, akik kevesebb 
mint harminc ezüstért eladták magukat az ördögnek. Nem attól 
félnek, hogy szent szertartások híján a lelkük a pokol tüzén fog 
égni, csak attól rettegnek, hogy elvesztik a javaikat. Azért ejti 
kétségbe őket az interdiktum, mert akkor a pápa elkobozhatja a 
vagyonukat. Nem tudják, hogy minden, amijük van, kő gyanánt 
húzza majd le őket, amikor át kell kelniük a Styxen, és 
megfulladnak. Akár így, akár úgy, a nagy szajha mindenképpen 
hasznot húz a dologból. 

Savonarola most már magában beszélt, nem is fordult Ferruccio 
felé. A lovag fel akart állni, de a barát intett csontos kezével, hogy 
maradjon, és addig fürkészte résnyire szűkült szemével, míg vissza 
nem ült. 

- Te gyűlölsz valakit, aki ártott neked, de félsz is tőle. Az illető 
csak a kölyke annak a léha nőstény oroszlánnak, amelyik epével 
táplálja a kicsinyeit, de már eleget kapott a keserű táplálékból. 

- Egész életemben átkozni fogom a nevét, de elég volt a 
háborúskodásból. Nekem már csak a feleségem és a fiam számít. 


- Neked! De ő nem elégszik meg a vérrel, amibe éppen csak 
belekóstolt. A húst és a szívet akarja, neked pedig nem lesz erőd, 
hogy ellenállj neki. 

- Messze leszünk tőle. 

- Ha idejön, akkor nem - jelentette ki a barát. 

Ferruccio felpattant, és a keze azonnal a kardja markolatát 
kereste, de hiába, a kolostorban nem lehet fegyvert hordani. Ökölbe 
szorította a kezét. 

- Az Isten verje meg! 

- Már megtette, Ferruccio, a születése pillanatában: kénytelen 
olyan öltözéket viselni, amely égeti a bőrét. De most hallgass meg. 
Az én időm lassan lejár, de te és Leonora nem fogtok követni. 

- Mentse meg Leonorát és a fiamat, és én segítek önnek. 

- Oda, ahová én megyek, nem követhetsz, sok bűnöm van, amit le 
kell vezekelnem, több, mint neked, és másfélék. Mire Medici a pápai 
harsonák szavára diadalmasan bevonul Firenzébe, ti már messze 
lesztek. Ez az akaratom. 

Ferruccio arckifejezése ellenkezésről árulkodott. 

- Megölném, ha módomban állna, vagy ha elérnék vele valamit. 
Nincs hely Itáliában, ahol elrejtőzhetnénk. 

- Igazad van, sőt talán egész Európában sincs. De - ragadta meg 
Ferruccio mindkét kezét - van egy hely, ahol biztonságban lehettek. 

Ferruccio egy őrült tekintetét látta, de egyben egy jó barátét is - 
és nem volt más, amibe belekapaszkodhatott volna. 

- A török, Ferruccio. Az ő hatalmuktól még az ördög is fél. Már 
beszéltem Oszmánnal - tért a tárgyra -, pár nap múlva elutaztok 
vele. 

Savonarola ezzel véget vetett a beszélgetésnek. Ferruccio 
összekulcsolta a kezét, és megpróbált a barát szemébe nézni, de az 
már a papírjai fölé hajolt. Horgas ujjai, amelyeket csak részben 
takart el a durva, ujjatlan kesztyű, kotorásztak a lapok között, aztán 
megálltak, majd továbbszaladtak, mint a zsákmányt kereső pókok. 

- Atyám! 


- Még mindig itt vagy? Menj a feleségedhez meg a fiadhoz! És 
még ma este beszélj Oszmánnal, ő majd elmond minden részletet. 

- Atyám! 

- Mi az? - Savonarola nyitott tenyérrel az asztalra támaszkodott. 
- Mit akarsz még? 

— Miért teszi? 

A barát szájából kitörő hörgés mintha nevetés akart volna lenni, 
bár az arca komor maradt. 

- Szeretetből? Nem, fiam. A szeretetemet Istennek adtam, ő 
mindet elvette, és egy szemernyit sem hagyott belőle e világi 
testvéreimnek. Nem, más az oka, és ez az ok egyenesen Istentől 
származik. Amikor a szent kötelékben egyesítettelek benneteket, 
megesküdtem, hogy ezt a köteléket senki sem tépheti szét, sem az 
égben, sem itt a földön. Csak a halál, amelyet Isten pártatlanul oszt 
szét a hatalmasoknak és a szegényeknek, a jóknak és a 
gonoszoknak, az öregeknek és a gyerekeknek. Kötelességem, hogy 
mindenkitől megvédjem a házasságotokat, még tőletek is, tévedés 
ne essék. Nézz rám, Ferruccio! Jobban kell félned Isten 
kegyességétől, mint a haragjától, mert arról kell majd számot 
adnod életed végén. És most menj, hagyj egyedül Vele. 

Savonarola jóslatai hamarosan beteljesedtek. A ,haragosak", és 
különösen a Medici-pártiak egyre nagyobb számban vonultak fel- 
alá Firenze utcáin. Nem telt el úgy nap, hogy valamelyik 
kereskedőnek, akiről úgy vélték, Krisztus köztársaságának híve, ne 
dúlták, ne gyújtották volna fel az üzletét. És nem volt kihez fordulni, 
mert a hatóság emberei csak a vállukat vonogatták, s várták, hogy 
kiderüljön, merről fúj a törvény szele. Ha valaki a domonkosok 
csuhájában lépett ki az utcára, az a biztos halálba ment. Ha 
véletlenül túlélte volna a botütéseket, akkor az Arno sebesen 
örvénylő, jeges vizébe lökték. 

Néhány napig meleg felhők csalogatták az első tétova fecskéket, 
ám ezután váratlan, bőséges havazás tört a városra, és a tél végi 
hideg a kedélyeket is lehűtötte. A kényszerű nyugalom sokakat 


gondolkodásra késztetett, és fokozta a bizonytalanok félelmeit: az 
interdiktum úgy lebegett fölöttük, mint a hópelyhek a város fölött, 
és nemcsak a háztetők omlottak be a hó terhe alatt, de a bűnök is 
nagy súllyal nehezedtek a lelkekre. A Savonarola mellett kitartó 
,Siránkozók" napról napra fogyatkoztak, és megfogyatkoztak 
vezetőjük, Francesco Valori reményei is - immár nem számított rá, 
hogy Savonarolától azt a parancsot kapja, lépjen kapcsolatba 
zsoldos csapatokkal. Carlo Baglioni, Ranuccio da  Marciano, 
Fernando di Peraltra és mások egyre csak jöttek-mentek Toscana 
és Umbria között, de a hadvezéri megbízatás váratott magára. 
Pedig a rendteremtéshez elég lett volna ezer angol íjász meg svájci 
pikás és kétszáz spanyol lovas. 

Még Oszmán is ritkábban látogatott ki a piacra. A hentesek meg a 
zöldségárusok nem győztek engedményt kínálni neki, mert attól 
féltek, hogy átpártolt a konkurenciához. 

- Tehát te mindent tudtál? 

Ferruccio Leonora kezét szorongatta. Meglepte, hogy a felesége, 
Gua Li, sőt még Zebeide is ismeri a titkot, csak ő nem tudott 
semmiről. Gua Li ekkor kiment a szobából, magukra hagyta őket. 

- Mind attól féltünk, hogy nem helyeselnéd - szólt esdeklő 
hangon Leonora -, és hogy valamiképpen bosszút akarsz állni 
Medicin. 

- De hogy gondolhattad, hogy még egyszer elhagynálak? 

- Az idő a hegyek körvonalait is megváltoztatja, és a legerősebb 
tornyokat is ledönti, Ferruccio. Egyébként pedig féltem. Ugye, nem 
hagysz el többé? 

- Soha, szerelmem. 

Isten veled, Firenze, fehér márványtemplomaiddal, szűk 
sikátoraiddal, ahol mindenféle szag kavarog. Búcsút veszünk 
kiáltozó boltosaidtól, jókedvű klerikusokkal zsúfolt lodzsáidtól, az 
Arno morajától, a környékbeli, kalászt érlelő domboktól, a tanyasi 
táncmulatságoktól, a dús  szőlőkertektől, a bőven termő 
gesztenyésektől, a tölgyesektől, ahol vaddisznók csörtetnek a fák 


között. Ferruccio nyers gyapjúköpenybe burkolózva - mintha 
közönséges kereskedő volna - haladt a Careggibe vezető úton, s 
közben az alant elterülő várost és a környező vidéket csodálta. 

Volt még egy feladata, egy kötelessége, amely alól semmiképpen 
nem akarta kivonni magát. Nagyjából három éve tett esküt 
Mirandola gróf halálos ágyánál, és ez az eskü örökre összekötötte 
őket. A ház érintetlen volt, eltekintve a fáskamrában talált 
rókaodútól. Ferruccio arrébb tolta a nagy konyhaasztalt, és kiemelt 
egy padlócsempét, amelyből egy kissé olajos rongyot húzott elő. 
Kibontotta, és végighúzta ujját a könyv vörös szattyánbőr kötésén. 
Ez volt Giovanni Pico Titkos téziseinek utolsó eredeti példánya. A 
téziseké, amelyeket Ada Ta és Gua Li is ismer, amelyek miatt a 
barátját megölték, amelyek az ő életét is feldúlták. Meg kell őriznie 
őket, meg kell óvnia őket attól a világtól, amely még nem áll készen 
a befogadásukra. A tézisek Issza könyvével együtt véget 
vethetnének a hatalmasok uralmának, és kitárhatnák a földi 
paradicsom kapuit. 

Egyetlen embert ismert, akiről tudta, hogy biztosan megőrzi őket 
még a halálon túl is, és nem tesz fel kérdéseket. Mert Giovanni őt is 
úgy szerette, mint Ferrucciót, bár másféle szeretettel. Ferruccio 
most felment a Strada delle Fornaci és a Vico delle Santucce között 
álló toronyba. A téglaégető kemencék melege sok olyan embert 
vonzott az itteni házakba, akinek nem volt pénze fűtésre, bár 
nyáron sok gondot okozott a sűrű füst. A hidegtől elkékült kezével 
bekopogott a faajtón. Az aszott alak, aki ajtót nyitott, gyanakodva 
méregette, de amikor ráismert, kis híján elejtette a mécsest. 

- A barátom barátja mindig szívesen látott vendég. Gyere be, és 
bocsáss meg a körülményekért, de már csak ez a hely maradt 
nekem. Meg az emlékek. Mesélj magadról! 

Nem sokat kérdezősködtek, hosszan beszéltek viszont Mirandola 
gróf életéről és haláláról. A gróf személye erősebb kapcsot jelentett 
kettejük között, mint ha valódi barátságban lettek volna. Amikor 


leszállt a sötétség, Girolamo Benivieni megosztotta Ferruccióval a 
vacsoráját: kenyeret, sajtot, kelkáposztaleveleket és egy kevés bort. 

- Jól elbeszélgettünk, de nem úgy ismerlek, mint aki ezért 
látogatott meg. 

- Igazad van. Becsületemre mondom, nem kérnék tőled semmit, 
ha nem lennék rákényszerítve - szorította a mellére a kezét 
Ferruccio. 

- Tudom, hogy becsületes ember vagy, ő is ezért bízott benned, 
és együtt szabadítottatok ki a Nona-torony tömlöcéből. 

- Gyalázatos volt a vád. 

- Számomra nem, joggal jelentettek fel, legalábbis a törvények 
alapján, és talán az ítélet is jogos volt. Tudod, mennyire szerettem 
őt, nem lett volna szabad hagynom, hogy egy jóképű legény 
elcsábítson. 

- Sosem ítéltelek el. 

- Tudom. Akkor most engedd meg, hogy lerójam a tartozásomat. 

- Szó sincs itt semmiféle tartozásról, csupán kérni szeretnék 
tőled valamit az ő nevében. 

Ferruccio előhúzta a bekötött kéziratot, és átadta Benivieninek, 
aki lassú mozdulattal végigsimított az aranybetűkön. 

- Először és utoljára a Palazzo de" Rossiban mutatta meg nekem, 
akkor, amikor még élt a remény. Ez volt az élete, és ez lett a halála. 

- Megesküdtem a magam és az utódaim életére, hogy megőrzöm, 
de veszedelmes utazás áll előttem, és veszedelmes a hely is, ahová 
megyek. 

- Vigyázok rá, ameddig élek, Ferruccio, és amikor visszatérsz, 
visszaadom neked. Ha pedig előbb meghalnék, magammal viszem. 
A költőknek nem sok minden adatik meg életük során, de ha 
meghalnak, maguk mellett tarthatják a műveiket, úgysem olvassa 
őket senki. Vásároltam egy sírhelyet a San Marcóban, és jó 
kapcsolatban vagyok a domonkos őrökkel. Megtalálod majd a 
könyvet ott, ahol olyan üzenetet hagyok neked, amelyet csak mi 
ketten értünk. 


- Rendben. Senki nem tudhatja rajtunk kívül. 

- A tüzes karikát fogjuk használni, amely Giovanni születésekor 
jelent meg, a napot. A Purgatórium második énekében Dante a nap 
útjáról ír. Tudjuk, hogy amikor a nap spanyol földön delelőre hág, 
akkor az antipóduson, a Gangesz partján éjfél van. Találd meg hát 
azt a mondatot, amelyben a Tagus, a Gangesz és az antipódusok 
szerepelnek, és ha engem már nem lelsz itt, megtalálod a téziseket. 

Ferruccio tehát mindent elintézett. Miközben a kolostor felé 
ballagott, látta, mi következik. Karóra tűzött fejek, hevenyészett 
bitófákról lógó testek, az út szélén hagyott, megbecstelenített 
apácák. A kutyák készen állnak, hogy kikergessék az odújából a 
farkast. Ideje elmenni. 

Mariano da Genazzano testvér meghallotta az idők szavát. A fivére 
megengedte neki, hogy kapcsolatba lépjen Savonarolával, és ily 
módon megmentse azt a nőt, akihez a rettegett domonkos barát 
nyilvánvalóan ragaszkodik valami ismeretlen okból. Marcello 
halála megkímélte attól, hogy számot kelljen adnia a Medicieknek 
erről az árulásról - ő már mindkettejük helyett megfizetett az 
engedetlenségükért. Marianónak tehát egyfelől volt egy titka, amely 
jól jöhetett volna, ha valamiféle alkura kerül sor, másfelől viszont 
biztos volt benne, hogy senki sem fog beszélni, hacsak nem maga 
Leonora, akit egyébként még sajnált is egy kissé. Ha majd eljön az 
ideje, ártalmatlanná teszi a nőt, amint hivatása követeli. Hiszen 
nem azt írja-e Szent Ágoston, hogy , az asszonyi állat nem kitartó és 
nem is állhatatos: gonoszság lakozik benne, meg akarja alázni a 
férjét, ő a forrása minden viszálynak és háborúságnak, és ő az útja 
valamennyi bűnnek"? 

Elérkezett a cselekvés ideje, többet nem kívánhat Istentől. 
Mariano nem volt híján az ékesszólásnak, és a pápai fenyegetés - 
amely, minő véletlen, pontosan megfelelt Giovanni de" Medici 
bíboros érdekeinek - ötletet adott neki, hogyan teremthetne 
fényesebb jövőt a maga számára. Ha Rómában elismerik az 
érdemeit, összejöhet valami zsíros javadalom, egy apáti vagy akár 
egy püspöki cím is. Így hát miközben Firenze azon emésztette 
magát, feláldozza-e Savonarolát, akinek pedig nincs más bűne, mint 
az, hogy az isteni igazságszolgáltatást az e világi érdekek fölébe 
helyezte, Mariano testvér nekiállt olajat önteni a tűzre. 


Szavai kedvező fogadtatásra leltek: Savonarola bűneit hallva az 
emberek máris elfogadhatóbbnak érezték az elkerülhetetlen 
ítéletet. Mariano testvér lángoló prédikációiban a legkülönbözőbb 
vétkekkel vádolta meg a barátot, a gőgtől - amely közismert volt - 
az eretnekségig. Hamis prófétának nevezte - hiszen maga a pápa is 
kiátkozta -, sőt még arra is célozgatott, hogy az uzsora és a 
szodómia sem idegen tőle. Szónoki hevületének köszönhetően a 
szűk Santo Michele all! Orto- és Santo Piero in Schiaraggio-templom 
után az új, tágas Santa Crocéba is eljutott, ahol több mint ezer 
polgár sereglett össze, hogy meghallgassa. Az egyre gyérebb számú 
,Siránkozók" persze távol maradtak, és csak gondolatban esküdtek 
bosszút ellene. 

Így ment ez, amíg csak Francesco di Puglia testvér, aki 
Marianóval felváltva prédikált a Santa Crocéban, tovább nem lépett, 
és nyíltan istenítéletre nem hívta a domonkos szerzetest. 

- Én biztosan nem élem túl - emelte égnek összekulcsolt kezét -, 
de a keresztényi szeretet arra kötelez, hogy áldozzam fel az 
életemet, ha ezáltal megszabadíthatom az egyházat egy eretnektől, 
aki már eddig is sok-sok lelket vezetett az örök kárhozatba. 

Savonarola másnap értesült a kihívásról, ám ekkor már nem 
lehetett lecsillapítani a kedélyeket. Az isteni szellemmel eltelt 
pesciai Domenico Buonvicini, a barát lelkes követője időközben 
kihirdette a népnek, hogy az Úr, ha akarja, világosan értelmezhető 
csodás jelekkel mutatja majd meg, melyik oldalon áll. 

Francesco testvért ez váratlanul érte: az istenítélet csak 
provokáció akart lenni, olyasmi, amit nyomatékosításként kiált 
világgá az ember az emelvényről. Máskor is előfordult már, hogy 
arra kérte a Mindenhatót, sújtsa villámával ott helyben a szószéken, 
s minden jelenlévő várakozóan bámult felfelé. Ám ezúttal a hívek 
komolyan vették a dolgot, már előre élvezték a jelenetet, így hát 
nem fújhatott visszavonulót. 

A római káptalantól egy ferences érkezett a pápa küldötteként, 
és kijelentette, hogy a kesztyűt Savonarolának magának kell 


felvennie. Ám mivel a barát nem jelentkezett, Buonvicini pedig 
ragaszkodott a kihíváshoz, találtak egy harmadik résztvevőt, egy 
Giuliano Rondelli nevű firenzei minoritát, egy szerény ferencest, aki 
belekeveredett a dologba. A városi kancellár előásta a régi 
könyvekből a tűzpróba szabályait, majd aláírták a szerződést 
Ceccone jegyző előtt, aki arról vált híressé, hogy nemrégiben csípős 
hangú gúnyverseket fabrikált Savonarola ellen, az egyikben 
példának okáért arra biztatta, hogy sültek és rántották között 
hajózzon. 

Ezek után két láb szélesen és nyolcvan láb hosszan füstölgő 
parazsat terítettek le. Buonvicinit levetkőztették, mert attól féltek, 
hogy a csuhájában valami varázserejű alkalmatosságot rejteget, 
ami segítheti a próba kiállásában. Az új ruhába öltöztetett 
domonkos ezután a tömeg üvöltése közepette a szakramentummal 
a kezében elindult az izzó szén felé. A ferencesek tiltakozni kezdtek, 
mondván, hogy ha a szent ostya megégne, abból hatalmas botrány 
kerekedne, és ez szentséggyalázás. Buonvicini cserében azt 
követelte, hogy ellenfele tegye le a fakeresztet, a tömeg pedig 
hangos morajjal fogadta az újabb időhúzást. Addig egyezkedtek, 
míg egy heves zápor ki nem oltotta a parazsat. Aznap tehát már 
semmi sem történt, a csőcselék legnagyobb bánatára, amely azzal 
vigasztalódott, hogy jól megverte a Siránkozók közé tartozó, 
fegyvertelen Francesco Valorit. 

Más kerületekben is kitört a csetepaté, az egyik helyen meg is 
halt egy pék, akit barna csuhája és csuklyája miatt szerzetesnek 
néztek. A Bargello őrei válogatás nélkül osztogatták a csapásokat 
ide is, oda is, és sok ház maradt kapu nélkül. 

A Santo Niccoló-torony alatti kapun ily módon észrevétlenül 
gurulhatott ki egy kocsi, amelyet egyetlen izmos ló húzott. 
Egyszerű, egytengelyes jármű volt, sötét bőrtetővel. A bakon két 
férfi ült, odabent pedig három nő meg egy csecsemő, akit meleg 
takarókba csavartak, és nádból font bölcsőbe fektettek. Amikor a 


Via Bolognese emelkedni kezdett Fiesole felé, és a torony már 
egészen kicsinek látszott, Ferruccio levette a csuklyáját. 

- A classei kikötő ötnapi útra van innen. 

- Hat - felelte Oszmán egyenesen maga elé nézve. - Nehéz a 
kocsi. 

- Igaz, ketten hamarabb odaértetek volna. Neked köszönhetem, 
hogy megmentetted a családom életét - hadarta Ferruccio. 

- Senki nem tartozik hálával Oszmánnak - fordult felé a török. - 
Mindent Gua Linek köszönhettek. 

Oszmán megrántotta a gyeplőt, mire a kis termetű, erős ló 
megrázta a fejét, de azért gyorsabban kezdte szedni a lábát. 
Ferruccio nem szólt, csak hátrafordult. Zebeide ringatta a kisfiút, a 
másik két nő pedig éppen nevetett valamin. Szerette volna 
magához ölelni Leonorát, a karjába venni a fiát, aztán odaadni az 
asszonynak, hogy tegye a mellére, és kiélvezni a családi kör 
bensőségességét. Ehelyett magányosnak érezte magát, el is kapta a 
tekintetét, mert miközben a két nő barátsága egyre szorosabb lett, 
őrá minden mérfölddel egyre súlyosabban nehezedett a megcsalás 
bűne. Ez az a bűn, amiről olyan gyakran beszélt a barát? De nincs 
olyan Isten, aki megszabadíthatná ettől a tehertől, talán csak 
Leonora, a benne rejtőző Istenanya, aki szeretetből mindent 
megbocsát, meggyógyít, megszabadít. Nem ítélkezik, nem gerjeszti 
haragra a bűnbánat, amely már önmagában a legsúlyosabb ítélet - 
hiszen ő is attól tart a lelke mélyén, hogy mindent elveszített, még 
akkor is, ha Leonora sosem tudja meg, mi történt. 

Vaglia határában megálltak egy postaállomáson. A helybéli 
szerzetesek vendégül látták őket az apátságban. Azután a Marradi 
nevű városka következett, ahol a bencések fogadták be őket. 
Brisighellában Gua Li bejelentette, hogy nem érzi jól magát, ezért 
két napig kellett időzniük egy fogadóban, melynek zsidó 
tulajdonosa hosszasan vitatta meg Oszmánnal azt a kérdést, hogy 
szabad-e a férfiembernek idegen nő kezét megérintenie. Egyébként 

végül arra jutottak, hogy ha nem rokonok, és nem is az áhítat jeléről 
van szó, akkor jobb, ha a férfi nem ragadtatja magát ilyen gesztusra. 

Amikor Leonora hársfavirágból és körömvirágból készült 
gyógyteát vitt Gua Linek, Ferruccio megállította egy szóra. 

- Most rajtam a sor, hogy segítsek neki - mondta az asszony 
mosolyogva, majd a férje hálás tekintete láttán letette a csészét a 
lépcsőre, megsimogatta Ferruccio arcát, aztán továbbment. 

A mocsarak látványa azt jelezte, hogy immár az Este család 
uralma alatt álló hercegségben járnak. A zuhogó esőben, amely 
alaposan próbára tette a bőrtetőt, a hetedik napon érkeztek meg a 
classei kikötőbe. 

A vízen karcsú vitorlások és széles halászhajók ringatóztak, 
mellettük a lapos fenekű folyami dereglyék, amelyekkel a 
kereskedők szállították árujukat a csatornákon. De vasárnap volt, 
ezért a kihalt rakparton csak néhány hálójavító dolgozott. A kikötő 
fölött sirályok rikoltoztak, és olykor egy magányos kormorán 
repült el. A társaság két éjszakán át együtt aludt, a férfiak felváltva 
őrködtek. Ferruccio most először pihenhetett néhány órát Leonora 
mellett, ám amikor végre átkarolta a feleségét, és lehunyta a 
szemét, Oszmán máris felkeltette, mert eljött a váltás ideje. 

A harmadik napon a török rámutatott a ködben egy hosszú 
árbocos, vörös vitorlákkal felszerelt hajóra. 

- Az ott Hájr al-Din chebecje. 

Oszmán bemászott egy csónak zárt tartályába, amelybe a halakat 
szokták dobálni, hogy ne ugráljanak vissza a vízbe. Kényelmetlen 
helye volt, de nemigen láthatták. Ferruccio figyelte, ahogy a török 
vékony evezővel hajtja a csónakot, amely angolnaként siklik a 
nagyobb hajók között, míg el nem tűnik a tengerillatú ködben. 

- Aruj azt mondta, hogy többé semmivel sem tartozik neked, 
sánta. 

- Így van, Rőtszakállú, rendeztük a számlát. 

- Csak anyám hív így, meg az ellenségeim. 


- Nem vagyok az anyád, de az ellenséged sem. Vigyél el minket 
Isztambulba, és többé nem látsz. 

A Rőtszakállú két matrózának segítségével Oszmán eladta a lovat 
tizenkét  ezüstért, a kocsit meg háromért egy velencei 
kereskedőnek, aki eredetileg tíz ezüstöt kínált a kettőért összesen. 
Amikor a csónakot felhúzták a hajó fedélzetére, Hájr al-Din 
Oszmánra szegezte az ujját. 

- Átkozott áruló! Aruj azt mondta, ketten vagytok, nem öten. Azt 
a boszorkányt pedig nem tűröm meg a hajómon. 

- A többiekért fizetek, a nőn pedig, akit te boszorkánynak 
nevezel - suttogta a férfi fülébe, és Gua Lire mutatott -, Allah áldása 
van, mert most már Fatima nevét viseli, azét, aki elválasztja a 
csecsemőket. A Szunnában megíratott, hogy amikor a Próféta, béke 
és áldás szálljon rá, Medinába érkezett, találkozott egy emberrel, 
akinek tíz gyereke volt, és amikor ez az ember látta, hogyan játszik 
velük a Próféta, elszomorodott, mert ő bizony sosem ölelte meg 
őket. Mire Mohamed, dicsőség az ő cselekedeteinek, azt felelte neki, 
hogy aki szereti a gyerekeket és gondjukat viseli, azon Allah áldása 
van. Kapsz egy forintot, hogy elvidd azt is, akit nem látsz, Bajazid 
pedig további százat ad majd neked. 

Hájr al-Din vállat vont. 

- A fivérem küldött hozzám, úgyhogy most már ő is az adósom. 
Ez pedig megrövidíti az életemet. Minden adós a hitelezője halálát 
kívánja, és szerintem ezalól Aruj sem kivétel. 

- A fivéred szeret téged, amint a törvény rendeli, akármilyen 
vagy is. A Szunnában megíratott... 

- Hogy ne bosszantsd fel azt, aki vendégül lát. Menj velük, 
Oszmán, és gondoskodj róla, hogy csak akkor jöjjenek elő, amikor 
az égen megjelennek a csillagok. 

Kelet felől már előretörtek az este árnyai, amikor a hajó jobb 
oldalán felemelkedett, a bal oldalán pedig a vízbe merült a tizenkét 
evező. A chebec úgy fordult meg, mint egy könnyű táncot lejtő 
dáma, az ormányárboc elsiklott a hajóhíd fölött, amelyhez két lapos 


fenekű dereglye volt kikötve, és a nyílt tenger felé fordult. 
Kibontották a sudárvitorlákat, aztán a főárbocról is leereszkedett a 
három latin vitorla, és az evezőkre már nem is volt szükség, mert a 
szél hajtani kezdte a hajót. 

Hájr al-Din a hajó farában állt a kormányos mellett, és nyugat felé 
nézett, ahol sötét felhők tornyosultak az égen. Kedvére volt a 
látvány. Majd úgy tesz, mint a nyúl, ha a kutyák kergetik, és ha Allah 
négy napon belül megsegíti, akkor hálát ad neki a nagy 
aranymecsetben. 

Gua Li már csaknem olyan bizalmasan beszélt Oszmánnal, mint 
egykor Ada Tával. A szerzetes éjszakánként újra megjelent 
álmában, és vigasztaló szavakat mondott. Gua Li egy takarót 
akasztott az árnyékszék elé, és amikor senki sem látta, felhúzta a 
száriját. Az olajlámpás fényében csodálattal nézte, hogyan 
gömbölyödik a hasa. Meg is simogatta, aztán csöndesen elnevette 
magát, mert az ilyen mozdulatok korábban segítették az 
emésztését, amely mostanában sok gondot okozott neki. 

Amikor kilépett, azt látta, hogy a félhomályban megvillan egy 
szempár. Egész illatfergeteg csapta meg az orrát, mintha a 
jelenlévők energiája egyenesen felé irányulna. De a szaglása 
mostanra összezavarodott, talán már a fogantatás napjától kezdve. 
A teste mással volt elfoglalva. Mindazonáltal mintha Leonora lágy 
citromfű-, Zebeide nyers levendula- és Ferruccio mandulaillatát 
érezte volna. A manduláét, amely édes és keserű egyszerre, 
amelynek megkeményedik a héja, ahogy érik, de végül hagyja, hogy 
feltörjék, és odaadja magát annak, aki elfogyasztja. Gua Li örömöt 
és szomorúságot, tiszteletet és hálát érzett, ha Ferruccióra 
pillantott; de a szerelemnek vannak titkai, amelyeket ő nem ismer. 
Jobban aggasztotta az Oszmán körül keringő, enyhe tömjénszag, a 
búcsú illata, bár tudta, hogy a sánta férfi szíve éppoly tiszta, mint 
Leonora kisfiának mosolya. A gyereknek hivatalosan még mindig 
nem volt neve, de Paolónak szólították, az apja egyik őse után. Ő 


volt az egyetlen, akiből semmiféle illat nem áradt - vagy talán csak 
én nem érzem, gondolta Gua Li. 

- Be kell fejezned az elbeszélésedet - fogta meg a kezét Leonora. 
- Persze, csak ha nem fáraszt, húgocskám. Szeretnénk hallani, mi 
történik Jézussal és a szeretteivel. A hóhéraira viszont nem 
vagyunk kíváncsiak, én legalábbis biztosan nem. Szinte félek 
meghallgatni, mégis érdekel. Ismerem a történetet, amelyet 
évszázadok óta tálalnak elénk, de a te elbeszélésedben az 
egyszerűség logikáját látom. Mesélj, Gua Li. 

Akkor is ilyen voltál, amikor még nem voltál anya, Leonora? Vagy 
az átváltozás olyan mélyreható, hogy a lelket is átformálja? 
Bizonyára van valami hajlam, egy másik Anyától származó abszolút 
természet, amely örök, mint az élet körforgása, és túlmutat az egyes 
ember életén. Gua Li homlokon csókolta Leonorát, leült, és nekidőlt 
egy párnának, amelyet Oszmán csent el Hájr al-Dintől. 

- Már elmeséltem nektek, hogyan vezették fel Jézust a Koponya- 
hegy tetejére, és hogyan kellett a vállán cipelnie kivégzésének 
eszközét. Arról is beszéltem, hogyan ütötte meg Caius Cassius, aki 
nem akarta megölni, csak azt szerette volna, hogy a Szanhedrin 
tagjai halottnak higgyék, és ne törjék el a lábát. A római tiszt aznap 
este fűszeres borral leitatta a katonáit, és megengedte, hogy nők és 
férfiak egy csoportja elvigye Jézus testét. Amikor távoztak, 
kiürítette az amforát, és várta, hogy beteljesüljön a sorsa. Innentől a 
történet egyszerre lesz vidám és szomorú, váratlan események 
következnek be, s nem mindig győz a jó és a szeretet. 

- Mint ahogy az életben is így van - mondta Ferruccio, aki pedig 
jó ideje nem szólt már Gua Lihez. - A sors mindig tartogat 
meglepetéseket, hol jókat, hol rosszakat. Amikor úgy érzi az ember, 
hogy duzzad az erőtől, ráküld egy váratlan betegséget, amikor 
pedig már-már elsodor minket a vihar, egyszerre kiderül az ég. 

Leonora a két keze közé fogta Ferruccio arcát, és úgy 
megszorította, hogy szinte fájt. A szavak úgy törtek ki a szájából, 
mint a rég eltömődött forrás vize. 


- És amikor a feleséged üzenetet küld neked a fogságból, és a 
sorok között elárulja, hol keresd, te viszont csak a szavakat látod, és 
nem gondolkozol el rajta, miért is fogalmaz ilyen nyakatekerten? Itt 
szó sincs a sorsról. - Leonora felsóhajtott. - Te vagy a mindenem, 
de hát akkoris csak férfi vagy. 

Ferruccio szeme réssé szűkült, miközben az emlékezetébe idézte 
azt a néhány mondatot. Ő csak annyit értett belőle, hogy a felesége 
él, a többit észre sem vette, bár feltűnt neki, hogy a megfogalmazás 
nem vall Leonorára. Szóra nyitotta a száját, hogy magyarázkodjon 
és bocsánatot kérjen, de Leonora csak a fejét rázta, aztán Ferruccio 
szájára nyomta az ujját, s várta, hogy Gua Li - talán utoljára - 
folytassa a történetét. Ha a délnyugati szél nem kap erőre, és 
egyetlen velencei gálya sem áll lesben a görög szigetek között, 
holnapra elérnek az Aranyszarv-öblöt lezáró lánchoz. 

A mécsesek fényében reszketeg árnyékok vetültek a barlang fehér 
falára. Egy közeli galambdúcból még itt, több mint tíz rőf mélyen is 
hallani lehetett a több száz, áldozati célokra nevelt, összezsúfolt 
madár burukkolását. Jézust, amint előzőleg kérte, lefektették a hideg 
földre, és aloéval meg mirhával illatosított lepedőt terítettek rá. A kis 
agyag parázstartókból, amelyekben terpentingyanta égett, csípős, 
erős szag szállt fel. Jézus anyja a fia fölé hajolt, Júdás és Jakab ott volt 
mellette, Yuehan viszont az egyik sarokban öklével nyomkodta a 
szemhéját, hogy visszafojtsa a könnyeit. A szemben lévő sarokból 
Mária Magdolna bámulta meredten a mozdulatlan testet. 

- Itt az idő - szólalt meg Júdás. - Mostanra már biztosan készen 
áll. 

- És ha nem tér magához? Én nem látom, hogy lélegezne. 

- Nem bűzlik, anyám. Ha halott lenne, éreznénk, és a színe is más 
lenne. 

- Ez a sok illatszer megzavarhat minket... 

Júdás letérdelt Mária mellé, és a bátyja arcát fürkészte. Egyetlen 
rándulás, a szemhéj egyetlen rezdülése sem jelezte, hogy életben 
volna. Jézus megmondta neki, hogy bíznia kell benne, mert képes 
egészen lelassítani, sőt megállítani a szívverését és a lélegzését. A 
tibeti szerzetesek jól ismerik ezt a módszert, amely leginkább akkor 
van hasznukra, ha a kék medvével találkoznak, az állat ugyanis csak 
az élőket támadja meg. Elmagyarázta, pontosan mivel is jár az ilyen 
tetszhalál. Arra kérte Júdást, hogy ne aggódjon: csak néhány 
egyszerű utasítást kell követnie ahhoz, hogy ő magához térjen és 
visszanyerje erejét. Ám az ütések és a vérveszteség testét-lelkét 


legyengítették, ezért Júdás már nem volt olyan biztos a dolgában. Ha 
nem következik be az utolsó csoda, ha Jézus meghal, akkor mindenki 
őt fogja hibáztatni: az anyjuk, a testvéreik, Yuehan és ő maga is. 

Hamarosan kiderül Kivette az anyja kezéből az üvegcsét, 
amelyben kecskeürülékkel kevert gennyes vér volt. Jézus azt mondta, 
hogy a bűz majd magához téríti. Júdás a késével belevágott az üveget 
lezáró viaszdugóba. Amikor az üvegcse belsejéből sziszegést hallott, 
odatartotta Jézus orrához. Mária köhögve hátrált, és az orra elé 
húzta a tunikáját. Jakab beszaladt az egyik sarokba, mert 
felkavarodott a gyomra, ki is hányta azt a kevés kenyeret és vizet, 
amit előzőleg elfogyasztott. Amikor Mária Magdolna látta, hogy 
Yuehan kétrét görnyed, átkarolta, és szíriai nárdussal átitatott 
kendőt tartott az arca elé. 

Júdás többször is elhúzta az eszenciát a bátyja orra előtt, de 
Jézusnak egyetlen izma sem mozdult. Júdás az anyja felé fordult, aki 
a kezébe temette az arcát. 

Ebben a pillanatban Jézus köhögött egyet. Azután megrázta a 
karját, mintha kísérteteket akarna elűzni. Csak órákkal később tért 
magához teljesen. Először is vizet kért, amellyel leöblítette az ajkát, 
aztán a fiát szólította. 

- Hazamegyünk - súgta neki. - Megint Yuehan leszel, nem 
Johanan, és nem is Johannes, ahogy a rómaiak hívnak. 

- Én elfogadom, akárhogy döntesz, apám. Nekem csak te vagy, és 
továbbra is követlek bárhová. De azok, akik bántottak, előbb vagy 
utóbb megfizetnek érte, esküszöm. 

- Ne sírj, és ne esküdj bosszút - sóhajtott Jézus. - Nem ezért adtuk 
neked ezt a nevet anyáddal. A neved a szellem ajándéka. Méltónak 
kell lenned hozzá. 

A harmadik napon Jézus már tudott enni és inni, és minden testi 
funkciója visszatért, bár nem volt könnyű helyzetben, mert nem 
vonulhatott félre, hogy elvégezze a szükségét. 

- Ha képes voltam a jelenlétetekben kiüríteni a beleimet - 
tréfálkozott -, az azt jelenti, hogy lassan készen állok az indulásra. 


A barlang száját egy nagy malomkővel takarták el, és mésszel meg 
homokkal zárták le, hogy jelezzék, sír van benne. Jézus egy közeli 
üregbe húzódott be Yuehannal. A fiú nap mint nap elment a házba, 
amelyet nagybátyjai vettek bérbe Jeruzsálem külvárosában, és hozott 
az apjának kókuszmézzel ízesített friss árpasört meg mindenféle 
finomságot, a húsoktól az édességekig, amelyeket Mária nagymama 
sütött-főzött megállás nélkül. Ezután az apjával maradt, időnként 
hallgatta a szavait, máskor elszunnyadt a karjában, mint amikor 
kicsi volt, és mindenáron a szülei ágyában akart aludni. 

Jézus néhány nap alatt erőre kapott, a péppé tört aloé pedig a 
sebeit is begyógyította. Az anyja meg a fivérei ragaszkodtak hozzá, 
hogy rendszeresen meglátogassák, mielőtt útra kelne kelet felé. 
Tudták, hogy többé már nem tér vissza. Mindazonáltal vigyázniuk 
kellett, mert ha túl nagy lett volna a jövés-menés a sírok között, az a 
zsidók és a rómaiak érdeklődését is felkeltette volna, és a kölcsönös 
gyanakvás légkörében a Szanhedrin kémei hamar kiderítették volna 
az igazságot. 

De valami így is kiszivárgott, talán valamelyikük elszólta magát, 
vagy az emberek látták, hogy sírás helyett mosoly ül az arcán, netán 
nyersen válaszolt egy kellemetlen kérdésre. Így a hívek közül 
néhányan, azt remélve, hogy talán megláthatják Jézust, sátrat vertek 
a sírok közelében. Hamarosan mások is követték a példájukat. Egy 
egész család is érkezett, az apa gyanította, hogy Jézus el akar menni, 
és vele akart tartani arra a földre, ahol kevesebb az igazságtalanság. 
Pár nap alatt több lett a sátor, mint a sírbolt, ám a gyülekezőkről azt 
hitték, hogy a furcsa, de ártalmatlan halottkultuszukról nevezetes 
kananeusok közé tartoznak. 

Csak Mária Magdolna nem mutatkozott a sír lezárása óta. Ő 
vezette a tárgyalást a római tiszttel. A prostituáltak közé vegyülve 
rávette, hogy ne tegyen fel túl sok kérdést, és nagy nehezen arról is 
meggyőzte, hogy cinkosságért cserébe ne kérjen mást, mint pénzt. 
Jézus fivéreivel és fiával együtt ő is jelen volt, amikor a testet levették 
a keresztről. De ahhoz, hogy elfogadtassa magát, legalábbis az kellett 


volna, hogy ő legyen Yuehan anyja. A férfi pedig, akit az életénél is 
jobban szeret, aki jó, okos, szép és kedves, aki egyszerre apja és anyja 
a fiának, most talán úgy tűnik el az életéből, mint az árnyék, amikor 
felhők takarják el a napot. 

Jézus nézte őt a fekhelyéről, s bármilyen gyenge volt is, 
megszorította a kezét, és rámosolygott. De ő nem ezt várta tőle, ő 
szenvedélyt akart, azt, hogy ne is gondoljon másra, a derűt akarta, 
amely békét hoz, a jövőt, amely nélkül nincs reménység. Biztos volt 
benne, hogy Jézus szereti, de ez nem elég ahhoz, hogy továbblépjenek, 
hogy megéljék azt az abszolútumot, amelyet a férfi már megélt egy 
másik nővel, a családjával, egyetlen megmaradt gyermekével. 
Vannak férfiak és nők, akiknek, mint a hattyúnak, a medvének, a 
fecskének, sőt még a sakálnak is, egyetlen párjuk van egész 
életükben. Nem tudják, miért van így, nem ők akarják, a természet 
tette ilyenné őket. És amikor a párjuk meghal vagy eltűnik vagy 
elűzik, nem akarnak többé élni. Nem tudják, miért, ilyen a 
természetük. 

Jézus egészen az utazás napjáig kereste Máriát, gyakran 
kérdezősködött felőle, de senki sem tudta, hol van. Yuehan, anélkül, 
hogy szólt volna róla az apjának, elment a közfürdőhöz, megvárta a 
kapuban a templomból kilépő asszonyokat, bejárta a fogadókat és a 
piactereket, de Máriáról senki sem hallott. 

Titkos menekülésre készültek, de valóságos karaván indult útnak, 
számos kocsival és szamárral. Júdás nem bánta, mert a nagy 
tömegben legalább észrevétlen marad a fivére. Ám amikor 
megpillantotta Caius Cassiust, késsel a kezében ment oda hozzá. Ha 
megint pénzt akar, késszúrást kap helyette. A római azonban 
széttárta a kezét, és megmutatta, hogy nincsenek nála hadi jelvényei. 
Fedetlen fején végigcsorgott az eső. 

- Dezertáltam, zsidó, és ha szereted a bátyádat, engedd, hogy 
elkísérjem. Utolsó éveimet békében szeretném leélni, nem háborúban. 
Tudom, hogy Jézus nem szíveli a fegyvereket, de ez a tőr még jól 
jöhet, bár azt remélem, legfeljebb arra kell használnom majd, hogy 


feldaraboljak vele egy bárányt. És mondd meg neki, hogy igyekezzen, 
most már csak az nem tudja, hogy él, aki szántszándékkal befogta a 
fülét. 

Júdás visszatette a kését. 

- És a pénz, amit a nőtől kaptál? 

- Annak is meglesz a helye. Hoztam egy levelet is tőle, nem 
bontottam fel, a lelkemre kötötte, hogy csak Jézusnak adhatom át. 

- Isszának hívják, a másik nevet ne ejtsd ki többé. 

Az esőtől elült az út pora, így hát a menet útnak indult. A Tiberiás- 
tó partjáig együtt mennek, ott majd a családtagok örökre elválnak 
egymástól. Amikor a Templomból már csak a frigyláda rejtekhelye, a 
Kodes Ha-Kodesim látszott, Caius Cassius és Jézus megszorították 
egymás karját. 

- Ezt hoztam neked, Issza. Az a nő küldi, akit jól ismersz. 

Issza közel tartotta a levelet a szeméhez, hogy az eső ne mossa el a 
betűket, és lassan, magában minden szót elismételve végigolvasta. 


Nagyon sajnálom, tudom, hogy fájdalmat okozok neked, de az én 
fájdalmam nagyobb, mint amit benned kelthetek. Én nem tudok úgy 
élni, hogy nem vagy örökösen mellettem, és nem is akarok. Tudom, 
hogy szerettél, és sok mindent kaptam tőled. Hát fogadd el az én 
utolsó ajándékomat: arra kérlek, ne legyen lelkiismeret-furdalásod. 
Mint ahogy nekem sincs, akkor lenne, ha hagytalak volna elmenni, 
miután megismertelek. Te vagy a legszelídebb ember, akit ismertem. 
Miért nem képesek megérteni a férfiak, hogy a nők elsősorban 
szelídségre vágynak, nem erőre; tiszteletre, és nem erőszakra; 
szeretetre, és nem birtoklásra? Tőled gondolatokat és tudást kaptam, 
megtanítottad, hogyan ismerjem fel, ki is vagyok valójában, és 
életemben először úgy éreztem, képes vagyok szeretni magam. 
Annak, aki énelőttem veled volt - bocsáss meg, ha nem írom le a 
nevét -, teljesen odaadtad magad. Én, tudom jól, csak a fájdalmas űrt 
töltöttem be a lelkedben, ő az egész életedet betöltötte. Mindketten 
azt adtuk neked, amire éppen akkor szükséged volt, és 


mindkettőnknek hálával tartozol. Te, aki annyi mindent értesz, 
könnyen megérted majd, hogy nem érhetem be kevesebbel, mint amit 
lehetségesnek hittem. Ezért, kedvesem, legdrágább szerelmem, 
elhagylak, még mielőtt te hagynál el engem, és te szenvednél miatta. 
Nem mehettem volna veled, akkor sem, ha hívtál volna - amit 
biztosan meg is tettél volna -, mert az én szerelmem a teljességet 
akarta. 

És hogy biztosan ne bánjam meg, mivel erős bennem a félelem, a 
legkevésbé fájdalmas módon teszem meg a dolgot, ami, azt hiszem, 
abból áll, hogy nem keresztben, hanem hosszában vágja fel az ember 
az ereit a csuklóján, legalábbis ha biztosra megy. Azt mondják, ez a 
leggyorsabb halál. De azt tanultam tőled, hogy ne bízzak a 
pletykákban, csak a szívemnek higgyek. Isten veled, Issza, így 
szólítalak, mert ez a neved. Mert te most már Issza vagy, én pedig 
csak Jézus társa voltam. 

A te Mária Magdolnád 


Leonora Gua Li ölébe tette az egyik kezét, míg a másikkal letörölte a 
könnyeket az arcáról. Ismerte a titkát, bár Gua Li soha nem beszélt 
róla, és szerette volna, ha ugyanazt a választ hallja tőle, amit 
önmagának adott fogsága idején. 

- Soha nem tett volna ilyet, ha gyereket várt volna tőle, ugye? 

Gua Li lassan ingatta a fejét. 

- Nem, a gyerek is teljesség. Ada Ta egyszer azt mondta nekem, 
hogy a jin és a jang ugyanúgy jelen van minden emberi lényben, 
mint a magok a föld alatt. A mélységes szeretet hatására, legyen az 
bármilyen természetű, kicsíráznak, és miközben  előbújnak, 
összefonódnak. Csak a halál tépheti szét ezt a köteléket. A többi 
nem számít. 

Ekkor dörrenés és hosszú füttyszó hallatszott. Mindannyian 
összerezzentek. Ferruccio, nyomában Oszmánnal, a fedélzetre nyíló 
csapóajtó felé indult, ám az máris kinyílt, fény áradt be, és 
megjelent előttük Hájr al-Din arca. 


- Feljöhettek! - kiáltotta. - Allah keze erősebb volt, mint annak a 
nőnek az átka. Gyertek, csodáljátok meg a szépségét! 

A Márvány-tenger vizét könnyű északkeleti szél fodrozta. A hajó 
orrából kitekintve Isztambul minaretjeit és a Hagia Szophia csillogó 
aranykupoláját pillantották meg. 

-Nem Allah vezetett el minket idáig - suttogta Oszmán 
Ferrucciónak -, hanem Fatima keze. Őrizd meg, és láthatod majd 
felnőni a fiadat. 

- Ha még egy fiam lesz, Claudiónak nevezem a tiszteletedre, mert 
az sántát jelent. 


Igazságos Bajazid a Héttorony teraszán állt - az erődöt még az apja 
építtette, akivel azután ő maga végzett -, és figyelte a közeledő kis 
hajót, amely kibontott vörös vitorlákkal feszült a szélnek. Az 
egyetlen üdvlövés újdonságot jelentett. Az uralkodó kinyújtotta a 
kezét, mintha meg akarná ragadni a hajót. Ám amikor a palota 
minaretjéből felhangzott a szalat al-aszr, vagyis a müezzin a nap 
harmadik imádságára hívott, amelyet azelőtt kell befejezni, hogy a 
nap elkezdené lefelé vezető útját a horizonton, a szultán nem hajolt 
meg Mekka irányában. Allah nem volt kegyes hozzá az utóbbi 
időben. Tudta ő, hogy a keresztényekben nem szabad megbízni, és 
Medici bíboros hallgatása csak megerősítette benne ezt a 
meggyőződést, de a bíborossal inkább csak azért egyezett meg, 
mert úgy tartotta kedve, nem azért, mert bármi hasznot remélt a 
megállapodásból. Most visszament a lakosztályába, ahol máris 
mosolyt csalt az arcára Amina kacagása. 

1498. ÁPRILIS 8., A SZULTÁN PALOTÁJA 


Oszmán a szultán elé borulva végére ért vallomásának. Bajazid jól 
tudott uralkodni az indulatain, másképp nem is foglalhatta volna el 
a Négy kalifa trónját. Felállt, elhagyta a magánkihallgatások termét, 
és bement egy kis szobába. Oszmán továbbra is a földön térdelt. Az 
uralkodó magántestőrségének két hűséges janicsárja tartotta 
szemmel, akiknek kivágták a nyelvét. A szultán most rápillantott a 
vendégére, aki egy rácson át minden szót hallott. 

- Azt az embert, aki megbánja a tetteit, meg kell jutalmazni, a 
tettei azonban büntetést érdemelnek. Ha összekeverjük a 
bocsánatot és az igazságszolgáltatást, az olyan, mintha egyszerre 
akarnánk enni és beszélni. 

-Azt akarod ezzel mondani, hogy egyszerre kell 
megjutalmaznom és megbüntetnem? 

- Nem egészen. Az örömteli büntetés nem büntetés, mint ahogy a 
kellemetlen jutalom sem jutalom. Az imént az időről beszéltél. Nos, 
ez a megoldás. Előbb a büntetés, aztán a jutalom, az előbbit 
könnyebb elviselni, ha ott a remény. 

-És ha a büntetés halál? A jutalom lehetne a paradicsom, a 
hetvenkét szűzzel, akik várnak rá. 

- Lehetne, de ha a szüzek örökre szüzek maradnának, a jutalom 
csak szenvedést hozna. 

Bajazid akarata ellenére elnevette magát. Ha bárki más 
merészelte volna így értelmezni a szent Könyörületes szúrát, 
levágatta volna a fejét. 

- Akkor hát - szedte össze magát - mit javasolsz? 

- A büntetés a halál? Nincs más megoldás? 


- Ez Isten törvénye, amit kötelességem alkalmazni. 

- Ha így kell lennie, amit egyébként kétlek, akkor ne azt add neki, 
ami számára a legfontosabb, hanem azt, ami neked a legdrágább. 

- Így magamat is megbüntetem. 

- Ábrahám a rend és az igazság nevében kész volt feláldozni azt, 
aki a legdrágább volt számára ezen a világon, vagyis a fiát, Izsákot. 
Megíratott a Felsorakozók szúrájában, Isten törvénye, kötelességed 
alkalmazni, ha igazságos a szíved, mint ahogy a neved is mondja. 

- Legyen így - vetett véget a vitának Bajazid. - Igen, a szívem 
igazságos, a te nyelved viszont hiába mézesmázos, olyan, akár a 
viperáé, vén hitetlen, aki a Koránra tanítasz! 

A férfi úgy állt fel a lótuszülésből, hogy nem támaszkodott a 
kezére. 

- Most már találkozhatok a lányommal? Szeretném felkészíteni 
gyenge szívemet az eseményre. 

- A lányod már készen áll. És úgy láttam, kiváló egészségnek 
örvend, sőt még egy kicsit ki is gömbölyödött. 

Ada Ta felvonta a szemöldökét, és egy körkörös mozdulattal 
végigsimított a fején. Ha a szultánnak nem káprázott a szeme, 
akkor a tervének utolsó része is megvalósult. Méghozzá alig egy év 
alatt, mosolygott elégedetten. 

A kertészek közül sokan éppen a ciprusok metszésével 
foglalatoskodtak, hogy a nyári hónapokban a fák lombjai még 
dúsabban terüljenek szét a szultán örömére. Mások rózsabokrokat 
és fehér meg vörös rododendronokat ültettek. Megint mások a 
papirusznövényeket, a  törpepálmákat és a  banáncserjéket 
szabadították meg az élősködőktől, hogy dús leveleik, melyekben 
az élet árad, zöldben, vagyis az iszlám színében pompázzanak. 

Ada Ta ekkor meglátta, hogy jönnek. 

- A boldogságot kis adagokban kell kóstolgatni - mondta, és 
elbújt egy platánfa vastag törzse mögé. - Előbb csak szólj, lányom, 
aztán majd megnézlek. 


- Ada Ta! - kiáltott fel Gua Li, majd odafutott hozzá, és szorosan 
átölelte. Olyan picinek találta - az emlékezet felnagyította az 
alakját. Gua Li hosszan így maradt, fejét Ada Ta melléhez szorította, 
hallgatta a szívverését, érezte, ahogy a keze végigsimít a haján. 
Megint kislány lett, inkább mesélni szeretett volna, mint kérdezni. 
A szerzetes ekkor gyengéden eltolta magától. Gua Li odaállt mellé, 
és a vállára hajtotta a fejét. 

- Ferruccio barátom - mosolygott Ada Ta -, az erős karú lovag, 
az egyetlen, aki tanulni akart, ki akarta tölteni az agyában lévő űrt, 
így hát egyedül őt lehet éles eszűnek nevezni. 

-Ada Ta barátom - felelte Ferruccio -, magányomban 
vigasztalóm. Ami pedig az erős kart illeti, hát ezen a téren is van 
még mit tanulnom. 

- Te pedig - fordult Ada Ta Leonora felé - nyilván Ferruccio 
minden viszontagságának okozója vagy. A férjed lelkén olyan 
vastag héj van, mint a gránátalmán, de a felét már sikerült 
lehántani, és minden édes gömböcskéből savanyú vér fakadt. 
Leonora, te még annál is szebb vagy, mint amilyennek Ferruccio írt 
le nagy dicsekedve. 

Leonora elmosolyodott, és megszorította Ferruccio karját. 

- Mélységesen hálás vagyok neked, amiért megmentetted, és 
óvatosságra kényszerítetted. Tudom, hogy a férjem időnként úgy 
tombol, mint egy bika, de bárányszíve van. 

- Te pedig ezek szerint ügyes pásztor vagy. Hát ezt a bájos ifjú 
hölgyet talán elviselhetetlen hátfájás gyötri, hogy kétrét görnyed? 

Zebeide felemelte a tekintetét, és elfordította a fejét, aztán 
megértette, hogy róla van szó, felegyenesedett, és durcásan karba 
fonta a kezét. 

- Énnekem kellene meghajolnom - folytatta Ada Ta -, amiért 
ilyen tiszteletet tanúsít ősz fejem iránt. Ha csupán nyolcvan évvel 
volnék fiatalabb, szívesen elfogadnám társamul a fehér oroszlánok 
szent táncában. 


Zebeide tátott szájjal bámult rá, ám Ada Ta már odalépett a 
kisfiúhoz, akit Leonora tartott a karjában. 

- Utoljára hagytam a gyermeket, mert az első falat az éhet 
csillapítja, az utolsó viszont örömet ad. 

Egy ujjával megérintette a kis Paolo hasát, mire az elégedetten 
gőgicsélni kezdett. Leonora átadta a gyereket Ferrucciónak, akinek 
egy pillanatra elállt a lélegzete. Aztán hagyta, hogy mindenki 
odagyűljön köré, és gyönyörködött a fia nyugodt mosolyában. Még 
a kertészek is odajöttek, és a nyakukat nyújtogatva figyelték a 
kisfiút. Egyikük fehér virágszirmokat szór rá, és mielőtt távozott 
volna, dünnyögött valamit, ami inádságnak tűnt. 

- Mit mondott? - kérdezte Leonora. 

- Azt, hogy ez tetszik Istennek - felelte Ada Ta. - Szereti a fehér 
ruhát, és a paradicsom is fehér. 

Aznap este a szultánnál rizzsel töltött szőlőleveleket és 
csicseriborsókrémet ettek, meg vöröslencselevest az uralkodó saját 
kertjében termett paprikával. Gua Li már jóllakott, de nem tudott 
ellenállni a pacallevesnek, amelyben vajban sült, édes pirospaprika- 
darabok úsztak. Ezután csaknem két rőf hosszú tengeri fogast 
tálaltak fel, drága fekete ciprusi sóba forgatva. Maga a szultán vágta 
fel a halat, melynek szájába egy folyami rákot tettek. A fejét 
felosztották a jelen lévő nők között, bár Zebeide nem tudta 
kellőképpen kiélvezni, mert már alig látott az álmosságtól. A másik 
oldalon Amina folyton felállt, és a legfinomabb falatokat tette az 
összezavarodott Oszmán elé. Egyedül Ada Ta kóstolta meg az édes 
zseléket, amelyeket rózsavízzel és mézzel locsoltak meg, és 
pisztáciával szórtak be. Bajazid megkérdezte tőle, mi a titka annak, 
hogy ennyit eszik, mégis sovány, mint a piszkafa. 

- Keveset kell aludni, sokat gondolkodni, kevés ruhát hordani, 
gyakran megbocsátani. 

A szultán elfintorodott, és Gua Lihez fordult, az egészségéről 
faggatta. Leonora a nyakába kötött kendőben hozta magával a 
kisfiút, de a keze egész este Ferruccio kezét szorította. Amióta 


elhagyták a hajót, Ferruccio úgy érezte, Leonora megváltozott - 
vagy talán ő került egyre távolabb Gua Litől, és egyre közelebb a 
feleségéhez. Oly sok idő után aznap éjjel végre egy ágyban tértek 
nyugovóra, csak egy kosár volt köztük, amelyben Paolo aludt. Már 
eloltották a lámpást, amikor Leonora a férje nevét suttogta. 

- Tessék. 

-— Aludj csak, szerelmem, és gondolj rám. 


Gua Li a jobb oldalára fekve összegömbölyödött, és egy párnát 
gyömöszölt a háta mögé. 

- Jobb, ha nem nehezedsz az epédre, hanem a bal oldaladon 
alszol - szólalt meg Ada Ta a sötétben -, mert ott működik a flegma. 
De még jobb, ha az arcodat a csillagok felé fordítod, hogy a szél ősi 
energiája harmóniát teremtsen szellem és test között. 

Gua Li felült. 

- Ugyan miért? 

Ada Ta felsóhajtott, de továbbra is hanyatt feküdt felhúzott 
lábbal, és a talpát masszírozta, miközben a feje a két térde közül 
kandikált ki. 

- Ennek az öregembernek a lánya talán azt gondolja, oly sok idő 
telt el, amióta utoljára látta az apját, hogy az öreg még vaksibb és 
agyalágyultabb lett, mint azelőtt volt. Az öregember örül a lánya 
szeretetének, de nem örül annak, hogy többé nem beszél vele 
bizalmasan. Mmm, a lányom másképp szedi a levegőt, ezek szerint 
a szíve már megértette a szavaimat. Én viszont más testtartásba 
helyezkedem, mert így az arcom túl közel van az ülepemhez. 

- Én... el akartam mondani. Sőt alig vártam, hogy elmondhassam, 
csak nem tudtam, honnan kezdjem. Jaj, Ada Ta, bocsáss meg! 

- Nagyon kényelmes, ha nem tudjuk, honnan kezdjük, mert akkor 
szabadon elkezdhetjük akárhonnan. Különben is, miért kéne 
megbocsátanom? Te csak a természet útját követted. Akkor kéne 
szemrehányást tennem neked, ha nem ezt tetted volna. 

- Ő... 


- Ő férfi, a jang, te pedig nő vagy, a jin, még akkor is, ha örökre a 
lányom maradsz. De ez nem elég. Ahhoz, hogy létrejöjjön az igazi 
tájcsitu, és megközelítsük a kör tökéletességét, a két princípiumnak 
összeillőnek kell lennie, mert valaha egyetlen lényt alkottak, és ezt 
fel kell ismerniük. Az istenek annak idején megirigyelték ezt a nagy 
szépséget, és két természetté vágták szét, amelyek azóta is keresik 
egymást, hogy helyreállíthassák az ősi egységet. Nem tudják, miért 
teszik, de egyesülni akarnak, hogy új életet teremtsenek. 

- És honnan tudhatjuk, hogy az igazit találtuk-e meg? 

- Senki sem tudhatja, de láttál már olyat, hogy egy elefánt kék 
medvével párosodott? Megtehetné, megvan hozzá az ereje, de 
mindketten tudják, hogy más fajhoz tartoznak. Az emberek viszont 
időnként elkövetik ezt a hibát, és az eszükkel választanak párt, nem 
a szívükkel. Az ész pedig nagy ajándék ugyan, de kétélű fegyver. 
Ahhoz, hogy a jin és a jang energiái kiegészítsék egymást, le kell 
hatolniuk a mélybe, a zsigerekbe, aztán visszatérni a kezdetekhez, 
hogy megtalálják a közös elemeket, és tökéletesítsék egyesülésüket. 

- De Ferruccio egy másik nőhöz tartozik, tudom én azt, elég rájuk 
nézni. 

- Senki sem tartozik egy másik emberhez, és olykor elkerülik a 
figyelmünket az élet céljai. 

- A te figyelmedet semmi sem kerüli el. 

Gua Li nem látta a szerzetes arcán megjelenő halvány mosolyt. 
Ada Ta nagyot sóhajtott. 

- Én csak egy szerencsés öregember vagyok. És most pihenjünk, 
a visszafelé vezető út rövidebb lesz és sokkal kényelmesebb, de 
amint már elmagyaráztam neked, ezek igen viszonylagos fogalmak. 

A következő pillanatban Gua Li már hallotta is, hogy Ada Ta 
lélegzete elnehezül. Irigyelte, amiért képes parancsra elaludni. Már 
ha nem csak tetteti az alvást. És miután jól ismerte, tudta, hogy az 
iménti szavaival nem kioktatni akarta, hanem fel akart tárni előtte 
valamit. Kivárja, gondolta, majd a bal oldalára fordult, hogy erősítse 
a flegmát. 

A szakállas ifjú gúnyos meghajlással lépett ki az első emeleti 
teremből. Giovanni de"? Medici a kazettás mennyezetre emelte a 
tekintetét. 

- A művészekkel türelmesnek kell lenni, kedves barátom - 
mondta neki Sándor pápa. - Hidd el, nagyon ügyes, még ha 
szemtelen is. Hallani fogsz még Buonarrotiról. A francia követ hitelt 
vett fel tőlünk, hogy elkészíttesse vele a síremlékét. Csakhogy a 
fiúnak igyekeznie kell, mert a követ már igencsak benne jár a 
korban! 

- Szerintem Donatello mesterhez senki sem érhet fel, az ő Juditja 
és Holofernésze... 

- Ha jól emlékszem, az az átkozott barát azt is elrabolta boldog 
emlékezetű apádtól. 

- Palotát akart, hát megkapta, de csak az Alberghettót, a Torony 
legfelső szobáját, ahonnan legfeljebb a galambokat fenyegetheti. 
Immár vége a garázdálkodásának, Szentatyám, és ez önnek 
köszönhető. 

- Meg a firenzeiek félelmeinek. Igazad volt, ha fennáll a veszély, 
hogy elvesztik a pénzüket, akár a sátánt is felküldenék a szószékre. 
De még nincs vége. Csak akkor mondhatjuk, hogy örökre legyőztük, 
ha a hamvait az Arnóba szórják. 

- Az ördög mindig a részletekben rejlik, márpedig ez a fickó 
maga az ördög, Szentatyám. 

- Már nem kell sokat várni, Giovanni. Boldogasszony havának 
huszonharmadik napjára gondoltunk, Szent Desiderius napjára, 
mivelhogy ez a név ,kívánság"-ot jelent, és nekünk is ez a 


kívánságunk - mosolyodott el. - De miért nem veszed meg ezt a 
szép palotát? Nem illendő, hogy egy bíboros és leendő pápa - 
kacsintott Giovannira - egy püspöknek fizessen lakbért, és 
Chiusinak az a negyede különben sem megfelelő hely. 

- Ez az ötlete is pompás, mint mindegyik. Így cselekszem majd, 
bármit megtennék az ön kedvéért. 

Sándor elnevette magát. 

- Akkor intézd el, hogy Lucrezia erős, egészséges fiút szüljön, 
hogy Cesare vegye el azt a nápolyi perszónát, hogy a Nápolyi 
Királyság kerüljön egyházi uralom alá, és hogy Firenze örök 
szövetséget kössön velünk. 

- Imádkozni fogok, jóságos atyám, hogy minden az akarata 
szerint alakuljon. 

- És hogy a következő életedben nő legyél. Elveszünk feleségül. 

- A pápák nem házasodhatnak, Szentatyám. 

- Meglátjuk, Giovanni, meglátjuk. Végül is mi képviseljük Istent a 
földön, és az embereknek az ő törvényeit kell követniük, amelyeket 
mi hirdetünk ki. Si volumus, deus vult, nem gondolod? 

Ezután karon fogta, és együtt sétáltak le a lépcsőn. A pápa 
háromszor megcsókolta Giovannit, majd beszállt a kocsiba, ahol 
már várta a ceremóniamester. Burckhard sietve elrejtette a fekete 
könyvecskét bő lila köpenye ujjába, majd ismertette a pápával a 
következő napok programját. A bazilikát fehér virágokkal díszítik 
fel, és miután a kórus elénekelte a Gloriát, őszentsége az égnek 
emelt kézzel jelenti be, mint minden évben, hogy Krisztus 
feltámadott. Ekkor aztán megoldódik a harangok nyelve. 

- És velük együtt a te vitriolos nyelved is, Burckhard. 

Az ajtó kinyílt, és Savonarolát, akit most hoztak ki a Bargello 
tömlöcéből, belökték a cellába. A kőpadlóra támaszkodva azonnal 
megpróbált felállni. Fra Domenico Buonvicini belerúgott egyet az 
alvó és álmában olykor felnyögő fra" Silvestro Maruffi hátába. Őket 


egészen eddig nem bántották, mesterük lelkét viszont már 
megpróbálták megtörni a pribékek: nap mint nap perzselték a 
húsát, vizet erőltettek a torkába, kötéllel verték, kínpadra vonták. 
De csak a hosszú böjttől amúgy is elcsigázott, legyengült test 
engedett a kínzásnak: eltörték mindkét karját, szétzúzták a 
térdkalácsát. Ám Girolamo testvér még ekkor is próbálta uralni a 
testét, ahogy egész életében tette. A csuháján végigfutó vércsíkok 
alapján Buonvicini arra a következtetésre jutott, hogy aznap az izzó 
vas lehetett soron. 

- Segíts nekem, Silvestro testvér - kérte Savonarola. 

Az ablakból könnyű, üde áprilisi szél áradt be, amely felfrissítette 
a cella ürüléktől bűzlő levegőjét. Domenico és Silvestro óvatosan 
Savonarola hóna alá nyúltak. A barátnak elállt a lélegzete. Még a 
legapróbb mozdulat is pokoli fájdalommal járt, de minden erővel 
küzdött ellene, mert nem akarta elveszteni az eszméletét. Csontos 
ujjai a rácsba kapaszkodtak. Nehezen tudta mozgatni a kezét, de 
nagy vigasztalására szolgált, hogy még mindig képes volt írni, a 
zsoltárokat kommentálni. 

Most, hogy két társa tartotta, végre ki tudott nézni a rácsos 
ablakon. A dóm kupolájáról, amely úgy magasodott a háztetők fölé, 
mint egy egyszerű, de hatalmas pápai tiara, az általa áhított 
szegény, de erős egyház jelképe, az alant elterülő Piazza della 
Signoriára siklott a tekintete. Pillantása végigvándorolt a kis 
fahídon, végül megállapodott a nagy, kerek emelvényen, ahol már 
várt rájuk a pózna. E köré halmozzák majd a száraz rőzsét, amely 
könnyen ég, nem úgy, mint a firenzeiek értéktárgyai, amelyek alig 
egy éve hamvadtak el a hiúságok máglyáján. Ez az, amit még azok 
sem bocsátottak meg neki, akik annak idején égnek emelt kézzel 
könyörögtek a bocsánatáért. Most rajta a sor. 

Lehunyta a szemét, és Domenicóra gondolt, meg legfőképpen a 
védtelen, ártatlan Silvestróra, aki kénytelen lesz osztozni a 
sorsában, pedig nincs más bűne, mint az, hogy hitt benne, akár egy 
fiú az apjában. Nem véletlenül írta az a firenzei költő, hogy , Bár 


Ugolino vesztedet kereste / s minden várad eladta volna tényleg, / 
nem vonhatnád fiait ily keresztre."a Megpróbálta felidézni a 
következő sorokat, de kulcscsörgést hallott az ajtó felől, úgyhogy 
óvatosan elnyúlt a hideg kövön, háttal az ablaknak. Domenico és 
Silvestro leült mellé. 

A fény megvilágította a belépő férfi arcát. Savonarola azonnal 
felismerte. 

- Azért jöttél, hogy bocsánatot kérj tőlem, Francesco? - 
Savonarola hangja remegett, de csak a láztól. - Egyszer már 
megbocsátottam. Hányszor kell még megtennem? Ha viszont azért 
jöttél, hogy könnyíts a helyzetünkön, akkor szívesen látunk. 

Francesco Mei, a San Gimignanó-i domonkosok perjele a kezével 
ernyőzte a szemét, aztán félrehúzódott, oda, ahonnan láthatta a 
három, csaknem csontvázzá aszott testet. 

-A szent gyónás vigaszát hozom, hogy legyen derekatok 
felövezve, és lámpásotok meggyújtva, ahogy Lukács evangélista 
mondja, mert senki sem tudja, mikor jön el az Úr. 

- Köszönjük - felelte Girolamo testvér -, de nekünk itt nincs se 
övünk, se lámpásunk, ami pedig a gyónást illeti, már elintéztük 
egymás között. 

Francesco Mei hátravetette a csuklyáját. Jobb mutatóujjával a 
rabokra mutatott, bal keze ökölbe szorult. 

- Önnek, Girolamo testvér, igazán illene tudnia - sziszegte, 
miközben résnyire szűkült szemmel nézte a barátot -, hogy senki 
sem gyóntathatja meg és oldozhatja fel a bűntársát, így hát az ilyen 
gyónás nem érvényes. Csak a penitenciáriusok elöljárója oldozhatja 
fel az önök lelkét. 

- Ha így volna is, bár nincs így - dünnyögte Savonarola -, Isten 
szemében fontosabb a tartalom, mint a forma. 

- Nem azért másztam meg több mint háromszáz lépcsőfokot, 
hogy azt hallgassam, hogyan káromolja a  Mindenhatót. 
Figyelmeztettek, hogy az ön gőgjét még nem sikerült megfékezni, és 
még Isten kegyelmével is szembeszáll. De nem gondoltam volna, 


hogy a halál küszöbén visszautasítja a szentségeket. Hogyan 
távolodhatott el ennyire Istentől? 

- Az egyház távolodott el tőle. 

A nagy erőfeszítés árán elsuttogott szavakat hallva Francesco 
Mei a fejére húzta a csuklyáját, és biccentett a másik két rab felé. 
Buonvicini állta a perjel tekintetét, Maruffi viszont lesütötte a 
szemét. Mei elindult az ajtó felé, de mielőtt kilépett volna, 
hátrafordult. 

- Aki viszályt szít a földön, soha nem látja meg a mennyek 
országát. 

Amikor elhalt a vendég sarujának csattogása a lépcsőn, Maruffi 
testvér Girolamo Savonarola mellére hajtotta a fejét, és halkan 
elsírta magát. 

- Én annyira szeretném látni az angyalokat, akik körbeállják a mi 
Urunkat! Jaj, jóságos atyám - mondta könnyek között -, 
voltaképpen mi a mennyek országa? 

Savonarola finoman megsimogatta borzas tonzúráját. 

- A mennyek országa az anya karja, aki magához szorítja 


teremtményét. 
-Soha nem hallottam még ilyet - szólt közbe Buonvicini 
csodálkozva. - Én legalábbis nem emlékszem, hogy a 


szentbeszédeiben valaha is ezt a hasonlatot használta volna, atyám. 

Savonarola elmosolyodott, amin  Buonvicini még inkább 
elcsodálkozott, és most először töltötte el a félelem, hogy a sok 
szenvedés megzavarta Savonarola elméjét. 

- Barátom - felelte neki Girolamo testvér -, Isten útjait homály 
fedi, de olykor jeleket küld nekünk, amelyek felvillantják a fényt. 
Krisztus a halála előtt Jánost jelképesen az anyjára, Máriára bízta, 
hogy ő legyen az egész emberiség Anyja. És ti is jól tudjátok, hogy 
minden csoda mögött az ő személyes közbenjárása rejlik. Nekem is 
jutott egy ilyen rendkívüli asszonyi csoda. 


Silvestro testvér felemelte a fejét, és úgy nézett a barátra, mint az 
imént felébredt kisgyerek, aki szívesen hallgatná anyja szájából a 
mesét. 

- Beszélj nekünk erről a csodáról, jóságos atyám! 

- Hosszú történet, de van időnk, Figyelj te is, Domenico testvér, 
így még szorosabb kötelék lesz köztünk, amikor ott állunk majd a 
téren, mind a hárman, mint a Golgotán. Csak ezúttal a latrok a 
nézők között foglalnak helyet. 


Öt sebesen haladó gálya szegült szembe az áramlattal a 
Boszporuszi-szorosban. . Mindegyiken az akindzsik nemes 
hadtestjének több mint száz könnyűlovasa sorakozott fel. Ezek a 
katonák rokonsági kapcsolataiknak és  kitüntetéseiknek 
köszönhetően töretlen hűséget tanúsítottak a szultán iránt. Jól 
bántak az íjjal és a szablyával, harminc-negyven fős csapatokban 
csaptak le a pontuszi falvakra, mint a démonok, gyilkoltak, 
gyújtogattak, és a következő pillanatban már bottal üthették a 
nyomukat. Frígiában és Galatiában egyesültek a szpáhikkal, vagyis 
a nehézlovassággal, akik szárazföldi úton közlekedtek, és együtt 
még nagyobb rombolást vittek véghez. 

A háridzsita mecsetek helyét sóval hintették be, a Sakarya folyót 
Ukbali falu magasságában elterelték. Az ősi barlangok magukba 
szippantották a vizet, s mindörökre eltemették az utolsó 
menekülteket azok közül, akik lázadni merészeltek Igazságos 
Bajazid ellen. Görög lovasok válogatott csapata foglalkozott azzal, 
hogy füsttel árasszák el, aztán szurokkal égessék fel azt a kis 
erődöt, ahol a patkányokat tartották - persze, az állatok őrei is 
odavesztek. Csak egyetlen ketrecet vittek el, benne tucatnyi apró 
gyilkossal, egy titkos helyre Frígiába, ott pedig a sziklákba vájt 
házakban élő leprások gondjaira bízták. Megígérték nekik, hogy 
ellátják őket étellel, vízzel és kenőcsökkel, amíg csak a bestiák 


életben maradnak. Aztán a görögökkel egytől egyig végzett a 
parancsnokuk, egy hithű szunnita, Bajazid unokatestvére. 

A Hegyek Bölcs Asszonyát, Faiza validét, a szultán feleségét 
életben hagyták. Semmit sem mondtak neki, csak fegyveres kíséret 
mellett a személyes szolgálatára rendelt eunuchhal egyetemben 
elvitték, és a Galata-toronyba zárták. Ott majd élete végéig 
tanulmányozhatja a Szent Koránt, amit előtte egyetlen nő sem tett. 

A Szeráj-palota viszont két napig a nagyvezír, Abdel el-Hashim 
jajgatásától volt hangos. Miután levágták az orrát és a fülét, hét 
napig hagyták, hogy önnön árulásán meditáljon egy ketrecben, 
amely a tűző napon függött az Ágyú-kapu boltívéről. A következő 
két napban csíkonként nyúzták le a bőrét, húsát pedig sóval szórták 
be. Amikor már a vödörszámra rázúdított tengervíztől sem tért 
magához, tüzes fogóval kiherélték, és végül négy erős lóval négyfelé 
szakították a testét, ám ekkor már a kínzói sem remélték, hogy még 
életben van. 

Oszmán ellenben megismerte a paradicsomot: több mint egy 
hónapot töltött a palota neki fenntartott szárnyában Amina 
társaságát élvezve, aki az első este a szultán parancsára 
megajándékozta szüzességével. Az uralkodó egyébként minden 
este elsétált a lakosztály előtt, és nagyokat sóhajtott, átkozta az 
Igazságos nevet és a feladatot, amit Ada Ta rótt rá. Egy nappal 
azelőtt, hogy megkezdődött volna a ramadán, amikor napszálltáig 
böjtölni kell, továbbá tiltottak a testi örömök, és tartózkodni kell a 
haragtól, a szultán személyesen győződött meg róla, hogy a szablya 
eléggé éles, és a pengéjével akár egy hajszálat is ketté lehetne 
hasítani. Ezek után kiválasztotta legügyesebb és legerősebb 
janicsárját, és miután elmondott egy imát Oszmánnal, szenvtelenül 
végignézte, ahogy levágják a fejét. 

A vendéglátásért és az oltalomért cserében Bajazid kéréssel 
fordult Leonorához és Ferruccióhoz. Ha leánygyermekük születne, 
a Hagia Szophia nagymecsetről nevezzék el. Amikor megkérdezte 
tőlük, melyik vallást választják, hiszen országában mind a 


keresztények, mind a zsidók szabadon gyakorolhatják hitüket, nem 
lepődött meg az asszony válaszán. 

- A szeretet vallását, Bajazid. 

- És az igazságosságét - tette hozzá Ferruccio -, amely minden 
népet egyesít. Ha akarod, egy napon majd beszélek neked egy 
emberről, aki egyetlen ég alatt szerette volna egyesíteni a 
muszlimokat, a zsidókat és a keresztényeket, hogy ne legyen több 
háború Isten nevében. 

- Nyilván őrült lehetett - felelte a szultán -, mint ahogy a két 
utolsó próféta is az volt, Issza és Mohamed, akit Allah, bármi legyen 
is az ő neve és lényege, áldjon meg az eljövendő századokban. 
Mindig szívesen látott vendég leszel az asztalomnál, de Mola lovag, 
és csak azért nem osztom meg veled a hárememet, mert ebben az 
asszonyban már úgyis minden megvan, amit Allah megteremtett a 
földön a férfiember gyönyörűségére. 

Ferruccio elmosolyodott. 

- Elismerem a szultán bölcsességét - mondta. Aztán a fiával a 
karjában elhelyezkedett egy párnán, és Leonora felé nyújtotta a 
kezét. 


Alighogy Zebeide birtokba vette a konyhát a kis palotában, amely 
egyenlő távolságra feküdt egy keresztény templomtól, egy 
mecsettől és egy zsinagógától, és alig egy mérföldnyire volt a 
Szeráj-palotától, máris otthon érezte magát. Olyannyira, hogy ezen 
a napon, zsebében az első török pénzérmékkel, elindult a piacra, 
hogy a legjobb árakat alkudja ki. 

-Te vagy a legcsodálatosabb nő - fordult Ferruccio a 
feleségéhez. Éppen a feje fölé emelte a kisfiát, és elmosolyodott, 
amikor nyál csöppent az arcára. - Szeretlek, Leonora. Soha... soha 
többé nem válunk el egymástól. 

Leonora odament hozzá, és megtörölte az arcát egy 
zsebkendővel. 


- Egyetértek. De miért mondod ezt így? A múlt elmúlt, ahogy a 
barátod, Ada Ta mondaná. 

- Nem - felelte Ferruccio, és az asszony kezébe nyomta a kis 
Paolót -, nem egészen. Leonora, én... 

- Ne mondj semmit. - Leonora nem nézett rá, a gyerek arcát 
csiklandozta. - Őrizd meg a szívedben ezt az egyetlen titkot, és én is 
megőrzöm a magamét. - Felemelte a tekintetét, és távolba meredő 
szemében Ferruccio meglátta Gua Li gömbölyödő hasának 
árnyékát. - Kulcsok ezek egy olyan szobához, amelyet zárva 
tartunk, és amíg szeretjük egymást, egyikünk sem nyitja ki. 

A férje ajkára szorította az ajkát. Ferruccióban feltámadt a vágy. 
Még nem merte átölelni Leonorát, de érezte, hogy lassanként 
lecsúszik emlékei kopár dűnéjéről, és belemerül a friss, áttetsző 
vízbe, amelybe a legszívesebben belefulladna. Ezen az éjszakán 
fogant Sophia. 


Az ötven lovas a parancsnok egyetlen intésére megállt. A magukra 
terített karakülbőrök miatt inkább rablóknak néztek ki, mint 
katonáknak. Elöljárójuk hosszan méregette a hegyoldalban futó, 
keskeny ösvényt. Aztán finoman megsarkantyúzta a lovát, amely 
néhány lépés után megböködte az orrával Ada Ta vállát. A 
szerzetes megfordult, és nyitott tenyerén egy almát nyújtott oda az 
állatnak. 

- Mostantól kantárszáron kell vezetnünk a lovakat. 

- Elcserélhetnéd őket jakokra. 

- Inkább tölteném utolsó napjaimat eunuchként a háremben, 
mint hogy felüljek egy olyan szőrös tehén hátára. 

- Neked nőre volna szükséged, Ahmed - mosolygott Ada Ta. - De 
Sajnos nem tudok segíteni rajtad. 

- Bajazid azt ígérte, két új feleséget kapok, ha viszszatérek. 
Kivárom. Sajnos a kocsit is szét kell szednünk. 

- Eszébe ne jusson! 


Gua Li közeledett feléjük, egyik kezét a háta mögött tartotta, a 
másikat nagy hasára szorította. 

- Hogyan gyalogolnék ilyen állapotban? Olyan vagyok, mint egy 
hízott kacsa. És ez a gyerek úgy rugdos, mint egy kiscsikó! 

- Utat vághatunk a hegyoldalba, de nem hinném, hogy a lányom 
fia hóviharban szeretne a világra jönni. 

A nő az ide-oda billegő kocsi felé fordult - a szultántól kapták 
ajándékba, s egészen mostanáig úgy utazott benne, mintha egy 
puha felhőn ülne -, és kis híján elsírta magát. A magyar módra 
készült kocsiszekrényt bőrszíjak rögzítették a tengelyekhez, így 
nem rázkódott annyira. Gua Li öt hosszú hónapon át ringatózott 
benne. 

- Még az éj leszállta előtt odaérünk a kolostorba - biztatta 
Ahmed -, és még ma éjszaka is a kocsiban alhatsz. Csak persze 
kerekek meg lovak nélkül. 

Gua Lit egy hordszékbe ültették, és elindultak az emelkedő utolsó 
szakaszán. A levegő hűvös volt, de a nap magasan járt, és a havas 
hegycsúcsok visszaverték fényét és melegét. Ada Ta ott gyalogolt 
Gua Li mellett a botjára támaszkodva. 

- Ada Ta, megszokott dolog, hogy valaki fél a szüléstől? 

- A kecske nem fél, inkább megijed. Először mekeg, de amikor 
tisztára nyalogatta a gidáját, segít neki felállni, és rögtön 
megszoptatja. 

- Én nem vagyok kecske. 

- Nem, lányom, és a kisfiad vagy a kislányod sem lesz kecskegida. 

- Szerintem fiú lesz. 

A következő kanyaron túl feltűntek a hegyoldalba épült kolostor 
falai. 

- Ada Ta! 

- Tessék, lányom. 

- Hazaértünk, de az utunknak nem volt semmi haszna. 

- Nem mondanám - sandított rá a szerzetes. 


A lovasok letették a fegyvereiket egy kunyhóban, a kolostor 
falain kívül. A lovaknak takarót, vizet és godzsibogyóval kevert 
szénát hoztak. A vacsorát tánc és ének színesítette, Ahmed még egy 
régi altatódalt is előadott, amelyet csak Ada Ta és Gua Li értett, de 
kedvességével, gyengédségével mindenkit elbűvölt. Gua Li ezután 
törökülésben helyet foglalt új, ringatózó fekhelyén, és lassan 
kefélgette hosszú fekete haját. 

- Most pedig elmondhatod, amit mondani akarsz, apám. Én is 
ismerlek ám téged. Amióta csak elindultunk, rejtegetsz előlem 
valamit. 

Rámosolygott Ada Tára, de most először látta az öregség árnyát a 
férfi arcán. 

- Az évszakok örök körforgásban követik egymást, és soha nem 
öregszenek meg, sőt megújulnak, ugyanolyanok, mégis mások. - 
Mintha belelátott volna Gua Li gondolataiba. - Így van ez az élettel 
is. Az új élet, amelyet a szíved alatt hordasz, felváltja majd az 
enyémet. 

Gua Li egészen megijedt. 

- Csak nem halni készülsz, apám? Nem hagyhatsz el! 

- Ó, az még messze van. Amíg a test adni képes, a természet 
megőrzi, és én még szeretnék megtanítani egyet s mást az 
unokámnak. Meg kell ismernie a múltját, hogy derűsen élhesse meg 
a jövőjét. 

- Én is szívesen megismerném. 

- Igen, igazad van, és ez az éjszaka, amikor a hullócsillagok az égi 
tudás töredékeit hozzák el nekünk, nagyon is alkalmas erre. 
Észrevetted, hogy szinte ugyanazt az utat tettük meg, mint Issza, 
csak visszafelé? 

- Igen, apám. 

- Csak vele ellentétben mi azért keltünk útra, hogy magokat 
vessünk el, aztán ehelyett mi hoztunk magunkkal egyet. 

- De ez véletlen volt. Nem ismertem Ferrucciót, és sosem 
gondoltam, hogy... 


- Mindennek megvan a maga rendje és jelentése. Amit káosznak 
látunk, csupán bonyolult mintázat, mint a brokkoli virágja, amelyen 
végtelenül ismétlődnek az arabeszkek. 

- Mit akarsz mondani, apám? 

- Már kislány korodban csodálója voltál egy nagy embernek, 
akiben megvolt az igazságosság, a szeretet és az egység magja. 
Bevallom, azt reméltem, hogy egy napon, ki tudja, talán egyesül a 
sorsotok, mert benned is ugyanilyen magok vannak... 

- Miféle magok? Én csak azokat ismerem, amelyeket te adtál 
nekem. 

- Várj csak, hadd fejezzem be, most kivételesen nehezemre esik a 
beszéd. Amikor a gróf meghalt, nagyon elkeseredtem, kis híján 
elvesztettem a reményt. De aztán segítségemre sietett a nagy Szun 
Ce generális. Ő mondta, hogy csak akkor győzhetünk, ha 
szembenézünk a szerencsétlenséggel, és hogy a bölcsnek mindig 
van tartalék terve, ha azt látja, hogy vesztésre áll a csatában. 

- Úgy érted, az egészet csak azért csináltuk, hogy Ferruccio 
gyermeket nemzzen nekem? Ada Ta, te be akarsz csapni. 

A szerzetes összetette a két kezét, mintha imádkozna, és 
elhallgatott, hogy megtalálja a megfelelő szavakat. Azt kockázatta, 
hogy elveszti a lánya szeretetét, pedig az többet ért számára 
minden bölcsességnél. 

- A de Mola nemzetség évszázadok óta helyes eszményekért 
harcolt és szenvedett, és a gyereked apja annak idején örökül kapta 
Mirandola gróf eszméit. A nyugatiak között nincs senki, aki méltóbb 
lenne arra, hogy egyesüljön a te nemzetségeddel. Te magadban 
hordoztad Issza történetét: az a te történeted. De van itt még 
valami. - Gua Li ártatlan tekintetében megjelent az ismeretlentől 
való félelem. Ada Ta elhallgatott, lehunyta a szemét, és mélyen 
beszívta a mindentudó örök csúcsok felől áradó, tiszta levegőt. 
Elérkezett a pillanat, hogy lerántsa a leplet a titokról. 

- Lányom - folytatta, és előrenyújtotta a kezét -, te Issza magvait 
hordod a véredben. Az emberek mind egyenlők, mint a méhek a 


méhkasban, a királynőt azonban nem lehet ugyanazzal táplálni, 
mint a többieket. Ennek a kolostornak a szerzetesei már harminc 
nemzedék óta őrzik ezeket a magvakat, s legutoljára nekem jutott 
az a megtiszteltetés és öröm, hogy gondot viselhettem anyádra, Gua 
Pára és rád. Egy napon a magjaid szétszóródnak majd a világban, 
ahol kelet és nyugat ugyanúgy ölelésben egyesül, ahogy te meg 
Ferruccio tettétek. Nem tudtam, hogy sikerrel járok-e, de a 
Mindenség Anyja meg akarta mutatni nekem, milyen jóságos tud 
lenni, és ezért hálás vagyok neki. Az én feladatom itt véget ért, és 
most, ha megbocsátasz, akár békésen távozhatok is. 

Gua Li némán nézte egy darabig. Ada Ta lehajtott fejjel várta az 
ítéletet. 

A nő kiment a verandára, Ada Ta pedig követte. Gua Li még 
sosem érezte ilyen közelinek az eget. Megragadta Ada Ta kezét, és a 
hasához szorította. 

- Érzed? Az ott a karja. Mit csináljak vele, ha egyszer a te kezed 
után nyúl? 

A sötét víz mélyén a kisfiú kinyitotta a szemét, és rámosolygott a 
világra. 


A SZEREPLŐKRŐL 


Ada Ta tibeti szerzetes alkotta meg a XV. században a Hop Garnak, 
vagyis Oroszlánbőgésnek nevezett harcművészeti stílust. Ada Ta 
roppant hosszú ideig élt, és titokzatos körülmények között tűnt el, 
miután a magányos meditáció útját választotta. Egyesek szerint 
valamiféle öröklétet ért el azon módszer segítségével, amelyet 
1400-ban dolgozott ki Bogdo Zonkavy láma, s amelynek az a 
lényege, hogy a lélek képes elhagyni a testet, majd idővel újra 
birtokba venni. Mások úgy vélik, ő lehetett Khambo Itighelov láma 
egyik őse. Ennek a lámának a múmiája a Moszkvai Egyetem 
Törvényszéki Orvostani Intézetének legutóbbi, 2005-ben kelt 
jelentése szerint 1957-es exhumálása óta egyre nehezebb. Mielőtt 
Khambo Itighelov a látszólagos halál állapotába került volna, azt 
állította magáról, hogy egy tibeti láma tizenkettedik reinkarnációja. 
Az időpontok a jelek szerint egybeesnek. Ha a pápa sírját senki sem 
háborgatta, akkor Issza könyve még ma is ott van, ahová Ada Ta 
elrejtette. 


A gyermek, akit Gua Li várt, csakugyan fiú lett, de ez nem volt 
létfontosságú a dinasztia szempontjából, amely Isszával és fiával, 
Yuehannal indult, és amely Gua Lin keresztül még napjainkban is 
létezik a tibeti szerzetesek, a kék medvék és a világ legmagasabb 
csúcsait borító, néma örök hó oltalmában. 


Akár kém volt, akár újságíró, akár történész, akár kalandor, nem az 
1858-ban született Nyikolaj Notovics az egyetlen, aki a Jézusnak 
nevezett ember elveszett éveiről írt, de ő volt az első, aki megtalálta 
a rejtély lehetséges kulcsát, Hozzá hasonlóan homályos 
körülmények között tűntek el sokan, akiknek közük volt a 


könyvhöz. Így például XIII. Leó közeli bizalmasa, monsignor Luigi 
Rotelli, aki ifjú kora ellenére bíborosi címet kapott, s aki a pápa 
megbízásából 1894-ben megpróbálta megakadályozni, hogy 
Notovics könyvét, a Jézus ismeretlen életét kinyomtassák. 
Megjelenése idején a kötet hatalmas botrányt kavart, de utána újra 
néma csönd következett. Notovics állításainak bizonyítékai soha 
nem kerültek elő, ám ha erre mégis sor kerülne, úgyis hamisnak 
nyilvánítanák őket, vagy egy szempillantás alatt nyomuk veszne. 
Létezik azonban a tények logikája (amelynek semmi köze a 
legnagyobb adományhoz, a hithez), és ilyenformán senki, akiben 
tudásszomj él, nem hagyhatja figyelmen kívül azt a döbbenetes 
lyukat, amely a világ leghíresebb történelmi személyiségének 
életrajzán tátong. 


VI. Sándor, világi nevén Rodrigo Borgia 1503. augusztus 18-án halt 
meg, miután Adriano Cortellesi bíborosnál vacsorázott. Végzetét a 
mérgezett bor okozta, bár nem tudjuk, hogy véletlen vagy 
szándékos csere történt (a pápa talán azért szeretett volna 
megszabadulni a bíborostól, mert vissza akarta kapni a nemrég 
nekiadományozott javadalmakat, amelyek Cortellesi halála esetén 
az egyházra, vagyis Sándorra szálltak volna). Valószínűbb azonban, 
hogy a pápát saját fia, Cesare gyilkolta meg, aki, hogy ne 
gyanakodjanak rá, maga is kortyolt a mérgezett italból - noha 
rendszerint hatalmas mennyiségű bort döntött le -, ám ő enyhe 
rosszulléttel megúszta. VI. Sándornak talán azért kellett meghalnia, 
mert már nem kívánt király lenni. 


Miután a dinasztiáról szőtt ábránd semmivé foszlott, Cesare 
Borgia egész életében azon iparkodott, hogy koronát szerezzen. A 
nápolyi és az aragóniai hercegnő visszautasította, így hát a navarrai 
Saroltával vigasztalódott, akit 1499-ben vett feleségül, miután 
lemondott bíborosi rangjáról. Apja halála után néhány héttel II. 
Gyula (Giuliano della Rovere) az Angyalvár tömlöcébe záratta. II. 
Gyula egyébként III. Piust követte a pápai trónon, akivel mindössze 


huszonegy napi pápaság után végzett Siena urának, Pandolfo 
Petruccinak a mérge. Miután ura kegyvesztetté vált, Cesare 
kedvenc bérgyilkosát, a spanyol Michelotto de Correllát perbe 
fogták, és bűneiért halálra ítélték, de sikerült elmenekülnie 
Rómából. 1508 januárjában néhány földije ölte meg Milánóban. 
Cesare Borgia háromévi fogság után megszökött az Angyalvárból, 
és sógorához, Albert János navarrai királyhoz menekült. Az ő 
oldalán harcolt, amikor a Navarra és Kasztília határán fekvő Viana 


ostromában 1507. március 12-én életét vesztette. 


Niccoló Machiavelli A fejedelem szerzőjeként került be a 
történelembe. Művét Cesare Borgia ihlette, de egymás után több 
nagy hatalmú férfiúnak is ajánlotta, abban a reményben, hogy így 
elnyerheti kegyeiket. Mire azonban megírta a könyvét, már szinte 
nem akadt olyan uralkodó, akit ne szolgált volna, és a jelek szerint 
immár senki sem tartott igényt rá. Egyetértett Cicero azon 
megállapításával, . hogy  ,a jó politikusnak megfelelő 
ismeretségekkel kell rendelkeznie, sokakkal kell kezet szorítania, 
elegánsan kell öltözködnie, és érdekbarátságokat kell kötnie, hogy 
elegendő szavazatot gyűjtsön". Ha nem volnánk hozzászokva a 
botrányokhoz, botrányosnak találnánk, mennyire aktuálisak 
Machiavelli gondolatai. Fő műve - s egyben egyetlen őszinte és 
szórakoztató alkotása - A mandragóra című pikáns vígjáték. 


Lucrezia Borgiának mintha két élete lett volna. Az elsőben csupán 
eszköz volt az apja, Rodrigo és a fivére, Cesare kezében. Legalább 
két vetélésen esett át, valószínűleg azért, mert vérfertőző viszonyt 
folytatott apjával, hiszen harmadik férje, Alfonso d/Este mellett 
egészséges, termékeny anya lett belőle: hét gyermeket szült. 
Második életében, az Este-udvarban előbb Pietro Bembo, majd 
Saját sógora, Francesco Gonzaga szeretője volt, ám ezután példás 
feleség lett. 1516-ban halt meg, harminckilenc éves korában. 1499- 
ben született első fiát sosem látta viszont. A fiúról nem tudjuk, ki 


volt az apja; talán a második férj és egyben sógor (fivére, Jofré 


Aragóniai Sanchát vette feleségül), Aragóniai Alfonz, de az is lehet, 
hogy Lucrezia apja, hiszen a gyermek a Rodrigo nevet kapta. 


Giovanni de" Medici, Lorenzo il Magnifico fia tizenhárom évesen 
lett bíboros és 1513-ban, harmincnyolc éves korában választották 
pápává. VI. Sándor ellensége lévén évekig utazgatott Európában, 
életének egy rövid időszaka pedig homályba vész. 1500-ban jelent 
meg ismét a nyilvánosság előtt Rómában, s ettől kezdve Sándor 
hűséges szövetségese lett. Művelt, kifinomult ízlésű, ám aljas, 
alattomos, különc, istenkáromló ember volt. Miután pápává 
választották, különféle szövetségeket kötött a nyugati és a keleti 
világban, de hamar fel is bontotta ezeket. Egyik első intézkedése 
volt, hogy bíborossá nevezte ki hűséges bizalmasát, Silvio 
Passerinit, aki egyszerre szolgált papként, katonaként és 
valószínűleg szeretőként. Giovanni nem használt mérget, inkább 
megfojtatta és feldaraboltatta ellenségeit, például Alfonso Petruccit, 
a III. Piust megmérgező Pandolfo fiát és másokat. Ő volt a pápa, 
amikor megkezdődött a reformációs mozgalom. 1521. december 1- 
jén, mindössze negyvenhat évesen halt meg, közvetlenül azután, 
hogy kiátkozta Luther Mártont. Lehetséges, hogy megmérgezték, de 
köztudott, hogy a pápák akkor is, manapság is kizárólag 
természetes okokból haltak meg, mint ahogy a betegségek és a 
szövevényes hatalmi játszmák is természetesnek számítanak. 


Fabrizio Colonna herceget egész életében vitéz hadvezérnek 
tartották. Hatvanévesen, 1520-ban, ágyban, párnák közt érte a 
halál. A legnagyobb veszélyben 1502-ben forgott, amikor Capua 
védőjeként vereséget szenvedett, s a francia dAubigny meg egyik 
kapitánya, Ferruccio dei M-artigli foglyul ejtették. 


Jézus Annás előtt beszélt először a Szanhedrinben. Ekkor tizenkét 
éves lehetett, s nem sokkal ezután tűnt el. A főpap 16-ban fiának, 
Eleázárnak adta át a helyét, majd 16-tól 36-ig a veje, Kajafás 
töltötte be ezt a tisztet. A valódi hatalom egészen a Templom 70- 


ben történt lerombolásáig Annás és családja kezében maradt. A 
Pokol XXIII. énekében Dante mind Annást, mind Kajafást a 
képmutatók közé sorolta, akiket büntetésül a földre szegeztek, mint 
a keresztre feszítetteket, és a többi kárhozott megtaposta őket. Az 
allegória arra utal, hogy bűneik súlya nyomja agyon a bűnösöket. 


Jézus bírái közül elsősorban Poncius Pilátus szenvedte meg azt, 
hogy a történelmet a győztesek írják: hű volt Tiberiushoz, Caligula 
alatt viszont kegyvesztetté vált. A császár 37-ben felmentette a 
júdeai prefektus tisztségéből, és Galliába, a mai Vienne-be küldte, 
ahol valószínűleg színlelt öngyilkosság áldozata lett, ahogy azokkal 
a nevezetes emberekkel szokott történni, akik valamiért 
kényelmetlenné váltak. A kopt egyház vértanúként tiszteli. 
Ugyanebben az évben a galileai tetrarcha, Heródes Antipas is 
Gallia felé vette útját. Amikor Rómába érkezett, még azt remélte, 
hogy király lesz belőle, Caligula azonban azzal vádolta, hogy 
összejátszott ellenfeleivel, és a mai Lyonba száműzte szeretőjével, 
Heródiással együtt. Három évvel később nyomorban halt meg. 


Tarsusi Pálról, a kereszténység alapítójáról már régóta folyik a 
vita. — Életével kapcsolatos ismereteink bizonytalanok és 
ellentmondásosak. Katonai sátrakkal kereskedett, és ennek 
kapcsán a 30-as évektől három nagy utazást tett, bejárta a fél 
világot, pedig epilepsziában szenvedett. A rómaiak többször is 
elfogták, de mindig megúszta, mint ahogy a Szanhedrin is hiába 
üldözte. A galatákhoz írt levelében (1, 11) azt állította, hogy az 
evangéliumot közvetlenül Jézustól kapta, mintegy második 
kinyilatkoztatásképpen. Pétertől eltérően vértanúságáról nem 
maradtak fenn történelmi adatok. 57-ben kiállt Néró mellett, 
kijelentette, hogy a hatalma Istentől származik, és ebből 
következőleg a népek engedelmességgel tartoznak neki. Tarsusi 
Pál, az agent provocateur, a római tiszt, a megvilágosodott próféta 
mindenesetre " kevésbé forradalmi  hitté változtatta a 
kereszténységet, amely végül államvallássá vált. 


Girolamo Savonarola domonkos szerzetest napjainkban Isten 
szolgái közt tartják számon. Ezeket az embereket (egyelőre) nem 
lehet szentté avatni, de kitűnnek ,hősi erényükkel" és 
,életszentségükkel". Savonarola megkérte Laudomia Strozzi kezét, 
de kosarat kapott. Ezután szerzetesi fogadalmat tett, és élete nagy 
részét annak szentelte, hogy kora szokásait ostorozza. Miután a 
Medicieket elűzték Firenzéből, Savonarola teokratikus - ma úgy 
mondanánk, fundamentalista - rezsimet vezetett be a városban. 
Legfőbb diadalát 1497-ben élte meg a Hiúságok máglyájával (ilyen 
néven került be az esemény a történelemkönyvekbe): tonnaszám 
vetették tűzre a luxus jelképeit, tükröket, ruhákat, festményeket, 
ékszereket, könyveket és hangszereket. Egy év múlva azonban 
eljött a vég. Az anyaszentegyház eretnekség és egyházszakadás 
vádjával elítélte Savonarolát, továbbá azt is felrótták neki, hogy , új 
dolgokat" prédikált. Hosszú kínzás után negyvenöt éves korában, 
1498. május 23-án élve elégették Firenzében. 


Domenico Buonvicini és Silvestro Maruffi rendtársukkal, 
Girolamo  Savonarolával együtt szenvedtek  máglyahalált. 
Buonvicini a barát egyik leghűségesebb és leglelkesebb követője 
volt, s az egyik főszereplője annak a tragikomikus istenítéletnek, 
amely 1498 elején megosztotta a firenzei ,haragosokat" és 
Siránkozókat.  Maruffi viszont egyszerűen csak Savonarola 
csodálója volt, s annak ellenére ítélték a mesterrel együtt 
akasztásra és máglyára, hogy az egyházi bíróság semmiféle 
bizonyítékkal nem rendelkezett ellene. Savonarola 1490-es 
visszatérése óta a barát esküdt ellensége volt az ugyancsak 
domonkos Francesco Mei, aki irigyelte rendtársa népszerűségét. 
Különféle, részben koholt vádakkal illette, hogy elérje elítélését, s 
egyik legfőbb támogatója volt annak a döntésnek, hogy a három 
szerzetes hamvait szórják az  Arnóba, nehogy a sírjuk 
zarándokhellyé váljon. 


Girolamo Savonarola egész élete során a Magnificónak nevezett 
Lorenzo de" Medici ellen vívta egyik legádázabb harcát. Pedig 
Lorenzo hosszú ideig megtűrte őt, sőt még védelmezte is a 
szólásszabadság híveként, amelyet nem jogként, hanem nagylelkű 
adományként értelmezett. Miután Lorenzónak többször is sikerült 
elkerülnie a halált, a Sforzák egyik orvosa üvegport adott be neki, 
amely belső vérzést okozott. Ez vezetett 1492-ben bekövetkezett 
halálához. Ez a nagy életművész súlyos titkot rejtegetett: egyszer 
olyan szerencsétlenül esett le a lóról, hogy a baleset következtében 
elvesztette a szaglását. Hiába rendezett lakomákat, egyetlen 
falatnak sem élvezte az ízét, és a firenzei tavasz illatát sem érezte 
soha. 


Az indiai Srinagarban, ott, ahol - legalábbis így tartják a keletiek 
évszázadok óta - Jézus, vagyis Issza sírja van, egy másik sírt is 
találunk. Itt nyugszik Al Szajed Naszir-ud-Din, aki az Ipsissima 
Verbában gyűjtötte össze emlékeit. 2010-ben a hatóságok elzárták 
a területet a turisták elől, hogy megakadályozzák a sírok 
meggyalázását. 


Girolamo Savonarola kivégzése előtt is sokan haltak erőszakos 
halált az egymással vetélkedő firenzei pártok (,haragosak", 
Siránkozók, köztársaságiak és  Medici-pártiak) harcaiban. A 
gonfaloniere, Bernardo del Nero tragikus halála csak néhány 
héttel előzte meg a Siránkozók vezetőjeként ismert Francesco 
Valori meggyilkolását. Mariano da Genazzano hamarosan követte 
legádázabb ellenségét a másvilágra. Girolamo Tiraboschi XVIII. 
századi történész szerint szívbetegség végzett vele 1498 
augusztusában. Még időben elérte, hogy különleges megbízottként 
a Maremma-vidékre küldjék, s ott ért véget az élete. 


II. Bajazid szultán felvilágosult uralkodó volt. Uralma idején 
Isztambulban békésen éltek egymás mellett a keresztények, a 
zsidók és a muszlimok. Több mint háromezer zsidót fogadott be, 


akik a spanyolországi üldöztetés elől menekültek. Családi ügyei 
azonban már szövevényesebbek és sötétebbek voltak. Bajazid 
valószínűleg megmérgezte apját, a Hódító néven ismert II. 
Mohamedet, aztán a gyilkosságot ráfogta egy velencei ügynökre, 
akit a vádak szerint a szultán fivére, Dzsem bérelt fel. 1495-ben 
Dzsemet is eltették láb alól, 1512. április 25-én viszont saját fia, 
Szelim taszította le a trónról Bajazidot, aki egy hónappal később, 
május 26-án halt meg, tisztázatlan körülmények között. 


Johann Burckhard mindvégig féltőn őrizte Diarium vagy Liber 
Notarum címen ismert könyvecskéjét, amelyet 1484-től (ebben az 
évben lett ceremóniamester) egészen 1505-ben bekövetkezett 
haláláig vezetett. Ceremóniamesteri minőségében öt pápát szolgált, 
az első a Della Roverék közül való IV. Sixtus volt, az utolsó pedig II. 
Gyula, aki ugyanebből a családból származott. Itáliában a Giovanni 
Burcardo nevet használta, de gyakran írta alá leveleit Argentina 
néven, ugyanis Strasbourgban született, ezt a várost pedig a közeli 
ezüstbányákról Argentoratumnak nevezték. A római Via del 
Sudarión lévő palotájának tornya emiatt kapta a Torre Argentina 
nevet. Burckhard számos titkot őrzött, ám ennek ellenére - vagy 
talán épp ezért - nem méreg végzett vele, hanem a gazdagok 
betegsége, a köszvény. 


A XVI. század legrettegettebb kalóza volt, nem akadt olyan 
tengerparti város a Földközi-tenger mentén, amelyet ne támadott 
volna meg: a Rőtszakállúnak is nevezett Hájr al-Din nyolcvanéves 
koráig folytatta tengeri portyáit. 1546-ban halt meg vérhasban. Az 
Oszmán Birodalom hősének számított, 1533-ban 
flottaparancsnoknak nevezték ki. Fivére, Aruj Reisz, más néven 
Baba Ruj viszont az arab és spanyol csapatok elleni harcban 
vesztette életét Tlemcen (az ókori Pomaria) ostrománál. Ebben a 
soknemzetiségű algériai városban még ma is sok török és andalúz 
él. 


Heraiosz több volt, mint a mai Pamír és Hindukus közti terület, 
Baktriana egyik törzsének vezetője: király volt, pénzt veretett, és i. 
sz. 30-ig uralkodott. A hatalom jelképeként kisgyerek korában egy 
vaslemezzel eltorzították a homlokát és a koponyáját, ettől olyan 
lett a feje, mintha mindig koronát viselne. 


Tenzing Ong Pa tibeti láma ismertette meg Isszával a tudás 
rejtelmeit, az energia erejét, a gondolatszabadságot, az erkölcs és a 
spiritualitás egységét. Tanításait nemzedékről nemzedékre adták 
tovább, s még a mai kor tibeti szerzetesei sem feledkeztek meg 
róluk. A nyugatiak ma is csodásnak tartják a tibeti szerzetesek 
rendkívüli képességeit. 


A sokoldalú Girolamo Fracastoro igazi el nem ismert zseni volt. Ő 
írta az első értekezést a szifiliszről (Syphilis sive de morbo gallico) 
1521-ben, és ő jött rá, hogy az olyan ragályos betegségeket, mint a 
pestis, nem a csillagok állása vagy a miazmák okozzák, hanem a 
kórokozó baktériumok. Több pápánakis ő volt az orvosa, emellett ő 
találta fel a távcsövet (amelyet azután Galilei valósított meg), és 
barátja, Kopernikusz felfedezéseire is hatással volt. Ma a Hold egyik 
krátere viseli a nevét. 


Vannozza Cattanei egészen haláláig kitartott VI. Sándor mellett. 
Ekkorra már valamennyi gyermekét elvesztette, kivéve Lucreziát, 
aki pár hónappal élte túl. Békésen költözött át a másvilágra 1518- 
ban gazdag négyszeres özvegyasszonyként. Utolsó férje, Carlo 
Canale jeles íróember volt, azután a Nona-torony tömlöcének 
felügyelője lett. Canale sorsáról 1498-ig vannak feljegyzések. 
Néhány hónappal korábban ölték meg VI. Sándor fiát, Juant, Gandia 
hercegét, akinek a holttestét a torony közelében húzták ki a 
folyóból. Csupán véletlen egybeesés volt, de Canale számára talán 
végzetesnek bizonyult. 


Krisztus jegyesének csúfolták Giulia Farnesét, akit Pinturicchio a 
pápa parancsára Szűz Máriaként festett meg az Angyalvár falain. 
Giulia kétszer is megözvegyült, háromszor ment férjhez, és 
ötvenéves korában, 1524-ben halt meg. Tíz évvel ezután szeretett 
testvére, Alessandro, akit még VI. Sándor nevezett ki bíborosnak, 
III. Pál néven pápa lett, és eltüntette a húgát ábrázoló 
műalkotásokat. Egy azonban megmaradt: a római Santa 
Pudenziana-templom mozaikján jobbról a negyedik apostol Giulia 
szép vonásait őrzi. Ez nem amolyan mese, mint az, hogy az Utolsó 
vacsora Szent Jánosa valójában nő - ahogy egy amerikai író állítja, 
aki azt képzeli, hogy a , Da Vinci" Leonardo vezetékneve volt. 


Ferruccio de Mola és Leonora Isztambulban éltek Bajazid haláláig, 
és három gyermekük született. Szolgálójuk, Zebeide hozzáment 
egy janicsárhoz, és nem tért vissza velük Itáliába. Idővel - talán a 
körülményekhez alkalmazkodva - kibékültek Giovanni de 
Medicivel, de nem voltak hajlandók Rómába utazni a pápává 
választása — alkalmából rendezett, páratlanul nagyszabású 
ünnepségre. Ferruccio megállapodott Girolamo Benivienivel, 
hogy elrejti Mirandola gróf 99 titkos tézisének eredetijét, és 
megbeszélték, milyen rejtjel vezeti majd el a búvóhelyhez. 2007- 
ben tudósok egy csoportja a csendőrség nyomrögzítőinek, sőt az 
egység főparancsnokának jelenlétében, az emberek 
tudatlanságában bízva, valamilyen banális ürüggyel felnyitotta Pico 
sírját, de hogy mit találtak benne, sosem fogjuk megtudni. 


Miután a Vinciből való Leonardo, Ser Piero fia viszszatért 
Milánóba, a Sforzák mindenféle ajándékkal halmozták el. Egyetlen 
feltételük az volt, hogy foglalkozzon tovább a hadi eszközök 
tanulmányozásával és tervezésével. Ezután Cesare Borgia, X. Leó, 
majd Franciaországban XIII. Lajos és I. Ferenc király szolgálatában 
állt. Michelangelo Buonarrotival ellenséges viszonyban volt, 
Raffaellóra  irigykedett. Egész életében az elszegényedéstől 
rettegett. Ebben nagy szerepet játszott legközelebbi munkatársa és 


szeretője, a Zoroastro néven ismert Tommaso Masini, aki 
megrögzött bűnöző volt, és csak mestere befolyásának és pénzének 
köszönhetően kerülte el a pellengért, a börtönt és a vérpadot. 
Leonardót 1519. május 2-án érte a halál Cloux-ban. Az amboise-i 
Szent Ferenc-templomban temették el, amelyet azonban a francia 
forradalom idején leromboltak, és Leonardo földi maradványai 
elvesztek. Az amboise-i kastélyban található nyughelye, amelyet 
számtalan látogató keres fel, csupán a turisták számára kialakított 
jelképes sír. 


Noha a 999. A titkok titka című regényben bőségesen esett szó 
Giovanni Pico della Mirandoláról, azért itt is meg kell 
emlékeznünk róla. Olyan ő Leonardóval összevetve, mint az ókori 
Hellász Rómához képest: a gondolat felsőbbrendűségét hirdette a 
cselekvéssel szemben, és haláláig harcolt a hatalmasok iránti 
szervilizmus ellen. Pico della Mirandola óriási vagyonának felét 
könyvekre költötte, hogy az emberi és az isteni természetet 
tanulmányozza, és életével fizetett azért, hogy rájött: a kettő 
nagyon is hasonlít egymásra. Számos egybevágó tanúvallomás 
szerint arzénnal mérgezte meg egy ismeretlen elkövető (sokaknak 
állhatott érdekében, hogy elhallgattassák) 1494-ben, harmincegy 
éves korában. A firenzei San Marcóban temették el, sírja még ma is 
megtekinthető, s elgondolkodhatunk rajta, mit is jelenthet a 
titokzatos sírfelirat: , Caetera norunt et Tagus et Ganges forsan et 
antipodes". 


Hogy Jézusnak, Isszának, Yeoushának nevezzük vagy bármi 
másnak, nem számít. Hogy egy isten vagy egy ember fia-e, és hogy 
feltámadt-e harminchárom évesen, vagy öregkorában halt meg 
ágyban, párnák közt, vallás és hit kérdése. Tanításait, amint sok 
más nagy tanítóval megesett, sokan elorozták, és - hol jó, hol rossz 
szándékból - saját céljaiknak megfelelően torzították el eszméit. 
Ám rendkívüli gondolatai gyökeret vertek az emberi tudat mélyén, 


s még a történelem és az emberek szemfényvesztései sem 
árthatnak nekik. 


UTószó 


A világ legnagyobb rejtélyét ma egy apró kolostor rejti Észak- 
Indiában, egy hegyoldalnak támaszkodó gompa, amely kívül esik a 
turistaútvonalakon. Nyáron az épület kövei közé beférkőzik az örök 
gleccserek felől fújó szél, és néhány kisebb vízesés halk csobogása. 
Télen a hóviharok megközelíthetetlenné teszik. Csupán néhány 
szerzetes él benne, akiket húsz év elteltével felváltanak, 
visszaküldenek abba a kolostorba, ahonnan jöttek. 

1887-ben valaki megpróbálta megzavarni a kolostor békéjét. Egy 
Nyikolaj Notovics nevű, zsidónak született, de ortodox hitre tért 
orosz újságíró. Notovics szenvedélyesen érdeklődött a történelem 
és a régészet iránt, így jutott el a Ladakh-völgybe, majd onnan a 
mulbekkhi és a himisi gompákba. Néhány láma, akit felkészületlenül 
ért a látogatás, elmondott egy-két dolgot a kíváncsi idegennek. Így 
tudta meg Notovics annak a történetnek a részleteit, amelyet az 
ottani hegyek között - de csakis ott - mindenki ismert. 

Tizenkilenc évszázaddal ezelőtti történetről van szó, de arrafelé 
az idő relatív fogalom. Egy rendkívüli ember, aki Palesztinából 
származott, nagyjából tizenöttől harmincéves koráig ott időzött, 
majd visszament a népéhez, végül pedig úgy döntött, hogy az égbe 
nyúló csúcsok árnyékában fejezi be életét. Miután meghalt, egy 
Srinagarnak nevezett helyen temették el, ahol még ma is látható a 
sírja, amelyet Rauza-Balnak - vagyis kasmíri nyelven a Próféta 
sírjának - neveznek. 

Notovics mindent elkövetett, hogy megszerezze a fenti történetet 
elmesélő dokumentumokat. Olyan kitartó volt, hogy az idős 
szerzetesek, akik féltették a kolostorukat, úgy tettek, mintha 


engednének a kérésének, de valójában a titokzatos idegen 
élettörténetének hamisított változatát adták át neki. Notovics 
hitelesnek gondolta az iratot, noha az tibeti nyelven íródott. 
Hiányos műveltsége és megszállottsága annyira elvakította, hogy 
nem jött rá: ha ezek a dokumentumok eredetiek volnának, a 
kétezer évvel ezelőtt használt ősi szent nyelven, vagyis páliul 
íródtak volna. Bárhogyan történt is, 1894-ben Jézus ismeretlen élete 
címmel megjelentette a történetet Franciaországban és az Egyesült 
Államokban. 

A könyv világszerte hatalmas sikert aratott. Mintha hirtelen 
mindenki álomból ocsúdott volna. Mert egészen addig soha senki 
nem foglalkozott részletesen az emberiség legnagyobb rejtélyével: 
hol volt a Jézusnak nevezett ember tizenkét éves korától 
harmincéves koráig? A Szentírás négy evangéliuma, a gnosztikusok 
vagy az apokrifek nem is utalnak erre. A római katonából lett 
apostol, Tarsusi Pál, noha láthatólag jobban ismeri Jézust, mint 
Saját magát, egyszer sem említi. Hallgatnak a későbbi 
egyháztörténészek, teológusok, bibliamagyarázók is. 

Fülsiketítő ez a csönd azon kevesek számára, akik 
elgondolkodtak a dolgon, és szembenéztek a problémával. Nagyon 
is nyilvánvaló, hogy valaki azt akarta, erről ne essék szó, nagy 
sírkövet gördített a kérdés fölé, megpróbálta kitörölni az emberek 
emlékezetéből és szívéből. Mindebben az a legkülönösebb, hogy ez 
húsz évszázadon keresztül sikerült is. Ám a legsúlyosabb sírkövek 
is széttörhetnek, amint az új millenaristák hite szerint történni fog 
az idők végezetével. 

Évekkel azután, hogy megjelent ez a rendkívüli történet, amely 
némi fényt vetett minden idők legnagyobb talányára, néhány 
tekintélyes tudós Max Müller vezetésével megállapította - noha 
gyenge lábakon álló bizonyítékaik voltak -, hogy az egészet 
Notovics találta ki. Az újságíró ekkor fellázadt. Talán úgy érezte, 
elárulta valaki, aki előzőleg titokban támogatta a küldetését. Ezért 
hát nyilvánosságra hozta, hogy mielőtt kiadta volna a könyvet, 


megtárgyalta a kérdést Platon Rozsgyesztvenszkij kijevi ortodox 
metropolitával, Ernest Renannal, a híres katolikus történésszel, a 
híres és ellentmondásos Jézus élete szerzőjével, valamint a párizsi 
apostoli nunciussal, monsignor Luigi Rotellivel, aki igen közel állt 
XIII. Leó pápához. Azt is bevallotta - megerősítendő, hogy a 
Szentszék már ismerte ezt a történetet, vagy legalábbis igaznak 
tartotta -, hogy az olasz főpap tekintélyes összeget kínált neki arra 
az esetre, ha nem jelenteti meg a kötetet. 

A következő száz évben több tudós és kalandor is ellátogatott a 
Ladakh-völgybe az igazság felkutatása céljából, és valamennyien 
találtak olyan bizonyítékokat, amelyek igazolták, hogy Jézus 
csakugyan itt töltötte ,elveszett éveit" A lámák azonban, 
bármekkora nyomás nehezedett is rájuk, megőrizték a titkukat, 
mivel úgy vélték, sem az idő, sem a megfelelő ember nem érkezett 
még el ahhoz, hogy a világ elé tárják az igazságot. 

Az újabb kutatások azt az eredményt hozták, hogy Notovics kém 
volt, az orosz titkosrendőrség, az Ohrana képezte ki, majd utóbb 
megszabadult tőle. Ezt a szervezetet személyesen II. Miklós cár 
hozta létre, hogy leverje a politikai lázadásokat, és az Ohrana 
közvetlenül az ő fennhatósága alá tartozott. Ebből a nagy hatalmú 
titkos szervezetből nőtt ki Lenin Csekája, Berija NKVD-je, Andropov 
KGB-je és a mai orosz szövetségi biztonsági szolgálat, az FSZB is, 
amelynek az élén korábban Vlagyimir Putyin állt. Az Ohrana 
mestere volt a félrevezetésnek, több ezer hamis iratot állított elő. 
Köztük voltak azok is, amelyek a Sion-rend létezéséről szóltak, s 
amelyeket számos könyv állított be valósnak, elsősorban is A da 
Vinci-kód. 

Nem tűnik hát véletlennek, hogy éppen amikor újabb dolgokat 
készült nyilvánosságra hozni, Notovics nyomtalanul eltűnt, és 
halálának sem az időpontját, sem a körülményeit nem ismerjük. 

Jézus életének és a tibeti, illetve indiai hegyek között töltött 
éveinek rejtélyét azonban ezzel nem sikerült a szőnyeg alá söpörni, 
amint a harmincas években írta a híres régész, Jurij Roerich, a 


buddhista vallásról szóló monumentális mű, a Kék évkönyvek 
fordítója: , A [Jézus életéről szóló] legendákat féltőn őrzik. Nehezen 
hihető, hogy a lámák meséltek volna róluk, mert ők mindenki 
másnál jobban tudnak titkot tartani... Most azonban eljött a 
felvilágosodás ideje Ázsiában". Nehéz időszak volt az, talán még a 
mostaninál is nehezebb, és miután Roerich engedélyt kapott, hogy 
visszatérjen a Szovjetunióba, ott halt meg, homályos körülmények 
között. Hasonló lett tehát a sorsa, mint Notovicsnak. 

Mindazonáltal ebben az időszakban kezdett fellibbenni a titokra 
boruló lepel, és a keleti világból valami lassanként kiszivárgott 
nyugatra. Ez a vékony, ám felmérhetetlen jelentőségű vörös vonal 
Pico della Mirandolától, az ő téziseitől indul, és egészen napjainkig 
ér. Nem véletlenül írta Roerich azt is, hogy ,a lámák szent 
szövegeiben megemlítik, hogyan magasztalta Jézus a Nőt, a Világ 
Anyját". Lehet, hogy csak véletlen, de inkább logikus következmény, 
hogy erről szólt az itáliai filozófus 99 titkos tézise is, amelyek talán 
elő is kerültek, 2007. július 26-án ugyanis felnyitották Pico della 
Mirandola sírját a firenzei San Marcóban a csendőrség 
nyombiztosítóinak jelenlétében, de hogy mit találtak ott, azóta sem 
hozták nyilvánosságra. 

Úgy tűnik, a nyugati világban mind a mai napig senki sem kívánt 
- vagy merészelt - újra előhozakodni ezzel a hihetetlen történelmi 
képtelenséggel: mindent tudunk a fáraók vagy a makedón meg 
perzsa királyok életéről, a legapróbb részletekig ismerjük a 
köztársasági, illetve a császári Róma szenátorainak és uralkodóinak 
életét. De semmit sem tudunk a világ leghíresebb embere, Jézus 
életének nagy részéről; ezt a mintegy húszévnyi fekete lyukat 
mindig is figyelmen kívül hagyták, mintha nem érdekelné a 
keresztény világot. Milyen okokból, kinek az érdekéből, miféle 
célból döntöttek úgy, hogy nem próbálják kideríteni az igazságot? 
Az ősi félelem állt a háttérben, hogy a történetírás és a tudomány 
ellentétbe kerülhet a hittel, ami egészen más kategória. Ugyanez a 
félelem vezetett Giordano Bruno, Kepler és Galilei elítéléséhez. Ha 


valaki ezt az egyszerű, de roppant fontos történelmi kérdést 
kutatta, azt őrültnek és komolytalannak nevezték, vagy egyszerűen 
eltűnt. Ez tény. 

A prófétáknak nevezett emberek közül senki sem állította 
magáról, hogy ő Isten fia. Jézus sem mondott ilyet soha, a Szentírás 
négy evangéliumában sem. Azok a fennkölten spirituális életet élő 
emberek, akiknek nincsenek különösebb vallási, politikai, 
gazdasági vagy általában véve hatalmi érdekeik, már kétezer éve 
őrzik emlékezetükben, hogy Issza-Jézus Srinagarban van eltemetve, 
miután ott élte le élete utolsó éveit. Nem csupán jogos tehát, hanem 
egyenesen kötelező hangot adni kétségeinknek - nem azért, hogy 
romboljunk, hanem azért, hogy igazságot szolgáltassunk egy 
csodálatos embernek. A hitnek nincs szüksége a történelemre, 
amelyet emberek írtak, és nem kell kereszthalált halni ahhoz, hogy 
az igének értéke legyen. 

Így hát ez csupán egy ember története, s egyben a legvalószínűbb 
igazság, az, amelyik a leginkább ellenáll az idő és a logika 
támadásainak - már ha nem érkezik egy reménysugár az Athosz- 
hegyről, egy gyűrű, amely összekapcsolja keletet és nyugatot. Sok 
nyom utal arra, hogy így estek a dolgok, és néhány bizonyíték is van 
rá. Ezek a nyomok jelentősebbek és koherensebbek, mint mindaz, 
amit az évszázadok során hagyományoztak ránk, és ha nem is 
fogjuk soha biztosan tudni, mi történt, azért sejthetjük. Kedves és 
nyugtalanító ez az igazság, szép és tragikus ez a történet, amelyet 
sem a hit, sem az ész nem hagyhat figyelmen kívül. 


ÍPSISSIMA VERBA 


AZ Ő EVANGÉLIUMA 


ELŐKÖNYV 


1. Én, Al Szajed Naszir-ud-Din esküszöm az emberek színe előtt, 
hogy szavaimmal csupán pontosan lejegyeztem mindazt, amit 
közvetlenül a Jézusnak nevezett ember, más néven Issza szájából 
hallottam, miután visszatért a Palesztina néven ismert 
tartományból, a régi naptár szerinti 2671. és az új Xia naptár 
szerinti 52. évben, amikor állítása szerint harmincnégy éves volt. 


2. Issza azért akarta elbeszélni nekem az eseményeket, hogy 
fennmaradjon élete története azok között, akik hittek benne, 
szavaiban és példájában, továbbá azok között is, akik elárulják 
majd, és meghamisítják a szavait, amikor ő már nem lesz. Sok római 
és zsidó ugyanis hamis tanítványnak bizonyul majd, még azok 
közül is, akik pedig szerették és  körülhízelegték. Sokan 
jóhiszeműen fogják elferdíteni a történteket, mások pedig 
rosszindulatból, saját érdekükben forgatják ki szeretetüzenetét. 


3. Legyen Issza áldott az eljövendő évszázadokban azért a 
szeretetért, amelyet a családjának adott, minden embernek, aki 
ismerte, és nekem, akinek abban a megtiszteltetésben volt részem, 
hogy a barátja lehettem. Innentől az Isszának is nevezett Jézus 
beszél. 


ELSŐ KÖNYV 


AVAGY A TÖRTÉNET KÖNYVE 


1. Tizenkét éves koromban a Szanhedrin parancsára elraboltak, és 
rabszolgaként távoli, keleti vidékekre hurcoltak. Második gazdám 
szabadított fel, aki utóbb közeli barátom lett. Neki köszönhetem az 
életemet, még ha nem is akarja, hogy ezt kimondjam. 


2. Sokat tanultam a másságomból, mert csak ezáltal lehet 
megérteni a többieket, megkülönböztetni a jót a rossztól, az 
igazságost az igazságtalantól, az örömet a fájdalomtól. 


3. Sok népet megismertem, tanulmányoztam törvényeiket és szent 
szövegeiket. Ezekből megtudtam, hogy az ismeretekből könnyen 
lesz a hatalom és az elnyomás eszköze, és csak a bölcsesség vezet jó 
irányba. 


4. Hosszú évekig éltem a hegyi szerzetesek között. Mesterem 
megtanított rá, hogyan ismerjem és szeressem meg önmagamat, az 
embereket és a természetet. Megértettem, hogy minden 
teremtményben ugyanaz az energia munkál, és megtanultam, 
hogyan lehet irányítani ezt az energiát, hogy jobbá váljunk. 


5. Szívből szerettem egy nőt, akivel tökéletes egységben éltem, 
megházasodtam és két gyermekem született. Azután megismertem 
a kegyetlenséget, amely elvette tőlem a lányomat és a feleségemet. 


6. Megértettem, hogy a túlzott szeretet akár ölhet is, és hogy újra 
megtaláljam önmagamat és ne szegüljek szembe az anyaföld 
természetes rendjével, úgy döntöttem, végigjárom visszafelé az 
addig megtett utat. Magammal vittem fiamat, Yuehant is. Tudtam, 
hogy minél többet adok, annál többet kapok majd. 


7. Palesztinába visszatérve anyám és a testvéreim nagy örömmel 
fogadtak, és azonnal megismertek, noha tizenkilenc éve láttak 


utoljára. Apám már meghalt, később el is mentem a sírjához 
Szikembe, letettem rá egy követ, és sírtam. 


8. Amikor elterjedt megérkezésem híre, sok rokon keresett fel 
csodálkozva, — mivelhogy halottnak hittek. — Köztük volt 
unokatestvérem, János. A Jordán partján megengedtem neki, hogy 
belemerítsen a megszentelt vízbe. 


9. Miután hosszan tanácskoztam Júdással, aki lélekben is testvérem 
volt, kötelességemnek éreztem, hogy népemnek elvigyem a remény 
és a megváltás igéjét a tudat felszabadítása és a szabad eretnekség, 
vagyis az átgondolt választás lehetősége által. De soha nem a 
fegyverek révén, melyeket elátkozok, bármi legyen is a céljuk. 


10. Azt láttam, hogy a Szanhedrin alávetette magát a római 
uralomnak, amely rabszolgasorba taszította Izráel népét. A papok 
hatalmuk megőrzése érdekében alázatosságot és áldozatot 
követeltek, mintha a paradicsomba csupán a lemondás által lehetne 
eljutni, s itt a földön nem is kellene keresni az igazságot. 


11. Elindultam hát ezen az úton. Próbáltam megértetni a 
farizeusokkal, a szadduceusokkal és a zelótákkal, hogy véget kell 
vetniük a megosztottságnak, de mindegyikük önmagát vélte az 
igazság letéteményesének. Aki az apja kedvencének hiszi magát, 
mindig igazságtalan a testvéreivel szemben. Ha egy nép 
kiválasztottnak hiszi magát, akkor csak az emberek közti 
különbségeket nézi, és felsőbbrendűnek gondolja magát. Ám emiatt 
elszigeteltségre ítéltetik, és egyetlen más nép sem tartja 
testvérének. 


12. Az esszénusok is, akik megosztották velem kenyerüket és 
hagyományaikat, azt kívánták volna tőlem, hogy mondjam meg a 


többieknek, csak ők látják helyesen Istent, és az övék az üdvözülés 
egyetlen útja. 


13. Ekkor megpróbáltam beszélni az egyszerű embereknek az 
utazásaim során megismert népekről, és arról, hogyan értettem 
meg, hogy a szabadság csakis az egységből fakadhat és nem az 
elkülönülésből, a szeretetből és nem a gazdagságból, az észből és 
nem az erőből. De a testvéreimen és anyámon kívül kevesen 
akartak hinni nekem. 


14. Elfogott a kísértés, hogy hagyjak fel mindennel, és menjek haza, 
oda, ahol elvesztettem a feleségemet és a lányomat, de ahol a 
családom szeretetének és mestereim, idősebb társaim 
bölcsességének köszönhetően megismertem az élet valódi 
jelentését. Mégis úgy döntöttem, hogy maradok, mert hiába él 
bennünk a tudás, ha nem osztjuk meg másokkal. 


15. Nagyon nehezen tudtam megértetni magam egészen addig, míg 
szavaimat nem kísérték csodás jelenségek. Ezek azonban csupán a 
nekem átadott ismeretek gyümölcsei voltak, soha nem hoztam 
kapcsolatba őket Istennel, mint ahogy Messiásnak vagy Isten fiának 
sem neveztem magam, noha sokan így ünnepeltek, vagy éppen 
ezzel vádoltak. 


16. Jellemében és vérmérsékletében hozzám legközelebb álló 
fivérem, Júdás segített kitalálni, hogyan beszéljek úgy a népemhez, 
hogy meg is értsék a szavaimat. Jakab fivérem menyegzőjén 
használtam először azt, amit mestereimtől tanultam. Mindenki 
vizet ivott, de bornak hitték, még anyám is. Csak Júdás tudta, hogy 
illúzióról van szó, és örült neki. 


17. Attól a naptól kezdve sokan felfigyeltek rám, volt, aki megijedt 
tőlem, más megszeretett. Az érzékcsalódás hatására 
figyelmesebben hallgattak, szavaim végre elkezdték felrázni az 


embereket, és rádöbbentették őket a helyzetükre. Soha nem 
mondtam nekik, hogy varázserőm van, és ha valaki mágusnak 
nevezett, mindig azt feleltem, hogy én csak egy ember vagyok, 
ugyanolyan, mint a többi, és hogy az Adomány mindannyiunkban 
ott van. 


18. Ha valaki megkérdezte, mi az, elmagyaráztam, hogy az 
Adomány a szeretet megnyilvánulása, és minden emberben 
megvan, még ha nem is tudatosan, és ha megismeri, akkor kaphat 
és adhat belőle. 


19. Még három évig maradtam a szülőföldemen, hogy 
véghezvigyem küldetésemet ott, ahová el kellett vinnem az élő igét. 
Így lett részem a paradicsom gyönyörűségeiben és a pokol 
kínjaiban, és a mindennapi élet megismerésével továbbhaladtam a 
bölcsesség útján. 


MÁSODIK KÖNYV 


AVAGY A JÓ ÉS A ROSSZ KÖNYVE 


1. Izráel népének körében töltött első évemben elkezdtem faluról 
falura járni. Parasztok, pásztorok, mesteremberek voltak az elsők, 
akik odajöttek hozzám, és meghallgattak. Lelkük egyszerű volt, de a 
szívük tiszta, mint az enyém. Mindazonáltal vigyáznom kellett: 
ahogy a mesterem tanította, a nagyobb tudás az őszinte lelket is 
csalásra csábítja, és hiába akarja a jó útját követni, végül a rossz 
útján találja magát. 


2. Nem az a próféta, aki megjósolja a jövőbeli eseményeket, az ilyen 
ember csupán ámítja a népet. Az a próféta, aki feltárja, milyen jó 
vagy rossz származhat abból a közeljövőben, ha a jelenben a jó 


vagy a rossz útját követjük. Az a próféta, aki megmutatja, hová fog 
leesni a kő, nem az, aki elhajítja. 


3. Ami a szentségtöréssel kapcsolatos vádakat illeti: sosem fordult 
meg a fejemben, hogy ne ismerjem el atyáink hitét. De az 
évszázadok során ez a vallás olyan lett, mint a kő, változtathatatlan 
és kemény. Meg kellett tisztítani, hogy ne gúnyolódjanak rajta, meg 
kellett változtatni, hogy érthető legyen, és ne kelljen erővel 
rákényszeríteni az emberekre. 


4. Nincs olyan Isten, aki megölné az ártatlan elsőszülötteket, aki azt 
követelné, hogy ne adjunk nekik enni, csak mert a szombatot kell 
megünnepelni, vagy aki más népek elleni háborúra serkentene. 
Atyáink mégis ezt tanították nekünk, anélkül, hogy valaha is 
elmagyarázták volna a jelentését és visszautasították volna a 
tartalmát. De az ige az emberé, nem az Istené. 


5. Egyetlen Isten, még Ábrahám istene sem hozott létre olyan papi 
kasztot, amely az ő akaratának egyedüli letéteményese. Ilyet sehol 
sem írtak le. Egyetlen Isten sem követelte, hogy az emberek csak 
meghatározott rítusokon keresztül léphessenek kapcsolatba vele. 
Egyetlen Isten sem kérte soha, hogy a kedvéért embereket vagy 
állatokat áldozzanak. Egyetlen Isten sem haragudott meg annyira a 
saját gyermekeire, hogy a romlásukat akarja. 


6. Kelettől nyugatig minden istenség parancsolataiban ugyanazokat 
az elveket és ugyanazokat a szeretetről, szabadságról, 
egyenlőségről és igazságosságról szóló szavakat találjuk. A 
hatalmasok és a zsarnokok azonban létrehoztak egy Istent a maguk 
képére és hasonlatosságára, aki ítélkezik és pusztít, aki 
bosszúszomjas, aki kész gyilkolni, aki csak akkor hajlandó 
megbocsátani, ha már megsemmisítette azt, aki hibázott. Ezek az 
emberek káromolták Isten nevét, és reszketniük kell majd, ha 
életük végén úgy méretik meg a lelkük, ahogy szerintük Isten mér. 


7. Néhány bolondon és elmebetegen kívül soha senki nem 
nyilvánította magát Istennek, és ezek is többnyire rossz szándékkal 
tették. Aki azt állítja, hogy nála van az igazság, az csaló, aki azt 
mondja, hogy keresi az igazságot, becsületes ember. Aki jót 
prédikál, de rosszat tesz, képmutató, aki elesik és feláll, becsületes 
ember. Aki nem árt másoknak, önző, aki jót tesz másokkal, 
becsületes ember. 


HARMADIK KÖNYV 


AVAGY A TÖRVÉNY KÖNYVE 


1. Megíratott, hogy ne lopj, és ez helyes is, de ha valaki nem tud 
enni adni a gyermekeinek, ám látja a paloták csillogását, a bőséget 
és a pazarlást, azt, hogy ott még a kutyák is kövérek, talán 
felmerülhet benne a gondolat, hogy a lopást tiltó törvényt a 
gazdagok javára hozta Isten. Vagy netán azt képzeli majd, hogy a 
gazdagok adtak Isten szájába olyasmit, amit Ő soha nem mondott 
volna. Akár így van, akár úgy, megtévesztették a szegény embert. 


2. Megíratott, hogy ne ölj, és ez a parancs minden ég alatt érvényes. 
Nem létezik tehát igazságos háború, és egyetlen pap sem áldhat 
meg egyetlen katonát sem Isten nevében. Csak akkor törhetünk 
más életére, ha védekeznünk kell, mert a mi életünk vagy valaki 
másé forog veszélyben. 


3. Ami az állatokat illeti: Noé óta az ember már hússal is 
táplálkozik, így hát szabad állatokat ölni, de csak azért, hogy 
éhségünket csillapítsuk, és nem szabad szenvedést okoznunk nekik. 
A vágásra vonatkozó szabályok nem Istennel függnek össze, hanem 
az ember egészségével és azzal a kötelességével, hogy testét 
önmaga és mások érdekében meg kell óvnia a betegségektől. 


4. A szombati pihenés emberi szabály, azért alkották az igaz 
emberek, hogy a hatalmasok ne kényszerítsék munkára őket. 
Istennek nincs szüksége pihenésre. 


5. Aki házasságtörést követ el, a szeretet ellen vétkezik, a férfi és nő 
közti egység tökéletessége ellen. Szerelem nélkül nincs 
házasságtörés, de szerelem nélkül maga az élet sem létezik. 


6. Megíratott, hogy ne kívánd mások javait, de ha egy embernek 
nincs semmije, se családja, se háza, se kertje, se jószága, jogos a 
kívánsága. Akinek pedig több jutott, mint amennyire szüksége van, 
nem sértődhet meg ezen, hanem adnia kell, hogy mindenki méltó 
életet élhessen. 


7. Megíratott, hogy ne tégy hamis tanúbizonyságot. Ez nemcsak a 
szóra vonatkozik, hanem a tettekre is. Nem lehet igazságosságról 
beszélni, és közben igazságtalanul cselekedni, szabadságról 
beszélni és közben elvenni mások szabadságát, rámosolyogni 
felebarátunkra, aztán hátulról rátámadni, eladni a gabonát és csalni 
a súllyal, tudni, mi a jó, és közben rosszat cselekedni. 


8. Megíratott, hogy ne ábrázold Istent, mert ezzel becsaphatod a 
hívőket. Az isteni ott van az emberben és rajta kívül, az emberi 
természetben és magában a természetben. Anyában és apában, 
fiúban és lányban, nővérben és fivérben, az egész életben, ami 
körülvesz minket. 


9. Jobban szeretni felebarátainkat, mint önmagunkat, ez a 
parancsolatok parancsolata. A szeretet a jó, a rossz pedig a szeretet 
hiánya. Minden szabály ebből ered. Ebből az egyetlen elvből ered 
minden törvény. 


10. Ami a törvényt illeti: miként a papok a Szanhedrin 
szolgálatában állnak, amely a törvénynek nem alkotója, hanem 
kiegészítője és értelmezője, úgy a törvény is az igazságosság 


szolgálatában áll, nem pedig fordítva. A törvények változnak a 
szokások átalakulásával, az igazságosság sosem változik. 


NEGYEDIK KÖNYV 


AVAGY AZ ELBESZÉLÉSEK KÖNYVE 


1. Nem túl régen kezdtem hirdetni üzenetemet, amikor a Kinneret- 
tó partján találkoztam egy csapat halásszal. A hálóik félig üresek 
voltak, az arcuk komor, mert attól féltek, hogy annyit sem keresnek 
meg, amennyivel éhüket csillapíthatják. Megkértem a fivéreimet és 
a barátaimat, hogy hozzák oda az összes megmaradt kenyerünket, 
és osszák meg a halászokkal, ők pedig megosztották velünk azt a 
kevés halat, amit fogtak. Arról beszéltünk, milyen fontos 
megosztani másokkal mindazt, ami a miénk, mert ha mindenki 
élvezheti a mások javait is, akkor megkap mindent, amire szüksége 
van, anélkül, hogy bármit elvenne másoktól és hogy fölösleget 
halmozna fel. Arra jutottunk, hogy a mohóság szegénnyé és 
szomorúvá teszi az embert, a kölcsönös segítség viszont gazdaggá 
és boldoggá. 


2. Názáret környékén odajött hozzánk egy ember, aki sántaságot 
tettetett, hogy alamizsnát kapjon. Júdás el akarta kergetni, és 
fenyegetően közeledett felé, fennhangon csalónak nevezte. Én 
viszont adtam neki egy római dénárt. Az ember eltette a pénzt, és 
elrohant. Szemlátomást nem okozott gondot neki a futás. Jakab 
testvérem a szememre vetette hiszékenységemet, de erre én azt 
feleltem neki, hogy ha az ember alamizsnát ad, csak a saját szívét 
kell megvizsgálnia, nem azt, hogy a koldusnak joga van-e az 
adományra. Nem számít, ha nem méltó rá, úgyis a saját 
lelkiismeretével kell elszámolnia. Az érték az adás gesztusában 


rejlik, nem abban, hogy tudjuk, megérdemli-e az illető azt, amit 
adunk. 


3. Nagyon ügyeltem rá, hogy senkit se botránkoztassak meg 
szavaimmal és cselekedeteimmel, nehogy félremagyarázzák őket. 
Kafarnaum közelében egy római katona a mellemnek szegezte a 
lándzsáját, és ezt mondta: , Az emberek azt állítják, csodákat teszel. 
Változtasd át kalásszá ezt a lándzsát, és akkor nem halsz meg." 
Mesterem tanításait követve a lándzsára összpontosítottam 
energiámat, és a fém meghajolt, mint egy búzaszál. A katona ekkor 
azt kérdezte, hol tettem szert erre a tudásra, mert ő is szeretné 
elsajátítani, és ellenségeivel szemben felhasználni. , Kövess engem - 
mondtam neki -, és megtudod." , Nem tehetem - felelte -, nekem a 
császárt kell követnem." Minden választás egyben lemondás is, ha 
valaki nem tehet valamit, az gyakran azért van, mert nem is akarja 
megtenni, ez pedig a hiány és a boldogtalanság útja. 


4. Gyakran megkérdezték tőlem, ki az apám, és tőle tanultam-e 
mindazt, amit hirdetek. Én erre mindig azt válaszoltam, hogy két 
apám van, az egyik e földről való, a másik a világ túlsó felén él. 
Józsefre, az ácsra és Ong Pára, a szerzetesre gondoltam. Főként ez 
utóbbinak köszönhetem, hogy az lett belőlem, aki vagyok. Mert 
fontos a vér, mint ahogy fontos a test is, de sokkal fontosabb a lélek 
a maga hajlamaival és késztetéseivel. Az ember olyan, mint egy 
amfora, sokkal értékesebb a bor vagy az olaj, amit beletöltöttek, 
mint az agyag, amelyből készült. 


5. A Jeruzsálembe vezető úton egy darabon elkísért minket egy 
farizeus írnok, aki a fivéreimmel beszélgetve helytelenítette, hogy 
kikérem Mária tanácsát és véleményét. , A Szentírásban - mondta - 
egyetlen nő sem szerepel, aki próféta lenne, vagy egy népet vagy 
országot vezetne, kivéve Sába királynőjét, aki azonban hosszú utat 
tett meg csupán azért, hogy meghallgassa a bölcs Salamont." 
Amikor a testvéreim kissé zavartan elmondták ezt nekem, így 


válaszoltam az írnoknak: , Ez csak azt mutatja, hogy hosszú út vár 
még ránk az egyenlőség földjén." Lányok és fiúk együtt kísérjék el 
apjukat, és mutassák meg neki, milyen szépek is mind, a maguk 
egyformaságában és különbözőségében. Ez igazi változást jelez. 


6. A Galilea és Júdea határán fekvő Jabneélben egy tanító megkért, 
hogy tartsak beszédet az iskolában. Amikor elraboltak, mert szólni 
merészeltem a Szanhedrin színe előtt, annyi idős voltam, mint az 
ottani diákok. Ezért úgy éreztem, nagy felelősség nehezedik rám, és 
gondosan megválogattam a szavaimat. A végén az egyik fiú 
megkérdezte, kinek fontosabb engedelmeskedni: a tanítóknak, a 
szülőknek vagy Istennek? Azt feleltem neki, hogy az 
engedelmességnél fontosabb a tudás, amely majd segít megérteni, 
mikor melyiket kell követnie. 


7. Pár nappal ezután körbevett egy csapat gyerek, és bár 
Szamáriába kellett volna mennünk, sokáig játszottam velük. Mária 
elunta a várakozást, és odajött, aztán lassanként a fivéreim is 
bekapcsolódtak a játékba, amely egészen estig tartott. Aznap éjjel 
valamennyien derűsebb lélekkel aludtunk. Aki képes úgy játszani a 
gyerekekkel, hogy közben semmire sem akarja megtanítani őket, 
megértette, mi az élet öröme, és képes lesz arra is, hogy 
boldogságot adjon a társának, és kétszeresen kapja vissza. Aki már 
nem tud játszani, és a homlokát ráncolva szeret, menjen iskolába a 
gyerekekhez, akik boldogan tanítják majd. 


zar 


8. Caesarea kikötőjében tartották péntekenként Izráel második 
legnagyobb vásárát (az első Jeruzsálemben volt). Rengetegen 
gyűltek össze a tenger és a szárazföld felől, hogy árukat és híreket 
cseréljenek. Ha a városban jártam, mindig megálltam beszélgetni 
velük, még akkor is, ha nehezen értettünk szót, mert más-más 
nyelven beszéltünk. A követőim nem értették ezt, és nem akartak 
részt venni benne. Azt mondtam nekik, azért megyek oda, hogy 
tanuljak, mert csak attól lehet újat tanulni, aki más, mint mi, nem 


attól, aki ugyanolyan. Minél változatosabbak, különbözőbbek a 
gondolatok és a szokások, annál gazdagabb lesz a lelkünk, mint 
amikor két folyó találkozik, s ettől bőségesebb lesz a víz és 
kövérebbek a benne élő halak. 


9. Jeruzsálemben több nő és férfi is volt, aki Messiásnak, Isten 
fiának nevezett. Mindig azt feleltem erre, hogy én egyszerűen csak 
egy ember fia vagyok, de a szavaim úgy hatnak, mintha egyenesen 
Isten szájából jönnének, és ezért tűnnek helyesnek. Valójában azt 
próbáltam elmagyarázni, hogy az ember vagy az Isten fiának lenni 
ugyanaz, mert bennünk van az isteni szellem, mint ahogy az 
ellentéte is bennünk lakik. Mert a jót úgy ismerjük, mint a rossz 
ellentétét, mint ahogy a fekete a fehér ellentéte, a meleg a hidegé. 
Csak így választhatunk, és az ember ezen képességénél fogva 
nemcsak az állatoknál, de az angyaloknál is magasabb rendű, akik 
csak a fényt ismerik, a sötétséget nem. 


10. Egy dorai fogadóban voltunk, Szamária és Fönícia határán. Két 
nő jött oda hozzánk, egymás kezét fogva. Kétségbe voltak esve, 
mert egyazon férfit szerették, az illető pedig nem tudta eldönteni, 
melyiküket ajándékozza meg szerelmével. Így hát ők maguk 
próbálták meglelni a megoldást. Júdás azt javasolta, hogy az első nő 
a páros napokat töltse a férfival, a második pedig a páratlanokat. 
Mária viszont azt mondta, hagyják el mindketten, mert aki nem 
képes választani, és hagyja, hogy mások döntsenek helyette, nem 
igazi férfi. 


11. Anyám, Mária háza előtt kiszállt a hordszékből egy férfi, aki 
arany- és ezüstszálakkal átszőtt lenvászon tunikát viselt. Magával 
hozta a fiát, és azt kérdezte, magamhoz venném-e, hogy olyan 
nevelésben részesüljön, amelyet ő a gazdagsága miatt nem adhat 
meg neki. , Én szeretem a fiamat - mondta -, és nem akarom, hogy 
olyan legyen, mint én." Én ekkor felvettem egy kevés földet, és 
beledörzsöltem a ruhájába. ,Ne hagyd el a fiadat - mondtam neki -, 


hanem mutasd meg neki, milyen vagy valójában: sár és arany 
egyszerre. Beszélj neki a gyengeségeidről, a kétségeidről, az 
ellentmondásokról, amelyeket megélsz, és ő sokkal többet tanul 
majd mindebből, az őszinteségedből és a példádból, mint az én 
szavaimból." A férfi ekkor átölelte a fiát, amiatt sem aggódott, hogy 
esetleg összepiszkolja, és gyalog távozott vele. 


12. Többször is veszélybe került az életem, például Názáretben, 
ahol le akartak lökni egy szikláról, vagy Jeruzsálemben, ahol kővel 
dobáltak meg. Mindazonáltal soha nem akartam, hogy a fivéreim 
vagy a barátaim erőszakkal válaszoljanak az erőszakra. Védekezni 
helyes dolog, de másokat bántani nem az. Amikor elmeséltem 
ezeket a dolgokat, egy bethániai iskola egyik diákja úgy találta, 
ellentmondásban vannak azzal, amit a jogos lázadásról mondtam. 
Ekkor elmagyaráztam, mi a különbség a védekezés és a bosszú 
között. Az ellenfelet akkor győztük le, ha többé nem tesz gonosz 
dolgokat, nem akkor, ha megsemmisítettük. ,Ha továbbra is ütni 
akar - tettem hozzá -, próbáld kitépni a botot a kezéből. Ha pedig 
nem bírod - mondtam végül -, akkor ha szamárral állsz szemben, 
csapj a lábára, ha pedig oroszlánnal, fuss el." Mindenki velem 
nevetett, de a lázadó és a bosszúálló közti határ olyan elmosódó, 
hogy csak az láthatja, aki a lelkével nézi. 


13. A második évem pészahját megelőző napokban sok öreg jött el 
hozzám Gamalába, hogy figyelmeztessenek, ne beszéljek olyan nagy 
hévvel. ,Ebben az időszakban az embereknek az Atya felé kell 
fordulniuk, hogy bocsánatot nyerjenek, és aki békében van, annak 
nem kell félnie az Ő haragjától." Azt feleltem nekik, hogy a békét 
gyakorta azok óhajtják, akik hajlamosak az erőszakra, és a tolvaj is 
békét követel, miután egy barlangban elrejtette a szomszédja 
nyáját. Amikor pedig a szomszéd kiáltozással ad hangot 
felháborodásának, zendülőnek bélyegzik. 


14. Mások meg azt akarták, mondjam el, milyen fontos jónak lenni, 
tisztelni a törvényt, szerénynek lenni, félni és híven követni földi 
atyánkat éppúgy, mint a mennyei atyát. Ám nincs olyan apa vagy 
anya, aki képmutató jóságot várna el a gyermekeitől. Ezzel a dallal 
valójában csak el akarják altatni a népet, mint a bölcsőben fekvő 
csecsemőt, aki azért sír, mert éhes. Az a béke, ami az ilyen jóságból 
fakad, ugyanolyan, mint amit a zsarnokok kényszerítenek ránk. 
Nincs béke az égben, ha nincs igazságosság a földön. 


15. Sok beteget hoztak elém, hogy gyógyítsam meg őket, de csak 
azok találták meg magukban a gyógyuláshoz szükséges energiát, 
akik hittek benne. Néha egy olcsó kenőcs is begyógyította az 
elfertőződött sebet, a szemnek használt a vizes és kassziaolajos 
öblögetés, és a napon megégett bőr sem sebesedett ki, ha nem 
használták a piszkot eltávolító bőrkaparót. Sokszor a háborúnak és 
az ínségnek is a tudatlanság az oka, de az egyébként elkerülhető 
betegségeknek és haláleseteknek még inkább. A művelt embereket 
nem sújtották ezek a kórságok, mert ők tanácsot kérhettek a 
tanítóktól. Ezért a templomban azt javasoltam, hogy az adók egy 
részéből építsenek mindenki előtt nyitva álló iskolákat, ahol a 
diákok megtanulhatják az élet legegyszerűbb szabályait. Ez mutatja 
a nép iránti szeretetet, nem az, ha márvánnyal és illatszerekkel 
rakjuk tele a templomot. 


16. Egyszer egy jerikói adószedő óvakodott oda a sátrunkhoz. Attól 
félt, elkergetjük, mert azt, aki pénzt gyűjt, tisztátalannak tartották. 
Noha gazdag ember volt, abban a pillanatban szüksége lett volna 
valamire, csak nem merte kérni. Amikor a vállára tettem a kezemet, 
és hívtam, hogy üljön le közénk, elsírta magát. , Te vagy az első, aki 
úgy kínál nekem valamit, hogy semmit sem kér cserébe." , Keress 
valakit a szükséget szenvedők közül - mondtam erre -, és ajánld fel 
neki a támogatásodat. Holtodig hűséges barátra lelsz benne. Ha 
pedig tudtán kívül segítesz valakinek, akkor még nagyobb örömben 
lesz részed, mert önmagadban lelsz jó barátra életed végéig." 


17. A Hebron-hegyen voltunk, a mamrei barlangok fölé emelt nagy 
épületet néztük meg, ahol állítólag Ábrahám, Izsák és Jákob 
nyugszik. Egy házaspár imádkozott ott, már nem voltak fiatalok, s 
gyermekáldásban reménykedtek. Bánatosak voltak, mert már 
harmadszor jártak ezen a helyen, de hiába. Megkérdeztem tőlük, 
szerelemből házasodtak-e össze, mire ők igennel válaszoltak. Azt is 
megkérdeztem, hogy érték-e őket szerencsétlenségek, mire azt 
felelték, hogy ha eltekintünk a gyermektelenség fájdalmától, nem. 
Végül azt kérdeztem, szeretik-e még egymást, erre ők válasz helyett 
egymásra néztek, és gyengéden megcsókolták egymást. Szinte 
kérlelni kezdtem őket: , Szeressétek egymás továbbra is azért, amik 
vagytok, a szeretetért, amely vékony szőlőindákból összefonódott 
fatörzsekké változtatott titeket, amelyeket már semmi és senki nem 
választhat szét. A gyümölcsök csupán esetlegesek, nem azok 
egyesítik a hajtásokat." Egy év múlva újra találkoztam velük Beit 
Guvrinban, és amikor megláttak, azonnal odahozták megmutatni 
elsőszülött fiukat, akinek az én nevemet adták. Meg akarták 
csókolni a kezemet azért, amit ők csodának neveztek, de a valódi 
csodát az összetartozásuk jelentette. 


18. Naarath közelében voltunk, ott, ahol a Jordán folyó lelassul, és 
tevepúp alakú kanyart ír le nyugat felé. Két bethániai nővér jött oda 
hozzánk, akiket ismertem, és tudatták velem, hogy váratlanul 
meghalt a fivérük, aki évek óta a szent betegségnek nevezett 
epilepsziában szenvedett. ,Egy démon elvette tőlünk - mondták -, 
már el is temettük." A szerzetesektől sokat tanultam erről a 
betegségről, úgyhogy miután a nővérek azt mondták, egy 
barlangban helyezték el a holttestet, megkértem őket, hogy azonnal 
vigyenek oda. Leemeltettem a sír bejáratát elzáró követ, és 
beléptem. A férfi ott feküdt, mirhába mártott könnyű 
vászoncsíkokba pólyálva. Letéptem a  pólyát az arcáról, 
megütögettem az ujjaimmal a halántékát, erős ecetet tartottam az 
orra elé, és fennhangon szólongattam. Lázár kinyitotta a szemét, 


hitetlenkedve nézett rám, aztán boldogan ölelte át a húgait. A két 
nő mindenkinek azt mondta, hogy a testvérük az én varázserőmnek 
és imáimnak köszönhetően tért vissza a holtak birodalmából. Júdás 
könyörgött nekem, hogy hagyjam meg őket ebben a hitben, pedig 
az egyetlen csoda az volt, hogy tudtam, mi a teendő a betegség által 
okozott katalepszia esetén. 


19. Amikor a Szanhedrin elé vezettek, tudtam, hogy már meghozták 
az ítéletet. Kajafás főpap súlytalan figura volt, de ott állt mögötte a 
jóval eszesebb és felkészültebb Annás. Arra a kérdésre, hogy 
hiszek-e az egy Istenben, Ábrahám Istenében, visszakérdeztem, 
melyik Istenről van szó. Erre istenkáromlással vádoltak, ám amikor 
megkérdeztem Kajafástól, mégis mit jelent az Elohim név, helyesen 
felelte: , Azok, akik az égből jöttek." Mire én: ,És melyik ezek közül 
Ábrahám istene, ha maga a Törvény könyve is több istenről 
beszél?" Ő erre csak hallgatott, én pedig azt feleltem, hogy Isten 
neve azért áll többes számban, mert ott lakozik mindnyájunkban, 
és ez az oka, hogy atyáink kijelentették, nem lehet kimondani a 
nevét - hiszen végtelen sok neve van. 


20. A vesztőhelyen elfogott a félelem, mert a szellemem nem tudott 
olyan magasra szárnyalni, hogy a testem érzéketlenné váljon, és 
eljussak a tetszhalál állapotába. Rájöttem, hogy még sokat kell 
tanulnom a mesteremtől, és hozzá folyamodtam. Eljutott hozzám az 
energiája, segített rajtam egy ember, és betelt a karmám, mert 
életem körforgása még nem ért véget. Visszatértem ide, a hegyek 
közé, mivel még tovább kellett járnom a megismerés útját, és 
növekednem kellett a szeretet magvaival együtt, amelyeket azután 
szét kell hinteni a földön. Azt is megtudtam, hogy ameddig a 
gondolataink a jövő felé fordulnak, ameddig feladataink és céljaink 
vannak, a bennünk keringő élet előrevisz minket - amíg csak 
lelkünk szét nem robban sok millió atomra, hogy új életet adjon az 
embernek. Aki szeretett valaha, érteni fogja a szavaimat, és 


emelkedett szellemével rátalál majd a jóra, a mindannyiunkban 
lakozó Istenre. 


KÖSZÖNETNYILVÁNÍTÁS 


Előző, 999. A titkok titka című regényemben ez az ajánlás szerepel: 
, Azon keveseknek, akiket imádok, és sokaknak, akiket szeretek".e 
Jelen könyvem ajánlása apámnak szól, akit életében talán nem 
szerettem eléggé, s akinek köszönettel tartozom, mert elsősorban ő 
ihlette ezt a művet. Ami a családomat illeti, leginkább azt 
értékeltem nagyra, hogy teljes szabadságot biztosítottak 
számomra, így rendelkezésemre állt mindaz a tér, nyugodt kutatási 
lehetőség, lehetőségem nyílt a kínlódásra és tűnődésre, ami nélkül 
az írás nem tud megszületni és kifejlődni. Rendkívül hasznos 
munkát végzett a feleségem, — Giovanna, aki segített 
gördülékenyebbé tenni néhány döntő jelentőségű bekezdés 
szövegét. Külön köszönet illeti Piergiorgio Nicolazzinit, aki már 
nem csupán az ügynököm, de barátom is - olyan barát, aki ösztönzi 
és támogatja, bírálja és magával ragadja az embert. Olyan barát, aki 
a nehéz helyzetekben és a sikerben egyaránt mellettem áll. 
Köszönettel tartozom áldozatos munkájáért Giulia Carla de 
Carlónak, aki sokat segített a gyakorta fárasztó és időben távoli, de 
a történethez nélkülözhetetlen témákkal kapcsolatos kutatásokban. 
Értékes segítséget jelentettek a felülmúlhatatlan szerkesztők, 
Fabrizio Cocco és Antonio Moro tanácsai. Mindketten nem csupán 
szakmailag, de érzelmileg is mélyen beleásták magukat a szövegbe. 
A Longanesi valóságos óriásnak számít a kiadók világában, de ezt 
sosem éreztette velem. Sokan mások is hozzájárultak - olykor 
tudtukon kívül - ennek a könyvnek a létrejöttéhez 
élettapasztalataikkal, egy mondattal vagy egy találkozással, amely 
gondolkodásra késztetett, s amelyet azután képzeletemen átszűrve 
Saját szavaimra fordítottam le. Ez a könyv a szabadság ajándéka, 


amelyet előbb önmagamnak adtam, és most átnyújtom az 
olvasónak. Az olvasás szabaddá tesz minket, és csak szabadon 
hozhatunk tudatos döntéseket. A hairészisz szó görögül , választást" 
jelent, vagyis az ,eretnek" nem más, mint , az az ember, aki választ" 
- az általam vágyott világban mindenkinek eretneknek kellene 
lennie a maga módján. 

Ismerd meg szerzőinket és műveiket a libri-kiado.hu weboldalon, 
kövesd az újdonságokat és nézz filmeket a nyugatiter.hu 
blogunkon, csatlakozz közösségünkhöz a Facebookon! 

